
CARTEA ÎNTÂI 


Capitolul 1 


În triunghiul de coastă al comitatului Cornwall, cuprins între 
Truro, St Ann's şi St Michael, viața socială nu era foarte extinsă în 
anii 1790. Existau şase case mari - de fapt, şase case locuite de 
lumea bună —, însă împrejurările nu încurajau relațiile dintre ele. 

Într-una dintre aceste case, casa Mingoose - cea mai veche, 
situată în extremitatea estică -, Ruth Treneglos, născută Teague, 
făcuse tot ce-i stătuse în putință pentru a aduce un suflu social cu 
totul nou. În ultima vreme însă, sarcina o făcea să nu se mai simtă în 
largul său. Pe soțul ei, John - o fire mai din topor - nu-l interesa 
decât vânătoarea, iar socrul ei era prea surd şi adâncit în cărțile sale 
pentru a fi cât de puţin preocupat de persoanele care se preumblau 
prin camerele din față. În casa Werry, cea mai mare şi cea mai rău 
famată, Sir Hugh Bodrugan sta tolănit şi râgâia ca un vulcan, în timp 
ce Lady Constance Bodrugan, mama lui vitregă -— care avea o vârstă 
suficient de fragedă pentru a-i fi fiică —, creştea câini, hrănea câini şi 
vorbea despre câini în cea mai mare parte a timpului. 

De cealaltă parte a triunghiului, pe latura vestică, casa Place - o 
reşedinţă construită la început de secol, în stil palladian, deloc 
potrivită cu rangul proprietarului - era locuită de Sir John 
Trevaunance, un baronet văduv, fără copii. lar Killewarren, care nu 
era cu mult mai mult decât o simplă fermă idealizată, era locuită de 
domnul Ray Penvenen, care era mai bogat şi chiar mai prudent decât 
vecinul său. 

Pentru cele două case din mijloc - una situată chiar pe coastă, iar 
cealaltă imediat lângă - ar fi părut mai firesc să aibă mai mult spirit 
de inițiativă, nu numai datorită poziţiei lor, dar şi pentru că fiecare 
dintre ele era locuită de câte un cuplu tânăr, proaspăt căsătorit, de la 
care s-ar fi aşteptat mai multe ocazii de socializare. Din nefericire, 
niciuna dintre cele două familii nu avea bani. 

Între Sawle şi St Ann's, situată puţin mai la înălțime, dar protejată 
de copaci, Casa Trenwith - primitoare şi frumoasă, construită în stil 
elisabetan - era locuită de Francis Poldark, de soția acestuia, 

Elizabeth, şi de fiul lor, care avea aproape opt ani, precum şi de o 
mătuşă de-a doua a lui Francis, Agatha, care era atât de bătrână 
încât i se pierduse şirul anilor. La vreo cinci kilometri mai la est se 
afla cea de-a şasea şi cea mai mică dintre case, Nampara, o 
construcție în stil georgian, construită pe principiul funcționalități, 
însă fără a fi fost terminată vreodată aşa cum se cuvine. Cu toate 
acestea, nu-i lipsea o oarecare doză de farmec şi individualitate, 
acestea caracterizându-i, cel mai probabil, şi pe stăpânii ei. Aici 
locuiau Ross Poldark şi soția lui, Demelza. Fiul lor, Jeremy, abia 
împlinise un an de viață. 

Aşadar, din cele şase case, primele două erau preocupate în 
special de câini şi copii mici; următoarele două aveau mijloacele 
necesare pentru a-şi întreține eventualii oaspeți, însă nu doreau 
acest lucru; iar ultimele două, deşi îşi doreau, nu aveau posibilitățile 
necesare. Prin urmare, au apărut unele speculații şi semne de 
întrebare atunci când, în mai 1792, cinci dintre familii au primit o 
invitaţie la un dineu din partea proprietarului celei de-a şasea, pe 
data de douăzeci şi patru a lunii. Sir John Trevaunance scria că 
profită de ocazia ivită, dat fiind că sora lui se afla în vizită pentru o 
perioadă, iar fratele său Unwin, parlamentar pentru Bodmin, era şi el 
prezent. 

Motivul a părut atât de neverosimil pentru a încălca un obicei 
încetățenit de ani buni, încât toată lumea a încercat să descopere un 
motiv mai plauzibil. Demelzei Poldark i-a fost foarte uşor să găsească 
unul. 

La momentul sosirii scrisorii, Ross era la mină - mina cea nouă, 
unde îşi petrecea aproape tot timpul în ultima vreme —, iar Demelza 
aşteptă cu nerăbdare întoarcerea lui. 

În timp ce făcea pregătirile pentru gustarea uşoară pe care aveau 
s-o ia - cina era abia la opt -, Demelza se întrebă cum se va sfârşi 
oare această ultimă - şi probabil cea din urmă - întreprindere 
nechibzuită. Wheal Leisure, mina de pe coastă pe care Ross o 
deschisese împreună cu alți şase asociați în 1787, continua să 
prospere; cu un an în urmă însă, el vânduse jumătate din acțiunile 
pe care le deținea, băgând banii într-o afacere mult mai hazardată. 

Până acum, toate eforturile fuseseră sortite eşecului. Noul motor 
de pompare, proiectat de doi tineri ingineri din Redruth, fusese 
instalat şi toate laudele emise la adresa lui fuseseră confirmate. Însă 
la nivelul de 55 de metri - adâncimea maximă până la care reuşiseră 
să sape generaţiile anterioare - nu găseai altceva decât galerii 
epuizate; iar noile niveluri de 70 şi, respectiv, 90 de metri, la care se 

zbătuseră să ajungă, se dovediseră, la rândul lor, extrem de 
neproductive, oferind, în cel mai bun caz, o producție săracă. Motorul 
putea funcționa la randament maxim, dar tot avea nevoie de 
cărbune; iar atâta vreme cât lucrurile stăteau astfel, fiecare zi era un 
alt pas către clipa în care liniştea avea să se aştearnă peste vale, iar 
motorul urma să înceapă să ruginească. 

Privind pe fereastră, îl văzu pe Ross traversând grădina în 
compania vărului şi partenerului său de afaceri, Francis. Discutau 
preocupați, însă Demelza înțelese că nu era vorba de vreo descoperire 
neaşteptată. Se întâmpla adesea să studieze chipul lui Ross în timp 
ce acesta venea spre casă. 

Îl ridică în braţe pe Jeremy, care, în eforturile sale de a merge în 
picioare, amenința să smulgă cu totul fața de masă. Cu el în brațe, 
merse la uşa de la intrare să îi întâmpine pe cei doi bărbaţi. O rafală 
de vânt îi ridică partea de jos a rochiei de muselină, cu dungi verzi. 

Când ajunseră suficient de aproape, Francis spuse: 

— Demelza, tu nu te maturizezi niciodată; arăţi ca la 17 ani. Nu 
aveam intenția să trec astăzi pe aici, dar - la naiba! — aerul ăsta mă 
face să simt că am renăscut; cred că un ceai cu tine ar putea 
completa tratamentul. 

— E prima dată când ieşi? întrebă ea. Sper că n-ai coborât în 
mină. 

— E a doua oară. Şi nu, n-am intrat. Ross a sondat din nou 
terenul de unul singur, după criteriile obişnuite privind succesul. Mi 
se pare mie că lui Jeremy îi dă un dinte nou. Parcă erau doar trei 
ultima oară când l-am văzut. 

— Şapte! îl corectă Ross. Vezi că ai intrat pe teren minat! 

Râseră cu toții şi intrară în casă. Jeremy se asigură că în prima 
parte a întâlnirii toată atenţia celor prezenți fu îndreptată asupra lui. 
Acum însă, doamna Gimlett veni să-l ia, şi adulții rămaseră să 
discute în tihnă. Demelza, gâfâind uşor şi cu un zuluf rebel ce-i 
venea în ochi, îşi turnă încă o ceaşcă de ceai. 

— Şi chiar eşti mai bine, Francis? Ţi-a trecut febra de tot? 

— A fost doar o gripă ca oricare alta, spuse Francis. Am avut-o 
toți, dar la mine a fost cel mai rău. Choake m-a stors de bani şi m-a 
îndopat cu chinină, dar mi-am revenit în cele din urmă. 

Ross se întinse, dezmorțindu-şi picioarele lungi. 

— De ce nu-l chemi pe Dwight Enys? E foarte bun, e la curent cu 
toate metodele noi şi cunoaşte cele mai recente metode de terapie. 

Francis mormăi ceva printre dinți. 

— Tom Choake s-a ocupat mereu de noi. Personal, consider că 


Ge 


pungaşii ăştia de medici sunt toți o apă şi-un pământ. În tot cazul, 
prietenul nostru Enys are şi el ceva probleme din cauza bătrânului 
John Ellery, din câte înțeleg. 

— De ce, ce-a pățit? 

— S-ar părea că a avut o durere de dinţi, iar Enys i-a scos trei 
dinţi, cu tot cu rădăcină, aşa cum face el. Choake se mulţumeşte să 
smulgă coroana, după cum bine ştiţi. De data asta însă, ceva n-a 
funcționat la metoda lui Dwight, iar lui Ellery nu i-a mai trecut 
durerea nici până acum. 

— Mi s-a părut mie că Dwight era puţin agitat când a venit ieri, 
spuse Demelza. 

— Prea pune toate eşecurile la inimă, comentă Ross. Asta trebuie 
să fie un mare dezavantaj în meseria lui. 

— Este un dezavantaj în orice meserie, i-o întoarse Demelza, având 
grijă să nu-l privească în ochi. 

Francis ridică o sprânceană, ironic. În scurta linişte care urmă, 
dar şi pentru a o acoperi cumva, Demelza luă plicul de pe consola 
şemineului. 

— Ross, am primit o invitație! Gândeşte-te numai, în vremurile 
astea... Ai primit şi tu una, Francis? Presupun că va fi un eveniment 
în toată regula. Mă întreb dacă va trebui să avem o ţinută de 
protocol. Elizabeth ce părere are? 

— De la familia Trevaunance? se interesă Francis, în timp ce Ross 
citea invitația. Da, am primit şi noi o înştiinţare astăzi. Omul ăla a 
devenit excentric la bătrânețe. Cunoscându-l pe Sir John însă, aş 
crede că e ceva la mijloc, în nebunia lui... 

— Ah, exclamă Demelza, exact la asta m-am gândit şi eu! 

— Ce să fie la mijloc? întrebă Ross, ridicând ochii din scrisoare. 

Francis aruncă o privire spre Demelza, dar ea aştepta reacția lui. 
Atunci Francis râse şi zise: 

— Suntem răi, Ross, soția ta şi cu mine. Nepoata lui Ray 
Penvenen, Caroline, e moştenitoarea de drept. Unwin Trevaunance o 
pândeşte de doi ani. Asta poate fi o ocazie numai bună pentru a 
anunța că a pus mâna pe pradă. 

— Nu ştiam că fata s-a întors iar aici. 

— S-a întors de la Oxfordshire, pare-mi-se, săptămâna trecută. 

— Păi în cazul ăsta, interveni Demelza, dacă ar fi vorba despre un 
anunț de logodnă, nu ar fi mai potrivit oare ca domnul Penvenen să 
dea petrecerea? Eu credeam că aşa se cade. Ross, mi-ai promis odată 
că o să-mi cumperi o carte despre etichetă, dar nu te-ai ținut de 
cuvânt! 


— Las’ că te porți mai bine fără ea! Prefer o nevastă care să se 
poarte natural, nu să fie îndoctrinată cu tot felul de norme de 
conduită născocite. 

Francis spuse: 

— În tot cazul, Ray Penvenen n-ar da niciodată vreo petrecere, nici 
măcar pentru a-şi sărbători propria logodnă, aşa că ăsta nu este un 
pretext care să descurajeze speculațiile... 

— Voi mergeţi, presupun, nu? întrebă Demelza. 

— După cum am văzut-o eu înainte să plec azi după-masă, 
Elizabeth e pregătită de vizită. 

— Sper că dacă ăştia doi au vreun gând să se combine, o s-o facă 
repede. Prezența îndelungată a Carolinei Penvenen prin preajmă îl 
poate tulbura pe Dwight. M-aş bucura s-o văd în siguranţă alături de 
Unwin. 

— Ultima dată când a venit, auzisem că ar fi ceva între ea şi Enys. 
Mă gândesc însă că el e suficient de înţelept încât să nu se bage într- 
o încurcătură ca asta. 

— Dacă mă întrebi pe mine, niciun bărbat nu e suficient de 
înțelept dacă femeia nu e suficient de înțeleaptă, spuse Demelza. 

Ross ridică privirea amuzat şi spuse: 

— Ăsta e un comentariu răutăcios. Vorbeşti cumva din proprie 
experiență? 

Întâlni privirea Demelzei. 

— Chiar aşa, Ross, din proprie experiență. Gândeşte-te numai 
cum şi-ar pierde Sir Hugh Bodrugan capul după mine dacă i-aş 
permite. 

Până nu deschisese gura, Ross nu prevăzuse răspunsul Demelzei, 
care putea viza însăşi căsnicia lor. Şi se bucură că ea dusese discuția 
în direcția potrivită. Cu doi ani în urmă, n-ar fi avut nicio îndoială în 
această privință. Dar nu se mai gândi la asta. 


Pe la ora la care Francis şi Ross coborau de la mină ca să meargă 
la ceai, George Warleggan descăleca de pe calul său în fața Casei 
Trenwith. 

Privindu-l, n-ai fi bănuit nicio clipă că este nepotul unui fierar — 
prima generație din familia sa care primea o educație aleasă. Numai 
că tocmai hainele pe care le purta spuneau povestea pe care ar fi 
trebuit, de fapt, s-o ascundă. Niciun cavaler de provincie nu s-ar fi 
îmbrăcat atât de bine pentru o vizită de după-amiază, chiar dacă ar fi 

vrut să o impresioneze pe stăpâna casei, aşa cum îşi propusese 
George. 

După ce doamna Tabb îl conduse înăuntru şi, uşor tulburată, 
plecă în căutarea doamnei Poldark, George începu să străbată holul 
cu paşi mari, lovindu-şi uşor cizma cu cravaşa şi studiind îndelung 
tablourile predecesorilor familiei. Aici, sărăcia era diferită de cea pe 
care probabil o cunoscuse în Casa Nampara, la vreo cinci kilometri 
distanță. Poate că Francis şi Elizabeth nu erau mai înstăriți decât 
verii lor; însă o casă frumoasă, construită în stil elisabetan, nu se 
degradează cu una, cu două, în câțiva ani. George studia fereastra 
aceea somptuoasă, cu sutele de ochiuri de sticlă, când auzi zgomot 
de paşi şi se întoarse să o vadă pe Elizabeth coborând treptele uşor, 
parcă plutind. 

Văzându-l, ea încetini pasul şi cobori ultimele trepte ezitând. 

— Ei... George... când mi-a spus doamna Tabb, nu prea mi-a venit 
să cred... 

— ...Că m-am aventurat într-adevăr până aici. Se aplecă să-i 
sărute mâna, curtenitor zicând: Treceam prin apropiere, aşa că am 
venit să-i aduc finului meu un cadou de ziua lui. M-am gândit că 
măcar atât îmi va fi permis. 

Încă ezitând, femeia luă obiectul pe care i-l întinse el. 

— Dar ziua lui Geoffrey Charles e abia peste câteva luni... 

— Mă refer la cea de anul trecut. E un cadou întârziat, nu unul 
anticipat. 

— Şi Francis... 

— Dacă ştie că sunt aici? Nu. Şi dacă ar şti? Cu siguranţă, 
rivalitatea asta copilărească durează de prea mult timp deja! Serios, 
Elizabeth, mă bucur atât de mult să te revăd! Atât de mult... 

Ea îi zâmbi - fără să se îmbujoreze toată, aşa cum s-ar fi întâmplat 
cu doar câţiva ani înainte, dar simțind totuşi o căldură interioară în 
fața admiraţiei lui. Nu ştia cât de sincer era George în general, dar 
ştia că de data asta e sincer. Se gândi că, de la ultima lor întâlnire, 
George devenise puțin mai îndesat, astfel încât, privindu-l, acum 
puteai să ghiceşti întru câtva cum avea să arate la a doua tinerețe. 
Dar, indiferent cât de urât s-ar fi purtat cu Ross - lucru care ei îi 
displăcea profund - George fusese întotdeauna foarte corect față de 
Francis şi desăvârşit de curtenitor față de ea. 

În salonul de iarnă, ea desfăcu micul pachet adus de el şi găsi 
acolo un ceas de aur. Tulburată şi considerând că gestul lui era din 
cale afară de generos, încercă să i-l returneze, însă el refuză 
categoric. 


— Dacă crezi cumva că nu are vârsta necesară pentru aşa ceva, 
păstrează-l în sertar pentru o vreme. Conflictul ăsta cu siguranță nu- 
l priveşte pe el. Până când va fi suficient de mare ca să-l poarte, 
probabil vom fi cu toții prieteni din nou. 

— Eu, una, nu am niciun interes să întrețin conflictul ăsta. În 
ultima vreme, ne ducem traiul în linişte aici şi m-aş bucura de 
prezența tuturor celor care îmi sunt prieteni. Dar îl cunoşti pe 
Francis la fel de bine ca mine. În ceea ce priveşte sentimentele sale, 
nu umblă cu jumătăți de măsură, iar dacă ar fi să intre pe uşă în 
clipa asta, relația asta, prietenia noastră, ar putea ajunge în cel mai 
mare impas de până acum. 

— Cu alte cuvinte, ar încerca să mă dea afară în şuturi, spuse 
George uşor amuzat. Ei bine, deşi cu siguranță mă vei considera 
excesiv de prevăzător, trebuie să-ți spun că mi-am lăsat servitorul de 
veghe pe movila de lângă Biserica Sawle. Dacă îl vede pe Francis 
venind, o să mă avertizeze din timp, aşa că nu e cazul să te temi de o 
încăierare. Lăsă capul în jos şi adăugă: M-aş fi gândit de două ori 
înainte să fac asta, dacă aş fi crezut vreo clipă că există riscul să mă 
consideri laş. 

Elizabeth se aşeză pe locul de la fereastră şi privi pe geam la 
grădina de condimente. George o urmări cu atenţie, ca şi cum avea o 
afacere de negociat. 

Elizabeth spuse: 

— Înainte de orice altceva, vreau să-ți mulțumesc pentru 
bunăvoința de care ai dat dovadă față de părinții mei. Mama încă se 
simte rău, iar faptul că i-ai invitat la tine acasă... 

— l-am rugat în mod expres să nu-ți spună acest lucru. 

— Ştiu, mi-a spus tata. Dar, cu toate acestea, mi-a scris despre 
asta şi despre amabilitatea cu care i-ai tratat cât au stat acolo. 

— Lasă asta, n-am făcut nimic ieşit din comun. Am admirat-o 
întotdeauna pe mama ta şi o consider foarte curajoasă, în ciuda 
necazurilor cu ochii. Mă întreb de ce nu-şi vând casa să vină să 
locuiască aici, cu tine. 

— Şi eu... mă gândesc la asta uneori. Dar Francis nu crede că ar fi 
cea mai bună soluție... 

Se opri. 

George se aşeză şi îşi strânse între dinți capătul de argint al 
cravaşei, apoi spuse: 

— Elizabeth, nu mă aştept să dai dovadă de lipsă de loialitate față 
de opiniile lui Francis în raport cu mine şi cu tot conflictul ăsta... Dar 
tu, personal, nu crezi că ar cam fi vremea să depăşim momentul? Ce 


avem de câştigat din asta, oricare dintre noi? Francis îşi taie singur 
craca de sub picioare. Ştii la fel de bine ca şi mine că, dacă s-ar pune 
problema de răzbunare din partea mea, l-aş aduce la sapă de lemn de 
mâine. Ştiu că nu-i deloc plăcut să accepţi acest lucru, dar ai vreo 
îndoială în privința asta? 

— Nu am nicio îndoială, răspunse Elizabeth, îmbujorându-se 
toată. 

— Eu chiar mi-aş dori să fie altfel. Şi mi-aş dori să fac să fie altfel. 
Dar câtă vreme continuă vrajba... Mi-aş dori să mă ajuţi să îi punem 
capăt. 

Femeia slăbi zăvorul ferestrei şi o deschise câțiva centimetri, cât să 
lase o adiere proaspătă să pătrundă în încăpere. Profilul ei era bine 
definit, ca o camee pe fondul cafeniu al draperiei. 

— Mai întâi spui că n-o să-mi ceri să dau dovadă de lipsă de 
loialitate, iar apoi mă forțezi să fiu părtinitoare... 

— Nu. Câtuşi de puţin. Nu-ţi cer decât să fii intermediar. 

— Şi chiar crezi că asta ar avea cine ştie ce efect? George, ştii la fel 
de bine ca mine cum gândeşte Francis. Crede că tu ai fost în spatele 
acuzațiilor aduse lui Ross, că ai... 

— A, Ross... 

Imediat ce rosti cuvintele, realiză că spusese ce nu trebuia. Cu 
toate acestea, continuă, făcând eforturi să nu-şi trădeze 
resentimentele. 

— Elizabeth, ştiu că ai o simpatie deosebită pentru Ross. Mi-aş 
dori şi eu să mă bucur de aceeaşi simpatie din partea ta. Dar hai să- 
ți explic cum stau lucrurile! Eu şi Ross nu ne-am putut suferi unul 
pe celălalt încă de când eram pe băncile şcolii. E... o chestie de 
substanță. Pur şi simplu nu ne plăcem unul pe celălalt în mod 
deosebit. Dar, din partea mea, asta e tot. Pentru el, e o boală. El se 
aruncă cu capul înainte dintr-o nenorocire în alta şi apoi dă vina pe 
mine pentru tot ce i se întâmplă! 

Elizabeth se ridicase în picioare. 

— Aş vrea să nu spui asta. Nu-i corect să-mi ceri să te ascult 
spunând aceste lucruri. 

Ar fi putut să se ducă în celălalt capăt al încăperii, dar el nu se 
dădu din calea ei, iar ea se trezi la doi paşi de el, fără posibilitatea de 
a ieşi pe uşa de la terasă. 

— Dar pe Ross nu-l asculți când îşi spune punctul de vedere? De 
ce ți se pare nedrept să asculți şi versiunea mea? Hai să-ți spun eu 
care e situația lui şi cum a găsit el de cuviință să se scoată! 

Ea nu mai spuse nimic. Realizând că a trecut primul hop, George 


continuă: 

— Ross e impulsiv, din cale-afară de arogant, nechibzuit... Nu-mi 
poți găsi mie vină pentru toate astea. De vină e faptul că s-a născut 
în puf, urmaş al unor generații de oameni cărora nu le-au lipsit 
niciodată banii. Dar nimeni nu trebuie să se poarte aşa cum se 
poartă el. Acum patru ani a venit cu planul ăsta prost conceput cu 
topitoria de cupru în Cornwall. Acum dă vina pe mine pentru eşecul 
suferit, dar nu realizează că planul lui era sortit eşecului de la bun 
început. Apoi, când a ajuns să facă foamea, orgoliul l-a împiedicat să 
ceară ajutorul prietenilor; aşa că, pe lângă toate datoriile pe care le 
avea deja, a mai semnat o poliţă de o mie de lire sterline, cu camătă — 
tocmai ce a intrat pe mâna unchiului meu, de aceea ştiu —, la care 
Ross plăteşte dobândă încă de pe atunci. Şi, ca şi cum toate astea nu 
erau de ajuns, anul trecut a vândut jumătatea pe care o deţinea din 
acțiunile unei mine profitabile şi l-a convins pe Francis să i se alăture 
în acest parteneriat fără viitor care este Wheal Grace - o mină din 
care taică-su a extras tot ce se putea extrage încă de acum douăzeci 
de ani! Şi când în cele din urmă va ajunge la sapă de lemn şi vă va 
trage şi pe voi după el, cu siguranță o să mă învinovăţțească tot pe 
mine că i-am furat cuprul din pământ peste noapte! 

În cele din urmă, femeia reuşi să scape şi se duse în celălalt capăt 
al camerei. Cu siguranță, George exagera, prezentând lucrurile vădit 
în favoarea sa, dar adevărul putea fi undeva la mijloc, între versiunea 
lui şi cea a lui Francis. Nu-şi putuse explica niciodată prea bine 
ataşamentul pe care îl avea față de Ross, iar acum rebela din ea 
primise satisfacția de a vedea lucrurile şi din cealaltă perspectivă. 

George nu veni după ea. După vreun minut, spuse: 

— Ştii, nu-i aşa, că eşti una dintre cele mai frumoase femei de pe 
teritoriul Angliei... 

Ceasul de pe consola şemineului începu să bată ora cinci. Când 
termină, ea răspunse: 

— Dacă ceea ce spui ar fi chiar şi numai pe jumătate adevărat, ar 
fi... drăguţ din partea ta. Dar, în condiţiile în care Francis nu-i de 
față, consider că e o dovadă de îndrăzneală. Din câte ştiu... 

— Dacă adevărul este o dovadă de îndrăzneală, mi-l asum, replică 
George, netezindu-şi cu o mână vesta brodată, nu tocmai în largul 
său, dar fără a bate câtuşi de puţin în retragere, după care adăugă: 
Pentru că ăsta-i adevărul. Mă învârt destul de mult în înalta societate 
şi pot să te asigur că nici nu îmi dau cu presupusul şi nici nu încerce 
să te flatez. Întoarce-te! Priveşte-te în oglindă! Sau poate că te cunoşti 
prea bine ca să-ți dai seama. Dar bărbații îşi dau seama. Vreau să 


spun şi alți bărbaţi, în afară de mine. Şi multe alte persoane, de 
ambele sexe, ar fi de aceeaşi părere, dacă ai ieşi mai mult, dacă ai fi 
mai dezinvoltă şi dacă ai fi văzută mai des. Chiar şi acum mai aud 
lumea zicând: „O mai ţii minte pe Elizabeth Poldark - Chynoweth, 
cum îi zicea înainte? Ei bine, aia femeie frumoasă! Mă întreb ce s-a 
ales de ea”. 

— Crezi că... 

— Dacă... o întrerupse George. Dacă Francis m-ar lăsa, aş putea 
să îl ajut. Lasă-l să se joace cât vrea cu mina aia, dar, până la urmă, 
ea nu trebuie să fie principala lui preocupare. Mai demult, când am 
venit aici, am adus vorba despre nişte slujbe bine plătite. Astăzi i-aş 
putea obţine nominalizarea pentru două. Nu e nicio ruşine în asta. 
Întreabă-l pe pastor cum şi-a căpătat parohia sau pe maior cum şi-a 
găsit armata, rugând un prieten să vorbească în numele lui la 
momentul oportun. Traiul ăsta nu e pentru tine! Sărăcia asta nu 
numai că nu e meritată, nu e necesară! 

Elizabeth tăcea. Indiferent care era părerea ei în legătură cu 
complimentele lui George, acesta atinsese un punct sensibil. Avea 28 
de ani acum, iar frumusețea ei nu era o resursă inepuizabilă. Putea 
număra pe degetele de la o mână ieşirile în societate de după 
aniversarea a 25 de ani. 

— O, George, eşti foarte amabil! Crezi că eu nu ştiu asta? Cu atât 
mai mult cu cât îmi dau seama că tu nu ai nimic de câştigat. Eu... 

— Ba din contră, o întrerupse el. Am numai de câştigat. 

— Nu prea ştiu ce să spun... Le-ai făcut o grămadă de favoruri şi 
părinților mei, fiului meu, iar acum eşti dispus să-i faci şi lui Francis, 
dacă el acceptă. Mi-aş dori să văd odată încheiat tot conflictul ăsta, 
chiar mi-aş dori. Dar oare nu te amăgeşti singur sugerând că e un 
lucru fără importanță? Nimic nu e atât de simplu pe cât încerci tu să- 
l prezinţi. Eu aş vrea să fie aşa cum spui. Aş fi suficient de bucuroasă 
chiar şi numai dacă am putea reînnoda prietenia noastră. 

Bărbatul veni lângă şemineu. 

— Şi vei face ce ține de tine pentru a o reînnoda? 

— Eu, da, dacă şi tu faci ce depinde de tine. 

— Cum? 

— Să ne ajuţi să-l convingem pe Ross că nu ai nimic de împărțit 
cu el. 

— Ross nu e problema mea. 

— Nu, dar Francis este acum partenerul lui Ross. Nu-l poți calma 
doar pe unul şi pe celălalt nu. 

George privi în jos, la vârful cravaşei. Poate că nu dorea ca ea să-i 


vadă privirea în acele momente. 

— Îmi atribui puteri supranaturale. Ce vrei să fac? 

— Dacă tu faci tot ce poţi, voi face şi eu tot ce-mi stă în putință. 

— Sper că mă pot baza pe tine să respecţi înțelegerea. 

— Da, sigur. 

Făcu o plecăciune deasupra mâinii ei, iar de data asta chiar o 
sărută, cu o atitudine protocolară oarecum desuetă, dar prin care, cu 
toate acestea, transmise exact mesajul pe care dorise să îl transmită. 

— Te rog, nu te deranja să mă conduci, spuse el. Calul meu mă 
aşteaptă la uşă. 


Părăsi încăperea, închizând uşa după el, şi traversă holul mare şi 
pustiu. Vântul bătea printr-o fereastră care nu fusese închisă bine, 
făcând-o să zornăie. Când ajunse la uşa de la intrare, mătuşa Agatha 
ieşi din salonaş şi se îndreptă cu paşi nesiguri în direcția lui. El făcu 
tot posibilul să nu fie văzut, dar, deşi bătrâna era aproape surdă, cu 
vederea stătea destul de bine. 

— Ei, poftim! Dacă ăsta nu e George Warleggan, înseamnă că am 
luat-o razna! Nu mai bolborosi acolo! Oamenii fac mereu aşa. Sunt 
ani buni de când nu ţi-a mai călcat piciorul pe la noi pe-acasă, pot să 
jur. Ai obrazul prea fin pentru noi în ultima vreme, aşa-i? 

George zâmbi şi se aplecă peste mâna ofilită. 

— Te salut, scorpie bătrână! Viermii s-or fi săturat aşteptându-te. 
Nu-i deloc o plăcere să vezi că oamenii intră în descompunere cât 
încă mai sunt printre noi. 

— Mda... eşti prea fin pentru noi ăştia, presupun, spuse Agatha, 
punând o mână uscățivă şi tremurândă peste cealaltă, cu care se 
sprijinea în baston. Ia te uită la vesta aia! Îmi aduc aminte când erai 
un puşti, George, nu mai mare decât e Geoffrey Charles acum. Şi ce 
te mai fâstâceai când ai venit aici pentru prima dată! Acum s-a 
schimbat treaba... 

George zâmbi şi dădu din cap, încuviințând. 

— Ar trebui să se dea o lege să fie otrăvite babele. Sau sufocate cu 
o pernă... Nici n-ar dura prea mult. Dacă ai fi ultima din neamul 
Poldark, aş face-o cu mâna mea. Dar nicio grijă! Strănepoțţii tăi îşi 
sapă singuri groapa. Nu mai e mult până atunci. 

O picătură de apă se scurse din ochiul mătuşii Agatha şi alunecă 
diagonal, pe unul dintre ridurile care îi brăzdau obrazul. Nu era 
vreun semn de emoție, pur şi simplu aşa i se întâmpla din când în 


când. 

— Ai fost de când te ştiu prietenul lui Francis, niciodată al lui 
Ross, din câte îmi amintesc. Ce spui? Vai, ce emoţii ai avut atunci, 
prima dată... Şi abia îți dăduseră tuleiele. Iar Charles spunea: Ce-a 
mai adus băiatul de la şcoală de data asta? Ei bine, vremurile s-au 
schimbat. Ţin minte anii ăia când nu reuşeai să ajungi călare din 
Truro, cu toate podoabele alea pe tine, fără să fii prădat de vreun 
tâlhar la drumul mare sau de vreun miner nevoiaş. L-ai văzut pe 
Francis? 

— Am văzut-o pe Elizabeth, spuse George, aplecându-se din nou. 
Îmi aduci aminte de lucruri demult uitate, hârcă bătrână. Ia mai bine 
mori odată, ca să se aştearnă uitarea şi peste tine! 

— La revedere, spuse mătuşa Agatha. Mai treci pe aici şi rămâi la 
masă. În ultima vreme ne cam lipseşte compania, ceea ce nu-i deloc 
obişnuit. 


Capitolul 2 


Francis ajunse acasă chiar înainte de ora şase. O găsi pe Elizabeth 
stând lângă fereastră, brodând o husă de scaun, iar pe mătuşa 
Agatha stând ghemuită deasupra focului minuscul. 

— Ooo, ce cald e aici! Se duse întins la una din ferestre şi o 
deschise. Babo, serios, mai bine ai sta în pat decât să-ți chinui oasele 
bătrâne acolo. 

Însă nu spuse aceste lucruri pe un ton lipsit de respect. 

Mătuşa Agatha îl privi mijind ochii şi spuse: 

— Numai ce l-ai ratat pe musafirul nostru, Francis. L-ai ratat la 
mustață, aş putea spune. Nu se întâmplă prea des să avem oaspeți în 
ultima vreme. Elizabeth, ar fi trebuit să-l inviți la masă. 

Francis se uită la soția lui, iar aceasta deveni roşie ca focul, 
furioasă că bătrâna i-o luase înainte, dar şi că îi păsa. 

— George Warleggan a trecut pe aici. 

— George? Felul în care Francis rosti cuvântul era mai mult decât 
grăitor. Te-ai văzut cu el? 

— Da. N-a stat mult. 

— Cred şi eu că nu. Ce voia? 

Elizabeth ridică din pământ ochii de culoare cenuşie, care, în 
momente precum acesta, păreau mai candizi şi mai naivi decât de 
obicei. 

— Nu cred că voia ceva anume. A spus doar că i se pare inutilă 


continuarea acestui conflict. 

— Acest conflict... 

— Unde mai pui că a fost şi foarte cordial, interveni în discuţie 
mătuşa Agatha. Averea i-a cizelat şi manierele, pare-mi-se. Cam ca pe 
vremuri, când un bărbat îngenunchea în fața ta... 

— Mă întreb dacă ştia că stăteam cu spatele. 

Elizabeth continuă să brodeze. 

— A spus că voi doi aţi fost prieteni din copilărie şi de aceea nu-şi 
doreşte ca relația dintre voi să rămână la fel de rece. Mi-a spus că nu 
are câtuşi de puţin intenţia să se amestece în treburile tale sau ale 
lui Ross, singura lui dorinţă fiind aceea de a ne ajuta să ne bucurăm 
mai mult de viață. 

— După cum vorbeşti, se vede treaba că ţi-ai învățat bine lecţia. 

Degetele lui Elizabeth tremurară nesigur pe coşulețul de lucru 
manual, în timp ce alegea o altă culoare. 

— Asta a spus el. Poţi să accepţi sau să refuzi — faci cum doreşti, 
Francis. 

Mătuşa Agatha spuse: 

— Îmi aduc aminte că prima dată când l-ai adus aici era în anul 
cu scandalul Du Barry sau în anul imediat următor. Era un puşti 
voinic, dar sprinten. Şi hainele în care îl trimiteau aici! Numai catifele 
şi mătăsuri, se vedea că maică-sa n-are gust. Iar el avea privirea aia 
de vițel rătăcit, care nu mai ştie drumul înapoi către grajd. 

— Are o limbă tare dulce şi alunecoasă, comentă Francis, şi un 
mod al naibii de convingător de a pune problema. O ştiu pe pielea 
mea. Şi crede el că noi vom avea o viață mai bună datorită mărinimiei 
cu care ne oferă prietenia? Nu cred că lingugşelile lui te pot convinge 
de asta! 

— Pot să trag şi singură concluzii, să ştii, răspunse Elizabeth. Deşi 
pot să-mi imaginez că, dacă n-ar fi fost indulgenţa lui în problema 
ipotecilor, n-am mai avea niciun fel de viață! 

Francis îşi muşcă degetul mare, dus pe gânduri. 

— Adevărul este că nu înțeleg de ce este atât de indulgent. Nu-i stă 
în fire. Acum, că am încheiat un parteneriat cu Ross... Tocmai de 
aceea aventura cu Wheal Grace este pe numele lui Geoffrey Charles. 
Cu toate astea, George n-a făcut nicio mişcare. 

— Decât către împăcare, îi aminti Elizabeth. 

Francis se duse la fereastra deschisă şi lăsă aerul rece să-i adie pe 
obraz. 

— Nu pot să nu mă gândesc că ţie îți datorez indulgența asta. 

— Mie?! Bine, dar e absurd! Serios, Francis... 

— Absurd? Ba din contră, departe de asta. George îţi face ochi 
dulci de ani întregi. Nu l-am crezut niciodată suficient de uman încât 
să lase vreun sentiment de afecțiune să stea în calea scopurilor lui de 
afaceri, dar în lipsa unei explicaţii mai bune... 

Elizabeth se ridică în picioare. 

— Eu sper să găseşti o explicație mai bună. Eu plec să-i citesc 
poveşti lui Geoffrey Charles. 

Când trecu pe lângă Francis, acesta o prinse de braț. Relaţia 
dintre ei fusese mai apropiată în ultimii doi ani, deşi nu fusese 
niciodată afectuoasă. Îi spuse: 

— Oricât ne-am contrazice, eu cred că venirea lui aici, astăzi, are 
un motiv destul de clar. Orice ai crede tu că simte pentru mine, şi 
orice aş crede eu că simte pentru tine, nu există loc de îndoială cu 
privire la sentimentele lui față de Ross. Dacă împrietenindu-se cu noi 
poate impune o nouă graniță între noi şi Ross, cu siguranță îşi va fi 
atins scopul. Vrei să-l laşi să facă asta? 

Elizabeth tăcu timp de câteva clipe. Apoi spuse: 

— Nu. 

— Nici eu. 

Acestea fiind zise, slăbi strânsoarea, iar femeia ieşi cu paşi rari. 

Mătuşa Agatha spuse: 

— Ar fi trebuit să-l inviți la masă. Întâmplarea face să avem o 
grămadă de mâncare. Dar nu mai e ca atunci când trăia Charles. Mi- 
e tare dor de taică-tu, băiete! A fost ultimul din neam care a ştiut 
cum să-şi întrețină musafirii cu rafinament, aşa cum se cuvine. 

În drum spre casă, la răspântia Bargus, unde se afla 
spânzurătoarea, George se întâlni cu Dwight Enys, care venea 
dinspre Goon Prince. Dwight ar fi salutat şi şi-ar fi văzut de drum, 
însă George se opri, iar cei doi cai rămaseră unul lângă celălalt. 

— Ei, doctore Enys, obligațiile meseriei te poartă departe, aşa-i? 
Niciodată prin Truro, presupun? 

— Mai rar, dar ajung şi prin Truro. 

— Şi când ajungi pe acolo nu te aventurezi până la familia 
Warleggan. 

Dwight trase de timp prefăcându-se că îşi linişteşte calul, pentru a 
se putea gândi la un răspuns. Hotări să fie sincer. 

— Întotdeauna m-am bucurat de prietenia familiei dumneavoastră, 
domnule Warleggan, şi pot să vă asigur că am acelaşi sentiment de 


prietenie față de dumneavoastră; însă familia Poldark din Nampara 
sunt prietenii mei în primul rând. Locuiesc la marginea moşiei lor, 
lucrez printre oamenii lor din mină, mănânc la masa lor şi mă bucur 
de încrederea lor. Aşa stând lucrurile, mi se pare mai chibzuit să nu 
încerc să mă am bine cu ambele lumi. 

George nu mişcă niciun muşchi, dar ochii lui studiară atent haina 
de catifea ponosită şi nasturii suflați cu aur. 

— Şi sunt oare astea două lumi atât de divizate încât un bărbat 
independent nu poate trece dintr-una în alta, după cum îi dictează 
liberul-arbitru? 

— Eu aşa am considerat, răspunse Dwight. 

Chipul lui George se întunecă. 

— În unele cazuri, limba ascuţită a bărbaţilor o depăşeşte pe cea a 
femeilor. Şi altfel? Afacerile dumitale prosperă? 

— Merg destul de bine, mulțumesc. 

— Săptămâna trecută am trecut pe la familia Penvenen - înțeleg că 
eşti medicul lor permanent acum. 

— Domnul Penvenen are o stare de sănătate foarte bună. Nu-l văd 
prea des. 

— Mi s-a spus că nepoata lui s-a întors. 

— Într-adevăr. 

— Din câte înţeleg, i-ai făcut nu ştiu ce operaţie ingenioasă la gât 
şi i-ai salvat viața. 

— Cred că şi în cazul ăsta bărbații au o limbă mai ascuţită decât 
femeile. 

George nu aprecie prea tare faptul că i se răspundea cu propriile 
lui cuvinte. Începu să aibă un sentiment de antipatie crescândă față 
de tânărul Enys, care îi răspundea fără menajamente şi nu se 
deranja câtuşi de puţin să-şi ascundă simpatiile. George nu îşi irosea 
timpul în compania unor persoane care nu dădeau doi bani pe 
acordul sau pe dezaprobarea lui. 

— În ceea ce mă priveşte, spuse el, n-am pic de încredere în 
doctori sau spițeri. Consider că omoară cam tot atâția oameni câți 
reuşesc să vindece. Familia mea are norocul de a nu se fi şubrezit 
încă, aşa cum s-a întâmplat cu multe din familiile vechi. 

Acestea fiind zise, George mână calul mai departe, urmat de 
servitorul lui. Dwight rămase să privească lung în urma sa, după 
care trase de hățurile calului şi îşi continuă drumul. Că insultase o 
persoană influentă ştia deja. Ce-i drept, în profesia lui, ar fi preferat 
să fie altfel, dar îşi alesese cu multă vreme în urmă tabăra de 
prieteni. Altul era motivul lui de îngrijorare. 

„Mi s-a spus că nepoata lui s-a întors”, spusese George. Dacă era 
adevărat că se întorsese Caroline Penvenen, toată liniştea lui 
sufletească se dusese de râpă. 


Dwight avea treabă în Sawle; şi, în timp ce îşi mâna calul 
coborând pe poteca îngustă şi alunecoasă către hala de peşte de la 
baza dealului, auzi un huruit în spatele lui şi văzu că Rosina Hoblyn 
căzuse pe pietre. Fata căra o găleată cu apă. Doctorul legă hățurile 
calului de un stâlp şi alergă să o ajute să se ridice. Dar nu reuşi să o 
pună pe picioare. Toate încercările sale de a afla motivul pentru care 
Rosina, la cei nouăsprezece ani ai ei, şchiopăta atât de tare când 
mergea fuseseră anihilate din start de familia ei, care părea să se 
teamă de acest subiect. Acum, chipul ei frumos şi tras era alb de 
durere, iar el trebuia să o ridice în picioare. 

— Genunchiul meu e de vină, domnule. O să-şi revină imediat. 
Uneori pățesc aşa şi nu pot să-l mişc deloc. Vă mulțumesc. 

Sora ei mai mică, Parthesia, ieşi din casă ţopăind, recuperă 
găleata, făcu o plecăciune în fața doctorului şi întinse braţul să o 
ajute pe Rosina. 

— Nu, nu încă, spuse ea. Dacă mai aştept puţin, o să îşi revină, îi 
explică ea doctorului. 

După câteva minute, reuşiră să o ducă în casă. Dwight se bucură 
că Jacka, tatăl fetelor, nu era prin preajmă, pentru că nu ştiai 
niciodată în ce toane e. 

Cu o expresie gravă pe chip, Dwight respinse împotrivirile Rosinei 
şi ale doamnei Hoblyn, care insistau că nu e nimic serios, că dacă stă 
pe masă şi îşi leagănă piciorul o să treacă de la sine, şi se aplecă să 
examineze genunchiul, temându-se oarecum să nu descopere cine 
ştie ce afecțiune a ganglionilor limfatici. Dar nu descoperi nimic de 
genul acesta. Genunchiul era umflat, fireşte, şi puțin roşu, dar pielea 
nu era lucioasă sau caldă la atingere. 

— Şi spui că necazurile astea au început acum opt ani? 

— Da, domnule, cam aşa. 

— Şi doare tot timpul? 

— Nu, domnule, numai când se înțepeneşte, ca acum. 

— Şi ai aceleaşi probleme şi cu şoldul? 

— Nu, domnule, cu ăla nu am probleme. 

— Ai avut vreodată vreo scurgere de lichid de la genunchi? 

— Nu, domnule. E ca şi cum cineva ar întoarce cheia şi l-ar bloca, 


spuse Rosina, trăgându-şi fusta în jos. 

— Te-a mai văzut vreun medic până acum? 

Dwight avu senzația că femeile schimbau priviri pe la spatele lui. 
Rosina răspunse: 

— Da, domnule, când s-a întâmplat prima dată, în '84. Dar am 
fost la domnul Nye, iar ela murit între timp. 

— Şi ce-a spus? 

— N-a spus nimic, se grăbi doamna Hoblyn să intervină. N-avea 
nicio idee despre ce ar putea fi vorba. 

Atitudinea generală a întregii case era atât de evident 
descurajantă, încât Dwight îi recomandă fetei să-şi pună o compresă 
rece şi spuse că va reveni să o vadă în săptămâna următoare, după 
ce îi va trece durerea. Când ieşi din casă, aproape că se înserase, iar 
el încă nu făcuse cea mai neplăcută vizită a zilei. 

La poalele dealului, se vedea un triunghi verde şi neted de iarbă şi 
buruieni, înainte de a ajunge la prundiş, iar într-o parte erau hale de 
peşte, cu nişte căsuțe şi barăci construite deasupra. Ca să ajungi la 
ele, aveai de traversat un pod îngust şi arcuit. Dwight rămase pe loc 
câteva clipe, privind în largul mării. Vântul se întețea, iar falezele din 
depărtare abia dacă se distingeau în amurgul care se lăsa. Încă se 
puteau desluşi fălcile sumbre ale golfului îngust. Un bătrân mânuia 
stângaci o plasă deasupra uneia dintre bărci. În spatele hanului, 
pescăruşii se băteau pe un cap de peşte. La una din ferestre, pâlpâia 
o candelă. 

Dwight îşi imagină că aude vocile şoptite ale sătenilor peste iureşul 
valurilor. 

— Şi ia zi, ai auzit de John James Ellery? Avea o durere de dinți, 
atâta tot. S-a dus la doctor, în Mingoose, iar doctorul i-a scos trei 
dinți. De atunci, John James se zbate întruna de durere şi ar vrea să 
moară. Eu l-aş ocoli de departe dacă aş fi bolnav! 

Dwight se întoarse să plece. În momentul acela, un bărbat veni 
uşor din spatele hanului, părând că vrea să-l evite. Însă Dwight se 
opri, iar bărbatul se opri şi el. Era Charlie Kempthorne, pe care 
Dwight îl vindecase de plămân negru, şi care îi făcea ochi dulci 
Rosinei Hoblyn, cu toate că era un văduv la vreo patruzeci şi ceva de 
ani, cu doi copii, iar ea nu avea decât nouăsprezece ani. 

Cam târzie oră de plimbare, domnule, nu-i aşa? Într-o seară ca 
asta nu ţi-ai dori să fii în altă parte decât acasă, lângă sobă - asta 
dacă ai norocul să ai o sobă lângă care să stai. 

— Exact asta voiam să-ţi spun eu ţie. 

Kempthorne zâmbi larg şi tuşi. 


— Există treburi care se fac cel mai bine pe înserat, dacă mă 
înțelegeți. Când vameşii nu stau cu ochii pe tine. 

— Dacă aş lucra la vamă, tocmai la lăsarea serii aş fi cel mai 
ocupat. 

— A, păi şi lor le place să stea la gura sobei, ca tuturor oamenilor 
cu cap. 

Pe chipul lui Charlie se citi o urmă de stânjeneală când trecu pe 
lângă doctor. 

Phoebe Ellery îi deschise uşa lui Dwight şi îl conduse la etaj. Ca să 
ajungi în camera lui John James Ellery, urcai pe o scară de lemn din 
camera de dedesubt, unde erau aşezate de-a valma saci de cartofi, 
plase de pescuit, vâsle şi plute. Era imposibil să stai în picioare în 
dormitor, iar în seara aceasta focul tocmai fusese aprins pentru a 
goni noaptea acaparatoare. Mare parte din sticla ferestrei dispăruse, 
iar vântul pătrundea înăuntru, smulgând pânza de sac şi aducând cu 
el stropi de ploaie. Un motan mare, negru cu alb, umbla de colo-colo 
prin cameră, fără să stea o clipă locului, proiectându-şi propriile 
umbre întunecate şi amenințătoare. Bolnavul avea fața înfofolită într- 
o cârpă veche şi bolborosea întruna: „Doamne, ai milă de mine, 
Doamne, fie-ți milă!” 

Phoebe rămase în pragul uşii, urmărindu-l pe Dwight cu o privire 
neînduplecată, plină de reproş. 

— O să fie mai bine cât de curând, spuse ea. Durerea îl ține vreo 
oră, după care trece şi îl mai lasă liniştit o vreme... 

Dwight nu prea avea ce să facă, dar rămase acolo o jumătate de 
oră, îi administră laudanum şi ascultă valurile ce se spărgeau 
zgomotos la țărm. Până la plecarea lui, criza trecuse. 

Era o noapte sălbatică, iar Dwight o petrecu într-o continuă 
agitație, pierdut în sentimentul propriului eşec şi al inutilității 
profesiei sale. 


Capitolul 3 


Ross şi Demelza ajunseră printre ultimii la casa Trevaunance în 
seara de 24 mai, după ce se văzuseră obligați să împrumute un cal 
de la Francis, care mai avea trei în grajdurile sale. Când urcară la 
etaj, un grup de vreo douăzeci de persoane vorbeau şi râdeau în 
salonul cel mare. Demelza avu nevoie de o jumătate de oră să se 
schimbe, iar Ross, care nu prea avea mare lucru de făcut în 


răstimpul ăsta, citi ultimul număr din Sherborne Mercury, care 
fusese lăsat cu bunăvoință în dormitor. 

Franța era în plin război cu Austria. Cu doar trei săptămâni în 
urmă izbucnise în sfârşit revolta. Ziarul scria că M. Robespierre se 
împotrivise mişcării populare şi demisionase din funcţia de procuror 
public, însă ceilalți erau susținători înfocați ai războiului. O armată 
numeroasă invadase deja Belgia. În orice moment era posibilă o 
confruntare cu trupele austriece. Şi cu poziția noastră cum rămânea? 
Domnul Pitt putea să estimeze 15 ani de pace, aşa cum făcuse şi în 
martie. Profeţiile nu costau nimic. Însă când ele erau acompaniate de 
micşorări suplimentare ale armatei noastre deja minuscule şi ale 
flotei şi aşa extrem de reduse ca număr, pericolul în raport cu 
siguranța şi supraviețuirea noastră era cât se poate de limpede. 

Ross era atât de adâncit în gânduri, încât nu auzi primele cuvinte 
ale Demelzei, iar aceasta se văzu nevoită să le repete, înainte ca el să 
ridice privirea. 

Ridicându-se în picioare, Ross realiză că farmecul şi puterea de 
atracție ale soţiei sale nu fuseseră cu nimic diminuate după trei ani 
în care se zbătuseră la limita sărăciei. Dacă uneori aceste însuşiri se 
mai ascundeau sub masca zilnică a muncii şi a rutinei, acest lucru 
nu făcea decât să le pună şi mai mult în valoare în momentul în care 
ieşeau la suprafață. În astfel de momente, Ross devenea brusc 
conştient de calitățile care o făceau atât de atrăgătoare pe soția sa în 
ochii multor bărbați. 

Mergând să-i deschidă uşa, el spuse: 

— Mai ai şi acum teama aceea de a ieşi în societate, cum aveai 
odată? Acum nu mai reuşesc să-mi dau seama dacă ai emoţii sau nu. 

— În primele zece minute îmi tremură genunchii, răspunse femeia. 
Din fericire, acea parte a corpului meu este foarte bine acoperită. 

Ross râse şi spuse: 

— Ştiu care e leacul pentru asta. 

— Care? 

— Nişte vin de Porto. 

— Da, de multe ori este. Dar mai sunt şi altele. 

— Cum ar fi?... 

Ea ridică din umerii goi, într-un uşor gest de ezitare. 


1 În trecut, un ziar regional publicat în localitatea Sherbome din 
comitatul Dorset, Marea Britanie. Primul număr a apărut în anul 1737, 
publicația ajungând treptat să fie extrem de influentă, acoperirea şi 
distribuția ei depăşind granițele comitatului Dorset. (n.tr.) 


— Cum ar fi să ştiu că oamenii din jur au încredere în mine. 

— Printre oamenii din jur mă număr şi eu? 

— În primul rând tu. 

El se aplecă uşor şi o sărută pe gât, în locul acela delicat, chiar pe 
claviculă. 

— Pot să-ţi ofer acea încredere acum? 

— Mulţumesc, Ross. 

El o sărută din nou, iar ea ridică mâna pentru a-i netezi părul de 
lângă ureche. 

— Încă mai simţi ceva pentru mine? 

El se uită la ea uimit, privind intens în ochii ei şi zicând: 

— Dumnezeule mare, ar trebui să ştii asta! 

— Da, Ross, aşa este, dar sunt sentimente şi sentimente. Eu te 
întreb anume despre acele sentimente. 

— Ţi-ai propus cumva să mă implici într-o dispută filosofică cu toți 
iubiții care aşteaptă să flirteze cu tine jos? 

Nu sunt iubiții mei. În plus, nu cred că va fi nicio... dispută, 
cum îi spui tu. 

Femeia puse mâna pe uşă. 

— Demelza... o opri el. 

— Da. 

— Dacă vorbim de două tipuri de sentimente, eu nu cred că poţi să 
le pui în compartimente diferite, pentru că unele sunt o parte 
integrantă din celelalte şi, astfel, sunt inseparabile. Ar trebui să ştii 
deja că eu te iubesc. De ce alte dovezi mai ai nevoie? 

Femeia zâmbi pieziş, dar cu mai multă căldură. 

— Nu vreau decât să mi se spună mai des. 

— Acum ţi s-a spus. Contează atât de mult? 

— Da, contează foarte mult. 

— O să-mi notez să fac asta în fiecare zi de miercuri şi de sâmbătă 
pe viitor. 

— Duminica e o zi mai potrivită. E genul de lucru care sună bine 
într-o zi de duminică. 

Coborâră, aşadar, într-o stare de spirit destul de veselă şi îi găsiră 
acolo pe toți vecinii lor - pe mai tinerii Treneglos, pe familia 
Bodrugan, pe doctorul Choake şi pe soția lui, şi, desigur, pe familia 
Penvenen. 

Şi pe George Warleggan. 

Era o gafă colosală din partea familiei Trevaunance să îi invite pe 
George şi pe Ross la aceeaşi petrecere. Dar acum, că se întâmplase, 
n-aveau încotro, erau nevoiți să treacă şi prin asta. Zvonurile 


exageraseră mult conflictul dintre ei pe parcursul anului anterior, 
făcându-l să capete proporții vaste, copleşitoare. Iar prezenţa lor aici, 
împreună, în această seară, nu făcea decât să adauge niscaiva sare şi 
piper la masa acelora care nu erau în mod special preocupați de 
rezultatul conflictului. 

Însă George nu oferi niciun prilej de ceartă, iar pentru o vreme 
evită orice fel de contact cu familia Poldark. Indiferent ce alte 
beneficii îți aducea sau nu experiența de a fi fost aruncat pe scări, cu 
siguranţă te făcea cel puţin să-ți respecţi fizic adversarul. 

La cină, Ross se văzu aşezat aproape de capătul mesei, cu Lady 
Constance Bodrugan în partea dreaptă, Elizabeth în stânga, iar 
Caroline Penvenen în față. 

Auzise atât de multe despre Caroline, încât ar fi fost ciudat dacă ea 
ar fi corespuns aşteptărilor lui. După cum o vedea el, nu avea nici 
frumusețea lui Elizabeth, nici şarmul Demelzei. Însă prin vioiciunea 
ei ageră şi pătrunzătoare, Caroline reuşea imediat să capteze atenția 
unui bărbat. Smaraldele din jurul gâtului ei alb ca laptele îi veneau 
de minune. În funcţie de felul în care cădea lumina, ele îşi schimbau 
brusc strălucirea, asemenea stăpânei lor - ba erau reci şi de 
nepătruns, ba vii şi sclipitoare. Înţelegea prea bine sentimentele lui 
Unwin Trevaunance, pe care îl bănuise întotdeauna că ar fi sensibil şi 
la alte influențe, cu excepția aurului. Lumea era surprinsă de relația 
lor, pentru că părea tensionată în seara aceea. Caroline îl trata cu o 
politețe distantă, şi lumea îşi imagina că lucrurile vor sta altfel după 
căsătorie. Un bărbat nu are degeaba privirea aceea falnică şi buza de 
jos răsfrântă. 

Abia se aşezaseră, când Sir John întrebă: 

— Ross, ai cunoscut-o pe domnişoara Penvenen? Caroline, 
dumnealui este căpitanul Poldark. 

Ross îi studie ochii cenuşii-verzui, larg deschişi. 

Domnişoara Penvenen înclină capul, încuviințând. 

— Ne-am cunoscut în seara aceasta, John; cu toate că, de fapt, l- 
am mai întâlnit pe căpitanul Poldark - într-o situație oarecum 
diferită. 

— Când a fost asta? se interesă Ross. 

— O, n-aveați cum să mă remarcați. Era la procesul 
dumneavoastră de la Bodmin, când aţi fost acuzat - probabil vă 
amintiți — de jefuirea a două vapoare. Eu făceam parte din public. 

— Da, îmi amintesc destul de bine, răspunse Ross. Dar ideea de 
public te duce cu gândul la divertisment, iar eu, unul, nu cred că v- 
ați distrat prea tare. 


— Am văzut şi mai rău. Vedeți dumneavoastră, într-o piesă de 
teatru se ştie că virtutea triumfă. Dar în viața reală omul tremură la 
un pas de nelegiuire şi se teme de rezultat. 

— Probabil aţi fost la procesul nepotrivit, domnişoară Penvenen. În 
cazul meu, virtutea a fost minimă spre inexistentă şi n-a fost niciun 
triumf în achitarea mea - poate cel mult un triumf al nesocotinţei 
juriului. S-ar fi cuvenit mai degrabă să-l compătimiți pe judecător. 

Ochii lui Caroline sclipiră în timp ce adăugă: 

— O, dar l-am compătimit, vă asigur. Am observat cât de abătut a 
fost constatând că nu vă poate pedepsi nicicum. 

În prima parte a cinei, Ross s-a întreținut cu Elizabeth. Plăcerea ei 
nu era cu nimic mai prejos decât a lui, lucru cât se poate de limpede 
pentru Demelza, care, având locul aproape de capătul opus al mesei, 
se afla între Sir Hugh Bodrugan - care avusese întotdeauna o 
preferință evidentă, posesivă, pentru compania ei - şi căpitanul 
McNeil al regimentului Scots Greys2. McNeil era ofițerul acela care 
mai fusese la un moment dat prin regiune, cu ceva ani în urmă, şi 
staționase aici cu un regiment de cavalerie pentru a supraveghea 
agitația din zonele miniere şi pentru a combate contrabanda. 

Indiferent care era părerea celorlalți despre aşezarea musafirilor la 
masă, Malcolm McNeil nu avea reclamaţii. Şi-ar fi dorit numai ca Sir 
Hugh să nu fi fost atât de acaparator. Încercase în mod repetat să îi 
câştige atenția doamnei Poldark şi de tot atâtea ori baronetul acela 
păros reuşise să îi zădărnicească eforturile. Prima ocazie adevărată se 
ivise atunci când Sir Hugh trebuise să taie o nouă bucată de friptură 
pentru doamna Frensham, sora lui Sir John, moment în care McNeil 
se grăbi să o întrebe pe Demelza dacă poate face acelaşi lucru pentru 
ea. 

— Nu, mulțumesc, răspunse Demelza. Mă surprinde să vă 
întâlnesc aici, domnule căpitan McNeil. Aveam impresia că v-aţi 
întors în Scoţia, în sânul familiei. 

— A, între timp m-am întors, o informă el, răsucindu-şi mustața 
impresionantă în timp ce o privea admirativ. Şi am fost şi peste 
ocean. Şi în Londra, şi în Windsor. Dar am căpătat o dragoste aparte 
pentru colțul ăsta de țară - şi pentru unii dintre oamenii de aici —, iar 
când se iveşte ocazia să îi revizitez... 

— Împreună cu cavaleria? 

— Nu, fără cavalerie de data asta. 


2 Royal Scots Greys — regiment de cavalerie al armatei britanice, activ în 
perioada 1678-1971. (n.tr.) 


— Nici măcar un soldat? 

— Niciunul în afară de mine, doamnă Poldark. Îmi pare rău să vă 
dezamăgesc. Am fost bolnav de febră şi, după aceea, întâlnindu-l pe 
Sir John la Londra, am fost invitat să stau aici pe durata concediului 
de boală. 

Demelza îl privi cu bunăvoință şi spuse: 

— Nu păreți a fi bolnav, căpitane McNeil. 

— Acum nici nu sunt, stimată doamnă. Daţi-mi voie să vă umplu 
paharul. Vin de Canare aţi băut? 

— Nu cunosc decât trei arome şi nu e niciuna dintre cele trei. 

— Atunci vin de Canare trebuie să fie. În plus, am descoperit o 
plăcere aparte în a admira priveliştea deosebită a liniei de coastă - ca 
să nu mai spun că este şi foarte sănătos... 

— Nu căutați contrabandişti? 

— Nu, doamnă Poldark. De data asta nu. De ce, încă mai sunt? 
Aveam impresia că i-am anihilat la ultima mea vizită. 

— Şi aşa şi este. Am fost cu toţii foarte abătuți după ce ați plecat. 

Scoţianul o privi tresărind şi adăugă: 

— Asta este o observaţie ce poate fi interpretată în două feluri. 

Demelza aruncă o privire spre celălalt capăt al mesei şi îl văzu pe 
Ross zâmbindu-i lui Elizabeth. 

— Căpitane McNeil, n-aş fi crezut vreodată că m-aţi lua drept 
contrabandist. 

Râsul înfundat al lui McNeil, aşa reținut cum îl considera el după 
standardele proprii, se dovedi suficient pentru a reduce restul 
mesenilor la tăcere timp de o secundă sau două. 

Doamna Frensham spuse, zâmbind: 

— Dacă gluma aceea poate fi repetată, cred că nu se cade s-o ţineţi 
numai pentru dumneavoastră. 

Demelza răspunse: 

— A, din partea mea nu era o glumă, stimată doamnă. Căpitanul 
McNeil mă asigura că de data asta nu a venit aici pentru a prinde 
contrabandişti, iar eu i-am spus că nu ştiu ce altceva se aşteaptă să 
prindă prin părțile astea. 

— Să fiu al naibii! tună Sir Hugh Bodrugan. Eu nu sunt de acord 
cu gluma asta. 

Doamna Frensham spuse: 

— Căpitanul McNeil a fost în convalescență. Scopul prezenţei sale 
aici, din câte m-a asigurat chiar dumnealui, este total inofensiv. 
Altminteri, ar fi trebuit să-i punem un paznic şi să-l încuiem în 
camera sa. 


EN o a 


— Sinceră să fiu, stimată doamnă, cred că ar trebui să faceți asta 
numaidecât! spuse Demelza, replică la auzul căreia Sir Hugh şi 
căpitanul râseră din nou. 

La capătul opus al mesei, Sir John Trevaunance făcu o remarcă 
denigratoare la adresa tânărului Dwight Enys, cu un scop mai mult 
decât evident. Ellery murise chiar în dimineața respectivă, iar Sir 
John era de părere că scandalul ar trebui să beneficieze de atenţie 
publică. Ellery, un bărbat zdravăn şi plin de energie la cei şaizeci de 
ani ai săi... Enys pătrunsese atât de adânc cu sonda în maxilar, încât 
rana nu mai reuşise să se vindece. Vechiul lui prieten, doctorul 
Choake avea să confirme ce spunea el acum... Ignoranţă şi delăsare. 
Dar Sir John constată că mişcarea lui nu fusese una inspirată, de 
vreme ce Caroline nu doar că se grăbi să-i ia apărarea doctorului 
Enys, dar găsi un aliat de nădejde în Ross Poldark, iar baronetul, 
spre nemulțumirea sa şi spre enervarea lui Unwin, se trezi prins la 
mijloc. Când îi fusese prezentată, Ross o găsise pe Caroline destul de 
obraznică; însă pentru moment erau de acord unul cu celălalt, iar la 
sfârşitul disputei era uşor de remarcat faptul că privirile lui Caroline 
îl cântăreau aprobator. 

Elizabeth îi spuse în şoaptă lui Ross: 

— E încântătoare, nu-i aşa? 

— Remarcabilă. Frumusețea modelează gustul. 

— E adevărat ce se spune, nu crezi, că inima nu doreşte ceea ce 
ochiul nu admiră? 

— O, fără îndoială. Ştii vreun caz concret care să demonstreze 
contrariul? În cazul meu, aşa a fost. Iar tu ar trebui să ştii asta. 

— Eu ştiu foarte puţine lucruri despre tine, Ross. De câte ori ne- 
am întâlnit noi în cinci ani? Să fi fost douăsprezece ori cu totul? 

Ross nu răspunse. 

— Eu nu mă gândeam la ultimii cinci ani. Dar poate că aşa este. 
Înclin să-ți dau dreptate, nici eu nu ştiu prea multe lucruri despre 
tine. Plus că te-ai schimbat atât de mult - ca structură interioară, 
vreau să spun... 

— Serios? Spune-mi unde anume se vede cel mai clar deteriorarea 
asta. 

— Acum îmi ceri de fapt asigurări că lucrurile nu stau chiar aşa, 
nu? Poţi să stai liniştită. Eşti doar o altă Elizabeth, asta e tot. Exact 
opusul deteriorării. Dar surprinzătoare uneori. Acum înțeleg cât de 
tânără erai atunci când ai promis că te vei căsători cu mine. 

Elizabeth întinse mâna după paharul ei cu vin, dar numai pentru 
a atinge cu degetele piciorul paharului. 


— Ar fi trebuit să fiu suficient de matură ca să ştiu ce vreau cu 
adevărat. 

Ceva din felul în care ea rosti cuvintele îl surprinse pe Ross. 
Emoţia aceea bruscă din vocea ei suna a dispreț față de propria 
persoană. Ceea ce devie subit discuţia lor de la tonul acela amabil, 
uşor frivol de până atunci. 

El o privi, încercând să cântărească vorbele ei, şi spuse prudent, 
pentru a-i oferi o cale de ieşire firească: 

— Ei bine, hai să ne împăcăm cu ideea că erai încă tânără... lar 
apoi ai crezut că am murit. 

Elizabeth privi către celălalt capăt al mesei, unde Francis discuta 
cu Ruth Treneglos. Probabil emoția aceea o luase şi pe ea prin 
surprindere. Sau poate realizase că ocolise prea des adevărul. Cu o 
voce perfect calmă, proaspătă, spuse: 

— N-am crezut niciodată cu adevărat că ai murit. Am crezut că îl 
iubesc pe Francis mai mult. 

— Ai crezut că îl iubeşti... 

Ea încuviință din cap. 

— Şi apoi am descoperit că m-am înşelat. 

— Când? 

— La foarte scurt timp. 

Rațiunea lui încă refuza să aprecieze la adevărata valoare turnura 
pe care o luase brusc conversaţia lor, dar undeva în interiorul lui 
inima bătea mai tare, ca şi cum tocmai avusese o revelație. Erau 
douăzeci şi ceva de oameni la masa asta, propria lui soție era 
angajată într-o discuţie cu ofițerul acela de cavalerie cu mustață 
mare, în timp ce Sir Hugh, de cealaltă parte a ei, abia aştepta să 
intervină în discuţia lor; George Warleggan, tăcut şi concentrat în cea 
mai mare parte a timpului, deşi din când în când îşi mai muta 
privirile din farfurie sau de la vecinii săi de masă pentru a studia 
părul, gura sau mâinile lui Elizabeth. Era incredibil că Elizabeth 
alesese tocmai acest moment ca să-i facă asemenea confidenţe, după 
nouă ani întregi. Prea incredibil ca să fie adevărat! 

— Ale naibii corciturile astea nenorocite care hoinăresc prin zonă! 
izbucni Lady Bodrugan cu năduf. Se tot înmulțesc şi se împerechează 
între ele în fel şi chip; din cauza lor este extrem de greu să îți menții 
şeptelul curat. Mare noroc ai, John, că te ocupi numai de vite. Ce 
rasă spuneațţi că e câinele dumneavoastră, domnişoară? 

— Mops, răspunse Caroline. Cu un păr frumos, negru şi creț, şi o 
fețişoară cafeniu-aurie, nu mai mare decât centrul acestei farfurii. 
Unwin îl tratează cu un respect şi o afecțiune enorme. Nu-i aşa, 

dragule? 

— Respect, da, spuse Unwin, pentru că are dinții ăia ai dracului 
de ascuțiți! 

Ross i se adresă lui Elizabeth: 

— Încerci cumva să îmi joci o farsă? 

Elizabeth zâmbi, cu o vioiciune subită, tensionată. 

— O, cu siguranţă e o farsă, Ross. Dar una pe care mi-am jucat-o 
mie însămi. Nu ştiai? Mă întreb dacă chiar n-ai ghicit niciodată. 

— Să ghicesc... 

— Ei bine, dacă n-ai ghicit, ar fi fost mai elegant din partea ta să 
vii în întâmpinarea acestei confesiuni sincere. E oare o surpriză atât 
de mare ca o femeie care s-a răzgândit o dată să se răzgândească şi a 
doua oară? Ei bine, da, probabil că este, pentru că pentru mine a fost 
mereu o surpriză şi o sursă de umilințe... 

După un timp, care păru o eternitate, Ross spuse: 

— Când am venit la tine, de primul Paşte, imediat după ce te-ai 
măritat, mi-ai spus destul de clar că nu-l iubeşti decât pe Francis şi 
că în gândurile tale nu mai este loc pentru altcineva. 

— Oare atunci era momentul să-ți spun ce simțeam? La doar 
câteva luni după căsătorie, când eram deja însărcinată cu Geoffrey 
Charles? 

Ceva dispăru din dreptul lui Ross, un alt fel de mâncare apărând 
în loc. Indiferent care era scopul petrecerii, Sir John nu făcea 
economie de băutură, iar discuţiile din jurul mesei se purtau acum 
pe un ton mai ridicat decât înainte. Cu toate acestea, Ross trebui să 
se lupte cu el însuşi ca să nu se scoale de la masă şi s-o ia la fugă. 
Faptul că Elizabeth îşi alesese tocmai acest moment... Doar dacă nu 
cumva prezența celor din jur îi dăduse curajul de a-i spune deschis, 
fără ocolişuri, ceea ce ar fi vrut ca el să afle de multă vreme... lar 
dacă cu doar câteva minute în urmă nu reuşise să găsească logica 
vorbelor ei, acum realiza că nu erau chiar atât de deplasate. Şi cu 
fiecare secundă care trecea, senzaţia că totul se încadrează perfect în 
tiparul ultimilor nouă ani era tot mai acută. 

— Şi Francis? o întrebă. El ştie? 

— Am spus deja prea multe, Ross. Limba asta a mea slobodă! A 
fost un impuls de moment — cel mai bine e să uităm toate astea. Sau 
dacă nu uităm, măcar să nu ţinem seama de ele. Despre ce vorbeam 
înainte? 

Trei locuri mai încolo, chipul degajat al lui Francis, pe care liniile 
însuflețite ale tinereţii se ştergeau uşor într-un proces de îmbătrânire 
prea timpuriu... Ca şi cum devenise tocmai atunci conştient de ceva, 


ridică privirea spre Ross, încruntă o sprânceană şi făcu un semn cu 
ochiul. 

Francis ştiuse tot timpul ăsta. Ross înțelegea asta acum. Francis 
ştia de atâta vreme, încât izbucnirile sale timpurii de deziluzie şi 
dezamăgire rămăseseră acum o simplă amintire. Cum gelozia lui se 
risipise demult şi probabil şi iubirea lui odată cu ea, acum nu mai 
simţea niciun disconfort văzându-i pe Ross şi pe Elizabeth împreună. 
Ieşirile lui de la început, enigmele comportamentului lui - toate 
acestea îşi găsiseră acum explicaţia. lar acum, din punctul lui de 
vedere, toate acestea erau depăşite, o parte a unei epoci preferabil 
uitate în această nouă eră a toleranței şi a bunei înțelegeri. 

Poate tocmai de aceea îndrăznise Elizabeth să-i spună totul acum, 
se gândi Ross. Pentru că sentimentele ei se risipiseră şi credea că şi 
ale lui Ross erau uitate; adusese vorba despre asta ca o explicaţie, o 
scuză pentru ceea ce fusese în trecut, o scuză pe care i-o datora 
acum, când confesiunile nu mai reprezentau niciun fel de pericol 
pentru niciunul dintre cei implicați. 

Elizabeth se întorsese să răspundă la o întrebare pusă de bărbatul 
din cealaltă parte a ei şi trecu o clipă sau două până când Ross reuşi 
să-i vadă chipul din nou. Nici atunci ea nu-i întâlni privirea, însă el 
realiză imediat din expresia ei - sau poate că ştiuse, de fapt, de la 
bun început - că pentru ea chestiunea nu era câtuşi de puţin 
încheiată şi nici nu presupunea că ar fi încheiată pentru el. 

După ce doamnele ieşiră, bărbații avură la dispoziție o jumătate de 
oră pentru a-şi savura vinul de Porto, după care cele două sexe se 
regrupară pentru ceai şi cafea. 

Ross mai avu o întâlnire cu Caroline Penvenen. Tocmai trecea pe 
lângă un salonaş micuţ când auzi nişte cuvinte pline de furie şi 
recunoscu vocea lui Unwin Trevaunance. Apucase să mai facă doar 
câțiva paşi când auzi în urma lui uşa trântindu-se cu putere şi nişte 
paşi grăbiţi îl prinseră din urmă în dreptul uşii salonului principal. 
Se dădu puţin înapoi, pentru a o lăsa pe Caroline să intre înaintea 
lui. Ea îi zâmbi trăgându-şi sufletul, în ochii ei încă sclipind o emoție 
ce dispărea treptat. 

Văzându-l pe punctul de a se îndepărta, ea spuse: 

— Pot beneficia de compania dumneavoastră timp de câteva clipe? 

— Atât cât veţi dori. 

Ea rămase lângă el, studiindu-i cu ochii mijiți pe cei prezenți. Ross 

realiză acum cât de înaltă şi de grațioasă era. 

— Mă încântă faptul că le sunteți loial prietenilor dumneavoastră, 
căpitane Poldark. 

— Loial? Sper să fie aşa. Dar vă referiți la... 

— Mă refer la doctorul Enys. Pentru că trebuie să vă spun că şi el 
vă era loial atunci când l-am cunoscut. 

— Şi când a fost asta? 

— Înainte de procesul dumneavoastră, desigur. Era destul de 
înflăcărat atunci când vă lua apărarea. 

În viața de zi cu zi, oamenii evitau să vorbească despre proces în 
prezența lui Ross. Nu era genul care să încurajeze astfel de 
familiarităţi. Dar fata aceasta nu părea să aibă asemenea ezitări. 
Vorbele ei puteau fi puse fie pe seama unei lipse totale de 
discernământ şi sensibilitate, fie pe seama unui mod propriu de a 
percepe onestitatea, care nu accepta tabuuri. De vreme ce părea să-şi 
dorească să fie prietenoasă, Ross alese varianta că era binevoitoare. 

— Trebuie să înțeleg din asta că i-ați dat motive să mă apere? 

— O, da, desigur. Dacă vrei să descoperi adevăratele sentimente 
ale unui bărbat, întotdeauna cea mai bună cale este să-l provoci. 

— Şi astea sunt tacticile pe care le aplicaţi acum, domnişoară 
Penvenen? 

Ea zâmbi încântător zicând: 

— Ar fi o dovadă de îngâmfare din partea mea să-mi imaginez că 
pot. 

— O să rămâneți la unchiul dumneavoastră pe perioada verii? 

— Depinde. În octombrie voi împlini 21 de ani - după care voi fi 
propria mea stăpână. Mă aşteaptă o perioadă îndelungată şi plină de 
provocări. 

— Poate până atunci vă veţi căsători. 

— Bine, dar asta nu înseamnă doar că voi schimba un tutore cu 
un altul? 

— Presupunând că vă veţi privi soțul din perspectiva asta. 

— De vreme ce n-am avut niciodată un soț, nu mă pot pronunța. 
Dar, după ce am văzut atâţia prin jur, nu mi se pare o descriere 
ofensatoare. 

— Măcar pentru unchiul dumneavoastră şi tot e ofensatoare. 

Caroline râse şi adăugă: 

— Dar de ce? El m-a întreţinut. Nu asta face un tutore? Nu am 
avut zăbrele la ferestre - poate doar zăbrelele invizibile ale 
convenționalismului şi ale dezaprobării. Dar îmi imaginez că mi-ar 
plăcea să mă bucur de libertate o vreme. 

În timp ce discutau, Unwin trecu pe lângă ei spumegând de furie, 
iar Caroline continuă să îl țină de vorbă pe Ross cât timp celălalt 
bărbat rămase în încăpere. Perfect conştient de faptul că era folosit, 
dar în acelaşi timp amuzat de situație, Ross se gândi că speranţa lui 
de a-i vedea căsătoriți curând nu părea să aibă şanse de izbândă. 

Iar situația se înrăutăți şi mai mult atunci când Unwin dispăru şi 
nu mai fu văzut în seara aceea. Cei prezenți jucară cărți până la 
miezul nopţii, dar faptul că existase o ceartă la tânărul cuplu era 
evident dacă te uitai la chipul posac al lui Ray Penvenen; iar toată 
această situație aruncă o umbră de dezamăgire peste ultima parte a 
serii. 

Tocmai când petrecerea era pe punctul de a se încheia, George 
Warleggan se trezi dintr-odată singur cu Francis şi profită imediat de 
ocazie pentru a-i vorbi. 

— Seara bună şi ție! Pot spune că mă bucur să te revăd după atâta 
timp. 

Francis îl privi îndelung. 

— Îmi pare rău că nu pot spune acelaşi lucru, George. 

— Dacă aşa stau lucrurile, mie îmi pare rău! N-ar trebui să fie aşa. 

— Uite, aici nu suntem de acord. Eu am ales cu multă vreme în 
urmă. Prefer să-mi păstrez mâinile curate. 

Chipul lui George se întunecă. 

— Duşmănia asta fără sens... De la vărul tău am ajuns să nu mai 
am pretenții la rațiune... 

— Ei bine, dacă asta numeşti tu rațiune, nu te aştepta la aşa ceva 
nici din partea mea! 

Dacă George chiar sperase sincer la o apropiere, speranţele lui nu 
supraviețuiră acestui moment. Se întoarse să plece şi se trezi față în 
față cu Ross. 

Urmă un moment de tăcere. Una sau două persoane care asistau 
acum la scenă aşteptau cu interes o înfruntare. Se apropiară mai 
mult pentru a prinde din zbor cuvintele ce aveau să aprindă scânteia. 

Ross privi în jos la celălalt bărbat spunând: 

— Bună seara, George! 

Chipul impresionant al lui George tresări uşor, iar el zise: 

— Ei, Ross, imaginează-ți numai! Să ne întâlnim aici... 

— Trebuie să luăm cina împreună la un moment dat. 

— Abia aştept... Sper că mina ta e profitabilă. 

— Va fi. 

— Aş vrea să fiu la fel de încrezător ca tine. 

— Chiar trebuie să mă invidiezi şi pentru asta? întrebă Ross. 


George se îmbujoră şi deschise gura să spună ceva în timp ce Ross 
se îndepărtă. Dar un singur cuvânt rostit acum avea să compromită 
sobrietatea atâtor ani. Acum, pentru prima oară, îl adusese pe Ross 
exact în punctul în care dorise. Sobrietatea era o virtute. Pentru a ieşi 
învingător, nu avea decât să îndure în tăcere. 

În timp ce Ross şi Demelza mergeau spre casă, însoțiți în prima 
parte a drumului de Francis şi de Elizabeth, o semilună apăru pe cer, 
împodobind peisajul, aprinzând picurii de rouă de pe câmpuri şi 
pânzele de păianjen prinse în gardul viu. Cei patru nu vorbeau prea 
mult. Elizabeth era tulburată în urma mărturisirilor făcute şi agitată 
în privința rezultatului, deoarece nu avea cum să prevadă reacția lui 
Ross. Lui Francis îi era somn. lar Ross, pierdut în gândurile sale 
despre trecut şi în speculaţiile referitoare la viitor, era ciudat de 
detaşat de întreaga scenă, deşi inevitabil conştient de silueta lui 
Elizabeth - cauza tuturor gândurilor sale — mergând călare în fața lui. 

Demelza, cu percepţia ei instinctivă, aproape animalică, ştia că în 
viața lui Ross apăruse ceva cu totul nou. Simţea că Elizabeth trebuie 
să fie cauza, dar nu-şi putea imagina ce lucru nou evoluase dintr- 
odată din vechea relaţie de loialitate. 

— Sper că voi avea ocazia să vă fac o vizită, stimată doamnă, îi 
spusese căpitanul McNeil, cu o privire admirativă care îi făcuse 
plăcere. 

Dintre toți bărbaţii pe care îi întâlnise vreodată, Malcolm McNeil 
era singurul cu adevărat vrednic să se compare cu Ross. 

— Într-una din zilele astea, o să dau eu o petrecere, draga mea, 
spusese Hugh Bodrugan, mângâindu-i uşor brațul cu degetele. 

Chiar înainte de momentul despărțirii, Francis spuse: 

— Este adevărat că bărcile de transport clandestin au avut iar o 
cursă bună? 

— Da, răspunse Ross, aşa am auzit. 

— Vercoe şi evaluatorii lui n-o să fie foarte încântați. 

— Sunt convins! 

— Circula un zvon - nu mai ştiu unde l-am auzit, dar circula un 
zvon cum că te-ar interesa să te apuci de afaceri de contrabandă. 

Se lăsă tăcerea. Demelza trase puțin mai tare de hățurile calului, 
iar acesta clătină din cap, fornăind nemulțumit. 

— Unde ai auzit treaba asta? se interesă Ross. 

— Contează atât de mult? A fost cu ceva timp în urmă şi cred că 
era vorba despre lotul ăla din martie. 

— Francis, ştii bine că nu a existat zi de la Dumnezeu în care să 
nu circule tot felul de zvonuri ridicole despre vreunul dintre noi. 

Urmă o nouă pauză. 

— În fine, mă bucur că nu e nimic adevărat. 

— Te bucuri? Nu ştiam că ţii atât de mult la vameşi. 

— Pentru că nici nu ţin, Ross. Dar ţin la tine în ultima vreme. Şi 
nu-mi place deloc turnătorul, denunțătorul ăsta nenorocit care 
umblă prin zonă. Toată lumea ştie despre existența lui; dar nimeni 
nu ştie cine este. Dacă ar fi identificat, s-ar sfârşi cât se poate de 
prost pentru el. Dar câtă vreme e prin preajmă, pericolul e de două 
ori mai mare. Desigur, dacă aş fi în locul domnului Trencrom, care 
are interese mari în afacerea asta, are relaţii şi, în plus, şi o haveză 
de dimensiuni considerabile de întreținut, probabil că aş merge mai 
departe cu voia lui Dumnezeu. N-aş avea încotro. Pe de altă parte, 
dacă aş fi un boiernaş oarecare, de la țară, rupt în fund, care caută 
să mai câştige un bănuț în plus, sau un miner, sau fierar, şi m-aş 
gândi la contrabandă ca ocupație secundară, crede-mă că ăsta ar fi 
ultimul moment din zi în care mi-aş dori să fiu amestecat în afacerea 
asta. 

Pentru Francis fusese un discurs lung şi, în timp ce vorbea, 
ajunseseră la punctul unde drumul se bifurca. Cei patru călăreți se 
opriră. 

Ross spuse: 

— Presupun că vei face tot posibilul să infirmi povestea asta în 
cazul în care o mai auzi pe undeva. 

— Aşa voi face, cu siguranță. Noapte bună amândurora! 

— Cât despre afacerile de contrabandă, continuă Ross, există, 
fireşte, mai multe tipuri de servicii pe care le poate face o persoană. 
Şi nu toate implică aducerea bărcilor la țărm sau transportul ilicit al 
mărfurilor. 

— Însă toate pot fi periculoase dacă e vreun informator prin 
preajmă. 

— Dacă aş fi un boiernaş de la țară, rupt în fund, care caută să 
mai câştige un bănuț în plus, probabil că aş fi de acord cu tine. Dar 
există situații în care riscurile trebuie cântărite în raport cu 
recompensele. 

— Cred că prefer să nu mai ştiu nimic altceva. Nu doream decât 
să-ți transmit un avertisment prietenesc, nicidecum să-mi bag nasul 
în secretele tale. 

— După câte se pare, deja ştii secretul. E bine să cunoşti şi 
detaliile. Acum ceva vreme, domnul Trencrom mi-a făcut o vizită, 
fiind oarecum strâmtorat, deoarece informatorul îl adusese în 
imposibilitatea de a introduce transporturile prin vreunul dintre 

punctele de acces cunoscute. M-a întrebat dacă poate intra prin 
Golful Nampara. La momentul respectiv, cei din familia Warleggan 
deveniseră insuportabili încercând să pună stăpânire pe cealaltă 
mină a mea, Wheal Leisure. Aşa că am acceptat propunerea lui 
Trencrom, iar el se foloseşte acum de golful şi de pământul meu - 
asta însă numai de două ori pe an, iar la fiecare acostare îmi plăteşte 
200 de lire sterline. 

Francis fluieră admirativ adăugând: 

— E o sumă frumuşică. Suficientă pentru a ispiti pe oricine. Dacă 
nu era pericolul ăsta la mijloc, nici eu nu m-aş fi dat în lături. 

— Dacă nu era pericolul ăsta la mijloc, nu mi s-ar fi oferit această 
sumă. 

— Nu... Nu, într-adevăr. Dar banii ăştia... O să ţină mina Wheal 
Grace funcțională mai mult timp decât am planificat noi inițial? 
Dacă-i aşa... 

— Am datorii, i-o tăie scurt Ross. Una dintre ele are o dobândă 
foarte mare. Cu banii primiți de la Trencrom reuşesc să 
supraviețuiesc. Fără ei, mina noastră n-ar fi fost deschisă niciodată. 

— Ar fi trebuit să-mi spui. 

— Ce să-ţi spun? 

— Despre toate datoriile astea. Banii pe care i-am investit amândoi 
în Wheal Grace ar fi putut fi folosiți mai bine. 

— Dacă Wheal Grace intră în faliment, da, ar fi putut fi folosiți mai 
bine într-o altă afacere. Altminteri, n-au fost niciodată de ajuns 
pentru a acoperi toate datoriile mele. 

Francis se uită lung la chipul vărului său, luminat parțial de luna 
ce suia pe cer. Ar fi vrut să clarifice această problemă între ei, dar 
erau prea multe piedici la mijloc. Prietenia lor de acum şi 
parteneriatul lor însemnau prea mult pentru el pentru a le pune în 
pericol printr-o întrebare inoportună.. 

În timp ce Ross şi Demelza îşi continuau drumul singuri, Demelza 
spuse: 

— Mă întreb cine i-a spus. 

— Despre afacere? Era imposibil să nu se afle. Când ştiu douăzeci- 
treizeci de persoane despre asta... Apoi, ca şi cum i-ar fi citit 
gândurile Demelzei, adăugă: A, ştiu că asta mi-ai spus mereu. Dar e 
un risc pe care trebuie să mi-l asum. Atâta vreme cât nimeni nu află 
data unui transport, totul e în regulă. Vameşii n-or să stea nici ei 
afară noapte de noapte! 

— Mai bine merg desculță! 

— Nu există riscul ăsta. 


— Există riscuri şi mai mari. 

— Nu cred! 

— Nu glumi, Ross! Cu asemenea lucruri nu e de glumit. Ai avut 
prea multe probleme în ultimii ani. 

Acum intraseră deja pe aleea din fața casei. În partea cealaltă, 
noul motor de la Wheal Grace şerpuia şi gemea în timp ce pompa apă 
din adâncimile pământului. 

Pentru a-i abate atenția, Ross o întrebă: 

— Şi? Ţi-a plăcut seara asta? S-a ridicat la înălțimea aşteptărilor 
tale? 

— Da, a fost foarte frumos. Numai că ne-au izolat, cum s-ar 
spune, de la bun început şi am fost aproape ca nişte străini până la 
sfârşit. 

— Aşa se obişnuieşte în societatea modernă. Am observat, în 
schimb, că ai fost foarte bine tratată de căpitanul McNeil. 

— Da, am fost, într-adevăr. E un bărbat foarte politicos şi rafinat, 
Ross. Să ştii că o să treacă pe la noi într-o zi din săptămâna viitoare. 

— Hm... Nu mă surprinde defel. Nu trebuie decât să le faci un 
semn discret cu degetul şi vin cu toții după tine. 

— Ai o limbă a naibii de otrăvită când e vorba să exagerezi, Ross! 
Câteodată mă şi întreb cum de nu-ți cade! Cu Caroline Penvenen 
cum rămâne? 

— Caroline? 

— Da, ai stat foarte mult cu ea. Ce părere ţi-a făcut? Te-a ţinut la 
colț, nu-i aşa, şi nu te-a mai lăsat să pleci. 

Ross cântări răspunsul timp de o clipă. 

— Nu m-a ţinut în niciun colț în care n-aş fi dorit să stau, spuse 
el, dar sunt convins că nu e soția potrivită pentru Dwight. O să fie 
cârpa ei de şters pe jos! 

Moartea lui Ellery a fost un adevărat punct de cotitură pentru 
Dwight. Într-o comunitate săracă şi primitivă, singurul mod în care 
puteai să-ți exersezi abilitățile chirurgicale şi fizice presupunea să 
beneficiezi de un capital substanţial de încredere. În lipsa acestui 
lucru, aveai mare noroc dacă mai reuşeai să exersezi ceva. În două 
săptămâni, peste jumătate din pacienții lui Dwight se făcură 
nevăzuți. Ori de câte ori lua legătura cu vreunul, oamenii inventau 
tot felul de scuze. 


Vizitele lui la St Ann's nu fuseseră niciodată prea dese, dar avea 
acolo unul sau doi pacienţi fideli şi, printre ei, chiar şi un bun platnic 
- doamna Vercoe, soția funcţionarului de la vamă, pe al cărei mezin îl 
ajutase să învingă o boală peste iarnă. În ziua imediat următoare 
petrecerii la care nu fusese invitat, le făcu acestora o vizită, ajungând 
exact la timp pentru a-l vedea pe Vercoe însuşi în fața uşii de la 
intrarea în casa văruită în alb, luându-şi rămas-bun de la un bărbat 
înalt, blond, cu o mustață îngrijită, de ofițer de cavalerie. Deşi 
străinul era, în mod evident, un domn distins, el nu venise călare, 
pentru că plecă umblând cu paşi mari, peste câmp, către poteca 
dinspre țărm. 

Când intră în casă, Clara Vercoe îi ieşi în întâmpinare. Hubert nu 
se simțea prea bine, îl puse ea la curent. Vomitase după ultima 
sticluță de medicament, aşa că nu-i mai dăduse. Hubert, alb la față 
precum hârtia şi complet epuizat, fu adus în încăpere şi aşezat în 
dreptul luminii care intra prin cadrul uşii întredeschise, iar Dwight îl 
studie cu ochiul profesionistului, prefăcându-se, în acelaşi timp, 
interesat de cartea de poveşti a copilului. Era o carte nouă, scoasă la 
un tipar ieftin în Plymouth, pe coli de hârtie tare, cu imagini liniare 
care ilustrau Povestea lui Primerose Prettyface3; cartea era legată în 
coperţi din material cornos şi avea un mâner din lemn. Prima 
imagine era aceea a unui înger, iar Hubert îi colorase aripile cu roşu. 

Dwight se întrebă dacă nu cumva avea de-a face cu o nouă reacție 
la povestea cu Ellery şi dacă medicamentul prescris de el era acum 
găsit vinovat pentru cine ştie ce tulburări digestive. Spuse că va 
schimba preparatul respectiv şi turnă o parte din el într-o ceaşcă, 
pentru a-l analiza şi a-l gusta. 

În timp ce Dwight se afla acolo, Jim Vercoe intră din nou în casă 
căutând un telescop, iar Dwight se uită în direcția în care era 
îndreptat acesta, către o velă ce se zărea la orizont. 

Nu puteai să nu ai toată admiraţia față de acest bărbat, care se 
încăpățâna să-şi facă datoria în ciuda tuturor tentativelor de mituire, 
a amenințărilor ocazionale şi a marginalizării sociale la care era 
supus. O parte din experiențele neplăcute cărora Vercoe trebuia să le 
facă față se puteau citi pe chipul lui bărbos. Admirațţia lui Dwight ar 
fi fost şi mai mare, dacă nu ar fi întrezărit pe undeva şi acea urmă de 
satisfacție îndârjită pe care o găsesc unii oameni în faptul că trezesc 
antipatii în timp ce îşi fac datoria. 


3 Poveste pentru copii cu autor anonim, datând cu aproximaţie din anii 
1780. (n.tr.) 

— Cerul e cât se poate de senin în dimineața asta, remarcă Dwight 
în timp ce vameşul cobori telescopul. 

— Limpede precum cristalul, doctore. O să plouă mai mult înainte 
de căderea nopții. 

— Am urmărit nava de control vamal toată săptămâna, spuse 
doamna Vercoe încuviințând din cap. Jim tot întreabă de ea de ceva 
timp încoace. 

— În curând o să afle tot satul! spuse Vercoe iritat. Cum le umblă 
femeilor limba în treburi care nu le privesc! 

— Ei, doctorul Enys n-o să spună nimic despre asta. Nu-i aşa, 
domnule? 

— Nu mai mult decât aş spune dacă aş vedea un bărbat cărând o 
butelcă de rachiu. 

Vercoe îl fixă vreme de câteva clipe cu o privire plină de 
resentimente. Un om aflat în postura unui medic nu avea dreptul să 
fie atât de impartial. 

— Doctore, e greu să-ţi faci treaba cum se cade când toată lumea 
bună e împotriva ta şi când, cât e coasta asta de lungă, un barcagiu 
de bună-credință abia îşi găseşte un loc sigur să-şi tragă luntrea la 
mal. Pur şi simplu nu se aventurează la țărm când e vremea proastă. 
Nici Padstow4 nu e un refugiu sigur dacă izbucneşte o furtună. Dar 
nu ai cum să ţii totul sub control din Mount's Bay5! 

— Eu aş fi zis că dezavantajul e de ambele părți. Aceleaşi ape care 
țin la distanță nava de pază a coastei îi opresc şi pe cei care doresc 
să-şi descarce mărfurile. 

— A, nu e atât de simplu. Contrabandiştii îşi asumă mai multe 
riscuri şi, în afară de asta, cunosc fiecare piatră şi fiecare curent ca 
pe propriile palme. Mai mult decât de orice altceva, am nevoie de mai 
mulți oameni la țărm. Să lupte până la capăt. Şi poate cel mai rău 
lucru dintre toate este să ştii că, după toate astea, dacă totuşi 
reuşeşti să-i prinzi, probabil vor fi aduşi în fața judecătorilor locali, 
pentru ca mai apoi să fie achitați şi eliberați. 

— Ştiu că e greu, admise Dwight, dar n-aş spune că toată lumea 
bună e împotriva ta. Sau oamenii, în general, înțeleg că ai şi tu 
informatorii tăi, care probabil valorează cât greutatea lor în... aur, 


4 Oraş situat pe coasta de nord a comitatului Cornwall. (n.tr.). 

5 Golf cu deschidere largă spre coasta dinspre Canalul Mânecii, cel mai 
mare din Cornwall. Deşi lasă impresia unui golf pitoresc, inofensiv, zona 
este foarte periculoasă pentru nave, în special iarna pe timp de furtună. În 
secolul al XIX-lea, peste 150 de corăbii cu pânze au eşuat în zona 
respectivă. (n.tr.) 

până la urmă. 

Chipul lui Vercoe căpătă brusc o culoare întunecată, din cauza 
mâniei. 

— Păi în starea asta ajungi, doctore, când nu mai ai încotro! Dacă 
nu te ajută oamenii cinstiți, nu-ți mai rămâne decât să apelezi la 
turnători! 

Câteva minute mai târziu, Dwight intră pe strada principală a 
satului şi descălecă în dreptul micii prăvălii unde erau preparate 
medicamentele sale. Intră aplecându-se uşor de spate şi aşteptă 
printre sticluțele multicolore, maldărele de paie colorate destinate 
confecționării pălăriilor şi cutiile verzi din tablă, cu amestecuri 
pentru ceai, până când Irby, farmacistul, reuşi să răzbată afară din 
celula în care îşi prepara rețetele. Irby era un bărbat mic şi gras, cu 
un nas ca un ciot şi ochelari cu rame de oţel, ale căror lentile nu erau 
mai mari decât ochii iscoditori din spatele lor. 

Dwight începu prin a cere politicos să vadă comanda pe care o 
făcuse. De asemenea, îl rugă pe domnul Irby să guste preparatul şi 
să observe cantitatea de sediment depusă la fundul sticlei. Domnul 
Irby era expansiv, cooperant, dar şi uimit, în acelaşi timp. Normal că 
era un strat de sediment: medicamentele comandate de Dwight 
refuzau să se omogenizeze şi, prin urmare, se formau depuneri. 
Dwight îl corectă respectuos: dacă medicamentele erau pure, acest 
lucru era aproape imposibil ş.a.m.d. ş.a.m.d. Din acest punct, 
discuția lor, deşi în continuare politicoasă, începu ea însăşi să se 
precipite. Dwight anunţă că doreşte să examineze medicamentele din 
care era preparat leacul. Domnul Irby privi pieziş peste ramele 
ochelarilor, spunând că îşi practica meseria în St Ann's de douăzeci 
de ani şi, în tot răstimpul ăsta, niciun medic nu se îndoise vreo clipă 
de competențele lui. Dwight răspunse că, din acest punct de vedere, 
nici el nu se îndoia de competențele lui; nu voia decât să ştie dacă 
medicamentele erau sau nu contrafăcute. Domnul Irby răspunse că 
nu cumpărase în viața lui medicamente ieftine şi că nu îşi propusese 
să fie acuzat de asta acum. Dwight îşi ceru scuze că trebuie să 
insiste, dar, medic fiind, legea îi dădea dreptul să intre şi să verifice 
medicamentele din orice drogherie, iar de acest drept dorea să uzeze 
acum. Astfel că, urmat de domnul Irby, Dwight cobori în celulă şi 
privi atent în jurul lui, în lumina incertă, la sărurile lui Glauber, la 
prafurile Dover, la gamboges, la nuca vomică?7, la analgezice şi la 


6 Secreţie alcătuită dintr-un amestec de răşină naturală şi gumă, 
provenind de la mai mulți arbori asiatici din genul Garcinia şi utilizată ca 


vermifuges. 

Mormăielile iritate ale domnului Irby o scoaseră pe doamna Irby 
dintr-o celulă şi mai ascunsă, situată dincolo de prima. Însă Dwight 
îşi continuă investigațiile, cu meticulozitate. Descoperi ceea ce 
bănuise: că fuseseră cumpărate surogate ieftine, care fuseseră 
etichetate drept medicamente mai scumpe, iar în două dintre cazuri, 
prafurile fuseseră amestecate cu ceva - pulbere de os sau de var. 
Degşertă toate aceste produse într-un ciubăr de lemn. Când acesta se 
umplu, Dwight ieşi din prăvălie luând ciubărul cu el, cu farmacistul 
pe urmele lui, care cerea despăgubiri şi dreptate. În trecere, Dwight 
zări o femeie înaltă aşteptând în magazin, însă era atât de întuneric, 
încât nu-i dădu cine ştie ce atenţie. Duse ciubărul în spatele caselor, 
găsi cea mai apropiată hazna deschisă şi aruncă întreg conținutul 
acolo. Când se întoarse, constată că femeia pe care o zărise mai 
devreme era Caroline Penvenen. 


Cinci minute mai târziu, părăsi prăvălia, încercând să se scuture 
de pulberea depusă pe pantaloni şi cizme. Domnul Irby îl urmă până 
la ieşire, invocând mânia lui Dumnezeu, dar dispăru brusc, smucit 
fiind de soţia sa - femeie puternică şi abilă în egală măsură, care nu 
ținea neapărat ca vecinii să afle mai multe detalii decât era cazul. 

Dwight aruncă o privire la splendidul roib ţinut în frâu de un 
îngrijitor călare, însă nu se opri. Când ajunse în dreptul calului lui, 
Caroline ieşi şi ea din magazin. 

Bărbatul îşi scoase pălăria, iar o adiere de vânt îi atinse obrazul. 

— Doctore Enys, ce surpriză! Asta e chiar amuzant! Şi cu figura 
asta, de zici că ţi s-au înecat toate corăbiile... Văzându-te, parcă am 
avut o viziune a Zilei Judecății de Apoi. 

Dwight aşteptase cu teamă întâlnirea aceasta. Acum, că sosise 
clipa, şocul anticipat era resimțit din plin, întâlnirea redeşteptase 
toate vechile sentimente. În criza sa de furie, le recunoscu pe fiecare 
în parte. Părul ei strălucitor, care flutura în bătaia vântului, era o 
nouă insultă, la fel era şi curba gurii ei puternic feminine, şi râsetul 


pigment galben sau ca purgativ. (n.tr.) 

7 Sămânţa unui arbore din zona tropicală, foarte otrăvitoare, din care se 
extrage stricnina. (n.tr.) 

8 Preparat medicamentos folosit pentru a distruge viermii intestinali. 
(n.tr.) 


din privirea ei. 

Dwight spuse: 

— În viață sunt momente, stimată doamnă, când nu ne permitem 
să aşteptăm Ziua Judecăţii, mai trebuie să împărțim dreptate pe 
parcurs. 

Din poziţia ei de pe şa, femeia bălăngăni picioarele, iar calul păşi 
vioi în lateral, pe pietrele din pavaj. 

— Şi cine-i la rând la pedeapsă? Pot să te însoțesc şi eu, de dragul 
spectacolului? 

— Poți să mă însoțeşti, cum nu, dar nu am spectacole de oferit. 
Acum mă îndrept spre casă. 

Femeia clătină din cap. 

— Te subestimezi, doctore Enys. Compania dumitale îmi oferă tot 
divertismentul de care am nevoie, în oricare zi. 

Bărbatul se înclină. 

— Mulţumesc, dar în această privință părerile noastre se 
deosebesc. Bună ziua! 

Se îndepărtă, aproape fierbând de furie. Îl lua drept prost şi, fără 
îndoială, avea dreptate. Viața lui părea să se limiteze la lucruri 
mărunte, iar prezența ei acolo nu făcea decât să i le amintească. 
Tocmai ieşise din St Ann's, când auzi în spate tropote de copite, iar 
Caroline i se alătură. Servitorul rămăsese în urmă. 

Femeia izbucni furioasă: 

— Ne întâlnim după 15 luni, şi nu eşti în stare să-mi adresezi nici 
măcar o vorbă frumoasă! 

Carevasăzică, se gândi el, calmul de mai devreme fusese doar de 
suprafață. 

— În chestiuni de genul acesta, sunt de modă veche, domnişoară 
Penvenen. Credeam că amabilitatea trebuie să existe de ambele părți. 

— Ar fi trebuit să ştiu că nu am de ce să aştept aşa ceva din partea 
dumitale! 

— Într-adevăr. 

— Adevărul e că nu-ți place să fii luat peste picior. 

— Adevărat. 

Pentru o vreme, îşi continuară drumul în tăcere. Femeia răsuci 
cravaşa iar şi iar în mâinile ei înmănuşate, după care spuse, 
privindu-l: 

— Îmi pare rău! 

Se uită la ea, tresărind, iar ea începu să râdă. 

— Ei, poftim, doctore Enys! Nu te aşteptai la asta, iar cuvintele 
mele te-au cam speriat. Ca să vezi cât e de riscant să ai idei 


preconcepute despre o persoană! Aş fi crezut că pregătirea dumitale 
medicală te-a învățat până acum acest lucru. 

— Aşa ar fi trebuit. Aparenţele au fost înşelătoare. 

— Iar acum, că te-ai lămurit, nu cumva îmi datorezi mie nişte 
scuze? 

— Ba da... Îmi pare rău! 

Femeia înclină din cap. 

— Şi acum, dacă afişez o mină sobră şi promit să nu mai râd 
deloc, crezi că am putea fi parteneri de călătorie până la Trenwith? 

— Locuieşti cu unchiul dumitale? 

— Da. 

— Aud că şi Unwin Trevaunance e acolo. 

— Este. 

Servitorul nu îi depăşea, ci rămăsese în urma lor, la o distanță de 
la care nu le putea auzi discuția. 

— Şi cum mai e treaba cu scorbutul în Sawle? întrebă ea. 

— Nu la fel de rău ca anul trecut. Recolta de cartofi a fost destul 
de bună. Uneori mă întreb dacă nu cumva şi cartofii ajută la 
menținerea situației sub control. Una peste alta... Se opri brusc şi se 
uită la chipul ei: dacă râdea cumva de el în sinea ei, cert este că nu 
lăsa să se vadă acest lucru. 

— Probabil greşesc numindu-te domnişoara Penvenen... 

— De ce? A, nu... Deocamdată nu m-am căsătorit. 

— Dar o să se întâmple curând? 

Ea strâmbă din nas. 

— Nu prea curând. Cel puţin, nu cu Unwin. Mi-a dat papucii. 

— Poftim? 

— Ei bine, nu sunt sigură cine cui i-a dat papucii, dar unchiul 
spune că e exact pe dos. Unchiul a fost extrem de încântat când a 
aflat — a spus că i-am scos peri albi lui Unwin. Serios, acum, doctore 
Enys, ce rău e în asta? Un bărbat mai are nevoie şi de peri albi din 
când în când. De ce m-aş vinde lui Unwin doar pentru a deveni Lady 
Trevaunance după ce moare Sir John? Nu sunt făcută să fiu soție de 
parlamentar. N-o să am nicio plăcere să îmi cheltui banii promovând 
cariera lui Unwin. Mai bine îi cheltui promovându-mi propria carieră! 

În sinea lui, Dwight spera ca sentimentele să nu i se poată citi pe 
chip. 

— Şi ce te-a făcut să iei brusc această decizie? 

— Ah... Femeii îi apăru un licăr în ochi. Cred că de vină a fost 
prima mea întâlnire adevărată cu Ross Poldark. 

— Din întâmplare, Ross Poldark este căsătorit. 


— Da... Şi, absolut întâmplător, seara trecută n-a avut ochi pentru 
nimeni altcineva decât pentru verişoara lui prin alianță - femeia 
aceea încântătoare, cu păr blond şi ochi cenuşii. Mi se pare că asta 
este relația dintre ei, nu? Dar păreau ceva mai apropiați... 

— Ai înţeles greşit. În orice caz... 

— În orice caz, n-a avut ochi pentru mine, presupun că asta ai 
vrut să spui. Adevărat. Nu m-ar deranja un soț precum Poldark, 
bănuiesc, dar cineva l-a revendicat înainte. Nu... Ceea ce voiam să 
spun eu, de fapt, este că atunci când vezi o navă-amiral, nu te mai 
mulțumeşti cu o navă de categoria a treia. Înțelegi, doctore Enys? 

— Înţeleg, răspunse Dwight, întrebându-se în sinea sa oare ce loc 
ocupa el însuşi în Flota Maiestăţii Sale. 

— Deci îți poți da seama că e o poveste extrem de tristă, continuă 
Caroline, a unei tinere femei părăsite aproape la uşa bisericii, fără pic 
de alinare. Ar fi oare aşa o surpriză ca dintr-o clipă într-alta să se 
îmbolnăvească grav şi să înceapă să se stingă încet-încet? 

— Din câte înțeleg eu, spuse Dwight, această tânără femeie va 
avea acum mai mult timp la dispoziție. 

Urmă o pauză lungă. După un răstimp, Caroline spuse pe un ton 
plat: 

— Îţi sunt tare antipatică, aşa-i? 

Bărbatul se îmbujoră brusc şi întrebă: 

— Chiar crezi asta? 

— Mi-ai dat oare vreun motiv ca să cred altceva? 

Trecuseră deja de Trenwith şi de răspântia cu drumul care ducea 
la Killewarren. Dwight spuse deodată: 

— Dacă ceea ce simt eu pentru tine e antipatie — pentru că la un 
moment dat intervii între mine şi munca mea în fiecare zi de 15 luni 
încoace - dacă asta se poate numi antipatie... Dacă faptul că nu 
reuşesc să-ți uit vocea sau felul în care întorci capul, sau luminile 
care-ţi sclipesc în păr — se numeşte antipatie... Dacă o dată vreau să 
aud că te-ai căsătorit, iar apoi mi-e groază că aş putea să aud că te-ai 
căsătorit... Dacă faptul că mă irită condescendența cu care mi se 
spune că nu eşti complet inaccesibilă pentru mine... 

Se opri, incapabil să-şi mai termine fraza. 

— Poate reuşeşti tu să identifici simptomele astea în locul meu, 
mai adăugă. 

Continuară să călărească în tăcere. Apoi, Caroline smuci hățurile 
calului. 

— Trebuie să mă întorc. Şi-aşa am întârziat la masă. Spune-mi, ți 
se întâmplă să ieşi la călărit de plăcere? 


— Rar... 

— Eu o să ies joi, devreme. Nu vrei să ne întâlnim la poartă, puțin 
după ora şapte? 

Măcar acum nu râdea. Lui Dwight nu-i venea a crede că în numai 
zece minute de când se întâlniseră toate hotărârile lui ferme fuseseră 
uitate definitiv, aparent fără vreun efort din partea ei şi fără ca el să 
opună vreun pic de rezistență. Ştia cât se poate de limpede că, 
indiferent dacă Unwin era sau nu la mijloc, Caroline nu era pentru 
el. Unchii ei aveau să se asigure că ea se căsătorea fie cu un om cu 
rang înalt, fie cu unul cu bani. Un doctoraş lefter, cu reputație bună 
şi cam atât putea la fel de bine să-şi ocupe timpul împletindu-şi paie 
în păr. 

Servitorul venea în urma lor. Caroline spuse: 

— Sau, dacă preferi, m-aş putea îmbolnăvi. Cât îți ia să te 
îmbolnăveşti de scorbut? 

— E o boală tare neplăcută, spuse el, scoțându-şi pălăria. Şi e 
foarte dăunătoare pentru ten. Eu, unul, n-aş recomanda-o. 


Trecu o săptămână până când Malcolm McNeil se ținu de cuvânt şi 
merse în vizită la Nampara. Se duse acolo într-o după-amiază 
însorită, dar care nu prea aducea a vară, fără să anunţe în prealabil, 
pentru că aşa îşi dorise de la bun început. Merse pe jos, deoarece 
dorea să se mai învigoreze puțin până se întorcea la datorie. 
Coborând în vale, observă schimbările care avuseseră loc în ultimii 
trei ani. Pe dealul de vizavi apăruse o mină nouă, cu un motor de 
pompare care şuiera şi zăngănea, cu o grămadă de barăci şi 
mormane de moloz, o forjă şi un atelier de cioplit. Industria se 
dezvoltase în dezavantajul agriculturii. Multe terenuri zăceau 
necultivate - mai multe decât ar fi fost normal ca urmare a rotației 
culturilor. În plus, prin zonă nu erau prea multe vite, oi sau porci. 
Un bebeluş cu gene întunecate dormea într-un şopron, lângă uşa de 
la intrare. Servitorul care îi deschise îl lăsă să aştepte în salonul de 
primire, care părea mai mic şi mai sărăcăcios acum decât păruse la 
vizita sa anterioară. Un pisoi veni şi mieună printre picioarele sale. 
Bărbatul îl ridică şi îi întinse degetul arătător să i-l muşte. 

Doamna Poldark apăru după vreo cinci minute. Părea îmbujorată 
toată când intră. 

— Cu siguranță nu e momentul cel mai potrivit, stimată doamnă, 
spuse bărbatul. Treceam prin zonă şi m-am gândit să profit de 


amabilitatea dumneavoastră... 

— Nu, nu face nimic. Cu toate că, îmi pare rău să vă spun, Ross 
nu este acasă. Este la mină. O să-l trimit pe Gimlett să îl aducă. 

McNeil protestă vehement, iar Demelza se lăsă convinsă, ştiind 
oricum că, cel mai probabil, Ross era prins cu treburi - după toate 
probabilitățile, la mulți metri adâncime - şi nu dorea să fie întrerupt. 
McNeil se aşeză şi îşi răsuci mai tare mustața, lăsând pisoiul să 
alunece pe covorul uzat. 

Ca scoţian - şi încă unul foarte umblat prin lume - McNeil nu 
fusese din cale-afară de impresionat de femeile din colțul ăsta de țară 
cu ocazia ultimei sale vizite. Însă la petrecerea ţinută cu câteva seri 
în urmă, văzuse trei femei atrăgătoare, iar această doamnă Poldark 
avusese acel ceva în plus față de simplul aspect fizic, care îi stârnise 
curiozitatea. Îi plăcea să creadă că recunoaşte potenţialul atunci 
când îl vede; iar din ochii frumoşi ai acestei tinere femei lipsea uneori 
sclipirea aceea aparte. Era ca sclipirea unei săbii în întunericul 
nopții. 

— Probabil ați auzit ultimele veşti de pe front? întrebă el. 

— Veşti de pe front? Nici măcar nu ştiam că suntem în război. 

— Şi nici nu suntem, stimată doamnă. Mă refeream la războiul 
dintre francezi şi austrieci. Veştile tocmai au sosit. 

— Bune sau rele? 

— A, bune, fără doar şi poate! Se spune că francezii au invadat 
Belgia, aşteptându-se, cu siguranță, să îi pună pe oameni pe fugă la 
vederea obrajilor lor neraşi; dar când i-au întâlnit pe austrieci, n-a 
fost nevoie decât de un singur atac disciplinat: întreaga armată 
franceză s-a retras şi a fugit de pe câmpul de luptă. Iar când ofițerii 
lor — generalii chiar — au încercat să îi oprească, i-au ucis, tăindu-i cu 
baionetele. 

— Şi ce înseamnă asta? Că Franţa a fost învinsă deja? Mai au şi 
alte armate? 

— Nu pe terenul de luptă... Cam până aici le-a fost 
revoluționarilor. Este ciudat cât de neliniştiți au fost oamenii la 
gândul că aceşti barbari sunt scăpați de sub control. Oamenii uită 
că, atunci când o ţară renunţă la disciplină, ea renunță, de fapt, la 
puterea ei. Eu am convingerea că aceasta va fi o lecție bine-venită 
întinse unul din picioarele încălțate cu cizme, îşi răsuci mustața şi 
spuse: Deşi din partea mea... 

Demelza aşteptă. 

— Din partea dumitale, căpitane McNeil?... 


— Ei bine, mărturisesc că nu mi-ar fi displăcut să mă dau un pic 
la ei, într-un fel sau altul. Nu mi-aş dori ca Anglia să intre în război, 
mă înțelegeți, dar un soldat mai are nevoie de câte o repriză de luptă 
din când în când, pentru a-şi recăpăta respectul de sine. 

— N-aş fi crezut că este posibil ca tocmai dumneata să ai probleme 
cu lipsa respectului de sine. 

— Nu, doamnă. Dar pe timp de pace se mai întâmplă... se poate să 
fim convocați pentru tot felul de misiuni dezagreabile şi oarecum 
meschine care... 

McNeil se opri, îşi retrase piciorul şi se uită la Demelza. Demelza, 
la rândul ei, îl privi, fără să i se clintească nici măcar un muşchi. 
McNeil înghiți în sec şi spuse: 

— Îmi pare rău, mi s-a părut că aud plânsul unui bebeluş. 

Femeia se ridică în picioare şi merse repede la fereastră să se uite 
afară. 

— Nu. Îl văd. Doarme încă. 

— Poate e fetița dumneavoastră. Deşi presupun că acum e deja... 

— A murit, căpitane McNeil. Acum mai bine de doi ani. 

— Ah... Bărbatul se ridică în picioare. lertați-mă, stimată doamnă! 
Regret profund. 

Demelza se întoarse la locul ei. 

— Nu-i nimic de iertat. Nu aveaţi de unde şti. Rămase în picioare 
lângă masă pentru câteva clipe, destul de aproape de el adăugând: 
Dar vă rog, luați loc! 

— Trebuie să fi fost o lovitură dureroasă. Probabil simțiți un gol în 
viața dumneavoastră... 

— E greu de explicat... E mai mult decât un gol. Sau aşa a fost 
pentru noi. E o schimbare. Nimic n-a mai fost la fel de atunci. Noi, cei 
care am rămas, suntem alți oameni care încercăm să trăim aceleaşi 
vieți... 

McNeil rămase în picioare, privind-o. Se blestemă în sinea lui 
pentru că dusese conversaţia într-o direcție nepotrivită. Totuşi, 
detecta în spusele femeii şi un alt sentiment, dincolo de tristețe. Nu 
părea câtuşi de puţin o femeie nefericită, dar, în mod evident, nu era 
pe deplin împăcată cu viața pe care o ducea. Asta era o premisă ce 
merita să fie explorată. 


Ross nu era, aşa cum presupusese Demelza - de altfel, perfect 
justificat — la mulţi metri adâncime; era în conferință cu Francis şi cu 

căpitanul Henshawe, în magazia de lângă mină pe care o foloseau ca 
vestiar. Cei doi tineri ingineri, Bull şi Trevithick, care construiseră 
motorul, veniseră să repare o defecțiune minoră, iar Ross profitase de 
ocazie să-i chestioneze în legătură cu potenţialul odraslei lor. Pentru 
el părea clar - iar cei doi i-o confirmaseră - că motorul lor putea lucra 
la o capacitate mult mai mare decât cea necesară în prezent. Aşa că 
Ross propuse ca axul principal să fie coborât cu încă 35 de metri, ca 
să poată fi deschise alte două niveluri noi. Acest lucru presupunea 
angajarea de forță de muncă suplimentară. Dar, aşa cum le explicase 
lui Henshawe şi Francis, profitul preconizat depăşea cu mult 
cheltuielile. Cheltuiala principală era motorul. Dacă tot lucra, măcar 
să lucreze la capacitate maximă. 

Francis, mai aventurier din fire, era cu totul în favoarea 
propunerii. Henshawe era mai prudent. Inevitabil însă, ca parteneri 
principali, verii aveau un cuvânt de spus. Participaţia lui Henshawe 
era nominală şi, în orice caz, nu era genul de persoană care să se 
pună de-a curmezişul. Cunoştea prea bine nevoia incontrolabilă a lui 
Ross pentru rezultate imediate. Şi nici nu obiectă - deşi ar fi putut — 
invocând vasta sa experiență legată de minele din acest district, 
experiență potrivit căreia rareori filoanele de cupru deveneau mai 
productive proporțional cu adâncimea, aşa cum se întâmpla adesea 
înspre vest. Nimic nu era mai imprevizibil decât o mină - acesta fiind 
şi unul dintre motivele pentru care ele sunt întotdeauna de genul 
feminin iar el nu era pregătit să-şi asume responsabilitatea de a 
contrazice instinctul lui Ross. 

După întrunire, Ross plecă singur spre casă, mulțumit că avea să 
se facă un efort, dar fără să aibă alte motive de mulțumire 
sufletească. 

Mărturisirea lui Elizabeth, la petrecere, avusese un efect 
neaşteptat asupra lui. Dincolo de impulsurile puternice şi 
neînfrânate care puneau stăpânire pe el din când în când, era un 
critic extrem de lucid, care reuşea să-şi analizeze propriile acţiuni — 
de regulă, după ce le înfăptuia - cu mare detaşare. Uneori, nu foarte 
des însă, criticul din el îi analiza pe alții. Acum făcea acest lucru cu 
Elizabeth. Nu că i s-ar fi părut acum mai puțin atrăgătoare - ba chiar 
din contră. Dar constată că acum o plăcea mai puţin. Singura ei 
greşeală tulburase viețile tuturor celor implicaţi, deviindu-le brusc de 
pe cursul lor natural. Apoi, după ce alesese bărbatul nepotrivit, îi 
spusese respectivului acest lucru, iar el, privat de dragostea ei, dar 
mistuit de nevoia lui pentru ea, încetase să mai comunice în 
adevăratul sens al cuvântului, fiind urmărit şi blamat în tot acest 


timp de către Ross, care îl invidia crezând că are tot ce şi-ar putea 
dori. Vieţile lor alcătuiseră tragedia unei femei care nu fusese în stare 
să ia o decizie. 

Acum, cu atât mai bine pentru el, că nu ştiuse asta niciodată. 
Cunoaşterea acestui lucru n-ar fi putut decât să distrugă tot ce mai 
rămăsese din liniştea lui sufletească. Pe de altă parte, în urma 
tuturor acestor confesiuni, lui Ross i se redeşteptaseră sentimentele 
pentru Demelza. N-ar fi ştiut să explice de ce, poate doar pentru că 
simțea că Demelza n-ar fi fost în stare de un asemenea 
comportament. 

Când ajunse în fața uşii de la intrare, auzi o voce de bărbat şi 
observă partea din spate a hainei lui Malcolm McNeil, care tocmai îşi 
lua rămas-bun. 

Demelza îi zâmbi peste umărul musafirului. 

— O, Ross, m-am gândit că eşti în subteran, altfel aş fi trimis pe 
cineva după tine. Căpitanul McNeil mi-a povestit despre războiul 
american. Mă mir că tu nu povesteşti niciodată despre asta. 

McNeil spuse: 

— Căpitanul Poldark e mai modest din fire, cu siguranță. Din 
ultimele informații, reiese că n-o să avem nevoie de serviciile lui 
deocamdată. 

— A, aţi auzit? întrebă Ross cu o uşoară dezamăgire. Tocmai mi-a 
spus şi mie vărul meu. Desigur, poate fi o exagerare. 

— Din ce înţeleg, drumul către Paris este deschis. Cu cât oraşul e 
ocupat mai repede, cu atât mai bine! 

— Aveţi dreptate, fără îndoială. Mărturisesc că încă mai am o vagă 
simpatie față de republicani. Însă mi-aş dori să se poarte ca nişte 
oameni cu capul pe umeri, nu ca nişte maimuțe. Dacă aş fi parizian, 
nu mi-aş dori să-i deschid larg porţile lui Francis de Austria. 

— Apropo, se interesă McNeil, s-a mai aflat ceva despre bărbatul 
acela care şi-a ucis soția, când am fost eu ultima oară pe aici, şi care 
a fugit apoi? 

— Mark Daniel? Nu. Presupun că s-a înecat. Şalupa pe care a 
furat-o de la noi nu era tocmai indicată pentru a ieşi cu ea pe mare. 

— Aşa să fie oare? întrebă McNeil, privindu-l pe Ross cu 
neîncredere. În fine, eu o să plec acum. Mă întorc la Salisbury în 
câteva zile, dar aproape sigur am să revin aici curând. E o zonă 
fascinantă. 

Ultima remarcă părea să-i fie adresată direct Demelzei. 

— Sper că de data asta veți avea cuvinte de laudă la adresa 
noastră, spuse Demelza. 

— Cum s-ar putea altfel, stimată doamnă? o asigură McNeil. 

Ross urmări silueta cu umeri largi a scoțianului îndepărtându-se 
cu paşi repezi de-a lungul văii. 

— Nu mai pare la fel de impunător când nu e în haine militare. 
Sper că n-a bătut drumul până aici pentru că ne suspectează că am 
fi implicaţi în transportul clandestin cu bărci. 

— A, nu, s-a autoinvitat aici săptămâna trecută, când ne-am 
întâlnit la petrecere. De data asta a venit doar ca să-şi vadă de 
sănătate. Nu îl interesează câtuşi de puțin cazurile de contrabandă. 

— Ţi-a spus el asta? 

— Mda... Da, aşa a zis. 

— Hmm... mormăi Ross. 

Indignarea Demelzei crescu odată cu sentimentul de nelinişte, apoi 
adăugă: 

— Nu văd nici cel mai mic motiv pentru care să-l suspectezi! 

— Adică altul decât acela că exact pentru asta a venit data 
trecută? În plus, Cornwall e cam departe pentru o simplă vizită de 
recuperare... 

— Eu sunt sigură că te înşeli! 

— Presupun că ţi-ai măsurat bine vorbele, nu? 

— Normal! Ar trebui să ştii că eu mă tem mai tare decât tine de o 
eventuală descoperire. 

Ross spuse gânditor: 

— O să fac un drum mâine să-l văd pe Trencrom. 

— De ce? Doar a promis că nu mai acostează nimeni în golful 
nostru până în septembrie. 

— Şi nici n-o să acosteze. Vreau să-l găsesc pe Mark Daniel. 

— Nu cred că e atât de sigur pentru el să se întoarcă. 

— Nu. Dar a fost în Cherbourg de Crăciunul trecut. Ştii şi tu de ce 
am deschis mina Wheal Grace. Parțial datorită hărților vechi, parțial 
bazându-ne pe ceea ce am aflat de la Mark atunci când s-a ascuns în 
mina veche, înainte să-l ajutăm să fugă. Ei bine, am petrecut luni 
întregi încercând să aflăm ce anume a găsit el. De ce nu l-am 
convinge să ne ajute? Peste alte câteva luni va fi prea târziu. 

— Aş prefera să vină Mark, fără să fie nevoie să pleci tu, Ross. 
Până acum nu te-ai implicat în afacere în mod direct. 

— Păi mai întâi trebuie să vedem dacă poate fi găsit. 

— Nu, Ross, nu aceasta este prioritatea. 

— Bine. N-o să plec dacă n-o să fie absolut necesar. 

Domnul Trencrom locuia într-o casă modestă, cu şase camere, 
ascunsă parcă de privirile curioşilor în spatele unei despicături 
adânci în coasta dealului, la aproape un kilometru distanță de St 
Ann's. Deşi trecea drept un om foarte bogat, nimic din casa sa ori din 
hainele pe care le purta nu avea voie să trădeze acest lucru, motiv 
pentru care existau o mulțime de speculaţii cu privire la locul unde 
îşi ținea banii şi la modul în care îi cheltuia. Nimic din felul în care se 
prezenta sau din căldura cu care îl întâmpină pe Ross în seara 
următoare nu trăda zgârcenia. Ross trecu direct la subiect, explicând 
întrebările la care dorea să afle răspuns. 

— Mark Daniel, spuse domnul Trencrom, parcă storcând o voce 
firavă din pieptul masiv. Să vedem... E cel care şi-a ucis soția, nu? 
Din cauză că a ieşit cu doctorul acela, Enys. Îmi aduc bine aminte. A 
fost mare zarvă pe tema asta. Bag seama însă că ar fi totuşi riscant 
dacă s-ar întoarce. În Anglia mă refer. I-ai întrebat pe oamenii mei? 

— Nu, am venit la dumneata prima dată. 

Domnul Trencrom aprecie dovada de politeţe. 

— Aş putea trimite o scrisoare... Dar Daniel nu ştie să citească, 
nu? O să-l rog pe Nanfan sau pe Paynter să se intereseze. Nanfan e 
cel mai potrivit, pentru că îi e rudă. Mă ocup eu de asta, căpitane 
Poldark. Numai că nopțile sunt prea luminoase acum. Uneori, te mai 
şi saturi de atâta lună plină, aşa-i? Bărbatul tuşi, cuprins de o criză 
uşoară de tuberculoză, ca şi cum cineva se aşezase pe un arc ruginit 
al canapelei sale. E ceva agitație, continuă el. Bărbatul ăla, Vercoe... 
Şi ofițerul ăla de la casa Place... ar fi bucuroşi să-l vadă înapoi. Nu e 
atât de simplu pe cât pare... În plus, uite ce e în Franţa. Haos. Nu 
mi-aş dori să fiu în pielea lui Mark Daniel. Gândeşte-te numai cum e 
să trăieşti acolo în perioada asta... 

Ross se ridică să plece. 

— O să mă duc să vorbesc cu Nanfan. El se duce mereu? 

— Nu. Lasă-mă pe mine să mă ocup de aranjamente. A, căpitane 
Poldark, aşa ca o favoare... Serviciu contra serviciu, cum se spune... 
Şi eu mă gândeam să-ți fac o vizită. Dar e drum lung până la 
dumneata şi trebuie făcut după înserat în zilele astea de vară... Nu 
mai sunt la prima tinerețe. 

— Aşa... 

— Golful dumitale are un neajuns. M-am gândit adesea la asta... 
Trebuie rezolvat totul într-o singură noapte. Întotdeauna ai insistat, 
nu-i aşa, că totul trebuie transportat de acolo. Nu te învinovățesc. 
Dar e ciudat. Dacă am putea depozita o parte din marfă... nu ştiu, 


vreo două-trei zile. Aşa cum făceam în Sawle şi prin alte părți. Îţi 
trebuie treizeci de oameni să facă într-o singură noapte ceea ce pot 
face zece în trei nopți. Informatorul ar avea mai puţine şanse să afle 
ceva. Adu marfa la țărm şi ascunde-o. Asta e prioritatea. 

Domnul Trencrom încercă să-şi ia avânt, ca să se ridice din scaun. 

— Înţelegi ce vreau să zic? 

— Sugerezi că ar trebui să ascundem marfa în propria noastră 
casă? 

— Eu n-am spus nimic de casă. Nu neapărat. Deşi, chiar şi acolo — 
dacă s-ar săpa cu grijă o ascunzătoare... 

— Îmi pare rău! Asta ar însemna să-mi pun singur ştreangul în 
jurul gâtului. În momentul de față, am oricând scuza că transportul 
se face fără ştirea mea. Dar dacă un singur articol din marfa 
dumitale se găseşte în pivnița mea... 

Domnul Trencrom îşi împreună cu un gest scurt mâinile cărnoase. 

— Dumneata ai venit să îmi ceri o favoare, domnule. Care e 
diferența? A, ca grad de risc... Da, presupun că există o diferență 
oarecare. Dar obligația, beneficiul... 

Ross îl ştia pe domnul Trencrom de câțiva ani buni. Nu era prima 
dată când constata că nu e atât de indulgent pe cât pare la prima 
vedere. 

— Dacă preferi, pot să mă duc şi singur la Falmouth, să iau 
vaporul către Cherbourg. 

— Am motive să cred că Mark Daniel a părăsit oraşul Cherbourg. 

— Atunci unde e? 

Domnul Trencrom aproape se sufocă într-o criză de tuse. Când îşi 
reveni, congestionat şi abia trăgându-şi sufletul, spuse: 

— Căpitane Poldark, serios acum. N-am habar. Dar oamenii mei ar 
avea şanse mai mari să afle. Din câte înțeleg, mina dumitale nu e 
profitabilă încă, aşa-i? 

Ross îl fixă cu o privire îndârjită zicând: 

— Acum vrei de fapt să confirm acest lucru sau să accept şantajul 
dumitale? 

— O, nici vorbă de aşa ceva! Acum vorbim ca între prieteni. Doar 
lucrăm împreună, nu? Profităm amândoi din asta. Nu am nici cea 
mai mică intenție să te jisnesc. Dar nu ne putem descurca unul fără 
celălalt — cel puţin în prezent. A fost o sugestie... M-am gândit că n-ai 
să refuzi. Poate ai fi dispus să scoţi ceva bani în plus - nu mulți, 
desigur - pentru acest favor. Profitul meu e neglijabil, doar ca dovadă 
de bună-credință. Douăzeci şi cinci de guinee, să spunem... 

— Pentru fiecare transport? 

— Păi... da, cred că da. 

Ross îşi lovi mănuşile una de alta, reflectând. Eforturile de a 
rămâne solvabil îi cam denaturaseră percepţia asupra banilor, însă 
niciodată într-o asemenea măsură. Avea de gând să refuze din nou, 
dar domnul Trencrom spuse: 

— Nu e nevoie să iei o decizie acum, domnule. Rezervă-ţi un pic de 
timp pentru reflecţie. Dacă găseşti că propunerea mea e convenabilă, 
anunță-mă. Între timp, mă voi ocupa să-l găsesc pe prietenul 
dumitale, Daniel. 

— Mulţumesc. Ai mai aflat ceva despre felul în care se scurg 
informaţiile despre aranjamentele dumitale? 

— Nimic substanţial. Până acum am reuşit să ne ferim de 
probleme anul acesta. Dar nu sunt deloc încântat de situație. Mă 
înţelegi, desigur. La început, am crezut că e cineva din afara cercului 
nostru. E greu, ştii şi dumneata, atunci când aduci mărfuri şi apelezi 
la patruzeci de oameni - poate şi mai mult - să ţii zvonurile sub 
control. Satul ştie. Toată provincia ştie. Dar în septembrie trecut, 
probabil îți aminteşti, am început să introducem un transport prin 
Golful Strand. Era greu de crezut că vom reuşi. În special din cauza 
elevației țărmului. Le-am dat instrucțiuni oamenilor noştri cu privire 
la locul de destinaţie cu numai şase ore înainte de ora stabilită 
pentru acostarea transportului. Cu toate astea, abia apucaserăm să 
trimitem la țărm o duzină de butoaie, când Vercoe şi oamenii lui au 
sărit din ascunzătorile lor, prinzându-ne în ambuscadă. Şase dintre 
oamenii noştri de nădejde au fost arestați. Ceilalți au reuşit să scape 
doar pentru că Vercoe nu avea ajutoare suficiente. Asta nu se poate 
întâmpla a doua oară! Este exclus, căpitane Poldark! Iar vasul One 
and All a fost pus într-o gravă primejdie. 

— Ei bine, numai Vercoe poate şti cine e de vină pentru toate 
astea, concluzionă Ross înverşunat. lar Vercoe n-o să ne spună 
niciodată! 

Domnul Trencrom simţi din nou că se sufocă. 

— Poate că nici Vercoe... nu ştie. Mă întreb... şi eu uneori. Poate 
doar primeşte... mesaje pe sub uşă. E un joc periculos pentru 
informator. Am o presimţire foarte rea în ceea ce îl priveşte. 

În acest moment, domnul Trencrom spuse că informatorul se afla 
în casa familiei Hoblyn, în Sawle. 

Dwight avusese o săptămână plină. Pe lângă faptul că ieşise la 
călărit cu Caroline, se trezise dintr-odată pe cap cu o mulțime de 
pacienți cu boli subite. Şi tocmai de la un astfel de caz se întorcea — 
un caz de febră biliară, undeva în Sawle - când, sub impulsul 
momentului, luă hotărârea să facă o vizită la casa familiei Hoblyn. 

Se înserase de-a binelea, aşa că-i găsi pe toți înăuntru, dar şi pe 
Charlie Kempthorne, care o prinsese pe Rosina într-un colț şi acum 
căuta să-i intre în grațţii, sub privirile mohorâte ale lui Jacka, tatăl 
Rosinei. Nu că acesta l-ar fi respins în mod special pe Charlie - poate 
cel mult din cauza vârstei. Problema era că linguşelile de orice fel 
erau unul dintre numeroasele lucruri cu care Jacka nu era de acord. 
Pe de altă parte, nu se putea plânge de ceea ce se petrecea chiar sub 
nasul lui, pentru că tocmai ce refuzase să-i acorde lui Charlie 
permisiunea de a o scoate pe Rosina la plimbare. 

Dwight îşi ceru scuze pentru deranj, motivând că venise s-o vadă 
pe Rosina. Rosina se repezi să-i mulțumească, spunând că 
genunchiul ei era ceva mai bine; Dwight ignoră răspunsul ei şi 
insistă ca ea şi doamna Hoblyn să meargă cu el în camera de alături. 
Astfel, cei doi bărbați rămaseră singuri, deoarece Parthesia se dusese 
deja la culcare. 

Charlie nu aprecie întreruperea. Se gândi că abia apucase să facă 
nişte progrese, iar acum toate eforturile lui fuseseră zădărnicite. Dar 
poate totuşi reuşea să întoarcă lucrurile în favoarea lui. Astfel, după 
vreun minut se scărpină în scăfârlia tunsă scurt şi spuse: 

— Mi se pare că Rosina se cam dă pe brazdă şi ajunge la vorba 
noastră, Jacka. Cât de curând va fi doar o chestiune de alegere a 
datei, gen. 

— Nu la vorba mea, protestă Jacka. Eu n-am zis nimic 
deocamdată. 

— Dar nici nu zici nu, insistă Charlie. Şi Rosina o să vadă singură 
cum stau lucrurile. Întotdeauna a fost o fată ascultătoare... 

— Ar face bine să fie! spuse Jacka. 

— Şi e foarte limpede şi pentru ea că, cu piciorul ăla al ei strâmb, 
are mare noroc să pună mâna pe un bărbat bun şi statornic, care o fi 
el oleacă mai copt decât ea, dar asta e cu atât mai bine pentru ea. 
Unde mai pui că bărbatul ăsta mai are şi ceva bani puşi deoparte. Şi 
mai adaugă în fiecare zi. Bagă asta la cap, Jacka Hoblyn! 

— O să bag la cap ce vreau eu să bag! 

— Atunci las-o să fie luată cu sila de cine ştie ce odraslă de 

fermier. Unde o să ajungă? În vreo şandrama care n-o să fie cu nimic 
mai presus decât o cocină de porci. Eu pot să-i ofer o casă, cu ceşti 
de ceramică din care să bea ceaiul, ca o doamnă. Şi să-ți mai spun 
ceva: ştii terenul ăla de închiriat de lângă casa doctorului Choake. 
Unul din colțuri ajunge aproape de capătul uliței, în spatele curții 
mele. Mă gândeam să-l cumpăr la anul. Este exact lucrul de care am 
nevoie pentru a... 

— Eu chiar nu înțeleg de unde faci rost de toți banii ăia! izbucni 
Jacka. 

Charlie îl privi intens timp de câteva clipe. 

— Păi tocmai asta e, răspunse el. Ban la ban trage, întotdeauna. 
Începi cu o sumă mică, o tratezi cum se cuvine, şi o să tot crească, în 
timp ce dormi. Bagă de seamă, e nevoie de o mână fermă. Dar la 
mine nu-i problemă. Iar confecționarea pânzelor de corabie e altceva 
decât munca în mină. lese mai mult profit. Bănuiesc că tuberculoza 
mea a fost o binecuvântare deghizată, altminteri şi acum aş fi fost tot 
în subteran, şi n-aş fi dus-o mai bine la patruzeci decât la treizeci de 
ani. 

Jacka încruntă sprâncenele întunecate. 

— Mă întreb ce mai pune la cale doctorul de a venit la ora asta. Nu 
e treaba lui să vină aici neinvitat! 

— L-ai plătit de fiecare dată când a venit? 

— Mneah, am dat exact cât i se cuvine, nu e cine ştie ce de capul 
lui. 

Kempthorne scuipă pe podeaua acoperită cu nisip. 

— Ei bine, mie asta nu mi-ar pica bine dacă s-ar întâmpla la mine 
acasă. Nu mi se pare în regulă ca el să vină aici la orice oră din zi şi 
să pipăie genunchiul fetei. Aşa încep belelele! 

Jacka îl fixă pe Charlie. 

— Eu credeam că ţi-e prieten. Parcă el ţi-a vindecat plămânul 
negru... 

— Aşa e. Eu n-am nimic cu el. Spun doar cum văd eu lucrurile. 
Una peste alta, e doar un copil — şi ştii şi tu prea bine ce s-a 
întâmplat cu nevasta lui Daniel. 

Urmă un moment de tăcere. Sprâncenele lui Jacka erau ca o 
cicatrice. Îl privi pe Charlie fără nicio plăcere, după care se îndreptă 
cu paşi mari spre camera de alături. O găsi pe Rosina aşezată la 
capătul patului, în timp ce Dwight înfăşură un bandaj în jurul 
genunchiului ei. Doamna Hoblyn ridică privirea, cuprinsă de 
nelinişte. 

Dwight era vesel, pentru că descoperise în sfârşit motivul refuzului 

lor de a-l lăsa să o trateze pe Rosina. 

— Oh, Hoblyn, îmi pare bine că ai venit. Doamna Hoblyn tocmai 
îmi povestea care-i treaba cu domnul Nye. 

— Ha? nu înțelese Jacka. 

— Domnul Nye a spus că ar fi mai bine să-i amputeze piciorul. 
Bineînţeles că nu se pune problema! E o sugestie ridicolă! O să te rog 
să-ți ţii genunchiul bandajat timp de o săptămână, până o să trec eu 
din nou pe aici. 

Îşi termină treaba şi se ridică în picioare. 

— Da, domnule, spuse Rosina. 

— Nu mi se pare absolut necesar să treci pe la noi, doctore, 
interveni Jacka, nu foarte sigur pe el. Rosina se descurcă foarte bine 
aşa cum e. A fost aşa prea multă vreme ca să mai poată fi vindecată 
acum. Când e bolnavă, e altceva. 

— Rosina se descurcă, fără îndoială, spuse Dwight. Dar nu se 
poate spune că duce o viață fericită sau sănătoasă. Nu pot promite că 
situația ei se va îmbunătăți, dar eu am de gând să încerc. 

— Uneori, când zgândăreşti lucrurile aiurea, iese mai degrabă rău 
decât bine! 

Lui Dwight i se urcă sângele în obraji şi adăugă: 

— Nu-ţi fie teamă! N-o să moară din asta. 

— Ce pot să spun... Mai binele e duşmanul binelui, în asta cred. 

— Dar nu ai dreptul să-i refuzi fiicei dumitale şansa la un 
tratament adecvat! 

Vorbele lui Dwight îl atinseră pe Jacka în punctul sensibil. 

— Cine nu are dreptul? ţipă el. Am dreptul să fac ce vreau eu cu 
ce-mi aparține! Ţine minte asta, doctore! 

— Jacka, te rog, interveni doamna Hoblyn. 

— Ţine-ţi gura, muiere! 

— Ba uite că n-o s-o fac! spuse Polly, înfruntându-şi soțul pentru 
prima dată. Doctorul Enys face tot ce-i stă în putinţă şi îşi dă toată 
osteneala, şi nimeni n-a făcut mai mult decât face el pentru fata mea. 
Ar trebui să-ţi fie ruşine că te iei de el aşa! 

Dwight îl zări cu coada ochiului pe Charlie, care stătea la uşă, iar 
expresia de pe chipul acestuia îi lăsă lui Dwight impresia că micului 
fabricant de vele îi plăcea spectacolul la care tocmai asista. Dintr-un 
motiv sau altul, nu-şi dorea ca Rosina să fie vindecată. Să fi fost oare 
pentru că stăruințele lui pe lângă Rosina ar fi avut apoi mai puţine 
şanse de succes? 

Dwight reuşi să îi ţină piept lui Jacka exact la timp, atunci când 
acesta făcu o mişcare bruscă spre soția lui. Părea că o să urmeze o 


încăierare, dar Jacka bătu în retragere. Ca de obicei, furia lui fu de 
scurtă durată şi îşi schimbă dintr-odată direcţia, către bărbatul care 
o iscase. 

— leşi afară! zbieră el la Charlie. O să ai destule ocazii să intri aici 
după ce o să te insori cu fata mea, nu înainte! 

Cu toate acestea, când îşi luă rămas-bun, Dwight ştia deja că la 
următoarea lui vizită va fi doar tolerat în această casă şi că va trebui 
fie să găsească o soluție cât mai curând, fie să-şi recunoască eşecul. 


Marţea imediat următoare fu prima zi călduroasă a verii întârziate. 
Extrema sud-vestică a Angliei, care cunoscuse zile reci şi mohorâte, 
era în sfârşit scăldată de ape mai calde. Deşi era doar şapte 
dimineața - ora la care convenise să se vadă cu Caroline - briza era 
caldă şi plăcută. 

Ea îl lăsa întotdeauna să o aştepte, însă de data asta apăru mai 
repede decât de obicei. Se îndepărtară în galop de porțile moşiei 
Killewarren, în razele răsăritului, iar ea propuse să o ia spre sud, 
printre copacii pe care vremea îi ținuse mult timp înmuguriți, dar 
care acum căpătaseră deodată o haină nouă, de un verde strălucitor. 
Caroline părea să ştie bine drumul. 

După ce merseră aşa vreo şase kilometri, ea o luă dintr-odată pe o 
potecă ce dispărea treptat într-un luminiş cu clopoței de culoarea 
cerului, spunând: 

— Hai să descălecăm, Dwight, vrei? Vreau să vorbim şi nu-i deloc 
uşor în mersul calului. 

El descălecă imediat şi încercă s-o ajute, însă ea alunecă din şa cu 
sprinteneala unui flăcău şi râse de el. 

— Hai să ne aşezăm aici. Uneori e tare bine să leneveşti... Cel 
puțin, eu aşa cred. Poate că tu simți tot timpul nevoia să ai grijă de 
cineva. 

— Nu tot timpul. Nu acum. 

Se aşezară pe o movilă verde, plină de vizuini de iepure, iar 
Caroline culese o campanulă şi o scutură uşor, pentru a face 
clopoțeii să tremure. 

— Mă întorc la Oxfordshire, Dwight. 

Dwight simţi o strângere de inimă. 

— Când? 

— Cu poştalionul de vineri. Luni voi fi în brațele unchiului 
William. 


— 56 — 


— Ce te-a făcut să iei hotărârea de a pleca? 

— A, n-a fost decizia mea. Unchiul Ray e foarte supărat pe mine în 
legătură cu modul în care l-am tratat pe Unwin şi este de părere că e 
cel mai bine să mă alunge de aici cu totul. 

Dwight se uită la ea. Ochii ei mari erau meditativi, îngustați în 
bătaia razelor soarelui; lumina strălucitoare le conferea o mulțime de 
culori — nuanţe de cenuşiu, pete cafenii şi tonuri de verde intens. 

— Nu ştiu ce să spun. Credeam... Speram că ai să rămâi aici. 

— Şi eu speram să rămân. 

Deasupra capetelor lor, o mierlă ciripea întruna. 

— Şi când crezi că o să vii înapoi? 

— Invitată de unchiul Ray? O, puţin probabil să mă mai întorc. Nu 
mă mai are deloc la inimă şi nu mai e de acord cu nimic din ce fac. În 
plus, bănuiesc că cineva l-a pus la curent în legătură cu plimbările 
mele matinale cu medicul lui. 

— Atunci e de înţeles de ce vrea să te alunge de aici... 

— De ce? îl provocă ea. 

— Dacă te înjoseşti până într-acolo încât să te laşi văzută în 
compania doctorului Enys, fără să ai măcar un servitor prin preajmă, 
prioritatea domnului Penvenen va fi să prevină orice nesăbuință din 
partea ta. 

Caroline aruncă clopoțeii cât colo. 

— Carevasăzică, eşti de acord cu unchiul Ray. Crezi că e cel mai 
bine pentru mine să fiu ferită din calea răului până ce mă voi mărita 
şi voi fi la adăpost de orice tentație. 

— Dacă aş fi în locul unchiului tău... 

— Dar dacă tot nu eşti? 

Dwight se ridică în picioare. 

— Ce-ai vrea să spun? 

Femeia se lăsă pe spate, sprijinindu-se pe coate. 

— M-aş fi aşteptat să te opui. 

— Asta aş vrea şi eu. Ştii foarte bine, Caroline, fără să fie nevoie de 
cuvinte care să nuanțeze sau să explice, faptul că eu... eu... 

După un minut, Caroline spuse: 

— Stai jos, Dwight! Nu putem discuta dacă tu te fâțâi de colo-colo. 

El se opri şi se aşeză din nou, prinzându-şi genunchii cu palmele, 
puţin mai departe de ea, încruntat, stingherit, refuzând s-o privească 
în ochi. 

— Spune-mi, Dwight, începu ea, eu nu-mi dau seama niciodată... 
Sunt doi bărbaţi în tine: pe de-o parte, cel puternic, încrezător, 
nerăbdător, care te însoţeşte adesea în camera de convalescență; pe 

de altă parte, cel mult mai tânăr, agitat şi mereu susceptibil care iese 
adesea la plimbări călare cu mine. Care dintre ei doi, după părerea 
ta, este cel care ţine la Caroline Penvenen, care suferă că ea pleacă şi 
se gândeşte la ea în absenţa ei? 

Un iepure traversă pajiştea în goană şi se ascunse repede într-o 
vizuină. 

— Nu ştiu cum se face că numai eu trebuie să răspund la 
întrebări. Poate că o să răspund la ale tale, dacă şi tu răspunzi la ale 
mele. Cât de mult îți doreşti să afli răspunsul? 

— Îmi ceri prea mult. 

— Nu mai mult decât îmi ceri tu mie. 

— Ba da, eu cred că da. 

Dwight urmări degetele ei, care se jucau cu o cută a fustei. 

— Foarte bine, atunci. Voi răspunde eu primul. Nu sunt doi 
bărbați în mine, ci numai unul - cel care se gândeşte la tine tot 
timpul, astfel că imaginea ta e mereu prezentă în mintea lui. Dar... 
aspectele de care te plângi tu nu sunt de mirare. Pentru mine, banii 
n-au fost niciodată din belşug, iar cu studiile am cheltuit tot ce 
aveam. N-am avut timp pentru saloane sau discuții de complezenţă. 
N-am fost educat să cunosc adresele potrivite pentru a plăti femei 
frumoase. Rareori am cunoscut femei - femei care să nu-mi fie 
paciente, adică. Ca paciente, le cunosc foarte bine. Prin urmare, 
acum, când am altfel de relaţii cu oamenii, mă port diferit. Dacă vii la 
mine cu o durere în gât sau cu un genunchi bolnav, eşti pacienta 
mea şi te cunosc bine. Ştiu ce am de făcut şi acționez în consecință. 
Şi te gândeşti: uite, bărbatul ăsta e sigur pe el. Dar dacă te întâlnesc 
într-un salon, nu mai eşti pacienta mea, eşti femeie, o persoană cu 
toane şi deprinderi pe care n-am învățat niciodată să le înțeleg. Nu 
cunosc rețeta corectă pentru manierele alese: n-am avut niciodată 
răgazul necesar să le învăţ. Nu ştiu cum să te flatez, iar dacă râzi de 
mine - aşa cum faci tu, şi nu de puţine ori —, devin tot mai tăcut, cu 
fiecare clipă; iar atunci când îţi testezi inteligența pe mine, mă simt 
de-a dreptul nătâng. lată explicația! Ceea ce simt pentru tine, ca 
femeie, nu oscilează între putere şi slăbiciune, ci între speranță şi 
disperare. 

Ea nu se mai uita la el acum, ci privea în gol, către celălalt capăt 
al pajiştii. Curba gâtului ei îl purta între agonie şi extaz. În timp ce 
oferea toate aceste explicaţii, devenea tot mai sigur pe el. 

În cele din urmă spuse: 

— Şi tu? 

Ea zâmbi uşor şi ridică din umeri. 

— Vrei să-ți răspund la întrebare acum? 

— Da. 

— Probabil asta e ultima noastră întâlnire, aşa că pot face acest 
lucru. Dwight, bietul de tine, chiar am râs de tine atât de des? Chiar 
am dovedit atât de mult calm şi încredere în mine? Mă flatezi, serios. 
Câtă eleganţă trebuie să afişez! Cât de grațios am fost învățată... 

— Nu aveam intenţia să te critic... 

— Sunt convinsă că n-ai îndrăzni. Dar acum lasă-mă să mă explic 
şi eu. Tu spui că ţi-ai petrecut tot timpul învățând să devii medic, 
astfel că nu ţi-a mai rămas timp pentru a învăța regulile de etichetă. 
Îmi pare rău pentru tine. Serios, chiar îmi pare. Dar ştii tu oare cum 
mi-am petrecut eu timpul, ce am fost eu învățată să devin? O 
moştenitoare, cum altfel! 

Se aplecă, sprijinindu-se pe un cot, şi îl privi în ochi. Părul ei 
castaniu-roşcat, legat la spate cu o panglică, îi venea acum peste 
umăr. 

— O moştenitoare trebuie să învețe toate regulile de etichetă. 
Trebuie să înveţe să deseneze, să picteze şi să cânte la un instrument 
muzical, chiar dacă e complet afonă şi nu scoate altceva decât nişte 
sunete înfiorătoare. Trebuie să ştie franceză şi poate şi puţină latină; 
trebuie să înțeleagă cum să aibă o ținută, cum să se îmbrace, cum să 
meargă în şa şi cum să primească toate complimentele pretendenţilor 
la mâna ei. Singurul lucru pe care nu-l învață niciodată este un 
detaliu cât de mic despre căsnicia de succes pentru care este 
pregătită în tot acest timp. Aşa că vezi tu, doctore Enys, n-ar fi deloc 
de mirare dacă şi ea ar da impresia unei duble personalități. Unde 
mai pui că are şi motive mai bune decât ale tale! Spui că nu ştii să le 
faci complimente femeilor sau cum să ai o conduită cât mai adecvată. 
Însă trebuie să cunoşti inima femeilor foarte bine. În cazul meu, nu 
este deloc aşa. Eu nu cunosc bărbații absolut deloc. Lumea se 
aşteaptă de la mine să mă îndrăgostesc la atingerea unei mâini sau la 
un compliment bine ales. Dar până ce nu mă mărit - asta dacă totul 
se întâmplă aşa cum doresc dragii mei unchi — n-o să ştiu cum este 
un bărbat cu adevărat. Femeia făcu o pauză şi se îndreptă de spate. 
Din auzite, ştiu ce se întâmplă atunci când doi oameni se culcă 
împreună. Şi nu pare deloc elegant. Când îți alegi partenerul de 
gavotă?, îți asumi un risc şi nu păţțeşti nimic. Dar îmi imaginez că 
trebuie să fii puțin mai atent înainte de a-ţi alege un partener de pat 


9 Vechi dans franțuzesc în doi timpi, care se dansa la curtea regală sau în 
cercurile aristocratice; melodia pe care se executa acest tip de dans. (n.tr.) 


pentru tot restul vieții. 

Urmă o tăcere lungă. Confesiunea lui Caroline îl emoționase pe 
Dwight într-un mod cu totul nebănuit până atunci. Dintr-odată, în 
fața lui se afla o altă Caroline — una care nu mai era atât de sigură pe 
ea şi disprețuitoare față de eforturile lui de a-i face pe plac, ci, 
dimpotrivă, era la fel de nesigură în gesturile ei pe cât era şi el, 
ascunzându-şi nesiguranța în spatele unei măşti de râsete şi 
zeflemele. Dintr-odată, felul ei de a fi nu-l mai scotea din minți, ci îl 
făcea să se îndrăgostească iremediabil. 

— Şi Unwin? 

— Unwin a fost un peţitor luat de-a gata. A venit cu toate 
recomandările posibile. Iar la el nu s-a pus problema de lipsă de 
încredere în sine, Dwight. Părea să creadă că trebuie să mă simt 
flatată la ideea că mă mărit cu un parlamentar. Uneori îl 
surprindeam uitându-se la mine şi atunci ştiam că el e interesat în 
primul rând de banii mei, în al doilea rând de trupul meu, iar de 
mine — doar de mine — puțin spre deloc. 

— Şi eu? 

Caroline îi zâmbi uşor strâmb. 

— Nu e foarte uşor să-ți spun toate astea în față, aşa-i? Când ne- 
am întâlnit pentru prima oară în Bodmin şi ne-am certat, mi-am zis 
în sinea mea: Uite un bărbat care... Şi tot aşa, atunci când ai venit să 
mă consulți la gât. Nu era vorba că te plăceam, era vorba de ceea ce 
simțeam... Caroline se ridică brusc în capul oaselor: Nu, nu pot să-ți 
spun. Hai să mergem! 

— Spune-mi! 

— Nu ştiu exact ce simt pentru tine — ăsta e adevărul! Acum haide! 

Se ridică în picioare şi făcu un pas către calul ei, însă Dwight sări 
şi îi tăie calea. 

— Trebuie să-mi spui, Caroline! 

Ea îi aruncă o privire tăioasă, dar el o apucă de încheietura mâinii 
şi o ţinu strâns. Caroline spuse: 

— Ar trebui să ştii fără să ţi se spună. M-am întrebat cum ar fi să 
fiu sărutată de tine - dacă mi-ar plăcea sau nu, dacă asta mi-ar 
stimula sau mi-ar ucide interesul pentru tine. Dar n-am aflat şi n-am 
să aflu niciodată - iar acum tot nu mai contează, pentru că oricum 
plec. O, au mai fost şi alți bărbați interesați şi vor mai fi mulți alții. 
Dar nu mă voi căsători cu primul venit. Şi nici cu al doilea. În 
octombrie... 

Dar nu mai apucă să spună altceva. El o prinse cu mâinile de 
coate, o trase spre el şi o sărută - mai întâi pe obraz, apoi pe gură. 


După câteva clipe, mâinile ei îl apucară strâns de umeri, nu pentru 
a-l trage mai aproape, ci pentru a-l împinge uşor, aşa cum face o 
femeie a cărei rațiune permanent trează conştientizează faptul că 
primeşte exact ceea ce a cerut. Şi stătură aşa, acolo, atât de mult 
timp, încât o cinteză cobori în zbor şi rămase să ciugulească prin 
iarbă până ce unul din cai făcu o mişcare bruscă şi o sperie. 

În cele din urmă, un stol de ciori care cobori în zbor, croncănind, 
să se aşeze în copacii din jur îi făcu să se separe. Când se dezlipiră 
din îmbrățişare, urmă o tăcere ciudată, tensionată. Dwight îşi 
pierduse răsuflarea şi se gândi că şi Caroline păţise la fel. 

— Cu siguranță mă deteşti acum, spuse el. 

— Fără îndoială că te detest! 

— Şi vei fi bucuroasă să pleci, vindecată de curiozitatea de care 
spuneai. 

— Ai face bine... începu ea... Ai face bine să mă ajuţi să încalec, ca 
să ne întoarcem. 

El vru să se aplece să îi improvizeze o treaptă pe care ea să pună 
piciorul, dar la primul contact cu fusta ei se îndreptă repede de 
spate, astfel că ea ajunse din nou în braţele lui. Se sprijiniră de cal, 
care tresări speriat şi necheză. Se loviră de un copac, de care ea se 
sprijini apoi cu spatele, în timp ce el începu să o sărute din nou, în 
mod deliberat de data asta. 

Soarele era deja mai sus decât ar fi trebuit. De data aceasta, 
Dwight o ajută într-adevăr să încalece, după care se sui el însuşi în 
şa, în timp ce briza uşoară de dimineaţă le mângâia fețele. 

Caii lor erau gata s-o ia din loc, dar niciunul dintre călăreți nu 
dădu semne de plecare. 

— Când te întorci? întrebă Dwight. 

— Când voi alege s-o fac. 

— O să-mi scrii? 

— Dacă vrei. 

Bărbatul făcu un gest de disperare. Ea chiar voia să i se 
reconfirme asta? 

— Dacă te întorci... începu el. 

— O s-o luăm din nou de la început? Dar în octombrie va fi altfel. 

— Ce anume va fi altfel? 

— Atunci voi avea douăzeci şi unu de ani. După 26 octombrie, 
unchiul Ray nu va mai putea face nimic ca să mă împiedice să mă 
întorc aici. 

Părăsiră luminişul fără grabă, iar în urma lor nu rămaseră decât 
urmele câtorva copite şi câteva campanule rupte, mărturii ale 


emoțiilor intense trăite acolo. 


Capitolul 6 


Vremea frumoasă nu ținu mult. Luna iunie se termină cu ploi, 
urmată de un iulie şi de un august şi mai ploioase. Ploaia cădea 
peste culturi la nesfârşit, culcându-le la pământ şi mai apoi 
înnegrindu-le. Vânturi puternice măturau țara de la un capăt la 
altul, iar soarele plutea pe cer în derivă, palid şi pierdut printre 
furtunile intermitente. Pe străzile pietruite ale Parisului, pândeau 
orori noi şi ciudate. Revoltele care zgâriaseră uşor obrazul tiraniei de 
pe continent începuseră dintr-odată să supureze, iar situația se 
întorsese la 180 de grade. Amenintate fără speranţă dinspre est, gata 
să sucombe, amenințau, la rândul lor, să tragă după ele întreaga 
structură a societății civilizate. În acest ultim stadiu de 
autosuprimare, nicio infamie nu părea ieşită din comun. Veştile 
despre masacrarea a trei sute de preoţi au fost urmate de poveşti 
despre copii care se jucau cu capete tăiate şi despre măcelul 
neîntrerupt vreme de patru zile din închisorile înțesate. Bărbaţii 
şuşoteau despre prințesa Lamballe care fusese ciopârțită bucată cu 
bucată, capul fiindu-i apoi înfipt într-o ţeapă. Sentința fusese 
pronunțată de mulțime, iar cei găsiți vinovaţi fuseseră sfârtecaţi, pe 
loc, fără ruşine, printre cadavrele deja adunate în mormane. 
Închisorile nici nu apucau să se golească, că erau iar umplute până 
la refuz. 

Domnul Trencrom, care-şi vedea mai departe de traficul ilegal, în 
ciuda politicii şi a vremii neprietenoase, anunţă că Mark Daniel nu se 
mai afla în Cherbourg, ci se mutase ceva mai departe, pe coastă. 
Sperau să ia legătura cu el la următorul transport. La Wheal Grace, 
cheltuielile depăşeau cu mult veniturile, suficient ca până şi cel mai 
perseverent om să intre în depresie. În plus, fiecare picătură de ploaie 
căzută peste ținut ducea la majorarea costurilor combustibilului. 

În august, Caroline Penvenen îi scrise lui Dwight Enys: 


Dragă Dwight, 

Nu că aş fi o prizonieră într-un turn păzit de un lup, dar trebuie să-ți 
mărturisesc că nu-i lucru uşor să-ți scriu şi să văd scrisoarea 
expediată, înainte ca ochiul vigilent al unchiului William să o vadă. 
Ultima scrisoare de la tine am smuls-o chiar de sub mâna lui, şi asta 
chiar în ultimul moment. Aşa că, rogu-te, când îmi trimiți răspuns la 


scrisoarea de acum, direcționează-l către doamna Nancy Aintree, la 
Black Dog, Abingdon, de unde poate intra în posesia mea. N-am avut 
niciodată parte de o lună mai lungă decât asta. Primele cincisprezece 
zile au părut treizeci. Adolescența mea nu se dă dusă cu una, cu două. 
Ce mai face prietenul tău, Ross Poldark? Mina lui prosperă? Vărul lui 
prin alianță continuă să-l iscodească? Ce mai fac pacienţii tăi? În 
special fătuca aceea frumuşică, cu probleme la genunchi? Tatăl ei încă 
te mai suspectează? Nici nu mă mir! Îmi poţi recomanda, te rog, o boală 
lejeră, fără simptome neplăcute, de care să-mi pot permite să mă 
îmbolnăvesc de acum şi până pe 26 octombrie? 

În imediata vecinătate a Oxfordului, sunt foarte mulţi refugiați 
francezi săraci: aristocrați cu peruci pudrate, dar cu găuri în ciorapi. Ei 
zugrăvesc o imagine sângeroasă a străzilor; mă întreb adesea dacă nu 
cumva exagerează, pentru a stârni mila. Unchiul Wiliam se întreține cu 
ei, dar, odată plecaţi, el mormâăie: „Câteva capete în plus dacă mai 
erau, şi lucrurile ar fi fost mai simple pentru noi!” Acum înţelegi de 
unde am moştenit sensibilitatea. Familia Penvenen nu are egal din 
acest punct de vedere! 

Dragul meu Dwight, mă întreb dacă îţi lipsesc cu adevărat sau dacă 
sunt ca o febră recurentă care îți pătrunde în vene, ducând la o criză 
devastatoare de emoție, care te lasă complet epuizat şi turbat după 
plecarea mea. Ştiu că ar trebui să te las în pace, chiar ştiu asta, dar 
nu-mi imaginez că aş fi suficient de puternică pentru a duce această 
hotărâre la bun sfârşit. Prima mea mică experiență în ceea ce te 
priveşte -— trebuie să-ți mărturisesc asta, deşi nu se cade din partea 
unei fete neprihănite — a fost suportabilă, aşa că nu-i greu de presupus 
că o a doua va fi la fel. De acum şi până în octombrie voi încerca să am 
un flirt pe aici, parțial pentru ca, atunci când vine ziua mea, unchiul 
William să fie şi mai nerăbdător să mă vadă plecată, şi parțial pentru 
ca, atunci când vin acolo, să am un termen mai clar de comparație. 

Bănuiesc că e puțin probabil să mă aprobi de prima dată; cu toate 
acestea, ştiu că nu vei dori cu adevărat să mă lipseşti de această 
modestă experiență pe care aş putea s-o capăt şi care mă va ajuta să 
devin o femeie capabilă să facă diferența. 

Crede-mă, 

Prietena ta sinceră, 
Caroline Penvenen 


La începutul lui septembrie, la Wheal Grace fu descoperit un nou 
filon, cu un randament mai bun decât cele vechi. Insă această 


descoperire nu putea decât să amâne ziua aceea nefastă, nu s-o 


prevină. Ross şi Francis petreceau în continuare două zile pe 
săptămână la vechile niveluri superioare. Lipsa aerului devenea unul 
dintre cele mai grele obstacole, deoarece vechile puțuri de aerisire, în 
marea lor majoritate, fuseseră astupate. În alte locuri, plafonul se 
prăbuşise şi aveau de ales dacă abandonează căutările în acele 
direcții sau dacă aduc mână de lucru nouă, care să sape sau să 
producă o explozie pentru a-şi crea drum. 

Pe 15 septembrie, Ross şi Francis aranjaseră să se întâlnească cu 
Zacky Martin şi cu Jope Ishbel ca să facă nişte ultime investigaţii. Îşi 
petrecură dimineața detonând şi încercând să golească vechiul filon, 
care era în afara ariei de acoperire a motorului. La prânz, Zacky 
plecă, iar după o oră verii ieşiră şi ei, se schimbară de lucrurile în 
care spălaseră minereul şi plecară la Nampara, la masă. Ross găsi o 
scrisoare care-l aştepta. De regulă, bărbatul care aducea ziarul 
săptămânal îi livra şi scrisorile, dar aceasta fusese adusă de ucenicul 
unui negustor de stofe, care trecuse să o viziteze pe Demelza, în 
speranța că o va tenta să cumpere. Scrisoarea era de la prietenul şi 
bancherul său, Harris Pascoe. 


Dragă căpitane Poldark, 

N-am mai avut plăcerea să te văd de câteva luni bune; aş fi bucuros 
dacă mi-ai face o vizită ca să închei un contract cu noi, oricând îţi este 
convenabil. 

Această scrisoare, însă, se referă la altă chestiune, despre care se 
întâmplă să am oarecare cunoştinţă, deşi este o problemă personală a 
dumitale. În '89, când Carnmore Copper Co. a intrat în faliment, iar la 
dumneata au apărut nişte evenimente care te-au forțat să acoperi 
unele datorii, mi se pare că ai făcut un împrumut în valoare de 1.000 
de lire sterline de la domnul notar Pearce, cu o rată excesivă a 
dobânzii. Acest împrumut, din câte mi-ai dat de înţeles întotdeauna, a 
fost sub forma unei a doua ipoteci pe casa şi terenul dumitale, bunuri 
asupra cărora aveai deja o ipotecă încheiată cu această bancă. 

După cum ştii, rareori plec de acasă. Se întâmplă însă să aflu multe 
informaţii fără să îmi propun neapărat acest lucru; astfel, am aflat 
recent că, de fapt, acest împrumut nu a fost făcut pe baza unei a doua 
ipoteci, ci sub forma unei cambii sau a unui bilet la ordin. Te rog, 
confirmă-mi dacă aşa stau lucrurile, deoarece această cambie, dacă 
este a dumitale într-adevăr, nu se mai află, din câte înțeleg, în posesia 
domnului Pearce, ci a ajuns cumva în mâinile domnului Cary 
Warleggan. 

Relația dumitale cu familia Warleggan nu mă priveşte şi nu doresc 


să mă amestec în ea; însă dacă lucrurile stau aşa cum bănuiesc eu, 
atunci n-o să mă mire deloc dacă dumneata vei primi în orice moment o 
notificare privind necesitatea stingerii imediate a acestei cambii. Nu 
ştiu cum îți merg afacerile şi dacă ai reuşit sau nu să pui deoparte o 
sumă de bani suficient de mare pentru a acoperi o asemenea urgență, 
dar, în calitate de prieten, am considerat că este de datoria mea să îţi 
spun ce mi-a ajuns la urechi. 
Treci pe la mine cu proxima ocazie când vei fi în oraş: vom fi 
bucuroşi să te avem ca invitat la cină. 
Al dumitale etc. 
Harris Pascoe 


La masă, Ross vorbi foarte puțin. Demelza înţelese că veştile rele, 
oricare ar fi fost ele, aveau legătură cu familia Warleggan - Ross avea 
o expresie aparte pe chip când era vorba despre ei — însă orgoliul nu-i 
permise să întrebe nimic cât timp Francis era acolo. Când cina se 
apropia de sfârşit, Ross îi spuse lui Francis: 

— N-o să pot merge cu tine în după-amiaza asta. Scrisoarea asta 
mă cheamă la Truro. 

— Dar abia ai fost acolo ieri, protestă Francis. Nu mai suportă 
amânare? 

— Nu. Îmi pare rău, dar nu. 

— Te întorci în seara asta? se interesă Demelza. 

Privirile li se întâlniră peste capul lui Francis. 

— O să încerc. Dar, dacă e, ajung târziu. Nu mă aştepta. 

Femeia îl urmări ieşind din încăpere ca să se schimbe. Ea rămase 
să îi ţină companie lui Francis. Când Ross cobori din nou, ea se 
strecură afară din cameră şi merse să stea cu el la uşa de la intrare, 
aşteptând ca Gimlett să aducă iapa. 

Ross îi puse o mână pe umăr: 

— Nu vreau să pierd vremea cu explicații acum. Scrisoarea aceea 
era de la Harris Pascoe — e vorba despre anumite aspecte pe care eu 
le-am trecut cu vederea. Merg doar să-i fac o vizită, atâta tot. 

Ea îl privi drept în ochi: 

— E de rău, Ross? 

— De bine sigur nu e. Dar voi afla mai multe detalii în seara asta. 

— Azi n-o să ai probleme? 

— Crezi că ar fi posibil aşa ceva, fiind vorba despre Harris Pascoe? 

— Nu dacă eşti doar tu cu el, într-un loc retras. Dar mai sunt şi 
alte persoane cu care ai putea să te întâlneşti din întâmplare. 

Ross zâmbi sumbru. 


— Vremea e suficient de rece pentru luna noiembrie. Acum 
întoarce-te înăuntru şi discută cu Francis! Ai observat ce drag a prins 
de casa noastră de când s-a deschis mina? Stă cu noi la fel de mult 
cât stă şi la el acasă. 

— Da, am observat şi eu asta. 

— Mergi înăuntru, oferă-i încă un pahar de Porto şi toarnă-ţi şi tu 
unul. 

— Nu am curaj să beau înainte de cină, că altfel o să fiu ameţită 
toată ziua. În legătură cu scrisoarea asta... 

Demelza fu însă întreruptă de sosirea lui Gimlett, care o aducea de 
hățuri pe Darkie. Ross îşi sărută soția pe obraz, se sui în şa şi porni 
peste vale. Demelzei i se păru că norii erau atât de joşi încât îl 
ajunseră din urmă pe Ross şi îl învăluiră pe jumătate înainte ca el să 
iasă din raza ei vizuală. 


Când reintră în casă, Francis se ridicase de la masă şi stătea lângă 
focul pe care ea îl aprinsese cu o oră în urmă. 

— Nu, nu te ridica, spuse ea. Ross ne-a rugat să terminăm sticla 
de Porto, dar eu nu pot să beau, nu atât de devreme. N-aş mai face 
nimic toată ziua după aceea. 

Puse carafa şi paharul lui pe masă, lângă el, după care se aşeză pe 
un scaun vizavi, întinzând picioarele încălțate în papucii din stofă 
roşie către căldura focului. 

— Peste un minut trebuie să mă duc să văd care este starea de 
spirit a lui Jeremy. Nu mănâncă niciodată cu atâta poftă de la 
doamna Gimleti cum mănâncă de la mine. Nicio veste bună în 
dimineața asta, Francis? 

— Cred că am ales terenul cel mai arid din întreg ducatul, dacă 
mă întrebi pe mine. 

— Şi cum a fost cu nivelurile inferioare? 

— A fost o inițiativă fără un alt temei mai bun decât speranța. Ne- 
am gândit că poate aşa avem noroc, de vreme ce toate acțiunile 
bazate pe logică au dat greş... Ciudat că Ross a trebuit să plece la 
Truro din nou. Asta o avea oare vreo legătură cu familia Warleggan? 

Demelza îl privi surprinsă: 

— Habar n-am, şi eu m-am întrebat acelaşi lucru. De fiecare dată 
când apare cel mai mic semn de belea te întrebi dacă nu cumva 
familia Warleggan are vreun amestec! 

— Sau Francis, spuse bărbatul. A fost o vreme când eu eram sursa 

tuturor belelelor, alături de George. 

— A, nu cred asta, spuse ea repede. Oricum, vremea aia a trecut. 

— Da, vremea aia a trecut. Dar eu n-o uit. Cel puţin nu pot să uit 
un singur lucru. 

— Cred că o să mă duc să văd ce face Jeremy. 

— Nu. Francis ezită, frecându-şi palmele de scaun. Nu, continuă, 
aştept demult să-ți spun asta. Trebuie să-ți spun odată şi-odată! Cu 
mulți ani în urmă... 

— Mai bine să nu abordăm subiectul, Francis... 

— Cu mulți ani în urmă - să fi fost prin august '89, când topitoria 
de cupru făcea eforturi să supraviețuiască —, George a venit să mă 
vadă într-o seară. Era seara în care a plecat Verity. Te-am învinovățit 
cu toată convingerea pentru căsătoria ei. Pentru tot ce se întâmplase, 
de altfel. Într-un impuls de furie, i-am oferit lui George informații 
care lui i-au permis mai apoi să le forțeze mâna acţionarilor 
companiei, astfel încât aceştia să-şi retragă sprijinul. Ăsta e lucrul 
peste care nu reuşesc să trec şi pe care nu pot să mi-l iert... 

Demelza se ridică în picioare. 

— De ce ţii neapărat să-mi spui toate astea acum? 

— Pentru că de prea mult timp încerc să le fac față singur. Nu pot 
continua să îți accept prietenia, să mă încălzesc la focul tău ca un 
câine fără stăpân, până când nu se vor fi lămurit complet toate 
aceste aspecte între noi. Cu atât mai mult cu cât prietenia noastră a 
căpătat valoare - lucrurile nu mai pot rămâne aşa cum sunt. 
Presupun că Ross ştie deja partea cea mai gravă - dar nu-mi dă voie 
să-i explic pe îndelete, mă întrerupe, iar în cele din urmă îmi piere 
curajul şi abandonez discuția. Şi aşa rămâne. 

Undeva, în spate, Garrick lătra; fusese închis afară şi nu putea 
suporta acest lucru. Demelza nu zise nimic. 

Francis se ridică în picioare, îşi puse mâna peste a ei pentru un 
minut, după care se întoarse cu fața către fereastră. 

Demelza spuse, tulburată din cale-afară: 

— Să ne faci tu asta... Chiar nu găseai altă modalitate să te 
răzbuni pe Ross? 

— A fost o reacţie la nervi, apoi a fost prea târziu ca să mai schimb 
ceva. Dar nu caut să mă scuz. Şi tu ştiai? 

— Da... Parţial. Dar... să aud acum o mărturisire făcută pe şleau... 

Francis devenise extrem de palid. 

— Nu poţi reclădi o relaţie de prietenie ignorând lucrurile care au 
distrus-o. Trebuia să-ți spun! Acum o să plec. 

— Nu, aşteaptă! Ross are dreptate, aşa-i? 


— Nu în privinţa asta. 

— Ba da, chiar în privința asta. Pentru că, dacă ne despărțim 
acum, ne vom răni unul pe celălalt şi mai mult. Cât despre afacerea 
cu topitoria de cupru, ea n-ar fi prosperat niciodată, Francis, ştim 
amândoi la fel de bine. Nici măcar familia Warleggan nu a reuşit s-o 
facă profitabilă după ce a preluat-o. Sir John Trevaunance a scos 
utilajele la vânzare. 

— Şi treci cu vederea o crimă pentru că victima trăgea să moară 
oricum? 

— Nu, nu o trec cu vederea. Dar nici nu mă apuc acum să împart 
sentinţe în stânga şi în dreapta. Elizabeth ştie? 

— Dacă ştie ce am făcut? Nu. Nici nu o priveşte. Doar că nu 
înțelege duşmănia pe care i-o port lui George Warleggan. 

După o lungă tăcere, ea spuse: 

— Nu ţi-ai terminat vinul... 

— Nu?... Tot ce am reuşit să termin a fost prietenia noastră - pe 
care am prețuit-o foarte mult, deşi probabil te îndoieşti de asta. 

— Nu mă îndoiesc, Francis, dar nici nu cred că i-ai pus capăt. O 
singură faptă rea nu anulează toate celelalte fapte bune. Asta e 
socoteala care contează. 

— Socoteala asta n-a contat şi pentru mine în seara aceea. 

— Aşa că ai ţinut-o tot într-o remuşcare de atunci încoace! Vrei 
oare să fac şi eu aceeaşi greşeală? 

— Da. 

— Ei bine, atunci, n-am s-o fac. 

— Nici măcar ca să-mi dai mie satisfacție? întrebă Francis. 

— Nici măcar pentru asta! 

— Nici nu mă mir că Ross te iubeşte, comentă Francis. Şi eu aş 
putea să mă îndrăgostesc de tine. 

Ea îi aruncă o privire fugară, sobră, apoi se aplecă şi mai puse un 
lemn pe foc. 

— Crezi că încă mă mai iubeşte? 

— Ross? Bineînţeles! De ce, tu ce credeai? 

— Cred că o iubeşte pe Elizabeth mai mult. 

Când ea se ridică în picioare, niciunul dintre ei nu mai spuse 
nimic vreme de câteva clipe bune. 

În cele din urmă, el spuse: 

— Ei bine, dacă tot este ziua mărturisirilor, pot să-ți spun ceva 
despre tine, Demelza? 

— Sigur. 

— Tu ai un singur defect: acela că nu te gândeşti suficient la tine. 


— O, să ştii că mă gândesc foarte mult la mine, Francis. Ai fi 
surprins! 

— Nimic din ce faci sau ce gândeşti nu m-ar surprinde în afară de 
asta! Ai venit aici ca fiică de miner, apoi te-ai căsătorit intrând în 
familia asta veche, scăpătată, şi adoptând standardele ei ca şi cum ar 
fi fost ale tale dintotdeauna. Aşa că te înşeli în ceea ce priveşte 
valoarea ta, energia ta, chiar şi importanța ta pentru Ross. Sângele 
are două calități, Demelza. Una stă în legăturile de familie, iar 
cealaltă este prospețimea. Ross a dat dovadă de înțelepciune atunci 
când te-a ales. Dacă e atât de inteligent pe cât cred eu că este, o să-şi 
dea seama singur de asta. lar dacă tu eşti atât de inteligentă pe cât 
ar trebui, o să-l faci să înțeleagă. 

Demelza îl privi cu căldură: 

— Eşti foarte amabil. 

— Amabil... Vezi? Aici e problema. 

— Păi, nu-i aşa? Eu aşa cred. Dar, Francis, nu-i aşa de uşor 
precum crezi. N-am cum să mă compar cu soția ta, care e atât de 
frumoasă... Şi mai e şi de viță nobilă. Şi, mai mult decât atât, ea a 
fost prima dragoste a lui Ross. Cum poți concura cu perfecțiunea 
însăşi? 

— Eu nu cred că Ross e atât de fraier. Cred... Francis făcu o 
pauză, după care reluă: Am convingerea că, dacă ai avea mai mult 
respect de sine, un grad mai mare de independenţă... Acum o să par 
cu siguranță lipsit de loialitate față de Ross, dar chiar aşa stau 
lucrurile. Dacă te gândeşti la acest sentiment față de Elizabeth ca 
fiind ceva imaginar şi dacă îl pui în balanță cu pasiunea ta şi cu 
bunul-simţ... Cum ar putea ea oare să rivalizeze cu aceste calități? 

— Dar Elizabeth e... departe de a fi lipsită de pasiune ea însăşi! 

Din nou, Francis nu spuse nimic timp de un minut sau două. 

— Nu doresc să vorbesc despre Elizabeth acum. Dar indiferent de 
ce are şi ce nu, nu e perfectă. Nicio ființă umană nu e. Într-adevăr, 
cunoscându-te atât de puţin - şi observând efectul pe care îl ai 
asupra altor bărbaţi - te-aş fi crezut destul de capabilă să-l ţii pe 
Ross alături de tine oricând doreşti dacă asta ţi-ai propus. 

Ea îi aruncă o jumătate de zâmbet. 

— Dacă nu-mi dai voie să-ți spun că eşti amabil, o să spun 
„mulțumesc”. 

— Nu pot răspunde în locul altui bărbat, dar, cu toate astea, sunt 
destul de sigur de ce spun: renunță la ideea că cineva ti-ar fi făcut o 
favoare acceptându-te în familia noastră. 

Ea rămase în picioare, aproape nemişcată, gânditoare, lipsită de 


experiență. Strâmbă uşor din nas: 

— O să mă gândesc la toate astea, Francis. Măcar aşa cred că o să 
am ce face în restul după-amiezii. 

— Gândeşte-te şi la prima parte. 

— Nu, asta nu! 

— Ba da, şi la asta. Se aplecă şi o sărută pe obraz: Pentru că 
niciunul dintre noi nu poate trăi izolat de consecinţele faptelor sale. 
Eu, unul, ştiu că am încercat timp îndelungat. 


Începuse să plouă din nou când Francis luă drumul înapoi, către 
mină. După ce îşi descărcase sufletul zbuciumat în fața Demelzei, se 
simțea mai împăcat cu sine însuşi decât fusese de multă vreme 
încoace. Vorbise dintr-un impuls de nestăpânit, dar acesta era 
rezultatul unei dorințe îndelungate de a i se confesa, de a pune 
lucrurile în ordine nu numai în relația cu ea, dar şi în relația cu 
propria lui conştiinţă. Modul în care ea primise veştile, gândirea 
sănătoasă îl făcuseră să revină la sentimente mai bune față de 
întreaga situație. Atitudinea ei şi a lui Ross - ştia asta - nu îi iertau 
nimic, însă făceau posibilă o continuare a relaţiei lor de prietenie, cu 
condiția unei onestități redescoperite din partea lui. 

Merse în magazia ce servea drept vestiar şi luă cu el câteva din 
lucrurile sale. Venise atâta drum aproape fără să gândească. Calul 
lui era în grajdurile de la Nampara; Francis nu avusese câtuşi de 
puțin intenţia să se întoarcă la mină. Dar magazia era goală. Şi când 
intră, primul gând care-i veni în minte fu acela că nu-şi dorea câtuşi 
de puțin să se întoarcă acasă. 

Propria lui casă îl deprima. Elizabeth îl deprima. Ştia că dispoziția 
asta euforică avea să se risipească destul de repede - dar pe moment 
nu suporta gândul de a renunţa la ea. Începu să îmbrace vechea 
salopetă de foraj şi haina de lână. 

Erau câţiva oameni afară, prin ploaie. În hala maşinilor, unul 
dintre frații Curnow avea grijă de pompa cea mare în timp ce aceasta 
aspira şi şerpuia. Îşi duse mâna la cască atunci când Francis intră şi 
merse să-l întâmpine, înclinându-se ca să treacă pe sub axul pompei, 
în timp ce acesta se lăsa uşor în jos. 

— Coborâţi singur, domnule? Ned Bottrell e afară, poate să vină el 
cu dumneavoastră. 

— Nu, e în regulă. Nu mă mai ocup de explozii, doar o să adun 
ceea ce a căzut. 


Un minut mai târziu, Francis cobora scara puțului principal. Acest 
puț fusese inițial filonul cu care se deschisese mina; astfel că el nu 
mergea drept în jos, ci avea un unghi de înclinare abrupt, urmând 
traseul filonului şi traiectoria săpăturilor. Când ajunse la cea de-a 
treia platformă şi la cea de-a două sute patruzecea treaptă, Francis 
păşi la nivelul de 55 de metri. Toată această parte a minei era acum 
părăsită. Restul muncitorilor erau dedesubt. 

În drumul lui către bucata de pământ pe care o detonaseră în 
dimineața aceea, Francis se strecură prin nişte fante înguste pe unde 
abia încăpea târnăcopul, se cățără pe mormane de moloz cu caverne 
răsunătoare, înalte precum turnurile unei catedrale, ocoli gropi 
adânci care se afundau în profunzimile pământului şi sui iar şi iar, 
prin locuri pe unde minerii de demult urmăriseră vreun filon; în cele 
din urmă, ajunse la puțul subteran sau micul vârtej, cum i se mai 
spunea - ruinele vechiului granic fiind încă alături - şi cobori 
alunecând pe pereții puțului, aşa cum ar fi coborât pe hornul unei 
case, către nişa lungă şi îngustă a unei galerii părăsite pe unde 
trecuseră în dimineața aceea. 

Francis observă că nivelul apei de la bază coborâse cu vreo 30 de 
centimetri de când plecaseră, în urma exploziilor, dar, evident, nu-şi 
găsise încă drum spre bazinul de colectare. 

Aerul era închis şi fetid aici, iar singura sursă de lumină - de la 
feştila aprinsă de pe casca lui - pâlpâia fumegând peste întregul 
tablou. Munci jumătate de oră curățând pietrele de la gura tunelului, 
dar nu părea să mai intre apă înăuntru. Nu numai aerul, dar şi apa 
era caldă, iar după o vreme îşi luă avânt şi sări mai sus, în altă 
galerie, situată la vreo doi metri deasupra nivelului apei. Constată că, 
în loc să fie doar puţin adâncă, aşa cum părea de dedesubt, cotea 
brusc şi creştea în înălțime, astfel că acum putea sta drept. 

Curios, merse pe firul galeriei cam vreo 300 de metri, răzuind ici- 
colo zidurile acoperite de mâzgă şi mergând mai departe, până ce 
ajunse într-un loc unde bătrânii găsiseră din nou filonul şi făcuseră o 
boltă să susțină tunelul. Aici, lucraseră de sus în jos, în ceea ce se 
numea „puț orb”; şi aici părea că praful de puşcă de dimineață 
avusese un oarecare efect, pentru că se prelingea apă de pe roci, iar 
el abia putu să se țină pe picioare când păşi pe marginea puțţului, 
către un alt tunel situat de cealaltă parte. 

Acest tunel şerpuia tot înainte preț de vreo 100 de metri; apoi însă 
aerul începu să devină din ce în ce mai urât mirositor, făcându-l să 
se întoarcă. În acel moment, licărul lumânării sale se reflectă cu un 
pâlpâit în stâncă. Se aplecă de spate şi frecă locul respectiv cu un 


deget. Descoperi verdele arămiu specific solului care conținea metale. 

Bătrânii îl trecuseră cu vederea sau nu-i dăduseră importanță. Era 
foarte posibil ca motivele lor să fi fost întemeiate. Mai existau şi alte 
astfel de locuri. Nu puteai fi sigur de nimic până ce nu luai câteva 
bucăţi, le cântăreai în mână şi cercetai calitatea minereului într-o 
lumină mai bună. 

Acum avea nevoie de târnăcop, pe care îl lăsase în galeria mare. 

Un sfert de oră de muncă aici... Dacă stânca promitea într-adevăr 
să conțină minereu, aşa cum părea, ar lua cu el sus vreo jumătate de 
duzină de bucăţi de probă, să le studieze pe iarbă. 

Ce noroc dacă după atâta vreme... În timp ce Ross era plecat, iar el 
era singur aici, în subteran! Ce prostie să speculeze, să facă 
presupuneri... Se mai întâmplase aşa şi înainte — mai întâi speranța 
şi apoi dezamăgirea. 

Se întoarse cu paşi împleticiți până la puţul orb şi se opri să ia o 
gură sau două de aer mai proaspăt şi să-şi şteargă sudoarea de pe 
față. Era extrem de cald. Dacă norocul era de partea lui, asta nu doar 
că l-ar fi făcut din nou demn de prietenia lui Ross, dar i-ar fi redat lui 
însuşi respectul de sine. 

Păşi cu grijă pe marginea puțului orb; în acel moment, cizmele lui 
alunecară deodată pe suprafața acoperită cu mâzgă. Se răsuci abil să 
se salveze, alunecă pe pantă şi se lovi la cap şi la umeri în timp ce 
încerca să se apuce de ceva, să-şi distribuie mai bine greutatea. Apoi, 
căzu îngrozit în apă, scufundându-se, tuşind, înecându-se, 
sufocându-se în apa murdară; dacă respira, se sufoca iar; ieşi la 
suprafață călcând apa, înconjurat de o beznă ca smoala, bâjbâind în 
căutarea unei stânci care să îl salveze. 


Nu fusese niciodată înotător. Poate să fi dat de vreo zece ori din 
mâini, cel mult. Hainele îl țineau la suprafață, întinse ca o foaie de 
cort; apoi apa se infiltră în ele. Începură să se ghemotocească, să 
atârne. Mâinile sale, care bâjbâiau necontrolat, găsiră zidul şi se 
prinseră de el. 

Deşi căzuse în gol, sperase să găsească o bucată de zid în pantă, 
ca să se poată târi afară. Nu era aşa. Dădea energic din picioare, 
căutând cu degetele puncte de sprijin de pe care aluneca 
instantaneu; înfipse unghiile, îşi juli genunchii, se lovi cu fața de 
stâncă. Alunecase pe pantă, în alt puț subteran. Căderea fusese 
scurtă, dar nu avea nici cea mai vagă idee cât de departe era nivelul 


apei față de gura puţului. 

Tuşi, scuipând apa murdară. Cizmele grele îl trăgeau în jos; se 
îneca în bezna lipsită de speranţă, în adâncul pământului, departe de 
confortul şi de vocile oamenilor. Degetele lui găsiră un punct de 
sprijin. Încet, cu multe eforturi, reuşi să iasă câțiva centimetri din 
apă. 

În timp ce se ţinea cu degetele de suport, se gândea dacă se mai 
găsea oare vreo scară în zidul puțului, suficient de rezistentă ca să îl 
țină. De aceea, după ce avea să-şi tragă puţin sufletul, trebuia să-şi 
adune curajul şi să bâjbâie de jur-împrejur. Puţul era mai mare decât 
celălalt, dar poate că nu era atât de mare, totuşi. Suficient pentru o 
scară şi o găleată, cum spuneau ei de obicei. 

Ceea ce ar fi putut fi un triumf se transformase deodată într-un 
dezastru. Cu doi ani în urmă, în Bodmin, îşi pusese un pistol la 
tâmplă şi apăsase pe trăgaci. Nu se declanşase, pentru că praful de 
puşcă era umed. Atunci îşi dorise să moară. Acum, moartea ar fi fost 
ironia supremă. 

Încercă să-şi scoată cizmele. Îl dureau degetele cu care se agăţase 
de stâncă, aşa că se prinse cu cealaltă mână. O cizmă ieşi. Era mai 
uşor, ce bine. Haina asta veche de lână... Nu mai tuşea; plămânii 
erau liberi, în sfârşit. Să strige? Era ca şi cum ar fi strigat din 
coşciug, în timp ce groparul punea florile pe mormânt. 

„O surpriză pentru tine, Ross! Uite, pune mâna pe asta. Nu e doar 
lut, cum e prin părțile astea, nu? Şi uite şi o bucată zdrobită cu 
ciocanul. M-am gândit să mă ocup eu cât ai fost tu plecat. Măcar să 
merit în sfârşit încrederea pe care mi-ai arătat-o. Henshawe nu-şi 
crede ochilor...” 

Îşi scoase şi cealaltă cizmă. Se zbătu apoi să-şi scoată haina. E 
tare cald aici. Ca un şobolan căzut într-o găleată. Văzuse unul odată, 
dar trebuise să plece înainte ca animalul să moară. Insistente 
animale, cum se agaţă ele de viață... Mai tenace decât el. 

Era momentul să încerce să facă un ocol. De ce oare nu avusese 
niciodată curaj în apă? Măcar atât cât să încerce să se desprindă 
acum. 

Plecă, dând din picioare fără niciun efect, nereuşind decât să se 
mențină cu greu la suprafață. Destul de mare, avea probabil vreo doi 
metri în diametru. Poate nu era un puț, ci doar o groapă, folosită pe 
vremea când minereul era extras mai repede decât putea fi 
transportat la suprafață. 

Nu găsi nicio scară şi nici nu avea certitudinea că putea găsi din 
nou punctul de susținere. Îl cuprinse panica. Scoase un strigăt 


puternic care răsună în ecouri repetate în spaţiul acela restrâns. 
Zgomotul era reconfortant, tot aşa cum lumina ar fi fost 
reconfortantă. 

Nu găsi punctul de sprijin, dar găsi, în schimb, un piron. Acolo 
existase o scară, dar acum nu mai era. Încercă să găsească un punct 
de sprijin pentru picior, într-o nişă ascunsă pe dedesubt. Nimic... 
Nici ceva de care să se agațe, deasupra. Un piron ruginit, de vreo 15 
cm, era un punct de susținere mai bun decât cel pe care îl pierduse. 
Putea să se ţină de el pentru destul de multă vreme. Şi chiar putea să 
treacă realmente multă vreme. 

Trebuia să încerce să ţină frica sub control, să se lupte cu 
sentimentul de singurătate şi să-i țină piept întunericului, să înceapă 
să caute o soluţie. Coborâse pe la patru. Mina lucra în trei schimburi, 
iar următorul intra la lucru la ora zece. Dacă acum era cinci, asta 
însemna că mai avea de stat încă cinci ore până când cineva îi vedea 
hainele în magazie, până când întreba despre ele sau până când 
începeau să se intereseze de soarta lui. Ross plecase la Truro, nu 
putea să se întoarcă până târziu. Demelza - ce motiv ar fi avut? Calul 
lui, rămas în grajdurile din Nampara. Putea remarca ea însăşi asta în 
orice moment sau poate îi spune Gimlett mai târziu... Dar probabil 
aveau să treacă ore bune până să facă ceva în sensul ăsta. 

La el acasă. Poate se va îngrijora Elizabeth? Nu înainte de şapte. 

Orice calcul ar fi făcut, rezultatul se măsura în ore. Şi chiar dacă 
s-ar fi dat o alarmă, căutările aveau să dureze. Reconstitui în gând 
traseul prin tunelurile şerpuite şi întunecoase până în puţul 
principal. Tot drumul pe care îl parcursese, toată grămada aceea 
uriaşă de pietre care îl despărțea de lumina zilei şi de aerul curat... 
Atmosfera din groapa asta era sufocantă şi urât mirositoare. Îl 
aşteptau ore întregi de răbdare, de încordare. Degetele lui aveau să 
cedeze, avea să se înece cu mult înainte să sosească ajutoare. 

Frica era inamicul cel mai de temut. Întunericul - celălalt trădător. 
Lumina abandonase lumea. Nimic nu sclipea măcar - niciun licăr, 
niciun ochi de apă, nicio sclipire de metal sau piatră. Tot nu aflase 
cât de departe se afla de buza puţțului; însă îi veni deodată gândul 
sumbru că, dacă n-ar fi provocat explozia din dimineaţa aceea şi dacă 
ar fi lăsat o parte din apă să se scurgă, groapa asta ar fi fost acum 
plină, iar lui nu i-ar fi rămas decât sarcina relativ simplă de a se 
cățăra cumva înapoi prin puţul soios dintre galerii. 

Schimbă mâna cu care se ținea pentru a douăzecea oară şi în acel 
moment pironul se mişcă. Simţi spaima cum îl gâtuie, începu să tipe 
cât de tare se putea, iar şi iar. „Ajutor, ajutor, ajutor, sunt pierdut în 


adâncul pământului. Nu la opt, ci la şaizeci de metri sub pământ; 
deja orb, dar nu şi surd, tremurând în apa caldă, cu degetele arzând 
de durere şi cu ultimul reazem cedând: un piron, un amărât de piron 
ruginit.” 

Încercă să-şi facă curaj să se desprindă, să bâjbâie iar prin apă, în 
întuneric; poate ratase ceva ultima oară, un obiect de care să se 
poată ţine mai bine; însă nu mai găsi în el curajul să încerce; era 
posibil să nu mai găsească locul ăsta a doua oară. 


Timpul trecea. Încercă să îl măsoare. Şaizeci de minute făceau o 
oră. Bănuia că trecuseră vreo trei ore. Acum trebuia să fi trecut de 
opt. Cineva trebuia să apară cât de curând. Cu siguranţă, o să vină 
direct în locul unde avusese loc explozia de dimineață. Undeva se 
auzi plescăitul unei picături de apă, iar urechile lui amplificară iar şi 
iar acest ecou, amăgindu-l să creadă că aude paşi salvatori. Pentru a 
nu-şi pierde minţile, numără până la două sute, strigă şi apoi o luă 
de la început. Dar se simțea din ce în ce mai sleit de puteri. Şi toată 
acea încordare a brațelor... Avea cârcei destul de des, picioarele îi 
erau ca de plumb, deja umflate şi aproape că nu şi le mai simțea. 
Uneori uita să numere şi începea să vorbească cu oamenii care se 
apropiau de el în apă. Tatăl lui, suferind de gută, congestionat şi plin 
de eczeme. „Francis, Francis, unde eşti tu acum, băiete?” Mătuşa 
Agatha, nu cum era acum, ci mai tânără şi sobră, săltându-l pe un 
genunchi. Alerga prin nisipurile din Hendrawna, cu Ross pe urmele 
lui, firele de nisip de pe picioarele amândurora sclipind în razele 
soarelui. 

Începu să numere din nou. Apoi, auzi deodată un trosnet de lemn 
crăpat, se uită în sus şi îl văzu pe Ross îngenuncheat la marginea 
puțului, întinzându-i mâna să-l ajute să iasă. Ross spuse morocănos: 
„Of, Doamne, de ce n-oi învăţa tu să înoți odată?!” iar Francis întinse 
o mână disperată pentru a prinde ajutorul oferit. Degetele părură să 
li se atingă, dar apoi un vârtej de lichid murdar acoperi gura şi nasul 
lui Francis, iar acesta se zbătu să ajungă la suprafață din nou: 
scăpase pironul din mână şi mai-mai că îşi pierduse viața în visul lui 
de salvare, şi numai moartea îl mai trezise; numai moartea; reflexele 
automate ale corpului, exact la timp. Aşa avea să fie de fiecare dată, 
de fiecare dată până la sfârşit. 

Încearcă să te calmezi. Peste câteva săptămâni o să-ţi vină să râzi 
de experiența asta. Sau vei fi deja mort... Mâine pe vremea asta, în 


aşternuturi confortabile, recuperându-te... Sau un cadavru tumefiat, 
acoperit cu un cearceaf, în salonul mare din Trenwith, în aşteptarea 
unei înmormântări înainte de vreme. 

Nu mai avea suflu. Asta era cel mai grav. Dacă țipa acum, trebuia 
să inhaleze aer vreo jumătate de minut apoi, ca să-şi revină. Între 
timp trebuia să fi trecut bine de ora zece. Cineva trebuia să apară în 
curând. Nu putea să dispară aşa, fără urmă, şi să nu spună nimeni 
nimic. Curnow îl văzuse coborând. O să se îngrijoreze ei până la 
urmă. O să se gândească. Altfel, de ce mai aveau creier? Henshawe 
era adesea la mină între cinci şi şase. De multe ori îi însoțea pe Ross 
şi pe Francis să vadă cum merg lucrările. Nu şi astăzi. Sigur că nu şi 
astăzi. 

Francis scoase un strigăt mai strident, mai degrabă un țipăt. Se 
opri, trăgând aer în piept. Pironul se îndoi în strânsoarea lui 
dureroasă. O mişcare în plus şi avea să cedeze. 

— Ajutor, ajutor! strigă el. Ajutor, ajutor! de zece ori şi de alte zeci 
de ori. Continuă aşa, iar şi iar, până când volumul vocii scăzu, iar 
inspirația deveni la fel de zgomotoasă ca şi expirația. Lacrimile i se 
rostogoleau pe obraji. 

— Acum am motive să trăiesc! O, Dumnezeule, nu vreau să mor... 


Cam pe la ora asta, Elizabeth închise cartea cu ajutorul căreia îl 
învăța pe Geoffrey Charles să citească. 

— E vremea cinei, scumpule. Tati o să vină curând acasă şi ştii 
doar că vrea să fii în pat la şapte. 

— Încă puţin, mami. 

— Nu, ai făcut mai mult decât trebuia azi. 

— Pot să ies afară la joacă până se întoarce tati? 

— Nu, dragule. Poţi să te joci până e gata cina. Să nu fii prea 
departe când te strig... Şi pune-ţi şapca pe cap! 

Geoffrey Charles ieşi în goană din cameră, iar Elizabeth se uită la 
ceas. Era aproape şase şi jumătate. 


Capitolul 7 


Ross se întoarse cu puțin înainte de ora opt. O găsi pe Demelza 
sus, cârpind pentru a cincea oară draperiile ferestrelor dinspre nord 
ale dormitorului lor. Nu îl auzise venind. 


— 76: 


— Ei, Ross! Ai sosit mai devreme decât credeam. Ai mâncat de 
seară? 

— Destul. Ce faci? 

— Cârpesc o mică gaură făcută de Jeremy în dimineața asta. Îi 
place tare mult să se agațe de lucruri... 

— În curând o să faci nişte draperii noi numai punând cusăturile 
cap la cap! 

— Nu e chiar atât de rău. Ce era în scrisoarea aia? 

Bărbatul se aşeză pe un scaun şi începu să se descalțe; apoi, când 
Demelza veni lângă el, o lăsă pe ea să-i tragă cizmele. Era un obicei 
rămas din vremurile lor de început, pe care, dintr-un motiv sau altul, 
ea dorea să-l păstreze. În timp ce îl descălța de cizme, îi spuse ce 
scria în scrisoare. 

— Şi aşa era? Cu ipoteca, adică. 

El încuviință din cap. 

— Cam aşa. Când am luat împrumutul, prima mea grijă a fost să 
obțin banii. Nu prea mă interesa cum anume. Pearce a fost cel care a 
adus vorba despre o a doua ipotecă, atunci când am fost să-l văd. A 
doua zi a făcut rost de bani, iar eu am semnat hârtiile pentru ei... Am 
acceptat învoiala sub forma unei ipoteci, deşi, de fapt, era vorba 
despre o cambie. Cred că am realizat asta încă de atunci, dar nu am 
dat atenţie la vremea respectivă. Şi nici nu era nevoie s-o fac, dacă 
Pearce păstra această cambie în posesia sa, aşa cum ar fi făcut un 
om cinstit şi un prieten adevărat. I-am făcut o vizită. Crezi că sunt un 
om agresiv din fire, Demelza? 

— Ai fost dur cu domnul Pearce? 

— Nu l-am atins nici măcar cu un deget, dar cred că m-am purtat 
dur cu el. Am dat cu pumnul în masă şi i-am spart capacul de la 
tabacheră. Tremura ca piftia, la cât e de gras şi de lipsit de coloană 
vertebrală! Dar răul a fost făcut. Cambia a fost cedată, aşa cum a 
spus Pascoe, iar Cary Warleggan se află acum în posesia ei. Deci 
trebuie să ne împăcăm cu ideea. 

— Pe el n-ai fost să-l vezi? 

— Am trecut pe la el, dar nu era acasă. Şi chiar cred că era plecat, 
pentru că obloanele erau trase. 

— Şi acum ce facem, Ross? 

— Familia Warleggan nu poate face nimic până în noiembrie. 
Atunci probabil îmi vor da un răgaz de o lună ca să răscumpăr 
cambia. În decembrie trebuie să fac rost de 1400 de lire sau devin 
rău-platnic. 

Ea îi puse cizmele lângă scaun, dar rămase în genunchi, 


sprijinindu-se cu coatele pe genunchii lui, fără să privească la el, ci 
în gol. 

— Nu putem împrumuta bani din altă parte? 

— Nu ştiu. 

— Ce-o să faci? 

— Mai sunt şapte săptămâni până când poate fi emisă notificarea 
de plată. Pentru asta, trebuie să-i fiu recunoscător lui Pascoe. Şi apoi 
mai rămân încă patru după ce notificarea va fi emisă. 

Demelzei nu-i plăcea deloc expresia de pe chipul lui. Îşi îndreptă 
genunchii şi se ridică în picioare. 

— Eşti sigur că Cary va face asta? Că va solicita rambursarea 
împrumutului? se interesă ea. 

— Tu n-ai face la fel, dacă m-ai uri tot atât cât mă urăsc ei? 

— Eu l-am văzut vreodată pe Cary? 

— La petrecerea aia. Un bărbat la vreo cincizeci şi ceva de ani, cu 
ochi mici, care are o privire ciudată. George, deşi îl detest, are 
anumite principii — sau cel puțin aşa cred. Cary nu ştie ce-s alea. El 
este cămătarul familiei, hiena. George este acceptat în majoritatea 
cercurilor societății. Cât de curând, va fi acceptat în toate. Acest 
lucru îi va impune anumite standarde. Nicholas, tatăl lui, se bucură 
de o reputație destul de bună, desigur. Unchiul Cary este cel mai 
detestat din toată familia. 

Demelza se înfioră. 

— Aş vrea să pot câştiga şi eu bani, Ross. Mi-aş dori să te pot 
ajuta într-un fel. Eu nu fac decât să... cârpesc perdelele, să-ți port 
copilul în pântece, să am grijă de fermă, să-ți gătesc şi... 

— Mie mi se pare că faci destul pentru o singură persoană. 

— Dar nu ies bani din asta. Nici măcar o guinee. 1400 de lire! I-aş 
fura dacă aş putea, m-aş face tâlhar la drumul mare sau spărgător 
de bănci. Harris Pascoe n-ar pierde ocazia asta! De ce nu ți-i 
împrumută el? 

Ross o privi serios, făcând o grimasă: 

— Asta e ceva nou. Până acum mă tot băteai la cap să nu încalce 
legea... 

Se întrerupse, auzind o bătaie în uşă. Era Gimlett, care venise să 
anunțe că Tabb era jos şi dorea să ştie dacă domnul Francis mai e 
acolo. 

— Aici? Sigur că nu. Ross se întoarse spre Demelza: La ce oră a 
plecat? 

— Cam la vreo oră după tine. A urcat la mină. Măcar... 

— Calul lui e încă aici, domnule, spuse Gimlett. l-am dat să 

mănânce, dar nu mi-a trecut prin cap să-i spun stăpânei. Am crezut 
că ştie... 

Ross işi făcu loc pe lângă el şi cobori scările. Tabb stătea în holul 
de la intrare. Îi explică lui Ross că doamna Poldark se îngrijorase, aşa 
că îl trimisese pe el să se asigure că domnul Poldark nu a pățit nimic 
rău. De regulă, acum, că ziua se micşorase, stăpânul lui era acasă 
înainte de şapte. Ross merse la grajduri. Calul lui Francis era acolo, 
într-adevăr. Auzind zgomot de paşi, animalul ridică privirea, 
aşteptând. 

Demelza veni în urma lui. 

— N-a spus nimic când a plecat? întrebă Ross. Poate s-a dus la 
familia Mingoose. Se întoarse către Tabb: Fă un drum până la casa 
Mingoose. Între timp, eu mă duc la mină să văd cât a stat acolo şi în 
ce direcție a luat-o după aceea. 

Pe cer răsărise o lună nouă, iar ploaia aceea care învăluise totul în 
ceață încetase. Demelza plecă împreună cu Ross, făcând din când în 
când câte un salt ca să țină pasul, cu toate că şi ea mergea cu paşi 
mari. Hala maşinilor era luminată şi se vedeau lumini şi la două 
dintre magazii. 

Ross intră în magazia-vestiar, unde ardea un felinar cu flacără 
mică. Pe un umeraş văzu hainele cu care Francis se îmbrăca de 
obicei. 

Afară, Demelza îl aştepta gânditoare. 

— Cred că ar putea fi încă aici. 

— Aici? Bine, dar... Ross... 

Se uitară unul la altul câteva clipe. Niciunul nu spuse nimic. 

În subteran, schimbul normal era de opt ore, dar cel care 
supraveghea motorul lucra 12 ore. Schimbul se făcuse la opt, iar cel 
mai mare dintre frații Curnow era acum la comandă. Fratele lui nu-i 
spusese nimic atunci când plecase, spuse el. În timp ce discutau, 
căpitanul Henshawe intră, iar Ross îi explică ce se întâmplase. 

— Ei bine, domnule, ar putea fi încă acolo, jos... O fi pierdut 
noțiunea timpului. Dar parcă n-aş crede... Aşteptaţi puțin şi aduc 
nişte oameni să coboare cu noi. 

Demelza rămase în hala maşinilor. Mişcarea de aspirare ciudat de 
înceată, regulată, a motorului cel mare semăna cu un animal care 
gâfâie, un imens mamifer marin abia eşuat, dându-şi ultima suflare 
pe nisipul ud. O cuprinse o presimţire ciudată - convingerea că se 
întâmplase o nenorocire. Nu avea cum să ştie acest lucru, dar, cu 
toate acestea, simțea că ştie deja. 

Veniseră şi alți bărbați între timp şi îi priviră pe Ross, Henshawe, 


Jack Carter şi pe tânărul Joe Nanfan urcând în vagonet şi 
îndepărtându-se în mersul zdruncinat al acestuia, până nu se mai 
zăriră deloc. După plecarea lor, cei rămaşi se strânseră sfioşi într-un 
colț. Demelza realiză că ei ar fi fost acum acasă dacă ea nu ar fi fost 
acolo. Ea, fiică de miner devenită soția stăpânului, nu avea doar 
dezavantajul condiției de femeie. 

Dar îşi luă inima în dinţi şi merse la ei să-i întrebe dacă nu-l 
văzuseră cumva pe domnul Francis în după-amiaza aceea şi dacă 
vreunul dintre ei era dispus să meargă să-l trezească pe Daniel 
Curnow, ca să afle ce ştia acesta. 

Urmă o lungă aşteptare. Gimlett o ştersese de acasă şi acum 
stătea lângă ea. 

— Bate un vânt rece, doamnă. Să vă aduc o haină? 

— Nu, mulțumesc. 

Nu răcoarea nopții o resimțea acum, ci un frig venit din interior, pe 
care nicio haină nu i-l putea alunga. Tabb se întoarse în galopul 
calului. Francis nu fusese văzut la Mingoose. 

— Mai bine mergi şi spune-i doamnei Poldark, îl îndemnă 
Demelza. 

— Prea bine, doamnă. 

— Nu, aşteaptă! Mai aşteaptă puţin. 

Privind în urmă, Demelza văzu lumina de la Nampara - cea pe care 
o lăsase aprinsă în dormitorul lor. Dincolo de ea, în dreapta, era 
marea, cu o rază de lună înfiptă ca un pumnal în inima neagră a 
apei. „Niciunul dintre noi nu poate trăi izolat de consecințele faptelor 
sale”, spusese Francis. „Eu, unul, ştiu că am încercat timp 
îndelungat”. 

Unul dintre bărbați se întoarse de la casa lui Dan Curnow. Acesta 
îl văzuse pe domnul Francis coborând în mină pe la patru, dar nu-l 
văzuse urcând. Nu se gândise să-i spună fratelui său. Peter Curnow 
scuipă dezgustat. 

După câteva minute, un miner veni urcând în fugă scara. Era 
Ellery, care lucra la nivelul de 110 metri. Unii dintre ei aflaseră şi 
ajutau acum la căutări. Francis nu fusese găsit încă, dar găsiseră 
târnăcopul lui, cu mânerul afară din apă, aproape de locul unde 
avusese loc explozia în dimineața aceea. 

Demelza se uită la Tabb. 

— Cred că ar fi cel mai bine să mergi să o aduci pe stăpâna ta aici. 

Ross fu primul care, cu un felinar în mână, pătrunse în tunelul 
prin care o luase Francis. Ca şi Francis, constată cu surprindere că 
tunelul mergea înainte şi îl chemă pe Henshawe să îl însoțească. 

Se săturaseră de când tot strigau: vocile lor se izbeau inutil în 
pereții de stâncă sau se pierdeau în beznă, în ecouri repetate. Cei doi 
ajunseră la puțul orb şi încercară să-l traverseze, însă piciorul lui 
Ross alunecă pe piatra mâzgoasă, iar Henshawe trebui să-l prindă de 
braț. 


Mulţumesc. E un loc pentru... Ross se opri, se ghemui şi 
îndreptă lumina felinarului în jos, în interiorul puțului orb. Apa era 
destul de aproape de margine, iar pe apă plutea casca unui miner. Şi 
mai era ceva acolo, în afară de cască. 

— Ai frânghia la tine? 

— Da... 

— Leagă-mi-o în jurul taliei! 

Cobori în puț şi descoperi cadavrul plutind. Francis murise de vreo 
oră. Într-unul din pumni, strâns atât de tare încât abia reuşiră să-l 
desfacă, găsiră un piron ruginit. 

CARTEA A DOUA 


Capitolul 8 


Într-o după-amiază târzie de la mijlocul lui noiembrie 1792, o 
trăsură particulară înainta cu o oarecare viteză pe drumul principal, 
venind dinspre Truro şi mergând către vestul îndepărtat. Cădea o 
ploaie măruntă, ce acoperise totul cu un văl de ceață — ca mai mereu 
în anul acela teribil. Pădurile ce apăreau intermitent de-o parte şi de 
alta a drumului erau deja întunecoase şi învăluite în abur. Drumul 
era într-o stare foarte proastă, plin de hârtoape şi cu şanţuri adânci, 
pline de noroi. Dar cel care conducea diligența, care nu se ocupase de 
asta înainte, îşi îndemna întruna caii cu biciul, pentru că noaptea nu 
era departe, iar lui nu-i plăcea deloc cum arăta colțul ăsta de lume 
prin care treceau. Stăpâna îi spusese că mai aveau puţin până acasă, 
dar nu te poți baza niciodată pe estimările femeilor, iar călătoria de 
azi o dovedise din plin. În plus, în ţinutul ăsta sălbatic, ar fi o pradă 
uşoară şi îmbietoare pentru orice tâlhar la drumul mare care se 
întâmpla să pândească prin jur. 

Tocmai ieşiseră dintr-o dumbravă întunecată, unde crengile 
copacilor aproape că se întâlneau unele cu altele, când i se făcu 
inima cât un purice la vederea unui bărbat ce stătea lângă un cal 
înşeuat, pe marginea drumului. De dimineaţă, traversând pustietatea 
aceea sălbatică şi mocirloasă, se blestemase în sinea lui pentru că 
acceptase să muncească în slujba unei femeiuşti nechibzuite şi 
încăpățânate. Şi iată acum rezultatul! Se ridică în picioare pe capră şi 
dădu bice cailor. Dar când aceştia se avântară înainte împleticindu- 
se, trăsura căzu plescăind într-o groapă adâncă, afundându-se, şi 
zdruncinătura aceea mai-mai că îl aruncă în şosea. Reuşiră să prindă 
din nou viteză abia după ce trecură de călărețul acela, care abia 
ridicase capul din pământ ca să îi vadă, fără să le acorde însă mai 
multă atenţie. 

Înaintaseră vreo câteva zeci de metri când un răpăit puternic îl 
făcu pe vizitiu să ridice acoperişul trăsurii şi atunci îşi auzi stăpâna 
poruncindu-i să oprească. 

— Totul e în regulă, domniță. Nu s-a întâmplat nimic, nu e nicio 

pagubă. Caii... 

— Opreşte, îți spun. Omul acela... Vreau să vorbesc cu el. 

Îmbufnat, vizitiul opri trăsura. Roţile din spate ale acesteia se 
afundară în noroi alunecând, iar călărețul solitar, care nu dădea 
atenție decât propriului cal, ridică din nou capul. Rămăsese prea 
departe în urmă ca să mai audă discuţia, dar vizitiul se dăduse jos de 
pe capră şi mergea acum către el, lipăind prin noroi cu băgare de 
seamă. 

— Căpitane Poldark? 

— Da? 

— Doamna Penvenen... Ar dori să schimbe două vorbe cu 
dumneavoastră. 

În trăsură erau două femei, una dintre ele fiind servitoarea. Ross 
îşi scoase pălăria, iar Caroline îi întinse o mână îmbrăcată într-o 
mănuşă verde. 

— E cam târziu să vă aflați pe drumul ăsta, căpitane Poldark. 
Vizitiul meu credea că ați fi vreun tâlhar. 

— Dacă aş fi, aş alege o şosea mai de Doamne-ajută! Aici poți să 
aştepţi şase nopți din şapte şi să nu vezi nici măcar o roată de 
trăsură particulară! 

— O, domnule, eu sunt o fată săracă, spuse Caroline. Dar serios 
vorbind, chiar am crezut că aveți probleme. 

— Mulţumesc, n-am pățit nimic. Iapa mea a pierdut o potcoavă. 

— Ei, ceva-ceva tot ați pățit. Acum ce-o să faceți? O să mergeţi pe 
jos până acasă? E un drum lung şi istovitor. 

— Pot s-o potcovesc când ajung la Chasewater. Carevasăzică, vă 
întoarceţi în Cornwall, domnişoară Penvenen? 

— După cum vedeți. Prea devreme pentru Crăciun şi prea târziu 
pentru Guy Fawkes Night10. Ce-ar fi să împărțiți cu noi trăsura până 
la Killewarren şi acolo să luați cu împrumut unul dintre caii 
unchiului meu? Pe al dumneavoastră îl putem potcovi şi vi-l trimitem 
mâine-dimineață. 


10 Guy Fawkes Night (Noaptea lui Guy Fawkes) — sărbătoare ținută în 
Regatul Unit şi în unele țări ale Commonwealth-ului la data de 5 noiembrie. 
Ea comemorează Complotul Prafului de Puşcă din anul 1605. Scopul acestui 
complot era înlăturarea guvernării protestante prin aruncarea în aer a 
clădirii Parlamentului, în timp ce înăuntru se aflau Regele James I şi 
întreaga nobilime protestantă. Guy Fawkes era cel însărcinat cu punerea în 
aplicare a planului. An de an, în cadrul festivităților tradiționale, este arsă o 
păpuşă care îl reprezintă pe Fawkes şi se organizează focuri de artificii. 
(n.tr.) 

Ross ezită. Era obosit, ud şi deprimat, iar propunerea femeii nu 
suna deloc rău. Dar prefera să fie prevăzător când venea vorba 
despre femeiuşca asta îndrăzneață. 

— Mulţumesc. Poate dacă îmi permiteți să vă însoțesc până ieşiţi 
de pe şoseaua care merge către Chasewater... 

— O să cotim curând. Baker, ai grijă ca iapa căpitanului Poldark 
să fie legată bine la trăsură. Şi mergi încet, te rog! Nu mai e cazul să 
te temi de tâlhari, acum că avem şi noi unul al nostru. 

Eleanor, servitoarea, nu păru tocmai convinsă că aceasta era o 
glumă nevinovată, de vreme ce, atunci când trăsura se puse din nou 
în mişcare, ea rămase cu gura căscată la bărbatul de vizavi, aplecat 
într-o poziție incomodă pe scaunul ocazional, cu cizmele pline de 
noroi, ochii cu pleoape palide şi obrazul cu cicatrice întors spre ea. 

Caroline, probabil ea însăşi surprinsă de cât de mare părea 
bărbatul într-un spațiu restrâns şi nu atât de relaxată pe cât şi-ar fi 
dorit să pară, schimbă tonul discuţiei. 

— Am aflat cu mare tristețe de moartea vărului dumneavoastră. 
Unchiul Ray este destul de scump la vorbă în scrisorile sale, dar mi-a 
scris despre asta. A fost o întâmplare foarte tragică. Parcă nici n-a 
trecut mult timp de când ne-am întâlnit cu toţii în jurul mesei la 
familia Trevaunance. 

— Păi n-a trecut. Ne lipseşte tare mult. 

— Sper că asta nu a făcut ca afacerea cu mina să intre în impas. 
Eu... Din câte ştiu, erați parteneri. 

— Afacerea merge mai departe. Am reuşit totuşi să o menţinem. 

— Rentează? 

Ross îi întâlni privirea nevinovată: 

— Nu rentează. 

— Deocamdată, presupun că urma să adăugați. Unchiul William 
spunea că, dacă războiul ăstai! se răspândeşte, va fi de bun augur 
pentru prețul metalelor. Văduva lui Francis intenționează să 
locuiască singură în casa aceea mare? 

— Până la urmă, presupun că părinţii ei vor veni să locuiască cu 
ea. Oricum, nu e singură. Mai e şi băiatul ei, mătuşa şi doi servitori... 

— Şi doctorul Enys ce mai face? 

Ei bine, cel puţin fata nu pierdea vremea! 

— Zelos ca întotdeauna. 

— Numai atât? 


11 Este vorba despre războaiele Revoluției Franceze (aprilie 1792 — martie 
1802). (n.tr.) 

— N-o spun ca insultă. 

— Normal, ar fi trebuit să ştiu asta, spuse Caroline. Ultima oară 
când ne-am întâlnit era pentru a face un front comun în apărarea lui. 

— Nu cred că mai este cazul acum. Atunci, toți îl acuzau de 
uciderea bătrânului Ellery. Acum, îl laudă în gura mare că a vindecat 
o fătucă din sat de ologeală. 

Caroline ridică repede privirea: 

— Rosina Hoblyn? 

— A, o cunoaşteţi? 

— După nume doar. L-am auzit pe Dwight vorbind despre ea. Este 
vindecată? 

— Complet! Merge la fel de bine ca mine sau ca dumneavoastră, 
iar sătenii îl văd dintr-odată pe Dwight ca pe un înfăptuitor de 
miracole! 

— Asta-i chiar amuzant! Şi cum a reuşit să facă minunea? 

— Fl are şi o explicaţie, însă nimeni nu stă să-l asculte. Sâmbăta 
trecută s-a trezit cu 14 ologi ce aşteptau la poarta casei. 

Caroline zâmbi şi îşi dădu deoparte o şuviță rebelă. Felinarul prins 
de acoperişul trăsurii, care fusese aprins la urcarea lui Ross, se 
clătina în mersul legănat al trăsurii, iar expresia femeii părea să se 
schimbe în jocul acela al umbrelor. 

După ce ieşiră din drumul principal, Ross întrebă: 

— La ce oră vă aşteaptă unchiul dumneavoastră? 

— Nu mă aşteaptă. 

— Ah... O decizie de moment, presupun... 

— Nu una subită din partea mea, căpitane Poldark. Una pentru 
care m-am pregătit minuţios. Trăsura asta, vizitiul angajat, bagajele 
făcute... Dar unchiul Ray nu a binevoit să mă invite; şi, de vreme ce 
am venit încoace probabil mai repede decât poşta, nu cred că a primit 
nici vreo scrisoare de la unchiul William, care să îl pună în gardă. 
Văzând expresia de pe chipul lui Ross, femeia râse şi adăugă: Acesta 
este modul în care procedează oamenii odată ce au devenit 
independenţi. Probabil vă amintiți că am discutat despre asta la 
petrecerea Trevaunance. 

Aşadar, reflectă Ross, şi-a propus să pună mâna pe Dwight dacă 
poate. De ce oare m-am urcat în trăsura asta, acceptând o favoare 
din partea ei? La naiba cu toate femeile! Şi atunci, deodată, pe 
neaşteptate, gândul i se duse la cealaltă femeie, Elizabeth, atât de 
fragilă în suferința ei şi în veşmintele de doliu, încă inaccesibilă, dar 
periculos de aproape de el; prima lui iubire, femeia care îl iubea - ea 
însăşi îi mărturisise - depindea acum de el în tot şi toate; piedicile 


fiind pe jumătate îndepărtate, sporiseră ocaziile cu care se vedeau: 
Elizabeth deținea acum jumătate din acțiunile minei, în numele fiului 
ei, Geoffrey Charles; Ross era singura rudă apropiată de sex 
masculin, acum capul familiei Poldark şi executor, împreună cu 
Elizabeth, al testamentului vărului lui. 

Moartea lui Francis lăsase un gol imens, neaşteptat, în viața 
provincială. El avea anumite datorii şi responsabilități care acum 
cădeau în sarcina lui Ross. Domnul Odgers, preotul parohiei Sawle- 
cu-Grambler, venea la Ross pentru orice şi chiar părea să se aştepte 
ca Ross să ocupe un loc în strana familiei şi chiar să se îngrijească de 
aprovizionarea săptămânală a familiei Odgers. Plus că trebuia găsit 
un alt magistrat. Postul acesta fusese ocupat de un membru al 
familiei Poldark de foarte multă vreme. Dar acum putea fi invitat să 
ocupe scaunul judecătoresc un bărbat care până atunci îşi exprimase 
disprețul față de această funcție în repetate rânduri? Era foarte 
dificil. 

În trăsură se lăsase liniştea. Ross se simţea ca şi cum şi norocul, 
şi buna dispoziţie îl părăsiseră definitiv. În ziua precedentă, primise o 
notificare oficială din partea lui Cary Warleggan potrivit căreia 
beneficiile conferite de cambie aveau să fie retrase în termen de patru 
săptămâni, iar astăzi făcuse un ultim efort să găsească banii. 
Posibilitatea de credit era limitată pretutindeni, însă nu aceasta era 
principala dificultate. Cel mai mare obstacol era Wheal Grace. Toţi cei 
care aveau cât de cât habar ştiau că mina e în faliment. Poţi să-i 
împrumuți o mie de lire unui proprietar de mină aflat la ananghie şi 
să-ți asumi un risc de dragul dobânzii. Dar nimeni nu i-ar 
împrumuta bani unui om a cărui mină e pe punctul de a falimenta. 
Dacă faci asta, poţi să-ți consideri capitalul deja aruncat pe fereastră. 
Fără îndoială, acesta fusese unul dintre motivele pentru care 
Nathaniel Pearce cedase cambia, bucuros să se descotorosească de 
ea pentru că ştia foarte bine că şansele de răscumpărare erau 
minime. 

Una peste alta, Ross nu l-ar fi învinovăţit de nimic dacă polița ar fi 
ajuns la oricine altcineva, cu excepţia familiei Warleggan. Pe de altă 
parte însă, nimeni n-ar fi acceptat-o, cu excepția familiei Warleggan. 
Pe ei nu-i interesau banii, voiau să-l aibă la mână pe omul din 
spatele lor. 

La vreo săptămână după moartea lui Francis, o cantitate mică de 
minereu bun fusese descoperită în tunelul pe care Francis îl explora 
la momentul accidentului; dar cam la asta se limitaseră noile 
descoperiri din septembrie încoace. Mark Daniel îşi alesese parcă 

special tocmai acest moment ca să dispară fără urmă în vâltoarea 
stârnită în Franța, şi nimeni nu reuşise să-i dea de urmă. În unele 
părți ale Angliei, porumbul înnegrit zăcea încă pe câmp. Francezii 
găsiseră un entuziasm nou şi armate noi, miraculos conservate prin 
lenea adversarilor lor, iar săptămâna trecută puseseră stăpânire pe 
Bruxelles. Umbra foametei şi a războiului stăruia în mintea tuturor. 

În cele din urmă, trăsura ajunse la porțile moşiei Killewarren, iar 
vizitiul înaintă prevăzător pe aleea mărginită de tufe, până la felinarul 
de întâmpinare agăţat deasupra uşii de la intrare. Trebui să sune de 
trei ori înainte ca uşa să-i fie deschisă de o servitoare, care spuse: 

— Ce surpriză, domnişoară Caroline, chiar am făcut curat în odaia 
dumneavoastră azi-dimineață! Dar poftiți înăuntru! Stăpânul vă 
aşteaptă? 

Ross o urmă pe Caroline în hol: o casă realmente banală pentru 
un om atât de temperamental, de un rafinament sărăcăcios, dar cam 
atât; trei candele îmbrăcate în globuri de sticlă luminau slab 
dulapurile de stejar negru lustruit şi busturile de marmură de la 
baza scărilor înguste. 

— Dacă-mi permiteţi, aş prefera să nu îl deranjez pe unchiul 
dumneavoastră în după-amiaza aceasta. Cu siguranță sunteți obosită 
de pe drum, iar plăcerea dumnealui de a vă vedea din nou... 

Caroline îi zâmbi în timp ce îşi dezlega panglica de la pălărie. 

— ...Nu va fi atât de mare pe cât anticipați dumneavoastră, spuse 
ea abia şoptit. Aşa că nu va fi deloc lipsit de amabilitate dacă intrați 
puţin, până vi se pregăteşte calul. Nu vă temeţi, nu veţi fi reținut 
mult - un pahar de vin este tot ce veți obține de la unchiul meu, 
poate nici măcar atât. Cât sunt eu aici, e un om mai bun; dar cum eu 
am lipsit câteva luni bune, mă aştept ca el să se fi întors la vechile lui 
apucături. 


Demelza trimise după Dwight pe la şapte şi, de vreme ce era liber, 
acesta veni degrabă să-l consulte pe Jeremy. 

— Ca de obicei: o durere în gât şi puțină febră. E predispus la 
genul ăsta de simptome. 

— Prea mult chiar, spuse Demelza, lăsându-l pe Jeremy liber să-şi 
manifeste iritabilitatea. Ori de câte ori se întâmplă asta, mă gândesc 
la Julia şi simt că mă ia pe mine fierbințeala. Julia n-a fost niciodată 
aşa. Cel puţin, nu până ultima dată... 

— Fiecare copil se manifestă în felul lui. Dar o să te rog să mă 


chemi ori de câte ori se întâmplă, pentru orice eventualitate. Ross e 
plecat? 

— S-a dus la Truro... cu treburi... iar de acolo urma să plece spre 
Redruth, să-l vadă pe Trevithick. Ceva nu e tocmai în regulă cu 
motorul, deşi mă gândesc că nici nu mai contează acum, dacă nimeni 
nu-şi dă interesul. 

Demelza se repezi să-l prindă pe Jeremy, care plecase 
împleticindu-se amețit către ea. Ridică apoi privirea, pieziş, către 
Dwight, ca pentru a verifica ceva. O buclă i se rostogoli pe frunte. 

— Crezi că îl cocoloşesc prea tare, Dwight? 

Dwight zâmbi: 

— Da. Dar e firesc - şi foarte bine faci. Peste trei-patru ani o să fie 
altfel... 

— Nu vreau să fiu ca Elizabeth cu Geoffrey Charles. 

— Nu-ţi face griji în privința asta! Uită-te numai la el: e de două ori 
mai mare decât acum câteva luni... Dwight se întrerupse: Ăsta e 
Ross? 

— Cred că da. Trebuia să fie demult acasă. Demelza se duse la 
fereastră şi aruncă o privire, apoi spuse: Da, el e. Dar nu e calul lui... 
Sper că nu i s-a întâmplat nimic rău. 

Deocamdată nu putea pleca de lângă Jeremy; iar când în cele din 
urmă reuşi să-l culce pe Jeremy şi să coboare, Ross era deja în salon 
şi insista ca Dwight să rămână la masă. Dwight găsi tot felul de 
scuze, însă Ross nu ținu cont de ele; în cele din urmă, Dwight cedă, 
cu zâmbetul pe buze, iar doamna Gimlett puse încă un tacâm pe 
masă. 

Ross spuse: 

— Avem nevoie de un musafir, Dwight. Am fost destul de deprimaţi 
zilele acestea şi e de datoria ta să te îngrijeşti de sănătatea noastră — 
nu doar fizică, ci şi psihică. Dacă cineva îşi rupe oasele în seara asta, 
o să-ți dea de urmă destul de repede aici. Aşadar, stai liniştit şi lasă 
deoparte mustrările de conştiinţă! 

— Conştiinţa mea e perfect împăcată. Dar îmi pare rău să aud de 
problemele tale. 

— O să-ți spun eu mai multe mai târziu. Am încercat toată ziua să 
fac rost de bani, dar ăsta e un subiect care nu poate fi abordat într- 
un mod decent pe burta goală! 

— Sper că n-ai vândut-o pe Darkie, interveni Demelza. Asta mi-ar 
strica tot cheful de cină încă de pe acum. 

— Nu. Şi-a pierdut o potcoavă în apropiere de Pădurea Stickler şi 
mi s-a oferit ocazia de a merge până la Killewarren cu o trăsură 

particulară, iar de acolo am venit acasă pe un cal împrumutat. 

În salon se lăsă brusc tăcerea. Demelza ridică din sprâncene: 

— Killewarren? Era o trăsură a domnului Penvenen? 

— Domnul Penvenen nu are trăsură particulară, spuse Dwight. 

— Era Caroline Penvenen, îi lămuri Ross. A venit de la Londra — 
sau de la Oxford, nu? Unchiul ei nu o aştepta. Tu ştiai că vine, 
Dwight? 

— Da... 

Pentru a umple cumva pauza ce urmă, Demelza spuse: 

— Presupun că a vrut să-i facă o surpriză unchiului ei. Ultima 
dată când a fost aici era parcă mai sau iunie? Trebuie să fie ciudat să 
ai două case. Pentru că niciunul dintre bărbați nu mai zise nimic, se 
aplecă şi stinse una dintre lumânări. Ne-o trimit înapoi pe Darkie 
mâine, Ross? mai adăugă ea. 

— Nu e nevoie să discutăm despre subiectul ăsta dacă nu doreşti, 
Dwight. Dar suntem prieteni vechi şi uneori e bine să discutăm 
deschis. M-a întrebat ce mai faci şi a spus că speră să te revadă 
curând. 

— Cum a primit-o unchiul ei? 

— Nu prea elegant. Cred că ea s-a bucurat că eram acolo, ca 
protecție în caz de ceva. Dar e greu să-i rezişti când se dă peste cap 
să îți facă pe plac - cum probabil ştii —, iar el părea că începe să se 
împace cu situația când am plecat. 

Mâinile lungi şi subţiri ale lui Dwight îşi făceau de lucru cu 
şervetul brodat. 

— Voi nu sunteți doar nişte vechi prieteni, ci cei mai vechi şi cei 
mai buni prieteni ai mei. Dacă ar avea vreun rost să vorbesc despre 
asta - treaba asta dintre mine şi Caroline — aş vorbi bucuros. Dar eu, 
unul, nu văd rostul... Probabil vă datorez nişte explicaţii şi în cazul 
acesta... 

— Nu ne datorezi nimic, îi spuse Ross. Dar mi-ar părea rău să văd 
că situația asta nu duce nicăieri. Ştii cum se întâmplă uneori... 

— Adică ce s-a întâmplat ultima oară. Şi totuşi, pericolele nu sunt 
aceleaşi aici, nu? În fine, mărturisesc că sunt îndrăgostit de Caroline 
şi că ne-am scris. lar acum ea este aici din nou şi, indiferent ce se va 
întâmpla, o să ne vedem curând. Eu nu am bani, ea are foarte mulți, 
prin urmare relaţia... Îţi displace atât de tare? 

Întrebarea îi fusese adresată Demelzei, care fu luată prin 
surprindere. 

— Nu, Dwight. Eu n-o cunosc. N-am schimbat decât câteva 
cuvinte şi nu poate să-ți displacă o persoană pe care n-o cunoşti. Nu 

sunt eu cea mai în măsură să emit judecăți. 

— Nici eu, spuse Ross. Dar cred că azi mi-am schimbat părerea 
despre ea - şi n-aş putea să spun de ce. Cu siguranță, nu pentru 
favoarea unui drum cu trăsura... 

— Are o duritate aparte, spuse Dwight încetişor. Aş fi fraier să neg 
asta. Este ca un fel de... armură strălucitoare, dar casantă. Şi tot aşa 
a şi folosit-o. Dar este mult mai mult dincolo de ea... În orice caz, 
lucrurile astea nu se supun unor măsurători. Alchimia e prea subtilă 
pentru a putea fi cântărită. 

— Da, spuse Ross, gândindu-se deodată la Elizabeth. 

Şi, ca şi cum ar fi existat telepatie între ei, Demelza se uită chiar 
atunci la el şi ştiu din prima clipă ce gândeşte. 

— Relaţia este una neinspirată, fără îndoială, reluă Dwight. Dar nu 
pot să renunţ la ea pur şi simplu. Poate va fi mai înțeleaptă pe viitor. 
Este o situație jenantă în care nu poate ajunge decât un om slab de 
înger. Un om puternic ar rezolva dilema asta într-un fel sau altul. 

— Cu cât înaintez în vârstă, începu Ross, încruntându-se cu 
tristețe, cu atât mă îndoiesc mai tare de aceste distincţii care se fac 
între oamenii puternici şi cei slabi. Întâmplările vieţii fac ce vor din 
noi, iar libertatea temporară de care ne bucurăm este doar o iluzie. 
Uitaţi-vă la Francis. A existat oare vreodată o moarte mai deprimantă 
şi mai absurdă, una mai puțin meritată sau într-un mai mare 
dezacord cu minima decență şi demnitate a unei ființe umane? Să te 
îneci ca un câine într-o fântână şi asta complet inutil - doar o oră 
mai dura şi veneau ajutoare —, să pleci din camera asta, să te duci la 
mină şi, în scurt timp, să aluneci pe un strat de mâzgă şi să mori, şi 
toate astea în zadar. Ross îşi împinse scaunul în spate, cuprins de o 
furie bruscă: Asta am urât eu întotdeauna în viață: inutilitatea, 
irosirea inutilă, sfârşiturile bruşte care fac din noi nişte bieţi 
măscărici, care reduc la absurd toate eforturile, toate planurile 
noastre... Ai fost alături de mine în unele dintre cele mai grele 
momente, Dwight: moartea Juliei şi multe altele... Dacă vezi tu vreo 
diferență de rezultat între situaţiile în care s-a dovedit putere şi cele 
în care s-a dovedit slăbiciune, trebuie să-ți spun că eşti mai deştept 
decât mine. 

Dwight nu răspunse, dar, după câteva clipe, Demelza interveni în 
discuție: 

— O, da, aşa este, Ross. Dar este oare acesta întreg adevărul? Eu 
cred că există nişte lucruri bune cu care ne-am ales în urma 
propriilor noastre eforturi. Şi cu toate că, în general, norocul ne-a fost 
potrivnic, uneori a mai lucrat şi în favoarea noastră, şi nu-i exclus ca 

asta să se întâmple iar. Wheal Grace e falimentară, dar Wheal Leisure 
a prosperat; iar dacă a fost accidentul cu Julia, mai apoi a apărut 
Jeremy; apoi a mai fost şi achitarea ta, la proces... şi multe, multe 
altele în afară de astea. 

Femeia rămase pentru o clipă cu privirea aţintită la flacăra 
lumânării, cu o privire goală, ciudată, pe chip; apoi clipi şi redeveni 
ea însăşi. 

— Este foarte posibil ca, dacă una peste alta noi nu am avut 
noroc, în cazul lui Dwight să nu fie aşa. Pentru el şi Caroline poate 
există acea cale a fericirii, şi nu e nevoie decât de puțină răbdare 
pentru a o afla, mai spuse Demelza. 

În ciuda tonului realist, reflectă Dwight, vorbele Demelzei aveau 
un ciudat sentiment al fatalităţii, ca şi cum ştia că lucrurile luaseră o 
întorsătură greşită pentru ea şi nu mai puteau fi îndreptate. Era 
pentru prima dată când Ross realiza ce însemnase moartea lui 
Francis pentru ea, pentru ei amândoi, şi ce efecte avusese acel 
nefericit eveniment asupra relaţiei lor. 

Noiembrie nu este luna cea mai potrivită pentru misiuni secrete în 
aer liber; dar Caroline cutreierase colțul acela de țară prea des pentru 
a se lăsa intimidată de acest aspect, aşa că îi trimise lui Dwight un 
bilet, propunându-i să se întâlnească la vechea mină de la marginea 
pădurii de lângă Bargus. Când Dwight ajunse acolo, pulsul lui o luă 
la goană la vederea unui cal ce fusese deja priponit de copac. Cobori 
şi el de pe calul lui, legă hățurile acestuia de o buturugă şi intră 
repede în casa veche de piatră. Caroline stătea ghemuită lângă gura 
deschisă a puțului de mină; când intră el, ea tocmai arunca o piatră 
în gol, ascultând apoi ecoul acesteia în cădere. 

Se ridică în picioare, purtându-se destul de degajat: 

— Nici nu mă mir că sunt atâţia copii din flori în Cornwall, e foarte 
simplu să te descotoroseşti de ei. Bănuiesc că puțurile astea vechi 
sunt ținute deschise tocmai pentru acest motiv, Dwight. 

Înăuntru atmosfera era foarte obscură, aşa că Dwight nu-i putea 
vedea fața, însă se duse la Caroline hotărât să nu se lase descurajat 
de expresia ei, să o învingă cu propriile ei arme de această dată. 

— Nu doar pentru copii, ci şi pentru femeile care strică somnul 
oamenilor, care îi întrerup din lucru, care trimit scrisori lipsite de 
scrupule, care flirtează şi nu au inimă. E o metodă bună şi uşoară de 


a scăpa de ele şi, în plus, cine ar putea şti? Ştie cineva unde eşti 
acum? 

Femeia rămase în echilibru pe buza puţțului, ca şi cum l-ar fi 
provocat. 

— Nu ştie nimeni, Dwight. Dar n-o să mă vezi tremurând de frică. 
Scrisorile mele sunt lipsite de scrupule? Ţi-au stricat somnul? Nu 
cumva au fost şi o sursă de plăcere? Fii sincer! Mărturiseşte-mi tot! 

Dwight o prinse de cot, o trase deoparte de la marginea puțului şi 
o întoarse către el. Se uitară unul la altul — prieteni, dar încă 
nefamiliarizați unul cu celălalt. Ea ridică uşor o sprânceană şi zâmbi. 
El se aplecă şi o sărută. Apoi rămaseră o vreme îmbrățişați, în timp 
ce o rază de soare pătrunse prin cadrul uşii dărăpănate şi singurul 
sunet care se auzea era cel făcut de caii lor afară. Era o reîntâlnire 
din care lipsea pasiunea evidentă. 

— Scrisorile tale mi-au adus şi plăcere, şi suferință în egală 
măsură - aşa cum, desigur, ţi-ai şi dorit. Chiar îți place să-i chinui pe 
cei care te iubesc? 

Ea îl privi atent, iscoditor, redescoperindu-l. 

— Nu... Probabil îmi place să mă chinui singură. Nu ştiu. N-aş 
putea să-ți spun. Tot ce ştiu este că m-am întors, că unchii mei sunt 
furioşi, că sunt propria mea stăpână, că mi-am dat întâlnire cu tine 
şi că tu ai venit. În momentul acesta, lucrurile nu sunt deloc 
complicate -— totul e clar în mintea mea. Nu aştepta prea mult de la 
mine, Dwight. Nu mă forța! 

— Te iubesc, spuse el. Nici asta nu e complicat. Dacă pentru tine 
asta e doar o mostră de viață adevărată, pe care mai întâi o culegi şi 
apoi o uiţi, pentru că aşa e mai comod... 

— Nu, nu e aşa. Şi tu ştii foarte bine. Iar asta am spus doar în 
jumătate din scrisorile mele sau chiar o treime, părțile frumoase le 
treci cu vederea din rea-voință. În orice caz, nu am mai multă 
experiență cu scrisorile de dragoste decât am cu dragostea însăşi. 
Este... 

— Sper că experimentele tale din Oxfordshire au fost 
mulțumitoare. 

— O, da. Da. Minunate! De-a dreptul încântătoare! Într-o 
asemenea măsură încât m-am grăbit să vin încoace de îndată ce 
avocaţii au fost de acord să-mi deblocheze banii... 

Îşi continuară discuţia, conştienţi de izolarea lor temporară şi 
profitând la maximum de ea, dar ştiind amândoi că întâlnirile lor 
secrete nu puteau să rămână secrete prea multă vreme. După ce 
primise toate confirmările de care avea nevoie, Dwight ar fi dorit să ia 

în piept toate problemele încă de la această primă întâlnire; simțea 
însă că fata făcea eforturi să-şi înțeleagă propriile sentimente. Până 
atunci însă, nu-i rămânea decât să aştepte. 

Pentru că începea să se însenineze, ieşiră din vechea ruină, iar ea 
se cățără pe un zid de piatră, în timp ce el rămase în picioare lângă 
ea. 

— L-am întâlnit din nou pe prietenul tău, căpitanul Poldark, îi 
spuse ea. Cu siguranţă ţi-a spus deja. Cu cât îl văd mai mult, cu atât 
îl plac mai tare. Trebuie să-ți mărturisesc asta, dacă tot vrei să fiu 
sinceră. 

— N-ai să mă faci acum să fiu gelos pe el. Mi-aş dori doar ca 
circumstanțele lui să fie mai fericite... 

— Circumstanţele? E vorba despre văduva vărului său sau mai are 
şi alte probleme? 

— Financiare, spuse Dwight, şovăind. Nu-şi dorea să trădeze o 
confidență; însă din dorința de a o abate de la subiect pe Caroline, 
pentru a evita ca ea să-l întrebe despre relația dintre Ross şi 
Elizabeth, spusese mai mult decât îşi dorise inițial. 

— Mi s-a părut mie că era puțin abătut când ne-am întâlnit. 
Carevasăzică, erai la cină cu soția lui când a sosit. Din partea mea, 
ăsta ar putea fi un motiv suficient de gelozie. Spune-mi, care-i 
secretul atracției pe care o exercită femeia asta asupra bărbaților? E 
destul de frumoasă, aici sunt de acord, dar sunt şi alte femei 
frumoase, care nu se bucură de atât de multă atenție. Tu ştii care 
este explicația? 

— Nu se pune problema cunoaşterii vreunui secret. Ca să înţelegi, 
trebuie s-o cunoşti pe Demelza. 

— Este genul acela de femeie pe care o doresc toți bărbaţii, cu 
excepția propriului soț? Se întâmplă adesea. Ce argument grozav în 
favoarea căsătoriei! Nu crezi că sunt prost sfătuită în privința 
căsătoriei, Dwight? 

— Nu, nu cred că eşti prost sfătuită, dacă te căsătoreşti cu 
bărbatul potrivit. 

— O, da, bărbatul potrivit... Ridică două pietre din zidul ce se 
fărâmița şi le cântări în palmă, ca pe nişte subiecte de discuţie. Dar 
spune-mi ce-ai mai făcut tu, continuă ea. Aud că ai făcut un miracol 
cu fetița ta de pescar, iar acum poate să danseze cotilion12. Este 
adevărat? 

Amintindu-şi atitudinea ei batjocoritoare de până nu demult, el îi 


12 Dans de bal, cu paşi asemănători cadrilului. (n.tr.) 

aruncă o privire scurtă. Expresia ei era însă cât se poate de serioasă. 
Apoi, ea îi întâlni privirea, râse şi spuse: 

— Nu, nu, serios. Spune-mi! De ce n-aş fi interesată? 

— Păi, subiectul s-a dezbătut intens, iar eu te suspectez că 
pretinzi că ai fi interesată de acest subiect doar din politețe. 

— Asta înseamnă că nu mă înţelegi încă, Dwight. Când am fost 
ultima oară aici, trebuia să te apăr împotriva unor acuzaţii de aşa-zis 
eşec. De ce n-ar trebui să aflu şi de succesele tale? 

Probabil ceva ce ea spusese în vreuna din scrisorile ei îl făcu să 
ezite în continuare. 

— Chestiunea asta s-a discutat exagerat de mult, cum ţi-am spus. 
Fata era şchioapă de opt ani, din cauza unei boli la genunchi. O 
boală presupusă, de fapt. După câteva încercări inutile de a o 
vindeca, cu plasturi şi altele asemenea, am făcut un efort să studiez 
structura genunchiului - mai întâi, formarea țesutului osos şi apoi şi 
alte aspecte. 

— Ce alte aspecte? 

— Luna trecută, trupul unui marinar mort a fost adus de ape pe 
plaja Hendrawna, iar minerii l-au înmormântat în nisip. În miez de 
noapte, m-am dus până acolo şi am luat o parte dintr-un picior, aşa 
că am putut studia ligamentele, aşa cum sunt ele la o persoană vie. 

— Serios? a întrebat ea privindu-l, brusc interesată de această 
latură nou descoperită a caracterului lui. 

— Da. Apoi, într-o zi... 

— Şi nu ţi s-a părut respingător? 

— Păi nu căutam neapărat să-mi placă... 

— S-ar putea să ţi se pară lipsă de feminitate, spuse Caroline, dar 
să ştii că cred că mi-ar plăcea să văd o treabă ca asta. 

— Ţi-ar plăcea? 

— Da, chiar mi-ar plăcea. Văd că te şochează. Mai spune-mi! 

— Nu mă şochează deloc. Apoi, într-o zi, pe la începutul lunii, am 
reuşit să vindec piciorul fetei cu mâinile mele. Era doar dislocat. Însă 
după atâţia ani s-au atrofiat muşchii şi a apărut o inflamație la nivel 
local. În prezent, umblă cu genunchiul bandajat, dar cred că o să 
poată da bandajul jos imediat ce prinde puţină încredere. 

Caroline puse palma peste mâna lui. 

— Carevasăzică, mai nou faci minuni, şi oamenii aşteaptă în fața 
casei tale în fiecare dimineață. Bravo! O să-i spun asta unchiului 
meu. O să-l enerveze. 

— Şi pe mine mă enervează, mărturisi Dwight. Dar pot avea nişte 
beneficii din asta. 

— Unde mai pui că, fără îndoială, fetița ta te priveşte cu adoraţie 
acum. 

— Da, aşa este, spuse Dwight repede. 

— Şi aşa şi trebuie. Nu mulți doctori au realizările tale şi nu mulți 
îşi folosesc toată energia ca să-i ajute pe cei săraci. Tu din ce trăieşti, 
Dwight? Spune-mi şi mie! 

El se uită la ea. Ca de obicei, punea întrebările franc, fără 
menajamente, fără să dea senzaţia că ar conştientiza în vreun fel 
faptul că pune întrebări delicate. Cu toate acestea, fireşte, ea avea 
dreptul să ştie aceste lucruri, mai mult decât oricine altcineva. 

— Am un venit de câteva lire pe lună, la care se adaugă un venit 
de vreo 40 de lire pe an de la cele două mine şi de la ceilalți pacienți 
ai mei, care îşi permit să mă plătească. Adesea, primesc cadouri în 
natură de la cei care nu au bani de care să se poată lipsi. Una peste 
alta, reuşesc să nu intru în datorii. Asta e tot ce îmi doresc — sau tot 
ce mi-am dorit până acum. 

— Hoblynii o să te plătească? 

— Într-un fel sau altul. Şi nu toți aristocrații de pe lista mea de 
pacienți sunt la fel de sănătoşi ca unchiul tău. Bătrânul domn 
Treneglos, care n-ar accepta niciodată un chirurg prin preajmă - mă 
cheamă regulat... 

— Asta voiam să spun, îl întrerupse Caroline. Nu te-ai gândit 
niciodată să te stabileşti într-un oraş, mai ales unul elegant — precum 
Bath sau Oxford - unde să poți munci printre oameni de rangul tău? 
Sigur, e frumos să-i ajuţi pe săraci, însă caritatea - caritatea de orice 
fel — începe de acasă. Iar eu cred că tu ai fi bine primit oriunde, nu 
numai printre pescari. Deşi poate tu nu crezi asta, felul în care te 
porți cu pacienţii este impresionant; în plus, căpitanul Poldark spune 
că ai calificări întâlnite numai rareori în afara granițelor Londrei. 

Deşi ea nu credea că el observase acest lucru, Dwight remarcase 
privirea cu care ea studiase hainele lui după ce ieşiseră la lumina 
zilei. Însă o mare parte din ceea ce lăsase să se înţeleagă prin 
cuvintele nerostite fusese atenuată de scopul evident pe care îl 
urmărise. 

— Când m-am întors în Cornwall, începu Dwight, nu aveam alt 
gând decât să deschid un cabinet într-un oraş. Căpitanul Poldark a 
fost cel care m-a invitat aici. Însă o parte a scopului meu a fost 
întotdeauna -— şi este în continuare - să îi ajut pe oamenii săraci. lar 
într-un oraş, chiar şi într-unul precum Bath sau Oxford, cei săraci 
au o mai mare nevoie de atenție decât cei avuţți. Nu-mi doresc să 
devin un animal de companie pentru înalta societate. 

Ea cobori de pe zid şi se duse la calul ei, prefăcându-se că îşi face 
de lucru cu şaua. Vântul îi răscoli părul castaniu-roşcat, ridicându-i- 
l de pe ureche şi apoi lăsându-l să cadă. Dwight se enervă dintr- 
odată pe el însuşi pentru că fusese atât de plin de sine şi astfel o 
supărase. Şi totuşi, nu spusese decât adevărul! Oare ea şi-ar fi 
ascuns propriile sentimente doar de dragul lui? 

Se duse la ea şi mai spuse: 

— Caroline, poate crezi... 

Ea se întoarse către el şi îi zâmbi: 

— Ce ar trebui să cred, Dwight? Că eşti cel mai nobil dintre 
oameni? Sau contează măcar ce cred eu? Soarele a apus şi mi-e frig. 
Asta e problema mea imediată. Hai să plecăm! 

Înainte ca el să o ajute, ea se urcase deja în şa, iar calul ei păşea 
vioi pe pajiştea moale. Ea îl ținu în frâu până ce Dwight încălecă şi o 
prinse din urmă. 

— Contează tot ce crezi tu, Caroline; dar tocmai pentru că 
contează atât de mult, nu mă pot preface în fața ta doar ca să intru 
mai uşor în grațiile tale... 

— Hai să ne întrecem! Până la moara lui Jonas, bine? Ştii drumul? 

Caroline îşi întoarse calul, orientându-l spre islazul accidentat din 
spatele minei părăsite. Să traversezi în galop acest teren plin de 
bolovani însemna să o cauţi cu lumânarea. Însă ea porni cu o viteză 
pe care Dwight, cu calul lui mai modest, n-ar fi putut spera să o 
egaleze. 

Dar dacă Caroline cunoştea zona bine, Dwight o ştia şi mai bine. 
Merse în galop uşor de-a lungul potecii ce mărginea islazul până ce 
ea ajunse în siguranță la capătul celălalt şi trecu de zidul de piatră. 
Apoi dădu pinteni calului şi îşi continuă drumul pe potecă. Un minut 
sau două mai târziu, locuitorii unui întreg cătun de patru case fură 
surprinşi să vadă silueta îmbrăcată în negru a doctorului lor — care 
de regulă umbla într-un trap discret - gonind de la un capăt la 
celălalt de parcă de asta ar fi depins viaţa lui. În spatele doctorului, 
în praful ce începea să se reaşeze, câțiva copii se strânseră privind 
uluiți în urma lui. 

Dwight o luă pe poteca ce ieşea la răscrucea Bargus, plonjând 
nechibzuit, aşa cum şi-ar fi dorit probabil Caroline să o facă, prin 
tufele dezordonate de pe cealaltă parte. Apoi sări de pe cal, se târi şi 
alunecă împreună cu el pe panta de dincolo de ele. Moara lui Jonas 
apăru la orizont şi, chiar în acel moment, o zări din nou pe Caroline. 
Dwight se urcă repede în şa. Singura modalitate de a ajunge la moară 
înaintea ei era să sară peste râul care punea moara în funcțiune. Era 


destul de îngust, dar calul lui nu era antrenat ca pentru vânătoare. 
Când îl văzu Caroline, el tocmai ajunsese în dreptul cursului de apă 
şi îşi pregătea calul să facă saltul. Săriră împreună, iar calul ateriză 
în cealaltă parte, pe jumătate în apă, pe jumătate afară, zbătându-se 
gata să cadă. Dwight se lăsă să alunece de pe spatele lui, ateriză într- 
o porțiune unde apa avea vreo 30 de centimetri adâncime şi trase 
calul pentru a-l ajuta să urce malul în pantă. Până la sosirea lui 
Caroline, el urcase din nou în şa, aşteptând-o, în timp ce morarul şi 
soția acestuia asistau uluiți la scenă din spatele ferestrei, iar un 
băieţel ce mâna nişte boi prinşi în jug uită să strige la animale. 

Caroline veni la el, ținându-şi calul de căpăstru. Ochii îi 
străluceau. 

— A fost o mişcare foarte... inteligentă din partea dumitale, doctore 
Enys. Evident, asemenea fapte ar fi oarecum... deplasate dacă ai trăi 
la oraş. 

— Mai am şi altele, spuse Dwight gâfâind mai tare decât ea. Mai 
am şi altele care n-ar fi! 

— Însă nu prea-ţi surâde ideea mutării la Bath, doctore Enys. 

— Nici dumitale nu-ţi surâde ideea de măritiş, domnişoară 
Penvenen! 

— Chiar nu văd legătura. 

— Sunt obişnuit să am de-a face cu legături care... pot fi modelate. 

— Pentru un om cu asemenea talente, totul este posibil. 

— Nimic nu e posibil fără tine, Caroline. 

Întâlnindu-i privirea, ea deveni ceva mai serioasă. Chipul ei era 
îmbujorat în urma galopului de mai devreme. Nu mai părea 
nemulțumită. 

John Jonas ieşi pe uşa morii, ştergându-şi mâinile pe şort. 

— Sunteţi bine, domnule? Calul duduii a fugit cu tot cu ea, aşa-i? 

— Nu, răspunse Dwight. N-a fugit nimeni cu ea încă. 

Era în salonul de iarnă când sosi Ross. Negrul o prindea bine. 
Bărbatul nu reuşise încă să depăşească sentimentul că nu avea ce să 
caute la Trenwith dacă Francis nu era acolo să-l întâmpine. Încă de 
la moartea lui Francis apăruse o nouă sfială între ei, ca urmare a 
mărturisirii făcute de ea cu câteva luni în urmă; o barieră înlocuise o 
altă barieră. Fără ea... 

Elizabeth suportase pierderea destul de bine, de vreme ce, în ciuda 


aparenței fragile, făcea față cu brio la toate tensiunile. Pentru că, 
indiferent dacă îl iubise pe Francis în sensul obişnuit sau nu, el era 
soțul ei, tatăl lui Geoffrey Charles, iar legăturile acelea îndelungate 
create prin afecțiune şi obişnuință fuseseră rupte. 

— Ţi-am adus ultimele rapoarte pentru Wheal Grace, spuse el. Le- 
am copiat aseară din registrul de tranzacții. Nu sunt o lectură 
reconfortantă, dar am considerat că e bine să le ai. 

— De ce? 

— De ce? Pentru că eşti partener la conducerea minei, desigur. 
Asta pentru că Geoffrey Charles este prea mic ca să-şi poată apăra 
singur interesele. 

Ross puse hârtiile pe masă şi le deschise. 

— Nu poți să-mi spui tu ce e important? N-am nevoie de dovezi 
scrise. 

— Cu toate astea, e bine să le ai. Aşa se fac afacerile. În plus, dacă 
tu nu le vrei, alții le vor considera necesare. 

Aşteptă câteva clipe, dar ea nu veni la masă. 

— Care mai sunt acei alții? 

— Pearce sau tatăl tău sau... mă rog, cifrele de aici sunt pentru 
tine. Ceea ce e important este că nu vom putea supraviețui dincolo de 
luna ianuarie. Cred că poate ar fi mai bine să terminăm la sfârşitul 
anului. 

Chipul ei părea imperturbabil, ca şi cum hainele pe care le purta 
nu făceau parte din acelaşi decor, culoarea lor neagră era o parte a 
unei lumi din care ea nu făcea parte. 

— Ross, tu ştii toată situația mea financiară, însă eu nu o cunosc 
pe a ta. Ştiu că sfârşitul acestei afaceri va fi o lovitură pentru tine, 
dar nu ştiu cât de dureroasă. Din ce mi-a spus Francis... 

— Da? 

— Aveam impresia că Wheal Grace a devenit un joc de noroc şi 
pentru tine, aşa cum era şi pentru el. Eşti afundat în datorii? 

— Sunt în groapă, mai bine zis. Cu un picior deja înăuntru şi 
celălalt pe aproape. Dar e un risc pe care mi l-am asumat. Nu mă pot 
plânge că a ieşit prost. Ceea ce regret totuşi foarte tare este că am 
pierdut şi banii voştri. 

— Mă rog, erau banii lui Francis. Ştia şi el ce riscuri îşi asumă. 

— Atunci regret că i-am făcut asta lui Geoffrey Charles. 

De data asta, ea nu mai spuse nimic, nici pentru ea însăşi nu mai 
avu niciun argument. 

— Mai mult decât din oricare alt motiv, simt povara sărăciei din 
cauza lui, Ross. Nu pot suporta gândul că într-o bună zi el va intra în 


posesia moştenirii şi o va găsi... Când Francis a moştenit proprietatea 
asta, erau suficienți bani din care să supraviețuim - şi ar fi fost şi 
pentru copiii noştri. Asta de pe urmă a fost o investiție înțeleaptă, 
prin comparație cu multe altele de până la ea. Cel puţin a fost un 
pariu pe o mină, şi nu pe felul în care soarta alege o carte! 

Lui Ross îi stătea pe limbă să o întrebe dacă avea idee cât de mult 
contribuise ea însăşi la această stare de fapt, însă se abţinu. 

— Dacă tatăl şi mama ta locuiesc cu tine, asta presupun că vă va 
ajuta - pe tine şi pe ei. Vor putea obţine un preț bun pentru 
Cusgarne de la unul dintre negustorii avuţi; astfel, cheltuielile de 
subzistență pot fi făcute în comun. 

— Da... 

— Nu asta era intenţia ta? 

Ea oftă adânc şi îi zâmbi cu durere. 

— Era, Ross. Dar deocamdată este prea devreme. Am nevoie de 
timp ca să mă gândesc la toate astea. Moartea lui Francis este... nu 
reuşesc încă să mă detaşez de ea. 

În cele din urmă, veni la masă şi se uită la hârtiile pe care el le 
adusese, răsfoindu-le cu degetele, dar fără să le citească. 

— Te-ai văzut cu George iar? se interesă Ross. 

— Trebuia s-o fac. El este principalul meu creditor, ştii şi tu asta. 
De fapt, este aproape singurul cu adevărat important. A fost puţin 
dificil în lipsa ta, dar a înţeles oarecum că nu vă puteţi întâlni. 

— El ce părere are despre datorii? 

— E foarte generos. Întotdeauna ei au fost aşa. Femeia ridică din 
nou privirea: Nu pot să-l jecmănesc de banii ăştia. A fost întotdeauna 
generos, chiar şi cu Francis. 

Ross înclină uşor din cap, fără ca pe chipul lui să se citească nici 
aprobarea, nici dezaprobarea. 

— A venit cu propuneri noi? 

— Da. S-a oferit să renunţe la perceperea dobânzii pe datoriile 
acumulate, pe o perioadă de câțiva ani. Bineînţeles că nu pot accepta 
asta! 

— De ce nu? 

— Păi... Mi-a făcut destule favoruri. Nu mă simt îndreptățită să 
accept şi altele. 

Ross studie culoarea care îi accentua treptat rozul delicat al 
obrajilor. 

— Păi depinde de motive, nu? Dacă îi refuzi favorurile din loialitate 
față de mine, greşeşti. Conflictul meu cu George nu te implică şi pe 
tine. Şi n-ar trebui să-l mai implice nici pe Francis în momentul 

acesta. George te-a admirat dintotdeauna, a încercat să-ți intre în 
graţii. Dacă e interesat în continuare de acest lucru, eu i-aş permite. 
Fireşte, ai tot dreptul să-ți mențţii părerea despre el în particular. 

Ea nu spuse nimic. 

— Pe de altă parte, îşi continuă Ross ideea, dacă simți că 
acceptarea favorurilor lui presupune să-i oferi şi tu nişte favoruri la 
rândul tău, cum ar fi... 

— Cum ar fi? 

EI privi în hârtii, încruntat. 

— Poţi să ţi le imaginezi mai bine decât mine. Cel puțin poate crezi 
că, apropiindu-te mai mult de el, vei îndepărta persoane care îți sunt 
mai dragi. Aici trebuie să decizi singură - eu nu te pot sfătui în 
niciun fel. 

— Am luat deja o decizie, spuse Elizabeth, împăturind în tăcere 
hârtiile, fără să le citească. 

Ross le luă înapoi, după care discutară puţin despre lucruri 
oarecare, de zi cu zi. Dar deşi ceea ce îşi spuneau era lipsit de 
importanţă, felul în care îşi spuneau aceste lucruri nu era. Niciodată 
până atunci nu se întâlniseră aşa, săptămână de săptămână, 
confidenţial, ca prieteni. Cu fiecare săptămână care trecea, legăturile 
invizibile dintre ei se strângeau şi mai tare. 

Când el plecă, ea se întoarse cu paşi rari în salonul de iarnă şi, de 
la fereastră, urmări silueta lui călare îndepărtându-se tot mai mult. 
Dacă ar fi avut o cât de mică înclinaţie spre autoanaliză, ar fi 
recunoscut că nu fusese complet sinceră cu el în privința ajutorului 
pe care îl primea de la George - dar ar fi invocat scuza că nu avea de 
ales în urma pierderii suferite. Nu îşi dorea doar ca ambii bărbați să 
aibă o părere bună despre ea, ci era absolut necesar să-şi asigure o 
situaţie bună. În calitate de naş al lui Geoffrey Charles, George se 
oferise să suporte el însuşi cheltuielile cu educaţia băiatului, până ce 
avea să termine studiile la Oxford. Elizabeth nu putea refuza o 
asemenea propunere şi, în plus, nici Ross nu s-ar fi aşteptat să o 
facă. Însă nu vrusese să-i spună despre asta şi nici de multe alte 
favoruri mai mici care i se oferiseră. Astfel, ar fi compromis impresia 
pe care ar fi vrut să i-o lase lui Ross. Poate mai mult decât orice în 
aceste momente, Elizabeth îşi dorea aprecierea lui Ross. 

Însă din clipa morții lui Francis, toate emoţiile ei avuseseră nevoie 
de nume noi. Un tipar stabilit şi dezvoltat de-a lungul unor ani se 
dizolvase peste noapte. Şi-ar fi dorit să-i fi permis circumstanţele să 
corecteze greşelile ultimilor ani. În momentul de față, de-abia făcea 
eforturi să le înțeleagă. 

Odată ce calul şi călărețul dispărură la o cotitură a drumului, o 
sună pe doamna Tabb, să i-l aducă pe Geoffrey Charles din 
dormitorul stră-strămătuşii sale, unde se juca acum. Mătuşa Agatha 
rămăsese astăzi în pat din cauza unei crize de reumatism, iar puterile 
o părăseau, se gândi Elizabeth. Când veni băieţelul, mama lui îl 
sărută afectuos şi începu să-i predea obişnuita lecție de istorie. Orele 
acestea pe care le petrecea cu fiul ei erau cele mai plăcute din 
întreaga zi; găsea că dragostea de mamă era o chestiune lipsită de 
complicaţii şi pe deplin satisfăcătoare. Într-o asemenea relație nu 
existau rețineri, nu existau aparenţe care să fie menținute şi nici 
conflicte. 

Până acum, nu găsea că noua ei condiție de văduvă ar fi 
supărătoare din vreuna din perspectivele convenționale. Nu prea 
resimțea singurătatea - avea acum mai mult timp pentru ea însăşi şi 
pentru Geoffrey Charles. Simţea însă dureros de tare lipsa unui 
bărbat care să preia asupra lui responsabilitățile traiului de zi cu zi. 
Îi displăcuse întotdeauna, profund, obligația luării unor decizii, dar 
pentru cineva cu o astfel de moşie era imposibil să evite această 
corvoadă. Unele decizii, de fapt, ar fi putut fi gestionate satisfăcător 
doar de un bărbat, Tabb făcea ce putea - făcea tot ce putea —, dar 
uneori profita de pe urma noii lui poziţii, şi tot Elizabeth trebuia să 
aibă grijă şi de asta. 

În timp ce Geoffrey Charles îi citea cu voce tare, Elizabeth traversă 
încăperea şi merse să se studieze în oglindă, răsucindu-şi o şuviță de 
păr pentru a o aranja printre celelalte şi privindu-şi atent ochii şi 
tenul. În jurul ochilor ei apăruseră câteva riduri fine, care nu erau 
acolo cu cinci ani în urmă. Însă nu erau suficiente pentru a conta 
deocamdată. Când zâmbea, dispăreau. Trebuia să țină minte să nu 
zâmbească prea mult în particular, pentru că acest lucru avea să-i 
adâncească ridurile; în schimb, trebuia să zâmbească mult în public, 
pentru ca astfel să le ascundă. 

Ce spusese George? Una dintre cele mai frumoase femei din 
Anglia? Exagera, ca de obicei. Dar era suficient de frumoasă. Simplul 
fapt că ştia acest lucru nu era o dovadă de îngâmfare. Şi nici nu 
găsea că, devenind conştientă de libertatea ei tot mai mare, i-ar fi fost 
cumva necredincioasă lui Francis. Petrecuse prea mult timp într-o 
colivie, captivă între zidurile acestei case. Rămânea de văzut dacă 
uitase cum să zboare. 

Demelza nu întreba niciodată ce se petrece în timpul vizitei pe care 
Ross i-o făcea săptămânal lui Elizabeth, iar el rareori îi oferea 
informaţii de bunăvoie. Într-o singură privință însă Demelza era de 
neclintit: indiferent care îi erau pornirile interioare, nu avea să-şi 
permită ei înseşi să aibă suspiciuni cu privire la comportamentul lui 
Ross, şi nici lui nu avea să-i dea de bănuit că ea ar avea asemenea 
suspiciuni. Deşi rareori le exprima cu voce tare, Demelza avea opinii 
ferme cu privire la atitudinea pe care o femeie se cuvenea s-o aibă în 
astfel de circumstanțe. 

De data asta, când Ross se întoarse, Demelza îl aştepta cu alte 
veşti. 

— A sosit un mesaj de la domnul Trencrom. Jud l-a adus. Spune 
că vor veni diseară. N-a dat mai multe explicații. 

— E o problemă despre care voiam să-ți povestesc. Domnul 
Trencrom vrea să sap o ascunzătoare pe proprietatea mea, unde să-i 
depozitez marfa de la o cursă, astfel încât ei s-o poată transporta 
ulterior în voie. Bineînţeles, e dispus să plătească pentru asta. 

— Bine, dar asta n-ar presupune riscuri mult mai mari pentru 
noi? 

— Acum asta contează foarte puţin. În termen de o lună o să ne 
prăbuşim oricum. 

Demelza nu zise nimic, ci continuă să facă curat în grajd, acolo 
unde Ross o găsise. Doar privind-o, Ross putea să înțeleagă ceva din 
ce simțea ea în acele momente. 

— Pentru mine, ce spui tu acum nu are nicio logică, răspunse ea 
în cele din urmă. 

— Păi, dacă merg la închisoare pentru datorii, asta înseamnă că 
vin mai mulți bani. Şi cu cât datoria este plătită mai repede, cu atât 
mai repede voi fi liber din nou. 

— Asta presupunând că marfa nu este descoperită pe proprietatea 
noastră. Dacă vei fi condamnat şi pentru asta, vei sta mai mult la 
închisoare. 

— Nu cred că voi fi. 

— Şi unde o să fie... chestia asta? 

— În biblioteca aia veche. Totul se poate face într-o singură 
noapte, şi mâine nu se va vedea nimic. 

Femeia tăcea din nou. Ross ştia că nu avea să se mai 
împotrivească, nici față de el şi nici în sinea ei. Dar asta nu făcea ca 
răbdarea ei să fie mai uşor de acceptat. 

— Şi Jud ce mai face? întrebă el, ca din întâmplare. 

— Morocănos, ca de obicei. John zice că a intrat în secta 

metodiştilorI8. 

— N-ar fi de mirare: omul ăsta a avut întotdeauna o fascinație 
pentru focurile iadului. Demelza, aş vrea să nu faci tu munca asta. 
Nu e corect să-ți asumi tot tu această responsabilitate. 

— Gimlett era ocupat, iar tu nu erai aici. Dar mie îmi place, Ross. 
Mă ajută să nu mă mai gândesc la nimic. Câtă lume o să mai ştie de 
groapa... de ascunzătoarea asta? 

— Patru oameni o s-o sape. Sunt şase sau opt persoane care au s- 
o folosească. 

— Jud Paynter? 

— Posibil. 

— Eu zic... 

— A, ştiu că vorbeşte gura fără el când bea. Dar bea mai puțin de 
când şi-a revenit. Şi cred că noi îl judecăm greşit. Uite, de pildă, cum 
s-a purtat la procesul meu. Trencrom are încredere în el, iar 
Trencrom nu-şi permite să facă greşeli. 

— Nici noi! 

— Cum spui tu. 

O privi stăruitor preț de câteva clipe, detestându-se pentru 
comparațiile care, uneori, îşi făceau loc în mintea lui, neinvitate. 

— Demelza, eu nu fac mare caz de situația noastră deocamdată; 
au mai rămas câteva săptămâni şi încă mai pot face rost de bani. 
Dacă nu reuşesc, am făcut aranjamentele necesare cu domnul 
Trencrom, astfel încât tu să primeşti o anumită sumă lunar, în 
schimbul favorurilor de care dumnealui beneficiază. Restul acțiunilor 
mele de la Wheal Leisure vor merge să stingă o parte din datorie, deci 
de acolo nu mai rămâne nimic. Însă ajutorul pe care îl vei primi de la 
domnul Trencrom îți va asigura suficient confort şi tot ce vei putea 
economisi vei putea pune deoparte pentru a stinge şi restul datoriei. 
Nu va trece mult timp şi... 

— Nu e cazul să te temi pentru mine. Odinioară eram obişnuită să 
trăiesc din nimic. Mă descurc şi acum dacă e nevoie. De Jeremy am 
eu grijă. Nu trebuie să-ți faci griji pentru noi! Ceea ce contează este 
să restitui banii pe care îi datorezi. 

El îi smulse mătura din mână; după câteva clipe de împotrivire, ea 
cedă. Continuă munca începută de ea. 


13 Metodism, doctrina metodiştilor - orientare religioasă protestantă, 
răspândită cu precădere în Scoţia şi în Statele Unite, fondată în sec. al 
XVIII-lea prin separarea de Biserica Anglicană. Promovează principii morale 
foarte severe şi o viață ascetică, cu post şi ritualuri. (n.tr.) 


— 103 — 


— Aveam ceva aşteptări de la domnul Trencrom. Îi sunt mult mai 
de trebuință de afară decât i-aş fi din închisoare. lar dacă se ajunge 
la o vânzare forțată a casei şi a terenului său, e posibil ca noii 
cumpărători să nu fie chiar încântați de planurile lui. 

— Parcă domnul Pascoe, prietenul tău, promisese că proprietatea 
nu va fi scoasă la vânzare. 

— Aşa e. Într-adevăr, proprietatea îi aparține deja, în baza actului 
ipotecar; dar Trencrom nu ştie de promisiunea făcută. 

Demelza îşi dădu părul pe spate cu încheietura mâinii. 

— O să-ți murdăreşti hainele bune. Nu e cazul să te ocupi de asta 
acum. 

— Păi mai bine le uzez eu decât să le păstrez pentru molii. 

— De ce nu apelezi la prietenii tăi, Ross, izbucni ea vehement. Sau 
lasă-mă pe mine să apelez. Sir John Trevaunance ar înțelege cu 
siguranță. Şi Sir Hugh Bodrugan, cu toate că tu nu-l simpatizezi, este 
binevoitor cu mine. Domnul Ray Penvenen, bătrânul domn Treneglos, 
la fel. E foarte posibil ca ei să i se alăture domnului Trencrom şi să 
pună fiecare, mână de la mână, suma necesară pentru a te salva de 
la faliment. Nu e vorba de pomană, pentru că ei ştiu că tu eşti un om 
onorabil şi le vei înapoia banii. De ce nu mă laşi să încerc? Lasă-mă 
să încerc măcar! 

El se opri şi se sprijini de coada măturii, cântărind ideea pentru 
câteva clipe. Apoi, zâmbi şi clătină din cap: 

— N-are niciun rost, draga mea. Suma e prea mare şi la fel e şi 
mândria mea. Şi dacă tot ai aşa o părere bună despre aceste relații 
de prietenie, păstreaz-o, dar îți spun eu că ele nu vor rezista la un 
asemenea test, aşa cum presupui tu. Unul sau doi dintre cei numiți 
de tine vor întinde o mână de ajutor, ştiu asta, dar ceilalți, nu; şi mai 
bine ne lipsim de aşa dezamăgire. În orice caz, n-am cerut niciodată 
favoruri de la nimeni şi n-am să încep acum. Vom trece peste asta 
cum vom putea şi o vom lua de la început. Când va veni timpul, mă 
voi ocupa numai de agricultură şi voi renunța la minerit. Până şi 
curăţenia la grajduri va fi o plăcere la care să-mi doresc să mă întorc. 


Cei patru care urmau să sape groapa erau, de fapt, şase, plus Jud 
care stătea rezemat de bățul său, ca să supravegheze lucrările. O 
lună imensă urcă pe cer deasupra dunelor de nisip la nouă şi 
jumătate, aşa că în interiorul bibliotecii nu mai fu nevoie decât de un 
felinar micuţ. La ora zece avu loc schimbul la mină, iar până la zece 

şi jumătate toți minerii se răspândiseră. Din acel moment, trei dintre 
cei şase bărbați se ocupară să transporte pământul excavat peste 
vale, către cea mai apropiată grămadă de gunoi. Nimeni nu avea să 
observe că a mai crescut puțin peste noapte. 

Cei şase bărbaţi erau Ned Bottrell, Paul Daniel, Ted Carkeek, Will 
Nanfan, Whitehead Scoble şi Pally Rogers. Pe la unsprezece se dădu 
alarma, dar nu era decât Charlie Kempthorne cu un mesaj pentru 
Ned Bottrell care tocmai devenise tată pentru a cincea oară. Era o 
scuză numai bună pentru un păhărel de rachiu şi un schimb de 
glume grosolane. 

La ora unu, Demelza merse la culcare; dar Ross rămase până când 
se termină treaba cu o oră înainte de răsărit. Cei şapte bărbați 
epuizați — cu Jud care, deşi nu făcuse nimic, se plângea că e cel mai 
obosit dintre toţi — traversară valea înapoi, în lumina unei luni care 
devenise tot mai mică şi mai palidă pe măsură ce se scurseseră orele 
nopții. 


Capitolul 11 


Caroline şi unchiul ei nu se mai înțelegeau prea bine de când ea 
rupsese relația cu Unwin Trevaunance, iar întoarcerea ei la 
Killewarren şi atitudinea ei de după aceea nu făcuseră mai nimic 
pentru a ameliora situația. Ea îşi petrecea fiecare zi frumoasă 
călărind, adesea cu un servitor de la grajduri, dar uneori şi singură, 
iar în timpul meselor era tăcută sau devenea irascibilă când era 
întrebată. Făcea puţine vizite de socializare în vecinătate şi rareori îşi 
dorea să fie găsită acasă în cazul în care cineva ar fi venit în vizită. 
Zvonurile ajunseseră la urechile lui destul de repede, dar el o 
cunoştea destul de bine ca să ştie că trebuie să se poarte cu mănuşi 
dacă voia ca aceste zvonuri să fie confirmate sau, dimpotrivă, 
infirmate. 

Într-o seară, la cină, ea provocă o discuţie, zicând: 

— Spune-mi, unchiule, ce ştii despre Ross Poldark? 

Clipind des, prevăzător, cântărind-o din priviri de parcă s-ar fi 
aşteptat ca întrebarea ei să aibă înțelesuri mai profunde decât lăsa ea 
să se vadă, îi spuse ceea ce ştia. Tatăl lui Ross, cel mai cunoscut crai 
din şase parohii; serviciul militar al lui Ross peste hotare în timpul 
Războiului American; întoarcerea lui acasă, după moartea tatălui 
său, şi amara lui dezamăgire -— cel puțin aşa spuneau oamenii -— la 
aflarea veştii că Francis avea să se însoare cu fata familiei 

Chynoweth; căsătoria lui nesăbuită, cam cu un an mai târziu, cu o 
fată pe care o luase din nu ştiu ce casă de mineri din Illuggan; 
începerea exploatărilor la Wheal Leisure şi, mai târziu, inițierea 
propunerii de a pune bazele topitoriei de cupru în Cornwall, eşecul 
planului său; moartea copilului; naufragiile şi revoltele care au 
urmat; procesul şi achitarea; şi... 

— Da, unchiule, mulțumesc, de aici încolo ştiu şi eu. Caroline luă 
o înghițitură de vin, iar ochii ei părură mai întunecați din cauza 
reflexiei paharului. Continuă: Tatăl lui, spui, avea apucături rele cu 
femeile din vecinătate. Mă gândesc că şi fiul lui şi-a cam făcut de cap 
prin tinerețe. Sau aşa pare. Asta nu mi-ai spus. 

Penvenen o privi impasibil pe fată. 

— Nu aveam intenția să-i menajez reputația - şi nici delicatețea ta 
nu mi-am propus s-o menajez. Nu ştiu dacă a moştenit apucături 
dubioase în privința asta — deşi în multe altele, da. Desigur, faptul că 
a luat-o pe fătuca aia pe jumătate moartă de foame, cerşetoare sau ce 
era... Eu eram în Londra la vremea aceea, dar mi se pare că a stârnit 
ceva agitație printre mineri şi apoi a avut de furcă cu tatăl fetei. 

— Dar s-a căsătorit cu ea, spuse Caroline. 

— Da, s-a căsătorit cu ea. 

Caroline aşteptă până când i se luă farfuria din față. Lângă ea, 
într-un coş de pe un scaun de alături, stătea Horace, pe care îl ridică 
şi îl aşeză la ea în poală. 

— Ai pierdut mult în urma parteneriatului cu Ross Poldark, la 
topitorie? 

— Destul. Toată lumea a pierdut bani. A fost o afacere prost 
planificată, asta în cel mai bun caz. 

— Înţeleg că ai ieşit din afacere ceva mai devreme şi mai puţin 
şifonat decât ceilalți. 

Lumânările erau undeva la mijloc, între ei, însă ea remarcă 
privirea lui ridicată brusc: 

— Cine ţi-a spus asta? 

Caroline râse: 

— Unwin. Mi-a spus odată că tu şi Sir John aţi făcut o înţelegere 
cu familia Warleggan şi ați părăsit corabia care stătea să se 
scufunde. Sunt exact cuvintele lui. 

— Corabia - cum o numeşti tu - era deja eşuată pe stânci când am 
ajuns la un acord cu familia Warleggan. Am făcut asta numai pentru 
a păstra investițiile de capital pe care le făcuserăm - el în furnale, eu 
în laminor. Nimeni nu a pierdut nici măcar un ban mai mult din 
cauza acțiunii noastre. Unwin nu a avut informații la prima mână. 

Caroline tinu o bucată de carne sub nasul câinelui, dar acesta o 
adulmecă doar, după care se întoarse cu spatele la ea. 

— Vita asta groaznică nu este pe placul tău, dragule? Foarte bine, 
nu te forțez. Thomas, adu-mi biscuiții dulci — ştii tu, cei pe care 
Horace îi adoră. 

— Da, doamnă. 

— Dar pentru aceia va trebui să te întorci în coşul tău, scumpule, 
altfel îmi umplu rochia de firimituri. Ia uite, ăştia îți plac?... Aud că 
Ross Poldark este acum pe punctul de a da faliment. 

— Într-adevăr. 

Unchiul lui Caroline nu apreciase deloc comentariile ei, de aceea 
răspunsul lui fu scurt. 

— Are nişte datorii restante de atunci, iar familia Warleggan a 
preluat polița şi acum îl strânge cu uşa. 

— Eşti bine informată. 

Thomas se întoarse cu biscuiţii, iar ea îi mulțumi cu un zâmbet. 
Pentru un minut sau două, îşi dedică întreaga atenţie lui Horace. 

— Nu prea bine informată, unchiule, pentru că nu-l pot întreba 
asta direct şi nici nu-i cunosc suficient de bine pe cei din familia 
Warleggan, astfel încât să-i întreb pe ei. Dar aş spune că e păcat să 
vezi un om atât de mare că e strâns cu uşa pentru o sumă atât de 
mică, nu crezi? Dacă tot trebuie să iasă din scenă, măcar să iasă din 
scenă în stil mare — pe potriva stilului şi a înfățişării lui. 

Domnul Penvenen comentă: 

— Presupun că doctorul Enys te poate lămuri asupra tuturor 
detaliilor pe care doreşti să le afli. 

În liniştea bruscă ce urmă, se auzi fornăitul lui Horace, care 
adulmeca biscuiții. 

Caroline spuse: 

— Cred că am să merg la Truro mâine-dimineaţă. Nu e locul cel 
mai bun pentru cumpărături, dar trebuie să-mi comand nişte 
pantofi. În Oxford, cataramele la pantofi nu prea mai sunt la modă, 
iar eu, una, prefer şireturile. Şi nu ştiu dacă ştii, însă e o adevărată 
manie cu penele purtate în păr. Personal, nu mă omor după ele, mă 
simt ca o găină expirată! 

— Caroline, începu Ray Penvenen, eu cred că deşi acum eşti 
propria ta stăpână, n-ar trebui să permiți ca bucuria firească pe care 
ţi-o dă această libertate să umbrească în vreun fel respectarea 
conveniențelor înaltei societăți, conveniențe pe care eu şi unchiul 
William am avut privilegiul să ţi le explicăm după moartea părinţilor 
tăi. Deşi poate ţi se pare că aici ne aflăm într-un colț de lume izolat şi 

insuficient şlefuit, ar fi o greşeală din partea ta să-ţi închipui că aici 
nu există convenții. De pildă, să călăreşti până departe şi neînsoțită 
în compania unui tânăr aflat la vârsta însurătorii înseamnă să te 
expui de bunăvoie la comentarii dezgustătoare, indiferent dacă asta 
se întâmplă în Cornwall sau în Oxfordshire. Fără îndoială, intenţiile 
tale sunt nevinovate, dar pot avea consecinţe extinse, şi n-ar fi corect 
nici față de mine, pentru că aş putea lăsa impresia că sunt de acord, 
şi nici pentru tânărul acela, care s-ar putea simți încurajat, 
dezvoltând astfel ambiţii care îi depăşesc rangul social. 

Cu paşi abia auziţi, servitorul închise uşa şi ieşi. După vreo 
secundă sau două, o adiere imperceptibilă pentru piele ajunse la 
lumânări, iar flăcările lor tremurară scurt, ca vegetația dintr-o baltă 
stătută. 

Caroline spuse: 

— Am considerat întotdeauna - şi am crezut întotdeauna - că o 
dovadă a adevăratei calități şi a unui adevărat rang este să te porți în 
conformitate cu crezurile tale, dincolo de care nu trebuie să acorzi 
niciun fel de atenţie hățişului de convenții artificiale de care se 
înconjoară aşa-zişii oameni de calitate. 

— Este adevărat, până la un punct. Dar o persoană de calitate îşi 
permite un astfel de comportament numai în măsura în care 
respectivul comportament se răsfrânge doar asupra ei. Când 
comportamentul ei afectează şi alte persoane, nu se mai poate vorbi 
de liberul arbitru. 

— Exact asta voiam să spun şi eu. Există doar două persoane pe 
care le priveşte problema asta, în afară de mine: tu şi doctorul Enys. 
Grija ta este că ai putea lăsa impresia că accepți comportamentul 
meu. Am înțeles corect? Ei bine, dacă îți apăs atât de greu pe 
conştiinţă, n-ar fi oare mai înțelept să părăsesc această casă şi să 
merg să locuiesc în altă parte? 

— Posibil, aprobă el în şoaptă, dacă n-ar exista afecțiunea pe care 
ne-o purtăm unul altuia. 

Ea se încruntă o clipă, părând furioasă şi tulburată. Apoi îşi 
ascunse sentimentele, întorcându-se spre Horace: 

— Mai vrei un biscuit, iubire? Unchiul Ray începe să se supere pe 
mine. În curând, mă tem că vor fi aruncate vorbe pline de mânie de 
ambele părți. Probabil se va ajunge şi la o scenă. Şi vor fi rostite 
cuvinte pe care amândoi le vom regreta mai mult sau mai puțin după 
aceea. E păcat, nu crezi? Oare n-ar fi mai bine să schimbăm 
subiectul? 

Horace scoase un sunet răguşit şi reuşi să lingă şi degetele ei, şi 

propriul nas în acelaşi timp. Ray o privea perplex pe frumoasa lui 
nepoată, parțial dezarmat, însă nu mai puțin suspicios. Exista o 
legătură autentică între ei, şi bărbatul se învinovățea adesea de 
slăbiciune în modul în care se purta cu ea. Însă nu ştia cum să 
continue atacul, fără să provoace acea scenă pe care ea o prevăzuse 
deja. Nu îşi imagina nicio clipă că ceea ce spusese el va schimba în 
vreun fel obiceiul plimbărilor ei călare dis-de-dimineaţă, dar ştia că 
orice insistență a lui în stadiul acesta ar putea s-o determine să-şi 
pună în practică amenințările, spre durerea şi dezavantajul 
amândurora. În plus, o asemenea mişcare ar fi fost cu totul contrară 
scopului lui, de vreme ce astfel Caroline ieşea de sub influența sa. Se 
întrebă dacă nu cumva aborda problema dintr-un unghi nepotrivit şi 
prin persoana nepotrivită. 

Cina se sfârşi în linişte. Mai târziu, când se afla în biroul lui, îşi 
chemă servitorul şi îl întrebă dacă ar putea cumva să afle ce 
aranjamente făcuse domnişoara Caroline pentru a merge la Truro în 
dimineața următoare. Bărbatul reveni şi-i spuse că femeia îşi 
chemase trăsura la ora nouă şi jumătate. Domnul Penvenen muşcă 
gânditor vârful scobitorii vreme de câteva secunde, după care scrise 
un bilețel. 


Dragă doctore Enys, 

Dacă se întâmplă să fii liber, ți-aş rămâne îndatorat în cazul în care 
poți trece pe la mine mâine-dimineață între zece şi jumătate şi 
unsprezece. A trecut ceva vreme de la ultima vizită medicală de rutină. 

Al dumitale etc., 
R.R.E. Penvenen 


La unsprezece fără cinci minute, Dwight intră călare pe porțile 
moşiei Killewarren, nu fără un fior de anticipare la perspectiva de a o 
întâlni din nou pe Caroline, fără a fi necesare tot felul de planuri. 
Însă nu zări nici urmă de Caroline când intră. În schimb, fu condus 
în linişte la etaj, în salonul vast şi dezordonat, cu coarne de cerb şi 
fotografii sportive, unde îl întâlnise pentru prima oară pe Ray 
Penvenen. 

Domnul Penvenen era din nou acolo să-l întâmpine sau, mai bine 
zis, stătea cu spatele la el, privind pe fereastră la ziua mohorâtă. Ca 
de obicei, haina lui era cu câteva numere mai mare, iar negii erau 
vizibili pe mâinile lui împreunate. După o pauză studiată, se întoarse 
către musafirul său. 

— A, doctore Enys, ai primit biletul meu? 

— Da, spuse Dwight, înțelegând acum şi învinovățindu-se că nu-şi 
dăduse seama mai devreme. Sper că nu v-am făcut să aşteptaţi. 

— Avem timp destul. Nepoata mea se întâmplă să fie în Truro, iar 
eu am considerat că ar fi o ocazie numai bună ca să discut câteva 
chestiuni cu dumneata. 

— Chestiuni medicale? 

— Nu. Trebuie să-mi cer scuze dacă biletul meu ţi-a lăsat această 
impresie. 

— Păi, da, ce-i drept... 

Ray Penvenen îşi luă ochelarii de pe birou, dar nu şi-i puse la ochi. 
Privirea lui fără gene era acum coborâtă. 

— Poate doreşti să iei loc. 

— Nu, mulțumesc. 

Undeva, aproape, Horace lătra scurt şi monoton. 

— Presupun că bănuieşti întru câtva de ce te-am chemat aici. 

— Nu cred că se cade să fac eu speculații, domnule Penvenen. 

— Mi-aş fi dorit să dai aceeaşi dovadă de delicateţe în toate 
acțiunile dumitale, doctore Enys. 

— Regret dacă v-am făcut să credeți că nu aş da. 

— Da... Ei bine, da... Consider că nu ai dat — deşi aş fi încântat să 
aflu că ai greşit fără să te gândeşti şi fără să cântăreşti pe îndelete ce 
implică comportamentul dumitale. Mă refer, desigur, la prietenia 
dumitale din ce în ce mai apropiată cu nepoata mea. 

— Mă întreb în ce fel găsiți acest lucru ofensator. 

Penvenen îl privi impasibil pe tânărul doctor. 

— Serios acum, doctore Enys. Nu poți fi atât de necunoscător în 
ceea ce priveşte mersul lumii. De mai bine de o lună - poate şi mai 
mult - îi faci curte nepoatei mele. Ştii, probabil, că prima dumitale 
îndatorire era să mă abordezi şi să-mi ceri permisiunea. Faptul că nu 
ai făcut acest lucru denotă că bănuieşti întru câtva că o asemenea 
permisiune nu îţi va fi acordată. Aşa-i? 

Dwight îşi muşcă buza, furios pe el însuşi, dar şi pe bărbatul din 
fața sa. 

— Tot ce spuneți este adevărat. 

— A... Bun! Şi atunci, care este explicația dumitale? 

— Absolut niciuna. Cu excepţia faptului că nimic din toate astea 
nu s-a întâmplat în mod deliberat, aşa cum presupunețţi 
dumneavoastră. Sentimentele oamenilor se dezvoltă spontan şi fără 
să fie stimulate în vreun fel. N-a existat absolut niciun moment în 
care să-mi fi propus... Dar acum da, am astfel de sentimente pentru 
nepoata dumneavoastră. Nu voi încerca să neg acest lucru. 

— Şi nu te-ai gândit cum se vor reflecta aceste întâlniri nesăbuite 
cu dumneata asupra reputației ei? 

— Nu, nu m-am gândit. Nu cred... 

— Nu este cazul să ne certăm acum, doctore Enys. Penvenen îşi 
împreună mâinile la spate, pe sub pulpana hainei şi zâmbi: Caroline 
este o tânără energică, o persoană cu totul încântătoare, însă la fel de 
impetuoasă precum un mânz nărăvaş. Nu i s-au impus niciodată 
suficiente restricţii — ar fi o sarcină ingrată, dar poate eu şi fratele 
meu suntem de condamnat pentru că nu încercăm acest lucru. 
Încercăm să-i facem pe plac în măsura în care se poate. Nu e deloc 
neobişnuit pentru ea să-şi manifeste vehement simpatiile şi 
antipatiile față de diverse persoane. Adesea renunţă la ele la fel de 
repede precum le-a adoptat. E posibil să se întâmple la fel şi în cazul 
dumitale; probabil chiar se va întâmpla; dar chiar şi atunci mă voi 
opune acestor întâlniri cvasisecrete. Cât despre un ataşament serios, 
pentru un tânăr aflat în postura dumitale... Fără să luăm în 
considerare banii şi sângele... 

— Nu cred că e cazul să aducem sângele în discuție. 

— Dar eu cred, stimate domn. A existat un Penvenen alături de 
Prințul Rupert!4, la Bătălia de la Marston Moor. Plus că am trăit în 
districtul acesta vreme de nouăzeci de ani... 

— Un reprezentant al familiei Enys a utilat şi echipat o corabie 
pentru a lupta împotriva Armadei!5. Acum nouăzeci de ani, unul 
dintre strămoşii mei era înalt Şerif de Cornwall. 

Domnul Penvenen îşi drese glasul. Amabilitatea lui studiată nu 
fusese chiar imună la această replică. 

— Şi cu banii cum rămâne? 

— Admit că există această problemă. 

— Caroline este moştenitoare, doctore Enys. Ea este moştenitoarea 
mea şi a fratelui meu, aşa că va fi bogată când va veni vremea - asta 
ca să nu spunem mai mult. E o persoană mult prea importantă ca să 
se lase sedusă de un doctor de țară fără un sfanț. Mă bucur că 
realizezi şi dumneata asta. 

Până în acest moment, Dwight îşi controlase temperamentul iute. 


14 Prințul Rupert al Rinului (17 decembrie 1619 — 29 noiembrie 1692), 
învins în Bătălia de la Marston Moor (2 iulie 1644) de armata unită a 
partizanilor scoțieni ai Covenantului şi cea a partizanilor sistemului 
parlamentar. (n.tr.) 

15 Invincibila Armada - flota trimisă în 1588 de Filip al II-lea, regele 
Spaniei, pentru a transporta şi a sprijini acțiunea de debarcare a armatei 
spaniole în Anglia. (n.tr.) 

Însă fiecare cuvânt rostit de domnul Penvenen înrăutățea situaţia. Iar 
faptul că folosea argumentele aduse de Dwight chiar împotriva lui 
însuşi făcea ca insulta să fie şi mai gravă. 

— Până la urmă, nu este treaba lui Caroline să decidă cum îşi 
trăieşte viața? 

Ray Penvenen scoase o mână de sub pulpana hainei şi apucă 
reverul de catifea al acesteia. 

— Ei, uite aici greşeşti. Caroline trebuie să se căsătorească doar cu 
consimțământul nostru, altfel nu va moşteni niciun ban de la noi. 

— Din nou, asta rămâne la latitudinea lui Caroline. 

— Şi ce îţi închipui dumneata că va alege, odată ce îi voi prezenta 
opțiunile? A fost crescută în cel mai mare lux. Nimic nu a fost 
precupeţit când a venit vorba despre confortul ei. Chiar crezi că va 
sacrifica toate astea pentru ceea ce ai dumneata de oferit? Eşti 
îndreptățit să te aştepţi la asta? 

Dwight privea furios către celălalt capăt al încăperii. Biroul era 
deschis, cu un vraf de hârtii pe el. Deasupra biroului era pictat în 
acuarelă portretul unui copil roşcat. 

— Desigur, continuă Penvenen, poate dumneata crezi că nepoata 
mea are o avere mare pe numele ei. Hai să... 

— Nici nu ştiu şi nici nu-mi pasă de banii pe care îi are ea! 

— Foarte lăudabil din partea dumitale. Dar nu prea practic. 
Caroline are cam şase mii de lire sterline pe numele ei. Cam asta e 
tot ce ai putea aştepta să obţii dacă te-ai căsători cu ea, doctore 
Enys. 

Dwight replică: 

— Până acum, domnule Penvenen, am îndurat comentariile 
dumneavoastră cu gradul cuvenit de politețe. Vă datoram asta în 
calitate de unchi şi tutore al lui Caroline. Există însă nişte limite ale 
răbdării unui bărbat. Dumnezeu mi-e martor că nu v-am dat 
niciodată de înțeles că aş fi vreun vânător de avere şi aş fi crezut că 
din ceea ce ştiţi despre mine v-aţi creat o impresie mai puțin 
jignitoare. Dacă porniţi de la ideea că niciun bărbat nu se poate 
îndrăgosti de nepoata dumneavoastră altfel decât pentru banii ei, 
trebuie să vă spun că subestimaţi în mare măsură farmecul ei şi o 
insultați şi pe ea la fel de mult ca pe mine... 

— Acum nu e nevoie să... 

— Când am venit aici astăzi, eram foarte tulburat - presupun ca 
orice alt bărbat - în privința acestei chestiuni cu situația financiară a 
lui Caroline. Luni bune m-am confruntat cu o problemă imposibil de 
rezolvat. Cel puţin astăzi mi-aţi oferit o speranță firavă pentru 

rezolvarea ei. 

Cu cât chipul domnului Penvenen devenea mai palid, cu atât 
marginile ochilor lui prindeau culoare. 

— Mergi puțin prea departe, doctore Enys. Realizezi, presupun, că 
acesta va fi sfârşitul relației noastre profesionale... 

— Mi-aţi oferit o cale de ieşire, continuă Dwight străbătând camera 
de la un capăt la altul, spunându-mi că averea lui Caroline nu este 
atât de mare pe cât credeam. Este considerabilă, recunosc, dar nu 
reprezintă o piedică de netrecut. Este posibil ca un doctor fără un 
sfanț să se căsătorească cu o asemenea avere fără să fie eclipsat de 
ea. Cu o asemenea situație, o femeie se poate întreține, fără să pună 
însă stăpânire cu totul pe baierele pungii. Pentru asta, domnule, vă 
mulțumesc! 

— Vei părăsi această casă, spuse Ray Penvenen, şi nu te vei mai 
întoarce aici! Nu vei mai comunica sub nicio formă cu nepoata mea! 
Îţi interzic acest lucru şi voi lua măsuri în această privinţă. Să ai o zi 
bună! 

Dwight se opri din măsurat camera la pas, iar acum se afla față în 
față cu bătrânelul acela cu privire rece. 

— Caroline este majoră acum, domnule Penvenen! Controlul de 
care vorbiți poate fi exercitat doar pe perimetrul proprietății 
dumneavoastră. Dar poate că tocmai dumneavoastră ați găsit soluția 
la dificultățile noastre! 

— Nu mai am nimic să-ți spun, doctore Enys! 

— Eu trebuie să vă mai spun un lucru, domnule, cu tot respectul 
cuvenit. Tocmai m-aţi întrebat dacă îmi imaginez că nepoata 
dumneavoastră va renunţa la tot ce îi oferiţi dumneavoastră în 
schimbul puținului pe care i-l ofer eu. Asta este esența problemei, 
nu? Ei bine, s-o lăsăm pe ea să decidă! 

— Văd că m-am înşelat amarnic în ceea ce priveşte caracterul 
dumitale, doctore Enys. Regret foarte mult faptul că te-am invitat 
aici. 

— De multe ori de-a lungul ultimelor luni am regretat eu însumi 
foarte mult că am venit. Dar cel puţin acum am lămurit problema. 

— Am lămurit problema, mai spuse Ray Penvenen, înainte ca 
Dwight să iasă pe uşă. 


Harris Pascoe nu era ocupat când fu anunțată domnişoara 
Penvenen; dar lăsa impresia că munceşte cu sârguință, în timp ce se 

îndeletnicea cu hobby-ul lui preferat: jongleriile cu cifre. Nu era genul 
de bărbat cu pasiuni puternice, iar lucruri precum soldurile de credit 
şi de debit erau pentru el piscurile albe şi reci ale plăcerii estetice. 
Când Caroline fu adusă în biroul lui, închise ultimul registru fără 
prea mare tragere de inimă şi se ridică în picioare. 

— Domnişoară Penvenen. N-am mai avut p-plăcerea până acum. 
Dar îl cunosc pe tatăl dumneavoastră, desigur. 

— Unchiul meu. Da, tocmai pentru că el mi-a vorbit despre 
dumneavoastră am decis să vă fac astăzi această vizită. Nu că el ar 
şti, desigur, că mă aflu aici... 

Harris Pascoe îşi frecă de-a lungul obrazului partea moale a 
stiloului. Deşi cea mai mare plăcere a lui era matematica, nu era 
câtuşi de puțin insensibil la alte aspecte, drept pentru care 
recunoscu în sinea lui că această tânără femeie era o încântare 
pentru ochi. 

— Şi pot să vă ajut cu ceva? 

Caroline îşi scoase mănuşile de călărie lungi şi verzi, lovindu-le 
uşor de genunchi. 

— Sunt într-o misiune mai aparte, domnule Pascoe; cel puţin, 
dumneavoastră veți avea probabil această impresie, iar eu n-am să vă 
contrazic pentru o astfel de opinie. Vreau să ştiu dacă mă puteți 
ajuta să ajut un prieten aflat la ananghie. lată, sună destul de 
misterios, nu-i aşa? Şi nu prea respectabil. Aţi dori să vă explic? 

În privirea ei se citea o mică doză de obrăznicie, aşa că Harris 
Pascoe afişă figura cea mai impasibilă cu putință. 

— Dacă doriți... 

— Dispun de bani, domnule Pascoe, şi caut să fac o investiţie. 
Înţeleg că domnul căpitan Poldark are o cambie care va deveni 
scadentă în cel mai scurt timp şi va trebui achitată. Folosesc corect 
limbajul de specialitate? Înţeleg, de asemenea, că posesorul actual al 
poliței nu este dispus să o reînnoiască. Aş dori să cumpăr eu acea 
poliţă. Puteţi aranja această tranzacție în numele meu? 

Bancherul îşi trase tabachera cu tutun către el, o deschise, 
zăbovind câteva clipe cu degetul mare şi arătător suspendate 
deasupra cutiei. Apoi, închise tabachera fără să o folosească. 

— Vă interesează o investiție, domnişoară Penvenen? 

Ea dădu din cap afirmativ, cu convingere. 

— Din câte aud, este o investiție bună. Rata dobânzii este extrem 
de mare. Desigur, dacă preferați să denumiți altfel această tranzacție, 
eu n-am să mă apuc acum să despic firul în patru. 

— Scuzați-mă, dumneavoastră aveţi c-controlul asupra banilor 

dumneavoastră? 

— Da, de când am împlinit douăzeci şi unu de ani. 

— Şi unchiul dumneavoastră ce părere... A, dar ați spus că 
dumnealui nu ştie de vizita asta. Căpitanul Poldark ştie? 

Caroline zâmbi: 

— Credeţi că mi-ar permite să mă amestec în afacerile lui? 

— Nu... Pascoe se ridică în picioare şi se scutură de nişte tutun 
ajuns din întâmplare pe vesta lui. Mă cam puneţi în d-dificultate, 
domnişoară Penvenen. Căpitanul Poldark este, în acelaşi timp, 
clientul şi prietenul meu apropiat. Nu îmi stă în fire să discut 
problemele unui client cu o terță persoană. Însă nu intenţionez să vă 
ascund ceea ce cred că deja ştiţi foarte bine: că reînnoirea acestei 
cambii este o chestiune de extremă importanță pentru el. Dar, pe de 
altă parte... Pe de altă parte şi unchiul dumneavoastră este un client 
important şi nu mi-aş face pe deplin datoria față de dumnealui dacă 
v-aş permite să efectuaţi această achiziție pripită — asta presupunând 
că ea se poate face — fără să vă avertizez că e puțin probabil să găsiți 
o investiție mai riscantă decât aceasta. Într-adevăr, nu cred că aş 
putea continua formalitățile pe care le sugerațţi, înainte de a mă 
consulta mai întâi cu unchiul dumneavoastră în această privință. 

Caroline cobori privirea şi întinse uşor degetele mănuşilor. 

— Sunt o persoană independentă, domnule Pascoe. Dacă îl 
consultați pe unchiul meu, înseamnă că îi veți divulga unei terțe 
persoane o conversaţie privată. Eu credeam că dumneavoastră nu 
faceți aşa ceva. Iar dacă refuzați să faceți această investiție în numele 
meu, voi fi nevoită să mă adresez altcuiva. 

Harris Pascoe înțelese că nu era de glumit cu musafira lui. 

— Sunteţi conştientă că vă asumaţi un risc prea mare? 

— Sunt conştientă că multe persoane l-ar considera un risc prea 
mare. Dar avem cu toţii dreptul la propriile opinii. 

Pascoe merse la fereastră şi se uită în jos, la stradă. Observă 
absent eleganta trăsură privată care aştepta la intrare, bărbatul de 
pe capră, în livrea verde, ştrengarii care îi dădeau târcoale cu gura 
căscată şi pe cetățenii care se opriseră şi ei din drum, să se uite lung. 
Dacă fata avea mulți bani, ce rost avea să-şi dea el silința s-o 
descurajeze? O să aibă parte de destule dificultăți... 

— Există unele aspecte în propunerea dumitale care nu țin câtuşi 
de puţin de mine, domnişoară Penvenen. În primul rând, nu cred că 
posesorul actual al cambiei ar fi dispus să o v-vândă. 

— De ce nu? Doar e interesat să primească banii, nu? 

— Nu sunt doar banii la mijloc... 

— O, da, familia Warleggan, desigur. Am auzit eu ceva. Dar nu 
există nicio cale să evităm această problemă? 

— Nu dacă ne oferim să cumpărăm polița. În cel mai bun caz, 
presupun că vor cere în schimbul ei un preţ exorbitant, care o va face 
inaccesibilă pentru dumneavoastră. 

— Nu aveţi de unde să ştiţi cât anume îmi permit şi cât nu, 
domnule Pascoe. 

— Posibil să nu ştiu. Dar dați-mi voie măcar să vă recomand 
metoda cea mai chibzuită de a aborda această afacere. Se întoarse la 
masă, se aşeză, luă stiloul puţin iritat şi schiță câteva cifre: În mod 
evident, dacă sunteți hotărâtă să faceți asta, cel mai potrivit lucru 
este să îi împrumutați personal căpitanului Poldark cele 1400 de lire 
sterline necesare pentru a stinge polița, după care să îl rugați să 
semneze o nouă poliţă pentru aceeaşi sumă. 

Pentru prima dată, Caroline părea uşor încurcată. 

— Mă tem că acest lucru este imposibil. Asta nu v-am spus până 
acum. El nu trebuie să afle sub nicio formă cine a oferit banii. 

Pascoe o cântări impasibil. 

— Înţeleg... Dar mă tem că acest lucru nu poate fi evitat. Nu cred 
că există o altă cale. Nu cred că aveţi nici cea mai mică şansă de a-l 
convinge pe domnul Cary Warleggan să renunţe la cambie, indiferent 
de preț. Aţi citit, fără îndoială, Neguțătorul din Veneția... 

Urmă o tăcere de câteva clipe. Caroline spuse: 

— Nu-mi imaginez nici măcar o secundă că domnul căpitan 
Poldark ar accepta banii de la mine. 

— Hmmm... Nu, este posibil. Sunteţi prietenă cu dumnealui, 
desigur. Numai că sunteţi femeie. Înţeleg ce vreți să spuneți. 

Caroline se ridică în picioare. Era la fel de înaltă ca şi bancherul, 
dar delicatețea ei o făcea să pară şi mai înaltă. Îşi împături mănuşile 
cu grijă, fără să se uite la el. Dar ceva din forma chipului ei îi dădu 
bărbatului de înțeles cam cum trebuia să fie privirea ei acum. 

— Ei bine, vă mulțumesc că m-aţi primit. Va trebui să mă adresez 
altcuiva. Pot avea încredere că nu veți spune nimănui despre vizita 
mea aici? 

— Nu voi spune nimănui. Dar nu vă grăbiţi aşa. Cred că am o 
sugestie care ar putea să ajute la depăşirea acestui impas. 

— Da? 

— Vă rog, luați loc din nou! Acordaţi-mi o clipă sau două ca să 
detaliez. 

Caroline se aşeză din nou. Printre pleoapele îngustate, cu gene 
lungi, îl urmări pe domnul Pascoe deschizând tabachera. Aşteptă, 

răbdătoare acum, ca el să-i facă propunerea promisă. 


Capitolul 12 


Lobb din Sherborne petrecuse noaptea undeva în vecinătate, aşa 
că Ross primi o scrisoare tocmai când ieşea din casă să meargă la 
mină. Rupse sigiliul şi citi veştile de la Harris Pascoe, fără să fie sigur 
dacă nu cumva razele oblice ale soarelui de decembrie denaturau în 
vreun fel rândurile pe care le citea. După ce citi şi reciti scrisoarea, 
ajungând la aceeaşi concluzie, se duse repede în grajduri şi începu să 
o pregătească pe Darkie. Gimlett îl auzi, se opri din treburile lui şi 
intră la grajduri. 

— Pot să vă ajut, domnule? 

— Nu, mă descurc. A, Gimlett? Unde e stăpâna? 

— A plecat să-l caute pe Garrick, care a fugit după o pisică 
maidaneză. 

— Spune-i că am fost chemat la Truro, cu treburi, bine? Sper să 
ajung înapoi la timp pentru ceai. 

— Da, domnule. 

Puțin înainte de ora 11, Ross descăleca în fața sediului bancar 
aflat în proprietatea domnilor Prescoe, Tresize, Annery şi Spry. Lesă 
hățurile de stâlp, ridică zăvorul uşii de la intrarea în bancă şi intră cu 
paşi fermi. Harris Pascoe nu era ocupat şi nici foarte surprins să-şi 
vadă vizitatorul, deşi reacția acestuia fusese cu vreo câteva ore mai 
promptă decât anticipase el. Studie cu o oarecare curiozitate expresia 
de pe chipul lui Ross atunci când acesta fu condus în biroul lui. 

Ross se aşeză, îşi încrucişă picioarele lungi şi îşi trecu uşor un 
deget peste buza de sus. 

— Bună ziua, Harris. 

— Bună ziua. Văd că ai venit foarte devreme în dimineața asta. 

— Însă nu mai devreme decât mi-aş fi dorit. Scrisoarea asta... 

Ross scoase hârtia din buzunar. 

— A, da. A ajuns la tine în s-siguranță. Presupun că te-a luat prin 
surprindere conținutul ei. 

— Aici nu exagerezi cu nimic. 

Bancherul zâmbi cu nasul în registrele sale. 

— Evident, am fost foarte încântat să-ți trimit asemenea veşti. 

— Nu mai încântat decât am fost eu primindu-le. Care este 
explicația? 

— Ai deja explicaţia în scrisoare. 

— Nu una care să mă mulțumească. După ce am încercat disperat 
să fac rost de bani vreme de şase săptămâni, nu pot să nu fiu puţin 
sceptic văzând că banii au decis deodată să apară singuri. Cine este 
persoana anonimă care a decis dintr-odată să se ofere - cum spui — 
să pună suma asta la dispoziția mea? 

— Nu am permisiunea de a-ți comunica numele ei. 

— Tu eşti? 

Pascoe ridică ochii din registre şi întâlni privirile lui neliniştite: 

— Nu. 

— Este vreunul dintre prietenii mei? Cineva pe care îl cunosc? 

— Nu îţi pot spune. 

— Dacă asta e tot ce ştiu, cum aş putea accepta? În ce condiții mi 
se oferă acest credit? 

— Le găseşti şi pe ele în scrisoare. E vorba despre un nou b-bilet la 
ordin, în aceleaşi condiții precum cel vechi, dar cu o rată a dobânzii 
mai scăzută. 

— Şi cui mă oblig să-i plătesc? 

— Spaţiul respectiv va fi lăsat liber. În orice caz, biletul nu va ieşi 
din posesia mea decât dacă tu nu îți îndeplineşti obligațiile de plată. 

Ross se ridică în picioare şi puse vârfurile degetelor pe biroul 
masiv. 

— E monstruos, Harris! Chiar este, să ştii. Ai amăgit cumva vreun 
biet fraier, făcându-l să creadă că sunt o investiție mai puţin riscantă 
decât sunt de fapt? 

— Nu. 

— Atunci este vorba despre un prieten! La naiba, eu tot pe tine te 
suspectez! Nu-mi vine în minte... 

Se întrerupse şi îşi trecu o mână prin păr. 

— Aş fi fericit să îmi asum acest merit. Dar din postura mea de 
bancher nu puteam să-ți împrumut banii... Dacă aş fi putut, ţi-aş fi 
propus încă de acum câteva săptămâni şi te-aş fi scutit de griji. 

— Ei bine, nu pot accepta aceşti bani orbeşte. E un efort prea 
mare... 

— Din partea cui? întrebă Pascoe politicos. 

Ross se afundă în scaunul lui. Era scaunul pe care stătuse 
Caroline cu cinci zile în urmă. Îşi ridică cravaşa şi o întoarse pe toate 
fețele între degetele lui osoase. Situaţia lui financiară din aceşti ultimi 
ani îi evoca adesea imaginea unei persoane private de aer, 
sufocându-se, dar salvată iar şi iar, chiar de la marginea prăpastiei. 
Niciodată până acum însă nu ajunsese atât de aproape de sfârşit ca 
în acest decembrie. Nici acum nu avea încă cine ştie ce sentiment de 

uşurare. Nu-i venea a crede câtuşi de puţin. Se uită lung la omul din 
fața lui. Pascoe era pe punctul de a strănuta, dar privirea aceea 
brusc ațintită asupra lui îl opri şi trebui să se mulțumească doar cu 
aerul tras pe nas. 

— Nu este cineva din familia Warleggan? Nu e vorba despre vreo 
schimbare de strategie care nu aduce nicio îmbunătățire sau despre 
acceptarea vreunui favor din partea lui George pe cheltuiala lui Cary? 

— Nici una, nici alta. 

— Ei pot face ceva ca să împiedice treaba asta? Adică pot reține 
polița pe care o au? 

— Nu în felul acesta. Cu permisiunea ta, voi trece mâine pe la ei să 
răscumpăr polița. Banii vor fi disponibili imediat ce semnezi noul 
bilet la ordin. 

Ross se uită lung la bucata aceea de hârtie, de parcă astfel ar fi 
putut descifra secretele care îi erau ascunse. 

— Este domnul Trencrom? 

— Nu-ţi mai pot spune nimic altceva. 

— Nu-mi poţi da nici măcar un indiciu? 

— Mă tem că nu. 

— Dar tu, ştiind cine este persoana respectivă, mă sfătuieşti să 
accept oferta? 

— Eu, ştiind cine este persoana respectivă, te sfătuiesc să accepți. 
Ai fi grozav de nesăbuit dacă n-ai face-o! 

Era suficient. Ross înmuie pana de scris în călimară şi semnă 
documentul fără grabă. 

— Şi mai comunici cu domnul acesta atât de timid? 

— S-ar putea, din când în când. 

— Ei bine, transmite-i atunci complimentele mele şi spune-i că n-o 
să am linişte până nu-i aflu numele. Îi sunt profund îndatorat - la 
propriu şi la figurat - mai mult decât i-am fost oricui altcuiva toată 
viața. În ceea ce priveşte datoria bănească, mă voi simţi la fel de 
obligat să restitui banii precum aş fi în cazul unei datorii de onoare; 
cât despre obligația de natură personală, poate se va ivi ocazia să mă 
achit şi de aceea vreodată. 

— O să-i s-spun respectivului domn, îl asigură Pascoe, fixându-şi 
ochelarii mai bine pe nas. Sunt convins că va fi încântat să afle că ai 
acceptat. Este limpede că îți doreşte binele. 

— Şi eu îi doresc numai bine, spuse Ross. 


x 

Garrick alergase după pisică până când aceasta se adăpostise într- 
un copac, astfel că Demelza îl legă la o distanță sigură, după care 
încercă să ademenească pisica să coboare. Strategia nu dădu roade, 
aşa că femeia îşi suflecă poalele fustei şi se urcă ea însăşi în copac. 
De acolo, de sus, de pe ramurile cele mai din vârf, care se legănau 
primejdios, îl zări pe Ross traversând valea în galopul calului. Îl strigă 
drăgăstos, însă el n-o auzi, aşa că recuperă pisica şi cobori din copac, 
fremătând de nelinişte. Din partea lui Ross, schimbările bruşte de 
planuri prevesteau întotdeauna ceva rău. 

Povestea lui Gimlett despre o scrisoare îi confirmă suspiciunile; 
astfel că Demelza îşi petrecu ziua împovărată de presimţiri sumbre, 
ascunzându-şi cele mai negre gânduri în muncă. După-amiază, cu 
Jeremy atârnat de fustele ei şi făcând tot felul de năzbâtii, Demelza 
se apucă să prepare unt, răsturnând smântâna opărită pe care o 
pusese deoparte în vasul ei de piatră şi amestecând bine cu mâna. 
Însă astăzi untul nu voia deloc să se aleagă, aşa că Demelza începu 
să se teamă fie că vaca era bolnavă, fie că era vorba de cine ştie ce 
semn rău. Sir Hugh Bodrugan trecuse pe la ei în săptămâna 
anterioară, insistând ca ea să meargă să vadă o vacă de-ale lui care 
refuza să fete, convins fiind - dincolo de orice argument rațional — că 
Demelza poate face magie albă. Femeia refuzase. Două coincidente 
fericite îi creaseră un renume şi singura modalitate de a păstra acest 
renume era să nu mai provoace destinul. 

Prudie Paynter avea o poezioară pe care o folosea pentru a face 
untul să se aleagă pe vremea când lucra la ei, iar Demelza încercă 
poezioara aceea acum; se vede treaba însă că scepticismul lui Ross o 
molipsise şi pe ea, pentru că nu se întâmplă nimic. După-amiaza era 
foarte rece, mâinile ei erau foarte reci şi, în plus, îi venea greu să se 
concentreze astfel încât să păstreze un ritm constant, fără grabă. 

Ziua fusese liniştită, fără nici măcar o adiere de vânt, şi, cu 
excepția vuietului constant al valurilor ce se izbeau de faleză, fusese 
chiar linişte. Adesea, marea oferea un zgomot de fond continuu, 
imperceptibil, însă, în zile precum aceasta, tumultul dobora zidurile 
de apărare ale minţii, iar viața se mişca în ritmul lui. Era ca şi cum o 
armată întreagă de vehicule grele trecea pe lângă casă, iar în 
răstimpuri simțeai aerul vibrând în urechi. O ceață slabă plutea în 
derivă, venind spre uscat dinspre valurile ce se spărgeau la țărm, 
învăluind marginile falezei şi dunele de nisip. În grădină, păsările 
ciuguleau pământul tare, iar pescăruşii dădeau roată în înaltul 
cerului. 

Participanţii la vânătoarea Carnbarrow aveau să se întâlnească la 

Casa Werry în săptămâna imediat următoare, iar Sir Hugh o invitase 
şi pe ea acolo. Demelza se întreba dacă făcuse bine că refuzase. 
Cunoştea prea bine părerile lui Ross, dar avea în continuare 
sentimentul că Sir Hugh putea fi convins să îi ajute — în schimbul 
unui preț. Mai obținuse o dată o concesie din partea lui, şi totul se 
încheiase cu bine. Cu siguranţă, ar fi putut să o facă şi acum. 

În cele din urmă, untul începu să se aleagă, iar după câteva 
minute femeia ieşi şi scoase un ulcior cu apă rece ca gheața de la 
pompă, pentru a îndepărta zara!6. Tocmai terminase şi modela untul, 
când sosi Ross. 

Nu se opri să-şi ducă planşeta în cămară, ci traversă în fugă casa 
cu paşi abia auziți, aproape răsturnându-l pe Jeremy, care apăruse 
deodată împleticindu-se în calea ei. 

Ross era deja înăuntru - lucru neobişnuit — şi îşi lăsase iapa legată 
la uşă. Expresia de pe chipul lui era greu de descifrat; Demelza ştia 
să-l citească aproape întotdeauna, dar de data aceasta nu recunoscu 
niciunul dintre tiparele cunoscute. 

— O să fie un îngheţ de pomină, anunță Ross. Unele dintre bălțile 
puțin adânci au înghețat deja. 

— Da, şi eu am zis la fel, confirmă Demelza. Sunt toate semnele că 
aşa va fi. Cerul acela... Jeremy, iubitule, unde ai mai găsit şi gemul?! 

Băiețelul intrase în cameră cu paşi nesiguri, aducând cu el un 
borcan mare, de pe buza căruia începuse deja să se prelingă un 
firicel de culoare roşu-închis. Chiar pe punctul de a-l scăpa, copilul 
mai reuşi doar să-i arate borcanul tatălui lui, cu o fracțiune de 
secundă înainte de a-i aluneca din mâini. După care se lăsă să cadă 
în fund pe podea şi spuse: 

— Bocan! 

— Mulţumesc, îi răspunse Ross. Un gest frumos din partea ta... 
Apoi, Ross puse borcanul pe masă şi i se adresă Demelzei: E mai 
înfipt decât era Julia, nu crezi? Nu-mi mai amintesc la vârsta asta... 

— Era mai durdulie şi mai dispusă să stea locului. Trebuie să fim 
cu ochii pe picioruşele lui... Ross, de ce te-ai dus la Truro? 

— Am avut ceva treburi urgente de rezolvat cu Pascoe. Chestii 
neimportante... 

Demelza ştiu după licărul discret din ochii lui că veştile nu erau 
rele. 

— Ce este? Ce-i de făcut? Spune-mi dacă e de bine. Toată ziua m- 


16 Lichid albicios, asemănător la gust cu laptele bătut, care rămâne după 
ce se alege untul de smântână. (n.tr.) 

am gândit... 

Ross se aşeză şi îşi încălzi mâinile la foc. Gimlett ieşise afară şi 
acum o ducea pe Darkie de hățuri, trecând pe lângă ferestre. 

— Pascoe a fost de acord că e posibil să dea înghețul. 

— Nu, Ross. Demelza se duse lângă el: Nu glumi acum! E prea 
important. Spune-mi, te rog, despre ce este vorba. 

Ross ridică privirea şi îi studie expresia plină de nerăbdare. 

— Cineva - o persoană anonimă - a decis cu deplină nesăbuință 
să preia datoria mea, polița care se află în posesia familiei Warlegsan. 
Ceea ce înseamnă că, cel puțin pentru moment, nu mai suntem 
presați să facem rost de bani. Bineînţeles, tot va trebui să facem rost 
de ei odată şi-odată. Însă nu de Crăciunul acesta. 

Demelza îl privi lung. 

— Asta înseamnă că... nu mai e nevoie să te declari în incapacitate 
de plată? Mai există o şansă? 

— Mai există o şansă. Chiar aşa. 

— Of, dragule... 

Demelza se aşeză brusc pe un scaun. După câteva clipe, Jeremy 
întinse mâinile către ea, iar ea îl ridică în brațe şi îl acoperi cu 
sărutări pline de un sentiment de uşurare. 

— O, Ross, aproape că nu-mi vine să cred! După toate grijile pe 
care ni le-am făcut, nici nu mi-aş fi putut imagina... 

— Descrierea ta e cât se poate de corectă. E greu să-ți imaginezi 
aşa ceva. Pe tot drumul spre casă mi-am spus că situaţia e la fel de 
sumbră cum a fost întotdeauna până să apară amenințarea asta — că 
suntem în continuare săraci lipiți pământului, aproape de fundul 
prăpastiei, că în vreo lună trebuie să închidem mina, că nu mai avem 
practic din ce să supraviețuim. Dar acum, chiar în momentul ăsta, 
toate aceste lucruri nu mai înseamnă absolut nimic. 

— Şi este adevărat! Este adevărat! Of, slavă Domnului! 

Demelza îl puse deodată jos pe Jeremy şi alergă către Ross, să-l 
sărute pe obraz. 

— Sunt atât de fericită pentru tine, Ross! Dar nu „fericită” e 
cuvântul potrivit! Trebuie să existe un cuvânt mai bun! Aş vrea să 
ştiu unul mai bun! Ce înseamnă „anonim”? 

Ross o trase în jos până o aşeză pe genunchiul lui. 

— Fără nume. Nu ştim cine este binefăcătorul nostru. 

— Vreun prieten? 

— Vreun prieten. Căruia îi datorez acum 1400 de lire sterline. 
Dobânda s-a înjumătățit şi ea, aşa că de la anul am să plătesc doar 
două sute optzeci de lire sterline la fiecare Crăciun. 

— Să-i dea Dumnezeu sănătate, oricine ar fi! 

— Amin! 

— Chiar nu ştii cine e? 

— Am făcut doar nişte vagi speculații în drum spre casă. Una mai 
neverosimilă ca alta. 

Urmară câteva clipe de tăcere. Apoi, Ross întrebă: 

— Unde erai când am plecat? 

— După o pisică maidaneză pe care o fugărea Garrick. N-a fost 
deloc frumos din partea lui: bietul animal avea un picior bolnav, plus 
că i-am spus de nu ştiu câte ori să nu se atingă de pisici! Dar asta nu 
înseamnă oare că mina poate să mai rămână deschisă o vreme? 

— Şi unde-i pisica acum? 

— Într-un coş, în bucătărie. 

— Mă gândeam eu! 

Ross se aplecă să ia un săculeț de la picioare. Demelza, oarecum 
neobişnuită cu o astfel de situaţie în ultima vreme, dădu să se ridice, 
însă el n-o lăsă: 

— Ți-am cumpărat o livră de ceai negru afumat. E mai bun decât 
cel pe care îl luăm de la Trencrom. M-am gândit că vrei să-l testezi. 

— Mulţumesc, Ross. Drăguţ din partea ta... Măcar acum, poate nu 
va mai trebui să îi facem servicii domnului Trencrom. Crezi că se 
poate? Aşa am fi cu adevărat liberi, nu ne-am mai ascunde, am putea 
să respirăm din nou! 

— Şi ţi-am mai adus o perie şi un pieptăn noi. M-am gândit că ar fi 
bine să ai unul de rezervă înainte să îl rupi pe cel pe care îl ai acum. 

Demelza luă lucrurile care îi erau oferite şi le întoarse pe toate 
fețele. Pieptănul avea un mâner răsucit, ca o şuviță de păr. 

— E foarte... extravagant, spuse ea vag. 

— Foarte. Am mai luat şi două perechi de ciorapi de lână dărăcită, 
pentru familia Gimlett. N-au fost scumpi: doi şilingi perechea. În 
ultima vreme, au avut suficiente lipsuri. Iar aici am o bonetă pentru 
Jeremy şi o pereche de mănuşi tricotate. M-am gândit că o să se 
supere dacă nu-i iau şi lui ceva. Nu sunt sigur în ceea ce priveşte 
măsura. Presupun că o să-l acopere cu totul. 

Demelza se ridică în picioare. Lumina zilei era pe trecute, iar peste 
deal ziua de iarnă era extrem de departe. Totul era tăcut, cu excepția 
vuietului înăbuşit ce venea din spatele casei, şi până şi acesta era 
pentru moment mai puțin asurzitor, deoarece marea era în reflux. 
Vraja secretă a înghețului se abătuse deja peste vale. 

— Par să fie măsura care trebuie. Te-ai descurcat de minune dacă 
ai reuşit să ghiceşti. Şi pentru tine ce ai cumpărat? 

— Am oscilat între o mantie de mătase şi o sabie bătută cu pietre 
prețioase, aşa că am amânat până data viitoare, spuse Ross. Asta a 
fost ultima achiziție. 

Se ridică şi el în picioare şi îi întinse o pereche de jartiere. Erau 
foarte elegante. 

— Pentru mine? se miră Demelza. 

— Am observat că n-ai purtat ciorapi lungi iarna asta şi m-am 
gândit că nu aveai cu ce să îi prinzi ca să nu cadă. 

Demelza izbucni în lacrimi. 

— Of, haide, nu plânge, n-am vrut să te jignesc. Era doar un gând 
care mi-a trecut prin minte. Dacă nu le vrei... 

— Nu-i vorba de asta, spuse ea. Ştii foarte bine că nu despre asta 
este vorba. Demelza îşi acoperi obrajii cu mâinile. E o senzație de 
uşurare... Şi ai cumpărat toate aceste lucruri... 

— Nu e nimic exorbitant. 

O cuprinse pe femeie cu brațul, însă căderea ei emoțională fu 
întreruptă de un țipăt brusc din partea lui Jeremy, care, nefiind 
obişnuit să-şi vadă mama plângând, se pornise s-o imite. Demelza 
îngenunche lângă el să-l liniştească, ştergându-i ochii în timp ce şi-i 
ştergea şi pe ai ei. După câteva secunde, ridică privirile spre Ross: 

— Iartă-mă! A fost un sentiment de uşurare. Vezi tu, eu te iubesc 
atât de mult... 

Ross se uită în jos, la ei amândoi, puternic emoționat el însuşi, dar 
şi fericit. Lumina de la fereastră sclipea în părul ei, pe curba spatelui 
ei, pe mânuţele lui Jeremy care o țineau strâns. 

— Trebuie să i le pun, spuse el. 

Demelza se uită la el: 

— Te referi la boneta şi la mănuşile lui Jeremy? întrebă ea. 

— La ce altceva? zâmbi Ross încruntat, alăturându-li-se. 

Cu dificultatea obişnuită, Jeremy fu îmbrăcat cu noile sale haine 
de gală. Toate îi veneau foarte bine şi nici nu se putea altfel, de vreme 
ce vânzătoarea le testase mai întâi pe propriul ei copil. Imediat după 
aceea, Jeremy o porni din nou din loc, în mersul lui clătinat, cu 
boneta căzută puţin pe o parte şi una din mănuşi nelegată suficient 
de bine. 

Demelza ştia că Ross nu vrusese să o facă să se simtă prost. 
Acum, ținea jartierele în mână; Ross i le luă, iar ea se aşeză, uşor 
nesigură. În seara asta avea nişte ciorapi lungi pe ea - unii vechi, dar 
erau negri, iar pielea ei deasupra lor lucea asemenea fildeşului. Ross 
îi prinse jartierele, cu foarte mare grijă. Trecuseră luni bune, dacă nu 
ani, de când nu mai existase această apropiere între ei, acel amestec 

ciudat între dorință şi afecțiune, pentru care nu există înlocuitor. 
Ochii ei luceau în întunericul din ce în ce mai dens. Rămaseră aşa o 
vreme, aproape nemişcaţi, el în genunchi, iar ea sprijinindu-se de 
spătarul scaunului. Simţea mâinile lui reci pe picioarele ei. Să ţii 
minte asta, îşi spuse ea. În momentele de gelozie şi neglijare, să ţii 
minte asta! 

— Aşadar, n-ai să scapi aşa uşor de mine, iubito! 

— N-am să scap aşa uşor de tine, iubitule. 

În colț, lângă uşă, Jeremy căzu în fund cu o bufnitură surdă şi 
începu să-şi scoată mănuşile metodic. 


Capitolul 13 


Verity, sora lui Francis, scrisese ca să-i invite pe Ross şi pe 
Demelza să stea cu ei de Crăciun; însă cum falimentul se apropia cu 
paşi repezi, nu avuseseră altă alternativă decât să refuze invitația. 
Această păsuire neaşteptată schimbă însă situaţia, iar Ross fu de 
acord să meargă în Ajunul Crăciunului şi să rămână acolo peste 
noapte. Simțea că nu ar putea lipsi mai mult de la mină. Pentru 
Verity, care fusese întotdeauna foarte apropiată de Francis, moartea 
acestuia fusese o lovitură foarte grea; şi, aşa cum subliniase 
Demelza, era de datoria lor să fie alături de ea la primul Crăciun de 
după nefericitul eveniment. Elizabeth avea să meargă împreună cu 
Geoffrey Charles, astfel că familia întreagă se putea reuni în acest fel, 
deşi într-o casă şi o localitate fără amintiri. 

În ultimul moment, spre surprinderea tuturor şi spre uşurarea 
sufletească a Demelzei, Elizabeth îşi schimbă planurile. Mama ei 
fusese bolnavă iar, aşa că Elizabeth hotări să petreacă Crăciunul la 
Cusgarne, vechiul ei cămin, situat chiar la marginea oraşului Truro. 
Îl anunţă pe Ross în legătură cu noile planuri cu patru zile înainte de 
Crăciun, când acesta îi făcu obişnuita vizită săptămânală. 

Ross ajunse mai târziu decât de obicei şi o găsi la cină, mâncând 
singură în salonul de iarnă. Se aşeză la masă ca să discute cu ea, 
observă cât de sărăcăcioasă era cina şi refuză atunci când i se oferi şi 
lui o porţie. Încăperea aceasta, cea mai des folosită dintre toate, era, 
în acelaşi timp, cea mai degradată. În seara aceea, Elizabeth părea 
obosită şi bolnavă, iar delicatețea ei îi conferea dintr-o dată un aspect 
fragil. Mătuşa Agatha nu arăta nici ea mai bine şi chiar părea că nu 
mai are mult până cade la pat. Asta presupunea un efort suplimentar 
de a-i duce masa la pat şi de a-i oferi toate celelalte îngrijiri de care 

are nevoie un bolnav imobilizat. Tabb muncea 18 ore pe zi la câmp, 
în timp ce doamna Tabb avea grijă de cele câteva animale pe care le 
păstraseră. Ross realiză câtă treabă rămânea în grija lui Elizabeth. 

După aceea, Ross se duse sus, parcurgând coridoarele întunecate 
către camera mătuşii Agatha. Întrevederea avu loc la lumina a două 
lumânări. Mătuşa Agatha era proptită în pat, între perne, iar ochii ei 
strălucitori, ca două mărgele, clipeau în lumina lumânării; îl 
bombarda neîncetat cu întrebări ale căror răspunsuri nici măcar nu 
le putea auzi, pierzându-se în lungi şiruri de amintiri răscolite dintr- 
un trecut mort şi îngropat pentru toţi ceilalți în afară de ea. Îi spuse 
lui Ross că avea 97 de ani şi că era hotărâtă să trăiască suficient cât 
să apuce suta. Indiferent dacă vârsta declarată era reală sau nu, 
Ross o credea capabilă să facă tot posibilul pentru a-şi atinge scopul. 
Probabil trăgea să moară, aşa cum credea Elizabeth, dar mai avea 
ceva de tras. 

Şi aşa a sosit şi Crăciunul, prima zi de Crăciun fiind într-o zi de 
marți friguroasă şi cu vânt puternic. În noaptea precedentă căzuseră 
chiar fulgi de zăpadă, dar aceştia se topiseră până la ivirea zorilor. Un 
sezon care nu prevestea nimic bun, de vreme ce Pitt convoca armata, 
iar pretutindeni se formau asociaţii de mici proprietari de terenuri, de 
nobili şi de negustori. Iar francezii, aflați acum la Anvers, aruncau 
priviri amenințătoare peste estuarul Escaut, împiedicaţi să înainteze 
doar de un pact de neagresiune încheiat între Marea Britanie şi Ţările 
de Jos. 

În timp ce lua masa de Crăciun împreună cu familia Blamey — 
Andrew, soțul lui Verity, care se afla în permisie de pe vas, şi cei doi 
copii ai săi din prima căsătorie: James - ofițer aspirant în marină, 
impetuos, dar cu suflet mare, şi Esther - la fel de reținută pe cât era 
fratele ei de exuberant, Ross privea pierdut pe fereastră, la apa 
cenuşie, tulburată de vânt, din Portul Falmouth. Reflectând la 
perspectiva războiului şi gândindu-se dacă era cazul să meargă el 
însuşi în Franța, să-l găsească pe Mark Daniel cât încă era pace; 
încercând să-l identifice pe binefăcătorul său; şi căutând o soluție 
pentru a se achita de datoria morală pe care o avea față de Elizabeth 
şi față de Geoffrey Charles. 

La vreo 25 de kilometri distanță, binefăcătoarea lui se bucura de o 
cină şi mai liniştită în compania unchiului ei, mâncând friptură de 
vită şi budincă cu prune. Cârlionţii castaniu-roşcați fuseseră 
îmblânziți într-un coc răsucit strâns, tot aşa cum şi firea ei fusese 
îmblânzită în ultimele săptămâni. Când se întorsese din Truro, Ray 
Penvenen îi povestise despre întrevederea lui cu Dwight. Între unchi 

şi nepoată avusese loc o ceartă, întocmai cum unchiul se aşteptase, 
de altfel. Dar, spre mirarea lui, femeia capitulase dintr-odată, după 
care urmase o reconciliere oarecum tandră. Nu că ea ar fi întreprins 
ceva concret în acest sens — nici nu se aştepta la asta din partea ei —, 
însă rezultatul fusese cel dorit de el. Un timp, fusese puțin suspicios 
după o asemenea victorie neaşteptată şi continua să supravegheze 
fiecare mişcare a nepoatei prin intermediul vreunuia dintre servitori; 
treptat, ajunsese însă la concluzia că reuşise să suprime exact la 
timp orice urmă de ataşament între cei doi. Anticipa o plecare la 
Londra la începutul lui februarie şi îi propuse lui Caroline să îl 
însoțească. Femeia nu manifestă cine ştie ce entuziasm la auzul 
propunerii, dar, cel puţin, nici nu ridicase vreo obiecție; iar domnul 
Penvenen hotărâse în sinea lui că ea nu trebuia să se mai întoarcă 
aici. El avea o soră în Londra, căsătorită cu un negustor avut. Sora 
lui avea şapte copii. Cu siguranță, nu avea s-o deranjeze câtuşi de 
puțin să aibă grijă şi de un al optulea pentru o vreme. 

Dwight Enys cină singur şi mai târziu decât ceilalți, pentru că 
fusese plecat şi hotărâse să profite cât mai mult de timpul pe care îl 
avea la dispoziție până la lăsarea întunericului. Lottie Kempthorne, 
fata cea mare a lui Charlie, care avea nouă ani, făcuse variolă şi se 
simțea foarte rău. O întâmplare de rău augur. Anul acesta, cu 
excepţia unui grad înalt de mortalitate cauzat de un focar de pojar în 
iunie, nu existase nicio epidemie serioasă. Un mod dezagreabil de a 
întâmpina noul an, luptând împotriva uneia dintre cele mai 
supărătoare boli. În timp ce Dwight se afla acolo, o observase pe sora 
mai mică a lui Lottie, May, jucându-se cu un tip nou de carte de 
poveşti. Se numea Povestea lui Primerose Prettyface şi era tipărită pe 
hârtie groasă, de calitate, fiind legată în coperţi din material cornos. 
În timp ce îşi lua cina, încercă să îşi amintească unde mai văzuse o 
carte asemănătoare; însă gândurile sale se îndreptară curând spre 
Caroline. 

Printre cadourile pe care le primise astăzi era şi unul de la familia 
Hoblyn: un fular cu o țesătură fină. Pe o bucată veche de hârtie 
liniată era scris: „De la Rosina, cu dragoste”. Se întrebă cine scrisese 
biletul, ştiind că niciunul dintre ei nu ştia să scrie. Mai avea şi alte 
cadouri primite în natură astăzi: ouă, o bucată de bacon, două pâini, 
o prăjitură, şase lumânări din seu, un covoraş țesut — adevărate 
dovezi ale recunoştinței din partea unor oameni pentru care fiecare 
cadou oferit însemna un real sacrificiu. 

„„.Şi Elizabeth. În cele din urmă, Elizabeth nu petrecuse ziua de 
Crăciun la Cusgarne. 

O găsise pe mama ei într-o stare de sănătate mai bună decât se 
aşteptase, dar, cu toate acestea, nu se simțise mai puțin obligată să 
rămână cu ei, aşa cum planificase inițial. 

Însă pe la ora prânzului primise un mesaj de la George Warleggan, 
care îi spunea că tocmai aflase de prezenţa ei acolo şi, cu această 
ocazie, îi invita pe toți la noua reşedinţă de la ţară a familiei 
Warleggan, Cardew, unde George petrecea weekendul cu câțiva 
prieteni apropiați. Doamna  Chynoweth, deloc încântată de 
perspectiva ieşirii, insistase ca Elizabeth să accepte invitaţia, 
prezentându-i în culori strălucitoare splendoarea  reşedinței. 
Elizabeth se lăsă copleşită de sentimentul datoriei şi refuză invitația. 
La ora două, George însuşi îşi făcu apariția, ca să o ia cu el. Aşadar, 
oarecum spre surprinderea ei, în această zi vijelioasă şi mohorâtă, pe 
o semifurtună care începea să se domolească, Elizabeth se trezi în 
trăsura lui George, după ce îl lăsase pe Geoffrey Charles în grija 
părinţilor ei. 

Reşedinţa Cardew, a cărei construcție începuse la cererea lui 
Nicholas Warleggan cu numai zece ani în urmă, i se păru lui 
Elizabeth corespunzând întocmai renumelui său: o casă cu o enormă 
galerie exterioară mărginită de o colonadă în stil ionic, saloane de 
primire mobilate extravagant, cu şemineuri masive şi tavane turnate, 
cu 35 de dormitoare — exceptând camerele servitorilor —, camere unde 
erau expuse armele de vânătoare, ateliere, cămări de alimente, 
grajduri, sere şi grădini interioare. În fața casei, terenul fusese 
amenajat în aşa fel încât să ofere o privelişte neîntreruptă a unui lac 
artificial, dincolo de care se zărea un parc ce se întindea peste 
deluşoare pitoreşti. 

Pe lângă această reşedinţă, Trenwith părea o căsuță de la ţară, iar 
Cusgarne părea dintr-odată mai sărăcăcioasă decât oricând. lar după 
ce veneai de la Cusgarne, părea foarte caldă şi primitoare! Mai mult 
decât orice altceva, lui George îi făcea o plăcere enormă să îi arate 
toate aceste lucruri lui Elizabeth - fapt care nu le scăpă câtuşi de 
puțin celorlalți membri ai clanului Warleggan. Erau vreo douăzeci de 
oaspeți în casă, oameni aleşi pe sprânceană de către domnul 
Nicholas Warleggan, în funcţie de valoarea potenţială a fiecăruia în 
raport cu afacerile sau relațiile sociale ale domniei sale. Iar el ar fi 
fost şi mai mulțumit dacă George n-ar fi plecat pe neaşteptate în 
mijlocul zilei ca să se întoarcă apoi cu această tânără femeie, căreia 

să-i dedice ulterior întreaga lui atenţie. 

Dacă George ar fi avut ceva „de câştigat” din asta, ar fi avut altă 
părere. Era de mult timpul ca George să se însoare, iar acum era 
momentul potrivit. Existau trei sau patru tinere uşor sub 20 de ani pe 
care domnul Warleggan le avea în vizor, toate eligibile din unul sau 
mai multe motive, dar în principal pentru rangul lor social sau 
pentru legăturile de sânge — de vreme ce George avea suficienți bani — 
iar Nicholas ar fi fost încântat să-şi vadă fiul manifestându-şi cumva 
preferința pentru una dintre ele. Această pasiune veche a lui față de 
o văduvă plăpândă, lipsită de orice influență, era complet greşită — cu 
atât mai mult cu cât era vorba despre o femeie care - chiar şi prin 
mariaj — purta numele de Poldark. 

În orice caz, chiar presupunând că s-ar fi legat o căsătorie din asta 
- iar Nicholas, cunoscând-o pe Elizabeth, considera că şansele erau 
minime -— şi presupunând că el ar trece cu vederea dezamăgirea unei 
asemenea căsătorii neinspirate, Elizabeth, care avea un singur copil 
din căsătoria anterioară, şi acela în vârstă de opt ani, era, cel mai 
probabil, stearpă; şi, mai presus de orice, Nicholas îşi dorea să vadă 
câțiva nepoței dolofani țopăind prin casă. Se gândi că ar fi fost mai 
bine ca Elizabeth să fi căzut în puțul minei, în locul lui Francis. 

Gândul la familia Poldark îl făcu să-şi îndrepte privirea către 
fratele lui, Cary, care discuta într-un colț cu tânărul Boscoigne. Cary 
începea să devină o povară prea mare pentru membrii mai 
respectabili ai familiei. Fiind direct implicat într-o mare parte din 
rețeaua financiară Warleggan, nu putea fi împins undeva, în fundal, 
precum bunicul Warleggan; cu toate acestea, prin maniera lui de a se 
îmbrăca şi prin comportament, Cary refuza să țină pasul cu Nicholas 
şi George. Nu putea fi convins sub nicio formă să poarte peruci, să 
renunțe la boneta sa ori să-şi țină hainele ponosite departe de petele 
de tutun sau de cerneală. Prin simpla lui prezenţă, îi cobora şi pe ei 
la nivelul lui. Cel mai probabil Tony Boscoigne râdea de se prăpădea 
în sinea lui, şi poate chiar încerca să rețină ciudățeniile lui Cary, 
pentru ca mai apoi să le imite precum maimuţele în fața prietenilor 
lui. N-avea niciun rost să deții o casă frumoasă şi tot luxul pe care ți- 
l puteau asigura banii, când trebuia să tolerezi asemenea rude. 

În plus, influența lui Cary asupra lui George era constant una 
proastă. Niciunul dintre ei nu realiza la fel de bine ca el, Nicholas, 
imensa importanță a integrității personale şi comerciale. 
Construieşte-ți un nume, o reputație, şi apoi poți obține orice, în 
limitele relațiilor financiare obişnuite. Singura preocupare a lui Cary 
era să-şi atingă propriile scopuri, fără să se mai sinchisească de 

principii. 

Nicholas se gândi la întrevederea lor recentă, când Harris Pascoe îi 
convocase în legătură cu stingerea datoriei tânărului Poldark. 
Întâmplarea a făcut să fie toţi de faţă, iar Cary se repezise la el cu 
chipul atât de palid, încât îl crezuse bolnav. Chiar atunci şi acolo, în 
timp ce Harris Pascoe îi aştepta într-un birou alăturat, avusese loc o 
scenă aprinsă. Cary aproape turbase de furie, iar George, deşi reuşea 
să se controleze mai bine, nu era nici el prea departe. Trebuise să 
apeleze la întreaga lui autoritate pentru a-l calma pe Cary şi pentru 
a-i face pe amândoi să înțeleagă că nu era vorba decât de un 
impediment firesc în afaceri, care trebuia tratat ca atare. În plus, nu 
existau pierderi financiare; ba aveau chiar profit, pentru că domnul 
Pearce le oferise polița cu un discount; şi ar fi fost sub demnitatea lor 
de oameni de afaceri să-şi iasă din fire doar pentru că pierduseră 
ocazia de a se răzbuna pe un boiernaş oarecare de la țară. Depăşiseră 
de multă vreme faza asta. Şi nu-i prindea bine deloc. 

În privinţa lui George, Nicholas era mulțumit că reuşise să îşi 
impună punctul de vedere. Pe de altă parte, cu Cary nu se ştia 
niciodată. Tocmai atunci când credeai că acceptase să se conformeze 
unor reguli stabilite de comun acord, te trezeai dintr-odată că face 
exact pe dos, dovedind astfel că nu avusese niciodată intenţia de a se 
supune respectivelor reguli. 


Ross se îngriji de problema lui specială pe durata Crăciunului şi 
până aproape de Anul Nou. Apoi merse să-i facă o vizită lui Harris 
Pascoe. Mai întâi de toate, spuse el, dorea să vândă cele treizeci de 
acțiuni pe care le mai deținea încă la mina Wheal Leisure. Pe cele 
vândute anterior câştigase şase sute de lire sterline, şi nici acum nu 
se aştepta la mai puţin. Pascoe mormăi şi scutură puțin nisip 
absorbant peste un document. 

— Presupun că n-ai de ales? E păcat să faci asta acum. Aproape 
sigur va izbucni războiul. Aducerea regelui în fața instanţei va încinge 
spiritele de ambele părți. Şi în tot timpul ăsta, prețul cuprului va 
creşte. 

— Nu e vorba că n-am de ales, dar vreau să o vând. Poate vei 
putea obține mai mult de şase sute de lire în schimbul acţiunilor. 

— E un preț bunicel. P-presupun că vei folosi banii astfel încât să- 
ți poţi păstra cealaltă mină funcțională? 

— Nu. Sunt deja împăcat cu ideea pierderii ei. Vreau banii pentru 

un scop anume. Deocamdată vreau să-i las în grija ta. De vreme ce ai 
fost de acord o dată să acționezi în numele unui client anonim, nu 
prea mai poți refuza să faci asta a doua oară. 

Pascoe îl cântări din priviri pe clientul său uscățiv, care uneori 
părea să capete înfăţişarea unui lup. 

— Nu înţeleg ce vrei să spui. 

— Văduva lui Francis şi familia lui sunt într-o stare de sărăcie 
lucie. Mai mult decât noi chiar. lar ea nu are un bărbat alături. Acum 
doi ani, Francis şi-a investit ultimele şase sute de lire în Wheal 
Grace. Mă simt oarecum răspunzător pentru situaţia în care s-a 
ajuns. Îmi doresc ca Elizabeth Poldark să primească înapoi cele şase 
sute de lire sterline. 

— Şi crezi că va accepta? 

Ross medită câteva clipe. 

— Nu va accepta. Sau nu cred. Aici am nevoie de ajutorul tău. 
După ce vor fi vândute acțiunile mele la Leisure, vreau să-i faci o 
ofertă pentru partea ei — sau a fiului ei — din Wheal Grace, în numele 
unui client anonim pe care îl reprezinți. Cu siguranță va accepta, iar 
atunci îi vor putea fi transferați banii. 

Ross privea stropii de lapoviță topindu-se şi prelingându-se pe 
ferestre. Anul ce stătea să se încheie nu se dezmințea până la ultima 
secundă. Adăugă: 

— Nu e o idee originală - am copiat-o de la prietenul tău, care a 
folosit-o în favoarea mea. 

Domnul Pascoe suflă nisipul de pe foaie şi scutură documentul de 
câteva ori, să se asigure că într-adevăr cerneala se uscase. 

— Vrei să spui că oferi 600 de lire sterline pentru o jumătate din 
acțiunile unei mine care urmează să fie închisă? 

— Nu am închis-o încă, desigur. Miracole se pot întâmpla oricând. 

— Şi crezi că verişoara ta prin alianță va c-crede că un străin 
oarecare e atât de fraier încât să facă o asemenea ofertă? 

— Puteam eu să cred că ar fi cineva suficient de fraier încât să 
accepte o reînnoire a poliței mele? 

Domnul Pascoe tuşi scurt. 

— Nu... 

Urmară alte câteva clipe de tăcere. Privirea lui Pascoe se îndreptă 
către ceas. 

— lei cina cu noi? 

— Mulţumesc. 

Se ridicară în picioare. Pascoe spuse: 

— În calitate de bancher şi creditor al tău, mă văd nevoit să te 

sfătuiesc să nu faci o asemenea mişcare exagerată. S-sincer, o 
consider o nechibzuință! Nu-ţi permiţi aşa ceva. Chiar nu-ți permiți! 
Sunt singurii bani de care dispui. 

— Nu-mi permit, conveni Ross. Şi, în plus, trebuie să-mi întrețin 
propria soție şi să mă îngrijesc de propriul meu fiu. Dar eu sunt încă 
aici şi pot să am grijă de ei eu însumi. Francis nu mai e. Dacă fac 
asta, o să pot să-mi fac ordine în viață cu o conştiinţă mai curată. 

— N-ar fi oare la fel de mulțumitor dacă i-ai ceda venitul tău din 
acțiunile Leisure - temporar, vreau să spun - până când se mai 
îmbunătăţeşte situația financiară a doamnei Poldark? Nu se ştie 
niciodată cum se schimbă lucrurile... Pentru ea n-ar fi extraordinar 
de mult, suma totală n-ar fi foarte mare, dar vorbim totuşi de o plată 
regulată, trimestrială. 

— Nu, spuse Ross. N-ar fi la fel de mulțumitor. 

Harris Pascoe se duse la un dulăpior de lângă fereastră, de unde 
luă o carafă şi două pahare. 

— Nici nu mă a-aşteptam să ţii cont de vreunul dintre sfaturile 
mele. 

Ross îşi frecă bărbia: 

— Sfaturile tale sunt bine-venite întotdeauna, Harris. Ca şi 
prietenia ta. Ştiu că sunt inestimabile. Dar în chestiunile acestea, 
unde e vorba despre legături de sânge şi uneori chiar de afecțiune şi 
antipatie trebuie să ne purtăm aşa cum ne dictează chimia noastră 
interioară. O anumită acțiune ne oferă satisfacţii, pe câtă vreme alta 
nu. Prin urmare, facem anumite lucruri, luăm decizii care nu au cum 
să nu pară complet lipsite de rațiune pentru cineva care priveşte din 
afară, aşa ca tine. Dar întotdeauna e bine să ai alături pe cineva care 
să-ți indice constant calea cea dreaptă. Asta faci tu. Şi noi ne 
amintim treaba asta cu recunoştinţă, chiar dacă ne amintim prea 
târziu. 

Harris Pascoe zăngăni paharul în timp ce turna vinul de Canare. 

— Desigur, voi face tot ce pot să te ajut, Ross. Nu pot să îţi refuz 
asta, deşi nu sunt de acord. Faci un gest cât se poate de onorabil. 
Sper că nu vei ajunge să îl regreți. 


„Vulpea şi strugurii” era un han mic şi destul de izolat situat la 
jumătatea drumului dintre Killewarren şi Redruth. Acolo, cam pe la 
ora aceasta, alte două persoane beau vin de Canare şi făceau planuri. 

Cu cincisprezece minute înainte, Caroline Penvenen şi servitorul ei 

urcaseră în şa; iar Caroline anunţase că dorea ceva de băut şi un 
adăpost de vreme urâtă, iar el trebuia să meargă înaintea ei să îi 
asigure pe cei din familia Teague că va ajunge la ei în scurt timp. 
Băiatul părea stânjenit, se aprinsese la față şi n-avea nicio tragere de 
inimă, trădând oarecum instrucțiunile secrete pe care le primise de la 
stăpânul său; aşa că femeia îl trimise nervoasă să o aştepte afară; 
avea să i se alăture din nou după ce îşi potolea setea. 

În micul salonaş întunecos al hanului, cu tablouri cusute de mână 
şi înrămate, cu feriga indiană şi cănile cositorite, Caroline îşi scoase 
mănuşile şi rămase pentru un moment să-şi încălzească mâinile la 
foc, neştiind sigur dacă totul mergea conform planului. Nu văzuse 
niciun cal afară, dar poate era o simplă măsură de precauţie, şi îl 
priponise într-un loc mai ascuns vederii. Când soția hangiului veni 
repede cu vinul, Caroline trase aer în piept, pregătită să o întrebe; 
apoi remarcă cele două pahare pe tavă şi pe Dwight care stătea în 
pragul uşii. 

În scurt timp, erau unul în braţele celuilalt. Un cinic ar fi remarcat 
evoluția bruscă a relației lor după intervenția domnului Penvenen. 
Probabil Caroline ar fi ales aceeaşi cale indiferent de situație, dar, în 
lipsa acestei opoziții făţişe, i-ar fi trebuit luni întregi să ajungă aici. În 
schimb, acum mărise viteza, iar Dwight îi oferea toată libertatea de 
care avea nevoie, de bunăvoie şi din toată inima în privința 
destinaţiei, dar ezitant în privința traiectoriei. Probabil că expresia lui 
trăda ceva din vina pe care o resimțea, pentru că ea se desprinse 
brusc de el şi spuse: 

— Tu nu simți la fel ca mine? Mi-ar părea rău să merg prea 
departe sau să grăbesc lucrurile... 

— Dar nu faci nici una, nici alta, draga mea. Ar fi imposibil. Eu... 
singura mea problemă este felul în care procedăm. Din fire, nu-mi 
place să mă ascund - şi ştiu că nici ţie — dacă pot evita acest lucru. 
Mi-aş dori să mergem acum la unchiul tău şi să-i spunem ce avem de 
gând... 

— Nu-l cunoşti pe unchiul Ray. Are doza aia de încăpățânare 
caracteristică tuturor celor din familia Penvenen. Dar există cumva 
vreun motiv anume pentru care nu agreezi ideea ca noi doi să fugim 
împreună în lume? 

— De ce întrebi? 

— Pentru că simt că aşa este. 

Bărbatul merse în spatele scaunului ei şi puse mâna pe fruntea 
femeii. 

— E un motiv atât de neînsemnat încât mi-e şi ruşine... Ai auzit de 

Keren Daniel? 

— Fata care... 

— Da, fata de care m-am îndrăgostit, deşi mi-era pacientă. Fata al 
cărei soț, Mark Daniel, a aflat că îi este necredincioasă... şi a ucis-o, 
când ar fi trebuit, de fapt, să mă ucidă pe mine. 

— Ştii? Eu am auzit o altă versiune a poveştii. Cum că ea ţi-ar fi 
făcut ochi dulci şi aşa mai departe... Eu sunt sigură de un singur 
lucru, Dwight: puterea ta de îngăduință, care e atât de mare, nu se 
manifestă niciodată când e vorba de tine însuți. 

— Indiferent care este versiunea reală, faptele nu pot fi puse la 
îndoială. Când un om de profesia mea se poartă aşa cum m-am 
purtat eu are tot dreptul să se autodisprețuiască. Zicând acestea, 
Dwight tocmai voia să se îndepărteze de ea, dar Caroline îl reținu, 
prinzându-l de mâna pe care o ținea pe umărul ei. Dwight continuă: 
Oamenii au fost amabili... Îngăduitori, cum spui tu. Versiunea pe 
care ai auzit-o tu a devenit cea general acceptată. Uneori o accept şi 
eu. Dar stigmatul rămâne. Prin urmare, este foarte important felul în 
care se comportă acea persoană ulterior... 

— lar căsătoria cu mine... 

— Căsătoria cu tine în mod fățiş ar pecetlui pentru totdeauna 
fericirea mea - da, şi reputaţia mea, aşa este — lucru pe care nu-l 
merit, dar pe care îl accept cu bucurie. Dacă m-aş căsători cu tine pe 
ascuns şi am fugi împreună în miez de noapte - deşi aş accepta şi 
asta cu inima deschisă şi la fel de bucuros —, aş semăna puţin cu un 
vânător de zestre, cu o persoană cu caracter îndoielnic — exact aşa 
cum sugerează, de altfel, aventura mea cu Keren. Faptul că-mi 
abandonez toți prietenii şi pacienţii fără o vorbă aduce tot a fugă de 
responsabilitate, una cu mult diferită de aventura avută cu Keren, 
dar nu diferită în totalitate... 

Se desprinse din strânsoarea ei şi îi acoperi mâna cu cealaltă 
mână. Mâna ei rămase calmă între palmele lui, însă el nu se amăgi 
cu gândul că femeia avea să renunțe aşa uşor. Dwight spusese mai 
mult decât intenționase. 

Caroline întrebă pe un ton abia şoptit: 

— Mă asemeni cu Keren? 

— Dumnezeule, nu! Nu semeni cu ea nici... 

— Nu crezi că treaba asta e doar în mintea ta, Dwight? Şi, 
indiferent cum stau lucrurile, nu crezi că e cazul să depăşeşti cumva 
momentul? Nicăieri pe unde am fost n-am auzit nici măcar o vorbă 
de reproş la adresa ta în ceea ce priveşte moartea lui Keren. Ea se 
arunca în brațele tuturor bărbaţilor. De ce şi-ar schimba cineva 

părerea despre tine doar pentru că te căsătoreşti cu mine? 

— Nu pentru că mă căsătoresc cu tine, nu... 

— Sau pentru că fugi în lumea largă cu mine. Caroline îşi retrase 
mâna, dar fără să se înfurie: Dwight, poate crezi că nu sunt 
rezonabilă fiindcă nu procedez aşa cum vrei tu, dar instinctul îmi 
spune că e bine aşa cum doresc eu. Dacă ne recunoaştem deschis 
relația, acum, când mai avem o lună întreagă de aşteptat, vor apărea 
tot felul de complicaţii, vom avea de înfruntat tot felul de dificultăți. 
Va trebui să plec din casa unchiului meu, să rup legăturile cu el 
fățiş; şi, deşi ştiu că pot face asta, nu vreau. Nu vreau s-o fac câtuşi 
de puțin, dacă pot să evit. Deşi pretind că nu-mi pasă de ceea ce 
crede el, legăturile mele de familie sunt destul de puternice. Îi datorez 
lucruri pe care nu i le-aş datora dacă ar fi tatăl meu... Dacă plecăm 
în secret, dacă fugim, o să se înfurie. O să ne facă cum îi vine la gură. 
Dar o să facă asta singur, pentru că n-o să aibă cu cine să se certe. 
Nu va putea să ne arunce cuvinte pe care, ulterior, să nu le poată 
retrage, din demnitate. Şi nici eu nu voi rosti vorbe definitive, grele, 
dureroase, aşa cum aş face dacă aş fi nevoită să îl înfrunt. Astfel, cu 
puţin noroc, nimic nu va sta în calea unei eventuale reconcilieri peste 
şase luni sau un an. Va fi nevoit să accepte ceea ce nu poate 
schimba. Orice altă variantă se va termina cu o scenă de genul „dacă 
pleci din casa asta acum, pleci pentru totdeauna”, iar orgoliul îl va 
împiedica apoi să-şi retragă ultimatumul. 

Dwight o ascultă tăcut, fără să mai poată spune nimic. 
Argumentele ei nu puteau fi combătute. Ceea ce spusese Caroline era 
adevărat, iar lui nu-i mai rămânea decât să lupte să-şi depăşească 
împotrivirea. În orice caz, era în mod vădit nedrept să o împovăreze 
pe ea cu efectele întârziate ale unei vechi poveşti de iubire. Pentru că 
asta era — atât şi nimic mai mult. O iubea mai mult, nu mai puțin, 
pentru loialitatea pe care o dovedea față de bătrânul ei unchi - o 
calitate pe care n-o trădase până când nu fusese nevoită să-l înfrunte 
pe el. O ţinuse bine ascunsă, aşa cum reuşea să-şi ascundă 
majoritatea sentimentelor. 

Dwight încă mai avea momente când nu-i venea să creadă că 
femeia asta minunată, tânără şi plină de energie fusese de acord să 
se căsătorească cu el. Renunța la multe pentru a face acest pas. lar 
el ar fi dat dovadă de meschinărie şi ingratitudine dacă punea la 
îndoială modul în care ea alesese să rezolve această situație. 

O săptămână mai târziu, Elizabeth trimise mesaj că dorea să-l 
vadă pe Ross. Acesta făcu un drum călare până la Trenwith, în ciuda 
furtunii care se abătuse dinspre nord-vest. Când ajunse acolo, avu 
senzația că nu mai văzuse niciodată casa atât de pustie. Vântul 
cobora şuierând pe hornul cel mare din hol, ochiurile de geam slăbite 
din fereastra cea mare zăngăneau fără întrerupere, iar preşul uzat de 
la uşă se ridica şi flutura din cauza curentului. Viaţa şi căldura 
umană dispăruseră cu totul din locul acela. 

Elizabeth era sus, iar Ross o privi coborând pe scările late cu pasul 
acela agil şi uşor care o caracteriza atât de bine. Purta o jachetă 
micuță, albă şi masculină peste rochia gri, strânsă în talie. Văzu 
privirea lui Ross luminându-se la vederea ei. 

— Ross... Întinse mâna către el: Te rog, intră! Îmi pare rău că te- 
am făcut să-ți laşi treburile şi să vii până aici. Dar aş vrea să ştiu ce 
să fac. 

Ross o urmă în salonaşul de iarnă, iar ea ridică două scrisori de 
lângă roata de tors. I-o întinse lui Ross pe prima. Deşi ştia care e 
conținutul scrisorii, bărbatul o citi cu atenţie până la capăt, interesat 
să afle cum pusese Pascoe problema. Când termină, ridică privirea 
spre ea. 

— Ei bine, nu ți se pare surprinzător? îl întrebă ea. Faptul că ne 
oferă cineva tocmai în momentul ăsta în schimbul pachetului meu de 
acțiuni la Wheal Grace exact aceeaşi sumă pe care a investit-o 
Francis inițial? S-a mai descoperit zăcământ nou? 

— Nu. Mi-aş fi dorit eu... E foarte ciudat, ai dreptate. Într-adevăr, e 
greu de înțeles. Toată lumea ştie că o vom închide în curând. lar 
Pascoe spune că nu poate divulga identitatea cumpărătorului. Ieri ai 
primit asta? 

— Da. Femeia ezită, genele întunecate căzându-i grele pe obraz: 
Prima dată m-am gândit la George Warleggan. Ştii că tot încearcă să 
mă ajute. Chiar am senzația că încearcă să-mi fie mie de ajutor cu 
aceeaşi insistență cu care încearcă să-ți pună ţie bețe în roate. Şi m- 
am gândit că, cumpărând aceste acţiuni, caută probabil să împuşte 
doi iepuri dintr-o lovitură... Aşa că i-am scris domnului Pascoe. l-am 
trimis scrisoarea prin Tabb ieri. Tabb a aşteptat un răspuns. 

Elizabeth îi întinse a doua scrisoare. 


Stimată doamnă, citi Ross, 

„Vă mulțumesc pentru scrisoarea trimisă astăzi. 

Pot să vă asigur că, în cazul în care dumneavoastră şi căpitanul 
Poldark decideţi să vindeți partea deţinută de fiul dumneavoastră la 

mina Wheal Grace, aceasta nu va ajunge la niciunul dintre membrii 
Jamiliei Warleggan şi nici la vreo persoană care acţionează în numele 
lor. Potenţialul client este un domn independent, al cărui principal 
interes este binele dumneavoastră şi al fiului dumneavoastră. Nu va 
exista niciun fel de tentativă de amestec în modul în care este 
gestionată mina în prezent. 
Cu deosebită stimă şi onoare, umilul dumneavoastră slujbaş, 
Harris Pascoe” 


Ross îi înapoie scrisoarea. Elizabeth îi urmărea fiecare reacție, aşa 
că fu nevoit să spună ceva: 

— Extraordinar! 

— Şi ce mă sfătuieşti să fac? Nu ştiu dacă e cazul să luăm în 
calcul propunerea asta... 

— S-o luăm în calcul? Trebuie s-o acceptăm! 

— Şi reacția ta mă surprinde. Credeam că te temi de un amestec 
din partea unui străin. 

— În alte condiţii, m-aş teme cu siguranță. Dar mai este şi 
scrisoarea lui Pascoe... Şi trebuie să-ți povestesc şi despre norocul 
care m-a lovit din senin, nu demult. Ross îi povesti lui Elizabeth 
despre împrumutul anonim pe care îl primise, apoi adăugă: Nu pot 
decât să presupun că aceeaşi persoană încearcă acum să te ajute pe 
tine. Vreun excentric care îi vrea binele familiei Poldark... N-ar fi 
putut să apară într-un moment mai potrivit! 

— Ai idee cine ar putea fi? 

— Câtugşi de puţin. Dar am încredere în Pascoe. Ştiu că nu ne-ar 
trăda şi nu ne-ar pune într-o situație dificilă. 

Talia ei mică îi scoase în evidență forma sânilor mici atunci când 
se întoarse cu spatele la el. 

— Eu... Desigur, banii aceştia ar conta enorm... 

— Ar trebui să fim nebuni de-a dreptul ca să nu-i acceptăm. 
Gândeşte-te la Geoffrey Charles! Sunt slabe şansele ca mina să 
meargă în continuare, dacă noul partener nu investeşte alți bani în 
ea. Poate are vreo idee. Dacă da, asta nu poate decât să mă 
avantajeze. Sper să-l întâlnesc. 

Ross se gândi că reuşise s-o scoată la capăt destul de elegant. 
Cumva însă avea sentimentul ciudat că mai degrabă o înşela pe 
Elizabeth în loc s-o ajute, iar asta în ciuda sacrificiului pe care 
tocmai îl făcuse. Nu-i spusese încă Demelzei ce avea de gând şi spera 
că o să treacă multă vreme până când va afla. 

Elizabeth spuse: 

— Eşti sigur că e în regulă, Ross? În ceea ce te priveşte, adică. 
Poate doar pretinzi că eşti de acord, considerând că aşa este cel mai 
bine pentru noi. Nu mi-ar plăcea deloc să ştiu că am trădat prietenia 
noastră. 

— Nu trădezi nimic, Elizabeth. Eu spun ceea ce spun cu toată 
convingerea. E mai bine să vinzi. Ţi-ar uşura situația. Nu pot decât 
să-ți fiu recunoscător văzând că eziți. Apreciez loialitatea ta şi 
implicarea ta de-a lungul timpului. 

Ea îi zâmbi, regăsindu-şi sclipirea din ochi. 

—  Loialitatea nu este doar din partea mea, Ross, şi n-a fost 
niciodată numai din partea mea. Îți mulțumesc că ai venit până aici 
în dimineața asta. 

Ross călări înapoi spre casă simțindu-se deja răsplătit pe deplin 
pentru sacrificiul făcut, dar cu vechiul jurământ de credință dureros 
reconfirmat. 


Capitolul 14 


Domnul Coke, candidatul din partea familiei Warleggan, cumpără 
pachetul de acţiuni la prețul de 22 de lire şi 10 şilingi pe acțiune. 

După ce îi plăti lui Pascoe 600 de lire sterline pentru Elizabeth, 
Ross mai rămase cu 75 de lire. Bani pe care îi putea folosi pentru 
micşorarea uneia dintre celelalte datorii pe care le avea sau îi putea 
pune deoparte pentru următoarele scadențe ale dobânzii. Ori ar fi 
putut să cumpere provizii de cărbune pentru încă o lună, ca să țină 
mina Grace în funcțiune până la sfârşitul lui februarie. 

Henshawe spuse: 

— Cred că ar fi păcat să ne agățăm de ea mai mult decât am 
stabilit inițial. Sunt la fel de dezamăgit ca dumneavoastră, atâta doar 
că eu am pierdut 100 de lire, nu 600. Dar în privința unei mine, 
există ceea ce se numeşte presentiment. A fost dificilă de la bun 
început. N-aş fi crezut niciodată că zăcământul e atât de sărac. 

— O să luăm destul de puțin pe motorul de pompare. O să fiu 
tentat să-l dezasamblez şi să-l păstrez aşa deocamdată. 

— N-am găsit nici măcar o urmă a filonului Trevorgie, spuse 
Henshawe, încruntându-se la hartă. Cred că a fost o legendă de la 
început până la sfârşit. Mai întâi l-am căutat la Leisure, iar apoi la 
Grace. Dacă exista cu adevărat, am fi găsit măcar o urmă. 

— Şi Mark Daniel, spuse Ross gânditor. Toţi profeţii noştri au fost 
falşi. 

— Credeţi că era în toate mințile în noaptea aia despre care 
vorbiți? 

— E posibil să fi fost şi el amăgit, la rândul lui, de vreuna dintre 
promisiunile acelea care ne-au dat speranţe false. A fost zăcământul 
ăla bun la capătul de nord-est al nivelului de 55 de metri... 

— Tona de cupru valora 103 lire sterline săptămâna trecută. 
Henshawe îşi muşcă unghia de la degetul mic, adăugând: Când am 
început exploatarea la Leisure, era doar 80 de lire. Mare păcat că a 
trebuit să vindeţi acțiunile Leisure tocmai acum! Cred că vom scoate 
o mică avere din ea până o închidem. Dacă era ceva de calitate în 
minereul pe care l-am scos de la Grace... 

Zicând acestea, Henshawe scoase degetul din gură şi îl privi 
îndelung. 

— Care sunt concluziile de ieri, de la nivelul de 128? 

— Cupru, cositor, argint, plumb - câte ceva din fiecare. Nu 
suficient. E ca şi cum s-ar fi amestecat filoanele, parcă s-au 
contaminat. Cuprul e mai slab, şi calitativ, şi cantitativ, decât era cu 
18 metri mai aproape de firul ierbii. 

Ross ridică o bucată de rocă cu conținut de minereu şi o întoarse 
pe toate fețele. 

— Cred că în asta e mai mult cositor decât orice altceva. 

— De multe ori se întâmplă aşa cu filoanele de cupru când sunt 
aproape epuizate. 

— Şi mai jos ce se întâmplă? Problema nu dispare, cu siguranță. 
Nu există nicio şansă ca filonul să fie mai bogat la o adâncime mai 
mare? 

Henshawe clătină din cap: 

— Nimeni nu ştie cum s-a aşezat pământul. Unii spun, într- 
adevăr, că marea pătrunde până departe pe continent şi în subteran 
şi creează izvoarele, forțându-le să curgă şi să urce, ca sângele prin 
venele omului. Deci cuprul pătrunde şi el, cum se întâmplă cu oasele 
şi muşchii, iar apoi se opreşte din motive pe care nu le cunoaştem... 
Mina asta a fost o dezamăgire cruntă. Dar, dacă aş fi în locul 
dumneavoastră, n-aş mai spori paguba. 

Ross privi pe fereastra cu oblonul tras pe jumătate. Lumina palidă, 
cenuşie, de ianuarie cădea pe cicatricea lui, pe jumătate ascunsă de 
părul care cobora în dreptul urechii. Toate vechile nelinişti i se citeau 
acum pe chip. Vechea rebeliune împotriva presiunii din partea 
lucrurilor neînsuflețite, furia aceea îndărătnică, nemărturisită. Nu 
poți avea scăpare, se gândi Henshawe, este ceva înnăscut. 

— Cum ar fi ca în luna asta de pe urmă, începu Henshawe în 


— 139 — 


încercarea de a-i înlătura expresia aceea de pe chip, să coborâm din 
nou - nu chiar să deschidem nivelul de 146, ci măcar să urmăm 
indiciile astea ca şi cum le-am lua de bune, să vedem ce-ar mai avea 
de oferit următorii 18 metri. Nu imi fac prea multe iluzii. Dar mă 
gândesc că poate veți fi mai liniştit după aceea. 

— Şi cât am mai putea continua aşa, fără capital proaspăt? 

— Dacă următorul lot de minereu e la fel de productiv ca ultimul, 
aş spune trei săptămâni. Bine, dacă am închide nivelul mai adânc, 
am mai putea continua, cred, pentru alte două sau trei săptămâni. 

— Şi banii tăi sunt în afacerea asta, nu doar ai mei. Nu pot să 
decid eu în locul tău. 

— Miza dumneavoastră e de şase ori mai mare decât a mea, 
domnule. Eu voi face cum decideți dumneavoastră. 

— Cu toate astea, tu eşti omul cu experiență în minerit. 

— Aici nu mai e vorba doar de minerit. E vorba şi de instinct în 
acelaşi timp, iar instinctul dumneavoastră este la fel de bun ca şi al 
meu. 

— Foarte bine, conveni Ross după câteva clipe. Coborâm. 


După ce plecă Henshawe, Ross rămase vreo oră sau chiar mai 
mult în vechea bibliotecă, verificând intrările din registrul de 
tranzacții. Acum, fiind zi de salariu, afară se formase o coadă de 
mineri care intrau unul câte unul, făceau un semn în registru, în 
dreptul numelor lor, şi primeau banii care li se cuveneau. Aproape 
toți aveau semnele lor aparte, numai câțiva mulțumindu-se cu 
convenționala cruce. Toți ştiau că peste doar câteva săptămâni aveau 
să vină aici pentru ultima oară. Ross avea câte o vorbă pentru 
fiecare, adesea o glumă sau un comentariu sec. Nu erau prietenii lui 
cei mai apropiaţi - pe cei mai mulți îi angajase la Wheal Leisure 
atunci când deschisese mina. Dar deveniseră prietenii lui pe 
parcursul ultimului an. 

Când plecă şi ultimul dintre ei, Ross rămase în continuare acolo, 
deşi trecuse bine de ora două. Cântări iar şi iar mostrele de minereu, 
comparând ce se strânsese săptămâna aceasta cu ceea ce fusese 
extras ultima oară. De mai multe ori luă un ciocan şi sparse bucăţile 
de minereu. Odată aproape că sparse podeaua făcând asta. Bine că 
nu se afla chiar deasupra ascunzătorii, care fusese construită în 
capătul îndepărtat al camerei, sub ultima fereastră. Unde fusese tăiat 
chepengul, se aflau două cufere mari de metal, care ascundeau 

îmbinările podelelor. 

Ceea ce-i aminti că trebuie să se întâlnească cu domnul Trencrom, 
pentru că domnul Trencrom nu juca cinstit. Locul de depozitare 
fusese construit pe baza înţelegerii stricte potrivit căreia marfa avea 
să rămână acolo doar pentru o perioadă limitată - trei sau patru zile, 
cel mult, până putea fi transportată în siguranță. Înăuntru avea 
lucruri care se aflau acolo de peste trei săptămâni - o rolă de dantelă 
scumpă şi 10 poloboace de 20 de litri de rom de Geneva. Nu era bine. 

În acel moment, Demelza îl chemă de la uşa de la intrare. Iar el 
scoase capul afară şi îi răspunse. Casa fiind în formă de L, Ross ieşi 
pe uşa din capăt, puse lacătul şi tocmai era pe punctul de a traversa 
grădina, când îl zări pe Will Nanfan coborând de-a lungul văii. 

Will era un prieten vechi. Pentru moment, o ducea destul de bine, 
cu o bucăţică de teren în proprietate, cinci copii mari şi o nevastă de- 
a doua destul de frumuşică. Era un bărbat solid, blond, la vreo 
cincizeci de ani, chipeş încă, şi ştia să cânte la vioară. 

— Ziua bună, domnule. Mă bucur să vă găsesc acasă. M-am 
gândit că ar fi un moment potrivit să vă fac o vizită. 

— Poftim înăuntru, Will! Ai ceva veşti pentru mine? 

— Da, dar n-aş intra, dacă nu vă deranjează. Am trecut doar să vă 
spun că l-am găsit pe Mark Daniel. 

Ross ridică brusc privirea: 

— L-aţi găsit? La Cherbourg? 

— Nu, domnule, nu la Cherbourg. Este în Irlanda. 

Ross se uită la coşul de mină de pe deal. Scotea fum negru, ceea 
ce presupunea că ardea ineficient. Nu spuse nimic. 

— De aceea nu reuşeam să-i dăm de urmă. Oamenii care îl 
însoțeau la un moment dat spuneau că plecase, dar nu aveau idee 
încotro. Acum nouă luni au fost nişte probleme în Cherbourg. Toată 
zarva aceea cu revoluţia... Au luat foc case şi câte şi mai câte... 
Oamenii au început să se uite chiorâş la Mark, de vreme ce el era 
venetic; aşa că a socotit el că ar fi cel mai bine să plece în Irlanda şi a 
fugit pe furiş cu unul din ketchurile irlandeze care transportă mărfuri 
acolo din când în când. Se spune că ar locui în Galway; sau un alt loc 
cu un nume din ăsta străin... 

— Cum ai aflat? 

— Am intrat în vorbă cu comandantul unuia dintre ketchuri. Un 
prieten de-ai lui Mark, pare-se. Noi mai facem afaceri cu navele 
irlandeze din când în când. Şi ele merg în Insulele Scilly ca şi noi; au 
magazii în care să lase mărfurile, cum avem şi noi. Nu au 
dimensiunile necesare, ştiţi dumneavoastră, şi se întorc adesea 

încărcate până sus, la copastii. 

— Şi când te mai vezi cu omul ăsta? se interesă Ross. 

— Cu O'Higgins? Săptămâna viitoare, probabil. Nava One and All 
nu mai iese pe mare până aproape de sfârşitul lunii, dar plec cu 
şalupa luni până în Insulele Scilly, dacă se mai înseninează. 

— Îi duci un mesaj din partea mea? 

— I-am spus deja să-l anunţe pe Mark Daniel că vrem să-l vedem. 

— Bun! O să-i trimit un bilet lui Mark. O să i-l citească cineva, 
poate chiar preotul. Vino încoace! 

Ross descuie din nou uşa bibliotecii şi se duse la birou. 

Demelza, care, aşteptându-l, îşi umpluse timpul hrănindu-l pe 
Jeremy, se ridică şi se duse la fereastră tocmai atunci când Nanfan 
ieşea din bibliotecă. Când îşi făcu apariția, Ross părea preocupat, 
însă nu era supărat. Mâncară în linişte un timp, singurul vorbăreț 
fiind Jeremy, care reuşea să se facă înțeles doar de către el însuşi. 

Ross îi mărturisi Demelzei scopul vizitei lui Will Nanfan. Demelza 
nu spuse decât atât: 

— Îmi pare bine că ştim. 

— Da. Mi-era teamă să nu fi murit între timp. A trecut multă 
vreme. 

— Vrei să-l aduci aici? 

— L-am rugat să ne întâlnim în Insulele Scilly. Acolo e mai puţin 
primejdios pentru el şi sunt sigur că va veni. 

— Şi tu cum ajungi acolo? 

— Aş putea să aranjez cu o barcă de pescuit să mă ia din 
Penzance. Sau aş putea merge cu următoarea cursă a lui Trencrom. 

— Aşa nu poți fi la fel de sigur ca atunci când l-ai aduce pe Mark 
la mină. Sunt sigură c-o să vrea să vină. 

— O să vrea. Dar eu n-am nevoie decât de o discuţie de o jumătate 
de oră cu el şi de un plan al lucrărilor miniere. Atunci am să ştiu 
despre ce vorbea şi unde aş putea găsi acel ceva. 


x 


Lottie Kempthorne se simțea mult mai bine. Aşa cum spusese 
Charlie: „Acum are simptome foarte bune în ea, iar variola iese 
frumuşel”. Dwight îl consultă şi pe celălalt copil, dar până atunci nu 
apăruse niciun semn. Şi nici prin sat nu mai apăruse un alt caz. 
Părea prea frumos să fie adevărat. Într-o după-amiază, se hotări să le 
facă o vizită şi nu fu deloc încântat când o văzu acolo pe Rosina 
Hoblyn cu mama ei. 

Charlie era foarte binedispus, iar după câteva clipe Dwight află şi 
motivul. Rosina, cu binecuvântarea ursuză a tatălui ei, promisese, în 
sfârşit, să se căsătorească cu Charlie. Auzind acest lucru, Dwight o 
privi uşor surprins pe Rosina, iar ea se îmbujoră. N-o crezuse 
niciodată îndrăgostită de pretendentul ei între două vârste şi nici 
acum nu era prea convins. Femeia alesese pur şi simplu calea cea 
mai uşoară, îndrumată de puterea de convingere a lui Charlie în 
direcția pe care acesta şi-o dorea, în timp ce tatăl Rosinei se lăsase 
înduplecat de ceea ce îi putea oferi Charlie fiicei lui. 

Nu era deloc exclus să fie o căsnicie fericită în cele din urmă. 
Căsuţa asta, cu îmbunătățirile aduse de Charlie, era mai luminoasă 
şi mult mai confortabilă decât cea pe care fata o lăsa în urmă. Şi, 
aparent, nu mai era nevoie ca ea să-şi petreacă întreaga zi cosând. 
Chiar aşa cum era ea acum, cu fețişoara ei adorabilă şi mersul fără 
probleme, era foarte probabil ca următoarea cerere în căsătorie să 
vină de la vreun băiețaş necopt, cu un venit de cinci sau şase şilingi 
pe săptămână, care nu-i putea oferi altceva decât un acoperiş 
dărăpănat deasupra capului. 

Şi totuşi, se gândi Dwight, ar fi putut exista iubire şi tinerețe între 
ei; şi chiar dacă entuziasmul nu avea să ţină prea mult, în lumea 
asta mohorâtă o asemenea iluzie nu merita sacrificată atât de uşor. 
Ştia şi el bine asta. 

— Ne gândim să construim încă o cameră la anul, spuse Charlie, 
pentru ca Lottie şi May să poată dormi singure. Apoi Rosina şi cu 
mine, dacă ni se măreşte cumva familia, putem să ne punem 
treburile în ordine. 

Dwight aruncă o privire în jur. Nu era un fin observator când 
venea vorba despre mersul firesc al lumii, aşa că remarcă abia acum, 
dintr-odată, schimbările lente care avuseseră loc în interiorul acestei 
căsuțe în ultimele optsprezece luni, de parcă totul se petrecuse în 
ultimele câteva săptămâni. Perdelele noi, ceştile de ceramică de 
calitate, rogojina de la uşă, lumânările aşezate în sfeşnice potrivite, 
sticla de la fereastră. Se uită la Kempthorne, iar Charlie, care tocmai 
atunci ridicase privirea spre el, cobori repede ochii. 

— Vă doresc să fiți foarte fericiți, le spuse Dwight. 

— lar noi sperăm că veţi veni la nunta noastră, spuse Charlie 
repede. Nu-i aşa, Rosina? Păi? Tot ce avem îi datorăm domnului 
doctor. Piciorul bolnav al Rosinei a fost vindecat. Şi eu, cu plămânul 
meu negru. Dacă n-ar fi fost domnul doctor, n-aş fi ajuns niciodată 
să duc o viață decentă şi să fac bani din pânze de corabie. 

— Iar acum şi Lottie e pe cale de însănătoşire, adăugă doamna 

Hoblyn. 

— Când plănuiţi să faceți nunta? se interesă Dwight. 

— Luna viitoare, domnule. N-am făcut încă strigările şi va dura un 
pic până facem toate pregătirile. Până atunci se pune şi Lottie pe 
picioare. 

— O, da, cu siguranță se pune pe picioare până atunci. 

Numai să se întâmple minunea şi să nu se mai molipsească 
nimeni de la ea. Charlie continua să-l urmărească cu privirea. 
Charlie era o enigmă: bun la suflet, prietenos ca un câine, muncea 
mereu, zâmbea mereu şi era întotdeauna recunoscător pentru ceea 
ce făceai. În prezenţa lui Dwight, le amintea tuturor, în permanenţă, 
că bunului doctor îi datora starea lui actuală de sănătate. Cu toate 
acestea, Dwight - cu precădere în ultimele luni - nu se simțea 
confortabil în prezența lui Charlie. Şi asta pentru că simțea că, într-o 
situație de criză, ar fi avut mai degrabă încredere în privirea 
amenințătoare a lui Jacka Hoblyn decât în zâmbetul de-a gata, cu 
dinți galbeni, al lui Charlie Kempthorne. 

Sosind acasă, nu-l zări pe Bone prin preajmă, iar calul musafirei 
sale era priponit undeva în partea laterală a casei, aşa că intră în 
salon fără să bănuiască nimic. 

Ea stătea lângă fereastră, înaltă şi dreaptă ca o lance, şi se 
întoarse dintr-odată zâmbind către el. 

— Caroline... E ceva în neregulă? 

— Totul e în neregulă. Ți-am descoperit viața secretă! „De la 
Rosina, cu dragoste”. Aşa ți se adresează pacienții? 

Îi întinse fularul pe care i-l tricotase Rosina şi de care încă era 
prins bilețelul. El îl luă, dar îl puse apoi pe spătarul unui scaun şi îi 
luă mâinile într-ale sale. 

— Trebuia să-mi trimiți un mesaj, dragostea mea! Ai reuşit să ieşi 
fără servitorul tău credincios? 

— Nu, dar am reuşit să mă descotorosesc de el. Nu trebuie să stau 
mult. 

— Nici nu ştii cât mă bucur să te văd! Lasă-mă să te privesc! Ori 
de câte ori nu eşti lângă mine... 

— A apărut o problemă şi am venit să-ți spun şi ție. Unchiul Ray a 
devansat plecarea noastră la Londra cu o săptămână. Acum vrea să 
părăsim Killewarren pe data de trei februarie. 

El o privi în ochi: 

— În cazul ăsta, putem să devansăm şi noi plecarea noastră cu 
câteva zile. Asta e tot. E nevoie de mici aranjamente, dar putem pleca 
pe data de întâi. 

— Mai ai ceva veşti de la Paul Hardwicke? 

— Da. Crede că va fi un post vacant în oraş după ce se 
pensionează doctorul Marquis. Până atunci, nu va fi greu — spune el — 
să îmi umplu timpul cu munca temporară. Nu-mi recomandă să-mi 
deschid un cabinet pe cont propriu. 

— Fără îndoială, există un spirit de bisericuță printre spițeri. 
Dwight, cred că ar fi mai bine să ne fixăm plecarea pe data de doi. 
Dacă se presupune că ar trebui să plec la Londra în dimineaţa zilei 
de trei, îmi va fi mult mai uşor să-mi pregătesc bagajele. În loc să fug 
cu o bocceluță pe fereastră, aşa cum se obişnuieşte în astfel de 
cazuri, pot să-mi duc cuferele jos, ba chiar să le şi încarce în trăsură 
în siguranţă. 

— Încă insişti să mergi cu trăsura ta? 

— Bineînţeles. Tu de ce te împotriveşti atât de tare? Pentru că laşi 
impresia că eu sunt cea care te răpesc pe tine? 

El se încruntă stânjeni. 

— Nu în totalitate. Dar... ei bine, îmi doresc să fiu eu cel care 
asigură mijlocul de transport. Asta o să fie de multe ori un subiect 
delicat pentru noi pe viitor, sunt convins. Va trebui să mă obişnuiesc 
să am o soţie atât de autoritară, care are propriii bani... 

— Mai ales autoritară. 

— ...dar aş fi preferat ca măcar prima dată să călătorim conform 
aranjamentelor făcute de mine şi pe cheltuiala mea. Recunosc, n-are 
nicio logică. Zâmbi: Tu ai trăsura - de ce n-am folosi-o, atunci? Dar... 

— Chiar aşa, de ce nu? Odată ce am ieşit din Cornwall, nimeni nu 
va şti că nu e trăsura ta. Eu, una, cu siguranță n-o să spun altceva. 

Bone se auzea afară, scormonind pietrişul de pe alee, lângă uşa de 
la intrare. Întrevederea nu mai putea dura mult, aşa că discutară 
într-un ritm mai rapid. Întâlnirea aceasta putea fi ultima înainte de 
căsătorie, însă el refuză să o sărute. 

— Nu-mi pasă de variole - mici, mari, bovine sau de care or fi, 
spuse Caroline. Dar sunt extrem de geloasă pe Rosina ta - încă 
Hoblyn:7 după nume, chiar dacă nu mai e şchioapă din fire. Un fular 
drăguţ, deşi puțin cam grosolan pentru un gentleman. S-a întâmplat 
să o văd abia săptămâna trecută, când m-am nimerit prin Sawle. 
Destul de frumuşică, trebuie să recunosc. Sper că nu mă laşi cu 
buza umflată, dragule. 

— Cred că sunt un pic sensibil la asemenea glume, spuse Dwight, 


17 Joc de cuvinte: numele este interpretat intenționat ca derivat al 
verbului hobble (eng.) — a şchiopăta. „Care merge şchiopătând”. (n.tr.) 

luându-i din nou fularul din mână. De aceea, sper să renunțţi la ele. 
Dacă e vorba să fie cineva care să lase pe altcineva cu buza umflată, 
tu vei fi aceea şi ştii foarte bine asta. N-o să stau liniştit până când 
nu te văd cu inelul pe deget şi ştiu că eu l-am pus acolo! 

— Atâta vreme cât nu vrei să-mi pui un inel în nas, eşti liber să vii 
cu inelul acela cât mai repede. 

Începu să-şi pună mănuşile. El se dusese la o măsuţă dintr-un 
colț al camerei, puțin iritat de cuvintele ei, deşi încerca să nu lase 
această impresie. Ea îl urmări cu o privire în care se citea îndoiala, 
dincolo de ironia de la suprafață. 

— Dwight, sigur nu regreţi că faci pasul ăsta? 

El se întoarse spre ea dintr-odată: 

— Dumnezeule, nu! Cum aş putea să regret?! 

— De când am luat hotărârea să fugim, observ destul de des la 
tine un disconfort, o senzaţie de nelinişte - spune-i cum doreşti. 
Femeia îşi dădu părul pe spate pentru a-şi lega eşarfa, după care 
întrebă: încă e împotriva principiilor tale? 

— Nu şi nici n-a fost vreodată! Crede-mă, te rog! O privi drept în 
ochi, iar apoi râse el însuşi cu jumătate de gură: Eşti incorigibilă, 
Caroline! Pentru o clipă, mi s-a părut că vorbeşti serios. Probabil te 
supără teribil tendința asta a mea de a interpreta lucrurile literal. 

— Eu cred, spuse Caroline deodată, că n-ai fi luat remarca mea în 
serios dacă nu te-ai fi gândit tu însuți serios la treaba asta. 

— Ce prostii spui! Acum aş putea să te scutur bine. O prinse de 
coate, dar se mulțumi să o strângă ferm: Caroline, uită-te la mine! Te 
iubesc. Asta înseamnă ceva pentru tine? Măcar puțin? 

— O, da, destul de mult, te asigur. 

— E şi ăsta un mod de a confirma. Atunci poate ai bunăvoința să 
nu mă mai întărâţi cu îndoielile tale ciudate, pe care mi le plantezi în 
minte de-a gata. E o dovadă de rea-voinţă din partea ta, plus că e un 
pic nedrept. Ne-am înţeles cât se poate de clar asupra finalității. Cum 
aş fi putut să mă răzgândesc? Cât despre metodă, toate îndoielile pe 
care le-am avut le-am exprimat încă de atunci, iar acum le-am şi dat 
uitării. 

Ea îşi puse degetele înmănuşate pe fruntea lui, o mângâie, apoi îşi 
lăsă mâna să alunece afectuos pe linia obrazului. 

— Îmi pare rău dacă te năpăstuiesc atât. Doar că uneori mă întreb 
ce se va întâmpla atunci când scopul nostru comun se va transforma 
într-o banalitate, când vom sta lângă acelaşi foc, vom împărți acelaşi 
pat şi nu voi lipsi niciodată de la masa ta... Mă întreb dacă atunci nu 
vei ofta după pacienții tăi din Cornwall şi după integritatea pierdută. 

— Ce pot să spun mai mult decât să neg? Şi de ce ai avea numai 
tu îndoieli? De tine ce să mai zic, că renunți definitiv la treizeci- 
patruzeci de mii de lire sterline pentru un doctor sărac? Odată ce se 
va domoli entuziasmul de la început, când va dispărea elementul de 
noutate şi când va trebui să duci un stil de viață foarte econom, cu 
care n-ai fost obişnuită... n-o să poți ține pasul cu lumea înstărită 
din Bath, ci o să fii nevoită să scotoceşti după ultimul bănuț de 
mâncare prin punga prin care bate vântul, ca să nu mai vorbim de 
haine şi de distracții... 

— În primul rând, după cum ştii, eu nu consider că renunţ 
definitiv la treizeci-patruzeci de mii de lire sterline - nu în condiţiile 
în care plănuim să ne certăm de la distanță şi să lăsăm o portiță 
pentru împăcare. Unchii mei mai mult latră decât muşcă, plus că nu 
mai au cui altcuiva să îşi lase banii, decât, cel mult, câtorva nepoți şi 
nepoate care sunt deja bine aranjaţi financiar. Dar dacă totuşi aleg 
să rupă definitiv legăturile cu noi şi să-şi lase banii Societăţii 
Astronomice, cu siguranță n-am să mă plâng şi am să consider că 
schimbul a fost corect. Am de gând să îmi trăiesc viața în felul meu şi 
nu voi accepta să mă corupă ei, transformându-mă în animalul lor de 
companie. O să-mi prindă bine, Dwight, să stau pe picioarele mele şi 
îmi doresc ca tu să mă ajuţi... 

— Am să te ajut, iubito, promise el. De fapt, cred că va trebui să 
ne ajutăm reciproc. 


Capitolul 15 


Probabil că Ross nu avea nevoie de mai mult de o jumătate de oră 
de discuţie cu Mark Daniel; însă aranjamentele necesare pentru 
respectiva discuție şi locul unde avea să fie întâlnirea - pe o insulă 
dintr-un arhipelag bătut de vânturi, undeva în mijlocul Atlanticului, 
în miez de iarnă — impuneau o marjă de siguranță de ambele părți, 
pentru a acoperi eventualele întârzieri. Ross estimă că avea să 
lipsească vreme de o săptămână. 

Între timp sosise şi mesajul de la Mark, care îi spunea că e dispus 
să vină la întâlnire. Ross sugerase data de 29 ianuarie ca dată 
aproximativă, deoarece Trencrom spusese că One and All va ieşi pe 
mare pe data de 28 şi puteau să-l debarce pe Ross la St Mary's în 
ziua imediat următoare şi să-l ia tot de acolo la întoarcere. Mark 
acceptase data de 29, dar, cum propria lui călătorie cu un ketch 
irlandez depindea şi mai mult de vânt şi de vreme decât cea a lui 

Ross, putea să întârzie sau să ajungă mai devreme cu câteva zile 
bune. 

Primind astfel de veşti, Ross decise să-şi rişte ultimele 75 de lire ca 
să cumpere cărbuni. Ceea ce inițial părea o măsură inutilă, devenise 
acum un risc de afaceri echitabil. 

Pe măsură ce luna se apropia de sfârşit, criza politică umbri din 
nou grijile personale ale oamenilor. Procesul îndelungat al regelui 
Ludovic al XVI-lea se încheiase cu o condamnare la moarte. Exista 
încă şansa unei comutări a pedepsei, dar puțini credeau cu adevărat 
că se va ajunge la asta. Convenţia nu mai putea să dea înapoi acum. 
În Anglia aveau loc schimbări peste noapte. Zgomotoasele cluburi ale 
iacobinilor îşi închideau acum porțile fără zarvă. Controversele 
nesfârşite care avuseseră loc ani buni prin baruri şi cafenele se 
isprăviseră acum. Oamenii aşteptau. Unii mergeau pe la casele lor să 
caute puşti vechi de vânătoare şi ceva relicve lustruite din războaiele 
anterioare. 

Pe data de 24 se ştia că execuţia fusese dusă la bun sfârşit. Asta 
puse capac la tot. Nu erau prea multe persoane în Anglia care să îl 
admire pe Ludovic dincolo de modul în care acesta murise; şi nu 
trecuseră nici 150 de ani de când îl decapitaseră pe propriul lor rege; 
însă sentimentele nu au nicio legătură cu logica. Teatrele se 
închideau, mulțimile demonstrau în fața palatului. Ambasadorul 
francez fusese concediat. Acum era doar o chestiune de timp. 

Aceasta era atmosfera în care Ross îşi luă rămas-bun de la 
Demelza duminică, 27 ianuarie, plecând într-o călătorie cu popasuri 
dese spre St Ives, unde One and All suferise nişte reparații. Membrii 
echipajului - cu precădere bărbaţi din St Ann - coborâseră singuri în 
josul coastei, unul câte unul; la scurt timp după ora şase în 
dimineața imediat următoare, şalupa de şaptezeci de tone părăsi 
portul alunecând pe valurile fluxului. Pe punte era un strat subțire 
de chiciură, care nu se topi până la răsăritul soarelui. Lui Ross, care 
stătea la proră privind valurile mici ce clipoceau lovindu-se de 
copastiile galbene, i se păru că soarele răsare chiar de deasupra 
locului unde ar fi trebuit să se afle Nampara. Faptul că simţea din 
nou puntea sub tălpi după atâta vreme era straniu şi palpitant în 
acelaşi timp. 

Pentru Demelza, trezită devreme şi ştiind că, dacă totul mergea 
conform planului, Ross avea să fie pe mare înainte de ivirea zorilor, 
acea zi de iarnă era plină de nelinişti. Oricât ar fi studiat harta de 
pânză veche şi ponosită, care arăta clar că Insulele Scilly erau la 
mare depărtare de regicidele franceze, nu reuşea să se calmeze în 

totalitate. Plecând să-şi vadă de treburile zilnice, Demelza se 
învinovăți în sinea ei pentru faptul că işi luase obiceiul grijilor. 
Înainte nu-i stătea deloc în fire să-şi facă griji pentru siguranța 
proprie. De când cu Ross însă, căpătase acest obicei. Trebuia să-l 
țină în frâu; trebuia să-l corecteze. Nu putea decât să spere că Ross 
nu va atrage belelele asupra sa. 

Hotărâtă să fie o fire practică, Demelza munci toată dimineața 
fredonând şi cântând, iar după-amiază, pentru prima oară după luni 
întregi, deschise spineta!8 şi cântă câteva arii. Cândva luase lecţii de 
la doamna Kemp, dar asta fusese demult, în zilele fericite şi oarecum 
prospere, când Julia era încă în viață. Îşi dorea să găsească timpul şi 
dorința de a se apuca din nou. Simpla atingere a unei coarde îi oferea 
o plăcere deosebită, îi mergea direct la suflet, o bucurie nu doar 
auzită, ci simțită, o emoție cu totul nouă. În mijlocul acestui 
exercițiu, îşi făcu apariția Dwight Enys. 

Când îi deschise uşa, acesta întrebă: 

— Tu cântai? Îmi pare rău, n-am vrut să te deranjez. Ross e 
acasă? 

Pelerina lui era acoperită cu picături de grindină, însă Demelza 
nici nu remarcase că plouă. 

— Nu, Dwight. Este... plecat de acasă pentru o zi sau două. Nu 
vrei să intri? 

Bărbatul îşi scoase pelerina şi pălăria înainte de a intra şi le 
scutură bine. Peste dealuri, cerul era cenuşiu ca o pătură ponosită, 
din cauza furtunii trecătoare. 

— Ai venit pe jos? îl întrebă femeia atunci când veni după ea în 
salon. 

— Da. Am zis să vin pe la cinci, gândindu-mă că Ross se întoarce 
de regulă până la ora asta. Ar fi trebuit să vin încă de acum câteva 
zile, dar am tot amânat. 

Vrei nişte ceai? E foarte frig. Mi-aş dori să ningă mai întâi şi 
apoi ar putea să vină şi frigul. 

— Ştii cumva când se întoarce Ross? 

— Sâmbătă, cred. E urgent? 

— Ah... Nu, nu-i urgent. Adică nu în sensul obişnuit. Ezitând, 
vizibil încurcat, Dwight se aşeză pe marginea unui scaun. Jeremy se 
simte bine? mai întrebă el. 

— Da. Îl auzi? Cei doi băieţei ai lui Jinny Scoble au venit în vizită 


18 Vechi instrument muzical cu clape şi coarde, înrudit cu clavecinul. 
(n.tr.) 

să se joace împreună, iar Jinny are grijă de ei şi pentru mine. 
Demelza se întoarse să supravegheze ibricul, care scotea nişte 
zgomote pregătitoare, intermitente, apoi spuse: Mă duc să iau 
ceainicul. Am uitat să-l aduc. 

Când se întoarse, Dwight se uita gânditor pe fereastră. Înserarea 
se lăsase brusc, ca şi cum marginile văii se apropiaseră una de alta 
până ce se uniseră, iar lumina focului pâlpâia luminând încăperea. 
Demelza se întrebă în sinea ei dacă Ross era în siguranță acolo unde 
se afla. Se întrebă cum arătau oare Insulele Scilly. Şi le imagină ca pe 
nişte stânci înalte şi dezgolite. Dwight o ajută să aprindă lumânările. 

În timp ce lumina pâlpâia jucăuşă pe pielea ei, spuse: 

— Ştiu că Ross nu s-ar supăra dacă afli tu. Cunoşti aproape toate 
tainele noastre, deci una în plus nu mai înseamnă mare lucru. A 
plecat cu domnul Trencrom şi se opreşte pe Insulele Scilly ca să se 
întâlnească cu Mark Daniel, care a fost găsit în cele din urmă. One 
and All o să-l ia din nou pe Ross la întoarcere şi o să-l aducă acasă 
vineri sau sâmbătă, când urmează să... ancoreze în golful nostru. 

Vineri era întâi februarie. Pentru el era prea târziu. 

— Sper că Daniel are veşti bune pentru voi. 

Lumânările arseseră până ce se transformaseră în perle minuscule 
de lumină care începură acum să topească seul şi să ardă cu o 
flacără romboidă. 

— Parcă a trecut un secol din seara aia, spuse Dwight. Seara în 
care ai intervenit între noi, tu singură, când Mark ar fi fost în stare să 
mă omoare. Atunci, aş fi primit moartea cu brațele deschise, pentru 
că trădasem toate acele lucruri pe care le prețuiam cel mai mult şi pe 
oamenii care avuseseră încredere în mine. 

— Eram cu toţii surescitați în seara aceea. Mă bucur că nu s-a 
întâmplat ceva mai rău. 

Într-o parte mai îndepărtată a casei se auzi o bufnitură, iar după o 
scurtă pauză se auziră chicoteli de copii. Demelza, care se aşteptase 
la plânsete, se linişti din nou. 

— Ultimul lucru de care vreau să-mi amintesc este seara aceea, 
spuse Dwight. Pentru că astăzi venisem să-i spun lui Ross că 
urmează să părăsesc comitatul în foarte scurt timp... 

Demelza aştepta ca el să-şi continue ideea. 

— Are vreo legătură cu Caroline? 

— Da. Urmează să ne căsătorim. Dar, din cauza opoziţiei 
unchiului ei, căsătoria noastră se va face în secret. Aşa că fugim 
împreună sâmbătă noaptea târziu. 

Dwight continuă, explicându-i de ce orice altă soluţie era 

imposibilă, de ce nu puteau locui acolo, de ce îi datora femeii un nou 
început într-un oraş în care niciunul dintre ei nu era cunoscut. 
Demelza îl ascultă tăcută, dar simțurile lui suprasolicitate 
interpretară tăcerea ei ca pe o critică. 

— De dragul tău, mă bucur să aud asta, Dwight, spuse ea în cele 
din urmă. Dar îmi pare rău pentru noi. Nu numai în Sawle şi 
Grambler ţi se va duce dorul. Ne vom simți... aproape pierduţi. Şi 
Jeremy la fel. 

— Mulţumesc... 

Ibricul scotea deja explozii de abur şi apă, iar focul protesta 
scuipând flăcări. Demelza prepară ceaiul. 

— Am corespondat cu un medic împreună cu care am studiat la 
Londra. E bolnav şi are nevoie de o schimbare, aşa că a fost de acord 
să vină încoace pentru şase luni, de probă, în ideea de a rămâne aici 
pe viitor. Va fi mult mai bine decât dacă n-aş lăsa pe nimeni în locul 
meu. Wright e om bun, mai în vârstă decât mine, dar cu opinii 
similare. Sunt sigur că o să vă placă. 

— Da. 

— Desigur, ştiu că pentru un timp nu va mai fi la fel. Ştiu asta, şi 
n-o spun din prea multă vanitate. Şi e important şi pentru mine. E 
un lucru pe care mă bazez. Îmi va fi dor de oamenii de aici - şi în 
special de tine, fireşte. Se încruntă privind pe fereastră, ca să-şi 
ascundă emoţiile, apoi continuă: Aş vrea să te rog să-i spui lui Ross 
că simt că îi datorez foarte mult - vă datorez amândurora, de fapt, 
pentru prietenia voastră. Toată povestea aceea a fost un adevărat 
chin pentru mine. 

După câteva clipe, Demelza îi aduse o ceaşcă cu ceai. 

— Când te căsătoreşti cu persoana pe care o iubeşti nu e 
momentul să-ți aminteşti de chinurile din trecut, Dwight. Ultimul 
lucru pe care ni l-am dori eu sau Ross -— sau oricare dintre prietenii 
tăi, sunt convinsă... N-ai decât să-ți faci câte griji vrei pentru noi şi 
bolile noastre până sâmbătă. Dar de sâmbătă încolo, uită de toate 
astea şi păşeşte în noua ta viață ca şi cum Sawle şi Grambler n-ar fi 
existat niciodată. N-ai da dovadă de nepăsare dacă ai face asta. Ar fi 
o dovadă de înțelepciune. 

După ce plecă Dwight, Demelza strânse lucrurile pe care le scosese 
pentru ceai. Era vremea ca Jeremy să se pregătească de culcare. 
După plecarea lui Dwight, se simți mai singură decât oricând. 
Discuţia ocolise în mod ciudat subiectul caracterului fetei în cauză. 
Ross prevăzuse la un moment dat că Dwight o să fie cârpa de şters 
pe jos a lui Caroline, dar poate că îşi schimbase părerea între timp. 

Demelza ştia despre Bath din auzite. Faptul că lui Caroline i se 
potrivea ca o mănuşă era destul de limpede. Dacă Dwight avea să se 
integreze în tiparul convenţional rămânea de văzut. 


x 


Hoinărind încoace şi încolo pe mica şi mohorâta insulă St Mary, 
Ross aştepta cu nerăbdare un semn cât de mic de la ketchul irlandez 
care îl aducea pe Mark Daniel. În cele două zile care se scurseseră de 
la sosirea lui Ross, acesta nu primise niciun semn. Vânturile 
fuseseră potrivnice, schimbându-şi mereu direcția dinspre est spre 
nord-vest şi invers. Persoană activă din fire şi conştient că foarte 
multe lucruri depindeau de întâlnirea aceasta, lui Ross i se părea că 
timpul trece cumplit de încet. Trei bărci franceze de pescuit crabi 
ijeşiseră marți, când vremea fusese rea, pe porţiunea de apă 
adăpostită dintre St Mary şi Tresco, dar echipajele lor nu se 
întorseseră încă la țărm. 

Hugh Town nu era cu mult mai mult decât o coamă de case şi 
pivnițe de peşte răzlețe ce mărgineau țărmul insulei, acolo unde se 
curba formând un port natural. În fiecare noapte, noul far rotativ de 
pe Insula St Agnes, care funcționa pe bază de petrol şi fusese instalat 
cu numai trei ani în urmă, trimitea semnale de avertizare către 
vapoarele rătăcite. Înainte, lumina provenea de la un foc din butuci 
de stejar. Deşi situat în centrul insulei şi la 24 de metri deasupra 
nivelului apei, uneori focul fusese stins de apa mării. De peste o sută 
de ani deja, niciunui localnic nu i se mai permisese să aibă grijă de 
foc, după ce, la un moment dat, o navă naufragiase, iar focul nu 
fusese aprins decât după ce corabia ajunsese pe stânci. 

Îmbrăcat în haine vechi, Ross încă atrăgea atenţia pe insulă, iar la 
micul han unde trăsese, conversațiile încetau ori de câte ori intra el 
în încăpere. În ziua de miercuri, fu transportat cu barca până la St 
Martin, unde petrecu câteva ore în turnul Beacon, scrutând orizontul 
pentru a vedea corăbiile din depărtare. Din acest punct de observație, 
multitudinea de insulițe aducea foarte mult cu o flotă ancorată. 

În aceeaşi zi de miercuri, domnul Ray Penvenen îi spuse nepoatei 
sale că, dată fiind perspectiva unui război iminent, considera mai 
potrivit să plece la Londra vineri, în loc de duminică. Avea anumite 
probleme bancare de rezolvat şi ar fi vrut să se ocupe de ele cât mai 
curând posibil. Lui Caroline însă nu-i plăcu deloc ideea. Din câte se 
părea, nu era încă gata de plecare. Nimic n-ar fi putut-o convinge să 
plece până duminică dimineaţă. Dacă unchiul ei dorea să plece 

înainte, trebuia să plece fără ea. După o ceartă aprinsă, în care ea 
păru inutil de sinceră, bărbatul cedă. Ea acceptase cu atâta 
diplomaţie părerile lui în alte privințe, încât el simțea acum că 
trebuia să-i facă pe plac în această privință. Cu toate acestea, nu se 
simțea tocmai liniştit, iar în seara aceea se întâmplă de mai multe ori 
ca femeia, ridicând ochii din cartea pe care o citea, să vadă privirile 
unchiului ațintite asupra ei. 

Joi, Dwight trebui să meargă la Truro să scoată nişte bani de la 
bancă şi să obţină nişte scrisori de credit pentru călătoria în care 
urma să plece. leşind din bancă, aproape că dădu peste un soldat 
înalt şi blond, îmbrăcat în uniforma regimentului Scots Grey. 
Asemenea siluete ar fi putut să devină curând apariţii obişnuite atât 
la oraş, cât şi în zonele provinciale, dar mustața de dimensiuni 
apreciabile a acestui bărbat i se păru cunoscută lui Dwight. Apoi, îşi 
aminti unde îl văzuse pe omul acesta înainte: era ofițerul vamal din 
St Ann, pe care îl văzuse plecând din casa Vercoe. Trecuseră aproape 
douăsprezece luni de atunci — întâlnirea avusese loc la un moment 
dat în primăvara trecută. 

Joi după-masă, o mică ambarcaţiune de pescuit îşi făcu apariția în 
Crow Sound, iar acum îşi croia drum prin apele mai liniştite din 
Road. Avea vele la prova şi la pupa, dar pe arborele principal avea o 
pânză mare, pătrată. După vreo jumătate de oră, o şalupă de 
dimensiuni mici îl aduse pe bărbat la mal. 


Capitolul 16 


Întrevederea avu loc la etaj, în camera privată a lui Ross. Numai în 
mijlocul acestei camere era posibil pentru oricare dintre ei să stea 
drept. Un foc ardea în şemineul minuscul, aruncând lumini 
pâlpâitoare pe zidurile galbene din piatră şi iluminând o broderie 
micuță pe care erau cusute cu lână roşie cuvintele „Dumnezeu s-o 
aibă în pază pe regina noastră”. Scândurile nefinisate ale podelei erau 
acoperite cu un covor țesut în casă, iar draperiile grele şi roase de la 
uşă şi ferestre reuşeau să asigure o oarecare protecție împotriva 
curentului. 

Mark se schimbase foarte tare în rău. Cândva, aceşti doi bărbați, 
de aceeaşi vârstă şi statură, semănau oarecum. Nu mai era cazul. 
Părul lui Mark era alb şi se rărise mult la tâmple. Era mai slab, iar 
din mâinile şi umerii lui pierise acea forță enormă. Nu reuşise să se 
împace cu amintirile sale. 

Îşi dădură mâna, se aşezară şi făcură schimbul obişnuit de 
banalităţi, ca doi prieteni care nu se văzuseră de multă vreme. 

Mark muncea pentru un constructor de ambarcațiuni, în Galway. 
Îşi făcuse câţiva prieteni, spuse el, dar nu se căsătorise din nou. 

— Eu mă simt ca şi cum aş fi căsătorit încă, mărturisi el. Nimic nu 
va schimba asta. 

Ross scoase o sticlă de rachiu, însă Mark refuză să se atingă de 
băutură. 

— Trebuie să-mi ţin limba în frâu, explică el. Zi şi noapte. Zi şi 
noapte. 

Ross îi spuse tot ce ştia despre familia lui şi preluă mesaje pentru 
ei toți. Deşi ora ce urma avea să fie decisivă, simți că nu poate să 
grăbească lucrurile. Vorbiră despre Franța şi despre motivele lui 
Mark de a pleca de acolo, despre criza actuală. Mark era mai degrabă 
interesat de Anglia şi de locurile pe care le lăsase în urmă. Viața pe 
care o ducea acum era un vis agitat, unul din care încă spera să se 
trezească. Ross realiză că singura lui rațiune de a trăi era 
posibilitatea de a se întoarce într-o bună zi acasă. Simţea că nu poate 
să-l încurajeze sincer în acest sens. Prea mulți oameni îşi aminteau 
încă, prea mulți aveau să-şi amintească timp de încă 20 de ani de 
atunci încolo. Dacă se întorcea, judecătorii erau forțați să îl ridice. 

În cele din urmă, se lăsă liniştea. Ross se uită la bărbatul din fața 
lui, care îşi frângea degetele osoase şi avea o privire încruntată. 

— Ştii de ce am ținut neapărat să vii aici? 

— Da. Mi-aţi spus în scrisoare, domnule. Am pus pe cineva să mi- 
o citească. Încă de atunci îmi storc creierii. 

— Nu-ţi aminteşti? 

— A, mi-amintesc destul de bine ce am spus. Şi mi-amintesc şi ce 
am văzut. Dar nu reuşesc să-mi aduc aminte unde anume. Eram ca 
scos din minţi în ziua aia. Umblam de nebun... 

— Te-ar ajuta un plan al lucrărilor miniere? 

— O, da! M-ar ajuta, fără îndoială. 

Ross dădu la o parte goeleta în miniatură de pe masa acoperită cu 
pluş şi derulă planul pe care îl adusese cu el. Era cel pe care îl 
desenase chiar înainte de plecare, omițând cu grijă toate lucrările 
efectuate după redeschiderea minei. Schița unei mine - aşadar, o 
imagine tridimensională, în esență - e greu de pus pe hârtie. Dar 
Ross încercase să simplifice lucrurile folosind trei culori diferite de 
cerneală, câte una pentru fiecare dintre cele trei niveluri lucrate de 
predecesori. 

Întinse harta cu grijă şi o fixă; apoi, pentru că Mark mijise ochii, 

Ross duse nerăbdător masa în dreptul ferestrei cu cadrul pătat de 
sare şi se aplecară împreună deasupra ei. Acum. Acum. Acesta era 
momentul aşteptat. După toate pregătirile şi toată aşteptarea... Dar 
Mark ezita să înceapă, nereuşind să se orienteze. Nu fusese niciodată 
rapid în gândire, însă anii de exil îl încetiniseră şi mai mult, din toate 
punctele de vedere. Ai fi zis că are vreo şaizeci de ani, şi nu că abia 
păşise peste pragul de treizeci. După ce reuşi să asocieze planul cu 
toate reperele cunoscute de la suprafață, începu să refacă traseul pe 
care îl urmase în acea zi de marți, 12 august 1789. 

O sarcină dificilă, îngreunată şi mai mult de toate acele obstacole 
ale dureroaselor aduceri-aminte pe care mintea lui încerca să le uite 
de patru ani încoace. Şi, în timp ce se lupta cu el însuşi, Ross îl 
privea, ştiind cât de important era acest moment pentru el însuşi, 
pentru Demelza şi pentru Jeremy. Dacă ar fi fost genul care să se 
roage, s-ar fi rugat chiar atunci la vreo divinitate sau la vreun sfânt 
protector pentru ca tot ceea ce spunea omul ăsta — cuvintele magice 
pe care avea să le rostească - să schimbe întregul tablou de la eşec la 
succes, să transforme toate străduințele şi planurile lui într-un tipar 
practic, care să-i ofere beneficii pe măsura muncii depuse, 
perspectiva unor câştiguri imediate pe măsura banilor investiţi. Fără 
alte căutări zadarnice ale unui miraj imposibil, fără alte bâjbâieli sau 
rătăciri în întuneric. 

— Am coborât... din câte mi-am putut da seama, era apă. Apoi am 
mers... Trebuie să fi fost pe la nivelul de 55 de metri... Am tot mers 
cu gândurile mele. Apoi m-am oprit şi m-am aşezat. Cred că am stat 
aşa ore întregi. Mă gândeam să pun capăt la tot, chiar acolo, 
aruncându-mă în gol... lar apoi am mers mai departe, luând-o spre 
est, din câte îmi aduc aminte. Este o galerie adâncă acolo... 

Aşa este, confirmă Ross. 

— M-am urcat pe o... scândură, pe jumătate putredă... bărbatul se 
opri. Apoi: Aţi pus o piatră, domnule? Au fost suficienți bani pentru o 
piatră? 

— Da. Am pus o piatră. Cu cuvintele dorite de tine. „Keren Daniel. 
Soția lui Mark Daniel. 22 de ani”. 

Bărbatul îşi trecu o mână pe frunte. 

— 22 de ani, atât avea. Ar fi trebuit să ştiu mai bine... Nu era 
decât o copilă... Doctorul acela, Enys, mai e pe-acolo? Cred că mai 
bine l-aş fi omorât pe el. 

— Încearcă să-ți aminteşti, Mark. Ce ai făcut apoi? 

Mark întoarse o privire chinuită înapoi la hartă. 

— Deci eram chiar deasupra galeriei părăsite, luând-o la dreapta. 

Acolo jos era un târnăcop vechi; şi ca să îmi alung gândurile, am 
început să sap la întâmplare, ca şi cum aş fi căutat o vână... Curând, 
tot săpând în stâncă... Mie mi s-a părut a fi un depozit frumuşel. 

— Unde era? întrebă Ross, arătând spre hartă. Chiar aici? 

— Da, cred. Acolo... Avea o înclinație destul de mare... 

— L-am găsit, spuse Ross. A fost un zăcământ bun, atât cât a 
ținut, dar n-a avut o întindere foarte mare. Acolo de unde l-ai găsit tu 
era lat de vreo 30 de centimetri, însă la vreo 5 metri mai jos era 
subţire ca foaia de hârtie şi, deasupra, desigur, fusese deja exploatat. 
Henshawe crede că era o ramificație a filonului principal. 

Se lăsă liniştea. Lemnul trosnea pe foc, iar Mark Daniel respira pe 
nas. 

— Apoi mi-am continuat drumul. De data asta am tot urcat... O 
veche coloană de aer... 

— Aici, spuse Ross, arătând cu degetul. 

— Era astupată. Cred că abia dacă mă aflam la vreo 25 de metri 
sub firul ierbii. De acolo, poţi merge în două direcții. Eu am luat-o 
spre est. 

— Pe aici? 

— Da, cred. La vreo şaizeci sau şaptezeci de paşi mai încolo, o iei 
în direcția opusă şi la cotitură... E o răscruce acolo. Şi de jur- 
împrejur... o minunăție; mie mi s-a părut în mare parte un filon de 
argint. Şi fier. 

Afară, un bărbat venea pe stradă ducând un mănunchi de peşti 
strălucitori legați de capătul unui băț. Păreau nişte fructe exotice 
adunate de pe fundul mării. Paşii lui răsunau ca nişte note muzicale 
pe strada pavată cu piatră. 

— Ai avut ochi extraordinari de buni dacă le-ai văzut acolo, spuse 
Ross cu o privire sumbră. 

— De ce? Mark îl privi încruntat: Aţi?... 

— Am dat de el la 37 de metri mai jos. Am exploatat toată zona. A 
fost cea mai bună descoperire a noastră. Bătrânii au dat de răscruce 
şi aceasta i-a scos afară. Noi am găsit vâna lor de cupru la vreo 12 
metri sud de la acea cotitură... Dar ceva a mers prost la filonul acela, 
oricum, deoarece calitatea zăcământului nu e grozavă. Cel puțin, nu 
dacă trebuie să întreții un motor de pompare. Poate că în vremurile 
de demult şi-ar fi scos pârleala... 

Mark privi în larg, pe mare. Ketchul care îl adusese plecase deja. 
Putea dura o săptămână până să se întoarcă din nou. 

— Nu e nicio grabă, spuse Ross. Oricum suntem izolați aici. la-o 
încetişor! 

— Neah, o să plec acum. Mi-e teamă că nu prea mai am ce să vă 
spun. M-am aşezat şi am aţipit o vreme, apoi m-am trezit şi m-am 
gândit că e deja noapte şi m-am grăbit înapoi. Dar când m-am întors, 
la galeria cea mare, am luat-o spre nivelul dinspre est în loc s-o iau 
spre vest. Nu mersesem mai mult de două sute de paşi când mi-am 
dat seama că am greşit. Dar mi-am găsit drumul înapoi orientându- 
mă după o bifurcațţie. Uite, aici e! 

— Da, da. Văd. 

— Aici sunt două galerii înguste, epuizate, şi între ele e teren bun, 
pun pariu. Coborâţi pe treptele stricate, unde a mai fost exploatată 
vâna. Dar a fost lucrată doar la bază. Toată partea din spate e 
neatinsă. E rocă de cuarț fin şi pălărie de fier19. Era prea sus şi n-am 
putut ajunge până acolo, dar aş băga mâna-n foc că e o grămadă 
mare de bani numai în locul ăla! 

Ross nu zise nimic vreme de un minut. Se uită îndelung la hartă şi 
apoi se ridică în picioare, ca pentru a se dezmorți puțin. Scoase o 
batistă şi îşi şterse palmele asudate. 

— Şi după aceea ai urcat? 

— Am aşteptat în apropierea puțului principal. Am aşteptat să se 
lase întunericul şi să văd că apare lampa lui Paul. Credeam că nu se 
mai termină ziua aia... 

— Da, spuse Ross. A fost o zi foarte agitată. 

Mark îl privi străbătând camera, oprindu-se pentru a ocoli grinzile. 

— Locul ăsta de care v-am spus, ultimul... Nici ăsta nu e bun? S-a 
dovedit la fel de sărac ca şi celelalte? 

— Hai să ieşim puţin, vrei? Camera asta e prea mică, n-ai loc nici 
să respiri, nici să te îndrepți de spate. Aerul proaspăt ne va prinde 
bine amândurora. 

Mark se ridică fără prea mare tragere de inimă atunci când Ross 
deschise uşa. 

— Da, domnule, cum doriți... Dar v-aş fi recunoscător dacă mi-ați 
răspunde... 

— Ceea ce-mi spui acum va fi cercetat, Mark, sunt convins. Fără 
îndoială că ne-a scăpat din vedere o parte din zăcământ. Cred că mi- 
ai oferit mai multe indicii valoroase. 

Vorbiră mai mult în timp ce coborau şi afară, până ce Mark păru 
parțial mulțumit. Nu ştia cât anume depindea de răspunsurile lui, 
dar ştia ce implică deschiderea unei mine şi ar fi fost extrem de 
supărat dacă l-ar fi dezamăgit pe prietenul său. Aşa că prima grijă a 


19 În geologie, zonă oxidată a unui zăcământ metalifer. (n.tr. 

lui Ross era să-şi ascundă sentimentele, lucru care, pe moment, era 
foarte dificil. 

În realitate, nu simţea că Mark îl dezamăgise - doar că el însuşi îi 
dezamăgise pe cei care îi oferiseră afecțiunea şi încrederea lor. 
Bazându-se atât de mult pe vorbele rostite la întâmplare de un om 
înnebunit de furie şi durere, ajunsese în impasul actual. Acum, în 
timp ce se plimba cu Mark pe malul mării şi în timp ce briza rece îi 
înțepa obrazul şi răcea sudoarea care izvorâse din el pe durata 
întrevederii - realiză că ştia de ceva vreme că această ultimă 
încercare avea să eşueze. Aşteptările fuseseră prea mari. La început, 
nu era exclus să fie adevărat; dar era aproape imposibil ca nişte 
mineri cu experiență să exploreze vechea exploatare minieră luni la 
rând fără să găsească zăcământul bun, dacă acesta chiar exista. În 
sufletul lui se temuse de acest rezultat. Dar era ca în vechea poveste 
cu omul care se agaţă şi de un pai ca să nu se înece. 

Această ultimă descoperire despre care vorbise Mark fusese prima 
descoperire făcută de oamenii lui Ross. Ceea ce văzuse Mark era unul 
dintre acele amestecuri complexe care abundă în roca ce conţine 
minerale; cuarț în cazul de față — cu turmalină neagră, oxid de fier şi 
oxid de staniu. Orice miner priceput s-ar fi aşteptat la ceva rezultate 
după o asemenea descoperire. 

Însă terenul nu se dovedise darnic pe măsura muncii depuse. 


x 


Până sâmbătă, Dwight renunțase deja la speranța de a-l revedea 
pe Ross înainte de plecare. Demelza nu primise nicio veste şi nimeni 
nu părea să ştie când sau unde anume avea să vină cursa. Nu era 
nimic neobişnuit, desigur. Şi până şi domnul Trencrom depindea de 
vânt şi de vreme. 

Ceea ce Dwight nu ştia era că domnul Trencrom avea relații de 
afaceri cu proprietarul unei ferme situate pe dunele de nisip bătute 
de vânturi din Gwithian20. Farrell, comandantul vasului One and All, 
îşi adusese vasul suficient de aproape pentru a putea fi observat 
înainte de lăsarea întunericului. Apoi se îndepărtase repede de uscat 
din nou, deoarece golful Hell's Mouth nu era prea departe. Apoi fiul 
fermierului încălecă pe un minunat ponei oferit cadou de domnul 
Trencrom exact în acest scop şi străbătu călare cei 24 de kilometri 


20 Sat situat pe coastă, în partea de vest a comitatului Cornwall, Marea 
Britanie. (n.tr.) 

pentru a-şi întâlni binefăcătorul. 

Astfel, la primele ore ale serii, începu o agitație neobişnuită în 
câteva căsuțe şi ferme din district - o pregătire tăcută pentru o 
noapte de muncă extenuantă, dar pe furiş. Se goleau saci, se 
pregăteau catâri, se încolăceau frânghii şi se scoteau din magazii 
lămpile cu catran. Ici-colo mai era încărcat şi câte un pistol sau o 
flintă era coborâtă de pe panoplie. 

Însă mai aveau loc şi alte pregătiri. La St Ann, în jurul unei căsuțe 
izolate puţin de restul şi cu vedere spre golf, se adunau în tăcere şi 
alți bărbaţi; şi înăuntru, în sufragerie, cei trei comandanți făceau 
ultimele aranjamente: căpitanul McNeil, Vercoe - funcţionarul vamal 
- şi asistentul acestuia, Bell. Vercoe era conducătorul acestei 
expediţii, însă McNeil, în virtutea rangului pe care îl deținea, trebuia 
să ia toate deciziile importante. Tot el comanda cea mai mare parte a 
bărbaților aflați la dispoziţia lor - şapte soldați din regimentul 
cavalerie. 

Vercoe spuse: 

— Ei bine, domnule, e mai sigur dacă plecăm cât mai curând, 
pentru că nu ar fi deloc bine să fim văzuți mişunând mai târziu, când 
sunt prin preajmă bărcile care transportă marfa la mal. E mult de 
aşteptat în frig, ştiu. 

— Am avut mult de aşteptat în frig şi aseară, spuse McNeil. Şi a 
fost cu atât mai neplăcut, cu cât n-am rezolvat nimic. Vreau să cred 
că ne putem baza pe informatorul tău. 

— S-a dovedit a fi de încredere de multe ori până acum. A spus că 
nu avea cum să ştie când anume are loc cursa. Putea la fel de bine să 
fie aseară, în seara asta sau mâine-seară. 

— Cu veştile care tocmai au sosit de la Londra, nu întrevăd nicio 
posibilitate de a-mi ţine oamenii aici dincolo de sfârşitul acestei 
săptămâni. Sau de a rămâne eu însumi. Deci asta e chiar ultima 
şansă. M-ar mâhni profund să aflu că în cele din urmă cursa a avut 
loc în altă parte, în timp ce noi supravegheam un golf în care nu s-a 
întâmplat nimic. 

Vercoe mormăi şi îşi frecă bărbia. 

— Pe mine m-ar mâhni şi mai tare. Pentru că de peste treizeci de 
luni aştept o şansă ca asta, să dau lovitura. Dacă totul merge bine în 
seara asta sau mâine, întregul comerț ilicit de prin părțile astea va fi 
nimicit pentru o generație! Asta este ceea ce mi-aş dori mai mult 
decât orice altceva! 

McNeil îl cântări cu priviri curioase, întrebându-se ce resorturi 
interioare îl determinau pe omul acela să îşi transforme îndeletnicirile 


— 159 — 


zilnice într-o adevărată cruciadă. Apoi ridică din umeri şi se ridică în 
picioare. 

— Fie! Bell, i-ai instruit pe oamenii tăi să nu agite apele până ce 
nu aud fluierul domnului Vercoe? Nu vrem sub nicio formă să 
acționăm capcana înainte de vreme. 

— Am înțeles, domnule! 

— O să răspund pentru oamenii mei, desigur. Şi le-am comunicat 
că nu trebuie să existe o baie de sânge dacă nu este neapărat 
necesar. Să nu uităm că aceşti contrabandişti sunt conaționalii 
noştri şi cât de curând se va vărsa mult sânge într-un alt război. 
Dispoziţiile rămân aceleaşi de aseară. 

— Am înțeles, să trăiţi! 

— Foarte bine, atunci. Ar fi cazul să pornim. 


x 


Cu cât se apropia momentul plecării, cu atât Dwight devenea mai 
agitat. Se uită la ceas pentru a douăzecea oară. Era nouă şi jumătate. 
Aranjase să ajungă la Killewarren la unsprezece. Mai erau încă 
nouăzeci de minute până atunci. N-ar fi avut absolut niciun motiv să 
plece mai devreme de patruzeci şi cinci de minute. 

Îl chemă pe Bone, iar când tânărul îşi făcu apariția îi puse o 
mulțime de întrebări inutile, după care îl lăsă să plece, nemaiştiind 
exact de câte ori făcuse acelaşi lucru înainte. Emoţii. Emoţii înainte 
de fuga în lume cu iubita. Oare ce făcea Caroline în acest moment? 
Suferea ea oare la fel de tare? Dacă nu din cauza pornirilor unei 
conştiinţe care nu avusese niciodată astâmpăr în ultimii patru ani, 
poate măcar din alte motive. Puternicul autocontrol de care femeia 
dădea dovadă nu reuşea să-l inducă în eroare suficient de mult încât 
să nu presupună că ea nu se simțea acum altfel decât extrem de 
tensionată. 

Toată ziua, Dwight nu reuşise să-şi scoată din minte chipul lui 
Keren Daniel. Întrevederea cu Demelza şi faptul că ştia că Ross urma 
să se vadă cu Mark îi aduseseră brusc aminte de Keren. Era doar o 
simplă chestiune de schimbare a priorităților, realiză el acum. 
Altminteri, nu reuşise niciodată să-şi scoată din minte chipul ei. 

Zece fără şaisprezece minute. Pentru Caroline, ar fi renunțat 
bucuros la orice. Necazul era că nu renunţa la nimic material. În 
schimb, devenea un om mai bun. Autoflagelarea... Ei bine, era şi ea 
în regulă până la un punct, dar, dincolo de acel punct, devenea 
nevroză. În două ore avea să fie cu ea într-o trăsură. Oare vreunul 

dintre prietenii lui i-ar fi negat dreptul la fericire? Nu-i veni în minte 
niciun astfel de prieten. În două ore trebuia să tragă cortina peste 
viața lui de până atunci. 

Bone intrase din nou în cameră. Oare sunase iar, fără să realizeze 
acest lucru din cauza nervozității? 

— Dacă îmi daţi voie, domnule, Parthesia Hoblyn este la uşă. 
Spune că sora ei se simte ciudat. Vă cheamă să veniți să vedeți ce-i 
cu ea, dar i-am spus că sunteți ocupat în seara asta. 

Dwight aruncă o privire către platformă. Lottie Kempthorne 
aproape că se recuperase. Nu mai urmaseră alte cazuri, iar ăsta era 
aproape un miracol. Până şi May scăpase. Dar Rosina? Cât timp 
trecuse? Era oare posibil? Făcu un calcul. Încă era posibil. leşi în hol 
şi o găsi pe mica Parthesia prăbuşită pe un scaun, încercând să-şi 
recapete răsuflarea. Erau 5 kilometri din Sawle până aici şi probabil 
alergase tot drumul, pe întuneric. 

— Ce s-a întâmplat cu sora ta? 

Parthesia se ridică în picioare: 

— O, domnule, e vorba despre genunchiul ei! Acum vreo oră, 
domnule, urca panta cu pietre şi piciorul i s-a sucit exact cum era 
înainte să i-l vindecațţi, doar că ea zice că e mai rău! Tata a dus-o pe 
brațe până în casă şi era atât de ţeapănă că abia am putut s-o ducem 
pe un scaun, domnule. Aşa că mama mi-a zis: du-te la doctor şi vezi 
dacă poate să i-l îndrepte! 

Zece fără patru sau cinci minute. Încă mai avea vreo şaizeci şi ceva 
de minute la dispoziție. Sawle era în drumul lui — trebuia să se abată 
vreo doi kilometri, dar asta nu însemna nimic dacă mergea călare. 
Suficient timp ca să se achite de o ultimă datorie - dacă voia asta şi 
dacă putea. Şi-ar fi dorit tare mult să nu. Pe parcursul ultimei 
săptămâni făcuse o serie de vizite de rămas-bun, deşi nimeni 
altcineva nu ştia scopul lor real. Solicitarea asta, dacă o onora... 

Dar dacă nu se ducea? Ce se alegea de liniştea lui sufletească, în 
drum spre Bath? Genunchiul acela, înțepenit din nou. Dacă leacul 
lui fusese doar temporar, asta ar putea însemna că... Bine, dar cum 
rămânea cu valiza lui? Împachetată şi gata de plecare? Nu putea să 
se ducă la Sawle cu ea. 

— Aşteaptă aici, îi spuse Parthesiei, care nu-l scăpase deloc din 
ochi, şi îl trase pe Bone deoparte. 

Bone ştia totul despre planurile sale. Era genul de om căruia 
puteai să-i încredințezi oricând secretele tale. 

— Eu plec cu copila, spuse Dwight. Dar nu pot lua bagajul cu 
mine, pentru că va stârni comentarii. Vreau să-l am la poarta moşiei 

Killewarren, la ora 11. Poţi face asta pentru mine? 

— Da, domnule, am eu grijă. 

— Ai câțiva kilometri buni de mers. Poate faci rost de un cal cu 
împrumut. 

— Hatchard o să-mi împrumute un ponei, dacă spun că-i pentru 
dumneavoastră. Mă duc chiar acum la el. 

— Fii cu băgare de seamă la Killewarren! Ai grijă să nu fii văzut 
până ajung eu! 

După ce plecă Bone, Dwight îşi puse pelerina, pălăria, aruncă o 
privire atentă prin încăpere, ca pentru ultima oară. Apoi ieşi şi i se 
alătură Parthesiei. Din alt punct de vedere, acest apel nu era chiar de 
nedorit. Aşa avea să treacă mai uşor ultima oră chinuitoare. 

Parthesia stătea în fața lui pe şa. Greutatea ei nici măcar nu se 
simţea. Era o copiliță zglobie, subțirică la trup şi cu oase mici. Afară 
era o noapte senină şi friguroasă, fără lună, cu o puzderie de stele 
învăluite în ceața norilor în zigzag. Se întrebă dacă Ross ajunsese 
cumva acasă. Transportul era aşteptat. Umblând de colo-colo până 
după-amiază târziu, observase unul sau două semne care ar fi scăpat 
cu uşurinţă unui ochi neavizat; dar cineva care ştia cum e mersul îşi 
dădea repede seama că e rost de treabă în seara asta. În apropiere de 
Sawle, trecură pe lângă doi bărbaţi călare, care se dădură mult în 
lături, în afara drumului, pentru a le face loc să treacă. Dwight le ură 
noapte bună, însă niciunul dintre ei nu răspunse. Chipurile lor erau 
ascunse sub nişte fulare groase. Simţi copila din fața lui tremurând, 
ca şi cum s-ar fi temut că oamenii aceia sunt tâlhari ieşiţi la drumul 
mare. El rămase uşor mirat. 

Acasă la familia Hoblyn, Jacka aştepta cu o încruntătură 
îngrijorată. Rosina şedea pe marginea scaunului, cu chipul încă 
palid, deşi spunea că piciorul ei e ceva mai bine. Dintr-o suflare, îi 
spuse că ea le zisese să nu-l cheme în seara asta, că îşi sucise 
piciorul pe una din pietre şi i se înțepenise tot, că se gândise să 
trimită pe cineva după Charlie până îşi amintise că Charlie era 
bolnav, că Parthesia plecase fără ca ea să ştie, că păţise asta din 
cauză că îşi scosese bandajele şi că era sigură că până dimineaţă... 

Dwight îi pipăi genunchiul de jur-împrejur, căutând dislocarea pe 
care o descoperise în trecut, recunoscând-o din nou, dar fără să ştie 
sigur cum anume reuşise s-o îndrepte. O presiune experimentală 
fusese soluţia, un truc pe care - dacă ar fi putut să-l repete şi în alte 
cazuri - ar fi reuşit să-l perfecționeze în scurt timp. Dar trecuseră 
câteva luni bune. Succesul îl surprinsese şi pe el aproape la fel de 
tare ca pe toți ceilalți. O rugă să îndoaie genunchiul, însă în 

momentul de față ea nu putea face asta. Articulația sau cartilajul se 
dislocase cu totul. Probabil era nevoie de cataplasme şi câteva zile 
bune de manevre manuale. Dar el pleca în seara asta. Asta era 
ultima şansă. Apăsă tare cu degetele şi o simţi pe fată tresărind. 

— Ziceai că Charlie e bolnav? o întrebă el, ca să-i distragă atenția. 
Ce-a pățit? 

— O, domnule, dar ştiţi deja. Tocmai pentru că dumneavoastră i- 
ați spus să stea în pat nu s-a dus să dea o mână de ajutor la 
transportul din seara asta. Mi-a spus abia azi-dimineaţă. 

Dintr-odată, mâinile lui Dwight atinseră locul potrivit. Era ca şi 
cum fusese nevoie ca în mintea lui să se facă o anume conexiune 
pentru ca imediat după aceea genunchiul să se aşeze la locul lui. 
Încredere şi satisfacţie. Pipăi cu degetele, apoi apăsă. Fata ţipă, dar, 
ca şi înainte, mai mult de sperietură decât de durere. Genunchiul 
fusese pus la locul lui. 

Dwight îi dădu drumul fetei şi se îndreptă de spate. 

— Mai aveţi bandajul? o întrebă el pe doamna Hoblyn. 

— Da, domnule. 

leşi repede, strecurându-se pe lângă Jacka, care se afla acum în 
cadrul uşii. 

— Poţi să te ridici, îi spuse Dwight fetei. 

Rosina îşi îndoi genunchiul cu grijă. Îi reveni culoarea în obraji, 
după care îi dispăru din nou şi pentru o clipă ai fi zis că începe să 
plângă. 

— Acum e iar bine, fătucă? se auzi întrebarea îngrijorată a lui 
Jacka, din pragul uşii. 

Fata se ridică. 

— O, domnule, vă sunt tare recunoscătoare. Mi-a fost tare teamă 
să nu se fi rupt de tot. Eu... Nici nu pot să vă mulțumesc îndeajuns. 
E un miracol! 

Era cazul să tragă nişte învățăminte de aici. 

— Am fost totuşi prea încrezător, spuse Dwight. Cred că e mai bine 
să porți bandajul tot timpul. Sau măcar în primul an, până ce se 
sudează tendoanele. 

Doamna Hoblyn se întoarse în grabă. Dwight bandajă genunchiul, 
spunându-i doamnei Hoblyn să se uite cu atenție. Nu putea lăsa ca 
asta să se întâmple din nou. El nu avea cum să vină de la 250 de 
kilometri, nici măcar pentru Rosina. Timpul trecea. Probabil trecuse 
deja bine de zece şi jumătate. Era vremea să plece. La nevoie, puteau 
călători toată noaptea sau se puteau opri după ce Killewarren 
rămânea la o distanță suficient de confortabilă. Doctorul Dwight 

Enys şi domnişoara Caroline Penvenen, călătorind împreună ca 
prieteni. 

Jacka scosese o sticlă de rom, turnase din el într-o ceaşcă, iar 
acum îl presa să accepte. Dwight nu voia să bea, dar ştia prea bine 
că un asemenea gest exprima cel mai înalt grad de apreciere din 
partea lui Jacka, aşa că sorbi câteva picături în timp ce o priveau cu 
toții pe Rosina făcând câţiva paşi prin cameră, cu mare băgare de 
seamă. Dwight îşi umplu ultimele secunde spunându-i doamnei 
Hoblyn ce anume are de făcut şi ce nu trebuie să facă în caz că se 
mai întâmplă. Doamna Hoblyn nu îi uşură cu nimic situația atunci 
când îi răspunse cu ochi strălucitori: 

— Ei, domnule, o s-o punem să stea liniştită pe un scaun până 
veniți dumneavoastră. 

Uneori, o remarcă e precum înțepătura unei insecte: la început 
abia dacă o simți, dar pe măsură ce trece timpul devine din ce în ce 
mai supărătoare. Inițial, Dwight abia dacă băgase în seamă cele 
spuse de Rosina cu privire la Charlie Kempthorne. Apoi, succesul 
avut cu genunchiul îi abătuse atenția. Acum, nerăbdător să plece, 
era la uşa de la intrare, sufocat de recunoştinţa lor, când otrava 
începu să-şi facă efectul. 

Când Jacka îl conduse afară, Dwight întrebă: 

— Care-i treaba cu boala lui Charlie? V-a spus el că e bolnav? A 
zis că i-aş fi spus eu să nu se ridice din pat? 

— Da. Cel puţin, aşa le-a spus lor, când i-au zis să îi ajute cu 
transportul. 

— Nu înțeleg. Ce s-a întâmplat? 

Jacka îl privi mirat. 

— Nu era rândul lui Charlie să ajute la cărat. Fac cu schimbul, 
ştiţi dumneavoastră. A fost ideea lui Trencrom, ca să iîmprăştie 
riscurile şi răsplata. Oamenii sunt dispuşi să-şi asume un risc o dată 
la două luni, dar nu lună de lună. Însă zilele trecute Joe Trelask şi-a 
rupt piciorul la moară. Umblă vorba că ar fi căzut de pe o scară... 

— Da, ştiu asta. Aşa, şi? 

— Şi Charlie Kempthorne era următorul pe listă, iar azi-noapte i- 
au trimis vorbă să fie pregătit. Şi atunci le-a spus că se simte slăbit. 
E de la febră, spune el, şi doctorul i-a zis să nu se agite prea tare cu 
plămânii lui... Jacka Hoblyn se încruntase de ai fi zis că vrea să 
străpungă întunericul: Vreți să spuneţi că s-a prefăcut? 

— Cel puţin atât cât priveşte rolul meu în toată povestea asta. 

— Ca să vezi, al naibii pungaş! Ce i-o fi venit să inventeze povestea 
asta complicată? E greu să-i ghiceşti motivele... 

— Când e nunta? 

— De mâine în două săptămâni. 

— Fără îndoială ăsta a fost motivul, Jacka. Grija lui a fost să evite 
riscul. Şi probabil s-a gândit şi la sănătatea lui. Orice om ar face 
asta. 

Jacka mormăi şi îşi trecu unghia de la degetul mare printre dinţii 
din față: 

— Orice om? Nici pomeneală, doctore. Dumneavoastră nu, pun 
pariu. Şi nici eu. N-are niciun drept şi nicio calitate să mintă aşa. O 
să mă iau eu de el pentru asta, mâine la prima oră! 

— Lasă-l, spuse Dwight încet. Cum ai spus şi tu, nu e treaba 
noastră. Noapte bună, Jacka! 

— Noapte bună, domnule! Şi vă mulțumesc. 

Dwight îşi duse calul de hățuri pe panta abruptă, în timp ce Jacka 
privea în urma lui. Casa lui Charlie Kempthorne era în vârful 
dealului, imediat ce ieşeai din raza vizuală a familiei Hoblyn. Dwight 
se opri în fața ei şi se uită spre ferestre. Era o lumină în camera de 
sus. Unsprezece fără douăzeci. În douăzeci de minute putea ajunge 
fără probleme la Killewarren - dacă pornea chiar acum într-acolo. 
Dar trebuia să plece imediat. Probabil Caroline îşi punea deja 
pelerina, poate acum stătea în camera ei, aşteptând, gata să sufle în 
lumânare şi să se furişeze pe scări, spre ieşire. Bone trebuia să fi 
ajuns la poarta moşiei, cu valiza lui. 

Dar bănuielile acelea monstruoase, care puseseră stăpânire pe el, 
câştigară prioritate în fața obligaţiilor pe care le avea față de el însuşi 
şi față de Caroline. Dacă nu-l lăsase inima să plece la Bath cu gândul 
că Rosina şchiopăta din nou şi nu mai avea când s-o viziteze, cum ar 
fi putut să-l lase inima acum, ştiind că problema asta rămâne 
nerezolvată? Dacă mai zăbovea încă cinci minute, nu avea să întârzie. 
În cinci minute putea şti sigur. 


Capitolul 17 


Obiceiurile lui Ray Penvenen erau suficient de bine împământenite 
încât toate mişcările lui să fie previzibile aproape la orice oră din zi şi 
din noapte; dar în noaptea asta, ultima noapte pe care o petrecea la 
moşie, întârziase nepermis de mult cu ora de culcare. Deprinsese 
tabieturi de fată bătrână, iar ultimele pregătiri înainte de plecare 
luaseră forma unei serii nesfârşite de notițe mâzgălite pe care urma 
să le lase unuia sau altuia dintre servitori, ca să le amintească ce au 


— 165 — 


de făcut. Caroline răbdă cu stoicism până la zece şi jumătate, după 
care îi spuse: 

— Lucrezi prea târziu în seara asta, unchiule. O să ai toată 
dimineața de mâine la dispoziţie până plecăm şi ar fi păcat dacă nu 
ti-ar mai rămâne nimic de făcut. Nu vii la culcare? 

Bărbatul privi peste ochelari — mai întâi la ceas, apoi la ea: 

— Mai am încă puţin, Caroline. O moşie la țară nu e ca o casă 
londoneză, nu poate fi încuiată pe dinafară şi lăsată neocupată. 
Trebuie să fie îngrijită în continuare sau se transformă într-un 
adevărat haos. 

— Şi crezi că Garth şi ceilalți bărbați pe care i-ai angajat nu sunt 
capabili să se ocupe de asta? Eu aş fi crezut că sunt. Altfel nu îi mai 
angajai, nu? 

— A, ei ştiu ce au de făcut până la un punct. Dar le lipseşte 
inițiativa şi, de vreme ce nu vom fi pe aici vreme de o lună, trebuie să 
suplinim lipsa lor de inițiativă. De pildă... 

Şi continuă să îi explice o parte dintre deciziile care ar fi trebuit 
luate. De vreme ce ea fusese cea care deschisese subiectul, bărbatul 
presupusese că este interesată de răspuns. Însă o dată sau de două 
ori îi surprinse privirile rătăcind - şi rătăceau în direcţia ceasului. 

— Dar de ce întrebi? se întrerupse el brusc, chiar în mijlocul ideii. 

Privirea ei rătăcitoare se întoarse rapid. 

— De ce? N-ar trebui să mă intereseze? Nu e un lucru lipsit de 
eleganță, presupun, nu? Pe de altă parte, mă preocupă şi sănătatea 
ta. Mi se pare că nu arăţi prea bine în ultima vreme şi ar fi mare 
păcat să te surmenezi în efortul pregătirilor pentru vacanță. 

Bărbatul o privi suspicios, dar o suspecta doar de sarcasm, nu că 
ar fi avut nişte motive ascunse. Constatând că nu e nici urmă de 
batjocură în privirea ei, o bătu uşor pe mână şi îi spuse împăciuitor: 

— Haide, mai întârzii cel mult o jumătate de oră. Mergi la culcare 
dacă eşti obosită, draga mea! Îţi sunt recunoscător pentru grija pe 
care mi-o porți. 

Caroline se întoarse cu spatele ca să-şi ascundă frustrarea, iar în 
următoarele zece minute se învârti de la un capăt la altul al camerei 
sub un pretext sau altul. Însă bărbatul rămânea în continuare pe 
scaun, fără nici cel mai mic semn că ar vrea să plece. În cele din 
urmă, ea reveni la biroul lui şi spuse: 

— Ei bine, dacă tu nu mergi la culcare, eu n-am încotro, pentru că 
mi se închid ochii de somn. Vii acum? 

— Aproape am terminat. Noapte bună, Caroline. 

Bărbatul ridică fruntea, să fie sărutat, iar ea îşi şterse superficial 

buzele de ea, uitând, în agitația aceea, că aşa îşi lua rămas-bun de la 
el, cu siguranță pentru multe luni de acum înainte, dacă nu chiar 
pentru totdeauna. 

Ajunsă pe palierul de deasupra holului, îşi aminti, dar acum era 
prea târziu. Propria umbră îi ținu companie de-a lungul coridorului 
până în dormitorul ei, mergându-i înainte, ca un hangiu ospitalier. În 
dormitor, aprinse o lumânare şi privi lung la mantia, pălăria, eşarfa 
şi mănuşile care o aşteptau. Bagajele ei erau jos, în trăsură, ca de 
altfel şi Horace. 

Sună de două ori din clopoțel, dând astfel de înțeles că avea nevoie 
de menajera ei, Eleanor. 

Când fata veni, îi spuse: 

— Unchiul meu stă până târziu în seara asta. Va trebui să 
amânăm puţin. Anunţă-l, te rog, pe Baker. Ceilalţi servitori s-au 
culcat? 

— Toţi în afară de Thomas, domnişoară. El o să-l aştepte pe 
stăpân, ca să stingă apoi luminile şi să încuie uşile. Cam bombăne, 
spune Baker, că îl ține treaz atât de mult. 

Caroline îşi muşcă buza. 

— Spune-i lui Baker să nu facă nicio mişcare până ce Thomas nu 
va fi plecat. Ar fi un dezastru dacă Thomas ar vedea caii pregătiți de 
drum. 

— Foarte bine, domniță. Asta-i tot? 

— Nu. Fă în aşa fel încât să laşi impresia că mergi la culcare. Dacă 
poţi, strecoară-te afară din casă pe neobservate şi urcă-te în trăsură! 
Altfel, Thomas s-ar putea întreba de ce mai pierzi vremea. În plus, 
mi-e teamă că Horace o să se sperie de întuneric. Şi latră tare când e 
speriat. Stai acolo până vin eu! 

— Foarte bine, domnişoară. Mă duc să-mi iau mantia şi boneta. 

— Dar ai grijă! Să nu te vadă nimeni! 

După ce plecă Eleanor, Caroline începu să străbată dormitorul cu 
paşi mari, de la un capăt la altul, de zeci de ori, continuând să-şi 
muşte buza. Apoi, înşfăcă brusc hainele de plecare, aruncă o privire 
în jur ca să se asigure că n-a uitat nimic din ce trebuia să ia cu ea, 
aşeză scrisoarea pentru unchiul ei într-un loc mai vizibil pe măsuța 
de toaletă, suflă în lumânare şi ieşi din cameră. 

Umbra ei stătea imbufnată într-un colț. Când păşi de-a lungul 
coridorului, sări rapid pe urmele sale. Încă se vedea lumina aprinsă 
pe sub uşa salonului. Ezită puţin, iar apoi se strecură în dulapul 
menajerei, aflat în cealaltă parte a palierului. Era loc fix cât îi trebuia 
printre perii şi pămătufuri de praf, dar îi era teamă să facă vreo 

mişcare ca să nu vină totul grămadă peste ea. 

Aşa stătu acolo vreme de încă zece minute, ţeapănă şi înghesuită, 
cu uşa dulapului întredeschisă, doar atât cât să poată vedea unghiul 
luminat al uşii de la salon. Trebuia să fie aproape unsprezece de 
acum. 

Domnul Penvenen ieşi din salon. Avea în mână o candelă, iar sub 
braț ducea o carcasă de piele. Camera din care ieşise era acum 
cufundată în întuneric. Bărbatul închise uşa după el, se duse la 
lampa din colț şi o stinse. Apoi, veni drept către dulapul în care 
stătea ascunsă Caroline. 

Hipnotizată, ca un copil captiv într-un coşmar înfiorător, Caroline 
îl privi venind spre ea. Apoi, uşa i se trânti în nas şi auzi papucii 
unchiului ei îndepărtându-se în scârțâitul podelelor. 

Într-o beznă totală, Caroline respiră încet, începu să numere, 
hotărâtă să nu se pripească. Când ajunse la cinci sute, ridică zăvorul 
şi privi afară. Coridorul era cufundat în beznă. 

Ştiind că încă nu era exclus să dea nas în nas cu Thomas, care îşi 
făcea rondul de seară, Caroline se strecură de-a lungul coridorului 
către scări şi se furişă cât putu de repede până jos. Treptele nu 
scârțâiseră niciodată atât de tare ca acum. Odată ajunsă jos, se 
îndreptă către camerele servitorilor, care se aflau imediat lângă 
grajduri. În bucătărie era lumină şi uşa era întredeschisă. Baker, 
vizitiul ei, stătea lângă un foc mic, în cămaşă şi în ciorapi, ascuţind o 
bucată de lemn. Părea somnoros şi pregătit de culcare. Dacă doar se 
prefăcea, îşi juca rolul bine. 

Se ridică brusc în picioare când intră ea. Caroline îşi puse degetul 
în dreptul buzelor, abia reuşind să-şi tragă sufletul. Ultimele minute 
fuseseră încărcate de o tensiune neaşteptată. 

— Thomas? 

— A urcat, domnişoară, acum trei minute. Mă îndoiesc că mai 
coboară. 

— Mai aşteaptă încă vreo cinci minute, apoi du-te şi adu caii! 

— Da, domnişoară. 

— Eu mă duc direct la trăsură. Eleanor e deja acolo. Te aşteptăm 
să vii. 

— Foarte bine, domnişoară. 

Când dădu să iasă din bucătărie, se uită la ceas. Era unsprezece şi 
cinci minute. Probabil Dwight o aştepta deja. 


x 

Lottie Kempthorne se trezi aproape imediat ce simți pe obraz aerul 
rece al nopții. Nu se mişcă, dar îl văzu pe tatăl ei destul de aproape 
de ea, la fereastră, privind curios afară. 

Auzi vocea lui şoptită: 

— E doar o febră şi m-am gândit să trimit după dumneavoastră, 
domnule doctor, dar apoi m-am gândit să aştept până la ivirea 
zorilor, înainte să vă dau de furcă. Poate mâine dacă treceţi pe aici... 

O voce de afară îi răspunse: 

— Te văd în seara asta. 

— Cred că s-a domolit şi până mâine... 

— Lasă-mă să intru! Vreau să vorbesc cu tine. 

Lottie nu făcu nicio mişcare nici atunci când tatăl ei, mormăind în 
barbă, închise fereastra şi începu să-şi tragă pantalonii pe el. 
Învăţase că nu trebuie să ia în seamă venirile şi plecările tatălui ei. În 
plus, dacă-l întreba ceva în momentul acela, avea toate şansele să se 
aleagă cu o muştruluială şi o palmă zdravănă. Aşa că îşi păstră 
poziția destul de confortabilă în patul subțire şi tare, ascultând 
respirația regulată a lui May, care se afla alături de ea. 

Tatăl ei cobori scările, luând cu el candela, şi îl auzi dedesubt, 
descuind uşa. (Cei mai mulți localnici din Sawle nu-şi încuiau 
niciodată uşile, indiferent dacă era zi sau noapte, dar Charlie era o 
excepţie.) Îl auzi vorbind cu omul care intrase şi se ridică în capul 
oaselor, scărpinându-se pe întuneric. Se întrebă ce-ar fi putut să vrea 
doctorul Enys, în condiţiile în care venise atât de târziu şi vorbea pe o 
voce atât de ciudată. Doctorul Enys fusese foarte bun cu ea şi, de 
regulă, era foarte blând. Poate se întâmplase ceva grav. 

Curiozitatea n-o mai lăsă să-şi continue somnul, aşa că se 
strecură jos din pat şi se furişă tremurând până la chepengul care 
ducea către camera de jos. Îl ridică câţiva centimetri şi privi curioasă 
în jos. 

Tatăl ei tocmai era consultat. Stătea pe un scaun, protestând şi 
eschivându-se, în timp ce doctorul Enys stătea aplecat deasupra lui, 
cu chipul palid şi aspru. Primele cuvinte care ajunseră până la ea au 
fost următoarele: 

— Nu ai nicio febră, omule, şi tu ştii asta foarte bine. Şi nici n-ai 
avut. De ce le-ai spus oamenilor toată povestea aia? 

— N-o fi febră pentru dumneavoastră, domnule doctor. Dar acum 
trei ore asudam ca o mârțoagă. Şi cum Lottie tocmai a scăpat de 
vărsat... Şi ia uitaţi aici! Puneţi mâna pe mâna mea! Dacă nici asta 
nu e transpiraţie... 

Însă expresia de pe chipul doctorului Enys, bunul doctor Enys, nu 

se schimbă. 

— Asta nu-i o scuză, nu-i aşa, Kempthorne? Boala asta 
prefăcută... născocită ca să eviți orice amestec în transportul din 
seara asta? De ce n-ai vrut să te amesteci? 

Tatăl lui Lottie, pe care Lottie îl iubea, îşi linse buzele şi începu să 
se încheie la cămaşă. 

— S-a întâmplat deodată, începu el. Mai întâi am simţit pe spate o 
transpirație rece ca gheața. Apoi... 

— De doi ani sau mai bine, e un informator prin părțile astea, care 
duce vorba de colo-colo, pentru bani. Ştii asta, nu-i aşa, Charlie? 

— Normal că ştiu! Toată lumea ştie. L-aţi prins? 

— Eu aş zice că da. 

Lottie se mută de pe un picior pe altul, din poziția incomodă în 
care stătea şi ridică chepengul alți câțiva centimetri. Tatăl ei se 
ridicase în picioare. 

— Cine, eu?! Vai de viața mea, domnule doctor! Ce idee fantastică 
vă trece prin cap! Şi nu e deloc una plăcută, trebuie să spun! E o 
insultă în toată regula! Şi toate astea din cauza febrei care m-a luat 
dintr-odată! Păi până să veniți îmi clănțăneau dinții în gură... 

— De unde ai tu toate lucrurile astea? întrebă doctorul Enys, 
arătând cu furie către lucrurile din cameră, moment în care Lottie se 
temu să n-o vadă. Cum ai plătit pentru ele? continuă doctorul cu 
întrebările. Perdele, covoare, sticla din fereastră? Pe toate le-ai plătit 
făcând pânze de corabie? Sau vânzându-ți prietenii pe capete? 

Tatăl ei zâmbea, dar ea, care îl cunoştea foarte bine, ştia că nu e 
un zâmbet prietenos. 

— Din pânze de corabie, domnule doctor. Jur pe viața mea! Şi 
nimeni nu poate dovedi că nu-i aşa! Acum puteți pleca, domnule 
doctor. Lăsaţi-mă-n durerea mea şi luați-vă şi suspiciunile astea 
mizerabile cu dumneavoastră! Să veniţi aici, în miez de noapte, şi să 
aruncați cu minciuni în stânga şi în dreapta... 

— Tu eşti cel care va trebui să plece, Charlie. Şi încă repede dacă- 
ți pasă de viața ta! Ai dat informații despre prietenii tăi în seara asta, 
aşa-i? La ce oră are loc cursa? Mai e vreme să-i pui în gardă? 

— Şi eu ce-o să spun despre dumneavoastră, domnule doctor? Că 
ați râvnit la Rosina încă de când ați pus prima dată ochii şi mâinile 
pe ea, ha? Că veniți cu suspiciunile astea ca să încercați să opriți 
nunta? Ştiu eu... Ştiu eu prea bine ce i-ați făcut... Toate pipăielile, 
toate mângâierile care au fost... pe muteşte, când mă-sa nu era de 
față! Mi-a spus ea mie. Rosina. Ar trebui să fiți recunoscător că s-a 
mai găsit un fraier s-o ia de nevastă... 

Doctorul Enys făcu o mişcare bruscă, iar tatăl ei se feri, ca şi cum 
s-ar fi aşteptat la o reacţie violentă. Însă doctorul se întorsese către o 
măsuţă laterală, la care ea şi May se jucaseră împreună în seara 
aceea. Lottie întinse gâtul să vadă ce ridicase doctorul de pe masă şi 
se miră să vadă că era o cărticică de-ale ei, cu imagini, care se numea 
Povestea lui Primerose Prettyface. 

— De unde ai asta, Charlie? 

— Am cumpărat-o. 

— De unde ai cumpărat-o? 

— Din Redruth. 

— Minti! Cartea asta a fost mai întâi a lui Hubert Vercoe, băiatul 
funcţionarului de la vamă. Prima dată am văzut-o la ei în casă. 

Doctorul răsfoia filele cărții. 

— Nu zău, n-aţi făcut cine ştie ce descoperire isteață, doctore. Asta 
nu dovedeşte nimic. Sunt multe cărți de-astea la vânzare în Redruth. 
De ce... 

— M-aş mira să fie chiar şi una singură! Dar uite, aici e dovada. 
Aici, pe prima pagină. Hubert Vercoe a colorat aripile acestui înger cu 
roşu. Chiar el mi-a spus asta şi am văzut cartea în mâinile lui! 

Zicând acestea, doctorul Enys închise cartea şi o strecură în 
buzunarul lui. 

În tăcerea care se lăsă, Lottie o auzi pe May răsucindu-se de pe o 
parte pe alta în pat şi scâncind, ca şi cum şi-ar fi dat seama că Lottie 
nu mai era alături s-o încălzească. Dedesubt, cei doi bărbaţi se 
priveau unul pe altul ca nişte câini pe care îi văzuse Lottie, zbârliți şi 
cu toți muşchii încordați. 

— Şi ce aveţi de gând să faceți acum? 

— O să afli de îndată ce voi fi rezolvat. 

Doctorul îşi luă cravaşa şi făcu o mişcare către uşă, dar tatăl lui 
Lottie se dovedi mai rapid şi ajunse acolo înaintea lui. Nici măcar 
doctorului Enys nu-i veni să creadă văzându-i zâmbetul prietenos 
întins acum pe toată fața. 

— Staţi aşa, doctore! Ce aveţi de gând să faceți? 

— Dă-te din calea mea! 

Niciunul dintre ei nu făcu vreo mişcare. 

— La ce oră e cursa? întrebă doctorul Enys. 

— La miezul nopții. E târziu, doctore. E prea târziu acum... Duceţi- 
vă acasă şi mergeţi la culcare. Acolo s-ar cădea să fiți acum. 

— Ce te-a determinat să faci asta, Charlie? Ce te-a făcut să-ți 
trădezi aproapele? 

— Nimeni nu e aproapele meu, doctore! Cine a ridicat măcar un 

deget pentru mine? Prima mea nevastă s-a înecat în fața aproapelui. 
Niciuna din femei nu i-a întins o mână de ajutor. Nici măcar una! Au 
lăsat-o să se înece. Şi eu? Cine mi-a întins mie un deget când eram la 
pământ? Nimeni! Fiecare îşi vede doar de binele lui în viața asta! 

— Nu trădând! Nu vânzându-ți semenii pentru bani! Nici Iuda n-a 
fost mai breaz! 

Lottie văzu mâna tatălui ei strângându-se în jurul parului de lemn 
pe care Îl folosea ca să blocheze uşa de la intrare. Era în spatele lui, 
dar ea îl văzu. 

— Zău dacă dau doi bani pe numele dumitale ciudate, doctore! Îmi 
port singur de grijă, tot aşa cum faci şi dumneata. Şi altă mărturisire 
de la mine n-ai să auzi! Când eu şi Rosina vom fi luaţi, o s-o ştergem 
din locul ăsta! 

— Dacă ai făcut cumva asta ca s-o câştigi pe Rosina, e foarte 
posibil s-o pierzi exact din acest motiv... 

— Ce-am făcut e bun făcut, doctore. M-ai vindecat de plămân 
negru, dar, în rest, nu-mi spui dumneata cum să-mi trăiesc viața! O, 
nu... 
Lottie ţipă când îl văzu pe tatăl ei sărind la celălalt bărbat cu parul 
ridicat. Probabil doctorul Enys se aşteptase la asta, pentru că îşi feri 
brusc capul, iar parul i se frânse pe umăr. Chipul i se brăzdă de 
durere, iar bărbatul se prăvăli peste masa din spatele său. 
Transfigurat, de nerecunoscut, tatăl lui Lottie se năpusti asupra lui, 
agitând din nou parul; dar căzând, doctorul se salvase. Masa se 
prăbuşi, doctorul Enys se rostogoli într-un colț şi se ridică în capul 
oaselor, în timp ce tatăl lui Lottie îşi făcea drum către el printre 
picioarele rupte ale mesei. Doctorul apucă un taburet, îl ridică în 
dreptul feței, iar parul se izbi de el, rănindu-l la mână pe Charlie, 
care aproape că-l scăpă din mână. Doctorul se ridică cu greu de jos şi 
prinse parul; cei doi bărbați se încleştară în luptă şi merseră aşa, 
clătinându-se, până la perete. 

Lottie balansă chepengul, îl lăsă să cadă pe spate, cobori câteva 
trepte către camera de dedesubt, cu lacrimile şiroind necontrolat pe 
obrajii plini de cicatrice. Strigă la ei, dar ei nu o auziră - niciunul 
dintre bărbaţii aceştia care însemnau mai mult pentru ea decât tot 
restul lumii; încleştarea era pe viață şi pe moarte, puteai citi asta în 
ochii lor. Fata îşi dori să aibă curajul să se bage între ei, să-i 
oprească, să întoarcă timpul înapoi, pentru ca lucrurile să fie aşa 
cum erau cu numai o oră în urmă. Un coşmar oribil, mai rău decât 
cele prin care trecuse cu febra ei, mai rău decât durerea însăşi. 

Tatăl ei avea mâinile încleştate în jurul gâtului celuilalt bărbat, dar 

părea că nu are forța necesară ca să-şi ducă gândul până la capăt. Îi 
văzu ochii injectaţi — dorința de a ucide era încă acolo, dar citi în ei şi 
spaima. 

Cei doi se prăbuşiră din nou pe podea, iar tatăl ei era acum 
dedesubt. 

Dincolo de propriile ei țipete, Lottie auzi un ecou subțirel. May era 
trează acum. May plângea adesea dacă se trezea în timpul nopții, fără 
motiv, fără să ştie nici ea de ce. Lottie cobori încă două trepte, mai- 
mai împiedicându-se de tivul zdrențuit al cămăşii de noapte care 
fusese odinioară a mamei ei. 

Zbătându-se, tatăl ei se eliberase din strânsoare şi se târa acum 
din nou spre par, dar doctorul îl prinse de gleznă şi îl trânti la podea. 
Charlie lovi cu piciorul liber, nimerind fața doctorului, şi reuşi să 
pună mâna pe par. Doctorul îl eliberă, îşi făcu vânt înainte şi îi sări 
în spate; din nou la pământ. Un sunet familiar; unul pe care Lottie îl 
ştia de-o viață: tatăl ei tuşea. Asta păru să-l tulbure şi pe doctor în 
acelaşi timp. Îşi slăbi strânsoarea, se îndreptă de spate, o privire 
îngrijorată - o reacţie care nu avea legătură cu ce se întâmpla în 
seara asta, ci cu alte zile, alte seri... Tatăl ei era pe jos, rămase jos, 
apoi se ridică uşor în genunchi, după care nu mai mişcă deloc. 
Vreme de câteva secunde, ambele copile se opriră din plâns, singurul 
sunet fiind tusea aceea inecăcioasă, atât de cunoscută. Doctorul 
Enys se ridică tremurând în picioare. Avea sânge pe față, iar fularul îi 
era sfâşiat. 

Tatăl ei privi în jur. Apoi se ridică dintr-un salt, înşfăcă un cuțit 
care stătea ascuns sub vase. Când îl ridică, doctorul Enys sesiză 
pericolul şi se repezi la el. Charlie ridică cuțitul, dar doctorul lovi şi el 
în acelaşi timp. Cuţitul căzu zăngănind. Doctorul păru să-şi măsoare 
distanța şi lovi încă de două ori. Charlie tuşi din nou, o singură dată; 
nu ar fi putut să fie rănit, dar cu toate acestea se chirci, căzu în 
genunchi, se rostogoli, după care rămase nemişcat. 

Lottie îşi pusese acum mâinile la urechi, neajutorată, ca şi cum 
vorbele şi sunetele ar fi putut s-o rănească mai mult decât priveliştea 
ce i se aşternea în fața ochilor. Lacrimile începuseră să şiroiască din 
nou. Gura i se strâmbă într-o grimasă când încercă să spună ceva, 
dar nu reuşi să articuleze niciun cuvânt. Se ridică în picioare şi 
plânse cu lacrimi amare pentru o iluzie pierdută. Se simțea pustiită, 
avea sentimentul că fusese părăsită aşa cum nimeni altcineva nu mai 
fusese părăsit vreodată. 

Capitolul 18 


Nicio veste oficială nu ajunsese la urechile Demelzei, dar ea ştia. 
Imediat ce căzu întunericul, trase draperiile şi aprinse toate candelele 
pentru a-i conferi casei acea senzație de intimitate şi siguranță. Era 
posibil ca Ross să nu ajungă înainte de ivirea zorilor, dar Demelza nu 
avea de gând să meargă la culcare. Seara aceea era de două ori 
importantă. Simţea că va şti de îndată ce privirile lor aveau să se 
întâlnească dacă veştile pe care le aducea erau bune sau rele. 

Amână cina până la ora nouă, când în sfârşit se aşeză singură la 
masă şi ciuguli din pulpa rece de oaie şi din micile tarte cu gem de 
mere. După aceea, se duse la bucătărie, fără să ardă măcar de 
nerăbdare să audă tropotul potcoavelor cailor, sunetul dogit al 
hamurilor sau vocea uneori răguşită a lui Ross. Jane Gimlett era 
acolo, singură, în timp ce John Gimlett ieşise să caute un miel 
rătăcit; şi, ca pentru a-şi justifica cumva prezența acolo, începu să 
calce din nou gulerele cămăşilor lui Ross. Toate erau foarte uzate, 
peticite până la refuz, ar fi trebuit să fie demult la gunoi. 

Jane Gimlett sporovăi o bună bucată de vreme. De la un timp 
însă, văzând că stăpâna ei tace, nu mai zise nici ea nimic. La etaj, 
Jeremy dormea dus. 

Feathers, pisoiul, veni să se alinte de fustele Demelzei. Apoi, 
văzând că nu este respins, se făcu ghem sub tivul fustei şi îşi puse 
lăbuţele din față în jurul gleznei ei. După vreun minut, reuşi, nu se 
ştie cum, să se încurce în picioarele din spate şi începu să se 
împleticească şi să dea din lăbuțe. Demelza se aplecă şi-l scoase din 
încurcătură, după care îl aşeză pe masă lângă ea. Pisoiaşul îşi arcui 
spatele şi îşi deschise gurița într-un mormăit abia auzit; apoi, păşi în 
lături, ca dus de o adiere de vânt, şi aproape căzu de pe masă. 
Demelza îl ridică din nou şi îl puse în coşulețul lui, lângă bătrâna 
Tabitha Bethia, care era adormită şi scoase un singur mieunat în 
semn de protest. 

Demelza întoarse puiul pe care îl pregătea pe frigare în 
eventualitatea că lui Ross avea să-i fie foame la întoarcere, şi împinse 
cratița cu cartofi pe pirostrii, ca să stea chiar deasupra jarului. 
Fluxul avea loc la miezul nopții, iar Demelza se gândi că Ross avea să 
sosească atunci sau imediat după. Scoase bucata de bacon din 
afumătoarea improvizată deasupra focului, pentru a vedea dacă este 
maturată suficient. Apoi se întoarse la masă. 

Chiar atunci intră Gimlett, cu găleata în mână, cu răsuflarea 
tăiată, împiedicându-se de covoraşul de la intrare atunci când dădu 

uşa în lături. 

— John! strigă soţia lui. Ce s-a întâmplat? L-ai găsit? 

— E un soldat! spuse Gimlett, trântind găleata cu zgomot. Lângă 
pârleazul de la cotitura Long Field. Era cât pe ce să dau peste el! 
Credeam că e unul din cărăuşi. 

Demelza puse fierul jos. Simţi un fior rece trecându-i prin inimă. 

— Eşti sigur, John? De unde ştii? 

— I-am zărit uniforma, stăpână. Plus că avea şi o flintă la el. Şi eu 
îi spun: „Noapte bună, fiule!” Iar el zice: „Da”. Atâta tot: „Da”. Am 
ştiut imediat că nu e de-al locului. Şi pe urmă i-am zărit şi flinta. 

— Pe traficanţi i-ai văzut cumva? 

— Da, doamnă, acum vreo oră. l-am văzut pe doi dintre ei, 
coborând spre golf. 

O, Doamne, gândeşte, gândeşte, libertatea lui Ross putea fi în 
pericol, poate chiar viața. Se temuse de multe ori de asta, dar la 
vremea aceea Ross nu era implicat, poate cel mult era complice. Şi, 
din toate ocaziile posibile, se întâmpla tocmai acum, când se întorcea 
acasă. Demelza simțea cum pereţii se strâng în jurul ei, tot mai 
aproape, prinzând-o ca într-o temniță. 

— John, crezi... Crezi că poţi ieşi din casă fără să fii văzut şi să 
cobori până în golf? leşi din nou prin spate repede-repede şi ia-o pe 
faleză! Jane, câte lumânări avem? Crezi că sunt suficiente să 
luminăm toate ferestrele? 

— Cred c-or fi vreo 20, doamnă. Trebuia să mai fi luat săptămâna 
trecută... 

— John, nu mai pierde vremea. Fă ce poţi, chiar dacă asta 
înseamnă să... 

Demelza se opri. Gimlett spuse: 

— Cerul se înseninează. Stelele strălucesc a ger, dar pot să... 

Se uită la Demelza şi se opri şi el. Femeia rămăsese cu privirile 
ațintite dincolo de el, la uşă. Acolo stătea căpitanul McNeil, de data 
asta în uniformă. lar în fundal se zărea o altă siluetă. 

— Seara bună, doamnă Poldark. Mă scuzaţi că dau buzna în 
intimitatea dumneavoastră. Omul dumneavoastră l-a văzut pe unul 
dintre soldații mei, şi de aceea va trebui să vă cer să nu părăsiți casa 
pentru o oră sau două. 

Demelza ridică una din cămăşile lui Ross. Cu degete tremurânde, 
dar reuşind să se controleze, o împachetă cu grijă. 

— Căpitane McNeil... Asta da surpriză! Am rămas... fără grai. 

— O să vă explic, doamnă, dacă putem vorbi în privat. Căpitanul 
Poldark este acasă? 

— ...Nu... E plecat... 

Pe chipul lui McNeil se zări o umbră trecătoare. 

— Înţeleg... Atunci aş dori să discut între patru ochi cu 
dumneavoastră, dacă îmi permiteți. 

— Desigur... 

— O clipă. Câţi servitori aveţi în casă, doamnă? 

— Doi. Numai pe ei doi. 

— Atunci o să-i rog să stea aici, în grija soldatului meu. Wilkins! 

Cu paşi nesiguri, cu inima bătându-i nebuneşte, Demelza îl 
conduse în salon. 

— Vă rog, luați loc, căpitane McNeil. Aş spune că e oarecum lipsită 
de tact decizia de a apărea deodată la uşa bucătăriei mele ca un... ca 
un negustor ambulant cu tava de inele, când eu vă credeam la 
kilometri depărtare de locurile astea, la Londra sau... sau în 
Edinburgh. Trebuia să ne scrieți. 

— Vă cer iertare, doamnă. N-am avut intenția să deranjez pe 
nimeni din această casă, dar întâmplarea a făcut ca omul 
dumneavoastră să dea peste unul dintre grănicerii noştri. Eu... 

— Grăniceri? Asta sună aşa, foarte milităreşte... Credeţi că este 
vreun inamic prin zonă? 

Bărbatul îşi răsuci mustața impresionantă. 

— Un inamic anume. Am fost informați că în seara asta 
contrabandiştii intenționează să acosteze în golful dumneavoastră. 
Vercoe, funcţionarul nostru vamal, a cerut în mod repetat întăriri 
pentru oamenii săi. În seara asta, eu şi soldaţii mei i le oferim. De 
aceea am cerut să-l văd pe căpitanul Poldark. 

Demelza se dusese la dulap şi scosese o carafă. Căpitanul era încă 
în picioare şi, în uniformă fiind, părea enorm şi greoi pe lângă 
delicatețea ei. 

— Vă pot oferi un pahar cu vin? întrebă ea. 

— Nu, mulțumesc. Nu cât sunt la datorie. 

— Dar de ce căpitanul Poldark? Ce legătură avem noi cu toate 
astea? 

— Niciuna, cred. Sper. Dar e pământul dumneavoastră, doamnă. 
Nu puteți fi atât de inocentă pe cât păreți. Unde este căpitanul 
Poldark? 

Femeia clătină din cap: 

— Nu-i acasă, v-am spus. E în St Ives. 

— Şi când se întoarce? 

— Mâine... Cred. Vă rog, luaţi loc, căpitane McNeil. Când staţi în 
picioare, camera asta pare prea mică pentru dumneavoastră. 


— 176 — 


Bărbatul zâmbi cu o jumătate de gură şi făcu întocmai cum 
spusese femeia. Apoi îşi scoase ceasul şi îl puse iar la loc. 

— Credeți-mă, doamnă, mă întristează sincer faptul că mă aflu în 
situația asta în ceea ce vă priveşte. 

— Aşadar, au avut dreptate cei care au spus că în timp ce stăteați 
în gazdă la familia Trevaunance îndeplineațţi, de fapt, rolul de spion. 

Bărbatul răspunse tăios: 

— Nu, nici pomeneală! Am venit aici în convalescență. Cât am fost 
aici, n-am făcut altceva decât să le fac o vizită de curtoazie 
autorităților vamale, de vreme ce colaborasem cu ele cu trei ani 
înainte. Vă rog să mă credeți, doamnă Poldark, că nu-mi stă în fire să 
fac ceva atât de... dezonorant! 

— Şi acum? 

— Asta de acum e altceva, e cu totul diferit. Am venit aici în 
calitate de militar,  stimată doamnă. Contrabanda asta... 
Contrabanda asta organizată trebuie să fie distrusă de la rădăcină! 
Eu nu pot decât să execut orr-dinele pe care le primesc! 

Demelza constată cu surprindere că nota aceea de dispreț din 
vocea ei îl deranjase foarte tare. 

— Şi, cu toate astea, vreți să mă faceți prizonieră în propria mea 
casă... 

— Pentru restul acestei seri. Nu pot să vă las pe dumneavoastră 
sau pe servitorii dumneavoastră să mergeţi să-i avertizați pe 
contrabandişti. 

— Aşadar, nu prea aveţi încredere în mine, căpitane McNeil? 

— În cazul de față, nu pot. 

Femeia îl privi printre gene: 

— Îmi cereți să cred în onoarea dumneavoastră, dar 
dumneavoastră nu credeți într-a mea. 

— În condiţiile în care soțul dumneavoastră nu este acasă, ba 
poate fi chiar implicat? Căpitanul se ridică în picioare şi rămase 
câteva clipe sprijinit cu mâinile de spătarul scaunului, apoi adăugă: 
Căpitanul Poldark a fost el însuşi în armată. M-ar durea să aflu că 
este implicat — sper, de dragul lui, că nu este. Nu mi-e deloc uşor să 
duc război împotriva prietenilor. Dar cândva l-am avertizat asupra 
pericolului de a sfida legea. Dacă asta a făcut acum, trebuie să-şi 
asume consecințele. Credeţi-mă, stimată doamnă, ca să mă bucur de 
bunăvoința dumneavoastră aş plăti un preț foarte mare. Serios vă 
spun, aproape orice preț personal pe care mi l-aţi cere. Dar nu unul 
care să implice o... o neglijare a datoriei! 

În bucătărie se auzi o voce răguşită. Nu mai avea mult până să-i 

spună lui McNeil adevărul, să-i explice nefericita întâmplare a 
implicării lui Ross, numai de data asta, şi să se lase, pe ea şi pe Ross, 
în voia sorții, mizând totul pe înțelegerea şi pe bunăvoința lui. Se opri 
la timp însă. Nu îl întâlnise de prea multe ori pe McNeil, dar acum 
deja începea să înțeleagă caracterul lui. Justificându-şi faptele față 
de ea, îşi dezvăluise şi calitatea, dar şi defectele. Bun din fire, viclean, 
vulnerabil în fața femeilor, îşi făcea totuşi datoria cu o fermitate care 
nu lăsa loc slăbiciunilor. Sentimentul de milă nu l-ar fi impresionat 
mai mult decât banii sau sexul. 

— Ce doriți să fac eu? 

— Rămânețţi aici, doamnă. Îmi e greu să mă lipsesc de Wilkins, dar 
trebuie să rămână aici cu dumneavoastră, de vreme ce gafa lui v-a 
pus în gardă. N-ar trebui să dureze mai mult de câteva ore. 

— Şi după ce i-aţi ridicat pe contrabandişti şi i-aţi închis, vom fi 
liberi să mergem la culcare şi să uităm de dumneavoastră? 

Bărbatul se îmbujoră şi făcu o plecăciune. 

— Chiar aşa. Şi dacă se întâmplă să ridicăm pe cineva care are 
legătură cu casa asta, voi regreta sincer, ca şi dumneavoastră. Sper 
să fie ultima oară când sunt implicat într-o astfel de misiune. De 
acum încolo, o să avem altele mai bune de făcut. 

— Ce vreţi să spuneţi? 

— O să ne luptăm cu oamenii de alt neam, doamnă. Şi cu alte 
convingeri decât ale noastre. Franța i-a declarat război Angliei ieri. 
Dacă ar fi făcut-o încă de acum câteva săptămâni, am fi fost cu toţii 
scutiți de întâlnirea asta acum. 


Dwight ieşi din casă, închise uşa şi se sprijini de ea. Era întuneric 
afară, dar era întunericul unei nopți geroase, nu întunericul acela 
lăuntric ce mai-mai că îl doborâse. Învineţit, tremurând şi plin de 
durere, dar acum nu se mai temea că îşi va pierde cunoştinţa. Aerul 
îl înviorase. Şi în timp ce stătea acolo, încercând să-şi adune 
gândurile, aerul acela era ca un tonic — o adiere rece pătrunzând prin 
hainele asudate, răcoroasă, dar înviorătoare. 

Du-te la calul tău, dezleagă hățurile, fă un efort şi urcă-te în şa. 
Era deja trecut de unsprezece. Caroline îl aştepta de acum. Bone era 
acolo, putea să-i explice. (Dar nu putea să-i explice ceea ce nu ştia 
nici el.) În zece minute putea fi acolo - hai, cincisprezece. Într-o 
jumătate de oră ar fi fost deja plecați. 

Dar asta era o simplă ipoteză care nu putea fi testată. Încă 

rămăsese mai mult de jumătate de oră până la miezul nopții. Nici 
măcar pentru Caroline... 

Trase de hățuri şi îşi întoarse calul. Nefiind obişnuit cu povara la 
urcuşul pe poteca abruptă şi bolovănoasă, calul se împiedica, 
scoțând scântei din bolovanii ce se prăvăleau. Îi făcea bine că ieşise 
din casa aceea în întunericul rece. Două copile plângând, uitându-se 
lung la el, cel care le fusese prieten; priviri ostile, terifiate, în timp ce 
Charlie zăcea în vatra propriului şemineu. Când plecase, le auzise 
mişcând. Imediat ce uşa se închisese în urma lui, fetele coborâseră 
tiptil şi se duseseră să îl cerceteze pe tatăl lor. Lottie avea să 
umezească o cârpă, să încerce să-l trezească, până la urmă avea să 
reuşească, fără îndoială. Dar care era viitorul lui? Care era viitorul 
lor? 

În vârful dealului, Dwight îi dădu pinteni calului, îndepărtându-se 
de Killewarren, îndepărtându-se - pentru moment - de Bath, şi de 
fuga cu iubita, şi de noua lui viață. Umărul stâng îi zvâcnea cu 
putere, deşi nu avea oase rupte; sângele de la zgârieturile de pe gât 
se usca prelins pe partea din față a cămăşii. 

Dacă ar fi avut mai mult timp la dispoziţie, poate s-ar fi întors la 
Jacka Hoblyn. El ar fi fost suficient de rapid într-o situație urgentă ca 
asta. Poate ar fi ieşit în larg, cu o barcă, să-i avertizeze pe cei de pe 
şalupă. Dar timpul s-ar fi scurs înainte să apuce măcar să înceapă. 
Chiar şi aşa era probabil prea târziu. 

În Grambler erau două lumini, dar problema era aceeaşi: timpul 
avea să treacă înainte să apuce să se trezească cineva. Toată 
responsabilitatea rămânea pe umerii lui. 

Ofiţerul pe care îl văzuse în Truro; cei doi călăreți din seara asta 
care se retrăseseră în tăcere, în afara drumului, pentru a-i lăsa pe el 
şi pe Parthesia să treacă. Nu era o ambuscadă obişnuită; citise asta 
în ochii lui Charlie; era marea trădare. Poate Charlie hotărâse să 
renunţe la jocul ăsta periculos după ce avea să se însoare. Închisoare 
sau surghiun pentru vreo duzină de oameni, chiar mai rău dacă 
opuneau rezistență; închisoare şi ruină pentru Ross. 

Noaptea era destul de întunecată pentru ca mişcările bruşte să fie 
periculoase. Când ajunse la ruinele minei Wheal Maiden, se lăsă să 
alunece din şa, după care priponi calul într-o nişă din zid. Apoi, 
cobori pe firul văii, în timp ce în sufletul lui graba şi prudenta îşi 
declaraseră război. 

Cât ținu drumul, nu văzu pe nimeni. Două lumini aprinse la mină. 
Sub tălpi, simțea pământul uscat şi înghețat de ger. Era imposibil să- 
şi dea seama câți alții trecuseră pe acolo înaintea lui. O lumină în 

fereastra salonului la Nampara. Demelza aflase, fără îndoială, că 
Ross se întoarce în noaptea asta. 

Tot coborând, îşi făcea planuri. Cei de la Nampara puteau să dea o 
mână de ajutor. Când fiecare secundă conta... 

Poate liniştea văii îl făcu suspicios; sau lumina aceea ostentativă, 
atât de târziu. Merse la uşa din față şi ridică mâna pregătit să bată în 
uşă, apoi o cobori şi ocoli tufa de liliac, traversând stratul cu flori 
până la fereastra luminată. Draperiile erau trase, însă exista o 
crăpătură. Se uită atent înăuntru. Pe masă se afla o căciulă gri de 
husar. 

Un decor înțepenit şi straniu. Soldatul masiv de lângă uşă, în 
mantaua lui roşie şi pantalonii cu vipuşcă aurie, impasibil, cu o 
privire lipsită de expresie. John şi Jane Gimlett, aşezaţi pe marginea 
scaunului, tensionați, vizibil stânjeniți. Şi Demelza lângă foc. În seara 
aceasta, nu atât frumusețea chipului îi ieşea în evidenţă, cât osatura 
puternică a feței. De obicei, era imperceptibilă. Ai fi zis că încetase să 
mai fie femeie sau bărbat, iar acum trăsăturile i se contopiseră într-o 
formă comună amândurora. Încheieturile degetelor ei erau albe. 

Lui Dwight i se păru că aude o mişcare în spatele lui şi se îndreptă 
brusc de spate. Era însă doar o adiere a brizei uşoare. 

Aşadar, ceea ce avea de făcut trebuia să facă de unul singur. Ocoli 
casa. Văzu o lumină arzând în fereastra bucătăriei. Călcă atent pe 
aleea pietruită din curte, dintre grajdurile din piatră. Draperiile 
ferestrei de aici nu erau trase. Încăperea era goală. Încercă zăvorul, 
iar uşa se deschise fără probleme. Căldură şi mirosuri de bucătărie. 
Un fier de călcat pus în picioare pe masă şi o pisică ce dormea într- 
un coş, lângă un foc aproape stins. Un pisoiaş, culcat aproape în 
cenuşă, mieună şi se întinse la vederea lui. Lumânarea solitară 
pâlpâia pe sfârşite. 

Văzu ce dorea chiar la uşă - un felinar micuţ pe care îl foloseau 
când ieşeau din casă. În timp ce îl cobora de la locul lui, Garrick 
începu să latre. Bâjbâi în grabă să deschidă închizătoarea felinarului, 
care se blocase. Nu putea să plece şi să rezolve afară, pentru că astfel 
n-ar mai fi avut cu ce să aprindă lumânarea. În timp ce trăgea de 
clapetă, i se păru că aude o mişcare în salon. Păşi repede după uşă, 
însă nu se auzeau paşi. Garrick se opri din lătrat, iar după ce se lăsă 
tăcerea, clapeta se mişcă şi închizătoarea se deschise. Dwight se duse 
la mucul de lumânare şi aprinse felinarul de la el. Pe foc, pe nişte 
pirostrii, era o oală cu nişte cartofi la care apa se evaporase de tot. 
Pisoiul stătea întins pe spate lângă cizma lui, aşteptând să muşte o 
mână prietenoasă. Dwight puse din nou închizătoarea şi se strecură 

afară din casă. Zăvorul de la uşă se închise cu un clinchet în urma 
lui. 

Traversă curtea în şi mai mare grabă acum, în timp ce Garrick 
începuse să latre din nou. Sări pârleazul din spate. Ascunzând 
felinarul sub mantie, alergă către Long Field. Acest câmp reprezenta 
tot terenul cultivabil de pe promontoriul ce separa plaja Hendrawna 
de golful Nampara. Se întindea până unde începea aflorimentul de 
stâncă şi tufele de ferigă şi orz sălbatic. Se împiedică în repetate 
rânduri pe terenul proaspăt arat, urcând până ce zări marea pe 
ambele părți. Pe plajă, în seara asta, nu se auzea decât susurul 
valurilor. Conturul lor neregulat separa nisipul de apă. Golfulețul 
Nampara abia putea fi zărit de acolo - o despicătură în faleza înaltă 
în drumul către Sawle. 

Mai parcurse alți câțiva metri până ce văzu un bărbat stând în 
picioare lângă un bolovan, cu silueta conturată în lumina stelelor. 
Felinarul lui Dwight nu ar fi putut fi ascuns în totalitate, aşa că 
singurul lucru care îl salvase era faptul că bărbatul stătea cu fața 
către mare. Se dădu în spate, centimetru cu centimetru, păşind uşor 
în lături până ce bolovanul ajunse între ei. Efortul depus sau 
încordarea îl făcuse să transpire din nou, dar acum sudoarea era 
bine-venită, pentru că îi încălzise corpul, protejându-l de răcoarea 
nopții. Ghemuindu-se cât putu, reuşi să ocolească santinela, ocolind 
partea de nord a Damsel Point, până când ajunse la marginea falezei. 
Acolo, cobori felinarul în spatele unui zid scund din piatră şi privi în 
jos, către golful cufundat în întuneric. 

La început, nu văzu nimic; apoi, când ochii lui începură să se 
obişnuiască cu întunericul, ştiu că vasul era acolo. Era ceva nefiresc 
în mare, scund şi întunecat, care nu semăna cu o stâncă, chiar dacă 
ar fi putut fi o stâncă acolo. Străduindu-se să distingă contururile, 
reuşi să desluşească şi unicul catarg şi — pentru o secundă numai — 
un licăr de lumină la bord. 

Niciun pic de lumină la țărm. Golful, centrul golfului unde nisipul 
şi pietrişul se întâlneau cu apa, era gol. În colțurile mai întunecate ar 
fi putut fi oameni şi animale care să stea la pândă. Însă, până acum, 
din ce-şi putea da seama, nimic nu mişca sub cerul înghețat. 

Îşi scoase ceasul din buzunar şi se uită la el ca omul care nu vede, 
apoi îngenunche lângă felinar, ca să-l poată vedea. Douăsprezece şi 
zece. Cursa nu începuse încă. 

Într-o grabă disperată, se întoarse, privind terenul care se întindea 
de jur-împrejur. Cealaltă parte a zidului era un loc la fel de bun ca 
oricare altul. 

Îşi smulse briceagul din buzunar, îl deschise şi se întoarse câțiva 
metri, până la cea mai apropiată tufă de orz sălbatic. Orzul sălbatic e 
un coşmar când vine vorba despre înțepături, dar se rupe repede 
când calci pe el sau când îl răsuceşti brusc. Parţial cu un cuțit, 
parțial cu mâna, rupse un mănunchi mare şi îl aruncă peste zid. 
Apoi iar. Trebuia să-şi facă o rezervă şi nu avea timp de pierdut. 
Rugul trebuia alimentat în timp ce ardea. 

Aşa că rupse mai multe mănunchiuri, uscate şi extrem de 
inflamabile. Una peste alta, avea o grămadă suficientă cu care să 
înceapă. Renunţând la discreția de până atunci, scoase felinarul şi 
sări peste zid. Scoase unica lumânare pe care o avea la dispoziţie, 
protejând-o cu grijă de curent, şi o ţinu la baza grămezii. 

Vreme de câteva clipe chinuitoare, crezu că adierea vântului avea 
să stingă scânteia. Apoi, flacăra se împrăştie deodată ca argintul viu 
prin grămada de orz, iar într-o fracțiune de secundă focul ardea 
trosnind, cu o flacără strălucitoare. 


Capitolul 19 


Ross fusese foarte nerăbdător pe drumul de întoarcere spre casă. 
Entuziasmul şi anticiparea de la plecare dispăruseră acum cu totul 
şi, de îndată ce zări Cornwall la orizont, îşi dori să ajungă la mal 
dintr-odată, în loc să navigheze încă 12 ore până la destinație. 

Nu că avea ceva util de făcut când ajungea la Nampara. Şi nici că 
avea veşti bune de răspândit. Balonul de săpun al speranţelor lui se 
spărsese şi nu rămăsese nimic în loc. Nu-şi dorea decât să ajungă 
acasă, să încheie socotelile cu mineritul o dată pentru totdeauna şi 
să uite toate şansele pe care le risipise în zadar. 

Pentru prima dată în viață, începuse să se simtă bătrân. De multe 
ori în ultimii ani avusese sentimentul ratării, dar găsise de fiecare 
dată în străfundurile sufletului lui convingerea că era doar o fază 
trecătoare, un coborâş care, în natura tuturor lucrurilor, trebuia să 
fie urmat de un suiş. Cel puţin o parte a acestei convingeri derivase 
din conştientizarea faptului că era tânăr şi în putere. Întâlnirea cu 
Mark Daniel îi zdruncinase însă această convingere. 

Faptul că înțelegea din nou deşertăciunea aşteptărilor legate de 
minerit, aşteptări pe care le clădise pe baza vorbelor aruncate la 
întâmplare de acest bărbat cu patru ani în urmă, îi zdruncina 
încrederea în el însuşi şi în propria lui putere de judecată. Se învinui 
cu amărăciune pentru că se pripise cu încrederea lui exagerată şi 

pentru entuziasmul care - prin prisma experienței avute - părea 
acum absurd şi nesăbuit. Irosise o investiție profitabilă într-o mină 
deschisă chiar de el şi investise tot ce avea - ba îl mai convinsese şi 
pe Francis să facă la fel - într-o mină deja epuizată, care îl 
dezamăgise şi pe tatăl lui cu un sfert de veac în urmă. Nu numai că 
se jucase cu banii, dar se jucase cu siguranța şi fericirea soției sale şi 
a copilului lor. 

Aspectul fizic al lui Mark îl tulburase. În vremurile de demult, 
existase o legătură puternică între ei: se jucaseră împreună când 
erau copii, merseseră la pescuit şi se luaseră la trântă în tinerețe. 
Bărbatul acela îmbătrânit, cu părul cărunt, care mijea ochii la 
hartă... Oare el, Ross, rămăsese într-adevăr neatins de trecerea 
anilor, aşa cum îşi imagina? Se amăgea oare să creadă că tinerețea 
era încă de partea lui? Oare câte alte prejudecăți se cuibăriseră de-a 
lungul timpului în mintea lui excesiv de credulă? 

Nu era în dispoziția cea mai sociabilă, iar după câteva tentative de 
a-l angaja într-o conversație, Farrell şi ceilalți membri ai echipajului 
renunțară. După căderea nopţii, şalupa îşi croia uşor drum către 
țărm. Pe la unsprezece şi jumătate ancoră la mică distanță de 
intrarea în Golful Nampara. Ambarcaţiunea cu fund plat fu coborâtă, 
iar Farrell acceptă cu uşurinţă ideea lui Ross de a pleca la țărm cu 
prima încărcătură. Însă Farrell refuză să mişte din loc vreo 
încărcătură până ce nu primea semnalul dinspre țărm. 

Semnalul veni la douăsprezece fără zece: un singur felinar cu 
obturator de lumină2!, la mal, luminând doar în direcția mării, expus 
doar o jumătate de minut. Farrell dădu ordinele necesare, iar 
butoaiele fură coborâte în barcă. 

O amestecătură de obiecte - aşa cum realiză Ross când se uită la 
încărcătură, în drum spre casă; dar una extrem de valoroasă. Nici nu 
era de mirare că Trencrom nu avea nevoie să organizeze transporturi 
mai des de câteva ori pe an. Ceai, tutun şi butelcuţe de 20 de litri de 
rachiu şi gin olandez; plus o cantitate apreciabilă de materiale 
luxoase: brocart cu aur şi argint, mănuşi de mătase, panglici şi 
portjartiere. 

Băuturile alcoolice reprezentau cea mai mare parte a încărcăturii, 
iar acelea fuseseră încărcate primele. Era vorba în principal de rachiu 
alb, cu un butoi de amestec colorant inclus. Avea o tărie de 120°; iar 


21 Felinar cu o clapetă care se poate închide şi deschide, astfel încât să se 
poată diminua intensitatea luminii sau chiar să se ascundă lumina, fără a fi 
nevoie să se stingă lumânarea de dinăuntru. (n.tr.) 

domnul Trencrom obişnuia să dilueze acest alcool de import înainte 
de a-l vinde, scoțând în final trei butoaie de vânzare din fiecare butoi 
care ajungea la țărm. În Franţa plătea câte patru şilingi pe galon22. 
Prețul în Anglia, cu tot cu taxe vamale plătite, era de douăzeci şi opt 
de şilingi. Presupunând că s-ar fi vândut chiar la jumătate din prețul 
acesta, nivelul de profit era suficient de mare pentru a scăpa 
calculelor lui Ross, de vreme ce numai în seara aceasta se aflau la 
bord vreo patru sute de butoaie — şi asta dacă era să le numere 
numai pe cele de rachiu. Dar se gândi că o să aibă mai puţine 
mustrări de conştiinţă decât oricând atunci când va mări taxa pentru 
exploatarea terenului său. 

Barca era atât de plină, încât copastia ieşea doar cu 4 sau 5 
centimetri deasupra apei, iar Ross se instală la provă în timp ce 
luntraşii, în număr de şase, începură să vâslească uşor spre mal. 

Pentru un timp, nu se mai auzi nimic altceva decât zgomotul fluid 
al vâslelor scufundate în apă şi clipocitul şi bolborositul apei care se 
izbea de barcă. Braţele golfului se închideau în jurul lor, izolându-i 
de imensa pustietate zgomotoasă a mării rămase în urmă. În schimb, 
în imediata vecinătate se auzea susurul valurilor — şuierătoare şi 
inofensive pentru prima dată. Spre țărm, stelele nu mai erau la fel de 
strălucitoare precum fuseseră în larg: un văl subțire de ceață 
alunecase peste ele — prea fin pentru un nor. Chiar atunci, barca se 
ridică apoi căzu şi râcâi nisipul, iar doi dintre bărbaţi săriră din 
barcă şi o prinseră ferm, ca să nu alunece înapoi. Desprinzându-se 
din întunericul din jur, patru siluete îşi făcură dintr-odată apariția — 
două ajutară la aducerea bărcii pe mal, iar celelalte două îşi făcură 
drum prin apă ca să înceapă descărcarea mărfurilor. 

Ross păşi pe nisipul ud. Un val nou îi umezi cizmele atunci când 
cobori la mal. Îl recunoscu pe Ted Carkeek şi pe Ned Bottrell, iar 
după câteva clipe Paul Daniel îşi făcu şi el apariția din întuneric. 

— Totul e în regulă, domnule? L-aţi găsit până la urmă pe fratele 
meu? 

— Da, l-am găsit... 

— E bine? A transmis vreun mesaj? 

— Mi-a transmis ceva pentru tine, pentru Beth şi pentru tatăl lui. 
Am să trec mâine-dimineaţă să vă văd. 

— Şi a fost de vreun ajutor? Ştiţi unde era terenul ăla bun? 

— Vorbim mâine despre asta, Paul. 


22 Unitate de măsură a capacităţii, echivalentă cu 4,54 1 (în Anglia) sau 
3,78 1 (în Statele Unite). (n.tr.) 

În spatele lor nu se auzea aproape niciun cuvânt, oamenii nu 
făceau altceva decât să descarce primele butoaie, rapid şi metodic. De 
multe ori era altfel decât acum; oamenii trebuiau adesea să se lupte 
cu valurile şi să ghideze cât mai bine butoaiele care pluteau spre mal. 
Ross trecu mai departe, iar Will Nanfan veni spre el ducând un catâr 
de căpăstru. Ştiind că va trebui să răspundă din nou la unele din 
întrebările de mai înainte, Ross se pregătea să se scuze ca să treacă 
repede mai departe. Dar nu mai apucă. În spatele lui, unul dintre 
bărbaţi scoase o exclamaţie bruscă. Ross zări pe cineva cu privirea 
ațintită într-un punct, iar dintr-odată pe plajă apăru reflecţia unei 
lumini. Un foc ardea cu flăcări mari şi cu fum pe Damsel Point. 

Evenimentele se succedau mai repede decât reuşea mintea să le 
asimileze. Blesteme mormăite de bărbații din jurul lui, un strigăt cât 
se poate de clar de la o voce pe care n-o recunoscu, iar apoi un fluier 
strident. Deodată, în lumina licăritoare văzu alte siluete coborând pe 
faleza din părțile laterale ale golfului; apoi, lumini de felinare, care nu 
erau ascunse privirilor. 

Ce surpriză! Vameşii. Cei de multă vreme aşteptaţi. Dar tocmai în 
noaptea asta, din toate nopțile posibile... Ross se întoarse, observă 
confuzia celor din jurul bărcii. Alergă spre ei. 

— Repede! leşiți din nou la apă. Plecaţi de aici şi ascundeţi 
butoaiele... 

Zicând acestea, se aruncă cu toată greutatea pe o parte a bărcii; i 
se alăturară alte două-trei persoane. Barca alunecă, frecându-se de 
nisip. Două siluete din barcă începură să arunce butoaiele peste 
bord. În întuneric se desluşeau umbre alergând de colo-colo, străini 
cu chipie plate, alții cu caschete înalte. Nanfan se făcuse nevăzut cu 
tot cu catâr. Un val veni ca un vârtej la nivelul genunchilor lor; barca 
plutea, dar era împinsă mai departe, în susul plajei. 

— Ţineţi-o! Binişor! Daţi-i drumul! 

Unul dintre bărbați căzuse în apă după ce îi fugise pământul de 
sub picioare, dar alți doi îi luară locul. Ei reuşiră să se țină pe 
picioare, iar atunci când valul făcu barca să alunece înapoi, se ținură 
după ea. Undeva se auzi un foc de flintă. Un bărbat sări în barcă, 
apoi altul. Ross însoți barca până ce apa îi ajunse la nivelul taliei. 
Vâslele erau scoase, oricum, dar numai cât s-o ţină dreaptă. Un 
bărbat care stătea la prova îi întinse mâna lui Ross. Ross făcu un pas 
cu intenția să sară în barcă, dar apoi se răzgândi. Din nou la bord, 
izolat, probabil avea să navigheze de colo-colo încă vreo săptămână; 
prefera să rişte. 

Se întoarse, văzu locul plin de oameni - cărarea care urca era 

blocată de catâri; confuzie şi oameni care se băteau, împărțind 
lovituri cu beţele în stânga şi în dreapta. În timp ce îşi făcea cu greu 
drum prin apă, spre mal, un bărbat înalt, cu căciulă de husar, îi 
strigă: 

— Stai pe loc! În numele regelui! 

Ross îşi schimbă brusc direcția. 

— Stai pe loc sau trag! 

Se întoarse din nou şi se feri. Focul de flintă îi explodă pe la 
ureche când îl trânti pe bărbat în apă. 

Nu putea face nimic. O altă împuşcătură şi apoi încă una. O luă la 
fugă spre stânga, către grota unde îşi ținea barca. Putea urca uşor de 
acolo. Cineva îl pândea din umbră - de data asta nu reuşise să îşi 
evite adversarul la timp. Fu pus la pământ, iar celălalt era deasupra 
sa. 

— Te-am prins acum! Stai locului, nemernicule, că de nu... Avem 
unul aici, Bell! 

Avea barbă. Vercoe. Ross se răsuci brusc şi deveni mai îndârjit. 
Vercoe se rostogoli, încă ținându-l strâns. Se rostogoliră împreună, 
iar Vercoe ajunse dedesubt. Se auziră paşi alergând. De două ori îl 
lovi pe vameş, reuşi să se elibereze şi se rostogoli, auzind paşii 
apropiindu-se tot mai mult. Vercoe strigă: 

— Nu eu, idiotule! Acolo — tocmai a plecat! 

Ajuns în dreptul falezei, Ross se întoarse, deoarece noul venit îl 
prinsese din urmă. Simți bățul tare, din lemn, al vameşului. Se luară 
la trântă. Băţul lovea cu zgomot. Îşi făcu vânt. Cu toată forța; şi avu 
noroc. Vameşul căzu, tăindu-i calea lui Vercoe. 

Urcând, Ross îi auzi venind pe urmele lui. În golf era un mic 
război. Luminile se mişcau necontenit. Nesupravegheat, focul se 
stinsese. Urcă, folosindu-se de toată experiența dobândită în copilărie 
şi reuşi să-şi ia un avans. Dar glonțul unei flinte se opri în stânca de 
lângă el. Cineva, sus, pe faleză, îşi fixa atent ţinta. Ajunse în vârf, 
abia trăgându-şi sufletul, merse târâş prin orzul sălbatic şi o luă în 
diagonală către primul zid de pe moşia lui. Îşi supse sângele de pe 
încheieturile degetelor şi scuipă. Cei doi vameşi ajunseseră în vârf. 
Ţinta perfectă pentru cineva care avea armă. Probabil aşa se gândi şi 
soldatul, pentru că amândoi bărbații îşi anunțară deodată prezența, 
după care se auzi vocea lui Vercoe zbierând un ordin care răsună pe 
toată faleza. Asta îi oferi lui Ross răgazul de a face un salt peste zid şi 
de a o lua la fugă pe partea cealaltă. 


x 

Auzul fin al Demelzei prinsese primul foc de flintă în depărtare şi 
nu mai rezistă să stea locului. Se ridică în picioare şi era la jumătatea 
drumului către uşă, înainte ca soldatul să apuce să reacționeze. 

— Nu, doamnă! Nici să nu vă gândiţi! Aţi auzit ce-a zis căpitanul. 

— Am un copil la etaj! Cu siguranţă e speriat. Trebuie să-l aduc 
aici, jos! 

Nu, doamnă. Căpitanul McNeil a spus că trebuie să rămâneți 
aici, în camera asta. 
Vă rog să mă lăsați să trec! spuse ea furioasă. 

— Calmaţi-vă, doamnă! Eu am primit nişte ordine şi... 

— Nu mă calmez! Acum n-o să vă războiți cu nişte copii, nu? Dați- 
vă la o parte din calea mea! 

Bărbatul ezită şi aruncă o privire către cei doi Gimlett: 

— E un copil aici? 

— Normal că e! izbucni John Gimlett. 

Soldatul se întoarse către femeia cu chipul schimonosit de furie 
din fața lui: 

— Eu nu aud nimic. În ce cameră e? 

— Cea din capătul scărilor. 

Bărbatul îşi trecu un deget peste bărbie după care se retrase uşor: 

— Atunci sunt cu ochii pe dumneavoastră. Aveţi grijă să nu 
încercați vreo şmecherie, doamnă! 

O urmă afară, în hol, şi rămase în cadrul uşii, de unde putea ţine 
sub observație şi interiorul camerei, şi scările. Demelza se repezi pe 
scări şi apoi în dormitorul lor. Jeremy dormea liniştit, ignorând 
primejdiile care îi amenințau pe părinții lui. 

Fereastra aceasta avea lucarne care dădeau atât spre nord, cât şi 
spre sud. Demelza alergă către primele şi privi afară. La prima 
vedere, noaptea părea calmă şi încremenită, dar apoi femeia observă 
licărul focului aprins pe Damsel Point. Deschise fereastra batantă. De 
aici, acoperişul cobora în pantă abruptă către jgheabul de scurgere 
construit recent. Dar la capăt, deasupra bucătăriei, acesta se unea 
cu marginea acoperişului de paie al clădirii unde erau ţinute 
căruțele. 

Se strecură cu greu prin fereastra micuță şi apoi afară pe acoperiş. 
După aceea, merse târâş de-a lungul acoperişului, ca o pisică, până 
în capăt, şi se lăsă să alunece pe acoperişul de paie. Îl traversă pe 
acesta până în partea sa cea mai joasă, unde avea o înălțime de 
vreun metru şi jumătate, iar de acolo sări. 

Ateriză în patru labe, sfâşiindu-şi fusta şi lovindu-se la încheietura 

mâinii şi la genunchi. Se ridică apoi în picioare şi o luă la goană către 
Long Field. 

Cu răsuflarea tăiată, ajunse la pârleaz tocmai atunci când o 
siluetă sărise dincoace. Recunoscu cu uşurinţă umerii şi capul 
lunguieț şi slab al siluetei respective. Cei doi se cercetară atent, în 
întuneric. 

— Demelza! 

— Ross! Credeam că te-au omorât... Slavă Domnului că eşti bine! 
Credeam... 

— Nu sunt bine, spuse el. Sunt urmărit. Care drum e cel mai sigur 
până în casă? 

— Niciunul. E un soldat înăuntru. Le-am spus că eşti în St Ives. 
Eşti rănit? 

— Deloc. În timp ce vorbeau, mergeau repede pe drumul pe care 
venise ea, Ross mergând în urma ei, ca s-o protejeze de un eventual 
glonț. Cred că m-au recunoscut, adăugă el. Nu sunt sigur. În sus, pe 
vale, e pază? 

Nu ştiu. Am stat ca pe jar de atâtea griji. Ai putea să mergi către 
Mellin. 

— O să trimită oameni în direcția aia... 

La intrarea în curtea lor, Ross se opri brusc, ascultând. În curte 
era linişte deplină, cu excepția zgrepțănărilor care se auzeau dinspre 
uşa de la grajd, unde Garrick aştepta nerăbdător să-l întâmpine. 

— Vin. Dinspre câmp acum. Eşti în siguranță aici? Te-a lovit 
cineva? 

— Nu, deloc, desigur. Dar tu... 

— Atunci mergi înăuntru. Eu o să mă ascund în bibliotecă - în 
ascunzătoare. Acolo o să fiu oarecum în siguranță. 

— N-ai cum să... 

— Ba da, prin lateral. Am cheia. 

— Dar e sigur? 

— Trebuie să risc. 

Într-o clipită, Ross dispăru de lângă ea. Auzi zgomote de paşi care 
alergau. Se grăbi să se strecoare înapoi în casă. Se împiedică prin 
bucătăria întunecată şi apoi intră în hol. Soldatul îndreptă flinta spre 
ea, mai întâi surprins şi apoi furios. 

Unde ați fost? Cum aţi ajuns jos? 

Demelza respiră adânc: 

— Pe scările din spate. 

— Ce scări din spate? izbucni bărbatul. Nu mi-aţi spus de ele! De 
ce ați?... 

— Ei bine, acum m-am întors! Nu e suficient? 

Soldatul auzi şi el zgomotul de paşi grăbiţi pe caldarâm şi ridică 
din nou flinta. Vercoe şi asistentul lui, Bell, se năpustiră înăuntru. 

— Pune flinta jos, omule! se răsti Vercoe cu vocea unui comandant 
de navă. Spumega de furie: Unul de-ai tăi ne-a folosit deja pe post de 
ținte. Bărbatul se întoarse apoi către Demelza: Unde este căpitanul 
Poldark, doamnă? 

— În St Ives, bănuiesc. 

— Atunci bănuiți prost! M-am luptat corp la corp cu el pe plajă, 
acum zece minute. A intrat aici, soldat? 

— Nu. N-a intrat absolut nimeni aici în afară de dumneavoastră. 

— Ultima oară l-am zărit venind încoace. Cu siguranţă trebuie să 
fie undeva în casă! 

— N-aveţi niciun drept să dați buzna aici aşa! protestă Demelza, 
alegând să-şi descarce furia pe ei. Cu ce drept ne încălcați 
proprietatea? Stați numai să audă soțul meu! Păi dacă... 

— Cu siguranţă o să audă! Şi asta foarte repede, cred... 

— De unde ştiţi că a fost el? E cumva lumină afară? V-aţi adresat 
lui, pe nume? Bineînţeles că nu! Eu vă spun că e plecat de acasă şi... 
Ia ascultați aici, doamnă, o întrerupse Vercoe, controlându-şi 
furia. Căpitanul Poldark era cel pe care l-am văzut pe plajă - sau, 
dacă nu, fratele lui geamăn. O să vă prezint scuzele mele dacă va fi 
nevoie, dar nu cred că va fi cazul... Şi ce-i cu sângele ăla pe rochia 
dumneavoastră? 

— Sânge? întrebă ea, uitându-se la pata respectivă. Simţi un gol în 
stomac. Deci Ross era rănit. E de la mână, răspunse ea. Mi-am 
zdrelit-o de zid, adineauri. Vedeţi... 

Vercoe făcu un gest de nerăbdare. 

— Ne dați voie să vă cercetăm casa? 

— Şi dacă nu v-aş da, vă luați singuri această libertate! 

— Tot ce se poate. Legea trebuie respectată. Vă rugăm să mergeţi 
în salon, cu servitorii. 

— Nici nu mă gândesc! Dacă nu pot să vă opresc să-mi intrați în 
casă cu forța, cu siguranță n-am să vă permit să-mi dați ordine la 
mine în casă. O să vă urmez! 

Înainte ca Vercoe să mai apuce să spună ceva, se auziră alte 
zgomote de paşi în bucătărie şi un alt soldat îşi făcu apariţia. 
Împreună cu el, parțial târât, parţial condus de la spate, intră Dwight 
Enys, care avea o cârpă mânjită de sânge în jurul capului. Soldatul îl 
prinsese tocmai când era pe punctul de a ațâța focul şi îl pusese la 
pământ. 

În golf, luptele înverşunate duse pe întuneric se încheiaseră. Şapte 
dintre contrabandişti fuseseră capturați, dintre care doi fuseseră 
răniți şi unul ucis. Un soldat şi un perceptor fuseseră, la rândul lor, 
răniți, însă datorită alarmei date la timp, ceilalți scăpaseră. Partea şi 
mai gravă era că ambarcaţiunea ridicase ancora şi plecase din 
ascunzătoare, înainte ca şalupa guvernamentală, care se apropia 
rapid dinspre nord-est, să reuşească să o oprească. Existase un 
schimb de focuri, dar One and All, care fusese construită în 
Mevagissey special pentru a fi folosită în scopuri de contrabandă, se 
îndepărtase fără probleme de nava guvernamentală. 

Contrabandistul ucis era Ted Carkeek. Lăsase în urmă o văduvă 
de douăzeci şi unu de ani şi doi copii mici. Soldatul rănit era 
căpitanul McNeil. Cineva îl împuşcase în umăr. Trei-patru centimetri 
mai jos, şi căpitanul i-ar fi ținut acum companie lui Ted. 

A fost aproape ultimul care a ajuns la Casa Nampara, unde, 
conform ordinelor, oamenii lui se retrăseseră împreună cu prizonierii. 
Intră în salon ținând un tampon improvizat în dreptul umărului. 
Salonul era deja pe jumătate transformat în spital, în timp ce Dwight, 
alb ca hârtia din cauza pierderii de sânge, încerca să le dea o mână 
de ajutor celor care erau într-o stare mai gravă decât a lui. În timp ce 
McNeil supraveghea scena şi schimba câteva cuvinte cu caporalul 
său, Vercoe, Bell şi Demelza coborâră scările. 

Deci? 

Vercoe clătină din cap: 

— Nimic, domnule. Căpitanul Poldark nu e aici, deşi aş putea să 
jur că l-am văzut pe plajă! 

— Încă mai am trei santinele care stau la pândă. Poate îl aduc ele. 
Ai încercat şi în pivniță? 

— Da. E goală. 

— Nu sunt mărfuri de contrabandă? 

— Nimic. 

McNeil întâlni privirea plină de scântei a Demelzei. 

— Ross e în St Ives, spuse ea. Le-am spus oamenilor ăstora. Şi v- 
am spus şi dumneavoastră. 

— Aş fi fericit să vă pot crede. 

— Sunteţi rănit, constată femeia. Haina dumneavoastră... Şi tot 
sângele acela... Îl chem pe doctorul Enys. 

— Când îmi voi termina treaba. McNeil se întoarse către Vercoe: 

Trebuie să cercetăm toate casele din jur. Ai cercetat toate 
dependinţele, grajdurile, biblioteca? 

— Grajdurile, da. Nu şi biblioteca. Era încuiată. Am zis s-o las 
până vă întoarceți... 

— Atunci mergem acolo chiar acum. 

Demelza simţi că de data asta chipul ei trăda absolut tot. 

— Biblioteca? întrebă atunci când se întoarseră spre ea. Cred că 
am cheia pe undeva... Dar rana dumneavoastră, căpitane McNeil... 

— Mai rezistă puţin. Nu e prima dată când sunt rănit. 

Trecură în vechiul dormitor al lui Joshua Vercoe, McNeil şi Bell, 
care ducea cu el un felinar. Cu degete tremurânde, Demelza descuie 
uşa de la bibliotecă şi intră. Încăperea lungă şi ponosită, care nu 
fusese folosită niciodată în scopul care-i dăduse numele, li se arătă în 
faţa ochilor, plină de eşantioane de mină, cutii de cherestea, două 
birouri şi un seif de fier. Imediat ce omul cu felinarul intră după ea, 
ştiu că Ross venise aici, exact aşa cum spusese. Cuferele mari din 
metal, care stăteau de regulă deasupra chepengului, fuseseră mutate 
din loc. 

Ea rămase sprijinită de uşă, fără să aibă încredere în propriile 
picioare, în timp ce bărbații ocoliră încăperea. Vercoe avea în mână o 
flintă care îi aparținea unuia dintre soldații săi. Arăta ca un vânător 
în căutarea prăzii. lar prada era ascunsă în vizuină. 

Mai întâi cercetară lucrurile din cameră, deschizând birourile şi 
cutiile, căutând mărfuri de contrabandă. După vreo clipă sau două, 
Demelza mai făcu câțiva paşi şi îi urmărea acum din centrul 
încăperii. Apoi, destul de aproape de ea, observă o pată de sânge. Era 
minusculă şi deja începuse să se usuce. Se mişcă puţin şi puse 
piciorul pe ea, frecând-o cu talpa. 

Dar ar fi trebuit să ştie că n-are rost. Ceva din vorbele lui Vercoe 
sau din felul în care le rostea o avertizaseră că aceasta nu era o 
percheziţie oarecare. Începură să studieze podeaua. 

Carevasăzică, informatorul îşi făcuse treaba. 

Bărbaţii ajunseseră la cuferele din metal, iar Vercoe observase 
îmbinările podelelor. Îngenunche lângă ele şi îi făcu un semn lui Bell 
să aducă felinarul mai aproape. 

— Vreau să... începu Demelza. 

Malcolm McNeil se îndreptă de spate şi se uită la fata care era 
acum în spatele lui. Îi spuse: 

— Cred că aţi face mai bine să ne lăsați acum. 

Ea clătină din cap, simțind că o trădează propria ei voce. Bărbatul 
o mai privi încă o secundă, după care le făcu un semn vameşilor să-şi 

continue treaba. 

Vercoe găsise o cazma şi acum căuta s-o introducă forțat în şanțul 
îngust dintre plăcile duşumelei. Cu o tânguire de lemn forțat, 
scândurile începură să iasă, fiind ridicate din partea greşită. După 
vreun minut, Vercoe băgă mâna sub plăcile ridicate, iar Bell, punând 
felinarul jos, îngenunche să îl ajute. chepengul se ridică, iar 
ascunzătoarea fu deschisă. McNeil făcu un pas înainte. 

De unde stătea, Demelza nu putea vedea înăuntru. Zgomotele din 
cameră îi răsunau ciudat în urechi, nedesluşite. Dreptunghiuri de zid 
şi acoperiş începeau să se amestece în geometria incertă creată de 
starea de leşin şi de senzația de greață. Toţi cei trei bărbați erau în 
jurul gropii, ca nişte şacali în jurul unui animal aflat la pământ, ca 
nişte ogari care hăituiau vânatul. Vreme de câteva secunde, cu toții îi 
apărură în fața ochilor în forme absurde, specifice pierderii vederii, 
distorsionării şi instabilității realității din jur. Apoi, cu mare efort, 
întinse o mână şi se sprijini de un scaun să nu cadă. 

Nu ştia cine avea să rostească primele cuvinte, dacă avea să fie 
Ross sau unul dintre cei care îl prinseseră; se dovedi a fi McNeil, care 
nu spuse decât atât: 

— Ei bine... 

Şi făcu un gest către Vercoe. Acesta mormăi ceva. 

Apoi nimeni nu mai zise nimic şi nu se mai agită. În cele din urmă, 
Demelza se forță să-şi urnească picioarele din loc. Privi în jos. 

Ascunzătoarea era goală. 


Capitolul 20 


La ora 3 în după-amiaza următoare, după ce i se cedase libertatea 
în urma achitării cauțiunii de 20 de lire sterline, Dwight ajunse 
călare în dreptul porților moşiei Killewarren. Dacă înainte era nevoie 
de subterfugii, timpul lor trecuse deja. 

O vreme, nu primi niciun răspuns - nici după ce sunase, nici după 
bătăile în uşă. În cele din urmă însă, lacheul Thomas - care îl 
condusese adesea înăuntru - îi deschise uşa. Bărbatul ridică din 
sprânceană la vederea capului bandajat şi a vânătăilor de pe chipul 
lui Dwight. 

— Am venit s-o văd pe domnişoara Caroline Penvenen. 

— A plecat, domnule. În dimineaţa asta, cu unchiul ei. 

— A plecat? 

— S-au dus la Londra. Casa va fi închisă, domnule, rămân numai 


— 192 — 


servitorii. Nu ştiu când se întorc stăpânii. Poate peste vreo lună. 

Dwight nu reuşea deloc să-şi adune gândurile şi să spună ceva. 

— La ce oră au plecat? 

— Puțin după ora zece. Erau amândoi nerăbdători să plece, aşa că 
au decis să ia masa pe drum. 

— A lăsat cineva vreun mesaj, ştii cumva? Aşteptam să primesc 
unul. 

Omul îl privi şovăitor. 

— Nu, din câte ştiu eu. Dar dacă doriți să intraţi, o să întreb 
menajera. 

— O să aştept aici. 

Bărbatul dispăru vreme de câteva minute şi se întoarse cu o 
scrisoare sigilată. 

— Domnişoara Penvenen i-a dat asta menajerei, chiar înainte să 
plece. Nu are adresă. Scrie pe ea doar „Dr. Enys”. Presupun că ştia că 
veniți, domnule. 

Dwight se întoarse cu spatele la casă şi ignorând cuvintele 
lacheului, rămase lângă cal şi desfăcu sigiliul cu mâini nesigure. 

Scrisoarea era datată astfel: 


Duminică, 3 februarie 1793, ora 9. 


Dragă Dwight, 

În mai puţin de o oră plec la Londra cu unchiul meu - o decizie care 
nu are cum să te surprindă după eşecul de azi-noapte. Mai e oare 
nevoie să-ți spun? Probabil servitorul tău ţi-a povestit deja. 

Am aşteptat. O, da, am aşteptat ca o mireasă supusă - şi cu 
siguranță îţi va face plăcere să auzi asta — vreme de aproape două ore, 
în timp ce vizitiul şi camerista mea căscau pe rupte şi, fără îndoială, 
chicoteau pe ascuns; timp în care ţi-am ascultat servitorul născocind 
atâtea scuze, că mă şi miram cât e de inventiv. 

Dar îmi spusese încă de la început tot ce trebuia cu adevărat să ştiu. 

Aşa e cel mai bine, Dwight. Cu siguranță, este mult mai bine că s-a 
întâmplat aşa acum, şi nu mai târziu. De mai bine de o lună ştiu cât 
eşti de nefericit. Încă de când am convenit să fugim împreună, văd 
lupta care se dă neîncetat în sufletul tău - lupta între pasiunea ta 
nebună pentru mine şi adevărata ta dragoste, care e munca ta în 
Sawle şi Grambler. Ei bine, dragostea ta adevărată a învins. O victorie 
atât de răsunătoare — şi asta chiar în ziua în care mă aşteptam, mai 
mult decât oricând, ca eu să fiu unicul gând din mintea ta — încât am 
decis să-mi accept înfrângerea şi să plec unde văd cu ochii. 

Acum, nu mai e nevoie să îţi faci griji: nu mai trebuie să renunți la 
nimic în afară de mine, iar la mine ai renunțat deja. Poate e mai bine 
aşa, şi asta din mai multe puncte de vedere. Ne cunoaştem unul pe 
altul atât de puțin... Fără îndoială că ne-am fi cunoscut mai bine în 
Bath, dar atunci ar fi fost puțin cam târziu. 

Aşadar, rămas-bun, Dwight. Nu-ţi fie teamă, n-am să revin în 
Cornwall să te tulbur din nou. Nici pe departe! Îți mulțumesc pentru 
toate învățămintele pe care mi le-ai oferit. Măcar ele nu vor fi uitate de 

Sincera ta prietenă, 
Caroline Penvenen 


La ora cinci în aceeaşi după-amiază, chiar înainte de lăsarea 
înserării, şase bărbați îl aşteptau pe Charlie Kempthorne în casa lui 
din Valea Sawle. Chipurile lor erau nemiloase, pe măsura misiunii 
care îi adusese acolo. Dar nu găsiră pe nimeni care să îi întâmpine. 
Charlie Kempthorne plecase, luându-şi cu el tusea şi zâmbetul 
degajat, precum şi o pungă cu arginți pe care îi economisise şi îi 
ascunsese sub podea. De asemenea, îşi luase hainele de nuntă, pe 
care şi le făcuse singur, Biblia şi alte astfel de achiziţii recente, 
precum ceştile, farfuriuțele şi oglinda - atât cât putuse căra. 

Nu le lăsase în urmă decât pe Lottie şi May, care se ghemuiseră 
înspăimântate într-un colț din camera de la etaj. Când au fost, în cele 
din urmă, convinse să vorbească, au spus că tatăl lor le dăduse câte 
un ban de argint fiecăreia şi plecase la ivirea zorilor, avertizându-le 
să nu iasă din casă dacă ţineau la viața lor. Nu ştiau unde plecase. 
Frustraţi şi plini de furie, unii dintre bărbați ar fi vrut să dea foc la 
casă şi să le bată pe copile; însă opiniile moderate au fost 
predominante, şi astfel s-a trimis vorbă la St Ann, la mătuşa fetițelor, 
să vină şi să le revendice cât mai curând. 

Tot aşa, Charlie o lăsase în urmă şi pe viitoarea lui soție. Prin 
amestecul său în toată afacerea, Dwight distrusese două idile. 
Rosina, mai întâi neîncrezătoare, descoperi apoi în memorie mici 
dovezi evidente. Nu-l iubise niciodată cu adevărat pe Charlie, dar 
după o vreme acceptase cu recunoştinţă admiraţia şi atențţiile lui. 
Acum era nevoie de o reală cotitură emoțională ca să ajungă să 
realizeze şi să condamne anumite lucruri. Pentru o vreme, nu se 
simți în stare să facă asta, aşa că umblă năucă, cunoscând durerea, 
dar incapabilă să urască, şi răspunzând sec şi fără interes la 
întrebările care i se puneau. Numai ocazional se mai făcea simțită 
câte o scânteie de mânie, atunci când întrebarea cuiva părea să 
sugereze că propria ei inocență nu putea fi cu totul lipsită de pată. 

Cei şase bărbaţi care veniseră acasă la Charlie nu renunțaseră la 
eforturile lor la vederea unei case goale. Aveau convingerea că Charlie 
nu putea să se deplaseze atât de repede şi nici să dispară fără urmă. 
Veştile circulă repede în zonele rurale, iar informatorii sunt oamenii 
cei mai detestaţi. Încă erau încrezători că îl pot prinde din urmă. 

În seara aceea, la ora şapte, Ross ieşi din ascunzătoarea unde 
stătuse fără mâncare şi apă timp de optsprezece ore - şi într-un aer 
pe care cineva neobişnuit cu aerul închis dintr-o mină n-ar fi putut 
să-l tolereze nici măcar un sfert din timp. Îşi impusese să aştepte 
până când avea să se întunece complet, ştiind că şi alții pot fi la fel 
de răbdători ca şi el. Când urcă în bibliotecă, ochii lui — obişnuiţi cu 
întunericul - reuşiră să identifice fereastra, obiectele de mobilier şi 
uşa care dădea spre grădină. O încercă pe aceasta din urmă, 
aşteptându-se să fie încuiată. Dar nu era, aşa că păşi la aer curat. 
Erau lumini în casă, dar înainte să se apropie de casă făcu, prudent, 
un ocol al dependințelor şi al grădinii şi al pârâului din jur. Apoi se 
apropie de casă şi luă la rând ferestrele luminate, privind înăuntru. 
Toţi soldații plecaseră. 

Aşa că în cele din urmă merse la Demelza, care în ultimele 
optsprezece ore se întrebase oare ce se întâmplase cu el şi îşi făcuse 
tot felul de gânduri că sângele pe care îl găsise — şi care, de fapt, se 
scursese de la încheieturile degetelor lui Ross - ar fi provenit de la 
vreo arteră căreia nu i se acordase atenție. 

Ascunzătoarea, săpată potrivit indicaţiilor domnului Trencrom, 
avea un perete fals, care se deplasa în jurul unui ax central, iar în 
spatele respectivului perete se găsea o a doua ascunzătoare, mai 
mare. Nu era un dispozitiv chiar neobişnuit pentru elita 
contrabandiştilor din Cornwall, dar cu siguranță era unul care doar 
rareori dădea greş. 

Bărbaţii care construiseră ascunzătoarea - aproape toţi mineri, cu 
excepţia unui fermier şi a unui tâmplar -— îşi duseseră munca la bun 
sfârşit cu o rigurozitate şi o pricepere ieşite din comun. Făcuseră cea 
de-a doua ascunzătoare suficient de mare încât să poată adăposti o 
cantitate considerabilă de mărfuri de contrabandă, dar Ross - care 
supraveghease construirea ei - nu îşi imaginase vreo clipă că o va 
folosi ca să se ascundă acolo chiar el. 


CES 

CARTEA A TREIA 


Capitolul 21 


Chiar dacă, prin intervenția lui, Dwight nu reuşise să rezolve tot 
ceea ce intenționase, cel puțin salvase încărcătura domnului 
Trencrom. One and All s-a întors în Insulele Scilly pentru două 
săptămâni, iar după aceea a descărcat marfa în trei loturi separate, 
în trei puncte diferite de-a lungul coastei. Îl salvase, de asemenea, pe 
Ross, pentru că domnul Trencrom avea grijă de prietenii săi. N-a 
putut face nimic pentru a-i ajuta pe cei care fuseseră prinşi pe loc, 
dar cei care fuseseră mai norocoşi primiseră ajutorul lui avizat. Ross 
a fost informat că, în momentul în care cazul Sâmbăta Neagră intra 
pe rol în cadrul întrunirilor trimestriale ale judecătorilor de pace, la 
sfârşitul lunii, un fermier şi fiul lui din Gwithian aveau să-şi facă 
apariția şi să depună mărturie cum că, în data de 2 februarie, 
căpitanul Poldark îşi petrecuse noaptea la ferma lor. 

La vreo săptămână sau două după conflict, un doctor pe nume 
Wright veni să stea cu doctorul Enys şi îl ajută la unele dintre 
cazurile pe care acesta din urmă le avea în grijă. Câteva zile mai 
târziu, doctorul Enys plecă la Londra. 

Mai târziu, lui Dwight îi păru rău că se grăbise atât de tare, că nu 
aşteptase până după întruniri. La momentul respectiv însă, simțise 
că nu mai poate amâna lucrurile. Îl mituise pe Thomas să-i dea 
adresa din Londra a Carolinei şi îi scrisese acesteia de două ori, 
povestindu-i de fiecare dată - în eventualitatea că vreuna din scrisori 
se va rătăci pe drum - întreaga aventură prin care trecuse în noaptea 
respectivă şi motivele pentru care acționase aşa cum o făcuse. Ştiind- 
o o persoană rezonabilă în esență, se aşteptase ca ea să-şi retragă 
cuvintele din scrisoarea ei de adio -— scrisă cu o supărare şi o grabă 
uşor de înțeles —, iar ei să-şi poată face alte planuri în cele din urmă. 
Aşteptase zi după zi şi îşi promisese în fiecare seară că mai aşteaptă 
până a doua zi. Într-un final, lăsase totul în urmă şi plecase. 

Aşa că, până la urmă, cu o călătorie de cinci zile dus şi cinci întors 
şi cu întrunirile care îl obligau să se întoarcă, îi mai rămăsese o 
singură zi de şedere la Londra, zi în care trebuia să-şi prezinte 

scuzele şi să determine o reconciliere. 

Să fi fost şi Caroline dispusă să lase de la ea, nici nu-i trebuia mai 
mult. Stăteau la sora domnului Penvenen, Sarah, unde Dwight merse 
de două ori şi tot de două ori i se refuză accesul. Apoi, seara, 
gândindu-se că unchiul ei trebuia să fie în spatele acestui refuz, 
Dwight merse a treia oară la adresa respectivă, ştiind că ea este 
acasă, şi îi oferi bacşiş unui lacheu ca să-i ducă femeii un bilet, în 
particular. Apoi, aşteptă cu nerăbdare întoarcerea lacheului, care îi 
aduse următorul răspuns: 


Dragă Dwight, 
Da, am primit scrisorile tale. Mă bucur că alegerea pe care ai făcut-o 
a fost aceea de a-l salva pe Ross Poldark şi pe ceilalți traficanţi. Dar 
alegerea despre care ţi-am spus - alegerea ta - a fost făcută încă 
dinainte de a afla că omul acela e informator. Prin urmare, acest lucru 
nu poate influența alegerea mea. Chiar nu înţelegi asta? Îmi pare 
foarte, foarte rău. Şi e mai bine pentru noi amândoi ca lucrurile să 
rămână aşa. 
Caroline 


În zorii zilei următoare, Dwight făcu un ultim efort să o vadă; cum 
şi acesta se dovedi inutil, plecă înapoi spre casă. 

În aşteptarea întrunirilor trimestriale ale judecătorilor de pace, 
zona de coastă dintre Sawle şi St Ann era frământată de chestiuni 
mai presante, mai amenințătoare chiar decât noul război cu Franța. 
Completul de judecată, aşa cum se ştia, fusese desemnat să 
reprezinte imparțialitatea, însă mulți considerau că fusese ales, de 
fapt, tocmai pentru înclinația sa către respectarea strictă a literei 
legii. Preşedintele instanței era reverendul dr. Halse, cunoscut pentru 
asprimea de care dădea dovadă la prezidiu. Aşa că nu trecuse mult 
până când contrabandiştii prinşi fuseseră judecați sumar şi 
condamnați. Patru dintre ei primiseră o condamnare la douăsprezece 
luni de închisoare, iar ceilalți doi — Ned Bottrell şi un bărbat din St 
Ann - fuseseră condamnați la zece ani de surghiun. Acestea erau 
sentințe cu adevărat crude pentru Cornwall, unde contrabandiştii, 
chiar şi atunci când erau condamnați, scăpau, de regulă, uşor. De 
aceea, starea de spirit generală era foarte tensionată atunci când 
Dwight Enys ajunse în fața instanţei. 

Situația doctorului Enys era una aparte. Nu se stabilise în mod 
clar care era nivelul lui de implicare, iar cei care fuseseră chemaţi să 
depună mărturie nu reuşiseră să ajute la clarificarea rolului lui în 

toată povestea. Dwight însuşi refuză să ofere alte explicații cu privire 
la acțiunile sale, motiv pentru care exasperarea lui Halse deveni 
evidentă. Nimeni, niciun bărbat cu educație aleasă, nu putea să 
apară din senin pe marginea falezei şi să înceapă să facă un rug, fără 
ca de aici să fie trase anumite concluzii. Dr. Halse spuse toate aceste 
lucruri şi multe altele în cadrul unei îndelungi pledoarii care urmă 
după consultarea cu ceilalți zece membri ai completului de judecată. 
Era, spunea el, o ruşine nemaiîntâlnită ca un medic cunoscut din 
comunitate să-şi permită să se implice în asemenea măsură în acest 
condamnabil trafic de mărfuri de contrabandă. Tuturor oamenilor cu 
reputaţie le revenea marea responsabilitate de a ajuta la anihilarea 
conduitei ilegale a vecinilor lor mai puțin educați; rolul lor nu era să 
o încurajeze şi nici să participe la ea, aşa cum, în lipsa altor explicații 
plauzibile, se presupunea că făcuse doctorul Enys. Opinia instanței 
era aceea că doctorul Enys trebuia să plătească o amendă de 50 de 
lire sterline sau să stea trei luni în închisoare. 

Dwight acceptă impasibil şi învinuirile care i se aduceau, şi 
amenda. lar când audierile se iîncheiară, refuză să primească atât 
compasiunea, cât şi ofertele de ajutor venite din partea celor care 
asistaseră la prezentarea cazului. Pe tot parcursul lunii respective, 
deşi în mod normal era un tânăr extrem de amabil şi tolerant, se 
dovedise neaşteptat de caustic şi duşmănos în raporturile cu prietenii 
şi simpatizanțţii săi. Popularitatea sa în Sawle şi restul districtului 
atinsese noi culmi - cu excepția casei Vercoe — şi erau mulți care se 
întrebau de ce refuza suportul celorlalți. Orice gest de prietenie era 
întâmpinat cu iritare şi orice sfat sau cuvânt de simpatie era primit 
cu o privire lipsită de expresie. 

Părea să îi evite până şi pe Ross şi pe Demelza. lar când el şi Ross 
se întoarseră împreună de la şedinţa de judecată fu pentru prima 
oară când cei doi bărbați reuşiră să aibă o discuție în particular. 

O vreme, discutară despre rezultatul zilei. Ross credea că nici 
Bottrell, nici bărbatul din St Ann nu aveau să-şi ispăşească 
pedepsele. Flota militară era în căutare disperată de oameni, iar celor 
doi prizonieri, ambii cu experiență bogată pe mare, urma să li se 
ofere, cel mai probabil, alegerea vieții lor. 

— Nu că vreuna din opțiuni e mult mai bună decât cealaltă, dar la 
mijloc mai e şi o chestiune de respect de sine. Presupun că cel puțin 
Bottrell va alege flota. 

— Îmi pare bine că n-ai fost condamnat, Ross. Am crezut că vor 
încerca să arunce vina pe tine, văzând că totul se desfăşura pe 
pământul tău şi ştiind cât s-au chinuit să te condamne în procesul 

cu juri. 

— Şi ar fi făcut-o fără îndoială, dacă nu era Trencrom. El mi-a 
adus doi martori care au spus că eram departe la momentul 
transportului. 

— Un bărbat a venit la mine tocmai când ieşeam de la judecată, 
spunându-mi că venea din partea domnului Trencrom şi că domnul 
Trencrom insistă să-mi plătească amenda. 

— Şi tu ce-ai spus? 

— Am refuzat, normal! Doar n-am trecut prin tot calvarul ăsta de 
dragul lui Trencrom! 

— Nu, ai făcut-o pentru mine. Ţi-am spus ce părere am eu despre 
asta? 

— Nu e nevoie. 

— Îţi rămân profund îndatorat. 

— Nu vorbi prostii! 

Şi continuară aşa vreme de alte câteva minute. În ziua aceea bătea 
vântul, dar nu era frig. Pescăruşii dădeau roată şi se tânguiau 
deasupra capetelor lor, iar o rază de soare dădu brusc strălucire 
aripilor păsărilor. Ross era ultima persoană care să insiste cu 
întrebările când simțea că acestea nu erau bine primite, dar era 
conştient de faptul că prietenul lui trecea printr-o pasă foarte 
proastă. 

— L-am văzut pe prietenul tău Wright zilele trecute. Presupun că 
încă intenționezi să părăseşti districtul, acum că toată povestea asta 
s-a încheiat? 

— Nu mi-am făcut niciun fel de planuri în privința asta. 

— Păi şi... căsătoria cu Caroline? 

— S-a anulat. A fost o pasiune adolescentină. Din fericire, am 
înțeles amândoi asta la timp. 

Ross îl privi insistent pe prietenul lui. 

— Ăsta e rezultatul scandalului cu contrabanda? 

— Nu, fireşte că nu. 

— Demelza spune că sigur aşa este. Ea spune că ai fi anunţat-o că 
pleci sâmbătă noaptea. Cum a schimbat arestarea ta aceste planuri? 

— Nu în dezavantajul meu, din câte înțeleg acum. N-ar fi trebuit să 
ne lăsăm duşi de val, Ross. Am fost... incompatibili, prinşi în ghearele 
unei pasiuni absurde. N-ar fi putut să dureze şi, în plus, ar fi dus la 
nefericire de ambele părți. 

— Şi acum la ce a dus? 

— O nefericire temporară pentru care vom fi amândoi 
recunoscători mai târziu. Dacă nu ţi-ai dat seama încă, eu îți sunt 

dator ţie, nu tu mie. 

Dwight se dovedi destul de ferm, dar Ross observă că făcea mari 
eforturi în privința asta. Şi-ar fi dorit mai mult decât orice să poată 
spune ceva prin care să-i mai aline suferința, dar, în sinea lui, era de 
aceeaşi părere cu Dwight. Relaţia celor doi fusese sortită eşecului de 
la bun început. Era de preferat dezamăgirea amară de acum în locul 
umilinței şi nefericirii unei mezalianțe pe viață. 

După un timp, Ross, care îşi scormonise mintea în căutarea unui 
nou subiect de discuţie, spuse: 

— McNeil, ofițerul de cavalerie, nu pare să-şi fi revenit în urma 
rănii aceleia. E adevărat că stă la familia Bodrugan? 

— Da. Familia Bodrugan îl cunoaşte încă de la prima lui vizită aici 
şi l-au invitat să stea la ei. Încă se află în grija mea. 

— A ta? Mă surprinde să aud asta. 

Dwight zâmbi uşor. 

— Ştiu. De ambele părți ale legii. Dar eu i-am scos glonțul şi i-am 
îngrijit rana la tine acasă, chiar în noaptea aia de sâmbătă, iar el a 
părut recunoscător că nu l-am jecmănit. În tot cazul, m-a rugat să 
mă ocup în continuare de el, şi aşa am şi făcut. 

— Probabil ţi-a ţinut o întreagă pledoarie despre etica traficului 
ilegal. 

— Nu discutăm subiectul. Dar nu cred că poartă vreo duşmănie 
cuiva — poate doar celui care l-a împuşcat. Cu siguranță, nu este încă 
suficient de întremat ca să plece la drum lung şi nici n-ar fi trebuit să 
se afle la tribunal azi; disprețuieşte amarnic fiecare zi care îl 
împiedică să se alăture regimentului său în lupta împotriva 
francezilor. 

— Eu aş zice că, dacă are răbdare, ocaziile de a fi acoperit de glorie 
n-or să dispară cu totul din primele luni. 

— Nu, probabil că nu. E destul de greu de anticipat cât o să 
dureze. 

— Păi, când un popor cu mai puţin de 50.000 de soldați, 
majoritatea străini, se încumetă să se lupte cu unul care are o 
armată de jumătate de milion de oameni, toți la ei acasă şi ripostând 
de pe liniile centrale... 

— Avem aliați. 

— Prusia şi Austria? S-au dovedit a fi talere cu două fețe încă de 
anul trecut, când oportunităţile lor erau mai mari. Olanda? Cred că 
olandezilor nu le ajung cele câteva canoniere ale noastre şi un 
regiment de pedestraşi ca să le dea motivaţia să lupte. 

— În aceste ultime săptămâni, spuse Dwight, m-am gândit că mi- 

ar plăcea şi mie să fac ceva. Este dificil să-mi dau seama ce anume, 
dar ideea mă atrage acum. Şi cred că m-ar ajuta să-mi alung 
sentimentul ăsta de inutilitate. 

— Gândeşte-te pe îndelete. Cântăreşte problema pe toate fețele 
pentru că, odată intrat în horă, trebuie să joci. 

Chiar înainte să se despartă, Dwight mai spuse: 

— Şi cu întâlnirea ta cu Mark Daniel cum a rămas? N-ai rezolvat 
nimic? 

— Ceva-ceva tot am rezolvat: mi-a demonstrat ce fraier credul am 
fost tot timpul ăsta. 

— Nu ţi-a dat niciun sfat util? 

— Absolut niciunul. 

— Şi cât mai ţii mina în funcțiune? 

— Până se termină cărbunele. 

Dwight rămase tăcut până ce trase de hățuri ca să schimbe 
direcția. 

— Daniel ce mai face, Ross? 

— Toată povestea asta şi-a lăsat amprenta asupra lui, după cum 
probabil îți imaginezi. 

— Da... îmi imaginez. 

Ross îşi continuă drumul călare, în josul văii. În urma 
evenimentelor din Sâmbăta Neagră, intervenise o altă chestiune care 
îl afecta în mod direct: Golful Nampara nu îi mai era de trebuință 
domnului Trencrom. Vameşii nu-l puteau ține sub observație în 
fiecare noapte, dar notorietatea întregii operațiuni şi tot ce antrenase 
ea scotea golful din ecuaţie pentru o lungă perioadă de timp. Acum 
nu se mai punea problema dacă familia Poldark îşi asumă sau nu 
riscul, pentru că domnul Trencrom însuşi nu avea să şi-l mai asume. 
Acest aspect urma să atârne enorm în balanța veniturilor lui Ross, 
fiind un detaliu esențial pe care nu-l luase niciodată în calcul. 
Riscase din nou şi pierduse şi de această dată. 

Îi ceruse Demelzei să nu vină la întrunirile trimestriale; şi, de 
vreme ce el nu era în pericol, femeia acceptase. Acum se văzu nevoit 
să-i povestească tot ce se întâmplase, motiv pentru care luară cina 
mai târziu decât era planificat. După aceea, discutară despre mină. 
Acţionarii de la Wheal Radiant erau interesați de turnul de extracție; 
iar astăzi de dimineață, chiar înainte de începerea întrunirilor, se 
întâlnise cu reprezentantul unei alte mine, în vederea vânzării 
surplusului de materiale. 

Demelza spuse brusc: 

— Ross, nu ţi-am spus niciodată asta; dar într-o zi, pe la începutul 

anului, am mers la St Ann să cumpăr nişte lucruri de care aveam 
nevoie -— ți-aminteşti, cred, ţi-am cerut-o pe Darkie. Şi când eram 
acolo, l-am întâlnit pe domnul Renfrew, fabricantul de lumânări... 

Ross luase ziarul Sherborne Mercury să-l răsfoiască puțin; acum, 
ca să aibă timp de gândire, îl împături cu grijă şi îl duse pe polița de 
lângă fereastră, unde erau stivuite ziarele vechi. 

— Şi domnul Renfrew a spus că e păcat că ai vândut ultimele 
acțiuni de la Wheal Leisure. N-am căutat niciodată să te întreb 
despre asta, pentru că... În fine, dacă n-ai vrut să-mi spui tu singur, 
ai avut motivele tale. Probabil n-ai vrut să-mi mai fac alte griji. Sau 
poate domnul Renfrew a făcut o confuzie şi se referea, de fapt, la 
primele acțiuni pe care le-ai vândut. 

Ross se întoarse în dreptul şemineului şi rămase acolo. 

— Nu, este adevărat. Le-am vândut la începutul lui ianuarie. Am 
scos 675 de lire pe ele, cu un profit frumuşel față de investiția făcută. 
Bineînţeles că nu avem veniturile... 

— Şi toți banii aceştia au intrat în Wheal Grace? 

Tocmai pentru că Demelza îi uşura atât de mult sarcina şi îl ajuta 
să o mintă, Ross nu putu face acest lucru. 

— Nu, numai 75 de lire. Pe celelalte 600 le-am folosit pentru a 
stinge o datorie de onoare... 

După câteva clipe de tăcere, Demelza spuse: 

— A, în fine, m-am gândit eu că el trebuie să ştie, de vreme ce şi el 
se ocupă de mină. Ross, crezi că berea aceea din ultima recoltă e 
bună de băut? Cealaltă s-a terminat şi, din câte ştiu, lui John îi place 
să bea puţin la masă. 

— Spune-i s-o încerce. Ar trebui să fie bună. Demelza, am vrut să- 
ți explic asta de multă vreme, dar n-am găsit calea cea mai bună ca 
s-o fac. Aşteptam, de fapt, ocazia potrivită, momentul acela când nu 
va mai conta ce am făcut cu banii. În loc de asta, momentul 
explicaţiilor vine tocmai acum, când acest aspect contează mai mult 
decât oricând. 

Demelza îl privi gânditoare: 

— Sunt banii tăi, Ross. Faci ce crezi cu ei. 

— Nu în întregime. Obligaţiile mele sunt de tot felul. Dar una 
dintre ele, în cazul de față, a fost mai presus decât celelalte. 

Ceva din expresia lui îi oferi un indiciu despre ceea ce avea să 
urmeze. Puse deoparte obiectul la care cosea. 

Aşa că el îi povesti ce făcuse cu banii. 

— Uneori, încheie el, oamenii simt că au o datorie care îi apasă. Şi 
indiferent dacă ceea ce simt este adevărat sau nu, acea datorie pare 

să fie o chestiune de conştiinţă şi în cele din urmă chiar devine una. 
Eu l-am făcut pe Francis să bage banii în mina aia. Acum, el e mort, 
iar Elizabeth şi Geoffrey Charles au rămas faliți şi singuri. Oricât de 
neînsemnată e protecția pe care v-o pot oferi eu -— ţie şi lui Jeremy — 
sunt totuşi viu şi mă mişc. Fac în permanenţă tot ce pot; vă ofer un 
oarecare adăpost împotriva vântului neprielnic. Elizabeth nu are pe 
nimeni care să facă asta. Cu banii aceştia, ei pot face multe, pot 
traversa cu bine aceşti primi ani dificili. 

— Da, înțeleg asta. 

— Înainte de Crăciun, desigur, nu eram în măsură să ajut pe 
nimeni. Dar prietenul meu anonim mi-a oferit suficient loc să respir. 
Şi mi-a dat ideea că aş putea să procedez şi eu la fel. A fost o decizie 
luată în grabă, dar aveam nevoie - pentru sufletul meu - să mă 
eliberez de povara acelui sentiment al datoriei. Bineînţeles, la vremea 
aceea mă bazam că banii de la Trencrom aveau să vină în continuare, 
vreme de câţiva ani. 

Demelza nu zise nimic. Rupse aţa şi se uită la ea cu ochii mijiți. 

— Cu banii lui Trencrom, continuă Ross, puteam economisi 
dobânda şi capitalul. Fără ei, suntem din nou la ananghie — sau vom 
fi în scurt timp. Din fericire, mai sunt nouă luni până la încheierea 
anului. Dar regret acum generozitatea mea şi, din nefericire, probabil 
şi tu o regreți. 

Demelza încercă să bage din nou aţa în ac. 

— Crezi că am greşit? întrebă el. 

— Bineînţeles că nu. Nu față de mine, cel puţin. Nu ştiu ce să 
spun despre Jeremy. Dar, pe de altă parte, faptul este consumat, nu 
ajută la nimic să vorbim despre asta. 

Femeia ezită, îndepărtându-şi cu un gest părul de pe frunte, ca pe 
un gând supărător. 

— Crezi că Elizabeth are într-adevăr probleme cu banii? întrebă 
ea. 

— Eu cred că avea. De ce? 

— Ei bine, am auzit că George Warleggan este foarte iîndatoritor 
față de ea. 

— N-am nicio îndoială că ar fi dacă ea i-ar permite. Dar n-o va 
face. Cine ţi-a spus? 

— Sir Hugh Bodrugan. 

— lar a fost aici? 

— Da, a venit în vizită într-o după-amiază, săptămâna trecută. A 
spus că era în trecere. 

— Mie nu mi-ai spus. 

— Am uitat. Voia să ne invite la întâlnirea care avea loc la el acasă 
săptămâna trecută. I-am spus că avem alte planuri, ştiind că n-ai să 
vrei să mergi. 

Ross se aplecă să-şi aprindă pipa, dar muştiucul refuza să tragă, 
aşa că scoase tutunul dinăuntru scuturând pipa, după care începu 
s-o umple din nou. Cu siguranţă, era ultima persoană care şi-ar fi 
ales tocmai acest moment să se plângă de slăbiciunea nu ştiu cui 
pentru soția sa ori de faptul că ea omisese să-i spună despre o vizită, 
fie ea şi în trecere. Dar poate că iritarea aceea pe care o simțea nu era 
consecința vizitei lui Sir Hugh, ci a ceea ce spusese el. 

— Una din ambițiile lui George Warleggan, cu mult timp înainte de 
moartea lui Francis, a fost să ridice o barieră între mine şi ei; şi cea 
mai uşoară metodă prin care a încercat acest lucru a fost să devină 
prietenul lor. La un moment dat, chiar a reuşit, atât eu, cât şi 
Francis având de suferit după aceea... Acum, încercând s-o ajute pe 
Elizabeth, nu face decât să continue cu aceeaşi tactică. Deşi nu 
acesta a fost scopul meu când am aranjat ca ea să obţină banii, 
aceşti bani îi oferă ei un avantaj împotriva tacticilor lui. 

— Da, spuse Demelza şi îşi văzu în continuare de cusut. 


Pe data de 12 martie, care cădea într-o zi de marți, căpitanul 
Henshawe veni să-i facă o vizită lui Ross în bibliotecă, acolo unde 
acesta lucra. Chipul lui avea o expresie ciudată. Bărbatul avea în 
mână un sac micuț, pe care îl puse pe podea în timp ce-şi scoase 
pălăria şi îşi şterse fruntea de sudoare. 

— Ţi-e cald? întrebă Ross. O să te răcoreşti curând aici. E un 
curent rătăcit pe aici din ianuarie, care intră pe sub uşă. Asta ce e? 
Ce-a rămas din cărbunele nostru? 

— Tânărul Ellery tocmai a urcat din mină şi a adus cu el sacul 
ăsta, explică Henshawe. M-am gândit c-o să vreţi să vedeți ce e în el, 
domnule. 

Bărbatul goli sacul pe podea. Era cam vreo duzină de bucăţi de 
rocă de cuarț, nu vizibil diferite de alte vreo mie care fuseseră extrase 
şi sparte în ultimele douăsprezece luni. Privirea lui Henshawe cerceta 
curioasă chipul lui Ross, în timp ce acesta se uita la ele. 

— Luaţi-le în mână, îl îndemnă Henshawe. 

Ross făcu întocmai, cântărind una sau două în palmă. Le puse pe 
biroul lui, apoi încercă alte două. Foarte grele. 

— Ce este? Plumb? 

— Cositor. 

— În ce proporţie? 

— Destul de bună. E un strat subţire sau două de cupru, după 
cum vedeţi, şi ceva minerale silicioase. E în puțul acela principal pe 
care l-am săpat sub nivelul de 110 metri. Straturi verticale de rocă 
albastru-deschis. Astăzi le-au descoperit. 

— Ai fost jos? 

— Da. Băieţii au săpat în granit şi în straturi dure de rocă neagră, 
aşa cum ştiţi. Dar au trecut de astea ieri, urmând ramificația dinspre 
est a vechiului filon de cupru, aşa cum am decis. Preţ de vreo 37 de 
metri a fost şi cositor amestecat cu cupru, dar niciodată în cantități 
mari, iar cuprul a fost şi mai sărac. Într-adevăr, aşa cum ştiţi şi 
dumneavoastră, era numai atât cât să nu zici că lipseşte. Asta e 
prima dată când găsim o cantitate atât de mare. 

— Aveţi idee cât e de mare? 

— Ce am adus aici e dintr-o bucată obişnuită de minereu, aşa cum 
vă puteţi da seama şi după greutate. Filonul e mai îngust decât era 
şi, în general, are aspect de pieptene; dar bucata asta are vreun 
metru optzeci sau mai mult dintr-o margine în cealaltă şi nu ştim cât 
de adânc pătrunde. 

Ross îşi înclină scaunul pe spate şi se uită pe birou. 

— Eram în plin proces de încheiere a activității minei. Sâmbătă e 
sfârşitul. Păgânii de la Wheal Radiant se apropie de prețul cerut de 
mine pentru turnul de extracție. I-am ţinut în şah două zile, ca 
strategie de afaceri, dar am să le trimit mâine vorbă că sunt de acord. 

— Şi asta? 

Ross întoarse cu piciorul una din bucăţile de rocă. 

— După ce ne-am petrecut optsprezece luni şi am cheltuit toți 
banii căutând cupru, nu te poți aştepta acum să mă entuziasmez la 
descoperirea unei mici porțiuni de cositor. 

— După cum arată lucrurile dedesubt, aş spune că merită să vă 
mai gândiţi. 

— Vrei să cobor în mină? 

— Da, aşa aş zice. 

— Cine a făcut descoperirea? 

— Ellery şi Green. 

— Şi ei au impresia că au dat peste El Dorado? 

— Sunt destul de încântați de descoperire, vă puteți imagina. 
După atâtea eforturi irosite... 

— În ochii lor, pare mult mai mare decât este în realitate, aşa-i? 

Henshawe răspunse precaut: 

— Aş prefera să veniți să vedeți înainte să spunem mai multe. 

Ross se ridică în picioare şi închise registrele. Ieşiră din bibliotecă 
şi o luară peste vale. Un nor cenuşiu şi jos acoperea soarele, iar 
perdeaua subțire de fum de la coşul minei se unea cu el şi pluteau 
împreună. Mai departe, spre apus, printre fisurile de pe bolta 
schimbătoare a cerului, se vedea un cer îndepărtat, colorat în 
albastru, verde-palid şi indigo neguros. Era o zi liniştită şi ar fi 
trebuit să fie vreme bună, dar un curent nordic contaminase aerul, 
iar vântul era rece. Copacii din vale erau încă negri, ca în miez de 
iarnă. 

Ar fi trebuit să fie linişte tot drumul. Când se apropiau de mină, 
Ross privi în sus la dansul lent, măsurat, al balansierului. Trevithick 
spusese că motorul o să ţină cincizeci de ani; fără îndoială, avea 
dreptate, dacă i s-ar fi dat ocazia să funcționeze în acest timp. Ross 
realiza că Henshawe era foarte interesat, în tăcerea lui, de noua 
descoperire; dar avusese parte de atâtea dezamăgiri crunte de-a 
lungul timpului, încât, ca tactică de autoapărare, Ross nu voia să 
perceapă această descoperire ca pe ceva nou. În plus, dacă nu cumva 
chiar dăduseră de un strat de cositor care să implice un minimum 
absolut de investiții suplimentare, cu profit rapid pe ceea ce 
extrăgeau, nu exista nicio şansă de a ține mina în funcțiune. Oricum, 
cositorul era, în esență, mai puţin profitabil decât cuprul, minereul 
fiind, astfel, cu atât mai scump de extras la suprafață. Existaseră 
mine de cositor în această zonă şi în trecut - Grambler fusese o astfel 
de mină la începuturile istoriei sale, în secolul al şaptesprezecelea. De 
aceea, încă mai existau câteva zăcăminte aluvionare şi antreprize de 
câte doi-trei oameni care îşi mai duceau zilele de azi pe mâine; dar 
Ross nu se gândise niciodată serios că va găsi sau va exploata 
mineralul la scară mare. Plus că industria cositorului era încă la 
pământ; nimeni n-ar fi fost dispus să finanţeze o mină de cupru 
epuizată bazându-se doar pe câteva mostre de rocă. 

Coborâră în mină, iar Ross examină locul respectiv. Lucrul se 
încheiase în celelalte părți ale minei - numai motorul cel mare încă 
trăgea răbdător apa din jomp - iar oamenii studiau roca când unul, 
când altul, cântăreau o bucată sau alta în mâinile lor brăzdate de 
muncă, aplecându-se asupra lor, discutând, încuviințând şi făcând 
comparații cu experiențe similare din trecut. Cei mai mulți erau 
dezbrăcaţi până la talie, deoarece nivelul de căldură crescuse mult în 
ultimii 36 de metri. Ross luă el însuşi târnăcopul şi săpă preț de 
câteva minute, în timp ce Ellery stătea lângă el, arătându-i lățimea şi 
înclinația filonului. 

Ross nu spunea prea multe; fiecare dintre muncitori ştia prea bine 
cum stau lucrurile într-o mină, însă fără îndoială fiecare dintre ei 
spera că de data asta va fi altfel. Ross nu le risipi iluziile - momentul 
acela avea să vină curând, oricum. 

În drum spre suprafață, îi spuse lui Henshawe: 

— De acord. Nu e ceva de trecut cu vederea. 

— Aţi spus tot timpul că ați vrea să săpați mai adânc. 

— Da, dar nu pentru cositor, omule. Nu pentru cositor. În tot 
cazul, e posibil ca ăsta să fie cuibul cel mai mic. 

Când ajunseră sus, unde îi întâmpină ziua acum aparent 
strălucitoare, Ross adăugă: 

— Mă bucur că Ellery l-a descoperit. El şi partenerul lui sunt 
oameni de toată isprava. Putem lua puţinul acela pe care au timp să-l 
aducă la suprafață gata sfărâmat cu şteampul şi preparat, iar asta se 
va reflecta în ultimele lor salarii. 

— O să le vină greu să fie privați de şansa de a mai lucra încă vreo 
câteva săptămâni. Ar fi renunțat mai uşor, dacă n-ar fi fost 
descoperirea asta. Avem nevoie de un pic de răgaz, ca să vedem 
despre ce e vorba într-adevăr. 

— De acord, dar de unde să vină acest răgaz? Cine plăteşte? Îți 
spun cât se poate de sincer că nu mai am de unde să iau nici măcar 
douăzeci de lire. 

— Nu mi-am pus niciodată speranţa în dorința dumneavoastră de 
a cerceta filoanele din adâncime. Aşa mi-a spus experiența mea în 
districtul ăsta -— te trezeşti dintr-odată că ai muncit degeaba. Dar mie 
mi se pare că ăsta chiar arată bine; plus că e ceva ciudat: te aştepţi 
să găseşti cupru sub cositor, dar niciodată invers. 

— Ei bine, mai aveți încă patru zile la dispoziție. Şi ar fi bine ca 
băieţii să tragă din greu până sâmbătă. 

Ross nu-i spuse Demelzei despre descoperirea făcută. Nu avea 
niciun rost să-i dea speranțe deşarte. Dar zvonurile se răspândiră 
fără ştirea lui, iar Demelza află în scurt timp şi vru să ştie despre ce e 
vorba. 

— Nu înseamnă nimic, spuse Ross. În cel mai bun caz, va fi un 
bilet de loterie cu un câştig minor. Cu câteva luni în urmă, l-am fi 
putut exploata ca produs secundar; nimeni nu refuză un mineral 
suplimentar, iar veniturile încasate de pe urma lui ne-ar fi ajutat să 
ne mai zbatem o vreme. Dar mă tem că asta-i tot. Închiderea minei va 
fi o lovitură pentru multe familii şi presupun că e ceva firesc să spere 
imposibilul. 

— La fel speram şi eu, spuse Demelza, după care abandonă 

subiectul. 

Asta până joi seara, când căpitanul Henshawe trecu din nou pe la 
ei. Îi găsi pe amândoi acasă, aşa că discuţia avu loc de față cu 
Demelza. 

— Am coborât din nou în mină, domnule. Oamenii au mai înaintat 
puţin de marți încoace. Mi se pare din ce în ce mai mult că e un filon 
valoros şi nu doar o amăgire. Bucata pe care am adus-o sus, după 
cum ştiţi, e plină de resurse. Ar fi împotriva firii să inundăm mina în 
stadiul ăsta. 

Ross se încruntă manifestându-şi astfel disconfortul. 

— E împotriva firii s-o inunzi în orice stadiu. Acum ne mai rămâne 
doar să găsim pe cineva să ne dea cărbunele care să țină pompa în 
funcțiune... 

— Exact la asta mă gândeam, spuse Henshawe împăciuitor. 

— Ce vrei să spui? 

— Mă gândeam că, dacă tot sunt mai înverşunat decât 
dumneavoastră, sunt şi mai în măsură să-mi susțin alegerea. Pentru 
mine, Leisure a fost o investiție bună şi am făcut şi nişte economii. 
Nu cine ştie ce, dar aş putea să mai acopăr cheltuielile pentru o lună 
sau mai bine. Pot să contribui cu o sută de lire dacă e nevoie. Mi se 
pare corect aşa, şi aş fi dispus să fac asta. 

Ross îl privi surprins: 

— Ai face asta? 

— Da. 

Ross îl ştia pe Henshawe de doisprezece ani, de când fusese numit 
şef de mină la Grambler. Era un om cinstit şi inteligent. Educaţia lui, 
după cum chiar el spunea uneori, îl costase pe tatăl lui o centimă pe 
săptămână timp de opt luni. Ajunsese să promoveze singur - la un 
moment dat, înainte de criza economică - la poziția de coordonator 
consultant pentru cinci mine, şi asta doar pe baza competențelor şi 
agerimii sale. Prietenia cu Ross devenise mai strânsă după 
deschiderea minei Wheal Grace. Dar Ross nu se temu nicio clipă că 
Henshawe ar face această ofertă din prietenie sau dintr-un impuls 
caritabil de moment. Spre deosebire de alte persoane, Henshawe nu 
se ferise niciodată să recunoască sentimentul că principala lui 
datorie era față de soția şi familia sa. Probabil ar fi dat cinci lire ca să 
salveze un prieten din închisoare; dar nimic nu l-ar fi convins să rişte 
încă o sută de lire din economiile adunate cu greu pe o afacere 
minieră care deja înghițise o grămadă de bani. Asta dacă nu... 

Ross întâlni privirea Demelzei care îl studia din celălalt capăt al 
încăperii. Ştia ce e în mintea ei. 

— Să înţeleg atunci că eşti pe deplin convins că treaba asta merită 
continuată? După toate celelalte eşecuri, te văd destul de sigur de 
asta... 

— Nu sunt sigur, domnule. Dar m-am gândit să o luăm încetul cu 
încetul. Peste încă o săptămână vom şti mult mai multe decât ştim 
acum. Dacă se dovedeşte o deziluzie, putem să închidem atunci, iar 
eu voi fi pierdut doar douăzeci sau douăzeci şi cinci de lire. Dacă însă 
continuă aşa cum cred eu, o să acopăr cheltuielile pentru încă o 
lună. Dar trebuie să ne mişcăm mâine. Mă gândeam, cu permisiunea 
dumneavoastră, să trimit după cărbunele necesar în Golful Basset 
sau la Trevaunance. O să ajungă exact la timp. 

— Trimite negreşit! spuse Ross. Însă nici vocea, nici expresia sa nu 
trădară mai mult decât vorbele. Prudent, încerca să-şi înăbuşe un 
sentiment care îi încolțea în adâncul sufletului şi pe care îi era teamă 
să-l recunoască drept speranţă. 


În aceeaşi zi, către seară, George Warleggan merse să-şi viziteze 
părinţii la Cardew, ocazie cu care le aduse la cunoştinţă că Elizabeth 
Poldark promisese să-i devină soție. 


Capitolul 22 


În toate afacerile umane cu adevărat prospere, există o fărâmă de 
întâmplare, un amestec de noroc şi de bună judecată care îi dă 
norocosului sentimentul că tot ce a câştigat i se cuvine şi 
merituosului, dacă e modest, puterea de a conştientiza că are noroc. 

Faptul că George Warleggan reuşise să-i dea familiei sale o veste 
atât de surprinzătoare era, în parte, rezultatul unor evenimente 
asupra căruia el nu avea niciun fel de control şi, în parte, rezultatul 
acelui fin simț al sincronizării care îi era de mare folos în calitatea sa 
de om de afaceri. 

Se întâlniseră la Cusgarne joi după-amiază. Joi fusese ultima şi 
cea mai chinuitoare zi dintr-o serie de patru zile extrem de 
apăsătoare pentru Elizabeth. 

Mai întâi de toate, avusese loc acea scenă neplăcută cu George 
Tabb, care fusese servitorul credincios al familiei Poldark o viață 
întreagă. În calitatea sa de ultim servitor bărbat, considerase că e 
îndreptăţit să ceară anumite privilegii chiar înainte de moartea lui 

Francis; după aceea, devenise şi mai puțin maleabil. Luni avusese loc 
un adevărat test de forță, din care Elizabeth ieşi conştientizând cu 
amărăciune faptul că lucrurile scăpaseră de sub control, ea însăşi 
permițând acest lucru de multă vreme. Acum nu mai putea decât fie 
să accepte sfidarea, fie să-i concedieze pe cei doi servitori rămaşi şi să 
angajeze unii noi, care n-ar fi putut face față la acelaşi ritm de 
muncă. 

Decizia a fost temporar amânată, dar nu fără un sentiment 
neplăcut. Apoi, domnul Nathaniel Pearce, proaspăt întremat după o 
criză de gută, cu noi probleme cărora trebuia să le facă față, cu 
rezultatele negocierilor de raportat şi noi decizii de luat, pentru care 
numai Elizabeth putea fi responsabilă. O taxă de 1 liră 5 şilingi şi 8 
centime pe an pentru năvoadele unora dintre bărcile de pescuit din 
Sawle trebuia să-i fie plătită familiei Poldark, iar pentru multe dintre 
bărci scadenţa fusese cu mult depăşită. În ultimii patru ani, capturile 
de peşte fuseseră modeste. Pescarii trebuiau presați să achite taxa? 
Cine avea mai mare nevoie de bani acum? Apoi, mai era o reclamaţie 
veche din partea lui Garth, reprezentatul domnului Penvenen, cu 
privire la starea podului de peste râul din capătul satului Grambler, 
unde se întâlneau cele două proprietăți.  Reparaţiile erau 
responsabilitatea familiei Poldark, dar acum domnul Penvenen, 
proaspăt întors de la Londra, se oferise să plătească un sfert din 
costurile unui pod nou, cu condiția ca doamna Poldark să vină cu 
restul. Putea ea oare să completeze suma? Şi cum rămânea cu 
păşunea din vestul proprietății? Ross o sfătuise să pună pe cineva 
să-l are; acum, că începuse războiul, erau şanse să iasă un profit 
frumos din cultivarea porumbului. Dar era deja târziu ca să mai facă 
ceva anul ăsta, plus că asta ar fi însemnat să angajeze şi să plătească 
mâna de lucru. Şi, în sfârşit, mai era soluționarea unui litigiu 
complicat cu nişte mineri care lucraseră în mina de cositor şi care îşi 
revendicau acum drepturile strămoşeşti, conform Legii minelor de 
cositor23, care le permitea să pătrundă pe un teren îngrădit ca să 


23 Stannary Law - unul dintre cele mai vechi sisteme legislative din 
Anglia, rezultat al unui amestec între dreptul cutumiar celtic, legile anglo- 
saxone şi legile normande. Înființat cel mai probabil în jurul anului 1200, 
acest sistem legislativ le asigura un grad înalt de independență minerilor de 
la minele de cositor din Cornwall şi Devon. Aceştia aveau propriul parlament 
şi propria curte de justiție, erau scutiți de aproape toate taxele, nu aveau 
obligaţia efectuării serviciului militar şi, cel mai important, aveau libertatea 
de a pătrunde pe un teren privat pentru a căuta şi a extrage cositor. 
Sistemul s-a perpetuat până la mijlocul secolului al XIX-lea. Parlamentul 

caute cositor. 

Elizabeth dormi prost în noaptea aceea, aşa că de dimineaţă, la 
ivirea zorilor, nu era deloc pregătită să întâmpine veştile care i-au 
fost aduse. Un om din Cusgarne sosi să o anunţe că mama ei făcuse 
apoplexie şi că ea trebuia să vină de îndată. Elizabeth ajunse la 
Kenwyn înainte de ora unsprezece şi o găsi pe mama ei cu un braț 
paralizat, aproape incapabilă să vorbească. În timp ce lua masa în 
linişte cu tatăl ei, Elizabeth trebui să înfrunte inevitabilul. Nu avea de 
ales. La Trenwith avea deja o bolnavă la pat, îngrijită nesatisfăcător 
de localnica pe care Elizabeth reuşise s-o angajeze. Familia 
Chynoweth i-ar fi adus ceva bani, dar cu prețul multor necazuri şi 
dificultăți. Privind în perspectivă, Elizabeth văzu un viitor în care 
boala, bătrânețea şi responsabilitățile erau singurii ei tovarăşi. 

În mijlocul acestui tablou sumbru sosi George Warleggan, 
spunând că tocmai auzise de starea de sănătate a mamei ei şi că 
venise direct de la bancă, scuzându-se pentru aspectul puţin 
neîngrijit, cu o atitudine atentă față de domnul şi doamna Chynoweth 
şi mai mult decât îndatoritoare față de doamna Poldark. 


x 


Ea îi spuse tot ce era de spus şi, fără pic de emoție, îi comunică şi 
ce îşi propusese să facă. În timp ce ei doi discutau, tatăl ei se făcu 
nevăzut. De treizeci de ani acceptase instrucțiuni de la soţia lui, iar 
acum, fără ea, se simțea ca o navă în derivă, rătăcind oriunde îl 
purta prima adiere de vânt. 

George şi Elizabeth discutară vreme îndelungată. George părea că 
nu-şi doreşte să plece. O urmărea pe Elizabeth cu o privire atentă. În 
cele din urmă spuse: 

— Ştii ce mi-aş dori? 

— Nu. 

— Mi-aş dori, draga mea Elizabeth, să-mi permiţi să fac toate 
aranjamentele necesare şi să-mi dai voie să institui un stabiliment 
separat pentru mama ta la Trenwith, astfel încât să nu mai cadă şi 
altă povară asupra ta. 

— Nu te-aş putea lăsa să faci asta. 

— De ce? Eşti atât de plăpândă, Elizabeth. Mă tem pentru tine. Nu 
te poți aştepta ca un crin să reziste în urgia iernii. Are nevoie de 
protecție. Tu ai nevoie de protecție. Eu doar aşa pot să ţi-o ofer. 


minerilor a fost dizolvat prin lege în anul 1887. (n.tr.) 

Ea îl privi printre gene, cu chipul palid şi tras, dar fără să-i fie 
ostilă. 

— Chiar eşti amabil. Dar sunt mai puternică decât par. Acum — 
chiar în momentul ăsta - şi poate încă vreo câțiva ani de acum 
încolo, n-o să am încotro. Regret — nici nu ştii cât de mult regret dar 
aşa trebuie să fie. Omul trebuie să accepte ceea ce îi oferă viața. 

— Dar nu trebuie să accepte ceea ce îi ofer eu, aşa-i? Despre asta e 
vorba? 

Elizabeth îi zâmbi: 

— Deja mi-ai oferit prea multe. 

— A, gesticulă el, aia a fost o mică atenţie pentru finul meu, o 
nimica toată; şi unele concesii în privința datoriilor lui Francis. Dar 
n-am făcut nimic pentru tine. Şi acum, nimic pentru mama ta. Aş 
vrea s-o fac pentru binele mamei tale. 

În trecut, George găsise întotdeauna calea cea mai sigură pentru a 
câştiga simpatia lui Elizabeth. La fel se întâmplă şi acum. 

— O, ştii că am apreciat din tot sufletul ce ai făcut pentru ea în 
trecut, George. Bunătatea ta mă face să-mi fie ruşine că te refuz. Dar 
ceea ce sugerezi tu... 

— Un singur lucru dacă nu mi l-ai refuza, asta ar rezolva totul, 
spuse el. 

— Şi care e acela? se interesă femeia, uitându-se în ochii lui. 

Şi chiar în clipa aceea, ştiu care era răspunsul. 

— Tu însăţi, spuse el. 

Elizabeth se întoarse puțin cu spatele la el, având brusc senzația 
că se află pe marginea unei prăpastii. Era o prăpastie pe care o 
cunoştea de ceva vreme, în tăcere, dar pe care o ignorase până acum, 
pentru că se ştia sigură pe picioarele ei. Nu exista niciun pericol — 
decât poate acela de a-i da lui de înțeles că ar putea exista unul. 
Acum, dintr-odată, echilibrul ei începuse să se clatine. 

— Înainte să spui ceva, continuă el, lasă-mă să adaug eu ceva. 
Deşi nu ţi-am vorbit niciodată despre asta, îndrăznesc să presupun 
că ştii că te iubesc de zece ani, încă din prima zi în care te-am 
cunoscut. În tot timpul ăsta, ţi-am fost de ajutor numai în măsura în 
care am putut — răscumpărând jumătate din datoriile la cărți ale lui 
Francis față de vărul meu Sanson, renunțând la dobânda pe care o 
antrenau datoriile lui obişnuite către banca noastră, înfrânându-mi 
orice gând de răzbunare atunci când el continua cu îndârjire să mă 
insulte. Şi am făcut toate astea de bunăvoie şi aş fi făcut încă pe atât 
dacă s-ar fi ivit ocazia - aşa cum bine ştii. După moartea lui Francis 
ţi-am fost alături atât cât mi-ai permis şi voi continua să-ți fiu 

alături, fără să mă gândesc vreodată că aş putea să câştig ceva din 
asta. 

— Da, răspunse ea, îți sunt mai mult decât recunoscătoare pentru 
asta. Mai mult decât recunoscătoare. 

— Dar acum îţi cer să te căsătoreşti cu mine. Aşa cum ţi-am spus, 
te iubesc. Nu cred că tu mă iubeşti. Dar cred că mă placi şi mă 
respecţi. Şi cred — de fapt, sunt sigur — că, în timp, această simpatie 
va deveni mai mult decât simpatie, o relație mai apropiată decât cea 
pe care o implică interesul comun. 

George se aplecă uşor şi o privi drept în ochi. Ea nu se îndepărtase 
de el, iar el îi putea vedea chipul. I se păru că sesizează o uşoară 
îmbujorare sub tenul ei palid. Se flata în sinea lui spunându-şi că, 
ținând cont de toate câte depindeau de rezultatul acestei discuții, îşi 
pleda bine cazul. 

— Draga mea, nu-ți pot oferi vreun rang de nobleţe. Dar pot să-ți 
asigur o anumită poziție socială, cu atât mai atentă la etichetă cu cât 
nu are decât o generație vechime. Cât despre aspectele de natură 
materială... 

— Te rog, îl întrerupse ea. 

— A, ştiu că nu te-ai căsători cu mine pentru banii sau posesiunile 
mele. Dacă ai face-o, n-ai fi persoana pe care o cunosc eu. Dar, cu 
riscul de a te ofensa, vreau să-ți spun ce-ţi pot oferi. 

Ea îşi țuguie buzele şi mai mult, pregătindu-se parcă să protesteze 
din nou. Prin fereastra pe care se uita vedea cât putea cuprinde cu 
privirea numai copaci şi garduri vii, crescute în exces, ramificate 
peste măsură, legănându-se în adierea vântului. 

George continuă: 

— Tata mi-a promis că, atunci când mă voi căsători, el şi mama 
vor elibera moşia de la Cardew. Asta înseamnă că îmi voi putea duce 
soția într-o casă de patru ori mai mare decât Trenwith, unde totul 
este aproape nou, cu douăzeci de servitori, situată în mijlocul unui 
parc de peste doi kilometri pătraţi. Ai văzut-o. Ştii despre ce e vorba. 
Dacă te căsătoreşti cu mine, casa Trenwith ar putea fi renovată şi 
mobilată din nou şi o vom păstra ca reşedinţă secundară, unde tatăl 
şi mama ta ar putea trăi înconjurați de servitori adecvați şi unde îi 
putem vizita cât de des doreşti. Eu am deja propria mea trăsură, poți 
avea şi tu una sau două, sau şase, dacă doreşti. Te-aş putea duce la 
Londra şi la Bath, să te introduc în societate acolo. Comunitatea 
locală mi se pare deja prea provincială pentru gustul meu. Mi-am 
asumat deja răspunderea de a-i asigura o educaţie lui Geoffrey 
Charles. Dar, ca fiu al meu, ar avea o altă poziție în societate față de 

cea de acum. Eu moştenesc toate afacerile Warleggan. La fel şi el, la 
rândul lui. Suntem încă tineri, Elizabeth, şi tu, şi eu. Nu sunt multe 
lucruri pe lumea asta pe care să nu le putem realiza dacă ne 
propunem. De zece ani trăieşti într-o colivie. Dă-mi mie voie să 
deschid lacătul care te ține închisă înăuntru. 

— ...„Şi diavolul l-a dus pe un munte foarte înalt şi i-a arătat toate 
împărăţiile lumii şi slava lor; şi i-a zis lui: «Toate acestea ție ţi le voi 
da...” 

Era una dintre învățăturile citite în duminica precedentă la 
biserica din Sawle, unde Elizabeth stătuse singură cu Geoffrey 
Charles în strana familiei. 

Îşi luă geanta de pe masă şi scotoci în ea fără să ştie exact ce 
căuta. Nu spusese nimic, iar acum el aştepta reacția ei. Lumina era 
deja slabă în încăpere, completând perfect tabloul mobilei uzate; dar 
o reflexie a oglinzii de deasupra canapelei lumina chipul lui grav, 
concentrat, încordat. Femeia ştia că, cu fiecare clipă care trecea, 
speranţele lui pentru un răspuns favorabil creşteau. Spre propria ei 
surprindere, Elizabeth realiză că nu i se mai părea acum imposibil 
să-i ofere un răspuns favorabil. Era ca şi cum viața o ademenea să 
accepte o situație pe care, la un moment dat — şi asta nu cu multă 
vreme în urmă - o găsea inacceptabilă. Încă era capabilă să se 
detaşeze suficient cât să remarce unele stângăcii întâmplătoare din 
propunerea lui; cu toate acestea, rațiunea îi spunea că nici măcar 
una dintre afirmaţiile făcute de el nu era exagerată sau neadevărată. 
El îi putea oferi toate acele lucruri. El, George Warleggan, care îi era 
foarte apropiat acum, şi pe care îl ştia de atâta vreme încât uşoara 
familiaritate dintre ei dusese la o subestimare a farmecului şi a 
realizărilor lui personale. Dar, de fapt, era un bărbat formidabil, 
bogat, puternic în ţinut - cu bune şi cu rele —, încă tânăr, destul de 
chipeş, o persoană deja importantă, unul dintre acei puțini care 
contau şi care aveau să conteze şi mai mult cu timpul; el îi oferea 
toate aceste lucruri în schimbul căsătoriei cu el; o viață fără lipsuri 
pentru fiul ei şi rezolvarea tuturor problemelor ei. Toate mai puțin 
una singură, una nouă: problema George. 

— Elizabeth, rupse el tăcerea. Pot să sper că... 

Ea îl opri cu un gest, imediat, prinzând dintr-odată o culoare rară 
în obraji şi o strălucire a expresiei. 

— Nu, te rog, nu vreau să crezi că... 


x 

Şi brusc, în refuzul ei, ezită. La etaj se afla mama ei, beteagă şi 
irascibilă. Şi tatăl ei, indecis şi găsind veşnic un motiv să se plângă. 
Ea venise până aici, călare, pe ploaie, iar în seara asta sau mâine 
trebuia să plece înapoi la Trenwith, casa care avea s-o întâmpine fără 
lumini la ferestre şi neîncălzită, cu toate problemele acelea care încă 
se cereau rezolvate. Viitorul îi rezerva ani întregi de singurătate şi de 
stat la căpătâiul bolnavilor. Asta în timp ce, de cealaltă parte, s-ar fi 
bucurat de lumină, căldură, tovărăşie şi grijă. 

— O, George... spuse ea, acoperindu-şi obrajii îmbujoraţi cu 
palmele. Nici nu ştiu ce să spun. 

Chiar în clipa aceea, el veni lângă ea, îşi trecu un braț pe după 
umerii ei, conştient de victoria neaşteptată la care nu îndrăznise să 
spere, dar conştientizând, în acelaşi timp, echilibrul fragil al situaţiei. 

— Nu mai spune nimic acum, draga mea, o sfătui el. Te rog, nu 
spune nimic! 

— Sunt atât de deprimată... Te rog, nu-mi cere un răspuns chiar 
acum. 

— Nu cer nimic de la tine. Lasă-mă doar să-ți ofer. 

— Dar dacă-mi dai... 

— Nu mai spune nimic, Elizabeth. 

— Dar trebuie să-ți spun. Este... singurătatea... Nu am luat-o 
niciodată în calcul. Lipsa unei persoane alături, a unui partener... 
Dar să-ți pretind acum sau să te las să crezi... 

— În momentul ăsta nu cred nimic. Doar sper. Singurătatea nu e 
de o singură parte, Elizabeth. Şi un bărbat o poate resimți, mai ales 
atunci când a iubit pe cineva fără speranţă atâta vreme, aşa cum te- 
am iubit eu. 

Şi rămaseră aşa, împreună, un timp. Şi dacă ea ţinea capul în jos, 
ca după o înfrângere, el îşi ţinea capul sus, semeț, ca după o victorie, 
privind peste părul ei strălucitor la grădina sălbatică, neîngrijită şi la 
ploaia care cădea. Privi o vreme apa şiroind pe geam, în bucle 
cenuşii. 

Deşi nu se gândise nicio clipă la asta, realiză dintr-odată că 
perspectivele lui erau incredibil de bune. Mai întâi pentru că o 
câştigase pe femeia pe care o iubea şi la care visa de atâta vreme; mai 
apoi pentru că, dintr-un singur foc, reuşise să-i dea lovitura de grație 
celui mai aprig duşman al lui. În sufletul lui, George avea 
convingerea că nu mulți oameni au norocul de a obține atât de multe 
dintr-o singură lovitură. 

Capitolul 23 


Filonul de cositor nu dădea semne de epuizare. Într-o săptămână, 
aflară că în momentul acela exista o cantitate mare de rocă cu 
conținut de minereu. Nimeni nu ştia cât avea să mai țină încă, însă 
Ross începu să se molipsească de entuziasmul general. Încă o 
săptămână şi începuseră deja să strângă o cantitate importantă de 
minereu; şi chiar luând în calcul dificultățile procesului de sortare, 
tot se întrevedea perspectiva unui profit. 

Pentru a reduce cheltuielile, a fost suspendată întreaga activitate 
la filoanele de cupru - aşa cum erau ele -— şi tot din acelaşi motiv a 
fost necesară luarea unor decizii complicate. Lucrau la un abataj de 
sus în jos şi deja exista un spațiu deschis epuizat deasupra lor. 
Foarte curând avea să devină periculoasă continuarea săpăturilor în 
lipsa unor țapinari şi a unor echipamente speciale de susținere. Era 
deja nerentabil, dat fiind că niciun filon nu este constant ca 
dimensiune şi calitate; şi, în loc să-l pigulească în maniera asta total 
neştiințifică, ar fi trebuit să sape o serie de coloane şi niveluri în 
unghi drept, care să taie filonul la diferite adâncimi şi să creeze 
rezerve de sol explorat. Aceasta ar fi fost calea metodică; dar lipsa de 
capital îi forța să trăiască de azi pe mâine. 

Niciun zvon despre decizia crucială luată la Cusgarne nu ajunse în 
lumea de afară. Într-una din vizitele sale în Truro, Ross se întâlni cu 
Richard Tonkin, pe care nu-l văzuse de un an, şi îi povesti despre 
descoperirea cositorului. Tonkin îi vorbi despre propria lui experiență 
pentru a-l încuraja — şi, de vreme ce administrase la un moment dat 
United Mines, avea o experiență destul de bogată. El nu mai lucra în 
minerit, după ce, cu şase luni în urmă, cumpărase o mică afacere de 
construcții de ambarcaţiuni în East Looe, în parteneriat cu Harry 
Blewett - o altă victimă a falimentului companiei Carnmore Copper, 
persoană căreia Ross îi împrumutase nişte bani la momentul 
respectiv. Reuşeau să o ducă destul de bine de pe urma afacerii lor. 

Ross se despărți de Tonkin oarecum încurajat de vorbele acestuia. 
Dacă puteau să meargă mai departe, chiar şi cu un profit modest, 
pentru el era suficient ca răsplată a tuturor eforturilor; în plus, 
oamenii care munceau la mină ar fi avut în continuare de lucru, şi 
toți cei care aveau cât de cât legătură cu afacerea ar fi câştigat un 
nou respect de sine... 

În weekendul următor, Verity, sora lui Francis, veni în vizită la 
Elizabeth. Nu mai fusese la Trenwith de la moartea fratelui ei; dar 
invitaţia fusese făcută de multă vreme şi gheaţa trebuia să fie spartă 

odată şi-odată. La rândul ei, Elizabeth se strădui să nu încalce 
aranjamentul, deşi, în condiţiile în care avea atât de multe pe cap şi 
în suflet... Verity îl aduse cu ea pe fiul ei vitreg, James Blamey, care 
sosise pe neaşteptate într-o permisie de câteva zile. Tânăr, zgomotos, 
cu suflet mare, având o afecțiune copilărească, oarecum protectoare 
față de mama lui vitregă, James ajută la menținerea fantomelor 
trecutului la distanță. 

Aflară cu mare îngrijorare despre starea de sănătate a doamnei 
Chynoweth şi se oferiră să plece imediat, dar Elizabeth nici nu vru să 
audă. Acum, mama ei era foarte bine îngrijită. Fusese angajată o 
infirmieră şi doi servitori noi, iar acum tot ce mai puteau face era să 
aştepte şi să spere ca în câteva săptămâni starea mamei ei să se 
amelioreze suficient încât să o poată muta. Verity se întrebă care era 
semnificația cuvântului „acum”, care părea să îşi facă loc destul de 
des în vorbele lui Elizabeth. 

James rămăsese cu gura căscată văzând frumusețea lui Elizabeth 
- aşa cum li se întâmpla adesea tinerilor — şi îşi făcu de lucru 
colindând ţinutul călare, pe un căluț împrumutat. O însoți pe Verity 
în câteva dintre vizitele făcute unor prieteni vechi şi merse cu ea la 
Nampara, unde fusese invitată la masă şi la un ceai, duminică. 
Demelza îi aştepta. Când sosiră, Demelza o îmbrățişă pe Verity, iar 
Ross îi strânse mâna lui James Blamey. Apoi, James trebui să o 
sărute pe Demelza, aşa că trecură câteva clipe bune până ce aceasta 
să apuce să respire şi să pună întrebarea pe care Ross se abținuse cu 
greu să n-o rostească. 

— Dar... Elizabeth nu a venit cu voi? 

— Nu. Aşa ar fi trebuit, dar a luat-o dintr-odată o durere cumplită 
de cap. Este foarte îngrijorată în legătură cu mama ei. Dar vă trimite 
toată dragostea ei, împreună cu scuzele de rigoare. 

Intrară în casă, unde discutară şi râseră poate cu mai multă 
uşurinţă decât ar fi făcut-o în prezenţa lui Elizabeth. În timp ce 
discutau despre misiunea lui Ross de a-l întâlni pe Mark Daniel, 
privirea lui Verity rătăci pe fereastră, şi astfel îşi confirmă impresia de 
mai devreme, mai precis coşul minei încă scotea fum. 

— Văd că încă n-aţi renunțat, spuse ea. 

Ross îi explică: 

— Rezistăm pe muchie de cuțit şi toate ne sunt potrivnice. Dar 
calitatea minereului pe care l-am descoperit săptămâna asta este 
remarcabilă. Din fericire, pentru că toate cheltuielile de înaintare 
sunt acoperite din ceea ce câştigăm şi o singură abatere a filonului ar 
însemna sfârşitul nostru. 

— Ştii, începu James Blamey cu vocea lui serioasă, eu n-am 
coborât niciodată într-o mină până acum, deşi nu-mi stă în fire să fiu 
atât de ignorant. Cât de adâncă e apa de infiltraţie, căpitane? Trebuie 
să cobori până la fund sau ai vreo găleată din asta modernă? 

— Ross, poate James ar dori să coboare în mină după masă, 
interveni Demelza. 

— Cum să nu! 

— Ha! Chiar mi-aş dori, confirmă James, deşi îmi imaginez că am 
să amețesc să merg într-o direcție opusă față de cea în care merg de 
obicei. Când eşti sus, pe trinchet, este foarte reconfortant să vezi 
puntea sub tine, chiar dacă e doar de mărimea unei cărți de vizită. 
Într-o mină, pot să aştept eu mult şi bine să zbor până la suprafață 
în caz că-mi pierd echilibrul! 

Dwight sosi chiar înainte de masă. Cu o săptămână în urmă, 
Demelza discutase cu el despre năruirea planurilor lui de a se 
căsători cu Caroline, aşa că acum simțea că poartă o responsabilitate 
mai mare decât oricând pentru starea lui de bine. 

Cu toate acestea, Dwight nu le strică petrecerea, ba chiar se dovedi 
în special interesat să discute cu James Blamey despre problemele 
medicale din Marina militară. James râse la auzul întrebărilor lui. Pe 
mare, nu îndrăzneai să te îmbolnăveşti. Dacă te îmbolnăveai cumva, 
ți se administra vreun purgativ sau vreun vomitiv, în funcție de locul 
durerii. La ultima călătorie, pe nava lui se înregistraseră 30 de 
decese, şi asta numai din cauza scorbutului. James plecase de pe 
Thunderer şi se alăturase echipajului de pe fregata Hunter, în cadrul 
unui escadron condus de amiralul Gell. În momentul de față se aflau 
în Plymouth Sound24, dar primiseră ordin să ridice ancora 
săptămâna următoare, destinația fiind încă necunoscută, deşi cel 
mai probabil urmau să ajungă undeva pe Marea Mediterană. 
Principala grijă a lui James, ca şi cea a căpitanului McNeil, era ca nu 
cumva războiul să se termine înainte de a avea ocazia să participe la 
el. 

După masă, Dwight plecă, iar Ross îl conduse pe James la mină, 
aşa că în final cele două femei rămaseră singure. 

La început discutară despre Jeremy, iar apoi, oarecum dintr- 
odată, Verity întrerupse conversaţia de complezență zicând: 

— Spune-mi, draga mea, n-ai observat ceva bizar în 
comportamentul lui Elizabeth? 


24 Golf situat pe Canalul Mânecii, în dreptul localității Plymouth, Anglia. 
(n.tr.) 

— Bizar în ce sens? întrebă Demelza, alarmându-se brusc. Abia 
dacă apuc să o mai văd. 

— Nu ştiu... E greu de spus... Dar mi se pare că şi-a revenit repede 
după pierderea suferită, nu crezi? O, ştiu că au trecut şase luni şi 
nimeni nu s-ar aştepta să jelească toată viața. Nu despre asta e 
vorba... Dar pare oarecum schimbată, puţin încordată, ca şi cum o 
sâcâie ceva... O dată sau chiar de două ori în timpul discuţiei noastre 
s-a întrerupt brusc, ca şi cum îi era teamă să nu spună prea mult. 

— Ție? În weekendul ăsta? 

— Da. Şi nu cred că doar mi se pare. O cunosc destul de bine, 
pentru că am locuit multă vreme împreună. Îţi lasă impresia că ar 
crede cumva că situația ei urmează să se schimbe cât de curând. 

Probabil s-a şi schimbat deja, îşi spuse Demelza în sinea ei, 
amintindu-şi de cele şase sute de lire. 

— Ar trebui să-l întrebi pe Ross, spuse ea. 

Verity se uită la Demelza. 

— Asta îmi sună uşor a decepție, draga mea. Eşti sigură că ai 
motive să te simţi aşa? 

Demelza ridică privirea rapid, apoi zâmbi: 

— Aşa a sunat? Nu a fost cu intenţie. Ştiu că Ross a iubit-o pe 
Elizabeth cândva; aşa că n-aş fi om dacă nu m-aş întreba oare despre 
ce discută amândoi atunci când se duce s-o vadă. Nu? Ross nu-mi 
spune despre ce vorbesc, iar eu nu pot să-mi calc pe orgoliu şi să-l 
întreb, aşa că nu aflu niciodată. Se ridică în picioare, privind în jos la 
Verity, apoi se aplecă şi o sărută pe frunte: N-aş fi spus atât de multe 
dacă nu m-ai fi întrebat, dar m-ai întrebat, aşa că ţi-am răspuns. 
Verity, vrei un ceai? Ştiu că e încă devreme, dar cu toate discuţiile 
astea mi s-a făcut sete. 

— Da, aş vrea un ceai. Dar dă-mi voie să-ți spun un lucru - şi, 
crede-mă, nu spun asta ca să te simți tu mai bine: dacă Ross ar... 

— Nu, o întrerupse Demelza. Nu cred că e nevoie să spui asta, 
indiferent dacă o faci ca să mă simt eu mai bine sau nu. Eu cred ca 
să ai un soț e, într-un fel, ca atunci când te duci la biserică. Fie crezi 
în ceva, fie nu. Dacă nu crezi, atunci ce rost mai are să mergi la 
biserică, nu? Dar dacă crezi în el, nu ai nicio scuză să ceri dovezi tot 
timpul. 

— E un punct de vedere admirabil. 

— O, da. Şi nu mi se întâmplă să fiu admirabilă prea des. Ba chiar 
extrem de rar. Însă e adevărat, nu? Iar asta e mai important decât 
sentimentele pe care le mai ai uneori. Verity, acum hai să mai vorbim 
şi despre tine! Eşti fericită, măcar un pic? Îmi place mult de James. 

Mi-ar plăcea să-l văd pe Jeremy aşa când va creşte. Este ca o adiere a 
vânturilor de apus - impetuoasă, curată, fără urmă de rea intenție. 
Cred că e îndrăgostit de tine. 

Verity îi surprinse surâsul şi îi răspunse imediat cu un alt surâs. 

— ÎL iubesc pe James ca pe propriul meu fiu. Da, sunt fericită, 
Demelza. Sau, mai bine zis, aş fi, dacă nu m-aş teme întruna pentru 
siguranța lui Andrew. Până acum, n-a fost problemă cu 
transporturile şi mi-a zis că o s-o ia pe un traseu mai ocolit, către 
vest, ca să evite orice eventual atac. Dar tot va trebui să treacă prin 
strâmtoarea dintre Insulele Scilly şi Ushant, şi nu poți şti ce se mai 
întâmplă... Cunoşti şi tu sentimentul ăsta. 


În seara aceea, când se duseră la culcare, Demelza îi spuse lui 
Ross că Verity urma să aibă un copil. 

— Poftim? spuse Ross, ridicându-se într-un cot. Asta da surpriză! 
E o veste nemaipomenită! Eşti sigură? 

— Chiar ea mi-a spus. Dar deocamdată nu mai ştie nimeni. 
Andrew nu ştie, iar ea vrea să păstreze secretul deocamdată. Nu-i 
minunat? Mie-mi pare tare bine pentru amândoi! 

— Şi mie! Când o să fie evenimentul? 

— Prin octombrie. 

— Anul ăsta ea împlineşte treizeci şi cinci de ani. Sper că totul va 
merge bine. 

— O, Ross, nu vârsta e problema, deşi cred că şi ea îşi face unele 
griji din cauza asta. O să fie ciudat pentru Andrew, în condițiile în 
care fiica lui are aproape douăzeci de ani; dar ştiu că o să fie 
încântat, şi tocmai de aceea am şi îndemnat-o să-i spună cât mai 
repede. 

— Când ai fost tu în aceeaşi situație, nu te-am văzut atât de 
dornică să împărtăşeşti vestea. Chiar aşa, a fost cel mai mare reproş 
pe care am avut să ţi-l fac, în ambele ocazii. 

— Hai să nu vorbim despre asta acum, spuse Demelza. 

Mai târziu, pe întuneric, gândurile ei rătăciră către celălalt subiect 
care o sâcâise toată după-amiaza. De ce oare îi dăduse Elizabeth de 
înţeles lui Verity că situaţia ei avea să se schimbe curând? În ce fel 
putea să se schimbe situația ei acum, mai mult decât se schimbase 
deja după primirea celor 600 de lire? Nu avea nicio logică. Şi, cu cât 
trecea în revistă posibile explicaţii, cu atât era mai puţin mulțumită 
de ele. În cele din urmă, Ross, care dormise până atunci, o întrebă: 

— Draga mea, te supără cumva furnicile de te răsuceşti în 
aşternut cât e noaptea de lungă? 

— lartă-mă! Mă sâcâie ceva şi nu pot să dorm. O să stau locului 
acum. 

— Eşti supărată sau te simţi rău? 

— Nu, nu. Mă simt foarte bine. Doar că n-am stare. Acum o să fie 
mai bine. 

Era destul de uşor să facă previziuni. Şi abia dacă reuşise să-şi 
liniştească picioarele, într-o destindere de moment, că simți din nou 
imboldul de a le mişca. Măcar un centimetru. O jumătate de 
centimetru cel puțin. 

Oare Ross şi Elizabeth plănuiau să fugă împreună? Oare asta era 
schimbarea pe care o anticipa Elizabeth? Asta nu i-ar fi adus cine 
ştie ce bunăstare materială, dar, la urma urmei, poate că nici nu 
avea în vedere situația financiară. Demelza ar fi luat această 
presupunere mult mai în serios, dacă Ross nu s-ar fi aflat acum 
întins lângă ea, şi dacă respiraţia lui n-ar fi devenit tot mai profundă 
pe măsură ce se cufunda în somn. Nu era deloc exclus, simţea ea, ca 
ei să-şi dorească asta; dar, cunoscându-l pe Ross atât de bine, 
Demelza era convinsă că n-ar proceda aşa. Era un om prea sincer ca 
să facă ceva pe ascuns. Dacă ar fi avut de gând s-o părăsească şi să 
plece în lume cu Elizabeth, cu siguranţă şi-ar fi impus să-i spună 
înainte. 

Până aici, toate bune, dar poate că avea să-i spună atunci când 
venea momentul. Poate că Elizabeth îi spusese: „Ascunde-i adevărul 
cât de mult poţi - spre binele ei”. În întunericul nopţii, Demelza 
aproape că o auzi spunând acest lucru. Şi totuşi, nici măcar varianta 
aceasta nu se potrivea cu felul de a fi şi cu starea sufletească a lui 
Ross. Cu o zi înainte fusese foarte vesel, mult mai binedispus decât 
îşi amintea ea ca el să fi fost vreodată după moartea Juliei. Iar veselia 
lui se datorase situației minei, nu lui Elizabeth. Demelza ar fi pariat 
pe ce avea mai scump că motivul veseliei lui era mina şi nu vreo 
femeie. 

Atunci poate că George Warleggan pătrunsese cumva în orizontul 
lui Elizabeth? Demelza îngheță dintr-odată. O vorbă rostită de Sir 
Bodrugan, un amănunt în plus decât cele pe care i le oferise ea lui 
Ross. O aluzie, atât şi nimic mai mult. Oare Sir Hugh ştia mai multe 
detalii? 

Dacă în stadiul acesta Demelza ar fi avut certitudinea că enigma 
pe care încerca să o dezlege îi privea strict pe Elizabeth şi pe George, 
n-ar fi insistat. Dar încă nu era sigură, nici pe departe. 

Aşadar mâine... 

Vizitându-l pe Sir Hugh Bodrugan, Demelza ştia că îşi asumă o 
situație delicată. Ross dezaproba cu convingere orice tentativă a ei de 
a încuraja atenţiile lui. În al doilea rând, Sir Hugh, deşi destul de 
glumet în majoritatea timpului, se lăsa din ce în ce mai greu ţinut la 
distanță. Zvonurile spuneau că are o aventură pasională cu o femeie 
pe nume Margaret Vosper. Indiferent dacă era adevărat sau nu, acest 
detaliu nu îi ştirbise cu nimic interesul față de Demelza. Poate o 
cucerire uşoară îl făcuse să aibă mai puţină răbdare cu tinerele pe 
care le avea în vizor de multă vreme. 

Pentru a evita acest dublu pericol sau măcar pentru a-l diminua, 
Demelza aşteptă până în miercurea în care ştia că Ross va fi jos în 
mină cea mai mare parte a zilei, şi plecă înspre casa Werry de 
dimineaţă, când existau toate şansele ca dispoziția curtenitoare a lui 
Sir Hugh să fie la cote minime. 

În cazul de față, avu ceva ghinion, pentru că Sir Hugh nu era 
acasă şi nici nu era aşteptat să se întoarcă înainte de ora cinei. 
Constance Bodrugan era, şi ea, la plimbare cu câinii, aşa că Demelza 
se trezi servind o ciocolată caldă cu singurul ocupant al casei care 
era în măsură să îndeplinească serviciile de gazdă în acel moment şi, 
în acelaşi timp, cel pe care ea şi-ar fi dorit cel mai puţin să îl vadă. 

Nu se aşteptase să îl întâlnească din nou pe Malcolm McNeil şi, în 
plus, ar fi crezut că bărbatul o să dea dovadă de ceva resentimente; 
în loc de asta, căpitanul o salută ca un vechi prieten. Brațul lui era 
încă bandajat, iar bărbatul luase ceva în greutate din cauza lipsei de 
activitate impuse. Demelza se îmbrăca întotdeauna cu cele mai bune 
haine când mergea în vizită în casa Werry, iar acum i se păru că 
privirea lui McNeil o studia cu mai multă îndrăzneală decât de obicei. 
Fără îndoială, acesta era efectul proastei influențe a lui Bodrugan. 

Tocmai când Demelza încerca să găsească cea mai bună scuză 
pentru a se retrage, căpitanul sugeră că, de vreme ce era o dimineață 
atât de frumoasă, puteau să se plimbe împreună prin parc, în 
încercarea de a-l găsi pe Sir Hugh. N-ar fi trebuit să fie prea greu, 
deoarece plecase să-şi adune cerbii tineri, iar paznicii de vânătoare îl 
însoțeau cu siguranţă. 

Coborâră treptele şi o luară pe poteca dintre pajiştile neîngrijite. 
Căpitanul se gândi că pasul ei lung era neobişnuit pentru o femeie. 

— Şi căpitanul Poldark ce mai face? 

— Bine, mulțumim. E ocupat cu mina lui. 

— Speram să primesc invitația de a vă face o vizită înainte să plec. 

— Ultima oară, din câte ştiu, ați venit neinvitat. 

— Atunci îmi făceam datoria. Acum ar fi o vizită de plăcere. 

— Atunci, sunteți binevenit oricând. Ştiu că Ross s-ar bucura să 
vă vadă. 

— Şi dumneavoastră? 

— Şi eu, desigur... Când estimaţi că va fi plecarea? 

— Nu mai devreme de câteva săptămâni. Asta dacă țin în 
continuare cont de recomandările prietenului dumneavoastră, 
medicul contrabandist. 

— Este un om deosebit, e bine să ţineţi seama de ceea ce spune el. 

— Încă îmi vine tar-re greu să înţeleg asocierea lui cu 
contrabandiştii. 

— Pe el, personal, l-aţi întrebat despre asta? 

— Deseori. 

— Dacă el a refuzat să vă dea explicaţii, căpitane McNeil, nu cred 
că e cazul să vi le ofer eu. 

Merseră în continuare în tăcere, trecând pe lângă o turmă de vreo 
treizeci de căprioare, care, fără excepţie, ridicară capetele şi îi pândiră 
cu suspiciune până ce pericolul trecu. 

— Căpitanul Poldark era undeva în casă în noaptea aceea, aşa-i? 

— Cum vă puteți aştepta să răspund la întrebarea asta? 

— Nici nu e nevoie s-o faceți. Mi-am dat seama că vă aşteptaţi ca 
el să se afle în pivnița secretă atunci când am deschis-o. Ştiu că l-ați 
văzut în seara aceea. 

După câteva clipe de tăcere, Demelza spuse: 

— Acela este Sir Hugh, printre copacii de acolo? 

— Nu, e călare pe un cal roib. M-am gândit că, dacă pun o iscoadă 
să vă supravegheze casa suficient de mult, ar trebui să descoperim 
unde se ascundea soțul dumneavoastră. 

— Şi? Aţi pus iscoada? 

— Nu. 

— De ce nu? 

— Pentru că vă respect prea mult pe dumneavoastră, stimată 
doamnă. 

Surprinsă, Demelza ridică repede privirea spre el, aşteptându-se 
să identifice un semn de ipocrizie convențională; nu prea reuşi însă. 

McNeil continuă: 

— De fapt, ca să fiu sincer până la capăt, asta e doar o jumătate 
de adevăr. Dacă aş fi considerat că este de datoria mea s-o fac, aş fi 
făcut-o. Dar sunt soldat, nu spion, şi deja eram sătul de toată 
povestea asta. Cei care au fost prinşi au fost prinşi, şi cu asta s-a 
încheiat! Răsucindu-şi mustața, căpitanul continuă: lar acum... Ei 

bine, acum toată povestea este uitată, în ceea ce mă priveşte. Nu îi 
port niciun fel de ranchiună căpitanului Poldark. Poate cel mult 
pentru faptul că are o soție atât de fermecătoare. 

— Eu nu-i port pică nici măcar pentru asta — în măsura în care 
este adevărat. 

— Este adevărat. McNeil se opri din mers, aşa că se văzu nevoită 
să se oprească şi ea, la rândul ei. Bărbatul îi zâmbi: Deci pot avea 
încredere că nici dumneavoastră nu îmi purtaţi ranchiună pentru 
rolul pe care l-am avut în această afacere? 

Demelza îi răspunse cu cel mai frumos zâmbet al ei: 

— Nici pe departe! Nu am resentimente față de dumneavoastră 
pentru ceea ce ați făcut şi vă mulțumesc din suflet pentru ceea ce nu 
ați făcut. 

El se înclină uşor. 

— Mă luaţi de braț, stimată doamnă? De cel bun, adică. Cred că l- 
am văzut pe Sir Hugh acolo, în depărtare, şi mi s-ar părea mai 
potrivit să-l abordăm aşa cum se cuvine. 


În cele din urmă, Demelza obținu informaţia pe care o dorea, deşi 
nu fără câteva manevre tactice abile. Spuse că venise să-l vadă pe Sir 
Hugh în legătură cu o nouă semănătoare despre care acesta îi 
povestise cu ocazia celei mai recente vizite. Era o poveste cusută cu 
aţă albă, însă bărbatul se dovedi suficient de îngăduitor încât să se 
întrerupă din ceea ce făcea la momentul acela ca să meargă să-i 
prezinte semănătoarea în funcțiune. Din fericire, atât Sir Hugh, cât şi 
Demelza îşi doreau să scape de McNeil, aşa că în cele din urmă 
reuşiră. 

Sir Hugh explică: 

— Acum vezi cum sămânța introdusă în magazii cade în cutiile de 
seminţe fixate la baza magaziilor, exact ca la semănătoarea veche a 
lui Tull25; dar tocmai aici apare îmbunătăţirea... La naiba! De ce oi fi 
venit dumneata de dimineață, draga mea, să mă întrerupi de la 
treabă, când am trei seri pe săptămână libere? Ia zi-mi? Miercurea 
nu e indicat, că sunt adesea reținut cu treburi; dar joia, sâmbăta şi 


25 Jethro Tuli (1674-1741), pionier în domeniul agriculturii, unul dintre 
inițiatorii Revoluţiei Agrare din Marea Britanie. Metodele lui au fost adoptate 
de mulți proprietari de terenuri şi constituie baza agriculturii moderne. 
(n.tr.) 

lunea te pot primi aşa cum i se cuvine unei tinere femei de talia 
dumitale. Vino sâmbătă! Connie e plecată de multe ori şi... 

— Eu credeam că după lăsarea întunericului nu e momentul cel 
mai bun să vezi o semănătoare... 

— Of, fir-ar să fie! Aşa-i. Dar, dacă rămâi peste noapte, îți voi arăta 
semănătoarea duminică dimineață. Ar fi o scuză numai bună ca să 
nu te duci la biserică. 

— Şi ce părere credeți că ar avea soțul meu despre asta? 

— Ce părere? Păi, ce să spună... Doar n-o să-i strice bucuria 
omului... Dacă nu, vino când nu e el acasă şi nici nu va şti că s-a 
întâmplat. Am o idee... 

— Sir Hugh, tocmai îmi spuneați unde apare îmbunătăţirea la 
semănătoarea asta nouă. 

Sir Hugh mormăi nerăbdător şi îi explică. După un timp, Demelza 
spuse: 

— Dacă mai ţineţi minte, atunci când ați trecut ultima oară pe la 
mine ați amintit în treacăt de George Warleggan şi de Elizabeth 
Poldark, zicând că George îi face curte. Ştiţi cumva dacă este 
adevărat? Ce v-a făcut să-mi spuneți asta? 

Sir Hugh se opri din ce făcea, rămânând cu mâna pe mâna ei, pe 
mânerul semănătoarei. Sprâncenele lui dese se strânseră ca nişte 
omizi cu păr. 

— A, nu, Zvonuri, atâta tot. 

— Şi care erau zvonurile? 

— Alea pe care ţi le-am spus. Acum, fii atentă... 

— Şi ce spuneau zvonurile, mai exact, Sir Hugh? 

— Că el îi face curte insistent. Atât şi nimic mai mult. Chiar m-am 
mirat că voi nu ştiţi nimic. Bârfele sunt întotdeauna plăcute la un 
ceai, în special cele indecente. O să-ți spun câteva din ele când vei 
veni, sâmbătă. 

— Despre Elizabeth şi George? 

— Nu. Nu ştiu nimic mai mult despre ei şi nici nu-mi amintesc 
bine unde am auzit ce ţi-am spus. Dar stai, mai era ceva. Am fost în 
Truro luni, ca să-mi comand nişte eşarfe noi, iar croitorul mi-a spus 
în secret că tocmai primise o comandă pentru un costum de ginere, 
de la George. Totul era secret la momentul acela, mi-a spus. Aşa că 
nu pot spune care sunt relațiile lui George cu verişoara dumitale prin 
alianță. Fie are de gând să oficializeze relaţia, fie o păstrează ca roată 
de rezervă. De dragul dumitale, sper să fie prima variantă - pentru 
familia Poldark o alianță cu George Warleggan ar fi mare lucru. Eu, 
sincer, mi-aş dori să se căsătorească din nou Connie şi să-şi 

găsească pe cineva ca el. Avem nevoie de bani. O bat mereu la cap, şi 
ea pe mine la fel, dar eu îi tot spun că nu sunt genul care să mă 
însor, apoi, ea îmi răspunde negreşit că sunt genul de bărbat de 
aşternut şi mă întreabă care-i diferența, în afară de o slujbă la 
biserică şi un inel de aur, iar eu îi spun că tocmai inelul este ceea ce 
n-aş putea suporta pentru că nu-ți poți scoate nevasta la iarbă verde 
ca pe o iapă de prăsilă. Carevasăzică, draga mea, când vii sâmbătă... 

— Îmi pare rău, Sir Hugh, dar n-am cum să vin sâmbătă. Vedeţi... 

— Atunci de sâmbătă într-o săptămână. Tipul din armată o 
însoţeşte pe Connie... 

— Îmi pare rău, Sir Hugh! 

Bărbatul se încruntă din nou privind-o: 

— Eşti o obrăznicătură a naibii de incomodă, domniță, dacă-mi 
permiți familiaritatea. Dacă nu mi-ai plăcea atât de mult, nu te-aş 
plăcea deloc! 

Demelza încă avea mâna prinsă sub a lui: 

— Mă bucur că mă plăceți atât de mult, Sir Hugh, pentru că şi eu 
vă plac şi m-ar durea să aflu că v-am dezamăgit. Dar tocmai mi-ați 
spus că vedeţi femeile ca pe nişte iepe de prăsilă, care pot fi scoase la 
iarbă verde ori de câte ori socotiți dumneavoastră de cuviinţă. În 
cazul ăsta, puteţi ierta o femeie care vrea să galopeze unde vede cu 
ochii, fără ca vreo mână să o țină de căpăstru şi fără ca vreun bărbat 
să-i spună unde şi cum să meargă? Oare nu e bine să acceptăm şi 
excepția pe lângă regulă? Oare toate femeile trebuie să fie aşa cum 
vreți dumneavoastră doar ca să vă obțină aprobarea? 

Bărbatul se uită îndelung la decolteul ei în formă de V, fără să se 
obosească să-i urmărească raționamentul, dar admirându-i, în 
schimb, culoarea din jurul gâtului şi delicata proeminenţă a pielii din 
acea zonă. 

— Hai să-ți spun ceva, domniță, începu el. Peste câteva săptămâni 
o să fie ziua mea, iar Connie şi cu mine ne gândim să dăm o 
petrecere şi un bal. Invităm câţiva prieteni — patruzeci sau cincizeci, 
cel mult. Am fost întrebaţi în stânga şi în dreapta şi i-am spus lui 
Connie că ar fi o idee bună să facem asta cât e încă război. Însă noi o 
s-o facem cu stil; nu ca individul ăla, Trevaunance, care e prea 
zgârcit să-ți ofere până şi un scuipat. Invităm şi o orchestră, şi câte şi 
mai câte... Acum, dacă mă aşez eu frumuşel şi scriu o invitaţie 
oficială către soțul dumitale, ăla arogant, crezi că pot conta să veniți 
amândoi? Asta ar fi suficient pentru dumneata, ia spune-mi? 

Demelza îl privi în ochii ca două mărgele, încercând să-i 
desluşească eventualele scopuri ascunse. 

— Vă mulțumesc, Sir Hugh. Sunteţi foarte amabil cu mine acum. 
Mult mai amabil decât aş merita. 

— Nu eşti dumneata în măsură să judeci ceea ce meriți, domniță. 
Lasă asta în seama mea! Şi cât de curând cred că o să şi primeşti 
ceea ce meriţi! 


Ajunse acasă fără să fie nevoită să-i spună lui Ross unde fusese. 
Aflase amănuntul pe care plecase să-l descopere, dar nu era mai 
liniştită acum, că ştia. Realiză imediat că nu putea să-i dea vestea lui 
Ross. Ba, mai mult, nu putea nici măcar să facă vreo aluzie. Nu ştia 
care avea să fie reacția lui sau ce avea să spună. Nu ştia decât că nu 
voia să fie ea cea care să-i spună şi nici să se afle prin preajmă atunci 
când i se spunea. 


Capitolul 24 


Trecură săptămânile; înfloriră primulele şi primii clopoței. 
Prietenul lui Dwight, doctorul, plecă acasă, iar Dwight se interesă 
despre eventualitatea de a intra în Marină ca medic. Însă nu luă alte 
măsuri, deoarece războiul se apropia de sfârşit. Optimiştii avuseseră 
dreptate, iar Franţa bătea în retragere. Înfrânt de austrieci, care 
făcuseră, în sfârşit, pasul decisiv, generalul Dumouriez îl urmase pe 
Lafayette în tabăra duşmanului. Două treimi din provincii se 
revoltaseră împotriva Parisului. Invazia Olandei se soldase cu un 
eşec, iar britanicii ocupaseră Pondicherry şi 'Tobago26. Pentru al 
doilea an consecutiv, calea către Paris era deschisă pentru orice 
armată care avea misiunea să-l ocupe. Evident, de data asta cineva 
avea să o facă, chiar dacă trebuia să fie Marele Duce de York. 

Una dintre consecințele îmbunătățirii generale a stării de spirit a 
fost o scădere a prețului pentru cupru şi cositor. Dar scăderea nu a 
fost atât de mare încât să conteze. La Wheal Grace, succesul sau 
eşecul continua să depindă de capacitatea lor de a completa finanțele 
în permanență, de a menţine acel echilibru fragil între câştiguri şi 


26 Pondicherry (India) şi Tobago (Indiile de Vest) - teritorii care 
aparțineau, la vremea respectivă, Franţei. Au fost ocupate de britanici în 
1761. Ulterior, ca urmare a Tratatului de la Paris din 1763, Marea Britanie a 
cedat Pondicherry Franţei, cu condiţia ca acesta să fie folosit în scopuri 
comerciale, nu militare. (n.tr.) 


— 227 — 


cheltuieli. Suta de lire a lui Henshawe se terminase deja, dar 
continuau să funcționeze cu ajutorul unui credit acordat de banca lui 
Pascoe în anticiparea taxei pe cositor. Alaiuri de catâri cărau 
cositorul negru în Truro, unde banca emitea cecurile de cositor, în 
funcție de calitatea şi valoarea cositorului alb care urma să fie extras; 
şi astfel, mina putea să funcționeze mai departe, pe baza creditului 
obținut din aceste cecuri. 

Cele mai multe din economiile pe care le făceau erau consumate la 
suprafață, unde fusese necesară o reamenajare şi o extindere a zonei 
de sortare a minereului. Nu numai că era nevoie de mai multe 
sortatoare şi cioplitoare, de multe ori erau necesare altele noi, 
deoarece un om care înainte a lucrat doar cu cuprul, oricât de 
priceput ar fi, cel mai adesea nu înțelege cum se prelucrează 
cositorul. O mare parte a minereului era trimisă la presele de cositor 
din Valea Sawle. 

În a doua zi a lunii mai, trupul lui Charlie Kempthome fu găsit 
plutind în apele mării, în largul Golfului Basset. Dwight merse să-l 
identifice. 

Bărbatul stătuse în apă mai multe zile la rând. Nu existau semne 
de violență, dar marea nu fusese prea blândă cu el. Dwisht privi 
îndelung rămăşiţele omului pe care îl tratase de ftizia minerului, unul 
dintre puținele lui succese medicale reale. 

Trădător, informator, mire pentru Rosina, confecționer de pânze de 
corăbii, tată, o epavă oarbă în descompunere, acum fără zâmbetul 
acela fals, de-a gata; în locul lui, doar o gaură neagră a putrefacției. 
Faptul că moartea îi era familiară nu diminuase cu nimic repulsia pe 
care o resimțea Dwight. Cu cât vedea moartea mai des, cu atât o 
înțelegea mai puțin. Dispariţia bruscă a personalităţii, ca flacăra unei 
lumânări, fără a lăsa în urmă ceva care să prezinte valoare sau 
interes — decât, cel mult, pentru medic şi bisturiul lui, capabil acum 
să sondeze în voie. Şi nu-i stătea deloc în fire să-şi dorească să facă 
asta. Singura lui preocupare era față de cei vii; chiar şi atunci când 
aceştia mințeau, înşelau şi îşi vindeau prietenii pe capete. 

Rosina Hoblyn veni să-l vadă la Gatehouse. Dwight o evitase după 
noaptea conflictului cu Kempthorne. 

— Domnule, este adevărat? începu ea. Charlie e cel adus de valuri 
la țărm? 

— Da. 

— A fost... provocată moartea... A fost ucis înainte să fie aruncat în 
apă? 

— Nu, din câte mi-am dat eu seama. E posibil. Dar se poate, la fel 

de bine, să fi căzut singur în apă. 

— Charlie n-ar fi căzut singur în apă, domnule. Nu făcea el asta. 

Dwight ştia, în sinea lui, că femeia avea dreptate. Rosina îl 
cunoştea pe omul ei. 

— Sau poate că s-a sinucis — şi-a provocat singur moartea. Nu 
putea fi prea fericit, după tot ceea ce s-a întâmplat. 

— Nici eu nu am fost fericită, domnule. 

— Tu... Îţi pare aşa de rău după el? 

Femeia se îmbujoră instantaneu. 

— Da, domnule. Sau nu ştiu prea bine. A fost întotdeauna atât de 
bun cu mine... Pe de-o parte e şi asta, pe de alta e şi ruşinea... 
Cumva, lucrurile nu par să se lege, e greu de crezut. Să fie vorba oare 
de acelaşi om? Cel care era atât de bun şi cel care a jucat rolul lui 
Iuda. Şi mie mi-e aşa ruşine... De parcă eu aş fi făcut asta, de parcă 
aş fi ştiut tot timpul. Şi n-am ştiut, domnule! Jur că n-am ştiut! N- 
am ştiut niciodată nimic. 

— Fireşte că n-ai ştiut, Rosina; nimeni n-ar putea presupune 
măcar că ai ştiut ceva. 

— Uneori, e suficient să-i vezi pe oameni cum se uită la tine, nici 
nu e nevoie să mai zică ceva... Ei îşi imaginează că dacă ieşi în lume 
cu un bărbat... 

— Măcar consolează-te cu gândul că nu te-ai măritat cu el. Cu 
genunchiul ai mai avut probleme din noaptea aceea? 

— Nu, domnule. Vă sunt foarte recunoscătoare. Şi totuşi, pare 
ciudat că dacă n-aţi fi venit să mă ajutați... 

Acum el ar fi fost căsătorit, ar fi locuit într-un oraş ciudat, iar Ross 
ar fi probabil în închisoare sau în surghiun... Atât de multe lucruri 
atârnau de un fir de aţă! Vieţile a trei, patru, cinci, nenumărați 
oameni fuseseră schimbate de un singur capriciu. Şi fata de aici era 
miezul tuturor întâmplărilor din acea noapte. Genunchiul Rosinei. 
Ridicol! După moartea lui Francis, Ross vorbise cu înverşunare 
despre acele schimbări bruşte ale norocului care reduceau la absurd 
toate eforturile şi planurile oamenilor. Şi se întâmplase la fel încă o 
dată; de data asta mai revoltător decât oricând. 

După ce plecă Rosina, Dwight simți deodată nevoia să discute cu 
cineva. Cei din jur veneau să discute cu el despre problemele lor, dar 
el nu avea către cine să-şi deschidă sufletul. Îşi reprima mereu 
propriile sentimente, iar acestea continuau să îl macine şi să devină 
tot mai negre. 

Acum ştia foarte clar că trebuie să plece. Era necesar, pentru a-şi 
recăpăta respectul de sine. Acum trebuia să renunțe, fără vreo 

răsplată, la toate acele lucruri la care nu se îndurase să renunțe 
pentru Caroline. Şi asta nu era tot; problema nu era atât de simplă 
pe cât încerca el uneori să creadă; dar ştia clar că nu mai putea 
rămâne aici, trăind cu amintirea propriilor sale eşecuri. 

Existau doar doi oameni cu care putea vorbi deschis, pentru că 
doar ei cunoşteau adevărul — sau o parte din el. Dar trebuia să caute 
un prilej potrivit, un pretext ca să spargă gheața. Hotări să se ducă 
acolo imediat, pe negândite, înainte să se lase cuprins din nou de 
vechile lui ezitări şi stinghereli. Acum nu conta decât să-şi descarce 
sufletul. De când prietenul lui, Wright, plecase acasă, orele lungi 
petrecute în singurătate deveniseră imposibil de suportat. 

Era o seară aspră, furtunoasă pentru începutul lui mai, cu nori 
întunecați. Marea era la fel de năvalnică precum în miez de iarnă, iar 
între marginile albe ale valurilor era un verde intens şi greu. În 
depărtare, orizontul era ascuns într-o negură cenuşie, iar Dwight 
aşteptă prudent, o vreme, pe verandă. Cum era de aşteptat, ploaia 
începu, orbitoare în vântul puternic care o adusese. Ţinu câteva 
minute, după care încetă brusc, lăsând totul în urmă picurând şi 
şiroind; soarele aruncă o singură rază verde de-a latul mării. 

Când ajunse în vârful dealului, Dwight îi văzu pe ambii oameni pe 
care dorea să-i vadă acum. Demelza mătura apa de pe treptele casei, 
cu energia celor care ştiu că timpul lor este limitat; iar Garrick stătea 
întins pe iarba udă, cu nasul sprijinit pe labele din față, aşteptând, 
evident, vreun impuls lăuntric sau poate fâlfâitul unor aripi de 
stăncuţță, ca s-o ia la goană peste vale. Ross tocmai ieşea dintr-una 
din magaziile minei. 

Drumurile lor nu aveau să se întâlnească până aproape de casă, 
iar Dwight calculă că Ross va ajunge acolo înaintea lui. Nu grăbi 
pasul. De aici, din punctul acesta înalt, putea observa întreaga vale. 
În momentul acela, Demelza îl zări pe Ross venind şi îi făcu cu mâna. 
Garrick, care, după atâţia ani petrecuţi la Nampara, era considerat în 
continuare câinele Demelzei, se ridică încet în picioare şi merse să-şi 
întâmpine stăpânul. 

În acel moment, Dwight simți o uşoară trepidaţie a pământului şi 
conştientiză un zgomot pe care nu putea nici să-l identifice, nici să-l 
localizeze. Ar fi putut fi o explozie undeva, în largul mării; dar, 
cumva, Dwight ştiu că nu despre asta era vorba. La câteva secunde 
după ce trăise acea senzație, Dwight decise că urechile îi jucaseră o 
festă sau poate nu fusese decât o adiere de vânt mai puternică. 

Ross se oprise din mers să îl smotocească bine pe Garrick. Asta îi 
plăcea cu adevărat lui Garrick; mângâierile nu-şi aveau rostul, iar 

animalul îi disprețuia în mod evident pe cei care încercau asta. 
Demelza se duse să vorbească cu Ross, iar acum discutau ceva în 
grădină. Exact atunci, Dwight pătrunse în primul rând de păducei, 
ale căror vârfuri erau aplecate în unghiuri ascuţite de vântul care 
bătea mai puternic dintr-o direcţie. Între păducei şi merii de mai 
încolo era un luminiş destul de generos. Ajuns aici, văzu un bărbat 
ce alerga către casa lui Ross, venind dinspre mină. Atunci se uită în 
direcția minei şi văzu că, pe lângă fumul obişnuit de cărbune care 
ieşea pe horn, în jurul halei maşinilor se adunase un fel de ceață, 
care nu părea să fie nici fum, nici abur. În timp ce privea, balansierul 
motorului îşi încetini ritmul, după care se opri de tot. 

Dwight se opri şi el din mers. Din hala maşinilor începuseră să 
iasă şi alți oameni. Bărbatul care alerga nu ajunsese încă la Ross, 
dar Demelza îl zărise. Acum mergeau în direcția lui. Dwight o luă la 
fugă către mină. 

În minele din Cornwall, accidentele erau destul de dese - din când 
în când, mai cădea câte un muncitor şi îşi rupea piciorul, iar 
exploziile controlate erau şi ele nesigure şi destul de periculoase. Dar 
accidentele majore erau rare. În cei cinci ani de când lucra ca medic 
de mină, prin părțile astea nu existase vreun astfel de accident. Ross 
o luase acum la fugă înapoi, către mină, Demelza şi bărbatul acela 
alergând şi ei la câțiva paşi în urma lui. 

Însă Dwight ajunse acolo înaintea lor. Prima persoană pe care o 
întâlni fu Peter Curnow, care, murdar şi cu obrazul plin de praf, 
tocmai ieşise din hala maşinilor. 

— Ce-i, omule, ce s-a întâmplat? 

— S-a dislocat o grindă, domnule, şi acum toată fundaţia e plină 
de steril! Jack Carter tocmai a dat alarma. Spune că sunt patru sau 
cinci blocaţi înăuntru. Ceilalți urcă acum. 

— E cineva rănit? 

— Da, jumătate din ei, dacă nu chiar mai mulți. 

— Ascultă, vrei să-mi dai o mână de ajutor? Dă o fugă până la 
Gatehouse şi adu-mi geanta şi instrumentele. Anunţă-l pe Bone. Ştie 
el ce să aducă. 

— Sigur, domnule. Acum mă duc! 

Şi plecă în fugă. 

Toate lucrurile din hala maşinilor erau acoperite de praf. Vântul 
mătura acum locul, dar dedesubt stratul era încă gros. Încă trei sau 
patru persoane ieşiseră, făcându-i semn lui Dwight că totul e în 
regulă - nu era nimic serios, doar zgârieturi sau vânătăi. Mulți alții 
rămăseseră dedesubt - unii pentru a le acorda îngrijiri celor răniți, 

alții ca să înceapă deja săpăturile. 

În timp ce vorbeau, sosi şi Ross. Doar privindu-l, Dwight realiză ce 
simţea el în acele momente. În fiecare zi, gaura de deasupra lor, 
creată prin extracția pripită a cositorului, se căsca tot mai mult. 
Riscul nu păruse prea mare însă. Construiseră în grabă nişte maluri 
de susținere, iar acestea ar fi trebuit să fie de ajuns. Şi alte mine îşi 
asumaseră şi îşi asumau constant riscuri similare. Adesea, astfel de 
galerii părăsite rezistau şi douăzeci de ani fără să se surpe. Dar 
norocul nu fusese de partea lor, iar malurile cedaseră. Odată cu ele, 
se surpaseră mii de tone de rocă, îngropând sub ele filonul, dar şi 
oamenii. 


În urma prăbuşirii malurilor, doi oameni muriseră şi trei fuseseră 
răniți grav. Toate lucrările de la nivelul inferior al minei se surpaseră, 
iar scările, echipamentele de pompare, platformele deveniseră una cu 
pământul. În lumina pâlpâitoare şi prăfoasă nu se mai zărea altceva 
decât o grămadă mare de dărâmături, în care săpau frenetic vreo 
duzină de siluete subumane. Numărul victimelor ar fi trebuit să fie 
cinci, dar cei trei care fuseseră găsiți în viață auziseră primele semne 
ale prăbuşirii şi o luaseră la goană în încercarea de a ajunge cât mai 
repede la suprafaţă; la jumătatea drumului însă fuseseră striviți de 
peretele de stâncă, atunci când toată construcția se prăbuşise. Cel 
mai grav răniți erau Ellery şi Joe Nanfan, care stătuseră îngropați 
timp de patru ore înainte de a fi salvați. Dwight cobori în mină pentru 
o vreme; dar nu trecu mult şi îşi dădu seama că poate fi de mai mare 
ajutor la suprafață, aşa că se întoarse sus cu primul bărbat rănit 
grav, pentru a-l trata. Magazia-vestiar fusese transformată într-un fel 
de spital, unde zăceau şase răniţi. În panica iscată inițial, cineva 
trimisese după doctorul Choake, care, venit la fața locului, uită 
temporar de antipatia față de mai tânărul său rival. Unul dintre 
bărbați avea brațul strivit, iar Choake îi tăie brațul de deasupra 
cotului, înainte ca Demelza să apuce să întoarcă privirea, oripilată. 
Cu cuțitul în mână, doctorul Choake privi în jur, în căutarea 
următoarei victime şi se încruntă dezamăgit constatând că nu mai 
are nimic de sfârtecat. Când Dwight îşi făcu apariția, Choake tocmai 
bandaja o rană la cap; cei doi schimbară cu răceală câteva cuvinte, 
înainte de a se concentra la misiunea lor comună. 

Trecuse de miezul nopţii atunci când ultimii doi supraviețuitori au 
fost aduşi la suprafață. Curând, Dwight înțelese cât se poate de clar 

că Joe Nanfan trăgea să moară. O grindă căzuse pe el; avea şoldul 
drept zdrobit, iar o vânătaie imensă i se întindea pe abdomen, semn 
al unor leziuni interne. Era lac de sudoare, iar când respira scotea 
nişte icnete care îi trădau suferința imensă. Dwight făcu tot ce îi 
stătea în putinţă, îi administră laudanum şi îi bandajă abdomenul ca 
să îi asigure un suport mai bun. 

Ellery era inconştient, cu o rană adâncă la tâmplă. Se întrevedea 
perspectiva unei trepanațţii prin care să se elimine osul care îi apăsa 
pe creier, iar Choake spuse că merita oricum să încerce, pentru că 
avea nevoie de practică; în cele din urmă, deciseră ca mai întâi să 
vadă cum evoluează pacientul în condițiile actuale. 

Ross nu se întoarse la suprafață în noaptea aceea, iar Demelza era 
perfect conştientă de pericolul unei noi surpări. Dacă alții mergeau să 
sape cu schimbul, el rămăsese în subteran. La patru, Demelza vru să 
coboare ea însăşi în mină, dar Dwight n-o lăsă. ÎI trimise, în schimb, 
pe Gimlett cu un mesaj în care îi cerea lui Ross să urce. Ross trimise 
vorbă că va urca atunci când nu va mai fi nimic de făcut. 

Se crăpă de ziuă curând după ora patru, iar lumina zilei începu să 
crească în intensitate; dar cerul întunecat al zorilor era sfâşiat şi 
zdrențuit ca haina unui cerşetor. Soarele răsări într-o altă rafală de 
ploaie, după care un curcubeu se arcui semeț peste capătul văii. A 
doua noapte de veghe pe care o petrecuse în hala maşinilor, se gândi 
Demelza. Dar de data asta până şi motorul de pompare era oprit. În 
lumina rece a dimineţii, se înfioră şi se întinse, încercând să nu 
caşte, simțindu-se istovită şi fiindu-i ruşine din cauza asta. Aşezat pe 
treptele de deasupra ei, Daniel Curnow stătea aproape nemişcat, ca 
şi cum el însuşi era o parte a motorului pe care chiar el îl oprise. Încă 
şase. Soţia şi fiii unuia dintre cei îngropați în subteran; două surori 
şi tatăl altuia. Aşteptând imposibilul. Sau, în cel mai rău caz, măcar 
un cadavru pe care să-l poată lua cu ei. 

La ora cinci, Jim Ellery, care fusese înfăşurat în pături călduroase 
şi ţinut perfect nemişcat, începu să-şi revină fără niciun fel de 
operație. La şapte sorbi nişte supă, iar la nouă era deja în stare să 
plece spre casă pe picioarele lui. 

La nouă, Ross urcă la suprafață, după treisprezece ore petrecute 
în subteran. Nu mai avea pic de energie sau suflu. Nu reuşiseră să-i 
recupereze pe cei doi rămaşi, iar nivelul apei creştea treptat. 

În ciuda previziunilor pesimiste ale lui Dwight, Joe Nanfan reuşi să 
supraviețuiască acelei nopți, iar trei zile mai târziu părea deja pe cale 
de vindecare. Fascinat, Dwight îl compară în sinea lui cu una dintre 
acele insecte pe care le striveşti sub talpă, dar care se încăpățânează 


— 233 — 


să meargă mai departe, ca şi cum nimic nu s-ar fi întâmplat. 

În a şaptea zi a lunii mai, mina Wheal Grace se închise oficial. Nu 
se mai putea face mare lucru. Era nevoie de şase săptămâni de 
muncă pentru a îndepărta suficient moloz astfel încât să se ajungă 
din nou la acel filon. Peste 36 de metri de utilaj de pompare fuseseră 
distruşi. Două sute de lire nu erau de ajuns pentru a repune 
echipamentul în funcțiune. 

De altfel, Ross nici nu era prea sigur că ar dori să-l vadă din nou 
în funcțiune. Trei oameni îşi pierduseră viața din cauza lui. Fusese o 
afacere blestemată încă de la început. 

În a noua zi a lunii mai, Ross primi o scrisoare de la Elizabeth. 

Ross fusese în Truro toată ziua, făcând iar aranjamente cu 
acționarii de la Wheal Radiant pentru transferul turnului de 
extracție. În jumătate din viața lui de până atunci, constată el, fusese 
ocupat să înceapă afaceri pentru a căror lichidare îşi irosise apoi 
cealaltă jumătate din viață. Ei bine, acesta era sfârşitul. De acum 
înainte, avea să-şi cultive pământurile şi, dacă acest lucru i se 
permitea, avea să-şi ducă restul zilelor într-o sărăcie lucie, împovărat 
de datorii. Acum nu mai avea nicio mină, nu mai era interesat de 
nicio mină şi aşa aveau să rămână lucrurile. 

Suferea foarte mult din cauza eşecului avut, dar nu vorbea prea 
mult despre asta. Privind în urmă, se gândi că uneori îşi dramatizase 
în exces dezamăgirile din tinerețe. Pe măsură ce se maturizează, 
oamenii înțeleg că nu iese nimic bun dacă bat din picior, ca un copil 
supărat. Aşa că îşi iau ghinionul, îl înghit, dau supărarea la o parte şi 
pretind, față de ei înşişi şi față de restul lumii, că nu s-a întâmplat 
nimic. 

Fusese o lecţie dureroasă. În special pentru Ross. 

După-amiază, se întâlni din nou cu Richard Tonkin şi îi dădu 
vestea, primind apoi compasiunea acestuia cu mai multă clemență 
decât dovedea față de alţii, dat fiind că ei doi fuseseră, la un moment 
dat, colegi de suferință. Luară masa împreună la Seven Stars şi aşa 
se făcu ora nouă înainte ca Ross să ajungă acasă. 

Toată ziua se simțise o vagă senzație de zi de vară, iar Demelza 
avea un aer foarte proaspăt şi părea foarte în largul ei într-un corsaj 
plisat şi cu o fustă din poplin de culoare crem, cu un şorțuleț verde. 
Ross descălecă, iar Demelza merse împreună cu el către casă. 

— Ai mâncat de seară, Ross? M-am gândit că trebuie să fi mâncat 
deja. Te-am aşteptat până la opt şi un sfert. Te-a prins de dimineață 
ploaia aia torențială? 

— Nu, pe unde am mers eu n-a plouat. 

— Ai plecat pe uscat şi te-ai întors pe uscat. Asta chiar e uimitor. 
Boureii ăştia sunt ceva de groază! Presupun că vremea asta caldă şi 
umedă e de vină! Îmi mănâncă florile şi îmi murdăresc pietrele cu 
mâzgă. lar dacă mai şi calc pe ei, mi se face silă. Când vine vorba de 
melci, am reacții de duduie delicată. Ceea ce e nostim, că altfel sunt 
oricând în stare să pansez o rană plină de sânge, să curăț un fund de 
bebeluş sau să pun mâna pe un şoarece, fără să-mi fie silă! 

— Mai bine îl înveți pe Garrick să-i mănânce. Sau poate, dacă o să 
ajungem în sapă de lemn, o să-i mâncăm chiar noi, mai ştii? N-am 
mai văzut ăsta până acum. E nou? întrebă el, pipăindu-i corsajul. 

— Nou? zâmbi femeia. 

— Mă rog, eu ştiu sigur că nu l-am mai văzut înainte. 

— L-am făcut din două cămăşi de-ale tale vechi, care erau prea 
uzate ca să le mai peticesc. Altfel, materialul e bun, dacă scoţi părțile 
foarte roase. 

— Când te-am cerut în căsătorie, nu îmi imaginam că ai să ajungi 
să-ți coşi bluze din resturile de la cămăşile mele... 

— Nu resturi, piepţi. lar dantela am luat-o de la un şal vechi. 
Oricum, să ştii că am trecut şi prin vremuri mai grele decât acum. 

Gimlett nu era prin preajmă, aşa că femeia îl însoți pe Ross în 
spatele casei, la grajduri. 

— O deşeuez eu pe Darkie, se oferi ea. Intră în casă şi vin şi eu 
imediat ce termin aici. Ai primit două scrisori. 

— Două? De la cine? 

Ceva din lejeritatea tonului ei îi dădu de gândit lui Ross, care 
adăugă apoi: 

— Nu. Şi-aşa Gimlett o să apară curând, nu? Tu le-ai citit? 

— Doar pe cea care ne este adresată amândurora. Este de la Sir 
Hugh, care ne invită la o petrecere la el acasă, sâmbăta viitoare. A 
pomenit ceva despre asta ultima oară când l-am văzut. Este 
aniversarea lui — n-am îndrăznit să-l întreb a câta - şi pare să pună 
la cale ceva ca să-l întreacă pe Sir John Trevaunance. 

Ross crezu că dezlegase enigma uşoarei ciudățenii a tonului ei, aşa 
că uită s-o mai întrebe despre a doua scrisoare. 

— Sper că nu vei fi dezamăgită dacă refuzăm. 

— Eu aş fi zis că se cade să mergem, de vreme ce mulți dintre 
vecinii noştri cel mai probabil vor fi acolo. Dar dacă tu nu vrei să 

mergi, nu ţin neapărat. 

Ross intră în casă, bucuros să vadă că ea renunțase atât de uşor 
la idee, dar destul de surprins că o făcuse. Dar poate că şi ea se 
săturase de insistențele omului ăstuia. 

Nu observă că Demelza nu intrase după el în casă. Merse direct în 
salon şi luă cele două scrisori puse pe spinetă. Îndelungul amurg se 
apropia de sfârşit, iar atmosfera din încăpere era semiobscură, aşa că 
luă scrisorile şi se duse în dreptul ferestrei. Recent, văzuse foarte des 
scrisul lui Elizabeth pe diverse documente şi hârtii, aşa că-l 
recunoscu imediat pe cel de-al doilea plic. Desfăcu sigiliul. 


Dragul meu Ross (scrisese Elizabeth), 

Nici măcar nu ştiu cum să îţi scriu această scrisoare; nu ştiu de 
unde s-o încep şi cum să termin sau cum să îți spun ceea ce am de 
spus. Ştiu că ceea ce îți voi spune te va supăra, iar eu, care deja ţi-am 
pricinuit atâta suferință în trecut, aş face aproape orice ca să nu te 
rănesc din nou, în acelaşi fel ca ultima oară. Cu toate astea, se pare că 
nu am încotro. 

O, Ross, viața mea a fost plină de lipsuri; a fost pustie şi foarte rece. 
Şi niciodată mai mult decât în ultimele luni, după moartea lui Francis. 
Poate că nu sunt genul de persoană care să rămână singură. S-ar 
părea că am nevoie de tăria şi protecţia pe care mi le poate oferi un 
bărbat. 

Am Jfăgăduit să mă căsătoresc cu George Warleggan. 

Nunta va fi peste doar zece zile. Ne vom căsători oficial, la Biserica 
St Mary. La insistențele mele, evenimentul va fi foarte restrâns, doar cu 
părinții noştri şi martorii necesari. Vom locui în principal la Cardew, 
aşa că de acum înainte noi doi ne vom vedea foarte rar. Eu simt că 
asta îţi vei dori tu. 

Ross, nu-ți pot explica motivele pentru care am ales să mă 
căsătoresc cu George. Asta ar însemna să mă justific şi nu-mi pot 
începe a doua căsnicie dând dovadă de lipsă de loialitate — chiar şi cu 
gândul. Dacă a existat vreodată vreun pic de afecțiune între noi doi, în 
toți aceşti ani, te rog din suflet să apelezi la ea acum şi să încerci să-mi 
înţelegi poziția. Pentru că, dacă mă înţelegi cum se cuvine, probabil mă 
vei ierta. Sau dacă nu de tot, măcar în parte. 

Prietena ta sinceră şi iubitoare. 
Elizabeth 


În timp ce citea scrisoarea, afară se întunecase. Sau era oare 
întuneric doar în inima şi în mintea lui? Ascultă zgomotul asurzitor 

al sângelui care îi pulsa în vene. După primele secunde de totală 
neîncredere, gândurile lui curajoase, de bun-simț, din dimineața 
aceea dispărură cu totul, fără urmă. Nu te puteai lupta cu factorii 
imprevizibili pe care viața ţi-i scotea în cale, se gândise el. Dar era 
oare acesta un astfel de caz? Era un lucru care să fie acceptat cu 
resemnare şi cu un oftat de neputinţă? 

Până aici mergea gândirea rațională. Dincolo de acest punct, totul 
se rezuma la emoţii şi sentimente. Ross se lupta în acelaşi timp cu 
două sentimente contradictorii: dragostea şi ura. Pe fiecare în parte 
ar fi putut să-l stăpânească. Împreună, erau copleşitoare. 

Se întoarse pe călcâie şi ieşi valvârtej din cameră. 

— Demelza! 

Niciun răspuns. 

Ross îşi luă pelerina şi traversă bucătăria către grajduri. 

— Demelza! 

Niciun răspuns. Darkie avea încă şaua pe ea. 

Jane Gimlett ieşi în grabă din cămară: 

— Pot să vă ajut, domnule? John trebuie să apară dintr-o clipă în 
alta. 

— Nu. Spune-i stăpânei... 

— Sunt aici, Ross, spuse Demelza, apărând dintr-un colț întunecat 
al grajdurilor. 

Jane Gimlett îşi mută privirea de la unul la altul. Nu văzu mare 
lucru, dar ceva din sunetul vocilor lor o făcu să intre repede înapoi în 
casă. 

— Demelza, mă duc la Trenwith, anunță Ross. 

Demelza se ascunsese de el, nu pentru că i-ar fi fost teamă, ci 
pentru că nu suporta să-l vadă primind acele veşti. 

— Nu te duce acolo în seara asta, Ross. 

— Trebuie! Trebuie s-o văd pe Elizabeth. 

— O să fie mai bine dimineață. 

— Tu... Ştii ceva despre asta? 

— E vorba despre George? 

— Cum de ai ghicit? 

— Am auzit eu ceva... 

— Mie nu mi-ai spus niciodată. 

— Cum aş fi putut?! 

— Toată... chestia asta... Realiză acum că încă avea scrisoarea în 
mână. O mototoli, transformând-o într-un ghemotoc: Toată chestia 
asta trebuie oprită! 

— Şi cum ai putea s-o opreşti tu? Nu ai cum! 

— Aşa crezi tu! Mai vedem! 

— Ross, nu vreau să te duci în seara asta. 

— Poate că tu nici nu vrei s-o opresc, de fapt! 

— Nu, nu vreau... Nu în singurele feluri în care ai putea s-o faci, 
spuse ea plină de amărăciune. 

Un nou val de mânie crescu în el, depăşindu-l pe celălalt. 

— Te rog, dă-te din calea mea! 

Pentru o clipă, Demelza nu se mişcă din loc, privindu-l, făcând 
eforturi să înțeleagă. 

— Mereu... Am crezut mereu... N-am crezut niciodată că o să fie 
aşa... 

Furia o cuprinsese şi pe ea, răspunzând la furia lui, sforțându-se 
să prindă formă. Însă deocamdată Demelza reuşea s-o ţină în frâu. 

— Tu nu vezi, Ross, continuă ea, nu vezi că nu te poți duce? Dacă 
te duci... În starea în care eşti... 

Deşi îi blocase drumul, figura ei palidă părea deja trasă, oarecum 
ireală. El încercă să se forțeze să facă o mişcare, să-i adreseze un gest 
afectuos. Pentru prima dată, nu reuşi. Năluca lui Elizabeth era de 
neclintit între ei, mai reală, mai tangibilă în fața durerii lui decât 
Demelza. 

Înţelese că nu-l poate opri. Nici măcar el însuşi nu avea puterea să 
se oprească. Era ceva fundamental. Ea se dădu la o parte din calea 
lui. Ross încălecă şi părăsi curtea pavată cu pietre în zgomotul 
copitelor. 


Casa Trenwith era cufundată în întuneric, cu excepția a două 
lumini aprinse la primul etaj. Fiind foarte familiarizat cu casa, ştia că 
una dintre ele e pe palier, iar cealaltă în camera mătuşii Agatha. 
Camera lui Elizabeth dădea înspre curtea interioară, ca şi cea a lui 
Geoffrey Charles. Familia Tabb dormea în bucătărie. Ross cobori de 
pe cal şi trase de clopoțelul de lângă uşa de la intrare. Din ultimele 
zvâcniri ale zilei nu mai rămăsese acum decât o nuanţă albăstruie, 
departe, la apus. Stelele sclipeau intens, iar în timp ce Ross se uita 
spre cer, o stea căzătoare traversă bolta. Drumul până aici îl ajutase 
să se răcorească, dar nu îi schimbase scopul. Deciziile lui erau mai 
clare şi, în acelaşi timp, mai puțin absurde şi impulsive. De vreme ce 
nimeni nu răspunsese, trase încă o dată de clopoțel. După încă vreun 
minut, bătu în uşă cu cravaşa. Apoi se dădu câțiva paşi înapoi şi 
privi în sus, la etaj, nerăbdător. Probabil cei doi Tabb nu erau prin 

apropiere, ca să-l audă. Iar dacă adormiseră, putea să sune aşa până 
dimineață. Cât despre mătuşa Agatha, era mai uşor să-l ridice pe 
Charles din mormântul lui din cimitirul din Sawle decât pe mătuşa 
Agatha din camera ei! Nu mai rămâneau decât Elizabeth şi Geoffrey 
Charles. 

Se duse înapoi la uşă şi bătu mai tare în ea. Să fi fost vorba despre 
o manieră diplomată de retragere din partea lui Elizabeth? Nu 
întrebase la ce oră sosise scrisoarea, dar poate că Elizabeth aşteptase 
vizita lui toată după-amiaza. Doar nu şi-ar fi putut imagina că el nu 
avea să reacționeze în niciun fel! Probabil când se lăsase întunericul 
zăvorâse toate uşile şi urcase la culcare, hotărâtă să nu se 
întâlnească cu el în seara aceea. 

Ei bine, aici era posibil să se fi înşelat. Ross încercă uşa şi o găsi 
încuiată. Se îndepărtă din nou de ea. Partea din față a casei era, deci, 
de nepătruns. Dar Ross nu credea că la fel era şi restul casei. 

Ocoli casa către partea de răsărit şi o bufniță trecu repede în zbor, 
gonită de zgomotul paşilor lui. Aici era grădina de plante aromatice, 
crescute peste măsură, dar cu atât mai parfumate în aerul serii 
târzii. „Cu flori dalbe-mpodobit, şi la groapă plâns l-au dus...”27, 
Cuvinte care îi goneau prin minte. Ceva se agita prin tufişurile de 
lângă el — vreun şobolan sau vreun câine vagabond, tăcut ca şi el, 
fără să aibă vreo treabă anume. 

Lângă casă creştea un platan, iar unele dintre ramurile lui mai 
joase atingeau uşor fereastra camerei care îi aparținuse odinioară lui 
Verity. Ar fi trebuit să fie tunse. Dar nu fuseseră. Ross testă ramura 
cea mai joasă, apoi îşi luă avânt şi se cățără în copac. Ajuns aici, îşi 
deschise pelerina şi o lăsă să cadă peste un tufiş de dedesubt. „Uite 
şi sulfină pentru tine, şi căldăruşe, uite şi floarea-raiului pentru 
tine... Aş fi dorit să-ți dau şi câteva viorele, dar toate s-au veştejit 
când a murit tata...”28. Continuă să urce, o umbră care părea să se 
mişte fără prea mare efort, până ce ajunse la acelaşi nivel cu 
fereastra. 

O cercevea de plumb cu ochiuri mici de sticlă. De jos, îi păruse 
întredeschisă, dar nu era aşa. Un singur ochi de geam, minuscul, din 
partea de sus a ferestrei, era deschis. Prea departe de închizătoare. 
Singurul obiect potrivit pe care îl avea la el era cheia de la lacătul uşii 
lui de la bibliotecă. Îl scoase şi ciocăni într-unul dintre ochiurile de 
sticlă până ce acesta se sparse. Apoi, aproape înainte ca sticla să se 


27 William Shakespeare, Hamlet, Actul 4, Scena 5, cântecul Ofeliei. (n.tr.) 
28 Idem. (n.tr.) 

oprească din cădere, îşi vâri mâna înmănuşată înăuntru şi ridică 
zăvorul ferestrei. Un minut mai târziu, era în cameră. 

Făcuse ceva zgomot, dar mult mai puțin decât la uşa de la intrare. 

leşi pe coridorul dinspre est. La capătul acestuia, spre partea din 
față a casei, un licăr slab tremura pe peretele cu lambriuri. Era 
lumânarea de pe palierul din față, imediat după colț cum veneai 
dinspre holul principal. Merse către sursa de lumină şi aproape 
ajunse la ea, când se deschise o uşă, şi Elizabeth îşi făcu apariția. 

Femeia scoase un țipăt pe jumătate înăbuşit şi făcu un pas înapoi, 
spre perete. Se priviră unul pe celălalt. Ea arăta de parcă urma să 
leşine dintr-o clipă în alta. 

— Ross! 

— Am venit să-mi prezint omagiile. 

— ROSS, credeam... 

— Că sunt vreun tâlhar. Asta şi sunt, dacă judecăm după modul 
în care am intrat. 

Ea continuă să îl studieze cu ochii mari, având chipul alb ca varul. 
Era îmbrăcată cu o rochie verde, din catifea - una veche şi chiar 
lucioasă pe alocuri, într-o lumină mai bună, dar ei îi venea bine. 
Toate îi veneau bine. Tocmai ăsta era necazul. 

— Am auzit un zgomot. Cum ai intrat? 

— Am venit să-ți mulțumesc pentru scrisoare. 

— Am crezut că este Geoffrey Charles. Şi mi s-a părut ciudat. 

— Putem vorbi undeva? 

Elizabeth îl cunoştea destul de bine încât să nu se lase păcălită de 
vocea lui egală. Acum nu mai avea nicio şansă să scape de 
întrevederea aceasta. 

— Da... Mă duc să aduc o lumânare. 

Se întoarse în camera din care ieşise. Suspectând în mod absurd 
că s-ar putea duce să cheme pe cineva, Ross o urmă înăuntru şi 
închise uşa după el. 

— Aici e bine. 

Era dormitorul ei, iar ea ridică mâna de pe sfeşnic. 

— Nu cred... 

— Nu avem de cine să ne ferim aici. Vreau să-ți vorbesc, Elizabeth. 
Şi asta chiar acum! 

O cameră plăcută. Draperiile cafenii, cu falduri, legate cu şnur 
gros, oglinda aurită de la măsuța de toaletă, căluțul-balansoar, 
papucii albaştri, cămaşa de noapte din dantelă albă, aşezată pe un 
scaun. Ross nu mai intrase niciodată aici. 

Văzu cum femeii îi revine sângele în obraz, apoi în buze. Şi cum îşi 

recapătă ceva încredere în ea. 

— Nici nu ştii cât mi-a displăcut să-ți trimit scrisoarea aceea, 
Ross. Era ultimul lucru pe care mi l-aş fi dorit, aşa cum am spus. Dar 
nu poți veni aşa aici, acum. Mâine-dimineaţă... 

— Mâine-dimineaţă e prea târziu. Eu vreau să aflu în seara asta. 

— Ce să afli? Ce ţi-am spus deja în scrisoare? Mai e oare ceva de 
spus? 

— Ei bine, da. Bărbatul se îndepărtă de uşă, îşi smulse mănuşile, 
lăsându-le să cadă pe un scaun şi veni mai aproape de ea. Ea se 
dădu un pas înapoi. Aveam o oarecare idee despre felul în care stau 
lucrurile, continuă el. Te rog să-mi spui, Elizabeth, unde anume am 
greşit... Pe George Warleggan îl consider de multă vreme cel mai mare 
duşman al meu. Pe tine te consider de multă vreme cea mai bună 
prietenă a mea. În care dintre cele două cazuri sunt cel mai departe 
de adevăr? 

Elizabeth se îmbujoră. 

— Nu e deloc aşa, Ross. Dar pentru mine a fost extrem de greu. 
Bineînţeles că sunt fericită şi mândră să te consider pe tine cel mai 
bun prieten al meu... 

— Ei bine, a fost mai mult decât atât, nu? Cât să fi trecut? Cu 
siguranță nu mai mult de douăsprezece luni... Din seara aceea, când 
ne-am întâlnit la familia Trevaunance... Ce mi-ai spus tu mie la cină 
în seara aceea? Că atunci când m-ai refuzat pe mine şi te-ai măritat 
cu Francis ai făcut o greşeală pe care ai descoperit-o la numai câteva 
luni după aceea şi că ai regretat-o mereu de atunci. A fost o... 
surpriză şi o sursă de umilință pentru tine - aşa ai spus - faptul că ai 
făcut o asemenea greşeală. Îmi amintesc perfect cuvintele tale. 

Femeia întinse mâna, sprijinindu-se de spătarul unui scaun. 

— Venirea ta aici, aşa, Ross... Din cauza şocului era să mi se facă 
rău... 

Dar el nu avea de gând să se lase distras. 

— Greşeala aceea, pe care tu ai recunoscut-o, Elizabeth, este o 
greşeală pentru care Francis a suferit toată viața. Şi tu ai suferit 
pentru ea, şi eu. Ce fel de greşeală vrei să mai faci acum? 

— Nu, spuse ea. Ce ţi-am spus în seara aceea — şi n-am să-mi 
retrag cuvintele acum - n-aş fi spus niciodată dacă aş fi bănuit 
măcar că i se va întâmpla ceva lui Francis. Te rog, Ross, înțelege. Am 
simțit că la un moment dat tot trebuia să-ți spun, ca să ştii că, dacă 
tu ai fost nefericit atunci, la început, asta nu se întâmpla cu mult 
înainte să devin şi eu, la rândul meu, nefericită. M-am gândit că ti-ar 
face plăcere să afli că greşeala a fost a mea şi nu a ta! Era prea 

târziu, cu ani buni chiar, ca să mai îndreptăm lucrurile. Dar am vrut 
ca tu să ştii. Imediat ce am rostit cuvintele, mi-am dat seama că am 
greşit. Iar atunci când a murit Francis... atunci am regretat mai mult 
decât oricând! 

— Asta nu explică nimic. Cum a apărut George Warleggan în toată 
povestea asta? 

— Bineînţeles că nu atunci! Abia acum - mult mai târziu. A fost 
atât de bun, Ross, atât de binevoitor... 

— Şi tu te măriţi cu un bărbat din recunoştinţă? 

— Nu numai din recunoştinţă. Dar greşeşti foarte mult să îl 
consideri cel mai mare duşman al tău. Eu cred — am convingerea — că 
pot să vă apropii; că într-adevăr puteți şi veţi fi prieteni. El nu are 
niciun fel de resentimente... 

— Te măriți cu el pentru bani? 

Preţ de un minut, Elizabeth nu spuse nimic. Miji ochii, făcând 
eforturi să-şi păstreze calmul. Până acum se înfruntaseră unul pe 
altul ca doi adversari, ea mulțumindu-se sau reuşind doar să pareze 
fiecare atac al lui, fără să aibă timp să se gândească la manevre. 
Până acum numai locul confruntării făcea ca întâlnirea să fie mai rea 
decât şi-o imaginase. Ştiuse cât va fi de rău; şi, amintindu-şi 
aşteptările pe care le avusese, reuşi să se stăpânească. Ea îl rănea pe 
el, nu el pe ea; prin urmare, trebuia să-i suporte insultele, să încerce 
să-l aducă la sentimente mai bune şi poate chiar să redevină prieteni 
mai târziu. Nu era chip să se eschiveze de la această discuţie. Iar să-i 
ofere explicaţii detaliate despre motivele care stăteau la baza deciziei 
ei de a se căsători cu George era o pierdere de vreme. Fiecare 
argument rezonabil pe care îl aducea ea era răsturnat de el într-o 
clipită. 

— Te rog, Ross! Îi zâmbi, evitând totuşi privirea lui cercetătoare: 
Vrei să vii mâine să discutăm mai calm şi mai cuviincios decât o 
putem face aici? Crede-mă când îți spun că nu mă mărit cu George 
pentru bani. N-am fost niciodată prea chibzuită cu viața mea. Dar 
măcar am încercat să le rămân loială oamenilor la care țin. Ceea ce 
ție ţi s-ar putea părea lipsă de loialitate nu este deloc aşa, nici pe 
departe. În plus, tu ce ai propune pentru mine, Ross? Treizeci de ani 
de văduvie şi singurătate? Se prea poate să mai trăiesc încă treizeci 
de ani de acum înainte. Asta-mi ceri tu mie pentru greşelile pe care 
le-am făcut deja? Îmi poți oferi altceva la care să sper? 

El rămase tăcut, studiind curbele sprâncenelor, obrajilor şi gurii 
ei. 

— Plec dacă îmi răspunzi la o singură întrebare: îl iubeşti pe 


— 242 — 


George? 

Ceasul bătu ora unsprezece, scoțând astfel în evidenţă liniştea din 
jur. Undeva, în depărtare, o ureche interioară auzea sunetul mării. 

— Da, spuse ea. 

Cu asta, se lămuri. O luă de umeri, în tăcere, dar ferm, în aşa fel 
încât ochii ei clipiră repede, privindu-l, de mirare şi teamă. 

— Asta e o minciună foarte asemănătoare cu aceea spusă imediat 
după nunta cu Francis. Atunci mi-ai spus că-l iubeşti şi nici măcar 
tu nu credeai ce spui. Eu însă eram mai naiv pe atunci şi te-am 
crezut. În seara asta nu te mai cred! 

Elizabeth încercă să se elibereze. 

— Ross, lasă-mă! Mă doare! 

— Mă întrebi dacă te condamn la treizeci de ani de văduvie. 
Răspunsul meu este nu. Dar, la felul cum arăţi, aveai de unde alege! 
Mie nu-mi place logodna asta cu George Warleggan! Îţi cer să mai 
aştepţi o vreme şi să încerci din nou. 

— Dă-mi drumul! Sunt propria mea stăpână şi fac cum doresc! 
Îmi... pare rău dacă asta simți! Dar n-am ce face! 

— Tu n-ai avut niciodată de ales, nu? Totul a fost dincolo de 
puterea ta de control. Toată viața ai plutit în derivă, complet 
neajutorată, pe un ocean de bune intenții. Şi nici de data asta n-ai de 
ales! 

Spunând acestea, o sărută. Ea îşi întoarse obrazul, dar nu reuşi să 
se îndepărteze suficient cât să-l evite. 

Când Ross ridică privirea, ochii ei sclipeau de mânie. N-o mai 
văzuse niciodată aşa, şi chiar simţi o oarecare satisfacție. 

— Asta e... revoltător! Nu te-aş fi crezut în stare de aşa ceva! Să mă 
fortezi... Să mă insulți când... când nu am pe nimeni care... 

— Mie nu-mi place deloc căsătoria asta cu George, Elizabeth. Nu- 
mi place! M-aş bucura să primesc asigurarea ta că nu-ți vei duce 
planul la bun sfârşit. 

— Eu aş fi surprinsă dacă m-ai crede în situația asta! Tocmai m-ai 
făcut mincinoasă! Ei bine, eu măcar nu-mi încalce promisiunile! Îl 
iubesc pe George la nebunie şi o să mă mărit cu el săptămâna 
viitoare! 

Ross o prinse din nou şi de data asta începu să o sărute cu o 
pasiune intensă, pe care mânia o aprinsese şi mai tare — asta până 
când mânia se stinse. Părul femeii începu să se desfacă în cosițe 
împletite. Ea ridică o mână în dreptul gurii lui, dar el i-o dădu la o 
parte. Apoi îl pocni peste față, aşa că el îi imobiliză brațul. 

Apoi, deodată, ea fu aproape liberă, pentru o fracțiune de secundă: 

— Te porți cu mine... ca şi cu o femeie uşoară... 

— A venit momentul să fii tratată şi aşa... 

— Dă-mi drumul, Ross! Eşti odios, oribil! Dacă George... 

— Te măriți cu el? 

— Lasă-mă! Ţip! O, Dumnezeule! Ross... Te rog... 

— Orice ai spune, nu cred că te mai pot crede acum. Nu-i aşa? 

— Mâine... 

— Nu mai există mâine! o întrerupse el. Ziua de mâine nu mai 
vine. Viaţa e o iluzie. Nu ştiai? Hai să profităm de întuneric cât mai 
putem! 

— Ross, doar nu ai de gând... Opreşte-te! Opreşte-te, îți spun! 

Dar el nu mai ţinu seama de cuvintele ei. O ridică în braţe şi o 
duse în pat. 


Capitolul 26 


Demelza rămase trează până la patru, apoi se trezi din nou la şase, 
exact la timp ca să-l audă intrând în casă. Nu veni sus, ceea ce-i 
confirmă femeii ceea ce ştia deja. Ştiuse încă din clipa în care Ross 
plecase. 

Jeremy se trezi curând după aceea şi începu să se joace şi să 
chiuie în pătuțul lui. Încă nu vorbea prea mult, dar cele două expresii 
preferate ale lui erau „abada” şi „nanamona”, pe care le folosea, într- 
un sistem numai de el ştiut, pentru a reacționa în diverse situații de 
viață. Recent, devenise un copil mai vesel, mai viguros, nu mai era 
atât de sensibil încât să-şi iasă din fire dacă lucrurile nu ieşeau cum 
dorea el, dar era la fel de plin de energie nervoasă ca de obicei. Era 
una dintre plăcerile Demelzei să se trezească devreme şi să rămână 
întinsă în pat, într-o stare de plăcută moleşeală, ascultând 
murmurele şi chicotelile lui Jeremy, din pătuțul lui. 

Nu şi azi. Se ridică din pat la şase şi jumătate - ora obişnuită — şi 
se duse la fereastra dinspre nord, cea pe care coborâse nu cu multe 
nopți în urmă. Soarele răsărise de vreo două ore, iar zgomotele 
începutului de zi se stinseseră de mult. Dimineaţa era înnorată, dar 
foarte liniştită, marea era de un albastru de ardezie, extrem de calmă, 
după ce se retrăsese în noapte. Uneori marea părea cu totul 
încremenită — o pânză de mătase întinsă. Din când în când însă, câte 
o undă iluzorie se forma sub suprafața apei, iar la intervale şi mai 
rare, una din unde răbufnea, trădându-şi dimensiunile doar prin 
vuietul tunător cu care spărgea liniştea zilei. Gimlett era deja în 

picioare, făcându-şi de lucru neobosit şi stăruitor prin ogradă. Pe 
Demelza o uimea adesea liniştea în care lucra el dimineața, pentru că 
nu-i trezea niciodată cu zornăitul găleților sau cu vreun alt zgomot 
nelalocul lui. 

În dimineața asta, Demelza simțea o durere extrem de profundă, 
venită dintr-o parte a trupului ei de existența căreia nu avusese 
habar înainte. Nu cunoscuse niciodată o asemenea disperare. Totul 
era ruină, totul era cenuşă. Orice consolare către care zbura gândul 
ei se năruia imediat. Nimic nu mai avea să fie vreodată la fel, îşi 
pierduse şi ultima fărâmă de încredere. 

Nu demult, când avusese acea discuţie cu Verity, spusese că a 
avea încredere în soțul tău... Dacă aveai... 

Ei bine, acea încredere se spulberase acum. Bineînțeles că 
lucrurile nu erau, în realitate, atât de clare. Trăise prea multă vreme 
alături de Ross ca să nu-i cunoască defectele şi slăbiciunile; să îl 
crezi pe soțul tău perfect şi fără de păcat înseamnă să fii naivă şi să 
cauţi decepțţiile cu tot dinadinsul. Dar ceea ce conta era principiul 
încrederii. Toată viața lui, Ross fusese îndrăgostit, mai mult sau mai 
puţin, de Elizabeth. Sentimentul acela de insatisfacție fusese mai 
pronunțat după moartea lui Francis. Dar, chiar şi aşa, Demelza îl 
ştiuse când îndrăgostit de ea însăşi, când nu - mai mult da decât nu 
— şi crezuse că sentimentul acela puternic de loialitate - unul din 
marile defecte şi, în acelaşi timp, una din marile calități ale firii lui 
Ross - avea să îl țină lângă ea, în ultimă instanță. 

Fireşte, lucrurile nu se opreau aici. Pierderea era mult mai mare. 
Oricât de rezonabilă şi de civilizată ar fi fost, oricât ar fi întors ea 
lucrurile pe toate părțile, Ross fusese întotdeauna mai mult decât un 
soț pentru ea. Din momentul acela când, acum ceva mai bine de 
nouă ani, el o adusese în bucătăria lui pe ea, odrasla înfometată a 
unui miner, Ross simbolizase pentru Demelza un anumit tip de 
noblețe - nu de sânge, ci de caracter —, o persoană ale cărei 
standarde de conduită se situaseră întotdeauna şi aveau să se 
situeze întotdeauna mai presus decât ale ei. Adesea se contrazicea cu 
el — dispute uşoare, nimic serios —, nefiind de acord cu opiniile şi 
deciziile lui. Dar în sinea ei şi în chestiunile esenţiale ştia că el îi este 
superior. 

Deci, indiferent dacă aşteptase sau nu credință deplină din partea 
soțului ei, acum pierduse mai mult decât atât. Demelza fusese 
întotdeauna mai mândră de el decât de ea însăşi. Se crezuse 
întotdeauna superioară față de alte femei, tocmai pentru că un 
bărbat ca Ross se căsătorise cu ea. Prin vizita lui la Elizabeth în 

noaptea precedentă, Ross nu se dezamăgise doar pe el însuşi, ci o 
dezamăgise şi pe ea. Era o trădare comună, una care îi năruise 
întreaga temelie a existenței. 

Jeremy aştepta să fie luat în braţe, nemaifiind mulțumit în spațiul 
restrâns al pătuțului său şi devenind uşor agitat. Demelza îl ignoră şi 
merse la cealaltă fereastră, periindu-şi părul. Undeva, în adâncul 
sufletului ei, mai era o fărâmă de îndoială care îi spunea că poate 
lucrul acela nu se întâmplase; cu toate astea, conştientiza adevărul. 
Îl ştiuse înaintea lui chiar, ştiind care era scopul lui chiar înainte ca 
el să încalece. Şi acum? De ce se întorsese? Venise oare să-şi ia 
lucrurile ca să se mute la Trenwith, cu Elizabeth? Fusese oare 
căsătoria dintre Elizabeth şi George abandonată în cele din urmă? 
Demelza nu era capabilă să urască, dar acum simţea că ar putea s-o 
ucidă pe Elizabeth. Elizabeth făcuse tot ce-i stătuse în putință să le 
umbrească primii ani de căsnicie. Nu reuşise. Dar, indirect şi fără 
vină, era răspunzătoare de moartea Juliei. Atunci avusese loc prima 
ruptură între Demelza şi Ross. O înstrăinare, deşi abia perceptibilă, 
îşi făcuse loc între ei din acea zi, plămădită din durerea lui Ross; iar 
Elizabeth profitase la maximum. Acum, după moartea lui Francis, 
avusese mână liberă. Nu puteai să nu te întrebi dacă avusese 
vreodată de gând să se căsătorească cu George sau dacă toată 
povestea asta fusese doar o mănuşă aruncată pentru a provoca 
reacția pe care o şi provocase, de altfel, în cele din urmă. 

Jeremy începu să plângă, iar Demelza îl luă, în sfârşit, în brațe, îl 
schimbă de scutece şi îl îmbrăcă. Apoi cobori cu el în brațe. Jane 
Gimletit era în bucătărie. 

— Stăpânul îşi ia micul dejun. I-am dat nişte jambon rece. Am 
crezut că dormiți şi mi-a zis să nu vă deranjez. 

— E ceai făcut? 

— Da, doamnă. N-au trecut nici zece minute de când l-am luat de 
pe foc. Vă tai nişte pâine şi nişte unt? 

— Nu... Poţi să-l iei pe Jeremy, pentru câteva minute? 

Intră în salon. Ross îşi schimbase hainele şi se bărbierise. Aproape 
că îşi terminase micul dejun fără gust. Ridică privirea şi se uitară 
unul la altul. În clipa aceea, ea ştiu, în sfârşit, iar el ştiu că ea ştie. 

— Credeam că dormi, spuse el. Am zis să încep fără tine. 

Demelza nu zise nimic, dar după câteva clipe făcu un pas înainte 
şi se aşeză la masă, la o oarecare distanță față de el. Îşi turnă o 
ceaşcă de ceai, apoi adăugă lapte şi zahăr. Lumina intrată pe 
fereastră cădea pe pleoapele ei palide şi pe luciul întunecat al părului 
ei. 


— 246 — 


— Asta n-o să fie ultima dată, nu? întrebă ea. 

El nu spuse nimic, ci doar plecă privirea în farfuria pe care o dădu 
apoi deoparte. 

Demelza se simți deodată cuprinsă de un acces copleşitor de furie. 
O cuprinse din senin, luând-o complet prin surprindere. Îi fusese 
teamă să nu izbucnească în lacrimi, dar acum fu surprinsă să 
constate că nu putea vărsa nici măcar o lacrimă. 

— Nunta lor... se mai face? 

— Nu ştiu... 

Cicatricea lui era foarte vizibilă în dimineața asta. Adesea ai fi zis 
că sabia aceea înfiptă la întâmplare pe când era în Pennsylvania 
rămăsese în el, devenind esența nonconformismului firii sale — 
renegatul nestatornic. 

Demelza simți că îi tremură buzele de furie. 

— Când te vezi... te vezi cu ea din nou? 

— Nu ştiu. 

Femeia înghiți în sec şi încercă să-şi controleze glasul. 

— La ce oră te-ai întors? 

— Cred că era vreo cinci. 

Apoi se lăsă tăcerea între ei. Ea nu mai vru să întrebe nimic, iar el 
nu putea să-i explice inexplicabilul. 

Făcând eforturi vizibile să lege o conversaţie, pentru a lăsa 
impresia de normalitate, ca şi cum acesta era un mic dejun ca oricare 
altul de până atunci, Ross spuse: 

— Am fost la doamna Trelask ieri, în legătură cu panglicile pentru 
Jeremy. Spune că o să aibă unele mai ieftine într-o lună sau două. 

Demelza nu spuse nimic. 

— Am fost cu Harris Pascoe o bună parte din dimineaţă, aşa că n- 
am avut posibilitatea să-ți cumpăr celelalte lucruri pe care mi le-ai 
cerut. 

Femeia amestecă ceaiul, luă o înghițitură, simţi lichidul fierbinte 
coborându-i pe gât şi privi pe fereastră, fără să vadă, de fapt, nimic. 
Ross ridică furculița şi făcu nişte urme pe fața de masă. 

— Am luat cina cu Richard Tonkin. A cumpărat o afacere de 
construcții de ambarcaţiuni în East Looe, în parteneriat cu Harry 
Blewett. Afacerea a mers bine după izbucnirea războiului. 

— Ah... 

— El spune că au mai multe comenzi decât pot duce. 
Ambarcaţiuni mici... E o oarecare satisfacție să afli că cineva o duce 
bine. 

— Serios? 

Ross o privi pe soția lui: 

— Tu nu ai satisfacția asta? 

— Nu, deloc. 

— Îmi pare rău. 

— Şi mie. 

— Îţi verşi ceaiul, Demelza... 

— Da! răspunse ea, trântind intenționat ceaşca pe jos. 

O furie vie, amenințătoare, o cuprinsese acum. În clipele astea, ar 
fi fost în stare să-l ucidă şi pe Ross, nu doar pe Elizabeth. Era în 
stare să arunce cu toate tacâmurile în Ross, cuțite şi furculițe 
deopotrivă. Fără îndoială, în aceste clipe l-ar fi atacat cu cuțitul în 
mână. Nu mai rămăsese nici urmă de umilință şi blândeţe în ea 
acum. Era o luptătoare, iar această parte a ei ieşise la iveală. Se luptă 
cu ea însăşi, cu răsuflarea întretăiată, şi întâlni privirea lui cenuşie. 
Apoi făcu un gest brusc cu brațul, lovind ceainicul, carafa cu lapte, 
zaharnița şi două farfurii şi împrăştiindu-le pe toate pe podea. 

leşi din bucătărie. 

Ross nu se mişcă nici măcar un centimetru până ce Jane Gimlett 
nu veni alergând. 

— Vai de viața mea! Ce s-a întâmplat aici, domnule? Ceainicul e 
făcut țăndări. Şi covorul... 

Femeia se aplecă să strângă mizeria. 

— Mi s-a prins haina de masă. A smucit fața de masă cu totul. 
Păcat! 

— Dumnezeule! Chiar păcat! Unde e stăpâna? 

— A ieşit. Nu vrea să ia micul dejun în dimineața asta. 


Toată săptămâna, deasupra casei lor zăbovise un nor amenințător. 
Principiul după care Demelza se călăuzise toată viața, fără să 
conştientizeze neapărat acest lucru, fusese acela de a nu lăsa soarele 
să apună peste mânia ei. Dar cu mânia asta putea să intre şi în 
mormânt, ea fiind rezultatul unei răni care nu cunoştea leac. 

Nu că n-ar fi fost în stare să ierte. Nu ştia dacă el îşi dorea iertarea 
ei sau dacă avea vreo importanță cât de mică. Poţi ierta pe cineva că 
taie un copac, că sparge o vază scumpă, că arde un tablou; dar 
pentru obiectul distrus asta nu mai are nicio importanță. 

Se întâlneau doar la masă şi chiar şi atunci reuşeau să se evite, 
aşezându-se la masă prea devreme sau sosind prea târziu. Când se 
întâlneau, totuşi, vorbeau puțin şi în general despre aspecte legate de 

casă sau de fermă. Ross avea un pat aranjat în vechiul dormitor al lui 
Joshua, unde dormise Demelza în prima ei noapte acolo. După tot 
ceea ce se întâmplase, lui Ross i se părea imposibil să o deranjeze cu 
prezenţa lui sus; de cealaltă parte, Demelzei i se părea că fusese de 
ajuns un contact cu Elizabeth pentru ca Ross să-şi considere nevasta 
respingătoare. 

Faptul că până acum el nu făcuse niciun efort să o revadă pe 
Elizabeth era destul de surprinzător, deşi fireşte că nu era exclus ca 
el să fi mers acolo în fiecare zi, din ce ştia ea. Măcar continua să 
doarmă şi să mănânce la el acasă. Demelza ar fi preferat să moară 
decât să-l întrebe ce avea de gând. 

După acea ultimă izbucnire, acum era calmă, cu toate că furia n-o 
părăsise cu totul. Devenise un tovarăş uşor de recunoscut — mai rece, 
mai calculat, iar ea nu putea să-i ordone să plece. Şi nici nu voia. 
Uneori, după aceea, se gândise că doar furia resimțită atunci o mai 
ținuse în viață. Era drogul ei, la care apela ori de câte ori gândurile 
cotidiene deveneau imposibil de suportat. Ştia că el fusese ocupat 
toată săptămâna cu vânzarea utilajelor de mină. Câştigul era cam pe 
sfert din costul inițial. Pe Ross avea să-l doară atunci când utilajele 
începeau să dispară unul câte unul. Dar probabil atunci nu avea să 
mai fie prin preajmă. Joi sosi o scrisoare pentru el, pe care nu i-o 
arătă Demelzei. Dar în ziua următoare îi spuse: 

— O să fiu nevoit să lipsesc de acasă mâine-noapte. Plec la Looe şi 
nu pot să mă şi duc, să mă şi întorc în aceeaşi zi. Harry Blewett mi-a 
scris că vrea să mă vadă. 

— Aha. 

Deci asta era scuza pe care şi-o găsise! Faptul că el simțea nevoia 
să mintă făcea ca relaţia lor să decadă şi mai mult. De ce nu spunea 
pur şi simplu că se duce la Elizabeth? 

— Dacă vrei, poți citi şi tu ce spune. 

Probabil bănuind ce-i trecea ei prin minte, îi împinse scrisoarea 
peste masă. 

— Nu. 

I-o împinse înapoi, fără s-o citească. 

După vreo clipă sau două, el spuse: 

— Nu ştiu ce motive are. Probabil Richard Tonkin i-a spus deja că 
nu am bani să investesc în afacerea lui cu bărci. Mi-aş dori să-mi 
înapoieze banii pe care mi-i datorează deja. 

Demelzei îi stătea pe limbă să-i spună: „Ca să-i poți da apoi lui 
Elizabeth!” Dar până la urmă avea un simț al măsurii prea pronunțat 
pentru a da dovadă de meschinărie. 

Vineri după-amiază, un bărbat sosi călare de la Casa Werry, cu un 
mesaj verbal. Sir Hugh nu primise niciun răspuns la invitația sa. 
Căpitanul şi doamna Poldark puteau accepta invitația? Demelzei mai 
că-i veni să râdă. Sir Hugh şi petrecerea lui! Cui îi mai ardea de 
petrecere acum? Ei nu! lar Ross avea să fie plecat, petrecând pe cont 
propriu. Va petrece cu Elizabeth. Poate era mai bine să propună ca 
Ross să rămână cu Elizabeth, iar ea, Demelza să facă pereche cu 
George Warleggsan. 

Nu ştia dacă Ross intenţiona să ajungă sau nu şi în Looe, dar ştia 
că el avea să-şi petreacă ultima parte a sfârşitului de săptămână la 
Trenwith, în braţele lui Elizabeth. Cu siguranță, nu s-ar deranja să 
participe la o recepție şi la un bal. Singurul lucru de care îi păsa era 
recepţia lui Elizabeth. Demelza se întrebă dacă Ross folosea cu 
Elizabeth aceleaşi cuvinte de alint pe care le folosea uneori cu ea. 
Fără îndoială că Elizabeth avea să fie dezmierdată de noul ei iubit. În 
sfârşit, după atâta amar de vreme, obținuse ceea ce-şi dorise. Îl 
primea cu brațele deschise în propriul ei pat. Delicată ca o floare de 
crin, în brațele lui. Aristocrată, de rasă nobilă şi pe deasupra şi 
distinsă, aşa cum Demelza n-ar putea fi vreodată. O femeie cu o 
tradiție familială de opt sute de ani cunoştea, probabil, diverse 
finețuri în materie de iubire, finețuri despre care o fiică de miner nu 
avea habar. Era imposibil ca, după o asemenea legătură, Ross să 
revină la o femeie de rând. Imposibil! Imposibil! Putea merge pe 
drumul lui, în timp ce ea se ofilea de dor acasă şi muncea din greu ca 
să-i crească copilul şi umbla prin bălegarul de la fermă. 

Putea, nu? O lumină vie ca o flacără o învălui pe Demelza şi 
aprinse dintr-odată toate colțurile întunecate ale sufletului ei. 
Căpitanul Poldark nu putea participa la petrecerea lui Sir Hugh 
Bodrugan. Dar doamna Poldark putea! O doamnă Poldark fără 
restricții. O doamnă Poldark hotărâtă să se răzbune pe soțul ei şi să- 
şi aline propriile răni, să-şi hrănească propriul orgoliu în singurul 
mod în care o putea face în momentul acesta. Ross n-avea decât să-şi 
asume consecințele situației pe care el însuşi o crease! 

Îi comunică mesajul dorit lacheului care aştepta şi îl urmări apoi 
traversând valea înapoi, pe calul său. Lumina aceea încă îi mai 
licărea jucăuşă în minte, iar Demelza ştia că nu avea să se stingă 
prea curând. Începu să se pregătească pentru vizita de sâmbătă. 

Capitolul 27 


Casa Werry fusese construită pe timpul domniei lui Eduard al IV- 
lea29, când afacerile familiei Bodrugan erau foarte prospere. Mai 
târziu, când foamea de putere a lui Richard30 ruinase cauza casei de 
York, ramura principală a familiei, casa Gorran Bodrugan, se 
năruise; pe de altă parte, casa Werry Bodrugan, cealaltă ramură a 
familiei, reuşise să intre în grațiile curții regelui Henricâ! şi astfel îşi 
păstrase moştenirea. Acum, neamul lor dispărea de voie. Nici lui Sir 
Hugh, nici mamei sale vitrege nu le păsa de aparențe. Țineau 
servitori să le satisfacă nevoile, dar preferau să trăiască în dezordine. 
Le plăcea să-şi târşâie picioarele prin casă în cizme pline de noroi, pe 
care să le arunce apoi te miri unde după ce le dădeau jos. Iar Sir 
Hugh spusese la un moment dat că vederea unei camere curate sau a 
unei podele lustruite îi amintea de bunicul lui, pe care încerca să-l 
uite. 

Dar fuseseră făcute nişte eforturi pentru a înfrumuseța locul 
pentru seara petrecerii. Peluza fusese tunsă, o parte dintre tavane şi 
pereți fuseseră curăţaţi, iar cele mai multe din animalele ciudate ce 
alcătuiau menajeria fuseseră evacuate şi grupate în două încăperi. 
Dacă nu erai foarte atent la detalii sau dacă acordai mai multă 
atenție companiei tale decât scaunului pe care stăteai, întreg decorul 
putea trece drept în regulă. 

Cam cea mai mare încăpere din casă era holul, iar acesta avea un 
planşeu din dale, un şemineu generos, un podium la unul din capete 
şi o grindă în consolă. Jumătatea de jos a pereților, sub ferestre, era 
acoperită cu  tapițerie mâncată de molii, iar deasupra erau 


29 Rege al Angliei, între 1461-1470 (prima domnie) şi 1471-1483 (a doua 
domnie), provenind din Casa de York. (n.tr.) 

30 Richard Neville, conte de Warwick, cel mai apropiat consilier al lui 
Eduard al IV-lea, supranumit şi Făcătorul de regi sau Eminenţa cenuşie. În 
speranța de a prelua frâiele puterii din umbră, contele de Warwick încearcă 
să îl determine pe Eduard să încheie o alianță prin căsătorie cu Franța, o 
altă mare putere europeană. Eduard se căsătorise însă în secret cu văduva 
unui simpatizant al Casei de Lancaster. Această căsătorie secretă duce la o 
serie de intrigi care, în final, determină înlăturarea lui Eduard de la tron, în 
octombrie 1470. (n.tr.) 

31 Henric al VI-lea, rege al Angliei, predecesor al lui Eduard al IV-lea 
înainte de prima domnie (1422-1461) şi succesor la tron al acestuia în 
scurta perioadă în care a fost înlăturat de la tron (octombrie 1470 - aprilie 
1471). Reprezentant al Casei de Lancaster. (n.tr.) 


— 251 — 


numeroase candelabre, care, de regulă, nu erau aprinse. În această 
încăpere urma să aibă loc balul. 

Din fericire pentru Demelza, decizia de a merge, mai ales într-o 
asemenea stare de spirit, fusese luată cu foarte puţin timp înainte şi 
îi rămăsese foarte puțin timp pentru a se pregăti. Altfel, ar fi avut 
mari dileme în privința ţinutei. Avusese destul de multă prezență de 
spirit pentru a rezolva problema transportului înainte de a-l lăsa să 
plece pe lacheul venit cu o zi înainte pentru a confirma invitația. 
Ştiind că Ross avea să plece cu Darkie, Demelza îi trimisese un mesaj 
lui Sir Hugh, rugându-l să-i trimită un cal şi un îngrijitor; iar Sir 
Hugh îi trimisese calul şi îngrijitorul cerut pe la ora cinci. Aşa că 
Demelza ajunse la Casa Werry într-o manieră elegantă, fiind urmată 
de un bărbat în livrea, călare pe un alt cal, care îi ducea bagajul. 

Aleea din fața Casei Werry dădea înspre o stradă destinată 
trăsurilor, aşa că, în general, oaspeţii care veneau dinspre părțile 
centrale şi de sud ale ținutului sosiseră cu trăsura. Ora şase era, în 
mod evident, de bonton, pentru că Demelza trebui să-şi aştepte 
rândul înainte să poată ajunge la uşa de la intrare, răstimp în care în 
jurul ei se ridicară numeroase monocluri întrebătoare. Suportă cu 
răceală privirile iscoditoare, rămânând demnă în şa, cu spatele drept, 
în costumul ei negru de călărie şi... pălăria cu trei colțuri. 

Hugh şi mama lui vitregă stăteau chiar în pragul uşii de la intrare; 
fuseseră atraşi în hol de o discuţie interesantă cu John Treneglos 
despre răpciuga cailor. Demelza intră imediat în urma domnului şi a 
doamnei Nicholas Warleggan şi auzi scuzele prezentate de domnul 
Warlesgan: George avea treburi foarte urgente, drept pentru care le 
transmitea complimente gazdelor şi îşi cerea scuze pentru absenţă. În 
spatele ei, era o pereche pe care o recunoscu vag: Lord şi Lady 
Devoran. Lordul Devoran era unul dintre prietenii lui Ross. 

Sir Hugh veni la ea, exclamând: 

— Ha! Carevasăzică, stimată doamnă, ai avut curaj să te laşi în 
grija mea şi ţi-ai abandonat soțul acasă, la gura sobei. Bravo! Bravo! 

— Da, Sir Hugh. Eu aş fi zis că nu mai e vremea de stat la gura 
sobei. 

— Şi nici nu e, draga mea. Aici îți dau dreptate. Dar să fiu al naibii 
dacă în weekendul ăsta nu avem parte de o adunare foarte 
respectabilă! Sau, cel puțin, mulți dau impresia asta, de la distanță. 
Vei fi în siguranţă cu noi aici, doamna mea, te asigur. 

— Tocmai de-asta mi-era mie teamă! spuse Demelza. 

Bărbatul chicoti sec, privind-o cu ochii lui negri ca două mărgele: 

— E reconfortant să te aud spunând asta, chiar dacă ştiu că nu 

vorbeşti serios. Respectabilitatea mă plictiseşte de moarte şi mă 
gândesc că în weekendul ăsta vor fi momente când voi fi foarte 
bucuros să mă retrag. Nu ţi-am promis nişte bârfe indecente? Ba ți- 
am promis. Şi mă voi ţine de cuvânt! Ne strecurăm undeva într-un 
colț şi... 

Hughie! îl strigă mama vitregă. A sosit domnişoara Robartes cu 
doctorul Halse. Mergi şi condu-i! Ce naiba, nu pot să fiu în acelaşi 
timp peste tot! 

În timp ce era condusă către camera ei pe coridorul cu podele 
scârțâitoare de la etaj, Demelza se gândi că ar trebui să fie amețită 
bine de băutură înainte să se arunce în braţele lui Hugh Bodrugan. 
El mai încercase să facă dragoste cu ea în Bodmin, iar Demelza mai 
simțea şi acum furnicături de dezgust, numai când se gândea la 
momentele acelea. 

Fără îndoială, ăsta era mereu necazul cu nevestele nedreptăţite: 
dorința de răzbunare era prezentă, dar nu şi metoda de a o duce la 
bun sfârşit. 

Dormitorul în care fusese condusă era mare şi cu tavanul jos, avea 
grinzi grele şi pereți lambrisaţi. Rămasă singură, Demelza se duse 
imediat la fereastră şi o deschise larg, înainte de a începe să-şi 
despacheteze rochia. Fereastra dădea spre o parte laterală a casei şi 
oferea vedere peste două pajişti în pantă, către o lizieră de fagi. 
Copacii erau abia înfrunziți, cu frunzele de un verde crud, decolorate 
în bătaia soarelui precum mătasea marmorată. Pajiştea era tăiată în 
două de o potecă largă, mărginită de două ziduri joase şi străjuită de 
statui, multe dintre ele lăsând să se vadă efectele vântului şi vremii. 

Pe poteca aceea venea acum Malcolm McNeil, căpitanul 
regimentului Scots Greys. 


Preferințele lui Sir Hugh trădau numai rareori o aplecare spre 
convențional; şi, de vreme ce urma să aibă loc un bal, el era de 
părere că balul trebuia să înceapă cât mai repede cu putință şi să 
dureze cât mai mult cu putință, astfel încât nimeni să nu se poată 
plânge că nu-şi scosese pârleala. De asemenea, Sir Hugh voia să-şi 
scoată cheltuiala cu orchestra. În plus, nici el nu se pricepea prea 
tare la pretențioasele menuete şi gavote, aşa că, dacă reuşea să scape 
de ele înainte de supeu, puteau apoi să se concentreze cu toţii la 
contradansuri, unde toată lumea putea să se înfierbânte, să transpire 
şi să se distreze în voie. 

Demelza rămase intenționat în camera ei un timp. O servitoare îi 
aduse o ciocolată caldă, iar ea se aşeză în rochia ei de casă din batist, 
sorbind uşor şi bucurându-se de privelişte. Nu avea niciun fel de 
planuri şi nu se gândea la nimic. Nu se gândea nici la Ross şi 
Elizabeth, nici la Sir Hugh şi nici la căpitanul McNeil. Era asemenea 
unui căpitan de vas înainte de bătălie, lipsit de orice emoție şi de 
orice teamă, complet detaşat de tot ceea ce fusese şi de tot ceea ce ar 
fi putut urma. 

Pe la şapte începu să se îmbrace, curățându-şi trupul cu buretele 
şi punându-şi lenjerie de corp curată şi mai subțire. Oricum, n-ar fi 
putut purta prea multe pe sub rochia aceasta pe care Ross i-o 
cumpărase pentru Balul Aniversar din '89, şi pe care n-o mai purtase 
niciodată de atunci. Silueta ei se modificase foarte puțin între timp, 
dar rochia i se părea acum o idee mai strâmtă în partea de sus şi 
puţin mai lărguţă în talie. Îşi puse singura pereche de ciorapi de 
mătase pe care o avea — cadou de la Verity, cu ocazia Crăciunului din 
'91 —, bucurându-se de senzația mătăsii pe piele. 

Hotări să-şi aranjeze părul - sau măcar să încerce - aşa cum i-l 
aranjase servitoarea familiei Warleggan cu patru ani în urmă, 
ridicându-l grămadă în creştet şi lăsând doar nişte şuvițe răsucite să 
cadă în dreptul urechilor şi puținul breton să se onduleze în voie. 
Nicio servitoare nu venise să o ajute şi pentru asta se simți 
recunoscătoare. Nici pe măsuța de toaletă nu erau niciun fel de 
farduri, dar îşi adusese de acasă pudra şi rujul - cadou de la Verity, 
pentru Crăciunul din '92 - şi le folosi cu măsură, după care îşi lungi 
sprâncenele cam cu doi centimetri fiecare. 

După ce termină cu toate acestea, începu în sfârşit să se chinuie 
să îmbrace rochia. I se păru ciudată căldura brocartului de argint fin. 
Se văzu apoi nevoită să se contorsioneze în fel şi chip ca să îşi încheie 
rochia, dar în cele din urmă reuşi. Apoi se privi îndelung în oglindă şi 
trase concluzia că ar fi putut trece pe lângă ea însăşi pe stradă, fără 
să se recunoască. Se mai privi o dată în oglindă. Felul în care arăta 
acum nu îi trăda oare intențiile mult prea ostentativ? Oare aşa 
arătau femeile decente? Cântărind lucrurile la rece, decise că da. 

Afară, pe coridorul prăfuit şi întunecat, îi ajunseră la urechi 
primele acorduri muzicale. Aşadar, nu cobora prea devreme. Balul 
începuse. Dans — sau cel puțin muzică -— înainte de ora opt, în timp ce 
soarele era încă pe cer, iar păsările ciripeau. La sfârşit de mai, ar fi 
fost mai potrivit să se danseze afară, pe pajişte. Regretă din tot 
sufletul că nu pusese în bagaje şi o sticlă de vin de Porto. Ca să aibă 
suficient sânge-rece pentru a le ține piept tuturor. 

În casa asta, scările nu coborau direct în holul cel mare, ci într-un 
hol mai micut din partea din spate a casei, aşa că fu scutită de 
chinul de a cobori în văzul tuturor. În timp ce cobora, John Treneglos 
se afla la baza scărilor şi o observă imediat. Vecinul Treneglos, fiul cel 
mai mare al stăpânului Casei Mingoose, acum pe punctul de a deveni 
el însuşi stăpânul casei; un bărbat la vreo 35-36 de ani, cu pistrui, 
lipsit de grație şi cu părul de culoarea nisipului. 

— Nu-mi vine să cred, doamna Demelza! Ei! Unde v-aţi ascuns în 
ultima vreme? 

Tonul lui ca de trompetă atrase atenția tuturor, iar Demelza îşi 
spuse că trebuie să fie atentă. Nu avea vreo simpatie deosebită 
pentru John Treneglos şi încă şi mai puțin pentru Ruth, soția 
acestuia, care încerca întotdeauna să o pună la punct; dar cunoştea 
foarte bine sentimentele lui John față de ea. Nu se făcea să repete 
scena de acum patru ani, de la Sala de Consiliu, unde, îmbrăcată în 
aceeaşi rochie ca acum şi purtându-şi părul în acelaşi stil, făcuse 
patru sau cinci bărbați mai-mai să se ia la bătaie pentru ea. Şi asta 
în condiţiile în care atunci nu-şi dorea decât să fie politicoasă şi 
îndatoritoare. 

Bărbatul urcă câteva trepte şi întinse brațele către ea: 

— Îmi dați voie să vă conduc în sala de bal, nu-i aşa? Şi îmi 
acordați primul dans? La fel ca data trecută! Istoria se repetă! Mi-ar 
face plăcere să-i stric planurile soțului dumneavoastră măcar de data 
asta! El unde e? 

Demelza îi întinse mâna: 

— A trebuit să plece. Soția dumneavoastră unde este? 

— Gravidă, ca de obicei. Şi i se apropie sorocul, altfel n-ar fi ratat 
ocazia sub nicio formă! O ştiţi doar! Oricum, pică de minune! La 
naiba, nu poate fi decât mâna Providenţei! 

— La naiba, eu cred că nu! spuse Demelza. 

Bărbatul râse din toată inima, după care intrară împreună în sala 
de bal. 

Primele ore ale balului îi lăsară Demelzei o impresie vagă şi 
confuză. La început, avusese nevoie, mai mult decât de orice altceva, 
de un stimulent, care să o calmeze şi să o ajute să-şi recapete 
stăpânirea de sine; i se păru că trecură ore bune până când cineva să 
i-l ofere. Se nimeri să fie nişte vin cu gust sec, care nu-i plăcu deloc. 
Până la urmă însă, băutura avu efectul dorit. 

Şase instrumente în orchestră - trei viori, o tobă mică, un cimpoi 
şi un corn francez. Dirijorul, care era, totodată, şi unul din violonişti, 
era cel mai rotofei om pe care îl văzuse Demelza vreodată; totul la el 

era rotund - de la ochelarii cu rame de aur, la burta pe care îi atârna 
ceasul de aur. Coada fracului nu-i stătea o clipă locului. Ea ţinea 
ritmul asemenea unui metronom şi nu se lăsa îmblânzită decât 
atunci când bărbatul se aşeza pe ea, în timpul pauzelor foarte scurte. 

Toţi cei cincizeci de oameni umpleau încăperea care fusese 
decorată cu liliac şi narcise. Sir John Trevaunance era prezent, dar 
nu şi Unwin. Domnul Ray Penvenen era, de asemenea, acolo, deşi nu 
dansa şi părea foarte palid şi sobru în mijlocul întregului tablou. 
Robert Bodrugan, singurul nepot şi presupus moştenitor al lui Sir 
Hugh, venise şi el, iar Demelza îi acordă două dansuri în prima parte 
a serii. Toată familia Teague, trei reprezentanți ai familiei Boscoigne 
şi Richard Treneglos, al doilea frate al lui John, şi Joan Pascoe, fiica 
bancherului. Dar nu şi Dwight Enys. Şi William Hick, domnul şi 
doamna Barbary, Peter St Aubyn Tresize, venerabila doamnă Maria 
Agar, Lady Whitworth şi fiul acesteia, care era acum pastor, doamna 
Carruthers şi alte câteva zeci de persoane. 

O persoană foarte uşor de remarcat în mulțimea prezentă era o 
femeie înaltă şi frumoasă, distinsă, îmbrăcată în negru, cu multe 
brățări şi podoabe fără valoare, care zăngăneau la fiecare mişcare a 
femeii. Abia când o văzu la brațul lui Sir Hugh Bodrugan, Demelza 
reuşi să o identifice ca fiind faimoasa Margaret Vosper, cu care Sir 
Hugh se însoțise de douăsprezece luni încoace. În cursul serii, cei doi 
veniră la ea, iar Sir Hugh spuse: 

— O cunoşti pe prietena mea, doamna Vosper, stimată doamnă? 
Dânsa este doamna Ross Poldark. Voi două sigur aveți ceva în 
comun. Amândouă sunteți femei frumoase şi e suficient să-i faceți un 
semn discret unui bărbat ca să vă cadă la picioare, aşa-i? Sau poate 
că deja v-aţi cunoscut? 

Margaret râse pe o voce zgomotoasă, gravă, de contralto: 

— Pe ea n-o cunosc prea bine, dar, într-un fel sau altul, am avut 
de-a face cu toți bărbaţii Poldark. Poate că avem în comun mai multe 
decât îți imaginezi, Hughie! 

Sir Hugh râse pe înfundate, iar sufletul Demelzei se strânse. Nu 
punea la îndoială insinuările femeii: se potriveau de minune cu 
perfidia lui Ross. 

— Aveţi un avantaj asupra mea, doamnă, răspunse ea. Dar 
presupun că asta era înainte să mă nasc eu. 

Sir Hugh începu să râdă cu şi mai multă poftă. 

— Sper că îți place balul, doamnă. Mărturisesc că nu te-am văzut 
stând prea mult. 

— E un bal foarte frumos, Sir Hugh, iar eu nici nu aveam idee că 

sunt atâția bărbați frumoşi în Cornwall! Noroc că dumneavoastră nu 
trebuie să vă temeți de concurență! 

Sir Hugh îşi scoase din buzunar cutia cu tabac şi o lovi uşor, 
ascunzându-şi expresia de Margaret. 

— Toată discuţia asta simandicoasă mă deprimă, spuse Margaret 
cu un căscat. Am îngropat doi soți şi am jucat rolul de văduvă pentru 
alți câţiva - nu dau nume - şi n-am văzut niciodată rostul pentru 
care lumea insistă să bată câmpii. Dacă simţi o atracție față de 
cineva, du-te şi întreabă: da sau nu? Şi gata! 

— O metodă foarte practică, spuse Demelza. 

— Practică şi onestă, spuse Margaret. Şi bărbatul, şi femeia ştiu 
clar la ce să se aştepte în cazul ăsta. 

— Ea ştie la ce ar putea să se aştepte, interveni Sir Hugh cu o voce 
tunătoare. 

— Nu credeţi, spuse Demelza recalcitrantă, că există destule 
argumente pentru puțin mai multă delicateţe în dragoste? Eu prefer 
mai degrabă să mai aştept până iau o decizie. Chiar dacă 
dumneavoastră vi se pare că bat câmpii, prefer să fac asta decât să 
dau apoi în toate gropile pe care le întâlnesc în cale! 

Din fericire, John Treneglos îşi făcu apariţia chiar atunci şi o 
revendică pe Demelza, iar Margaret îl luă deoparte pe Sir Hugh şi 
curând îi recâştigă toată atenţia. 

Dar Demelza fu cea pe care Sir Hugh o conduse la supeu. 


x 


Nu-l văzuse deloc pe Malcolm McNeil în prima parte a serii. De 
fapt, el nu se aflase deloc în încăpere; dar când o zări, în sfârşit, 
bărbatul traversă rapid camera, făcându-şi loc între Peter Tresize şi 
locotenentul Carruthers, care discutau cu ea. 

— Ce surpriză, doamnă Poldark! N-am ştiut că sunteți aici! O 
surpriză nemaipomenită pentru ultima mea noapte aici! Când îmi 
faceți plăcerea unui dans? Sunteţi angajată pentru supeu? 

— Da, îmi pare foarte rău. 

— Şi pentru dansurile de dinainte? 

— Sunt deja la cel de-al cincilea. 

— După supeu atunci? Primul dans? 

— Foarte bine. Primul să fie! 

— Păi nu-i corect, stimată doamnă! interveni Tresize. La acela 
tocmai vă invitasem eu. 

— ÎL rezervasem pentru căpitanul McNeil. Îmi pare sincer rău, 

domnule Tresize. Poate al doilea? 

— Al doilea, atunci. 

— Iar eu îl vreau pe al treilea, spuse locotenentul Carruthers. Am 
auzit că al treilea ar fi un ecossaise. 

— Cred că, dacă acela este dansul, ar fi mai indicat să-l dansez cu 
un scoțian. Asta dacă binevoieşte să mă invite... 

— Cu mare plăcere, stimată doamnă, spuse McNeil, răsucindu-şi 
mustața nervos. Şi multe altele, cu voia dumneavoastră. 

Demelza se gândi la filosofia lui Margaret. 

— Cereţi-mi ce doriți, domnule, cu condiția să-mi cereți acum. 

— Primul, al treilea, al cincilea, al şaptelea, şi toate cele care 
urmează, dacă mai urmează. 

— Eu cred cu tărie că va mai fi şi o continuare, spuse Demelza. 

— Mie asta îmi miroase deja a lăcomie, interveni Tresize. Şi n-ar 
trebui să încurajați lăcomia, stimată doamnă. Ea dă naştere şi la alte 
pofte. 

— Căpitanul McNeil spune că pleacă mâine. Sau aşa am înţeles. 
Mă gândesc că i se pot acorda nişte favoruri speciale din acest motiv. 

— Sunteţi extrem de amabilă, doamnă Poldark! 

Mai târziu, când Sir Hugh o conduse la supeu, Demelza realiză că 
toată istoria de acum patru ani se repeta, numai că ea ținea acum 
mai bine lucrurile sub control. Conştientizarea acestui fapt avu darul 
să o îmbete mai tare decât vinul acela franțuzesc slab. 

Dar era absolut necesar să continue să bea cu moderație, nu 
suficient pentru a se îmbăta, dar suficient cât să-şi mențină starea 
actuală - şi asta nu doar din motive de păstrare a aparenței de calm 
şi încredere. În sufletul ei, în cele mai ascunse cotloane ale sufletului 
ei, dezolarea care se instalase de aproape o săptămână nu suferise 
nicio modificare. Nimic din ce ar fi putut face în seara asta nu putea 
să schimbe lucrurile. Margaret n-avea decât să pună sare pe rană în 
continuare - nici măcar asta nu mai conta prea tare. Demelza 
pierduse deja tot ce era de pierdut. Potrivit comparațţiei făcute chiar 
de ea, era acum asemenea unui creştin care îl pierduse pe 
Dumnezeu, un credincios devenit ateu, care cunoştea alinarea şi o 
libertate fără egal, încercând să se bucure de convingerile vechi de 
care se lipsise la un moment dat, conştientă de vântul puternic al 
libertăţii şi ferm hotărâtă să profite la maximum de ele; dar în 
profunzimile sufletului ei era pierdută, iremediabil pierdută. 

Capitolul 28 


Cina fusese extrem de bogată, iar după cină, pentru a da 
mâncarea jos, lumea dansează. Cu burta plină de bunătăți şi amețiți 
de vin, chiar şi cei mai respectabili membri ai adunării se relaxară. 
Demelza fu surprinsă să vadă cum se dezlănțuie lumea bună. În 
naivitatea ei, crezuse întotdeauna că lordul Cutare şi Onorabila 
Doamnă Cutărescu, prin virtutea titlurilor lor, ar fi trebuit să danseze 
doar menuete şi gavote. Ei bine, ei nu erau de aceeaşi părere. Prin 
urmare, să fi văzut perucile cum săltau şi fustele cum se roteau, în 
timp ce posesorii lor țopăiau cu pofta de viață a aborigenilor din 
Borneo. Unele dintre femeile mai îndrăznețe, urmând tendințele 
modei actuale, foarte decoltate, nu erau departe de a renunţa cu totul 
la decență. Iar dacă Demelza ar fi urmărit totul de la distanță, şi-ar fi 
făcut o grămadă de griji pentru ele. Dar aşa îşi făcea griji pentru ea 
însăşi, temându-se din când în când ca nu cumva vreun picior mai 
stângaci să calce pe frumoasa ei rochie sau vreo mână neatentă să i- 
o smulgă de pe umeri. 

Nu putea nega că, într-un fel, îi plăcea atmosfera. Adora să 
danseze; iar acum, că Malcolm McNeil era tot timpul în preajma ei, 
putea încuraja un bărbat fără ipocrizie - sau fără prea multă 
ipocrizie. 

Într-o pauză fără suflu şi cu fluturări de evantaie dintre un galop 
şi un Sir Roger de Coverley32, Demelza întrebă: 

— Şi chiar plecați mâine, domnule căpitan McNeil? 

— O, da, plec mâine, într-adevăr. Ar fi trebuit să plec de joi, dacă 
nu apărea o problemă cu corespondența. La momentul respectiv m- 
am supărat teribil, dar acum cred că la mijloc nu putea fi decât mâna 
Providenţei. Mi-aţi putea face o favoare în seara asta şi să-mi spuneți 
pe nume, Malcolm? 

McNeil primise atât de multe încurajări, încât decise, în sfârşit, să 
preia frâiele din mâinile Demelzei. 

— E posibil să mă înşel, spuse ea, dar nu aşa îl chema pe unul 
dintre regii Scoției? 

— Nu doar pe unul. Observ că eşti bine informată cu privire la 
istoria Scoției, Demelza. 

— Mai citesc uneori. Sunt sigură că asta te surprinde. Probabil îţi 
imaginezi că nu fac altceva decât să mulg vacile, să hrănesc porcii, să 
am grijă de copii şi să coc pâine. 


32 Dans popular englezesc şi scoţian. (n.tr.) 

— Nu, nu, te asigur că nu e aşa. 

— În cazul ăsta, mulțumesc pentru asigurările oferite. Ştii, cred că 
doar doi bărbați mi-au mai spus Demelza până acum: soțul meu şi 
verişorul prin alianță. 

— Şi tatăl tău? 

— A, el nu mi-a spus niciodată aşa, din câte îmi aduc aminte. 
Când era în toane bune mă numea pur şi simplu „fiică-mea”, iar când 
era în toane proaste, folosea un apelativ pe care, de vreme ce acum 
sunt o doamnă, l-am uitat demult. 

McNeil râse cu poftă şi aproape că opri orchestra cu râsul lui. 

— O, n-ai decât să râzi, Malcolm, dar aşa e! Acum, spune-mi ceva 
despre tine. Câte doamne ti-au spus Malcolm până acum? 

— Poftim? Bărbatul se uită la ea îndelung, cercetându-i privirea 
directă şi întunecată, încredințat fiind că femeia urma să izbucnească 
în râs. Deşi nu găsi nimic care să-i confirme suspiciunea, tot nu se 
lăsă convins în totalitate. Au fost câteva, mărturisesc, recunoscu el. 
Puţine însă, dacă luăm în calcul tentațţiile vieții de soldat. Sunt greu 
de satisfăcut, cum îmi imaginez, de altfel, că eşti şi tu. Am fost 
educat să nu-i admir decât pe cei mai buni, ceea ce implică nişte 
constrângeri, după cum probabil ştii. Fără îndoială, există şi 
avantaje, pentru că, atunci când se iveşte ocazia... 

— Ce ocazie? 

Bărbatul râse: 

— Să i te adresezi unei femei pe numele de botez este primul semn 
de afecțiune. E ca şi cum... ca atingerea a două mâini care nu poartă 
mănuşi, ca şi cum ai ajuta-o să treacă un pârleaz, ca şi cum ai primi 
un zâmbet care trădează ceva mai mult decât o simplă prietenie. Îmi 
place foarte mult numele tău, Demelza. De unde îl ai şi ce înseamnă? 

— Îl am de unde presupun că îl ai şi tu pe al tău, Malcolm - de la 
mama. Habar n-am cum l-a ales. Un ţigan bătrân care a venit odată 
la uşa noastră mi-a spus că în limba vorbită în vechime în Cornwall 
însemna „dulceața ta”. Dar era un bătrân care nu ştia carte şi nu 
cred că ştia ce spune. 

— „Dulceaţa ta...” Foarte potrivit. Deşi cred că aş fi fost mai fericit 
dacă însemna „dulceața mea”. 

— Dacă aş fi ştiut că folosirea acestor nume de botez are atâtea 
înțelesuri - adică, aşa cum spui —, mi-ar fi fost teamă să te las să-l 
foloseşti în voie pe al meu. 

— Dar de ce spui asta? N-ai spus oare atunci când ne-am întâlnit 
în seara asta că îți pot cere tot ce doresc? 

Demelza zâmbi privindu-l drept în ochi: 

— Nu cred că am folosit eu cuvântul „tot”. 

— Cu siguranţă există un „tot” în dorințele mele. 

Niciunul dintre ei nu mai spuse nimic vreme de câteva clipe. Apoi, 
înainte ca ea să apuce să formuleze un răspuns potrivit, cineva veni 
către ei, zicând: 

— Cred că acesta este dansul nostru, stimată doamnă. 

Şi o luă de lângă McNeil. 

Dar McNeil, după ce ajunsese atât de departe, nu avea de gând să 
se lase înlăturat prea uşor. Era ofițer de cavalerie şi de aici încolo ştia 
ce are de făcut, pas cu pas. Aşa că, atunci când veni rândul 
următorului lor dans, îi propuse Demelzei să iasă pe terasă, pentru o 
gură de aer. Acolo, mai erau alte câteva perechi. Lungul amurg se 
stinsese deja, iar noaptea căzuse întunecată, fără urmă de lună sau 
stele. Făcură câțiva paşi în sus şi în jos, iar gâtul şi umerii ei se 
întrezăreau, vag, în întuneric. Discutară câteva minute, după care ea 
începu să tremure. 

— Ţi-e frig, draga mea? o întrebă el, cuprinzându-i imediat umerii 
cu brațul. lartă-mă, îți aduc un şal. 

— Nu am, spuse ea, eliberându-se uşor. Nu mi-am adus, pentru 
că n-am avut niciodată unul. Dar nu mi-e frig. A fost doar aşa... o 
senzație. 

— Descrie-mi-o. 

— O, n-aş putea. E o vorbă veche în Cornwall, „scuturătură”, e cea 
mai apropiată descriere. Dar senzația a dispărut, deci hai să lăsăm 
asta, mai bine. 

Demelza nu avusese niciodată parte de genul ăsta de atenţie, nici 
măcar din partea lui Ross. Iar asta o impresionă, deşi făcu eforturi să 
rămână în continuare detaşată. 

— Mare noroc am avut să fiu reținut aici încă două zile! spuse el. 
Văd eu bine că n-ai fi dus lipsă de atenţie în seara asta; ceilalți 
bărbați abia aşteaptă un pretext să-ți dea târcoale; dar socotesc — 
sper! — că ceilalți nu ar fi fost pe gustul tău. 

— N-ar fi fost pe gustul meu, admise ea. Ţi-ai revenit după rana 
aceea? Ştiu că e târziu să întreb, dar... 

— Destul. Uite! Bărbatul întinse brațul: E ca nou! Iar rana a 
meritat cu prisosință. Pentru că aşa te-am cunoscut pe tine. 

Ajunseră la capătul terasei şi se opriră. Ea făcu o mişcare pentru a 
se întoarce, dar el rămase pe loc. Acum e acum! se gândi ea. El 
apleacă capul să mă sărute. Ei bine, am căutat-o cu lumânarea! M- 
am întrebat adesea cum o fi cu mustăţile acelea... Acum ştiu... Oare 
eu sunt asta care se uită acum la părul bărbatului ăsta străin, care 

are mâinile şi buzele lipite de mine? Acum e momentul să dau înapoi. 
O, Doamne, ce sărut lung, parcă îmi place şi nu-mi place în acelaşi 
timp. O, nu, asta nu sunt eu; eu sunt acasă, lângă foc, iar Jeremy 
doarme sus şi Ross... Ross este în brațele lui Elizabeth... 

Când în cele din urmă el îi dădu drumul, Demelza se sprijini cu 
spatele de balustradă şi se uită în jur, deşi oarecum tardiv, să vadă 
dacă îi văzuse cineva. Dar în jurul lor era doar beznă. Trase aer în 
piept, cu întârziere, şi îşi duse o mână nesigură la păr. Era un bărbat 
solid, poate nu la fel de înalt ca Ross, dar mai voinic, mai robust. Şi 
nu era vreun amator. 

— Încă de când te-am întâlnit prima dată, din momentul acela, 
care era cu mulți ani în urmă, am visat să fac asta. Of, e o adevărată 
fericire pentru mine... 

— Of, spuse ea. Mă bucur că ţi-a plăcut. 

— Mare cochetă mai eşti! Dar aşa se întâmplă mereu cu oamenii, 
Demelza. Realizarea unei dorințe duce la o dorință şi mai mare, şi 
mai mare, până când... 

— Până când nu mai rămâne nimic de dorit. Şi ce se întâmplă 
atunci, Malcolm? 

— Ce se întâmplă atunci? Păi aş spune că un om şi-a îndeplinit cel 
mai mare vis. Sugerezi cumva că asta e puțin lucru? Eu nu aşa văd 
lucrurile. Şi sunt absolut convins că în cazul de față nu va fi aşa. 

— Şi cu mine cum rămâne? 

— Nu aş fi o dezamăgire. Crezi că ar fi posibil? 

Capetele lor erau încă apropiate, la doar câțiva centimetri unul de 
celălalt. Discuţia scăpase complet de sub control, o luase dintr-odată 
razna. În clipa asta, Demelza nu mai ştia cum să reacționeze astfel 
încât să readucă lucrurile pe un făgaş normal. 

— Cred că mai bine intrăm. Cred că e prea cald aici, afară. În sala 
de bal ne mai răcorim puţin. 

— Şi nu-mi spui nicio vorbă de încurajare înainte să plecăm? 

— Eu aş zice că au fost multe cuvinte de încurajare. Sau nici nu 
ştiu cum le-ai putea numi altfel... 

—  Încurajare, da, spuse McNeil încrezător. Dar nu vrei să- 
mplineşti promisiunea aceea din privirea ta, draga mea? Poate mai 
târziu. Mai târziu în seara asta. Care e camera ta? Demelza... 

Şi acum ce mai aştepta? Nu de-asta venise oare la bal? Nu era asta 
singura cale de a se răzbuna pe Ross? Nu se gândea ea oare cu 
amărăciune acum câteva ore că nu exista niciun bărbat pe care să-l 
aleagă? Într-un asemenea context, imaginea lui Sir Hugh o umplea 
de repulsie. La fel şi cea a lui John Treneglos. Dar iată-l pe McNeil — 

bărbat chipeş, destul de atrăgător, dornic şi tandru. Şi urma să plece 
a doua zi. Ce putea oare să-şi dorească mai mult? Doar dacă nu 
cumva toată împotrivirea ei, toată rebeliunea nu fusese decât 
răsuflarea goală a atâtor vorbe pline de furie, vorbe rostite pentru ea 
însăşi, dar niciodată crezute cu adevărat. O moară stricată care 
pretindea că are curaj. Făcându-şi curaj cu ajutorul paharelor de vin, 
ca să poată atinge culmea supremă a ticăloşiei, prin aceea că-i 
permitea unui bărbat să o sărute. Oare câte săruturi voluptuoase 
absolut întâmplătoare oferise Ross? Şi nu numai lui Elizabeth, dar şi 
creaturii aceleia vulgare şi neruşinate care se fâțâia maiestuos 
înăuntru? Lui Margaret Vosper. Margaret Cartland, Margaret 
Poldark. Demelza Poldark. Demelza McNeil. 

Plecând capul, spuse pe o voce abia şoptită: 

— Nu sunt familiarizată cu casa asta. 

— Eu sunt. Am locuit aici multe săptămâni. Buzele lui îi atingeau 
acum urechea, iar mâna lui era pe braţul ei. Îți mulțumesc, iubita 
mea, îți mulțumesc... 


Mult mai târziu în noaptea aceea, când ajunse în camera ei, coada 
fracului dirijorului continua să se agite. Câteva din cuplurile mai 
tinere şi mai energice profitau la maximum de ringul de dans, care 
începea să se golească, dar cei mai mulți dintre oaspeţi plecaseră 
deja sau începeau să se retragă. Lady Constance Bodrugan nu se mai 
ocupa de mult de ei şi se dusese de-acum să-şi hrănească animalele. 
Sir Hugh bea un ultim grog33 cu lordul Devoran, iar Robert Bodrugan 
făcea progrese lente în încercarea de a flirta cu domnişoara Tresize. 

Demelza închise uşa în urma ei, apoi se duse la fereastră şi 
desfăcu draperiile ca să se uite afară. Norii grei de aseară se 
ridicaseră, şi întunericul nu mai era la fel de dens. Siluetele copacilor 
se întrezăreau pe fondul cerului nocturn, mai senin acum. Lumina de 
la fereastra de la parter, de sub camera ei, se revărsa afară, 
reflectându-se apoi pe zidurile îmbrăcate în iederă. Ceea ce ei i se 
păru a fi un capăt de burlan pe acoperişul țuguiat al verandei prinse 
viață dintr-odată şi trecu repede într-un zbor tăcut prin dreptul 
ferestrei ei: o strigă în căutare de pradă. 

Lăsă draperia să cadă şi se întoarse să-şi încălzească mâinile reci 


33 Băutură alcoolică, preparată din rom, coniac sau rachiu, amestecat cu 
apă fierbinte, zahăr şi lămâie sau diverse mirodenii. (n.tr.) 

ca gheața la unica lumânare care ardea pe masă, ca un ochi galben 
perlat. Era acum în curs de a deveni — şi asta avea să se întâmple 
foarte repede -— ceea ce tatăl ei ar fi descris drept pasăre de noapte. 
Tot ce şi-ar mai fi dorit acum era să ştie cum se purtau păsările de 
noapte în general. Oare aşteptau în rochia de seară, oferind exact 
imaginea prin care îl ispitiseră pe bărbat de la bun început, dar 
asumându-şi riscul de a se alege cu rochia ruptă şi boţită? Se 
dezbrăcau mai întâi şi îşi puneau rochia de casă, care nu era nici pe 
departe la fel de atrăgătoare, dar care prezenta avantajul comodității? 
Sau se băgau pur şi simplu în pat, în cămaşa de noapte - sau chiar 
fără ea - şi îşi trăgeau aşternuturile până la bărbie? 

Acum îşi dorea să se fi îmbătat puţin. Dacă s-ar fi simțit ameţită şi 
năucă, i-ar fi fost mult mai uşor - l-ar fi lăsat pe el să preia controlul 
şi probabil ea s-ar fi aruncat chicotind în hăul infidelităţii. În viaţa ei 
nu se simțise mai puțin predispusă la chicoteli decât acum. Mult mai 
utilă decât vinul îi era acum imaginea pe care o vedea cu ochii minţii: 
Elizabeth, cu chipul ei palid şi diafan şi cu pletele aurii, întinsă în 
brațele lui Ross. Imaginea era extrem de vie, ca şi cum avea în fața 
ochilor un tablou atârnat pe peretele încăperii. 

Îşi dorea ca mâinile ei să nu mai fie atât de reci. Era singurul 
indiciu exterior al stării ei de nervozitate. Îşi dorea să nu se întâmple 
totul cu atât de mult sânge-rece. El ar fi trebuit s-o ia pe sus când 
erau pe terasă - să termine odată, rapid, ca şi cum ar fi scos o 
măsea. Nu, era nedrept față de el. Totul avea să fie mai bine după ce 
venea el. Era atrăgător, frumos, pătimaş. Ar fi trebuit să fie flatată de 
atențiile lui, şi chiar era. Trebuia să se gândească intens la el. Asta o 
ajuta. O ajuta mult. 

Decise că rochia de casă era alegerea potrivită şi începu să-şi dea 
rochia de bal jos, cu mişcări grăbite şi dezordonate. În cele din urmă, 
aceasta îi alunecă la picioare, într-o grămadă frumoasă şi lucitoare, 
iar ea păşi dincolo de acea grămadă, cu picioarele ei lungi, cu ciorapii 
negri şi pielea albă. Vai, şi dacă venea acum! Înşfăcă rochia de casă 
şi se chinui să intre în ea. În timp ce-i lega şnurul, auzi o bătaie abia 
perceptibilă în uşă. 

Exact la timp! Ridică rochia de bal de jos şi o puse repede pe 
scaun, iar apoi se duse tiptil la uşă. Într-o clipită, Malcolm McNeil era 
înăuntru. 

Halatele erau, evident, alegerea perfectă! În halatul lui, el părea 
mai mare decât oricând, mai practic, mai real. Absolut 
înspăimântător de real. Şi destul de gras. 

— Draga mea, mi-era teamă să nu fi ales uşa greşită, să 

inoportunez cine ştie ce venerabilă doamnă. Arăţi absolut adorabil! 
Câţi ani ai, optsprezece? Dacă n-aş şti că nu-i aşa, nici n-aş crede că 
ai mai mulți. 

— De fapt, am patruzeci şi şapte, spuse ea, încercând să câştige 
timp cu umorul ei caracteristic, pe care îl scotea acum la înaintare 
pentru a contracara şocul resimțit pe moment. Lumina de aici mă 
avantajează, Malcolm. Aşa se explică. Eu, de pildă, n-aş crede că ai 
mai mult de doisprezece ani. Deşi, îți spun, lumânarea aia are un hoţ 
în ea şi a topit jumate. Te-a văzut cineva venind? 

— Nimeni. Servitoarele s-au dus la culcare, iar musafirii rămaşi 
cască de nu mai pot. Pentru noi, în schimb, iubito, noaptea e de-abia 
la început. 

— La ce oră pleci mâine? 

— Prind diligența de prânz în Truro, imediat ce trece de porți... 

— Şi apoi nu te mai văd? 

— Mă vei vedea, dacă vrei. Nu trebuie decât să-mi scrii în 
Winchester... 

O cuprinse cu brațele, continuând să vorbească, şi o sărută de mai 
multe ori, energic, lăsând o mână să-i alunece pe sub rochie şi să se 
odihnească apoi pe umărul ei. „Mie ar trebui să-mi placă acum”, se 
gândi ea. „Ce se întâmplă? E prea repede sau bărbatul ăsta nu mă 
atrage atât de mult pe cât am crezut? Îmi place să fiu sărutată aşa? 
Nu acum. Nu aşa. Dar o să treacă. Voi încerca să uit de toate. Ce 
bine era dacă eram beată! Dragul de Malcolm... Cât mă doreşte! Cât 
de curând o să-l doresc şi eu. Gata, abandonează-te! Numai sfiala mă 
face să fiu atât de încordată şi de rece. Sau sunt oare, în realitate, 
prea pudică şi acum sunt şocată de mine însămi?” 

— Malcolm, spuse ea, cu prima ocazie când reuşi să îngaime ceva. 

— Da, îngerul meu, răspunse el, fără a-i lăsa însă timp să mai 
spună ceva. 

Pentru moment, reuşea măcar să-i țină dezmierdările în frâu; între 
timp, Demelza se dezlănțui, în sinea ei, împotriva ei înşişi. Ross e 
infidel! Ross e infidel! Amantul din el m-a părăsit pentru totdeauna! 
Elizabeth l-a sedus. A fost până şi cu femeia aia înfiorătoare de jos! 
Ce insultă, ce umilință! Ross nu mai e, îți spun. Nu a mai rămas 
nimic din Ross cel pe care îl ştii — nimic altceva decât dezolare şi atât: 
întrevederile rapide din dormitor; Malcolm e bun, cinstit, sincer, e 
mult mai mult decât puteam aştepta, chiar dacă e puţin grăsuț. Eu 
am vrut ca el să facă dragoste cu mine; aproape că l-am invitat să 
facă asta! Şi acum, tot eu sunt nemulțumită? Vezi-ți de partea ta de 
înţelegere. În câteva minute o să-ți placă! Doar începutul pare ciudat, 

străin, de parcă n-ai fi făcut niciodată dragoste. Străin, ăsta era 
cuvântul. Era sedusă de un străin. 

Dezmierdările lui creşteau în intensitate. 

— Malcolm, spuse ea, fără suflu, îndepărtându-se de el pe 
jumătate. Tu eşti bun? 

— Bun? Aşa o să fiu, o să vezi, spuse el, mergând uşor spre ea, în 
timp ce ea se dădea tot mai în spate. Bărbatul îşi epuizase finețurile 
pe terasă. 

— În cazul ăsta, Malcolm, vreau să mă asculți. Te rog! Durează 
numai câteva clipe. Vreau... Vreau să fii bun şi înțelegător. Vreau să 
înţelegi de ce te-am făcut să crezi... Vezi tu, e din cauza lui Ross. Am 
crezut că, dacă el a făcut ce a făcut, şi eu vreau să fac acelaşi lucru. 
Şi dintre toți bărbaţii pe care i-aş fi preferat... tu ai fost aici... Şi abia 
în clipa asta... abia acum câteva secunde... am început să am 
îndoieli... 

— Of, da, iubito, spuse el. Văd şi eu că ai îndoieli. Nu e un 
sentiment neobişnuit, până la urmă... 

— Nu, spuse ea. Ascultă-mă, te rog! E foarte important ce vreau 
să-ți spun. Eu... 

— Desigur. Desigur. Nimeni nu neagă asta. Ți-am spus cât eşti de 
frumoasă? Rareori mi-a fost dat să văd o femeie atât de frumoasă 
cum eşti tu în seara asta... 

Demelza nu mai avea unde să se retragă. Ajunsese cu spatele la 
perete. 

Până în acel moment, Demelza avusese multe îndoieli printre 
sentimentele ei amestecate. Rana aceea teribilă din sufletul ei îi 
dădea ghes să continue, în ciuda acestor sentimente aparte care o 
cuprinseseră acum, care năvăleau peste ea, val după val. Mândria 
rănită şi toate celelalte lucruri atârnau greu în favoarea lui Malcolm. 
Dar ştia că trebuie să aibă suficient spaţiu să respire, să mai aibă un 
pic de răgaz, ca să lege o emoție de alta, astfel încât, în final, să aibă 
totuşi libertatea de a alege, să aibă dreptul de a respinge sau de a 
accepta, în funcție de ce-i spunea inima. Dacă el ar fi fost mai subtil 
şi i-ar fi acordat suficient timp, ea ar fi putut face asta. Dar el nu-i 
lăsa suficient timp, aşa că noile sentimente începeau să le 
depăşească în intensitate pe cele vechi, iar complimentele lui trecură 
nebăgate în seamă. 

El stătea deasupra ei zâmbind, cu mâinile sprijinite de perete, fără 
s-o atingă încă, dar pregătit s-o facă dintr-o clipă în alta. Şi, deodată, 
pe neaşteptate, cunoscându-l şi plăcându-l, începu să încerce să-i 
explice, abia trăgându-şi sufletul. Poate că era o cauză pierdută, dar 

ea continuă să-i explice, povestindu-i despre infidelitatea lui Ross, 
despre decizia ei de a veni aici în seara asta, despre şarmul lui 
personal, care o adusese până în punctul în care ar fi fost în stare să 
facă acest lucru; şi, în sfârşit, despre realizarea ei bruscă şi 
umilitoare, cu numai câteva clipe în urmă, că nu putea merge mai 
departe. Era un sentiment intim, fundamental şi complet necunoscut 
până acum, o legătură indisolubilă față de un singur bărbat, în ciuda 
faptului că acesta o neglija. 

Nu folosi întocmai aceste cuvinte, dar făcu tot ce-i stătu în putinţă, 
chinuindu-se să explice sentimente pe care, în momentul de față, 
încerca să le recunoască şi să le înțeleagă ea însăşi. Niciodată în 
toată viața ei de până atunci nu se simţise atât de perversă, spuse ea, 
nu din cauza a ceea ce îşi propusese, ci din cauza modului în care se 
purta acum. Numai siguranța ei absolută că nu putea face altfel îi 
dădea curajul de a părea o laşă şi o mironosiță. Nu credea că lui îi 
place ceea ce are de spus; dar, pe de altă parte, ei nu erau doi străini; 
într-un fel, erau vechi prieteni, iar ea se agăța acum de această 
prietenie, implorându-l să îi înțeleagă poziția. 

Îi explicase toate aceste lucruri pe larg, sperând şi rugându-se ca 
el să înțeleagă; apoi se uită în ochii lui şi realiză, şocată, că el nu o 
asculta, de fapt. 

— Apreciez sentimentele tale, îngerul meu. Atitudinea asta plină 
de scrupule îți face cinste. Dar gândeşte-te o clipă şi la mine, care am 
văzut întâlnirea asta ca pe o bucată mortală de rai. Ştiu foarte bine 
că ai inimă bună. Şi ştiu că ea nu mi-ar refuza nişte favoruri 
promise. Acum ai două îndatoriri, îngerul meu, nu doar una față de 
soțul tău necredincios. Prima este față de mine... 

Zicând acestea, o îmbrăţişă şi începu să o sărute din nou. Ea se 
împotrivi, întorcând capul, dar nu cu vehemenţă, sperând că refuzul 
ei evident avea să transmită mesajul dorit. Nu se întâmplă aşa. 
Bărbatul o apucă de rochie şi începu să tragă. Demelza îl muşcă. 

El se dădu înapoi o clipă, iar ea se strecură pe lângă perete, 
îndepărtându-se de el. Expresia ochilor lui se schimbă. Se uită la 
urmele lăsate de dinţii ei pe încheietura mâinii lui. Începea să-i dea 
sângele. 

— Ei, frumos mod de a-ţi arăta afecțiunea, n-am ce zice! spuse el. 
Trebuie să recunosc că mă surprind astfel de apucături la o doamnă. 
Dar poate că ţie aşa îţi place... 

— Of, Malcolm, te rog, chiar nu vrei să înţelegi? 

Bărbatul veni după ea şi o prinse într-un colț al camerei. Se 
luptară cu disperare preț de vreun minut sau două. Apoi ea reuşi să 

se desprindă din nou de el, lăsând o mânecă a rochiei în mâinile lui. 
Se priviră unul pe celălalt, fiecare aflându-se într-o altă parte a 
camerei. Ea abia dacă mai reuşea să-şi tragă sufletul. 

Şi el trase aer adânc în piept. Intenţia lui fusese atât de clară 
atunci când intrase în cameră, încât nicio vorbă de-a ei nu ar fi fost 
suficient de convingătoare pentru a-i schimba gândurile. Tot aşa, 
nicio împotrivire solitară n-ar fi fost suficient de convingătoare. Dar 
lupta asta de pe urmă îi dovedise cât de serios vorbea femeia. Şi, în 
ciuda fragilității ei, era la fel puternică şi sprintenă ca un animal 
tânăr. Normal că el putea proceda în continuare după bunul său 
plac, dacă dorea acest lucru. Era destul de simplu, de altfel: o 
singură lovitură în bărbia aia mică şi încăpățânată şi totul se rezolva. 
Dar el nu era genul acela de bărbat. 

Cu mişcări lente, rulă mâneca ruptă a rochiei făcând un ghemotoc 
şi îşi şterse mâna de sânge. Apoi aruncă materialul pe podea. 

— Îmi place să cred că sunt un om civilizat, spuse el. Aşa că mă 
dau bătut, doamnă Poldark. Sper că soțul dumneavoastră vă va 
aprecia fidelitatea. Date fiind circumstanțele, eu nu o pot aprecia. Mie 
îmi plac femeile care iau o decizie, iar apoi dovedesc curajul şi cinstea 
necesare pentru a o duce la bun sfârşit. Am crezut că şi 
dumneavoastră sunteți o astfel de femeie. M-am înşelat... Zicând 
acestea, McNeil se îndreptă spre uşă cu paşi rari şi de acolo îi aruncă 
o ultimă privire: Când admirația se transformă în dispreț, e vremea 
să plec. 

leşi. În ultima clipă, Demelza era gata să mai spună ceva, într-un 
ultim efort de a-l face să înțeleagă ceva din sentimentele ei, astfel 
încât, chiar dacă avea s-o condamne, măcar să n-o disprețuiască. 
Dar, văzând că pleacă, nu mai îndrăzni să deschidă gura. 

lar după ce plecă el, când uşa se închise în urma lui, iar ea 
rămase din nou singură, Demelza se îndreptă tremurând către pat şi 
se aşeză. Toată încordarea aceea cu care se apărase o părăsea acum. 
Aproape că nu-i venea să creadă cât fusese de vehementă. O durea 
fiecare muşchi din corp. Braţele şi umerii erau pline de julituri. O 
dureau dinții. 

Nu plânse, dar îşi acoperi fața cu palmele. 

— O, Doamne, vreau să mor acum, spuse ea. Te rog, Doamne, 
lasă-mă să mor... 


— 268 — 


Capitolul 29 


Cam vreo jumătate de oră mai târziu, când ceasul din hol bătea 
ora trei, când orchestra îşi încheiase în sfârşit programul, iar în casă 
se instalase liniştea, când cei încă treji începură să se mişte mai 
încet, de teamă să nu-i deranjeze pe cei deja retraşi la odihnă, un 
bărbat scund şi îndesat urcă scările cu paşi rari şi o luă către aripa 
de răsărit. Era însuşi Sir Hugh Bodrugan, iar mişcările sale exagerat 
de furişe dovedeau nu doar că se afla într-o misiune clandestină, ci şi 
că spirtoasele pe care le consumase avuseseră un efect opus, 
făcându-l să devină nefiresc de treaz. 

Haina lui roşie de vânătoare fusese pătată cu vin, iar dantela unei 
manşete fusese ruptă într-o altercaţie, dar acestea erau singurele 
pagube evidente, iar el era convins că balul fusese un succes şi că 
toată lumea se distrase. Acum, pentru a încheia seara, era decis să 
se bucure de un alt fel de distracție. Se descotorosise cu viclenie de 
Margaret. Fără îndoială, ea măsura acum în continuare biblioteca de 
la un capăt la altul, la pas, aşteptându-l. În scurt timp, se va plictisi 
de aşteptat, va trage o înjurătură fără perdea şi se va duce la culcare. 
Lucrurile mergeau conform planului. Şi el spera să se ducă la 
culcare, dar nu cu ea. 

În aripa de răsărit erau puţini oaspeţi, ceea ce îi uşura mult 
atingerea scopurilor, în ciuda faptului că podeaua aceea afurisită 
scârțâia şi gemea la tot pasul. Alegerea dormitorului destinat 
Demelzei nu fusese lipsită de intenţii ascunse, în eventualitatea că 
femeia îl încuraja în vreun fel. Prin urmare, nu mică îi fu mirarea şi 
indignarea când, apropiindu-se de uşa în cauză, observă o altă 
siluetă desprinzându-se din beznă, strecurându-se către aceeaşi uşă 
şi cercetând-o, ca pentru a găsi clanța. Şi tocmai când silueta aceasta 
întinse o mână să deschidă uşa, Sir Hugh spuse: 

— Salut! Ce dracu.... 

Celălalt bărbat se îndreptă rapid de spate. Era John Treneglos. 

— Salut! Poftim? spuse el, clipind. A, tu erai, prietene. Parcă 
spuneai că ăsta e dormitorul meu? Îmi amintesc că era pe partea 
dreaptă cum veneai dinspre scări. Casa asta a ta, mare şi 
întortocheată, este mai ceva decât a mea! Uite... 

— Haideţi, domnule, nu umblațţi cu şiretlicuri! spuse Bodrugan cu 
asprime. Cum se poate? Puteţi greşi cu o cameră, hai, două, dar nu 
cu jumătate de casă, domnule! Pe acolo trebuie s-o luați, pe coridor; 
şi v-aş fi recunoscător dacă ați face asta. 

— A, spuse Treneglos. Serios? Da, acum înțeleg unde am luat-o 

greşit. Făcu un pas, iar apoi se opri: Da, presupun că, după toată 
zbânțuiala aia de la dans, mi-am pierdut simțul orientării. 
Mulţumesc. 

Apoi aşteptă. Amândoi aşteptară. 

— Păi... noapte bună atunci! spuse Sir Hugh. 

— Haide, Hughie, spuse Treneglos nu-mi strica bucuria... Nu te- 
am crezut niciodată genul de om care să strice cheful altora. 

— Puteţi crede ce doriți, domnule. Pe acolo trebuie s-o luați ca să 
mergeţi la culcare. Aceasta este camera Demelzei Poldark, şi 
dumneavoastră ştiţi asta foarte bine! 

John Treneglos mormăi: 

— Uite, mărturisesc, dacă asta vrei, deşi e puțin necuviincios din 
partea ta să-mi ceri să fiu atât de explicit. Zicând acestea, puse o 
mână ferm pe umărul celuilalt bărbat: Ştii şi tu cum e în situații de 
genul ăsta. La naiba! Eşti ultimul la care m-aş fi aşteptat să stea în 
calea unui prieten! Doar ai bătut şi tu potecă pe la uşile femeilor la 
vremea ta! Păpuşica asta a fost foarte provocatoare în seara asta. E 
ca şi cum m-ar fi invitat de-a dreptul! Şi nu poți întoarce spatele unei 
trufandale. Unde mai pui că nu e nici Ruth prin preajmă! E o ocazie 
nesperată! Propun să închizi şi tu ochii şi să faci paşi la culcare. 

— Să închid ochii! izbucni Sir Hugh. Şi eu tot acolo voiam să 
ajung! 

Treneglos îşi fixă gazda cu o privire uluită: 

— Poftim? Ce spui? Glumeşti! La naiba! Nu-mi spune că te-a 
invitat şi pe tine! 

Sir Hugh îi aruncă o căutătură încruntată: 

— Nu pot spune că m-a invitat. Dar un semn discret din cap nu e 
cu nimic mai prejos decât un semn cu ochiul, omule! 

— A, pui prea mult preţ pe semnele astea din cap, dragule. Fără 
îndoială, încerca să fie politicoasă, cum ar face orice femeie în 
prezența unui armăsar bătrân şi chipeş ca tine, dar... 

— Ei bine, poate o să fie politicoasă şi în continuare... Şi mai 
scuteşte-mă cu armăsarul bătrân! adăugă şi Hugh, imediat ce 
procesă şi a doua parte a mesajului. Aş zice că nu sunt cu nimic mai 
prejos ca tine. Ţie ce ţi-a spus? Ei? Ia zi! Ţie ce ţi-a spus? 

— Nu-mi aduc aminte exact cuvintele, dar mesajul a fost destul de 
clar! Şi privirea ei spunea totul! Are o privire extrem de sugestivă 
când îşi propune asta! 

— Ptiu! exclamă Bodrugan disprețuitor. Ai mai puține drepturi 
decât mine să consideri că ai fost invitat! Te-ai gândit să-ți încerci 
norocul, omule, asta-i tot! Recunoaşte! Femeia asta a fost 

întotdeauna o târfuliță ispititoare, şi cu asta cred că am spus tot! De 
unde ai ştiut care e dormitorul ei? 

— Poftim? A, am băgat-o la înghesuială pe servitoarea aia saşie a 
ta şi mi-a dat informaţia. Uite ce e, Hugh, mie mi-e suficient de clar 
că am venit aici primul şi, chiar dacă n-am avut cine ştie ce avans, se 
cheamă că am prioritate, chiar trecând cu vederea modul în care a 
fost făcută invitația. La urma urmei, tu ai propria ta târfuliță chiar 
aici, în casă, ceea ce e deja mult mai mult decât ar accepta Ruth 
vreodată! Nu te lăcomi! Ce zici dacă îmi cedezi mie locul de data asta? 
Şi poate data viitoare... 

— Prostii! Nedreptatea întregii situații îl făcu pe Bodrugan să vadă 
negru în fața ochilor: Cine a ajutat-o oare când era în Bodmin, acum 
doi ani, fără să primească în schimb decât câteva săruturi? Cine i-a 
arătat cum se foloseşte noua semănătoare despre care vorbeşte toată 
lumea? Cine i-a trimis cadouri şi i-a făcut vizite constant? Şi cine a 
invitat-o aici, domnule? A cui e casa asta? Pe legea mea! Dacă era la 
tine acasă îmi imaginez că ai fi avut nişte pretenții... 

— Şşşşt! îl repezi Treneglos. Dacă ne certăm pe tonul ăsta, o să 
iasă toată lumea pe coridor să vadă ce se petrece! Admit că este casa 
ta şi că m-am simțit bine-venit în ea! Dar tu eşti gazda, Hughie, şi e 
de datoria ta să faci concesii față de musafiri. Orice carte de bune 
maniere îți va spune acelaşi lucru! Confortul musafirului trebuie să 
fie principala prioritate. Întotdeauna! La naiba, n-ai nicio scuză! 
Bunele maniere nu mai sunt ce-au fost, dar... 

— Eu n-am nevoie de nicio scuză! i-o întoarse Sir Hugh mânios. 
Iar dacă ai de gând să intri în camera aia, intru şi eu odată cu tine! 

John oftă şi îşi şterse fruntea cu dosul mânecii. 

— Nu cred că avem vreo şansă s-o cucerim în stilul ăsta... Brusc, 
bărbatului îi veni o idee: Dar poate că intenţia ei a fost să ne invite pe 
amândoi şi doar ghinionul a făcut să venim amândoi în acelaşi timp. 
Dar dacă intrăm împreună, asta o să strice tot! Ce-ai zice să dăm cu 
banul? Câştigătorul intră imediat. Cel care pierde îşi încearcă norocul 
peste vreo oră. Pe legea mea! Pare singura soluție rezonabilă! 

Sir Hugh mormăi: 

— Eşti mai malefic decât am crezut vreodată, John! Dar n-o să 
spună nimeni niciodată că nu sunt un om corect. Dacă asta e unica 
modalitate de a calma situaţia, fie! Cu o oarecare dificultate, scoase o 
monedă din buzunarul în care ținea ceasul: Aruncă tu şi aleg eu... 

— Nu. la stai aşa! Să vedem moneda mai întâi! A, exact cum 
bănuiam: două capete. În dragoste totul e permis, dar hai să fim 
corecți, totuşi. Zicând acestea, John Treneglos se scotoci, la rândul 

lui, cu aceeaşi dificultate prin buzunare, scoase o altă monedă şi i-o 
arătă rivalului său: Asta s-a născut pe cale naturală, are şi cap, are 
şi pajură. Acum alege tu şi eu o arunc. 

— Cap! bombăni furios Sir Hugh, după care se aplecă deodată şi 
se aruncă în genunchi să vadă rezultatul. 

— Pajură! exclamă John, triumfător. Pajură e, pe barba lui Moise! 
Ai pierdut, Hugh. Fata e a mea! 

— S-a lovit de marginea covorului! Am văzut-o chiar când a căzut. 
Îţi cer să aruncăm din nou! La naiba! 

— Nu! Ce e corect e corect! Sper că nu-ți iei cuvântul înapoi acum! 

Şi cum stăteau acolo, în coate şi în genunchi, se măsurară unul pe 
celălalt din priviri, iar Sir Hugh înțelese că dacă o ţine pe a lui cu 
căderea monedei avea să iasă cu bătaie. Iar Treneglos era al doilea cel 
mai bun luptător amator pe o rază de cincizeci de kilometri. 
Bodogănind, mormăind, asudând, se ridică în picioare. Acum regreta 
amarnic faptul că fusese de acord cu o asemenea testare a norocului. 
Ştia, simțea în adâncul sufletului lui că sorții îi fuseseră favorabili în 
seara aceea. Şi acum apăruse idiotul ăsta nepriceput să-i strice toate 
ploile! 

Fierbând de indignare, îl privi pe mai tânărul lui rival mergând 
tiptil până la uşa camerei Demelzei, apăsând uşor clanța şi 
strecurându-se înăuntru. Incapabil să suporte această imagine, se 
întoarse brusc pe călcâie şi porni cu paşi apăsaţi spre capătul 
coridorului. Acolo însă se opri. Ar fi fost o greşeală din partea lui să-şi 
abandoneze poziția prea devreme. La urma urmei, nu stătea chiar 
totul în căderea unei monede. Şi părerea doamnei trebuia luată în 
considerare. Se flată spunându-şi că Demelza avea o slăbiciune 
pentru el, iar John Treneglos era genul de ticălos plin de el care, 
dacă-i dădeai un deget, era în stare să-ți ia mâna toată. Putea foarte 
bine să iasă din încăpere în orice clipă cu capul spart. Demelza era 
iute la mânie, iar dacă avansurile lui nu erau bine-venite... Sir Hugh 
decise să mai zăbovească o vreme la adăpostul întunericului din 
capătul coridorului - măcar un minut sau două. Pentru a trece 
timpul mai uşor, priză puțin tutun, după care curăță resturile de 
tutun cu capătul rupt al manşetei. 

Îşi înăbuşi cu încântare strănutul care îi gâdilase nările, pentru că 
se întâmplă exact ceea ce sperase. John Treneglos ieşi brusc din 
dormitorul Demelzei, cu o expresie năucă pe chip, privind nedumerit 
în stânga şi în dreapta. Îl zări pe Sir Hugh şi îi făcu semn. Sir Hugh 
se duse către el cu un mers țanțoş, nemaiincăpându-şi în piele de 
mândru ce era. 

— Asta e camera, Hughie? Sigur nu e o greşeală? 

— Nu, normal că nu. Pe mine mă vrea... 

— Ei bine, nu e nimeni înăuntru. Uită-te şi singur! 

— Poftim? 

Sir Hugh îl împinse deoparte şi dădu buzna în cameră. Flacăra 
unei lumânări pâlpâia în curentul creat între uşă şi fereastră. Patul 
nu era deranjat. Un scaun era răsturnat, dar nu se zăreau articole de 
îmbrăcăminte nicăieri în încăpere. Sir Hugh se duse întins la 
şifonierul cel mare şi deschise uşa larg. Dulapul era gol. Trase 
draperiile şi mai mult. Apoi se lăsă în genunchi şi se uită sub pat. 
John Treneglos aduse lumânarea. Uniţi acum în fața necazului care îi 
lovise, cei doi răscoliră toată camera. Nu găsiră decât nişte ace de 
păr, nişte pudră vărsată în fața măsuţei de toaletă şi mâneca unei 
rochii de casă. 

— Probabil o fi plecat şi ea într-o vizită, spuse Treneglos. Pe legea 
mea! Asta mi-aduce aminte de o servitoare pe care am avut-o noi la 
Mingoose: nu ştiai niciodată pe unde îi sfârâie călcâiele! Mi-aduc 
aminte că odată... 

— Eu cred că e altceva la mijloc, spuse Sir Hugh, încruntându-se. 
Închide fereastra aia afurisită, John! Tot aerul ăla dăunător de 
noapte34 intră-n casă. Ar mai fi şi McNeil. S-a învârtit o grămadă în 
jurul ei după cină... Dar camera lui e destul de departe; şi chiar dacă 
pleca la el, cu siguranţă şi-ar fi lăsat aici o parte din lucruri. 

Treneglos scosese capul afară pe fereastră: 

— Presupun că n-ar fi chiar atât de nebună încât să coboare pe 
iedera asta, nu? Care ar fi scopul? Crezi că a făcut toate astea ca să 
ne tragă pe sfoară? Nu cred că ar fi putut face aşa ceva, nu? Sau 
poate că am speriat-o noi, cu gălăgia noastră. Dacă sperii un fazan, o 
să zboare cât mai departe. 

Bodrugan scoase capul pe fereastră să verifice, după care se 
retrase repede: 

— A, nu, nici vorbă, omule! De ce ar fi luat-o pe acolo, ca să-şi 
frângă gâtul? Totul e atât de derutant şi provocator... N-am cunoscut 
niciodată o femeie ca ea, care să promită atât de mult şi să ofere atât 
de puțin. I-aş da o bătaie bună la fund! Sir Hugh se gândi o clipă cu 
plăcere la o astfel de scenă, după care îi veni strănutul îndelung 
întârziat, de după priza de tutun. Închide naibii fereastra când îţi 


34 Potrivit unei concepţii larg răspândite în Anglia secolelor XVII-XVIII, 
numai aerul din timpul zilei era sănătos şi benefic, cel de pe timpul nopții 
fiind foarte periculos pentru sănătate. (n.tr.) 

spun! se răsti el. O să ne trezim de dimineaţă bolnavi amândoi. 

Fereastra fu închisă, iar cei doi bărbați se întoarseră neconsolați 
pe coridor. Sir Hugh căzuse pe gânduri, mototolind cu degetele 
mâneca ruptă a rochiei. 

— Mare păcat, se lamentă Treneglos. Mai ales că nu era nici Ruth 
aici... 

Traversară împreună coridorul, fără să se mai furişeze şi fără să se 
mai teamă de duşumelele scârțâitoare. Oaspeţii n-aveau decât să se 
trezească acum, nu le mai păsa. În depărtare, la capătul scărilor, o 
armură cu zale sclipea în lumina venită de dedesubt. 

— Când îi vine sorocul? 

— Cui? 

— Lui Ruth. 

— Ah... Trebuia miercurea trecută, dar ea depăşeşte întotdeauna 
termenul... 

— Al câtelea e ăsta? 

— Al patrulea. Dacă o ţine în ritmul ăsta, o să avem curând 
şeptelul propriu. Şi n-ai fi zis, dacă te uitai la ea înainte de 
căsătorie... 

Se opriră lângă balustrada mare şi neagră şi priviră în holul aflat 
în dezordine. Un lacheu căsca în jețul lui de piele. Treneglos părea că 
se aşteaptă ca gazda lui să îl însoțească în aripa de vest, dar Sir 
Hugh se opri. 

— Du-te tu înainte, dragule! O să se crape de ziuă în curând şi vor 
începe să cânte cocoşii. Orchestra aşteaptă socotelile. Le-am promis 
că le dau banii imediat după bal. Doar aşa i-am convins să vină. 

— Să n-o uiţi pe Margaret a ta în bibliotecă... 

— Nu, spuse Sir Hugh. Se lumină un pic la față când îşi aduse 
aminte, iar încruntarea îi dispăru de pe chip: Nu uit. O să trec şi pe 
acolo. 


Capitolul 30 


Ross rămase în Looe trei nopți. I se făcuseră tot felul de propuneri, 
iar el avea nevoie de timp de gândire. 

Spre marea surpriză a lui Ross, Blewett era în măsură să îi 
înapoieze cele 250 de lire sterline pe care Ross i le împrumutase la 
momentul falimentului topitoriei. Mica afacere de construcții de 
ambarcațiuni fusese o investiție modică la vremea cumpărării ei; 
odată cu războiul însă, venise o perioadă de prosperitate, iar în şase 

luni proprietarii îşi dublaseră capitalul. Aşadar, 250 de lire stăteau 
acum la dispoziția lui Ross. Fusese invitat în Looe deoarece Blewett, 
conştient de faptul că împrumutul oferit de Ross îl salvase de la 
faliment şi închisoare, era acum nerăbdător să-i înapoieze nu numai 
banii, dar şi datoria de onoare, şi era pregătit să-i ofere lui Ross o 
parte din afacerea lor. Iar pentru a putea lua o decizie în cunoştinţă 
de cauză, Ross trebuia să vadă atelierul. 

Iar Ross îl văzu. Era cât se poate de clar că acolo se făceau bani 
buni. Cele 250 de lire ale sale aveau să se dubleze într-un an. Ca 
propunere de afaceri, era excelentă. 

Dar atelierul era departe de casa lui. Opțiunile erau fie să-şi 
găsească o locuință permanentă în Looe, fie să lase lucrurile să se 
desfăşoare în voie în absenţa lui şi să considere afacerea o simplă 
investiție. Sau putea lua cele 250 de lire. 

Şi dacă lua cele 250 de lire? Avea să le pună deoparte pentru 
urgențele ce aveau să vină la Crăciunul viitor? Sau avea să le arunce 
pe fereastră, la fel ca pe celelalte 1500 de lire? 

Un filon de cositor zăcea acum îngropat sub 36 de metri de stâncă 
şi stâlpi de susținere distruşi. Ştia asta. Nu mai era vorba despre o 
simplă speculație. Căpitanul Henshawe sacrificase 100 de lire 
câştigate cu sudoare ca să dovedească acest lucru. Dar fusese o 
afacere sortită eşecului de la bun început. 

În ultimele săptămâni, Ross îşi reproşase cu multă amărăciune 
faptul că îşi asumase riscuri ce duseseră la moartea a doi oameni. 
Ştia că, indiferent cât de mare era tentaţia, nu-şi va mai asuma 
niciodată acele riscuri. Dar dacă făcea cunoscut faptul că se gândeşte 
să redeschidă lucrările la mină, toți cei care lucraseră acolo aveau să 
vină grămadă înapoi, dornici să coboare în subteran. Niciunul dintre 
ei nu avea să-şi pună problema numărului de ţapinari pe care Ross 
ar fi putut să-i angajeze. Pentru ei, ar fi fost un noroc nesperat. 

Deşi se făcuseră, în mare parte, aranjamentele pentru transportul 
turnului de extracție, deocamdată nu se întâmplase mare lucru. 
Două sute cincizeci de lire nu reprezentau nici pe departe o sumă 
prea mare pentru a redeschide mina. La drept vorbind, suma se 
putea dovedi chiar insuficientă. Se întrebă ce va spune Henshawe. 
Ştia ce va spune Henshawe. 

Luă cele 250 de lire. 

Pregătindu-se de ultima parte a călătoriei spre casă, lui Ross îi 
zbură din nou gândul la micii lui demoni interiori, cei care stăruiseră 
aproape constant în gândurile lui conştiente în ultima săptămână. N- 
o mai văzuse pe Elizabeth încă din noaptea aceea, când se dusese la 

ea. Încă nu putea să-şi analizeze propriile sentimente şi nici pe ale ei 
nu le cunoştea. Singurele de care era absolut sigur erau cele ale 
Demelzei şi, pe măsură ce se apropia de casă, ştia că are de luat nişte 
decizii personale pe care să şi le asume cât mai repede, pentru că 
situația actuală nu avea să dispară de la sine. Dar cum putea oare 
explica sau justifica lucruri pe care nu le putea înțelege nici măcar 
el? 

Încă de când o părăsise pe Elizabeth la primele ore ale acelei 
dimineţi, fusese chinuit de noi probleme. Prin ceea ce făcuse 
aruncase o mare răspundere pe umerii lui Elizabeth. Asta ar fi putut 
să simplifice totul. În realitate însă, Ross constată că nu simplificase 
nimic. Întregul lui sistem de valori fusese răsturnat, iar Ross se 
trezise dintr-odată bâjbâind în încercarea de a-şi clădi un nou sistem 
de valori. Deocamdată nu reuşise să descopere care ar putea fi acela. 

Acesta ar fi putut fi un gând salvator, dacă Ross ar fi avut vreo 
clipă intenția de a găsi o soluție atunci când dăduse buzna în Casa 
Trenwith, cu şase nopți în urmă. Adevărul era însă că toată povestea 
aceea avusese efectul unei furtuni nimicitoare în mintea lui; nu 
avusese vreme pentru motivații calculate sau pentru intenții 
motivate. Rațiunea intervenise mult după aceea şi, oricum, era mult 
depăşită de situaţie în cazul de față. 

Când ajunse acasă, Demelza era plecată. Fusese plecată toată 
ziua, îi spuse Jane Gimlett cu o voce ciudată. Ross luă cina singur, 
iar apoi, când apuse soarele, întrebă în ce direcție plecase Demelza, 
iar Jane îi spuse că spre ţărmul Hendrawna. Ross plecă să vadă dacă 
îi poate da de urmă. 

Erau mai bine de trei kilometri până la Faleza Neagră, de partea 
cealaltă a țărmului. Era vremea fluxului, iar în strălucirea portocalie 
a amurgului marea căpătase o nuanță albastră neobişnuită, de 
porțelan chinezesc - era atât de plină, atât de debordantă, încât ai fi 
zis că uscatul nu avea s-o cuprindă niciodată. Pe la jumătatea 
drumului, o văzu pe Demelza venind. Mergea încet, oprindu-se din 
când în când să studieze ceea ce aduceau pe țărm valurile fluxului 
sau să scormonească cu piciorul prin vreo grămadă de alge. Era 
îmbrăcată într-o rochie veche de muselină, iar părul ei începuse să se 
adune în bucle, ca şi cum fusese ud la un moment dat. Ross îşi 
aminti că plouase torențial de curând. 

Avu de aşteptat o vreme până ce ea ajunse aproape de el. În cele 
din urmă, când ajunse suficient de aproape încât să o poată auzi, 
Demelza îi adresă un zâmbet strălucitor, dar tensionat în acelaşi 
timp: 

— Ei, Ross, ce drăguţ din partea ta să vii să mă întâmpini! Ai avut 
un weekend plăcut? S-a ridicat la înălțimea aşteptărilor? Al meu, nu. 
Am fost la familia Bodrugan. Dar n-am găsit nimic pe placul meu 
acolo, aşa că am plecat mai devreme. Ai luat cina? Da, presupun că 
da. Probabil Jane s-a ocupat deja. Jane ştie să se îngrijească de toate 
nevoile celorlalți, ceea ce e rar. Am făcut drum lung, kilometri întregi 
dincolo de Faleza Neagră. Mai sunt şi alte golfuri cu plaje nisipoase 
încolo, dar niciunul cu apa suficient de adâncă, deci presupun că nu- 
i sunt de folos domnului Trencrom. Acum... 

— Nu-i sunt de folos domnului Trencrom, confirmă Ross. Eşti udă. 
Îi atinse brațul şi observă că se fereşte de atingerea lui. Ploaia de mai 
devreme... O să răceşti în aerul ăsta de seară. 

— Ce drăguţ din partea ta să te gândeşti la asta! Dar ploaia m-a 
udat numai puţin. Am fost chiar mai udă astăzi. Una din plajele 
acelea mici era atât de frumoasă, încât am înotat în mare. Nu avea 
cine să mă vadă, în afară de ciori. Elizabeth ce face? Se mai 
căsătoreşte cu George sau ați făcut voi un alt aranjament? Nu cred 
că avea într-adevăr intenția să se mărite cu el, nu? 

— N-am văzut-o pe Elizabeth în weekendul ăsta, spuse Ross 
suficient de încet, dar cu maxilarul încordat. 

— A apărut vreun obstacol în ultimul moment? Eu credeam că e 
totul aranjat deja. 

— Am fost în Looe, spuse el. Cu Tonkin şi Blewett. Nu te mint, 
Demelza. Când o să mă duc la Elizabeth, o să-ți spun. 

— O, dar asta n-o să te constrângă inutil, Ross? Şi oare nu aduce 
puţin a infatuare? Să fii nevoit să-i spui soției de fiecare dată când 
intenționezi să-ți vizitezi amanta... Parcă-ţi strică toată plăcerea... 

— Nu mă îndoiesc că te simți îndreptățită să faci astfel de glume. 
Şi nu mă îndoiesc că ai tot dreptul. Anunţă-mă când ai de gând să 
încetezi, ca să putem discuta apoi. 

— Nu, Ross! Tu să-mi spui când ai de gând să încetezi! Nu crezi că 
aşa se cade? 

Se priviră unul pe altul. În acel moment, ea îl ura din tot sufletul — 
aşa cum făcuse tot weekendul, de altfel - cu atât mai mult acum, 
când se ştia legată de el cu nişte lanțuri aparent indestructibile, de 
care el — pare-se — se putea descotorosi după bunul plac. Pentru că 
ea descoperise acest lucru cu prețul unei umilințe personale imense — 
mai mare decât îşi putuse imagina vreodată că ar fi posibil. 

Încă de când fugise din Casa Werry, trebuind să facă un drum de 
opt kilometri pe jos, pe teren denivelat, cu valiza în brațe; de la goana 
aceea disperată, pentru a ajunge acasă înainte de ivirea zorilor şi a fi, 

astfel, scutită de umilința supremă; genunchii vineți şi mâinile 
zgâriate înrăutăţeau lucrurile cu fiecare poartă şi fiecare gard viu pe 
care le avea de escaladat - de atunci sufletul ei era străpuns de un 
cuțit, un cuțit care se răsucea periodic în rană; umilința îngrozitoare 
a luptei cu McNeil, ruşinea cumplită a fugii ei. Dacă i-ar fi cedat lui 
McNeil, nu s-ar fi simţit nici pe sfert atât de rău cum se simțea acum; 
nici a zecea parte. 

Probabil că aventurile lui Ross o răniseră extrem de tare; dar 
rezultatul propriei aventuri nu era atât o rană, cât o provocare. 

Fără să ştie nimic din toate astea, Ross rămase uluit de ostilitatea 
din privirea ei. Cu atât mai mult cu cât n-o remarcase - sau nu 
fusese atât de evidentă - după întoarcerea lui de la Elizabeth. 

— Tu încă mai crezi că am fost la Trenwith în weekendul ăsta. N- 
am fost. Şi nici n-am avut intenția să mă duc, spuse el. 

— Trebuie să faci cum consideri tu că este cel mai bine, Ross, 
spuse Demelza. Du-te şi stai cu ea, dacă asta vrei! 

Porniră din nou. Un cormoran trecu în zbor atât de aproape de apa 
mării, încât ai fi zis că patinase pe ea. 

— Nu-i deloc exclus ca nunta lui Elizabeth cu George să aibă loc, îi 
spuse Ross. 

— Ei bine, sunt convinsă că tu ai făcut tot posibilul să o opreşti. 

— Fără îndoială! 

— În cazul ăsta, înseamnă că ea chiar îl iubeşte pe George? 
întrebă Demelza. 

— Nu. 

Demelza realiză dintr-odată că nu era singura care suferea 
îngrozitor. 

— Şi vizita ta în Looe a ajutat la ceva? 

— Blewett mi-a dat înapoi banii pe care mi-i datora. 

— Şi ce ai de gând să faci cu ei? 

— Mi-ar ajunge să redeschid mina. 

Femeia râse. Râsul ei îl descumpăni din nou pe Ross, pentru că nu 
era genul de râs de bucurie. N-o mai văzuse şi n-o mai auzise 
niciodată pe soția lui aşa. 

— Nu-mi vine în minte vreo metodă mai bună de a folosi banii. 
Suma în sine oricum nu este suficientă pentru a ne achita de datorii. 

Demelza nu spuse nimic. 

— O, ştiu că treaba cu mineritul e în sânge, e ereditară, e ca o 
febră. Aş putea găsi scuza că fac asta de dragul lui Henshawe, dar n- 
ar fi adevărat. O fac pentru mine. Dacă n-aş face asta, m-aş duce la 
război; iar pentru moment, nu-mi doresc în mod special să repet acea 

experienţă. 

După un timp, ajunseră la pârleazul care făcea trecerea dintre 
zona cu nisip şi zona de iarbă şi pajişti. Ea trecu prima. Nimeni n-ar 
fi crezut-o vreodată dependentă de cineva. Vorbele rostite de cei doi 
în seara asta lărgiseră enorm prăpastia dintre ei. Faptul că ea se 
înşelase crezându-l la Trenwith nu părea să cântărească atât de mult 
cât ar fi trebuit. Faptele fuseseră succedate de principii. Ostilitatea 
prin omisiune devenise ostilitate prin săvârşire. Erau amândoi acum 
doi oameni nefericiți care aveau nevoie de prietenie şi compasiune şi 
nu găseau nimic din toate astea la cel de alături. 

Când ajunseră în grădină, Demelza îl întrebă: 

— Când vrei să plec, Ross? 

— Am spus eu că vreau să pleci? 

— Nu... Dar m-am gândit că aşa ar fi mai bine pentru tine... 
Pentru amândoi. Eu pot să-mi găsesc uşor ceva de lucru. 

— Şi cu Jeremy cum rămâne? 

— Jane poate avea grijă de el, cel puțin deocamdată. 

— Tu vrei să pleci? 

— Eu... Cred că da. Vreau să fac ce e bine. 

Între ei se lăsă tăcerea preț de un minut sau două. Ross îşi 
scutură cizma de noroi, întors pe jumătate cu spatele la ea. 

— Dumnezeu ştie ce e mai bine, Demelza! Şi nu cred că cineva are 
de câştigat încercând să facă ce e bine sau ce e rău într-o situație ca 
asta! Nu putem decât să ne urmăm inima acolo unde ne duce ea şi să 
hotărâm ce avem de făcut de la o zi la alta. Eu nu vreau ca tu să pleci 
dacă tu vrei să rămâi. 

Ajunseseră la uşă. Demelza se sprijini cu mâna de stâlpul uşii, 
simțindu-se dintr-odată foarte obosită. Trecuse multă vreme de când 
mâncase ultima oară. 

— Vreau să rămâi, spuse el. Asta dacă şi tu simţi că poţi face asta. 

— Foarte bine. Rămâne cum doreşti. Dar referitor la ce spuneam 
mai devreme, ca tu să te duci să locuieşti cu Elizabeth... Chiar te rog 
să te duci la ea, dacă asta vrei! George nu se poate căsători cu ea 
dacă tu eşti acolo. 

Ross nu spuse nimic. 

— Când o să ştii? întrebă ea. 

— Ce anume? 

— Despre căsătoria lui George cu Elizabeth. 

— Nu ştiu... O să aflăm. 

— Nu ţi-a promis că-ți spune ce decizie ia? 

— Nu. 

Se înnopta. Amurgul se încheiase. Demelza privi în depărtare, în 
grădină. Un liliac trecu în zbor pe fondul din ce în ce mai întunecat al 
cerului. De sute de ori până atunci Demelza aruncase o ultimă privire 
în zare, înainte de a intra în casă. Dar niciodată nu fusese ca acum. 
Niciodată nu se gândise că ar putea fi aşa. Grădina aceea nu mai 
însemna nimic pentru ea acum. Putea să se aleagă praful de ea şi 
buruienile n-aveau decât să crească nestingherite. Măcar aşa s-ar 
potrivi cu sufletul ei pustiit. 


Cu o oră înainte, George venise în grabă s-o vadă pe Elizabeth. 

— Am venit de îndată ce am primit scrisoarea ta, Elizabeth, spuse 
el. Ştiam că dacă nu te văd în seara asta n-o să am tihnă la somn. Ce 
vrea să însemne asta? Nu înțeleg nimic din argumentele tale. Explică- 
mi ce anume te tulbură în aşa măsură. 

Îi vorbea mai aspru decât o făcuse vreodată până atunci, însă 
Elizabeth era mult prea absorbită de propriile ei trăiri ca să remarce 
acest lucru. 

— Toată săptămâna asta, George, m-am gândit în fel şi chip, mi- 
am făcut o mulțime de griji. M-am gândit... Cumva am realizat că mă 
arunc cu capul înainte în căsătoria asta, fără să acord respectul 
cuvenit memoriei lui Francis. N-au trecut nici douăsprezece luni de la 
moartea lui. Dragă George, te rog încearcă să-mi înţelegi 
sentimentele. Nu am pe nimeni cu care să mă sfătuiesc. Eu... să mă 
căsătoresc pe ascuns... O, ştiu că eu am cerut asta, dar nu pare 
potrivit într-o asemenea grabă. Toată săptămâna am sucit lucrurile 
pe toate fețele în mintea mea şi în cele din urmă mi-am adunat 
curajul şi ţi-am scris... 

— Cu trei zile înainte de nuntă... 

— E doar o amânare! Poate două luni sau şase săptămâni chiar... 
M-aş simți mai împăcată. Cumva, nu simt că mă pot bucura în tihnă 
de căsătoria asta atât de curând. Oamenii vor spune că m-am 
căsătorit cu tine pentru bani şi... 

— Oamenii te bârfesc şi dacă stai toată ziua la gura sobei, fără să 
faci nimic! Nu-mi pasă de ce spun ei mai mult decât mi-ar păsa de 
țânțarii de pe baltă vara. Care e motivul real pentru care ceri această 
amânare? 

Ochii îngrijorați ai lui Elizabeth se măriră şi mai mult. Arăta 
minunat în rochia ei albă, pe fondul lambriurilor întunecate de pe 
pereţi. 

— Ți-am explicat motivele mele. Nu sunt suficiente? 

Bărbatul zâmbi: 

— Nu, nu sunt. 

Femeia făcu un gest de neajutorare: 

— Alte motive nu mai am, George. Dar astea sunt motivele mele 
sincere. Nu vrei să-mi faci pe plac? 

— Oaspeţii au primit deja invitațţiile! 

— Oaspeți? Dar am stabilit împreună că nu vom avea invitați! 
Trebuia să fie o nuntă privată! 

— Şi aşa şi este! Dar câţiva dintre prietenii mei apropiați s-ar simți 
ofensați dacă n-ar veni la noi acasă după ceremonie. Trebuia să-i 
anunț. Sunt mândru, foarte mândru de mireasa mea. Aş fi invitat 
cinci sute de oameni, dacă era după mine! 

— Câţi sunt? Câţi ai chemat? 

— Păi... Vreo douăzeci şi cinci. 

După felul în care rostise cuvintele, Elizabeth îşi dădu seama că 
erau mai mulți. Îşi muşcă buza. 

— Mi-e atât de ruşine că-ți cer o amânare, dar... 

— Dar ce? 

— Am promis că mă mărit cu tine, George, şi voi încerca să nu-mi 
încalc promisiunea. Dar cumva... simt că n-ar fi corect față de tine — 
față de noi amândoi - să ne căsătorim aşa, în grabă. 

George o privi în felul lui atent, posesiv. Femeia era mai agitată 
decât o văzuse el vreodată, foarte încordată; ochii ei nu-i întâlneau pe 
ai lui, ci rătăceau la întâmplare prin cameră. 

— Asta are vreo legătură cu Ross? 

Femeia se îmbujoră instantaneu. Culoarea îi urcă în obraji 
aproape înainte ca el să-şi ducă întrebarea până la sfârşit. 

— N-are legătură cu nimeni în afară de mine! În ziua aia în care m- 
ai cerut — la Cusgarne — eram absolut copleşită de griji, nu eram în 
stare să văd încotro o iau. Am spus că mă mărit cu tine... 

— Şi acum regreți? 

Femeia ridică privirea brusc. 

— Câtuşi de puțin! Dar atunci momentul mi s-a părut lipsit de 
importanţă... 

— Pentru că aşa şi este! 

— Nu chiar! Nu m-am gândit deloc la Francis. E normal să lăsăm 
să treacă o perioadă adecvată. 

— Multe se căsătoresc după trei luni — poate chiar mai puţin. Ştii 
şi tu asta foarte bine, draga mea. Nimeni nu va avea nimic de spus. 
Ross a trecut pe aici, nu-i aşa? 

— A venit, normal. 

— V-aţi certat? 

— Într-un fel. 

— Evident, nu suportă ideea căsătoriei noastre. 

— Nu. 

— Şi el este adevăratul motiv al acestei schimbări de atitudine din 
partea ta. 

Femeia ezită. George enunțase adevărul atât de exact, încât ea nu 
mai ştiu ce să mai spună. 

— Te rog, nu vreau să discutăm despre Ross. Ce decidem noi doi, 
tu şi cu mine, nu ne priveşte decât pe noi. Ți-am cerut să amânăm 
nunta ca pe o favoare uriaşă pentru mine. Când ţi-am scris, n-am 
ştiut că acest lucru o să-ți creeze atâtea neplăceri din cauza 
invitaţilor. Cu toate astea, încă îți cer această favoare. Crede-mă, nu 
mi-e uşor să-ţi cer asta şi nici nu e un capriciu. Este... este un 
sentiment al meu. Elizabeth îşi puse mâna în dreptul pieptului: Te 
rog, nu fi supărat pe mine! Nu... pot suporta asta... 

Degetele lui George se mişcau repede în jurul mânerului rotund al 
bastonului său. Era dezamăgit, nervos, suspicios şi gelos. Din fericire 
însă, nu bănuia adevărul. Era gelos pe influența pe care o avea Ross 
asupra ei şi profund indignat din acest motiv - atâta tot. Din cauza 
lui Ross, din cauza a ceva ce spusese sau făcuse el, trofeul la care el, 
George, jinduise atâția ani la rând îi scăpa acum printre degete. Nu-l 
putea cumpăra cu bani şi puterea lui era inutilă pentru a-l obţine. În 
momentul de față, nu avea niciun control asupra lui. Trebuia să 
acționeze prudent, să păşească cu băgare de seamă, ca să nu-l scape 
definitiv din mână. 

— Draga mea, spuse el, vreau să îţi respect dorinţele şi înainte, şi 
după căsătorie. Pentru mine asta e o amară dezamăgire. Când am 
citit scrisoarea de la tine, nu mi-a venit să-mi cred ochilor. Am 
certificatul, inelul, am... Dar dacă doreşti într-adevăr o amânare, ţi-o 
ofer — însă numai dacă îmi promiți un lucru. 

— Ce anume? 

— Să stabileşti o altă dată chiar în seara asta. 

Femeia ezită din nou. Dorința ei de a amâna nunta fusese 
copleşitoare. Orice s-ar fi spus despre ea, nu era o mincinoasă şi o 
depravată. Să se mute din patul unui bărbat în patul altui bărbat în 
decurs de numai câteva zile — în ciuda faptului că se profitase de ea 
în mod ruşinos... Încă şi mai greu îi venea să treacă de la 
dezmierdările lui Ross la cele ale lui George. Poate tocmai asta era, de 
fapt, explicaţia trăirilor ei. Ei bine, acum amânarea fusese obținută. 

George cedase în cele din urmă. 

Dar totul avea un preț. Pentru a-şi atinge scopul, trebuia să se lege 
pentru viitor — trebuia să aleagă o dată exactă, nu una vagă, aşa cum 
îşi spusese ei înseși. 

— De azi într-o lună, spuse el. Cu siguranță, e o întârziere 
suficientă. 

— O, nu... 

Elizabeth se opri. Voia, avea nevoie să se căsătorească cu omul 
ăsta sau nu? Dacă da, îi datora puțin respect. Dar ce avea să facă 
Ross între timp? 

— Eu mă gândeam la luna august, îşi încheie ea ideea, fără 
convingere. Abia atunci se vor împlini douăsprezece luni... 

Bărbatul clătină din cap categoric. Elizabeth cunoştea gestul acela. 
Era vorba despre afaceri. 

— E posibil să plec în august. În plus, asta ar strica alte 
aranjamente pe care le-am făcut pentru Cardew şi pentru mama ta. 
De cine ţi-e teamă? 

— Teamă? Asta-i bună! De nimeni! 

— Atunci de părerea cui te temi? De a lui Ross? 

— Nu, nu, normal că nu! Este vorba despre ceea ce simt eu... 

George o luă de mână şi încercă să o privească din nou în ochi. 

— Elizabeth, draga mea, hai să nu ne speriem de fantome acum. 
Şi hai să facem compromisul acestui aranjament, astfel încât să 
avem amândoi ceva de câştigat din asta. Mă dezamăgeşti foarte tare 
prin faptul că ţi-ai propus să amâni nunta noastră. Lasă-mi măcar 
consolarea de a face aranjamentele pentru luna viitoare. Ştiu că nu 
eşti genul de femeie care să se răzgândească uşor şi ştiu că te vei ține 
de cuvânt. Dă-mi voie să plec de aici cu o promisiune din partea ta... 

Elizabeth îşi eliberă mâna, nu cu răceală însă, şi se duse la masă, 
unde rămase o vreme în picioare, întorcând filele unei cărți, în timp 
ce inima îi bătea nebuneşte. Dacă Demelza suferise teribil în ultima 
săptămână, nici săptămâna ei nu fusese cu mult mai bună. Nu-l mai 
văzuse pe Ross din noaptea aceea. În anumite momente simţea că nu 
doreşte să-l mai vadă niciodată. Dar acele momente nu erau deloc 
dese. 

Nu e genul de femeie care să se răzgândească uşor! Oare asta 
credea George despre ea? Tot, absolut tot ceea ce se întâmplase era 
rezultatul firii ei. Dacă nu s-ar fi răzgândit, ar fi fost măritată cu Ross 
în ultimii zece ani, şi nici George, nici Demelza n-ar fi făcut parte din 
vieţile lor. Dar ce putea Ross să-i ofere acum? O escaladare din senin 
pe fereastră, cu rea-intenţie, o invadare a intimităţii ei, o sustragere 

cu forța a ceva ce nu-i aparținea de drept. Demelza trăia şi avea să 
trăiască în continuare. Nu aveau bani să fugă în lumea largă. Ross 
nu-i propusese acest lucru. Nici măcar nu mai trecuse pe la ea de 
atunci. Asta era insulta care punea capac la toate! 

„Ştiu că te vei ține de cuvânt”, îi spusese George. „Eu nu-mi încalce 
niciodată promisiunile”, îi spusese ea lui Ross în noaptea aceea. Oare 
toate aceste lucruri erau adevărate? Da, dar tot scopul acestei 
amânări era să-şi rezerve timp să se gândească, să cântărească şi 
poate chiar să le ofere altora timpul necesar de gândire. Ce rost mai 
avea amânarea asta dacă tot n-avea scăpare în cele din urmă? 

George venise în spatele ei. Până acum îşi ținuse atențţiile în 
limitele cele mai stricte. De câteva ori o sărutase pe obraz; uneori o 
mai ținuse de mână. Atât şi nimic mai mult. Ea nu era atât de naivă 
încât să îl creadă prea distant din cauza asta. El se autodisciplinase 
în aşa fel încât să-i respecte stările de spirit schimbătoare. Numai un 
bărbat cu educația lui putea face acest lucru, iar ea îl respecta 
pentru asta. Acum, el îi atinse uşor umărul cu degetele — astfel încât 
să-i dea destul de clar de înțeles că era liberă să se retragă. Dar ea 
nu făcu niciun gest în acest sens. 

— Mă pot baza pe tine, Elizabeth? întrebă el. De azi într-o lună? 

— Foarte bine, răspunse ea. De azi într-o lună. 

În clipa în care auzi acest răspuns, George o sărută pe gât. Au mai 
trecut şi alte buze prin locul acela, se gândi ea. Dumnezeule, sunt 
prinsă într-o colivie! Pierdută pentru totdeauna! De ce trebuia să vină 
Ross? Cât de mult îl urăsc acum pentru asta! Îl disprețuiesc. Între 
noi nu va mai exista niciodată niciun fel de prietenie! Numai 
duşmânie! Voi fi inima şi sufletul lui George. Soţia lui credincioasă şi 
prietena lui loială. Voi face orice împotriva lui Ross. De ce trebuia să 
vină? Dumnezeule, sunt prinsă într-o colivie. Pierdută pe vecie. 


CHOND 

CARTEA A PATRA 


Capitolul 31 


Elizabeth şi George se căsătoriră pe data de 20 iunie. Contrar 
dorințelor ei, la Cardew fusese organizată o recepție în toată regula, 
la care fuseseră prezente peste o sută de persoane. Aceasta fusese 
intenția lui George de la bun început. Mireasa şi mirele plecară apoi 
în luna de miere şi nu se mai întoarseră în ținut până la sfârşitul lui 
august. Atunci, îşi stabiliră reşedinţa la Cardew. Elizabeth constată 
că Nicholas Warleggan şi soția lui nu se mutaseră încă, aşa cum 
promiseseră conform spuselor lui George. Dar, tot conform spuselor 
lui George, încă făceau pregătirile necesare mutării. 

Moşia Cusgarne a fost vândută, iar părinţii lui Elizabeth au fost 
mutaţi la Trenwith, unde au fost angajaţi doi bătrâni dintr-o familie 
bună, precum şi mai mulți servitori, ca să aibă grijă de ei. George ar 
fi dorit s-o alunge pe mătuşa Agatha, astfel încât Ross să fie obligat 
să se ocupe de ea; dar Elizabeth nici nu vru să audă, aşa că mătuşa 
Agatha rămase în continuare la Trenwith. 

Vânzarea turnului de extracție de la Wheal Grace a fost 
contramandată, iar mina fu redeschisă pe data de 4 iunie. La 
începutul lui iulie, dărâmăturile erau curățate şi reîncepu 
exploatarea filonului. Ellery şi tânărul Nanfan s-au numărat printre 
primii mineri care au coborât în subteran. Banii se terminaseră, dar 
Ross împrumută alte 50 de lire de la Blewett şi apoi încă 50, iar asta 
îi ajută să iasă la liman. 

Viața la Nampara mergea mai departe, în pas cu schimbarea 
anotimpurilor. Fânul a fost strâns şi aranjat în căpițe. Grâul şi orzul 
s-au îngălbenit, au crescut şi s-au copt. Anul acesta cultivaseră 
pământul până aproape de spatele casei, iar foşnetul lanurilor se 
auzea cât era ziua de lungă. Chiar şi în vuietul valurilor tot puteai 
auzi foşnetul acela acolo, aproape, ținându-le isonul. 

Armatele aliate încă nu ocupaseră Parisul, iar acum părea că 
trebuia aşteptată o nouă ocazie, peste încă un an. Poate chiar mai 
mult, ţinând cont de faptul că energiile latente ale revoluției 
începuseră, în sfârşit, să se manifeste. Generalul Custine fusese 

condamnat la ghilotină în urma înfrângerii, iar un burgund 
necunoscut până atunci, Lazarre Carnot, fusese numit să organizeze 
victoria. Primul lui decret a fost o levee en masses5, prin care toți 
francezii erau chemaţi sub arme şi toate serviciile Franţei erau 
rânduite până la ultima femeie şi ultimul copil. Era o nouă viziune 
asupra războiului - sau o veche viziune renăscută - răsturnând 
influenţa civilizatoare a ultimilor o mie de ani. 

Nu existase cu adevărat o împăcare între Ross şi Demelza. Uneori, 
ea îşi dorea să fi plecat. Uneori, se mai gândea la asta chiar şi acum. 
Cu toate acestea, nu putea şti sigur ce era în sufletul lui. Elizabeth se 
căsătorise cu George. Planul lor fusese dus la bun sfârşit, în ciuda 
intervenției lui Ross. Prin urmare, el nu avea nimic de aşteptat de la 
Elizabeth, exceptând poate doar cazul în care era pregătit s-o ia de la 
Cardew cu forța. Aşadar, avea să rămână la Nampara, căsătorit cu 
Demelza. Dacă Demelza era pregătită să se mulțumească să fie a 
doua femeie în inima lui, atunci îi putea fi de folos lui Ross. 

Dar accepta ea oare să fie alternativa mai puţin dezirabilă? Uneori, 
credea că da, însă adesea refuza categoric ideea. Încă mai simţea în 
inimă acel ghimpe al faptului că îl refuzase pe Malcolm McNeil. Ea, 
Demelza Poldark, se dovedise a fi curată şi neprihănită, iar asta 
aproape că o distrusese. Renunțase să se mai roage să moară, dar 
asta nu demult. Cu următoarea ocazie când îl întâlnise pe Sir Hugh 
Bodrugan, acesta o întrebase pe un ton arțăgos ce se întâmplase, iar 
ea îl minţise, spunându-i că nu avusese nicio clipă intenția să 
rămână peste noapte şi că plecase pe nesimţite curând după 
terminarea balului, văzându-l înconjurat de prieteni şi nedorind să-l 
deranjeze. Se ruga în sinea ei să nu se mai întâlnească niciodată cu 
Malcolm McNeil. Ar fi fost umilința supremă! 

Ross continua să doarmă jos. Nu făcuse nicio încercare să reia 
relațiile normale cu soţia lui, iar asta contribuia şi mai mult la 
înstrăinarea lor - chiar dacă ea ar fi refuzat categoric orice tentativă 
de apropiere. Demelza bănuia că, după desfătarea rară şi delicată pe 
care i-o oferise îmbrățişarea lui Elizabeth, Ross o considera acum 
respingătoare. 

Aşadar, două suferințe lucrau în acelaşi timp, ambele erodându-i 
respectul de sine, ambele stând, rând pe rând, în calea impulsurilor 
ei naturale, care erau întotdeauna să ierte şi să uite. 

Adesea, Ross se închidea complet în fața ei, într-un fel în care n-o 
făcuse niciodată după căsătoria lor; asta deşi în alte zile era destul de 


35 Revoltă în masă. (limba franceză, în original) (n.tr.) 

prietenos şi sociabil — fireşte, în limitele impuse de viața lor cotidiană. 
Când primiră veştile legate de căsătoria lui Elizabeth, Ross nu spuse 
şi nu făcu nimic ieşit din comun. O vreme, pe chipul lui se putu citi o 
tensiune aparte, dar după aceea schimbă subiectul discuţiei şi nu 
mai aduse vorba despre asta. 

Mina era locul unde se refugia de propriile lui gânduri. Se îngropa 
acolo, nu doar fizic, ci şi mental, muncind vreme mai îndelungată 
decât oricare dintre bărbaţi, iar pe măsură ce treceau zilele de vară, 
chipul lui devenea tot mai palid, şi nu mai bronzat, cum ar fi fost 
normal. Cel mai stânjenitor moment al zilei era seara, dar, de regulă, 
în zilele lungi de vară, Demelza îşi făcea mereu de lucru pe afară 
până târziu. 

Pe măsură ce zilele deveneau tot mai scurte, mina începu să 
producă un mic profit. Ross făcu de două ori calculele împreună cu 
Henshawe, să se asigure că nu era o greşeală la mijloc. Henshawe 
propuse să înrămeze registrul de tranzacții care înregistra acest 
profit. Niciunul dintre ei nu se putea aştepta deocamdată să-şi 
recupereze investiția, dar în ritmul ăsta aveau să scape uşor-uşor de 
datorii. În condiţiile în care mai rămâneau încă patru luni până la 
următoarea evaluare a conturilor personale ale lui Ross, bărbatul 
estimă că, dacă reuşea să scoată o sumă netă de o sută de lire sau o 
sută douăzeci de lire până la sfârşitul anului, putea cumva să pună 
ban pe ban, astfel încât să strângă o sumă suficientă pentru a-şi 
mulțumi creditorii vreme de alte câteva luni. Protectorul lui din 
umbră, de vreme ce îşi propusese să îl protejeze, nu ar fi putut să 
anuleze contractul pentru doar şaptezeci sau optzeci de lire. 

În septembrie, se află că domnul şi doamna George Warleggan îşi 
stabiliseră reşedinţa în Casa Trenwith. Aceste veşti reuşiră să-l 
înfurie pe Ross şi mai tare decât vestea căsătoriei, pentru care fusese, 
într-o oarecare măsură, prevenit. Vreme de două zile, făcu tot 
posibilul să îşi petreacă timpul pe afară, iar pe durata meselor făcu 
eforturi supraomeneşti pentru a lăsa impresia că viața decurgea cât 
se poate de normal. Curând, aflară că la Trenwith fuseseră demarate 
lucrări extinse de renovare. Nu putea să nu te surprindă o asemenea 
generozitate din partea lui George față de părinţii lui Elizabeth. Asta 
dacă făcea, într-adevăr, toate aceste lucruri special pentru ei. Şi 
Ross, şi Demelza rămaseră surprinşi, dar niciunul dintre ei nu aduse 
vorba despre asta. Era mai bine pentru amândoi să nu dea glas 
speculațiilor pe acest subiect. 

Demelza primi apoi o scrisoare din partea lui Verity. 

Draga mea verişoară, 

Îți mulțumesc pentru scrisoarea ta caldă şi afectuoasă, precum şi 
pentru avertismente şi sfaturi, care, venind de la cineva care, până nu 
demult, obişnuia să mi le ceară mie, par puțin ieşite din comun. Cu 
toate acestea, recunosc fără rezerve că experiența ta în materie de 
bebeluşi o depăşeşte cu mult pe a mea, motiv pentru care voi ține cont 
de tot ceea ce-mi spui. 

Am tras o adevărată sperietură săptămâna trecută, când s-a 
răspândit vestea că prin oraş fuseseră văzuţi cinci corsari francezi, 
unul dintre ei la doar vreo cinci kilometri de Castlehead. Toată lumea 
era consternată, iar nava Iris, comandată de căpitanul Soames, 
pachebotul pentru Barbados, care tocmai ridicase pânzele, a scăpat ca 
prin urechile acului. Cu toate acestea, s-a întors la țărm la timp, iar un 
ofițer a fost trimis imediat la Penzance să-i transmită un mesaj cu o 
şalupă rapidă amiralului Bell, care tocmai pleca spre Insulele Scilly. Nu 
există nicio îndoială că el i-ar fi prins pe corsari, numai că, cu câteva 
ore mai târziu, s-a lăsat o ceață deasă pe mare şi ne-a redus 
vizibilitatea — şi nouă, şi lor. A fost alertă toată noaptea, ca nu cumva 
pirații să profite de ceața deasă; dar n-au făcut-o, iar la ivirea zorilor 
orizontul era liber ca-n palmă. Dar cred că a fost o sperietură 
binevenită pentru noi toți. 

Sper că lui Ross îi merg bine afacerile. Îmi pot imagina fără să-mi 
spună nimeni efectul pe care trebuie să-l fi avut asupra lui căsătoria lui 
Elizabeth cu George Warleggan:; iar acum, faptul că vin să locuiască în 
vecinătatea voastră nu poate decât să înrăutățească situația. Te rog 
din suflet să ai răbdare cu Ross în perioada asta! N-am mai văzut-o pe 
Elizabeth din ziua nunţii, dar am primit o scrisoare de la ea. Ne-am 
dus, fireşte, la nuntă - eu şi Andrew. De dragul lui Elizabeth, n-am fi 
putut refuza. Şi-aşa n-a avut în preajmă prea multe persoane din 
familia ei. Nu cred că am agreat prea tare ideea acestui mariaj de la 
bun început. N-am nimic de împărțit cu George, aşa cum are Ross, 
după cum nu mă deranjează nici faptul că familia Warleggan este o 
familie de parveniţi. Cele mai multe dintre familiile noastre aristocratice 
au fost fondate de negustori care au avut succes la un moment dat. 
Dar nu s-ar putea spune că George şi-a câştigat vreodată banii pe căi 
cinstite. Niciunul din ei n-a făcut-o, iar atunci când îi vezi pe toți la un 
loc e destul de uşor să observi asta. 

Nunta a fost un eveniment foarte strălucitor. Biserica St Mary a fost 
împodobită cu crini, fără a ține seama de preț, afară era o marchiză 
splendidă, de un roşu aprins, în ton cu covorul roşu aprins, pe care 
păşeai până la altar. Reverendul Dr. Halse a ţinut ceremonia, cu exact 

aceeaşi voce pe care o are atunci când li se adresează răufăcătorilor 
din scaunul judecătoresc. Probabil vei vrea să afli cum a fost îmbrăcată 
Elizabeth. Ei bine, a avut o rochie crem din satin bogat, cu o trenă din 
crep decorată cu bucheţele mici de liliac alb şi mov, şi un brâu lat cu o 
bordură argintie groasă. 

Mi-a spus apoi, când i-am admirat-o, că a fost nevoie de 24 de metri 
de material. Probabil că bătrânul Jonathan avea pe undeva nişte 
economii serioase. Dar probabil ştii fără să-ți spun eu că Elizabeth 
arăta minunat în acea rochie — ca o regină —, deşi era tensionată, nu se 
simțea deloc în largul ei, şi ba se înroşea toată, ba devenea palidă fără 
motiv. George, desigur, era complet calm şi imperturbabil - chiar şi 
atunci când bunul lui prieten, Paul Boscoigne, a scăpat inelul pe jos. 
Arăta foarte elegant, într-o jachetă bogată, cu şnururi aurii, şi o vestă 
stacojie cu garnitură aurie lată. 

Andrew trebuie să ajungă acasă miercuri. Un singur pachebot, 
Trefusis, a avut probleme până acum. Ce poate face o navă când e 
atacată de alte cinci deodată? Mi se întâmplă uneori să mă întreb şi eu 
asta în miez de noapte. 

Ştii cumva, e adevărat că Elizabeth este însărcinată? Nu pomeneşte 
nimic despre asta în scrisoarea pe care mi-a trimis-o, dar doamna 
Daubuz spune că asta ar fi spus mama ei. Ar fi ciudat să avem o 
familie de Warleggani întemeiată în casa familiei Poldark. 

Vă trimit toată dragostea mea amândurora şi o îmbrățişare specială 
pentru Jeremy. 

Verişoara ta iubitoare, 
Verity 


Demelza nu-i arătă scrisoarea lui Ross. Avea ea însăşi anumite 
comentarii de făcut cu privire la anumite pasaje, dar se gândi că e 
mai bine să nu le împărtăşească. Se întâmplă ca tocmai în ziua aceea 
Ross să ajungă acasă mai îngândurat decât oricând, deşi mai 
devreme decât de obicei. Era ziua lui Lobb, dar Ross nu întrebă nici 
măcar dacă sosise vreo scrisoare. Demelza începea să simtă că nu-i 
mai poate tolera prea mult tăcerile acelea nesfârşite. Luară masa în 
tăcere, iar Jane strânse masa tot în tăcere. Demelza rămase pe loc, 
hotărâtă să nu se lase dată la o parte şi din ce în ce mai sigură că 
urma să aibă loc o ceartă. În cele din urmă, nemaiputând suporta, 
izbucni: 

— Ross, dacă ai de gând să continui aşa, n-ai decât să mănânci 
singur! Sunt zile întregi de când abia dacă spui două vorbe, iar astăzi 
a fost mai rău decât oricând! Ştiu de ce eşti aşa şi nu te pot ajuta să 

găseşti o soluție. Poate că nici nu mai există o soluţie. Dar poate că 
pentru noi doi încă mai există una. Dacă rămân, dacă vrei să rămân, 
hai să ne purtăm ca doi oameni civilizați! Dar dacă vrei să plec, 
spune-mi, pentru că voi pleca oricum dacă aşa îți imaginezi tu că 
vom trăi de acum înainte! 

Ross ridică privirea, iar uimirea de pe chipul lui o luă prin 
surprindere până şi pe Demelza. 

— Atât de rău a fost? râse Ross. 

Demelza nici nu-şi mai amintea de când nu-l mai văzuse râzând. 

— Îmi pare rău, spuse Ross, nu mi-am dat seama. Ar trebui să-ți 
explic... 

— Chiar e necesar? 

— Foarte necesar, ținând cont de faptul că în seara asta nu m-am 
gândit deloc la Elizabeth şi George. 

Demelza îl privi lung: 

— Atunci s-a întâmplat altceva grav? 

— Nu, mai degrabă e de bine. Nu eram încă sigur dacă e cazul să 
spun ceva, pentru că de multe ori până acum... Nu mi-am dat seama 
că fața mea e atât de posacă încât... 

— Ce e de bine? 

— Dar, fireşte, ai dreptate. Am fost în toane proaste toată 
săptămâna şi din cauza asta am... Nu mai e nevoie să deschidem 
acum subiectul legat de părerea mea cu privire la nunta lui 
Elizabeth. Ăsta e un aspect pe care a trebuit să-l cântăresc pe toate 
fețele... să lupt cu el în felul meu. Dar faptul că George vine să stea la 
Trenwith şi dă semne că ar vrea să rămână acolo, asta mi se pare... 
culmea indecenței! Trenwith este parte din familia Poldark! Este 
căminul nostru, dacă mă înţelegi! Nu mă pot împăca deloc cu ideea că 
îi va aparține lui George de acum! Pur şi simplu nu pot, Demelza. E... 
nefiresc, e o pervertire monstruoasă a felului firesc de a fi al 
lucrurilor. Sau, cel puţin, mie aşa mi se pare. Asta a fost problema 
care m-a frământat toată săptămâna. Dar astăzi... 

— Astăzi? 

— Astăzi e vorba despre mină. Mi s-a părut mai înțelept să nu-ți 
spun deocamdată. Aproape că mi-a fost teamă. Filonul s-a divizat azi. 
O jumătate din el — jumătatea cea mai bună - este de două ori mai 
mare decât filonul vechi. Pare să aibă peste 3,5 metri adâncime. 
Primele probe de minereu sunt şi ele foarte bogate. Henshawe spune 
că n-a mai văzut niciodată rocă mai bogată. 

Demelza era contrariată, ca şi cum îşi adunase toată energia ca să 
lupte cu un duşman inexistent. 

— Dar... de ce să nu-mi spui? Cum să stai acolo... 

— Îmi pare rău. Eram dus pe gânduri, făceam calcule... De ce să 
nu-ți spun? Pentru că ne-am agăţat amândoi de-a lungul timpului de 
multe speranțe deşarte. Eu măcar n-am de ales, dar m-am gândit să 
te scutesc măcar pe tine. 

— Cred că astea sunt lucruri de care nu e nevoie să mă scuteşti. 
Dar o să conteze atât de mult? Am înțeles de la tine că mina îşi 
acoperă oricum cheltuielile... 

EI îi întoarse privirea, fără însă ca pe chipul lui să se mai citească 
încruntarea de mai devreme. Demelza înțelese că se înşelase în 
privința motivelor tensiunii lui. 

— Hai să aşteptăm mai bine, spuse el. Să nu ne bucurăm prea 
devreme. 


Şi aşteptară. Ross era cât se poate de discret şi nu îşi făcea 
niciodată calcule dincolo de ziua în curs. Numai Henshawe, ceva mai 
detaşat — pentru că nu avea atât de mult de pierdut — îşi permitea să 
jubileze. După încă o săptămână, Ross îi spuse Demelzei că nu era 
cazul să-şi facă griji în legătură cu datoria pe care o aveau de plătit 
de Crăciun. Încă o lună muncită în ritmul ăsta şi dobânda era 
plătită. Încă două luni şi o parte din datorie era acoperită. Deja 
puteau face previziuni pe două luni. Demelza întrebă: 

— Adică... orice-ar fi? 

— Orice-ar fi! Proba de minereu e la fel de bogată ca şi solul. Nu 
are cum să nu dea roade! În stadiul ăsta, nu mai e vorba de 
iscusință. Tot ce avem de făcut este să-l scoatem la suprafață, să-l 
sortăm şi să-l vindem. 

— Îmi vine greu să cred asta. 

— Nu mai greu decât mie. 

Problema lor, a amândurora, era că succesul se lăsase prea mult 
aşteptat. Afacerea asta le dăduse foarte multe speranţe, după care le 
năruise pe toate. Parcă nu mai părea posibil ca mina asta să devină o 
proprietate valoroasă. Dacă s-ar fi găsit zăcământul cu unsprezece 
luni în urmă, i-ar fi salvat în ultima clipă de la falimentul iminent. 
Dacă l-ar fi descoperit cu treisprezece luni în urmă, i-ar fi salvat viața 
lui Francis. Acum, când visurile îndelung amânate îi decepționaseră 
definitiv, când toată lumea înţelesese că nu se mai putea aştepta la 
nimic bun, când falimentul nu mai reprezenta un pericol iminent — 
deşi pericolul nu dispăruse în totalitate —, când toți simțeau că nu au 

dreptul să-şi dorească mai mult decât un eventual trai de pe o zi pe 
alta, acum, dintr-odată, mina începuse să producă avere. 

Avere. Tocmai asta era partea ciudată. Nu un simplu venit, nu un 
simplu profit, ci o avere. Aici situația era diferită față de Wheal 
Leisure, unde registrele de tranzacţii erau încă echilibrate, iar 
profiturile mergeau în continuare. Aici, profitul era într-o singură 
tranşă. Banii erau aici într-o singură tranşă. Jocul de noroc dăduse 
roade. Ross simțea că uneori trebuie să mai şi forțeze norocul. Sigur, 
nici cecurile de cositor nu erau chiar de lepădat, dar el avea nevoie de 
saci întregi de aur şi argint. 

De asemenea, avea nevoie de Demelza alături de el, să-l ajute să 
savureze gustul banilor, deoarece succesul venit după un îndelung 
şir de necazuri poate fi apreciat pe deplin numai atunci când e 
împărtăşit. Şi se străduiră amândoi să se bucure de el. Dar aici 
eşuară. Ruptura dintre ei era prea adâncă. 


x 


La sfârşitul lui octombrie, Dwight primi o scrisoare de la doctorul 
Matthew Sylvane din Penryn. Ea spunea aşa: 


Stimate domn, 

Unul dintre pacienții mei, domnul Ray Penvenen, din Killewarren, 
lângă Chasewater, suferă de câteva săptămâni de o boală debilitantă, 
care nu răspunde la tratamentul medical acceptat. După ce am cântărit 
bine situația, am considerat oportun să solicit o a doua opinie, iar 
domnul Penvenen a menţionat numele dumneavoastră, ca medic care 
cunoaşte întru câtva antecedentele sale medicale. 

Dacă sunteți dispus să acordați această consultație, vă propun să 
ne întâlnim la pacient acasă, vineri, pe data de 18, în jur de ora 5, 
când vom putea discuta simptomele în particular, înainte de a proceda 
la examinarea pacientului. 

Poate veți binevoi să îmi faceţi favoarea de a-mi transmite un 
răspuns prin intermediul servitorului meu, care a primit dispoziţii să 
aştepte. 

Vă rămân profund îndatorat, 

Al dumneavoastră, 
M. Sylvane 


Inițial, Dwight vru să îi transmită că, din partea lui, domnul 
Penvenen n-avea decât să se transforme în oale şi ulcele înainte să 

mai pună el piciorul în casa aceea; însă după o scurtă luptă cu el 
însuşi, răspunse acceptând invitația. Nu-l întâlnise niciodată pe 
Matthew Sylvane, dar ştia despre el că are ceva posibilități materiale, 
ca şi Choake, care avea clienți din lumea bună. La cinci fără zece, 
Dwight ajunse la porțile moşiei Killewarren. Simţi brusc o strângere 
de inimă încă de la intrare, când trecu de stâlpul porții. Pinii plecați, 
casa cu acoperiş de paie, până şi servitorul care veni la uşă... 

Doctorul Sylvane era în salonul mare de la etaj, situat deasupra 
grajdurilor. Era un bărbat slab, la vreo patruzeci şi cinci de ani, care 
vorbea pe nas şi care părea că nu poate face nimic fără ajutorul 
nasului. Dwight ar fi preferat să-l vadă mai întâi pe domnul 
Penvenen, dar Sylvane nici nu vru să audă aşa ceva. Tânărul trebuia 
să intre în camera bolnavului înarmat cu teorii şi observații provenite 
de la un farmacist cu experiență. Domnul Penvenen căzuse prima 
dată la pat cu vreo zece săptămâni în urmă, din cauza a ceea ce erau, 
în mod evident, nişte spasme biliare, care au indus o febră uşoară şi 
au încetinit circulația sângelui, dizolvând țesuturile şi afectând 
elasticitatea fibrelor. După aceea, apăruse o debilitare şi posibil chiar 
o boală tumorală. Primele simptome cedaseră la tratament: recoltarea 
unei cantități mici de sânge şi hidratarea adecvată: săruri de pelin şi 
amoniac, pudră de ghimbir, zahăr candel, ulei de cuişoare; dietă de 
jeleuri şi supe, fiertură de carne de vită, carne de mânzat tocată. Fără 
peşte. Peştele pe vremea asta închisă se împuţea repede. Doctorul 
Sylvane nu recomanda peştele pentru oamenii bolnavi, care deja 
aveau un miros aparte. 

Dar domnul Penvenen nu îşi pierduse apetitul. Imediat ce îi 
scăzuse febra, începuse să mănânce pe rupte. Încă mânca şi acum 
cu mare poftă. Şi vin alb. Dădea pe gât sticlă după sticlă, ceea ce era 
surprinzător. Avea o uşoară congestie pulmonară de natură 
edematoasă şi urina foarte mult; ceea ce nu era deloc de mirare. 
Recoltări de sânge, plasturi, poțiuni -— le încercase pe toate. O a doua 
opinie chiar nu era necesară, dar uneori o confirmare a 
diagnosticului avea darul să-i dea încredere pacientului... 

Fără să-l asculte cu mare atenție, mintea lui rătăcind la vizitele 
anterioare, Dwight îşi urmă colegul de-a lungul coridorului, către 
dormitorul domnului Penvenen. Totul în jur îi evoca amintiri 
dureroase. Dar amintirile se risipiră în momentul în care îl văzu pe 
Ray Penvenen în pat, ghemuit ca un vulpoi rănit, cu chipul cenuşiu 
şi uscat. Nu fusese niciodată un bărbat chipeş, dar acum... Pielea de 
pe față şi de pe mâini era plină de riduri. 

Când Dwight se apropie de pat, Penvenen i se adresă cu vocea lui 

clară: 

— Din câte ştiu, doctore Enys, nu ne-am despărțit în cei mai buni 
termeni la ultima dumitale vizită. Prin urmare, îți sunt cu atât mai 
recunoscător că ai venit. 

Dwight se înclină uşor, fără să spună nimic. Bărbatul va avea 
parte de atenţia cuvenită unui pacient, dar atâta tot. 

— Am insistat să vii dumneata, în ciuda tinereţii care te 
caracterizează, din convingerea că dumneata ai curajul să nu te laşi 
influențat de părerile altora. Doctorul Sylvane aici de față a făcut tot 
posibilul, dar se pare că tot posibilul dumnealui nu este suficient... 

— Ei bine, domnule Penvenen, ceea ce am făcut eu... 

— Este pentru prima dată după mulți ani, doctore Enys, când m- 
am simţit cu adevărat rău. Şi am sentimentul că va fi şi ultima dată, 
dacă nu se găseşte rapid o soluție. 

— Eu cred că nu va fi. 

Cu o față imobilă, Dwight se aplecă să îl examineze. 

Anumite simptome în acelaşi timp. 

— Nu are febră acum, domnule doctor Sylvane. 

— Nu, aşa cum v-am spus, a cedat la tratament. 

— A cedat acum nouă săptămâni, doctore Enys. N-am mai avut 
febră de atunci. 

Respirație cu miros de acetonă. Era prea slăbit să se întoarcă 
singur. 

— Beţi mult, domnule Penvenen? 

— În exces. Nimic tare - un vin de Canare foarte slab. 

— Apă? 

— Da, uneori chiar şi apă. 

— Şi mâncaţi? 

— Şi mănânc. Cât patru, cu toate că am slăbit într-atât încât am 
ajuns ca un hering fără icre. Până acum, consideram lăcomia 
vecinilor mei uşor dezgustătoare. 

După o examinare completă, Dwight lăsă perdeaua baldachinului 
să cadă în voie şi merse la fereastră. Nici urmă de Caroline astăzi, în 
costumul ei negru de călărie şi cu părul de culoarea focului. Niciun 
mops care să cheunească prin preajmă. Nici urmă de Unwin 
Trevaunance şi capul lui de leu. Numai un bărbat bolnav, care trăgea 
să moară. 

— Am luat, de asemenea, în calcul, spuse doctorul Sylvane, venind 
după el cu discursul lui nazal, posibilitatea prezenţei unui vierme 
intestinal lat în tubul digestiv. M-am gândit la pofta lui de mâncare 
ieşită din comun. Dar am examinat apoi scaunul şi nu am putut găsi 

nicio dovadă... 

— Şi urina? 

— Neobişnuit de dulce la gust. Dar ţinând cont de tot vinul ăla 
nefermentat... Apoi, m-am mai gândit şi la o infecție tuberculoasă de 
natură atmosferico-cosmico-telurică, indusă de vremea umedă şi de 
cerul înnorat dintr-un ținut bogat în metale şi minerale. Emanațiile 
de minerale au un efect dăunător natural, iar oamenii din zonă au de 
cele mai multe ori febră infecțioasă sau tuberculoză. Nu ştiu dacă 
ştiați, domnule, dar e mare noroc că există câteva oraşe mari în 
ținutul ăsta. Poate nu ştiați, domnule, dar trei mii de oameni care 
locuiesc pe o suprafață de 4.000 de m? de pământ obişnuit alcătuiesc 
o atmosferă din propria lor respiraţie care ajunge până la douăzeci de 
metri înălțime. Şi atunci, vă întreb cu cât este mai periculos într-un 
ținut... 

— Fără îndoială este boala zahărului, spuse Dwight. 

— Cum? Sylvane expiră pe nas - un sunet subțire şi strident. Ah... 

— Un om... l-am uitat numele - Willis să fi fost? — cu mulți ani în 
urmă. Şi mai recent... Şi toate celelalte simptome: foamea, 
debilitarea, respirația acră... 

— Polidipsia36, spuse Sylvane prudent. M-am gândit şi eu la asta. 
Ar putea fi luată în calcul; dar sunt simptome contradictorii. Febra... 

— N-a mai avut febră de nouă săptămâni, spune el. Consider că 
este o greşeală s-o luăm în calcul ca pe un posibil simptom acum. 

— Suferă de gută. Şi congestia pulmonară... 

— Foarte tipică şi foarte periculoasă. 

— Mie nu mi s-a părut. 

Doctorul Sylvane îl privi chiorâş pe Dwight pe deasupra nasului, 
însă Dwight nu avea de gând să cedeze. 

— Nu cred că e alt diagnostic. 

— Domnul Penvenen are cincizeci şi şapte de ani. Un debut atât de 
brusc la un bărbat de vârsta dumnealui... 

— Se întâmplă. În tot cazul, eu asta cred. 

— Doar nu aveți de gând să-i comunicaţi părerea dumneavoastră. 
O să fie un şoc în toată regula. Eu nu răspund pentru eventualele 
consecințe! 

— Iar eu nu răspund pentru consecinţe dacă lucrurile continuă 
aşa ca acum. 

— Şi cum altfel ar putea continua? Doar nu credeți că îşi va mai 
reveni dacă aceasta e problema, într-adevăr! 


36 Sete excesivă, caracteristică unor boli precum diabetul. (n.tr.) 

Discutară câteva minute pe un ton scăzut, după care Dwight se 
întoarse la pat. Ray Penvenen îi urmărea abordarea cu ochii lui cu 
margini roşii. 

— Ei, doctore Enys, e rost de cuţit? 

— Nu, domnule, nu e de cuţit. Cred că putem face ceva pentru 
dumneavoastră. Şi vă puteţi ajuta singur. 

— Cum aşa? 

— Renunţând la cele mai multe dintre lucrurile pe care le 
consumați. În special la vin. 

— Dar tocmai ăsta este singurul lucru care mă ajută! Cum altfel 
să-mi potolesc setea? 

— Cu apă rece şi ceva lapte subţiat. Şi trebuie să mâncaţi mult 
mai puţin. Vă recomand dieta cea mai strictă. N-o să fie un tratament 
uşor, pentru că ştiu că vă va fi foame. 

Dumneata n-ai de unde să ştii cât de foame o să-mi fie, pentru 
că nu te-ai simţit niciodată aşa cum mă simt eu! E foarte uşor să faci 
astfel de recomandări. Vrei să spui că trebuie să mă înfometez? 

— Nu să vă înfometați, deşi aşa ar putea să vi se pară. Recomand, 
de asemenea, băi calde şi mai mult aer proaspăt în camera 
dumneavoastră. 

Doctorul Sylvane se auzi mormăind ceva în barbă, dar când 
domnul Penvenen ridică privirea către el, îl văzu adulmecând capătul 
perforat al bastonului cu mâner de aur. 

— Nu sunteți de acord cu acest tratament, domnule doctor 
Sylvane? 

Sylvane ridică din umeri. 

— Am discutat despre el pe larg şi, deşi îmi pare rău să contrazic 
un coleg, chiar nu pot accepta responsabilitatea reducerii 
tratamentului în contextul unei stări de sănătate atât de slăbită ca a 
dumneavoastră. 

— Sunt într-o stare de sănătate extrem de slăbită, spuse domnul 
Penvenen, ca urmare a unei boli de douăsprezece săptămâni şi a 
celor zece săptămâni în care am urmat tratamentul dumitale. Asta 
sugerează că am nevoie de o schimbare de tratament. Tinere, 
dumneata mă poți vindeca? 

— Nu, domnule. 

Domnul Penvenen clipi şi îşi umezi buzele cu limba. După câteva 
clipe de tăcere spuse: 

— Ei bine, măcar ai fost sincer. 

Făcu un gest către servitorul lui, care stătea lângă pat, să-i toarne 
încă un pahar de vin din carafă. Apoi, cu un alt gest, îl opri. 

— Dacă mă gândesc mai bine, nu, Jonas. Doctorul mi-a 
recomandat să beau apă. 


Capitolul 32 


Pe Dwight îl scotea din sărite părerea potrivit căreia, dacă carnea 
crudă intra în descompunere atunci când era expusă la aer, însemna 
că şi cu ființele umane se întâmpla la fel. Şi era tot aşa categoric şi în 
chestiunile care ţineau de mâncare şi băutură. Postul şi aerul 
proaspăt se dovediseră benefice în mai multe cazuri de febră biliară şi 
febră cauzată de malarie. De asemenea, el testase un tratament 
similar şi în cazul lui Charlie Kempthorne, cu boala lui tuberculoasă. 
În mod cu totul miraculos, la el avusese efect. Nu la mulți alții, dar şi 
un singur succes tot însemna ceva în lupta cu o boală despre care se 
ştia foarte bine că e fatală. Apoi, încercase asta şi în tratamentul 
gutei, spre iritarea puținilor lui pacienţi cu dare de mână. 

Acum şi domnul Penvenen. Ca tratament, îi prescrisese tebaină37 
după fiecare masă. Totul era un experiment în orb - putea la fel de 
bine să vindece sau să ucidă. 

Dar domnul Penvenen începu să-şi revină. 

La cea de-a cincea vizită, Dwight îşi găsi pacientul stând în capul 
oaselor, într-un scaun, înfofolit în pleduri şi pelerine, în fața unei 
ferestre deschise puţin mai mult de un centimetru către aerul blând 
al după-amiezii. După examinarea obişnuită, domnul Penvenen 
spuse sec: 

— Parcă spuneai că n-ai să mă vindeci, doctore Enys, dar mie mi 
se pare că m-ai cam pus pe picioare. Îți rămân foarte îndatorat. 

Dwight nu renunțase nici până acum la atitudinea lui rigidă. 

— Este în mare parte meritul dumneavoastră. Dacă nu aveați 
voința de a vă refuza... 

— Efortul a fost considerabil. Cât timp mai e nevoie să mă lipsesc 
de plăcerile obişnuite ale vieții? 

— Dacă prin plăceri obişnuite vă referiți la mâncarea şi băutura 
obişnuite, aş spune că multe luni de acum înainte. Poate chiar 
pentru tot restul vieții. 

— Şi cât mai poate dura restul ăsta? 

— Nu vă pot spune. Dacă aveți grijă de sănătatea dumneavoastră, 
nu există niciun motiv pentru care să dureze puţin. 


37 Substanţă toxică extrasă din opiu şi folosită ca medicament. (n.tr.) 

Se lăsă tăcerea între ei. Dwight îşi scoase pulsometrul, dar 
Penvenen spuse: 

— Aş vrea să cred că acum poți să treci cu vederea circumstanțele 
nefericite de la ultima vizită a nepoatei mele Caroline. Nimeni nu a 
regretat mai mult decât mine situația aceea şi măsurile pe care am 
fost nevoit să le iau. Acum, că totul a trecut, mi-ar plăcea să cred că 
pot apela la dumneata ori de câte ori va fi necesar; şi poate la un 
moment dat o să-mi faci şi plăcerea unei vizite de socializare, când 
vom putea lua cina împreună - evident, presupunând că dieta 
dumitale nu este la fel de strictă ca a mea. 

Era un gest de prietenie — atât cât era capabil Ray Penvenen de un 
astfel de gest. Dwight nu răspunse. Penvenen îşi continuă ideea: 

— Poate ar fi indicat să-ți spun, înainte de a-mi răspunde, că 
nepoata mea Caroline îşi va anunța în scurt timp logodna cu lordul 
Coniston, fiul cel mare al contelui englez de Windermere. Sper ca 
această informaţie să nu te tulbure. 

— Felicitările mele, spuse Dwight. 

— Mulţumesc. Era, în mod evident, predestinată pentru o astfel de 
uniune şi ar fi însemnat să dau greş în datoria mea de tutore, dacă 
n-aş fi stârpit din faşă un ataşament nepotrivit. Sper că înţelegi că n- 
a avut nicio legătură cu aptitudinile dumitale personale şi că prin 
asta nu mi-am propus să dovedesc vreo lipsă de respect față de ele. 

— Da, înțeleg. 

Dwight puse pulsometrul deoparte. Nu cunoştea ritmul cardiac al 
pacientului, dar nici nu-i păsa. Traversă camera şi rămase în 
picioare, lângă foc. 

— Când va avea loc nunta? 

— Sora mea nu mi-a spus. Nu cred că a fost stabilită încă data. 
Caroline nu s-a simţit bine şi... 

— Nu s-a simţit bine? 

— Una din obişnuitele indispoziții de vară. Acum aproape că s-a 
refăcut. Dar e puțin probabil ca nunta să aibă loc până după 
Crăciun. 

— Transmiteţi-i, vă rog, urările mele domnişoarei Penvenen. Sunt 
convins că va fi o căsătorie cu totul potrivită. 

Dwight nu reuşi să se amăgească pe el însuşi, dar cu siguranță 
reuşi să-l amăgească pe domnul Penvenen. 

— Mă bucur că şi dumneata crezi asta. Este o atitudine de om 
altruist. Eram convins că mă pot bizui pe înțelepciunea şi pe 
înțelegerea dumitale. 

Lui Dwight îi venea să spună că nimeni nu se putea bizui pe 

vreuna din ele. 

—  Continuați tratamentul, spuse el. Faceţi ceva mai mult 
exercițiu, când vă simţiți în stare. Dar fără să exagerați. Voi trece din 
nou pe aici miercuri dimineață. 

Avea de gând să plece chiar atunci, dar bătrânul îi mai spuse, într- 
o doară: 

— Sper că voi fi suficient de întremat ca să pot călători la Londra 
după Crăciun. Am nişte afaceri de care trebuie să mă ocup. Şi mai e 
şi partea de socializare, desigur. 

— Trebuie să vedem mai întâi cum evoluează starea 
dumneavoastră, spuse Dwight. 

Nu credea că evoluția bună a stării pacientului putea fi menţinută 
la nivelul actual. Dacă diagnosticul era corect, nu putea face nimic ca 
să amelioreze boala de fond. Cu toate acestea, nu avea niciun rost să- 
i spună lui Penvenen acest lucru, plus că nimeni nu ştia cu adevărat 
cum stau lucrurile cu constituția omului. Evident, perspectiva de a-şi 
vedea nepoata intrând în rândurile aristocrației se putea dovedi un 
stimul foarte puternic. 


Verity născu în seara de Halloween un băiat de trei kilograme. 
Amândoi se simțeau bine. Îi puse numele Andrew, după tatăl lui, iar 
Ross şi Demelza merseră la botez. Pentru că în săptămâna aceea era 
scadența taxei pe cositor, Ross făcu un drum până acolo şi înapoi în 
aceeaşi zi. Dar Demelza rămase vreme de patru zile. Se simțea mai 
bine acum decât se simţise din luna mai încoace, iar fericirea lui 
Verity îi dădea şi ei o stare foarte bună. Urcă la bordul vasului lui 
Andrew Blamey şi făcu o excursie pe râu, după care merse la o 
recepție în oraş. Lui Verity nu-i povesti nimic despre problemele ei. 
Pentru prima oară avea sentimentul că nu poate discuta aceste 
lucruri nici măcar cu Verity. În orice caz, n-ar fi putut spune nimic 
fără să amintească şi despre lucruri pe care spera din tot sufletul să 
nu le afle niciodată altcineva în afară de Ross, Elizabeth şi de ea 
însăşi. Acum, că George şi Elizabeth erau atât de aproape, părea mai 
important decât oricând să treacă sub tăcere absolută evenimentele 
petrecute pe data de nouă mai. 

În ziua care urmă întoarcerii sale acasă, Ross primi un bilet de la 
George. 


Dragă Poldark, 

De vreme ce eşti administrator al averii lui Francis, anumite 
formalități nu pot fi îndeplinite fără semnătura ta. Din iunie nu s-a mai 
făcut nimic în acest sens şi, prin urmare, s-ar părea că este absolut 
necesar să ne întâlnim. Dacă poți veni la Trenwith vineri sau sâmbătă 
dimineață, voi fi acolo să te primesc. 

Al tău etc., 
G. Warleggan 


Ross răspunse: 


Dragă Warleggan, 

De vreme ce tu nu eşti administrator al averii lui Francis, nu văd de 
ce te-ar interesa aceste chestiuni. Dacă doreşti să mă vezi în alte 
probleme, voi fi la Nampara vineri şi sâmbătă dimineață. 

Al tău etc., 
R.V. Poldark 


George trimise, la rândul lui, un răspuns: 


Dragă Poldark, 

Probabil ai aflat că eu şi Elizabeth ne-am căsătorit în iunie. 
Ocupându-mă de averea lui Francis, nu fac altceva decât să încerc să 
îi iau lui Elizabeth povara de pe umeri. Ea nu s-a simţit deloc bine luna 
aceasta şi probabil că va fi mai convenabil pentru ea să te întâlnească 
aici. Te-aş ruga să îmi comunici o dată la care vei fi disponibil. 

Al tău etc., 
G. Warleggan 


Ross îi scrise că va ajunge la Trenwith sâmbătă la prânz. 

Imediat ce trecu de porțile moşiei, remarcă diferența. În mai puţin 
de trei luni, banii făcuseră miracole. Tufele crescute în neştire în 
ultimii zece ani fuseseră curățate, gardurile vii fuseseră tunse, 
copacii inutili fuseseră tăiați şi se plantaseră copaci ornamentali. 
Bazinul devenise un lac în toată regula, prin care mişunau peştii, se 
făcuseră împrejmuiri cu flori, iar câteva plante întârziate mai erau 
încă în floare. De cealaltă parte a lacului păşteau vite grase. Pe aleile 
din fața casei fusese întins pietriş proaspăt. 

Când intră în casă, observă că fereastra mare din hol fusese 
reparată, iar acum era înfrumusețată cu perdele lungi din satin roşu. 
Pe jos erau întinse covoare noi, iar pe pereţi erau agățate lucruri noi. 
Multe dintre portretele vechi şi crăpate fuseseră date jos, iar în 

salonul mare unde fu condus de un lacheu în livrea - nici urmă de 
doamna Tabb, mereu grăbită şi cu şorțul la brâu - totul fusese 
schimbat. Dispăruseră până şi roata de tors şi harpa lui Elizabeth. 

Nu era nimeni în încăpere, iar Ross fu lăsat să aştepte zece minute 
bune, răstimp în care continuă să-şi lovească nerăbdător cizma cu 
degetele, înainte ca George să apară însoţit de un bărbat înalt şi slab, 
cu umeri înguşti şi ochi prea apropiaţi. George era îmbrăcat într-un 
costum elegant de culoarea pielii de bivol, cu pantaloni de nanchin ce 
aveau o nuanță ceva mai închisă. Intră apoi un alt bărbat, mai în 
vârstă. Jonathan Chynoweth, tatăl lui Elizabeth. 

Îşi dădură bineţe într-un fel distant. George spuse: 

— Acesta este domnul Tankard, avocatul meu. Pe domnul 
Chynoweth îl cunoşti, desigur. N-ar trebui să te reținem prea mult. 
Trebuie semnate câteva hârtii. Apoi poţi pleca. 

— Unde este Elizabeth? 

— Se odihneşte. Putem rezolva problema fără ca ea să fie de față. 

— Nu cred. Ea este co-administrator al averii lui Francis. Nu 
semnez nimic, câtă vreme ea nu este de față. 

— Am anticipat şi asta, spuse George pe un ton agreabil. Elizabeth 
a semnat o împuternicire, astfel încât eu să pot acţiona în numele ei 
în astfel de chestiuni. Prezintă-i domnului Poldark documentul, 
Tankard. 

Ross luă pergamentul, suspectând vag că e o escrocherie la mijloc, 
dar neavând experiență în chestiunile legale. Se întoarse către 
domnul Chynoweth. 

— Aşa este, dragule. Te asigur că nu e nimic necinstit la mijloc. 
Cred că pe mine nu mă poți bănui că aş lua parte la vreun - hm — 
experiment dubios. 

— Dacă vrei să ştii adevărul, spuse George, deşi n-o să-ți facă 
plăcere, Elizabeth a cerut în mod special ca eu să mă ocup de asta în 
numele ei, astfel încât să nu fie nevoită să te întâlnească. Starea ei de 
sănătate nu este prea bună în momentul de față, dar este perfect 
capabilă să tranzacţioneze orice afacere pe care doreşte să o 
tranzacționeze. Nu doreşte să aibă de-a face cu tine, aşa că eu sunt 
aici s-o ajut să evite o întâlnire care nu-i face plăcere. 

Ross îi înapoie documentul lui Tankard, care îl puse înapoi în 
servieta lui. 

— Este adevărat că este însărcinată? 

Tankard ridică imediat capul. George spuse: 

— Este adevărat. De ce te interesează? 

Ross ridică din umeri: 

— Hai să terminăm ce-am început mai bine! 

Erau tot felul de hârtii de discutat şi de semnat. Ross nu avea 
câtuşi de puțin intenţia să le cânte în strună, dar adevărul era că 
lucrurile îi erau destul de clare. Domnul Chynoweth nu mai spuse 
nimic, dar urmări totul cu mare atenţie, jucându-se cu degetele prin 
barba lui subțire. George era destul de corect în afacerile lui de zi cu 
zi. Dar când totul se încheiase, Tankard spuse: 

— Ăăă, domnule Poldark, acţiunile astea... Cota-parte din acţiunile 
Wheal Grace - deținută în numele fiului doamnei Warleggan - care a 
fost lichidată la începutul anului contra sumei de şase sute de lire 
sterline... Ne puteţi spune cum s-a întâmplat? Tranzacţia pare să fi 
fost neregulamentară, iar noi avem îndoieli că ar fi fost legală. 

— A fost legală. 

— Ei bine, domnule, noi i-am solicitat detalii despre acest 
aranjament domnului Harris Pascoe, dar el spune că nu are 
libertatea de a ni le dezvălui. Am fi bucuroşi să primim o explicație de 
la dumneavoastră. 

— Nu este necesară nicio explicație. Doamna Poldark - doamna 
Warleggan - a primit şase sute de lire în numele fiului ei, în schimbul 
a jumătate din acţiunile unei mine fără valoare. 

— Presupuse fără valoare, rectifică George. Cine ar fi fost atât de 
nebun încât să-i plătească suma aceea? 

Ross puse stiloul jos, aruncă nisip absorbant peste hârtie, o 
scutură. 

— Eu am fost. 

Urmară câteva clipe de tăcere. 

— A, spuse George. Chiar mă întrebam dacă nu cumva asta era 
explicația. 

— Din câte înțeleg, interveni Tankard, s-a ajuns cu exploatarea 
într-o zonă cu minereu abundent, care în scurt timp va asigura un 
profit substanţial. 

— Deja asigură un profit substanțial. 

— A, spuse George din nou. Şi fără îndoială la începutul anului... 

— Mă simt jignit în fața suspiciunilor tale, reacționă Ross. Şi 
obiectez față de lipsa ta de rațiune. Pentru numele lui Dumnezeu, 
crezi că dacă dădeam peste filonul acela în ianuarie am fi aşteptat 
până în noiembrie să îl exploatăm?! 

— Şi atunci ce te-a determinat să cumperi cealaltă jumătate a unei 
mine fără valoare? întrebă Tankard. 

Ross îi aruncă o privire mânioasă: 

— Ascultă, omule, n-am venit aici să fiu supus unui interogatoriu 

de către avocaţi rupți în coate! Ia întoarce-te la cărțile dumitale 
doldora de legi şi vorbeşte doar atunci când eşti întrebat! 

Domnul Chynoweth îşi trecu arătătorul lat de-a lungul suprafeței 
lustruite a mesei. 

— Haide, haide, mi se pare că ne-am cam încins, nu-i aşa? Nu e 
nevoie, te asigur că e inoportun. Bărbatul îşi studie vârful degetului. 
Nu era praf. Nu mă îndoiesc că ai avut alte motive chiar mai bune, 
dragule, reluă el. Dacă vrei... 

— În ianuarie, spuse Ross, fiica dumneavoastră era foarte 
strâmtorată din punct de vedere financiar. Mă simțeam responsabil 
pentru faptul că l-am convins pe Francis să-şi investească ultimele 
şase sute de lire într-o mină. Am vrut să-i înapoiez lui Elizabeth 
banii, dar ştiam că n-o să-i accepte pur şi simplu. Aşa că am găsit o 
modalitate prin care puteam face acest lucru fără ca ea să ştie. La 
momentul acela, aveam convingerea că mina e un eşec total. Şi am 
avut convingerea asta până în iulie. 

— O poveste dubioasă, comentă George. Nimeni... 

— Opinia ta nu mă priveşte. Dar nu te aştepta să stau aici şi să-ți 
ascult speculațiile! 

— Aşteaptă, îl opri George când Ross părea pe punctul de a pleca. 
Eu zic să îi dăm crezare adversarului. Ce zici, tată socrule? În 
anumite condiții, sunt gata să-ți accept explicaţiile. A fost un 
procedeu - cum spui tu - puțin greoi, fără îndoială, dar unul la care 
probabil ar recurge cineva care nu are pic de simț al afacerilor. Bine 
intenționat. Corect, tată  socrule? Dar greoi.  Legalitatea 
aranjamentului nu mai trebuie pusă la îndoială, deoarece resortul 
moral a fost unul bun. Într-adevăr, poate părea un gest... mai 
degrabă melodramatic, aşa cum era de anticipat. Dar hai să-l luăm 
de bun şi să aşteptăm următorul gest, care mi se pare de la sine 
înțeles. 

Toată lumea rămase în aşteptare, ca la comandă. Domnul 
Chynoweth nu urmărise raționamentul lui George, iar acum clipea 
perplex. 

— Ce gest? 

— Păi să înapoiezi acea jumătate din acţiunile minei — dacă tot s-a 
descoperit că e profitabilă - în custodia tutorilor lui Geoffrey Charles. 

Ross îşi luă mănuşile. Erau tot peticite. 

— Şi de ce crezi că aş face asta? 

— Ei bine, ai acționat pentru a o salva pe Elizabeth dintr-o situație 
dificilă. Acum, gestul acela nu mai este adecvat situației, pentru că 
partea pe care ai luat-o de la Elizabeth valorează mai mult decât ai 

plătit tu pe ea. Situaţia s-a schimbat. 

— Ca şi situația ei materială, de altfel. 

— Normal. Asta ca urmare a căsătoriei cu mine. Dar în cazul în 
discuție, tu acționai în interesul lui Geoffrey Charles. Fiul lui Francis 
nu este îndreptățit legal să solicite anumite privilegii din partea mea. 
Prin urmare, tot ce îi aparține lui de drept este jumătatea din 
acțiunile minei tale. 

— A avut această jumătate. Acum mi-a vândut-o mie. 

— Ceea ce s-a întâmplat aici, de fapt, este că tu, în calitate de 
tutore al lui Geoffrey Charles, ţi-ai vândut această proprietate ție 
însuți. 

— Corect. Considerând-o fără valoare. 

— Pentru asta trebuie să te credem pe cuvânt, neavând alte 
dovezi. Şi acum nu mai este cazul. 

— Din fericire pentru mine, nu. 

— Este evident, aşadar, că, în cazul în care chiar ai gândit această 
tranzacție ca pe un gest de prietenie şi afecțiune în beneficiul lui 
Geoffrey Charles, acum trebuie să anulezi acea tranzacție, pentru ca 
gestul să nu-şi piardă semnificația. Altminteri, vorbim despre o 
practică necinstită. 

Ross continuă să-şi facă de lucru cu mănuşile. 

— Ceea ce e evident pentru tine, George, şi ceea ce e evident 
pentru mine sunt două lucruri complet diferite. În calitate de co- 
administrator al averii lui Geoffrey Charles, alături de Elizabeth, era 
de datoria mea să fac tot ce îmi stă în putință pentru binele lui şi 
pentru bunurile pe care Francis i le-a lăsat moştenire. Astfel, în luna 
ianuarie a acestui an, am vândut jumătatea lui din acțiunile Wheal 
Grace, în schimbul sumei de 600 de lire sterline. Asta era mai mult — 
mult mai mult — decât îmi stătea mie în putere la acel moment. Dacă 
pachetul de acţiuni ar fi fost vândut pe piaţa liberă, n-ar fi obținut 
nici măcar cincizeci de lire în schimbul lui! Nu. Nici măcar zece! Tu 
nu mi-ai fi dat zece lire pe jumătatea mea din acțiuni. Mina era 
terminată. Şi eu am crezut la fel ca toţi ceilalți. Ne-am dat peste cap 
ca să ţinem mina în funcțiune peste vară. După un accident s-a 
închis, dar am deschis-o din nou. Acum, am dat de un filon de 
cositor. Când, de fapt, noi căutam cupru. Dar e atât de mult cositor 
acolo, încât filoanele se ramifică oriincotro am lua-o. Ei bine, acum 
consider că profitul îmi aparține, de drept, în totalitate. Nu cred că el 
i-ar aparține lui Elizabeth, lui Geoffrey Charles, domnului Chynoweth 
sau ție! Şi dacă ai sperat vreodată să mă determini să cred altceva, n- 
ai decât să renunți la speranțele astea, pentru că ele nu-ți aduc 

niciun folos! 

Tankard tuşi în pumn şi se uită la George. Acesta îi spuse: 

— De vreme ce îți expui punctul de vedere atât de clar, nici noi nu 
ne lăsăm mai prejos. O să contestăm legitimitatea tranzacţiei. 

— Pe ce temei? 

— Vei afla toate informațiile la momentul potrivit. 

— Abia aştept! 

— În orice caz, prestigiul tău va ieşi destul de şifonat din tot litigiul 
ăsta. Un om care îl înşală pe minorul pe care îl are sub tutelă! 

— Până în momentul ăsta, spuse Ross, am încercat să fiu civilizat. 
N-aş vrea să-ți stric mobila asta nouă şi de prost gust! 

— Şi nici n-ai s-o faci! spuse George. Am trei servitori care nu 
aşteaptă decât să strig. 

— Vezi să nu faci un pas fără ei! i-o întoarse Ross. 

Lui George i se urcă sângele în obraji. 

— N-ai decât să te întorci la spălătoreasa ta de vase! mai strigă el 
în urma lui Ross. 


Capitolul 33 


Spre deosebire de Julia, Jeremy rareori o ducea bine în absența 
mamei lui, iar când se întoarse Demelza îl găsi deranjat la stomac. 
Dwight spuse că Jeremy avea o colică uşoară şi îi prepară un 
amestec calmant. După ce termină şi coborâră la parter, Demelza îl 
întrebă: 

— Rămâi la cină? Ross s-a dus la Trenwith, dar trebuie să apară şi 
el cât de curând. 

— La Trenwith? 

— Da. E nu-ştiu-cum-i-spune al averii lui Francis şi a trebuit să 
le facă o vizită ca să lămurească nişte probleme de afaceri. 

— Ah... Înţeleg. Mulţumesc, o să rămân. Oricum voiam să vorbesc 
cu voi săptămâna asta. Voiam să fiți primii care află despre planurile 
mele. Am depus dosarul pentru un post de medic în Marina militară. 

— Oh... Demelza îl privi îngrijorată. E o decizie definitivă? Te-ai 
gândit bine? 

— Da, aşa e cel mai bine. Am un prieten în comandamentul 
suprem, Sir Ralph Slessor, care mi-a promis să intervină. Fireşte, o 
navă se găseşte uşor. Dar toată lumea îşi doreşte o navă cât mai 
bună. 

— E a doua oară când ne ameninți că ne părăseşti, iar de data 

asta... Eşti absolut sigur că asta e ceea ce vrei? 

— Ei bine, nu mă pot stabili aici. Am încercat, dar e inutil. 
Războiul ăsta e tulburător - asta în primul rând. Aici sunt într-un loc 
izolat de lume. E locul cel mai nepotrivit pentru un tânăr. Am atât de 
multă experiență de câştigat în alte părți. 

— Asta înseamnă că ne părăseşti pentru un anumit număr de ani, 
ca atunci când te duci la închisoare? Sau poți să mai pleci din când 
în când, atunci când te saturi? 

— Va fi un termen, cu siguranță. Dar încă nu ştiu cât anume. 
Marina echipează vechile nave pe măsură ce reuşeşte să adune 
echipajele care să servească pe ele, dar e o muncă foarte lentă. Ei 
spun că abia au fost înrolați ceva mai mult de 40.000 de oameni de 
la începutul războiului şi până acum. 

Ea merse la fereastră şi privi cu ochi îngustați la soarele oblic. 
Razele soarelui cădeau pe părul ei, creând pete de lumină. 

— Şi Caroline? N-ai mai primit veşti de la ea? 

— După Crăciun se căsătoreşte cu lordul Coniston, oricine ar fi 
acela. Unchiul ei mi-a spus asta săptămâna trecută. 

Demelza află cu această ocazie cauza fugii lui Dwight - pentru că, 
într-un fel, despre asta era vorba. 

— Îmi pare foarte rău, mai ales pentru felul în care s-a întâmplat 
totul. Mă întristează şi mai tare când mă gândesc... 

— Ei bine, pe mine nu mă mai întristează. Eu sunt recunoscător 
că am scăpat... O, am iubit-o pe Caroline. Şi încă o mai iubesc. 
Spunând aceste cuvinte, Dwight întoarse privirile de la ea. Dar nu 
eram făcuți unul pentru celălalt, mai adăugă el. 

— Uite că a venit Ross. Ciudat cum pot deosebi copitele lui Darkie 
de cele ale altor cai... Dwight, n-ai mers s-o cauţi pe Caroline, să îi 
explici? Nu te-ai întâlnit cu ea la Londra? Îmi pare extrem de rău să 
ştiu că lucrul ăsta - bun sau rău - s-a întâmplat din cauza a ceea ce 
ai făcut pentru a-l salva pe Ross. 

— Nu, cred că ea şi-a dat seama cu mult înainte de momentul 
acela. Iar aici eu sunt de vină... 

Nu se întâmpla prea des ca Demelza să țipe, dar ţipă acum, când 
Ross, lăsându-şi iapa să-şi găsească singură drumul spre grajduri, 
intră în salon împleticindu-se. 

Îşi pierduse haina cu totul, cu excepţia unei manşete care îi atârna 
acum în jurul încheieturii mâinii. Spatele cămăşii era sfâşiat şi îşi 
folosise eşarfa de la gât pentru a-şi bandaja capul. Sângele se 
prelingea prin bandajul improvizat. 

— Ai un talent fantastic să fii la locul potrivit la momentul potrivit! 

îi spuse el lui Dwight. 

Apoi se aşeză pe un scaun, ca să poată fi examinat. 

— Ai căzut? întrebă Demelza. Ţi-ai rupt vreun os? Cum ai... A, dar 
nu, nu ai căzut deloc! Ross, cine a făcut asta? Te-ai luat la bătaie la 
Trenwith! O, ce tăietură adâncă ai la cap! Dwight, mă duc să aduc 
nişte apă... 

Alergă în bucătărie, iar în câteva clipe Jane Gimlett dispăru şi ea — 
după unguente şi prosoape. Când se întoarse Demelza, Ross îşi 
începuse deja relatarea. 

— „n-aveam nici cea mai mică intenție. Dar degeaba! Ori de câte 
ori îl văd - unde mai pui că acum îl mai văd şi în vechea casă a lui 
Francis! Casa aia a fost ca şi a mea, la fel ca asta. Şi aerele lui... 
Apoi, când a spus chestia aia, n-am mai putut suporta şi deodată s-a 
ales praful de toată scena aia respectabilă! O, Doamne, dar ce bine 
m-am simțit după aceea! Şi salonul lui... 

— Bravo! spuse Demelza. 

— Şi salonul lui e o ruină. Ne-am învârtit vreo trei sau patru 
minute de la un capăt la celălalt al camerei, în timp ce avocatul ăla 
saşiu se ghemuise într-un colț, iar domnul Chynoweth se adăpostise 
sub masă. George s-a înmuiat de tot, îți jur! O fi de vină viața de oraş 
sau nunta, sau cine ştie... Niciodată nu l-am bătut cu atâta uşurinţă 
acolo, omule? 

— Îţi pun nişte copci la rana de la cap. Doar nu vrei acum să te 
alegi cu o cicatrice şi pe partea asta! 

— Şi apoi au apărut trei dintre oamenii lui şi s-au pus pe mine. 
Atunci ei au câştigat avantaj, numai că doi dintre ei erau mai 
plăpânzi şi nu aveau suficient curaj pentru treaba asta. L-am 
aruncat pe unul dintre ei pe fereastră. Apoi, în cele din urmă, au pus 
mâna pe mine şi m-au aruncat după el. Aşa că am fluierat-o pe 
Darkie, iar ea a venit la trap. Şi am trecut călare peste noile lor 
straturi de flori. Caninul ăsta e slăbit. Trebuie scos? 

— Nu, lasă-l. Gingia e umflată, dar dintele e întreg. 

— Şi Elizabeth unde a fost tot timpul ăsta? întrebă Demelza în 
şoaptă. 

— N-am văzut-o. Fie nu se simțea bine, fie n-a vrut să coboare. N- 
o să vă vină să credeți cum arată locul acela acum - covoare turceşti, 
draperii de brocart şi mobilă nouă. Deja nu mai e căminul familiei 
Poldark, ci casa parveniților Warlegsan! Am rămas impresionat! 

— Dar de la ce v-aţi luat? vru să afle Demelza. Cum aţi ajuns să vă 
încăieraţi, când era vorba doar de o întâlnire de afaceri şi de semnat 

nişte hârtii? 

Ross ridică sprânceana teafără: 

— A făcut o remarcă nelalocul ei. 

— Ce-a spus? 

— Nimic din ce aş fi dispus să repet acum. 

— Era despre mine? întrebă ea, intuind acest lucru din expresia 
chipului lui, iar gândul fugindu-i instantaneu la petrecerea 
Bodrugan. 

— Nu era despre o persoană cu care să am vreo legătură. 

— Şi atunci de ce te-ai simţit ofensat? 

— Pentru că aşa am vrut. 

Se uitară unul în ochii celuilalt, iar el începu să râdă văzând 
expresia de pe chipul ei. Ai fi zis că încăierarea aceea chiar îi făcuse 
bine. Demelza se simți entuziasmată de atitudinea lui. 

Când cina se încheie, iar Dwight plecă, Ross îi povesti Demelzei ce 
se întâmplase la întâlnirea de mai devreme. Demelza era profund 
indignată şi nu-i venea a crede. 

— Nu ştiu dacă Elizabeth e părtaşă la asemenea manevre, spuse 
el, dar trebuie să mă văd cu Pascoe săptămâna asta, ca să mă asigur 
că vânzarea nu poate fi atacată. 

— Nu săptămâna asta, spuse ea, uitându-se la capul lui. 

— Ei, atunci cât mai repede cu putință. Şi George are semne — 
măcar am o consolare. Până nu mă văd cu Pascoe, nu pot şti la ce să 
mă aştept. 

— Măcar mă bucur că nu intenţionezi să îi returnezi acţiunile lui 
Geoffrey Charles. 

— Ei bine, indiferent de înţelegerea pe care a încheiat-o înainte de 
căsătorie, eu nu cred că Elizabeth l-ar fi neglijat pe Geoffrey Charles. 
El este ultima persoană pe care ar fi neglijat-o. Dacă voi vedea că are 
probleme financiare atunci când ajunge la majorat, îi voi da atunci o 
parte din acțiuni. Dar nu înainte. N-am să accept ca George să-şi 
bage coada în povestea asta! 

— Eu sper că acest nou conflict nu va înrăutăți şi mai mult relația 
ta cu George. 

— Nici n-aş avea de ce să o îmbunătățesc. 

— Trăim prea aproape unii de alţii ca să ne permitem astfel de 
dispute, Ross. Puteţi să dați nas în nas în orice moment, absolut 
întâmplător, în alte afaceri. Sau poate că el va încerca să riposteze. 
Adu-ţi aminte de Jud! N-o să mai poţi să ieşi noaptea singur. 

— În momentul de față, s-ar părea că singurele soluţii care îmi vin 
rapid la îndemână sunt cele violente. Îmi pare sincer rău, Demelza. 

Ştiu că este o atitudine necivilizată. Dar cel puţin nu pot să mă plâng 
dacă cineva decide să riposteze. 

Ea nu răspunse, iar el făcu o grimasă atunci când îşi schimbă 
poziția. 

— Ştii salonul cel mare, spuse Ross. Au acolo un set nou de 
scaune de... mahon cred că trebuie să fie, frumos lustruit, cu spătare 
sculptate delicat şi şezutul îmbrăcat în satin. Nu mă pricep eu prea 
tare la mobilă, dar mi s-au părut lucrate la fel de frumos ca oricare 
altele. 

— O, da, spuse Demelza. 

— S-au făcut multe schimbări în camera aceea - unele bune, altele 
rele. Au draperii din damasc albastru, cu franjuri aurii lați, iar noul 
covor turcesc este foarte gros, țesut cu figuri umane. Pe polița 
şemineului erau destul de multe decorațiuni chinezeşti - foarte rare, 
fără îndoială —, dar astea nu m-au interesat în mod deosebit. Şi mai 
au un candelabru mare din sticlă încrustată, suspendat de tavan. lar 
în fața uşii, pentru a nu permite curentului să intre, un paravan 
chinezesc. 

— S-ar zice că ai reținut multe dintre schimbările făcute. 

— M-au lăsat să aştept zece minute, ceea ce, cum era de aşteptat, 
mi-a creat o stare de spirit numai bună de la început. Până nu vezi 
cu ochii tăi, nu realizezi câte lucruri poţi cumpăra în ziua de azi dacă 
ai bani. Zicând acestea, Ross privi în jur, ca şi cum şi-ar fi văzut cu 
alți ochi propria casă: Pe la noi pe aici e sărăcie lucie, aşa-i? 

— Da, aşa cred. 

— Ei bine, nu mai e cazul să fie aşa. Ce-ai zice dacă ai veni cu 
mine când merg să-l văd pe Harris Pascoe? Putem cumpăra atunci 
câteva lucruri noi pentru casă. 

Ross îi urmări reacția în timp ce vorbea; dar, ca întotdeauna când 
discuţia lua o turnură personală, Demelza păru să se retragă în ea, 
evitând un răspuns natural. 

— Cum vrei tu, Ross. Vin cu tine, dacă asta vrei. 

— Da. Asta vreau. 

— Dobânda datoriilor noastre are scadenta luna viitoare. 

— Filonul de sud are o întindere de peste 7,5 metri şi continuă să 
crească. Luna trecută, profitul nostru era de 580 de lire sterline. Pe o 
singură lună. Dacă o ținem tot aşa, în curând nu vom mai avea 
datorii. 

Demelza se ridică în picioare şi începu să strângă cuburile de 
construcții pe care Jeremy le lăsase într-un colț. 

— Încă nu-mi vine să cred, spuse ea. 

— Nici mie. Mă ciupesc de câte două ori pe zi să mă conving că nu 
visez. Nu face asta acum. Am văzut privirea din ochii tăi atunci când 
am intrat cu capul plin de sânge. Cred că încă mai ţii la mine. 

Era prima provocare, prima abordare directă. 

— Bineînţeles că încă mai țin la tine, Ross. Ce lucruri ciudate spui 
şi tu... 

— Atunci ascultă-mă, te rog! Spune-mi ce crezi că ar trebui să 
cumpărăm. Femeile ştiu mai bine decât bărbații care sunt lucrurile 
cu adevărat prioritare. Avem nevoie de atâtea lucruri, că nici n-aş şti 
cu ce să încep... 

Demelza veni la el. 

— Şi dacă aş face o listă, s-o iei cu tine? 

— Nu asta am propus. 

— Ei bine, dimineața sunt foarte multe lucruri de făcut. Şi 
Jeremy... 

— Nu asta mi-ai promis. 

— Păi... n-o avem decât pe Darkie. 

— Am mai împărțit-o şi înainte. Apoi putem cumpăra un cal pe 
care să vii la întoarcere, dacă îți displace apropierea. 

Femeia zâmbi, încercând să-şi elibereze mâna. 

— Sunt multe lucruri de care avem nevoie acum, mai mult decât 
de un cal. Stai să aduc stilou şi cerneală. 

— Şi vii cu mine să le cumpărăm? 

— Da, Ross. Am spus că vin. Dacă asta vrei. 


Trecură două săptămâni până ce Ross scăpă de bandajele de la 
cap şi atunci plecară împreună în oraş. Ross merse mai întâi de toate 
să se întâlnească cu Harris Pascoe, înainte să înceapă cu achizițiile şi 
extravaganțele. Pascoe îi spuse: 

— N-n-au nicio bază legală. Investiţia a fost transferată perfect 
legal. Nu cred că vreo instanţă civilă ar pierde vremea măcar să le 
audieze cazul. Dar şi dacă ar face-o, verdictul nu poate fi decât unul 
singur şi acela în favoarea ta. 

— E foarte posibil ca George să fi mers la intimidare. M-am gândit 
la asta, dar am venit la tine ca să fiu sigur. 

— Acum eşti. Totuşi, îmi pare rău că acest conflict a izbucnit din 
nou. Acum, că Warleggan e vecinul cel mai apropiat în ambele părți... 
Nu c-cred că astfel de conflicte au adus vreun folos cuiva vreodată. 

— Cum adică, vecinul cel mai apropiat în ambele părți? 

— Vorbeam în sens figurat. Domnul Coke i-a vândut familiei 
Warleggan pachetul de acțiuni pe care îl deținea la Wheal Leisure. 

— Chiar mă aşteptam la asta, dar nu pot spune că mă încântă. 
Wheal Leisure este situată pe proprietatea Treneglos, dar exploatările 
pătrund pe terenul meu în subteran. 

— Nu m-ar mira deloc ca familia Warleggan să aibă în curând un 
pachet majoritar. 

— Ei bine, George n-are decât să-şi organizeze afacerile cum crede 
mai bine. Eu n-o să caut să mă cert cu el cu tot dinadinsul, atâta 
vreme cât nici el nu o caută cu lumânarea. 

Ross se ridică în picioare. Demelza îl aştepta în anticameră. 
Bărbatul îi promisese adesea plăcerea de a o duce să cheltuiască 
bani după pofta inimii, dar abia acum reuşea să-şi îndeplinească 
promisiunea, după foarte multă vreme. 

— A, spuse el, întorcându-se de la fereastră; cât de curând am să 
pot să-mi achit datoria față de omul care mi-a salvat pielea la 
Crăciunul trecut. E un gând reconfortant. Ar trebui să-mi spui 
numele lui acum, astfel ca, atunci când îi returnez banii, să pot să-i 
mulțumesc aşa cum se cuvine. 

Domnul Pascoe îşi trecu stiloul peste linia obrazului. 

— Chestiunea este confidențială, după cum bine ştii. 

— Confidenţialitate pe care acum ai dreptul s-o încalci. Tu realizezi 
ce-a făcut omul ăla pentru mine? Bine, normal că realizezi... 

— Da... 

— Fără ajutorul lui, venit exact la timp, probabil mă aflam acum 
în închisoarea datornicilor, fără cine ştie ce speranțe de eliberare. 
Mina ar fi fost închisă. Soţia şi fiul meu ar fi fost acum săraci lipiți. 
Nu mai e vorba despre o chestiune confidențială, Harris. Aici este 
vorba despre recunoştinţă. 

— O, da, sunt de acord. Dar asta nu mă dezleagă pe mine de... 

— Ba eu sunt sigur că da. Îi datorez aproape totul acelui om şi aş 
vrea ca el să afle acest lucru de la mine. Cum îl cheamă? 

Pascoe ezita. 

— Am să-i scriu să-i cer permisiunea. 

— Prostii! Eşti sigur că n-ai fost chiar tu? 

— N-am fost eu. Ţi-am şi spus la momentul acela. Mi-aş dori ca 
poziţia mea să-mi permită să... 

— Locuieşte în Truro? 

— Nu. De fapt... 

— De fapt, ce? 

— Ei bine... Nu este vorba despre un bărbat. 

— Poftim? Ross îl privi atent, ca lovit de trăsnet. Ce vrei să spui? 
Că e femeie? Copil? 

— E o femeie. 

— Cine? Fiica ta? 

— Nu. Vai de mine, cred că deja... 

— Personal, nu cunosc prea multe moştenitoare. La drept vorbind, 
nu-mi vine în minte niciuna. Nu cunosc pe nimeni, nici măcar o 
singură femeie care să îşi permită să pună la bătaie 1400 de lire 
sterline pentru mine. Chestia asta e imposibilă! Glumeşti, Harris! 
Spune-mi că glumeşti! 

Bancherul părea tulburat. 

— Mă simt deja vinovat pentru trădarea principiului 
confidențialității. Numai faptul că vei putea în curând să returnezi 
întreg împrumutul... E vorba despre Caroline Penvenen. 

— Caro... Ross înghiți în sec şi îl privi năuc. După câteva clipe de 
tăcere, spuse: A, dar nu pot crede asta! 

— Ăsta e adevărul. 

— Caroline Penvenen? Dar abia dacă o cunosc! Am vorbit cu ea de 
două sau de trei ori cel mult! Am spus... De unde ar fi putut şti? 
Doar nu mă apuc să mă plâng despre situația mea financiară fiecărei 
femeiuşti pe care o cunosc. E... monstruos! Cum te-a abordat? 

— A intrat în biroul acesta într-o dimineaţă, a spus că doreşte să 
facă o investiție şi că ea consideră că cea mai bună investiție pe care 
o poate face este să-ți împrumute ţie 1400 de lire. Ştia totul despre 
cambie, despre faptul că ea se afla în posesia familiei Warleggan, 
despre poziția foarte delicată în care te aflai. Am simţit că este de 
datoria mea... Scuză-mă, dar am considerat că este de datoria mea să 
o avertizez că se expune riscului de a nu-şi mai vedea niciodată banii 
înapoi. N-a interesat-o. A spus că, dacă nu fac respectivele 
aranjamente în numele ei, se va adresa altcuiva. După ce am făcut 
tot ce mi-a stat în putință s-o f-fac să se răzgândească, bineînţeles că 
m-am bucurat să duc la bun sfârşit ceea ce îmi ceruse cu atâta 
insistenţă. 

— Mie chiar nu-mi vine să cred! 

— Nici nu ştiu ce părere va avea când o să afle că ţi-am spus. 

Ross îşi frecă cicatricea proaspăt vindecată de la cap. Pe măsură 
ce se vindeca, îi provoca mâncărimi tot mai des. 

— Pot să spun că n-am fost în viața mea atât de şocat! Niciodată! 
Îmi imaginez, cred, cum i-a ajuns la urechi informaţia. Dar faptul că 
a ales să şi facă ceva concret în privința asta... Nici nu-i de mirare că 
nu ştiam cine ar fi putut să mă ajute. Dumnezeule mare! Ce ființă 

ciudată! Nu înţeleg ce-a fost în mintea ei. Trebuie să-i spun şi soției 
mele. Cu siguranță şi ea va fi şocată! 

— Aş aprecia dacă informaţia asta ar rămâne între noi, spuse 
Pascoe. Este prima dată când comit o indiscreție de o aşa natură. 
Acum îmi pare rău că m-ai silit să-ți spun. 

— Mie nu, spuse Ross. 


Cumpărară mai multe articole de mobilier: o frumoasă măsuţă de 
toaletă pentru camera Demelzei, pentru care plătiră 5 lire şi 10 
şilingi, un ceas nou care să îl înlocuiască pe cel pe care îl vânduseră 
cu doi ani în urmă, o masă nouă - nouă la mâna a doua - cu un 
luciu splendid şi picioare tip piedestal, după ultima modă, două 
covoare turceşti la 4 lire fiecare, o stofă fină cadrilată pentru 
draperiile din dormitor şi o țesătură somptuoasă de mătase crem 
pentru draperiile din salon. Ross cumpără, de asemenea, şi nişte 
stofe doar pentru că Demelzei îi plăcuse textura lor - o bucată de 
velur roşu aprins şi o bucată de satin verde - fără a le sorti unui scop 
anume, altul decât cel mult acela de a o determina pe Demelza să-şi 
schimbe starea de spirit. Mai cumpărară, de asemenea, şase pahare 
de vin, care îi costară 28 de şilingi, o duzină de căni cu capac 
cositorite — acestea destul de ieftine, la 4 centime fiecare —, vase de 
ceramică şi tacâmuri noi — foarte scumpe —, precum şi un balansoar 
cu şezut din împletitură de ratan. 

Demelza cumpără două perechi de pantofi şi nişte lână de calitate 
pentru a-i face o hăinuţă lui Jeremy, precum şi un căluț de jucărie şi 
o zornăitoare. Ross cumpără eşarfe pentru el şi două pentru John 
Gimlett, iar Demelza luă nişte muselină cu dungi pentru Jane. 

Şi tot timpul ăsta, în mintea lor, dincolo de cumpărăturile pe care 
le făcură, stărui vestea pe care tocmai o aflaseră despre Caroline 
Penvenen. 

Până când terminară, trecuse bine de amiază, ceea ce însemna că 
aveau de bătut un drum lung pe întuneric. Aşa că se îndreptară spre 
casă la fel de încet precum veniseră, mai apropiaţi fizic decât oricând 
în ultimele luni, multe la număr. În zilele de demult, pe când era doar 
o copilă, călărise adesea pe oblâncul de la şaua lui, dar astăzi nici nu 
se punea problema. Lui Ross îi făcea plăcere să simtă mâna ei pe 
cureaua lui, precum şi atingerea ocazională dintre umărul ei şi 
spatele lui; de asemenea, puteau să şi vorbească cu uşurinţă, fără să 
fie nevoie să ridice vocea şi fără ca vorbele lor să se piardă în vuietul 

vântului. 

Ross nu plănuise această escapadă la cumpărături cu vreun alt 
motiv decât cel evident. Dar, în drum spre casă, se întrebă dacă nu 
cumva rezolvase două probleme în acelaşi timp. O dată sau de două 
ori în după-amiaza aceea remarcase o anumită intensitate a vocii ei, 
de care nu-i fusese dor în mod conştient până n-o auzise iar. 

Pe la jumătatea drumului spre casă, Demelza spuse: 

— Ross, cu cât mă gândesc mai mult la Caroline, cu atât îmi dau 
seama că am judecat-o greşit amândoi. 

— Ştiu. Îi suntem mai îndatoraţi decât am avea dreptul vreodată. 
Nu cred că lucrurile trebuie să rămână aşa cum sunt acum. 

— Nici eu. 

O vreme, îşi continuară drumul în tăcere. Apoi, Demelza spuse: 

— Cu cât mă gândesc mai mult, cu atât e mai rău. Caroline 
Penvenen ne-a salvat de închisoarea datornicilor. Dwight ne-a salvat 
de la altă închisoare. Nu există nicio îndoială că el încă o mai iubeşte. 
Nu există nicio îndoială că, dacă el nu ar fi făcut ce-a făcut în 
noaptea aceea, ei ar fi fost acum căsătoriţi şi ar fi locuit împreună în 
Bath. 

— Eu nu pot să înţeleg motivele pentru care ea a făcut acest lucru 
pentru noi. Doar dacă nu cumva a făcut-o cu complicitatea lui 
Dwight. Probabil că el i-a povestit despre problemele noastre şi 
presupun că a presat-o să ne ajute. Pe de altă parte, el a părut la fel 
de surprins ca şi noi când i-am spus ce noroc ne-a lovit. Nu-l văd în 
stare să fie un actor atât de bun. Aş vrea să merg să o văd, săo 
întreb cum au stat lucrurile de fapt. 

— Mie mi se pare o persoană foarte impulsivă, temperamentală, 
spuse Demelza rar. N-ar ezita să-i dea papucii unui bărbat sau să-l 
ajute pe altul dacă aşa simte într-un moment sau altul. Probabil are 
o simpatie aparte pentru tine... 

— Pentru mine? Bine, dar abia dacă ne-am întâlnit de două sau 
trei ori. 

— Ar fi suficient. A, nu am de gând să-i minimalizez cumva 
meritele. Dar părțile bune şi părțile rele se împletesc cumva la ea şi, 
de cele mai multe ori, sunt sigură că spre bine, aşa cum a constatat 
şi Dwight. 

Mai înaintară o bucată de drum în acelaşi ritm domol. Era o seară 
plăcută, dar destul de umedă, iar din când în când câte o rafală de 
ploaie le umezea obrazul. 

— Cred că ai dreptate, Ross. Ar trebui să mergi să o vezi, spuse 
Demelza în cele din urmă. 

— E în Londra. Am adresa ei de la Pascoe şi aveam intenţia să-i 
scriu. 

— Eu zic că ar trebui să te duci la ea, nu să-i scrii. 

Ross strânse mai bine hățurile în momentul în care un viezure 
țâşni în calea lor. Când Darkie se linişti din nou, Ross spuse: 

— Nu cred că mai putem face ceva pentru a-i aduce din nou 
împreună pe Dwight şi pe Caroline. Acum ea este logodită şi urmează 
să se căsătorească cu altcineva. Şi, în orice caz, chiar acele defecte 
care ne-au fost nouă de folos sunt exact motivele pentru care ea n-ar 
fi o soţie potrivită pentru Dwight... 

— Eu n-am spus nimic despre a-i aduce din nou împreună. 
Dwight pleacă pe mare, iar ea nu poate să-i dea papucii unui alt 
bărbat. Dar nu cred că se cade să-i trimiți doar o scrisoare, Ross. E... 
Nu e suficient. Cred că e mai bine să te duci s-o vezi personal. Să-i 
spui ce simțim noi şi cum ne-ar plăcea să-i mulțumim. Poate nu ştie 
cât de mult ne-a ajutat, poate pentru ea 1400 de lire nu înseamnă 
prea mult; dar asta nu înseamnă că-i suntem mai puțin datori. 

Ross nu putea pune la îndoială cuvintele ei. 

— O să merg înainte de Crăciun. O să fiu plecat cam două 
săptămâni, dar pot să-l las pe Henshawe să se ocupe de mină. O să 
iau la mine dobânda pe primul an şi îi voi spune că sperăm să plătim 
tot împrumutul până la Paşte. Gândul lui Ross zburase deja la 
detaliile călătoriei. Trecuseră mai bine de zece ani de când fusese 
ultima dată la Londra, şi chiar şi atunci fusese doar în trecere. 

— Un singur lucru, spuse Demelza. Un singur lucru cred că ar fi 
bine să faci legat de Dwight şi Caroline, chiar dacă nu are nicio 
legătură cu aducerea lor împreună. Caroline, cred eu, trebuie să fi 
avut un motiv mai bun pentru care l-a părăsit pe Dwight, nu doar 
pentru că el n-a ajuns în noaptea aceea. O fi ea impulsivă din fire, 
dar nu aşa procedează o femeie impulsivă. Sau, bun, să admitem că 
a plecat nervoasă; dar în cazul ăsta ar fi trebuit să-şi schimbe 
atitudinea atunci când el a venit să-i explice. 

— Şi tu crezi că ar trebui s-o întreb? 

— Da, Ross, aşa cred. 

— Bine, o să-i spun că soția mea consideră că modul în care a 
acționat ea e lipsit de feminitate. 

— Spune-i că noi considerăm că avem o datorie nouă şi că am dori 
din tot sufletul să ne-o răscumpărăm aşa cum putem. 

Pe măsură ce se apropiau de proprietatea lor, vedeau luminile de 
la Wheal Grace licărind peste vale. Minele, se gândi Ross, puteau 
afişa anumite expresii, la fel ca şi oamenii. Sau poate că oamenii îşi 

citeau propriile gânduri în obiecte făcute din ardezie şi piatră? Cu trei 
luni în urmă, agitația aceea semăna mai degrabă cu zvârcolirile unui 
animal deja osândit, care simțea apropierea morţii. Acum, totul în jur 
renăscuse. Acum ardeau cinci lumini acolo unde altădată era una 
singură. Ritmul constant al motorului era neschimbat, dar parcă 
acum căpătase o nouă motivaţie. Cincizeci de noi muncitori fuseseră 
angajați luna aceasta - douăzeci pentru a lucra în subteran şi treizeci 
pentru atelierele de la suprafață, care se extindeau rapid. O parte din 
activitatea de sortare era în continuare subcontractată, deoarece 
cantitatea de minereu cu conținut de minerale adusă la suprafață 
continua să crească vertiginos, depăşind capacitatea de sortare. 
Tânărul Ellery şi cei cinci parteneri ai lui se aflau în partea cea mai 
bogată a filonului, iar Ellery îi mărturisise lui Ross că adesea nu 
putea dormi noaptea pentru că se gândea la munca lui şi dorea să se 
întoarcă la lucru. În cazul celor care participau la beneficii, 
procentajul pe care aceştia îl primeau în schimbul a ceea ce 
adunaseră era ajustat lună de lună şi era redus direct proporțional 
cu abundența solului pe care îl lucrau; dar Ross şi Henshawe se 
dovediseră foarte generoşi în învoielile pe care le făcuseră, aşa că 
mulți mineri scoteau un profit frumos. 

Altădată, Demelza s-ar fi necăjit văzând că o coastă de deal şi 
capătul de sud al văii lor pitoreşti fuseseră mutilate în aşa hal. Acum, 
pârâul care trecea pe lângă casă era galben din cauza mâlului, iar 
fetele angajate la mină lucrau aproape la marginea grădinii ei. Dar 
acum era în stare să-şi transforme straturile de flori în şanţuri 
pentru a scoate cositor. 

Când ajunseră acasă, Gimleit îi aştepta, neobosit, binevoitor, 
dornic să le facă pe plac. O luă pe Darkie şi îşi primi cadourile — 
aparent, cu egală recunoştinţă. Apoi dispăru undeva în spatele casei. 
Demelza alergă la etaj să-l vadă pe Jeremy. Băiețelul dormea. Părea 
mai angelic, mai plăpând decât oricând. În ciuda faptului că starea 
lui de sănătate se îmbunătăţțise considerabil, continua să afişeze 
acest aspect. Avea un căpşor rotund, grațios, păr închis la culoare, 
un gât subţire, o gură largă şi mobilă — o gură caracteristică pentru 
un Poldark. Chipul lui avea o distincție aparte, încă de pe acum. Şi 
un aer de neastâmpăr. Numai în somn energia lui era în stare 
latentă. 

Auzind o mişcare, Demelza ridică privirea şi văzu că Ross venise 
după ea. Acum venea foarte rar aici. Zâmbi fără să o privească şi făcu 
un semn cu bărbia spre Jeremy: 

— Vezi? A supraviețuit şi în lipsa ta. 

— Aşa se pare. 

— Mă şi mir că Jane nu are copii ea însăşi. Trebuie să aducem mai 
multe ajutoare în casă acum. Crezi că Jinny ar vrea să se întoarcă? 

— Poate găsim o fată mai tânără decât ea. N-am nevoie decât de o 
altă fată tânără. 

— Cu două ar fi mai bine. Va trebui să te obişnuieşti să dai ordine 
în loc să faci treburile tu însăți. 

Ea nu spuse nimic, iar el se gândi că poate vorbele sale aduseseră 
puţin a critică. 

— Cât de curând, reluă el, dacă ne merge în continuare bine, 
vreau să reconstruiesc biblioteca. Niciodată nu a fost mai mult decât 
o simplă magazie. Avem nevoie de o cameră în plus jos; iar dacă 
biblioteca ar fi într-o stare bună, ar transforma întreaga casă. 

— Măcar am putea astupa ascunzătoarea. 

Ross zâmbi: 

— Cred că ar fi mai bine s-o lăsăm aşa cum este, ca avertisment. 

Jeremy se întoarse pe partea cealaltă şi respiră agitat în somn. 

— Ar trebui să ieşim, spuse Ross, ca să nu-l trezim. 

— A, nu, gata, a trecut etapa aceea. Acum nu-l mai deranjează 
nimic. 

— Poate se simte mai în largul lui pentru că nu mai sunt eu în 
cameră. 

Demelza ridică ochii spre el, iar apoi schimbă subit direcţia privirii, 
ascunzându-şi parțial expresia ochilor. 

— Eu nu cred asta. 

— Se spune că toți copiii ar fi geloşi pe taţii lor. Jeremy n-a prea 
avut motive să fie gelos în ultima vreme. 

— Cred că ăsta e un subiect pe care n-ar trebui să-l discutăm dacă 
vrem să dormim bine, spuse Demelza. 

Urmară câteva secunde de tăcere. Parțial pentru a-i testa reacția, 
Ross puse o mână pe umărul ei. Demelza nu se mişcă. 

— Am vrut să-i cumpăr nişte cuburi de construit, îşi aminti el. 
Ştiam eu că mai era ceva... 

— Acum o să ai ocazia să le iei de la Londra. 

— Crezi că ai putea veni cu mine? De ce să nu încercăm? Jeremy 
se simte destul de bine cu Jane. 

— Eu? A, nu. Nu, mulțumesc, Ross. De data asta, nu. Data 
viitoare, cu mare plăcere. Dar cred că trebuie să te vezi singur cu 
Caroline. 

— De ce? 

— Aşa simt eu. 

— Ai putea sta la han când mă duc eu să mă întâlnesc cu ea. 

— Nu. De data asta prefer să nu. 

Ross se apropie mai mult de Demelza. 

— Demelza. 

— Da. 

— În lunile astea din urmă, au fost o mulțime de probleme între 
noi. Nespuse — dar simțite. M-aş bucura să cred că ele au fost uitate. 

— Normal, Ross. Nu mai simt nimic acum. 

Ross îşi sprijini obrazul de părul ei. 

— Dar eu nu vreau să nu simți nimic. 

— Îmi pare rău... 

Rămaseră aşa vreme de câteva clipe. Deşi nu-i putea simți 
încordarea, Ross ştia că e acolo. Nu reuşise s-o îndepărteze, nu 
reuşise s-o învingă. Ştia că acum, dacă voia, putea să facă dragoste 
cu ea, iar rezistența ei avea să fie minimă; cu toate acestea, chiar şi 
minimă, era acolo; şi, atâta vreme cât exista, reconcilierea era 
imposibilă. 

O sărută brusc pe păr, apoi îi dădu drumul, traversă încăperea 
către fereastra ce dădea spre nord şi trase draperia pentru a se uita 
afară. Ochii ei îl urmăreau. 

— Poate că ai dreptate, spuse el. Nu mai recuperăm niciodată ceea 
ce pierdem cu uşurinţă. 

— Eu cred că nimeni n-a pierdut nimic cu uşurinţă în povestea 
asta. 

— Dar a pierdut. 

— Păi... 

Afară era atât de întuneric încât abia dacă putea vedea marea. 

— Şi toate astea fără niciun rost, spuse el ca pentru sine. 

— Asta n-am de unde să ştiu. 

— A, ba a avut un rost! Dacă stau să mă gândesc puţin, a servit 
unui scop foarte bun. Deşi probabil tu nu vei fi de acord. Nu ştiu... N- 
am dorit să vorbesc despre asta. 

Ea rămase în picioare lângă pătuţul lui Jeremy, privindu-l. 

— Poate la un moment dat va trebui să vorbesc despre asta, spuse 
el, dacă e să îndreptăm lucrurile între noi. Totuşi, am o presimțţire, 
am sentimentul că nu e bine... 

— Ce nu e bine, Ross? 

Bărbatul se întoarse cu spatele la fereastră, lăsă draperia să se 
reverse din degetele lui lungi şi spuse cu un umor sec: 

— Cred că există o anume etichetă chiar şi în adulter şi nu reuşesc 
să mă decid să bârfesc despre una din femei cu cealaltă, nici măcar 

atunci când a doua se întâmplă să fie soția mea. 

— Nu crezi că ar trebui mai întâi să-mi doresc să aud asta? 

— Şi totuşi, s-ar putea să nu-ți displacă ce auzi. 

— Nu văd cum ar putea să-mi placă. 

— În cazul ăsta, eşti mai puţin receptivă decât îmi imaginez eu. 

— Foarte posibil. 

Urmă o altă pauză. Ross se întoarse încet de la fereastră şi, după o 
ezitare de o clipă, se aplecă şi o sărută pe buze. 

— Da, este foarte posibil, spuse el şi ieşi. 

Un timp, Demelza rămase nemişcată. Respirația lui Jeremy era 
acum mai rapidă, ca în vis. Îl întoarse ferm, cu pricepere, pe cealaltă 
parte. Ca şi cum ar fi recunoscut atingerea unei mâini familiare, 
Jeremy se aşeză mai confortabil după aceea. 

Demelza se îndreptă de spate şi merse ea însăşi la fereastră. În 
inima ei, acolo unde nu s-ar fi aşteptat să mai simtă ceva vreodată, 
simţise o uşoară răbufnire de căldură. 


Capitolul 34 


În ziua următoare, Dwight primi veşti despre numirea lui. Urma să 
se înroleze ca medic pe fregata HMS Travail, care era armată la 
Plymouth, el urmând să se îmbarce la data de 20 decembrie. 

Ross nu-i spuse nimic despre intenţia sa de a merge să o viziteze 
pe Caroline, dar îi povesti lui Dwight despre descoperirea făcută în 
legătură cu proveniența banilor. Chipul lui Dwight se îmbujoră. Nu 
ştiuse nimic despre asta, spuse el, ascunzându-şi celelalte 
sentimente sub un noian de scuze pentru faptul că vorbise atât de 
deschis despre problemele de afaceri ale prietenului său. Ross îi 
spuse că nu fusese niciodată până atunci atât de recunoscător cuiva 
pentru că vorbise deschis despre problemele sale de afaceri. 

Ross plecă la Londra în ziua imediat următoare, luând masa la St 
Austell şi petrecând noaptea la Liskeard. Traversă cu feribotul la 
Plymouth şi petrecu noaptea următoare la Ashburton. Vineri, luă 
masa în Exeter şi dormi în Bridgewater, iar sâmbăta îl găsi luând 
masa în Bath şi dormind în Marlborough. Ultima zi a fost una plină, 
deoarece se trezise devreme ca să facă planuri înainte de micul 
dejun. Mâncă la Maidenhead şi ajunse la Londra cu puţin înainte de 
ora zece seara. Cu cât se apropia de oraş, pământul era din ce în ce 
mai acoperit de zăpadă. 

Ningea a doua zi, când Ross plecă în căutarea lui Caroline. Adresa 

ei era Hatton Garden nr. 5, zonă despre care Ross ştia că este un 
cartier rezidenţial select. Se văzu însă nevoit să ceară indicații de mai 
multe ori pe traseu. Străzile erau acum mai aglomerate decât şi le 
amintea el, iar oamenii păreau lipsiți total de bunele maniere, 
împingându-se şi îmbrâncindu-se unul pe altul pentru a înainta mai 
repede sau pentru a câştiga un avantaj temporar. De două ori văzu 
persoane împinse în rigola de la marginea drumului. În aceeaşi rigolă 
în care se aflau deja foarte mulți oameni: cerşetori orbi, foşti soldați 
zdrențuiți, rămaşi fără o mână sau fără un picior, copii cu ochii 
inflamațţi, bătrâni aduşi de spate care întindeau câte o mână lacomă. 
Zăpada înrăutăţise şi mai mult lucrurile, deoarece acum erau mai 
multe conflicte încinse în plină desfăşurare între ucenici de tot felul, 
iar adesea interveneau chiar şi femeile. În mijlocul unui astfel de 
conflict, o trăsură îşi făcu apariţia şi toată lumea se aruncă deodată 
asupra ei, astfel că vizitiul mai-mai că fu aruncat de pe capră. 
Persoana care se afla înăuntru, oricine ar fi fost, dădu dovadă de 
suficientă prezență de spirit încât să nu deschidă geamul pentru a 
protesta. 

Ross cumpără un ziar, dar acesta era plin mai degrabă cu reclame 
ale unor vraci decât cu ştiri despre război. În orice caz, după execuţia 
Mariei Antoaneta38, oamenii se deprinseseră cu ororile sângeroase 
care aveau loc la Paris. Francezii înnebuniseră de-a binelea, asta era 
clar. lar Anglia era în război. Asta era cel mai important. Luptele care 
avuseseră loc fuseseră dezamăgitoare şi neconcludente, aproape ca şi 
cum combatanții nu luptau din toată inima. Dar chiar şi asta era o 
supapă de descărcare a tensiunilor acumulate. Avea să urmeze mai 
mult. Anglia era în război. Până la urmă, nebunia avea să 
izbucnească. Acum nu mai era decât o chestiune de timp. 

Un servitor în livrea deschise uşa casei atunci când Ross sună. 
Servitorul se uită îndelung şi vizibil dezgustat la hainele lui Ross, pe 
care acesta nu avusese nici timpul, nici răbdarea necesare să şi le 
reînnoiască de când începuse să-i surâdă norocul. 


38 Maria Antonia Iosefa Iohanna de Habsburg-Lorena (1755-1793), regină 
a Franţei, soţie a regelui Ludovic al XVI-lea. În epocă era cunoscută în 
special pentru extravaganțele sale care o făcuseră extrem de nepopulară în 
rândul supuşilor săi. A murit executată prin ghilotinare, în 1793, în timpul 
Revoluţiei Franceze, acuzată de incest cu fiul ei, dar şi de înaltă trădare — 
acuzaţie care nu a fost dovedită însă. Tot aşa, multe dintre excesele de 
comportament şi acuzaţiile de imoralitate care i-au fost aduse nu au fost 
dovedite, însă ele au ajutat la inflamarea spiritelor şi la declanşarea 
Revoluţiei Franceze. (n.tr.) 

— Domnişoara Penvenen? întrebă servitorul, descumpănit de 
privirea deloc intimidată a lui Ross. 

Sigur, o să meargă să întrebe. Urmă o aşteptare destul de 
îndelungată. Servitorul se întoarse. Domnişoara Penvenen era acasă 
şi era de acord să-l primească pe domnul Poldark. Ross fu condus 
într-o încăpere elegantă, mai degrabă goală şi rece, care dădea înspre 
stradă. Tocurile pantofilor servitorului țăcăniră pe podeaua lustruită, 
cu incrustații. 

Ross, cu pasiunea lui de curând descoperită pentru decorațiuni şi 
mobilier, observă biroul elegant din lemn de nuc, ale cărui picioare 
aveau terminațţii în formă de gheare; dulapurile ovale, încastrate, 
situate de o parte şi de alta a minunatei console de marmură a 
şemineului, în care erau expuse porțelanuri fine. Lambriurile camerei 
erau din pin sculptat. În încăpere erau puţine tablouri, dar multe 
miniaturi şi siluete. Un foc ardea în cămin, dar nu părea să 
încălzească prea tare spațiul vast al camerei. Undeva, la parter, se 
auzeau râsete de copii. 

Uşa se deschise, iar Caroline işi făcu apariția. 

— Ei, căpitane Poldark, nu mi-a venit să cred că dumneavoastră 
sunteți! Dar numele nu este tocmai unul comun. Londra este onorată 
să vă primească. N-am văzut steagurile arborate în onoarea vizitei 
dumneavoastră. 

— Nu se înalță steagurile când ajung eu într-un loc, spuse Ross, 
aplecându-se deasupra mâinii ei. Le înalță doar atunci când plec. 

Rămase oarecum şocat de schimbarea pe care o remarcă la ea. 
Slăbise foarte mult şi îşi pierduse o mare parte din frumusețea 
caracteristică. Era genul de persoană al cărei fizic era mereu 
schimbător, numai că acum arăta mai rău decât de obicei. Purta o 
rochie cu o croială pe care Ross n-o mai văzuse până atunci, cu talia 
la subsuori şi care curgea până în pământ. Avea mâneci scurte, 
bufante, şi un cordon auriu cu ciucure. 

— Ar fi trebuit să mă anunţaţi în legătură cu vizita 
dumneavoastră. Cât timp staţi la Londra? 

— Două sau trei zile. Nu puteam să vă previn, pentru că n-am 
ştiut nici eu până acum câteva zile. 

— Ceva probleme urgente? Vă pot oferi nişte vin de Xeres şi nişte 
biscuiţi? Se apropie ora. Farmacistul mi-a spus că trebuie să beau 
vin de Xeres la fiecare două ore şi chiar nu găsesc că ar fi un leac 
respingător. 

O privi aşezându-se, după care se aşeză şi el de cealaltă parte a 
şemineului, în timp ce ea continuă să vorbească mult şi fără vreun 

rost anume. Era clar că se simțea stânjenită în prezenţa lui. 

— Aţi fost bolnavă, domnişoară Penvenen? 

— Sunt puţin indispusă, iar căldura verii londoneze mi-a secat 
toată energia. Spuneţi-mi ce mai face soția dumneavoastră? 

— Foarte bine, mulțumesc. Suntem foarte bine. Iar mina a intrat 
pe un teren cu resurse abundente, aşa că acum scot profit pentru 
prima oară în viața mea. Şi toate acestea datorită dumneavoastră. 

Femeia afişă o mină surprinsă destul de convingătoare. Apoi, 
pentru a scăpa de privirea de sub pleoapele lui grele, se întoarse şi 
trase de ciucurele-sonerie de lângă ea. 

— Am smuls această mărturisire de la Pascoe, săptămâna trecută, 
spuse el. După aceea, a avut ceva mustrări de conştiinţă pentru că a 
încălcat confidenţialitatea, dar l-am absolvit de orice răspundere, în 
numele dumneavoastră. 

— Serios? 

— Da, serios. Aşadar, ar fi păcat să pierdem vremea negând aceste 
acuzații. Domnişoară Penvenen, ați fost găsită vinovată de salvarea 
deliberată a trei persoane de perspectiva celui mai mare dezastru pe 
care îl poate produce falimentul. Nu aveţi nicio scuză pentru acest 
lucru, nicio legătură de prietenie sau alte relaţii, prin urmare 
acuzația este una foarte gravă. 

— Şi care este sentința? 

— Să primiți recunoştinţa mea pentru acest gest creştinesc, 
amabil şi altruist, pe care nu voi reuşi niciodată să-l înțeleg pe deplin 
şi pe care nu-l voi uita niciodată. 

Obrajii femeii se îmbujorară, probabil mai degrabă din cauza 
tonului lui decât a cuvintelor rostite. Râse şi se întoarse către uşă, 
bucuroasă de întrerupere chiar înainte ca uşa să se deschidă. După 
ce vinul fu aşezat pe măsuța dintre ei, iar servitorul părăsi din nou 
încăperea, Caroline spuse: 

— Exagerațţi, căpitane Poldark. 

— Ross, spuse el. Nume creştineşti pentru un gest creştinesc. 

— Căpitane Ross, atunci. Exagerezi, serios. Am fost întotdeauna 
obişnuită să-mi satisfac propriile toane, iar asta a fost una dintre ele. 
Vin? 

— Mulţumesc. Nu cred că exagerez deloc. Ca să înţelegi de ce spun 
asta, ar fi trebuit să fii în pielea mea. 

— Dar n-am fost. Şi nu uita un lucru: fetele bătrâne sunt 
imprevizibile de cele mai multe ori. La fel de bine aş fi putut să 
investesc în casa unui marinar sau chiar să acţionez împotriva 
intereselor dumitale. 

— Nu te cred. 

— În orice caz, banii aceia nu înseamnă nimic pentru mine. Câteva 
sute de lire... 

— Dwight mi-a spus că averea dumitale personală nu este foarte 
mare. 

La auzul acelor cuvinte, Caroline rămase tăcută preț de câteva 
clipe, luă un biscuit şi îl mestecă rar. 

— Ai răspuns la toate. Văd că nu am de ales decât să accept toată 
această aură pe care ţii neapărat să mi-o creezi. Femeia îşi duse 
mâna la păr: Presupun că ar arăta caraghios la o roşcată şi, în orice 
caz, am să mă asigur c-o dau jos la primul gard pe care îl întâlnesc în 
cale. Dar dacă asta îţi face plăcere, căpitane Ross, n-aş vrea să îţi 
stric planurile cu tot dinadinsul. Putem programa slujba de 
canonizare pentru mâine la ora unsprezece. 

Ross îşi sorbi vinul. 

— Călătoria mea a durat cinci zile. M-am gândit mult la dumneata 
pe drumul încoace... Caroline. 

— Sper din suflet că nu de-a lungul tuturor celor cinci zile! Îmi 
aduc aminte că mi-au ţiuit urechile la un moment dat, dar am crezut 
că îmi revine febra. 

— Am venit să-ți spun... Unul dintre lucrurile pentru care am venit 
este să-ți spun că voi fi în măsură să-ți restitui toți banii foarte 
curând. Am adus cu mine un ordin de plată emis de banca lui Pascoe 
în valoare de 280 de lire, reprezentând dobânda pe un an întreg. Dar 
întreaga sumă va fi achitată în termen de câteva luni. 

— Ei, poftim! Ai văzut? Mi-ai ridicat statuie pentru că am avut o 
simplă idee de afaceri genială! Nu cred că unchii mei mi-au adus 
vreodată un profit de douăzeci de procente - nici pe departe! - pe 
vremea când banii se aflau în custodia lor. 

— Spuneai că ai rămas fată bătrână. Din câte înțeleg, asta nu este 
o situație de durată. Am auzit de logodna dumitale, chiar înainte să 
plec. Cu un anume Lord Coniston... Am reținut bine? 

— Asta afectează în vreun fel siguranța investiţiei mele? 

— Nu. E doar un mod de a-mi manifesta interesul față de viitorul 
dumitale. 

Caroline se ridică în picioare şi îi turnă încă un pahar de vin. 
Brațul ei avea pistrui pe curba exterioară. 

— Nu cumva ai de gând să-mi faci chiar dumneata o ofertă, 
căpitane Ross? 

Ross zâmbi: 

— Nu sunt musulman. Şi nu mi s-a întâmplat prea des să regret 


— 3823 — 


lucrul ăsta până acum. 

Ea făcu o reverență uşoară înainte de a se aşeza din nou. 

— Îţi mulțumesc că eşti atât de amabil. Mă tem însă că toate 
complimentele dumitale vin puțin cam devreme. Nu i-am fost promisă 
lui Walter. 

— Nu? Vrei să spui că nu i-ai fost promisă lordului Coniston? 

— Pari surprins. Contează? Pentru dumneata, adică? 

— Ei bine, da... 

— Mi-a propus o dată sau de două ori - ultima dată chiar luna 
trecută. Este o persoană destul de agreabilă, dar nu cred că mă voi 
mărita cu el. 

Ross se uită lung la paharul lui. Replica ei îl luase complet prin 
surprindere. Tot ce-şi propusese să-i spună şi tot ce-şi propusese să 
nu-i spună se bazase pe această convingere. Simţea că trebuie să-şi 
regândească strategia şi avea la dispoziție doar câteva clipe pentru 
asta. 

— Unchiul dumitale din Cornwall i-a spus unei cunoştinţe că ai 
promis în mod categoric să te căsătoreşti cu acest bărbat. 

— Mătuşa mea Sarah - cea împreună cu care locuiesc aici — se 
grăbeşte întotdeauna cu veştile. Da, este un bărbat eligibil şi da, m-a 
cerut în căsătorie. Asta i-a fost suficient mătuşii mele. Dar de ce te 
tulbură vestea asta? 

— Dacă nu e o impertinență prea mare din partea mea, pot să 
întreb de ce nu intenționezi să accepti? 

Caroline zâmbi: 

— O, capricii obişnuite de femeie... 

— Şi nu-l iubeşti. 

— Întocmai cum spui. Nu-l iubesc. 

— De fapt, e foarte posibil să fii încă îndrăgostită de Dwight Enys. 

Caroline luă un alt biscuit. 

— Putem considera că impertinenţa e în această întrebare şi nu în 
cea de mai devreme? 

— Ştii că s-a înrolat în Marina militară? 

Ea ridică repede privirea. 

— Cine, Dwight? Nu, n-am ştiut. 

Ross reuşise pentru prima dată s-o surprindă cu garda jos. 

— Urmează să se îmbarce la Plymouth, săptămâna asta. Nu-şi mai 
găseşte rostul în Cornwall de când ai plecat. 

— Câtă nesăbuință din partea lui! Aş fi crezut că ştie să-şi poarte 
mai bine de grijă. 

— Nu întotdeauna reuşeşti să-ți păstrezi capul pe umeri atunci 

când iubeşti pe cineva aşa cum te iubeşte el pe dumneata. 

— De fapt dumneata ai venit să-mi mulțumeşti pentru bani sau să 
faci pe ambasadorul? 

— Dwight nu ştie nimic despre asta. Dar i-a spus Demelzei 
săptămâna trecută că din cauza dumitale ne părăseşte. 

— Şi eu ce ar trebui să fac acum, să intru în depresie? Ţi-ar 
conveni să mă vezi măcinată de griji? 

— Mi-ar conveni dacă mi-ai spune de ce ai plecat din Cornwall 
dacă el n-a reuşit să ajungă la întâlnire în noaptea aceea. A, nu, nu 
asta! Asta pot înțelege foarte bine. De ce nu i-ai acceptat mai târziu 
explicațiile extrem de rezonabile? 

Caroline se ridică în picioare şi merse la fereastră. 

— Şi de ce te priveşte asta pe dumneata? 

— Dintr-odată a început să mă privească. Nutresc o afecțiune 
sinceră pentru Dwight, şi asta de multă vreme. Acum îți sunt 
profund îndatorat dumitale. Vreau să ştiu. 

— Asta nu-ți dă nici cel mai mic drept să te amesteci. 

Ross veni lângă ea: 

— Vreau să ştiu, Caroline. 

Două fetițe tocmai ieşeau din casă în grija unei femei mai în vârstă 
- o guvernantă. Una din fete se uită în sus, spre fereastră, o văzu pe 
Caroline şi îi făcu cu mâna. Ridică şi ea mâna, ca răspuns. 

— Ce mai face verişoara dumitale prin alianță, Elizabeth Poldark? 

— S-a căsătorit din nou. Este măritată cu George Warleggan. 

— Oh... Asta chiar e o surpriză. Locuiesc la Trenwith? 

— Da. La doi paşi de mine. 

— Presupun că asta nu-ți surâde. 

— Nu-mi surâde. 

— Şi mina dumitale? Este într-adevăr rentabilă? 

— Încă nu putem calcula care va fi profitul. 

— Unchiul meu a fost bolnav. Ştii cumva dacă se simte mai bine? 

— Pentru moment, da. 

Caroline se întoarse spre el, continuând să ţină draperia cu 
degetele. Ross observă micile picături de chihlimbar din ochii ei. 

— Da, l-am iubit pe Dwight, dacă asta îți face plăcere. Pe mine nu 
mă bucură deloc, pentru că ştiu că n-am fi putut fi fericiți. Am venit 
la Londra cu unchiul meu în ziua aceea pentru că eram extrem de 
furioasă, înciudată, dezamăgită... Toate sentimentele pe care ţi le poţi 
imagina şi singur. La momentul acela nu ştiam că Dwight a făcut 
ceea ce a făcut pentru dumneata. Ca să te ajute. Ştiam că s-a dus în 
Sawle, să rezolve în ultimul moment o urgență medicală a cuiva care 

avea mai multă nevoie de el decât aveam eu. Faptul că după aceea s- 
a implicat în nu ştiu ce scandal cu paza de coastă, fiind bătut şi 
arestat, nu a contat atât de mult pe cât s-ar părea că îți imaginezi. 
Faptul că el s-a dus s-o vadă pe fiica familiei Hoblyn a fost un... 
simptom, un simbol. Asta e ceea ce nu înţelegi dumneata şi ceea ce 
trebuie să înțeleagă el. Cel puțin asta am încercat să-i explic în 
scrisoarea aceea. Căpitane Poldark - Ross, cum îmi spui dumneata 
să te numesc - l-ai văzut cumva pe Dwight în săptămânile acelea 
după ce am aranjat să fugim împreună şi să ne stabilim în Bath? 

— Probabil că da. Nu-mi amintesc. 

— Ei bine, se purta de parcă urma să facă ceva ruşinos şi pe 
ascuns. Da, era îndrăgostit de mine în felul lui, iar asta l-a făcut să 
țină capul sus. Dar în sinea lui se simțea nefericit! Credea că poate 
ascunde asta de mine, dar se citea clar pe chipul lui. Îşi lăsa în urmă 
responsabilitățile, oamenii, tratamentele — le lăsa pe toate în urmă în 
mod ruşinos, le abandona în miez de noapte ca să meargă să 
locuiască într-un oraş modern şi bogat. Probabil avea motivele lui să 
se simtă aşa - nu spun că e o atitudine corectă sau greşită; dar 
pentru mine n-ar fi existat fericire în relația asta. Mă consideri o 
femeie schimbătoare şi capricioasă; de fapt, nu sunt atât de nătângă 
pe cât mă crezi. Măcar mi-am dat seama la timp că am avea o viață 
nefericită dacă el avea să-şi petreacă tot restul vieţii învinovățindu-se 
pentru ceea ce lăsase în urmă şi încercând să nu mă considere pe 
mine vinovată. E adevărat. Nu clătina din cap! Aşa este! 

— Da, înţeleg. Şi nu neg asta. Nu ştiam. N-am ştiut toate aceste 
lucruri. Şi i-ai explicat toate astea lui Dwight într-o scrisoare? 

— Atât cât am putut. 

Ross făcu câțiva paşi prin cameră, iar pentru o vreme niciunul 
dintre ei nu mai zise nimic. 

— Abandonul ăsta, cum îl numeşti dumneata, reîncepu Ross, era 
cu atât mai dificil pentru Dwight din cauza relaţiei sale cu o altă 
femeie, cu mulți ani în urmă. O pacientă... 

— Da, Keren Daniel. Ştiu povestea ei. 

— Nu intenționez să îl apăr, dar presupun că evenimentul acela 
nefericit a creat un reper nefast pentru orice pas ulterior care lui ar fi 
putut să i se pară nepotrivit. Nu şi-ar fi dorit ca oamenii să spună că 
s-a căsătorit cu dumneata pentru bani. 

— Ah, oamenii! Dacă îți duci viața gândindu-te la ce vor spune 
oamenii, atunci nu te mai mişti de lângă soba ta de acasă! 

— Sunt perfect de acord! Şi, în principiu, sunt convins că şi 
Dwight ar fi de aceeaşi părere. Dar el e o persoană foarte sensibilă şi 

scrupuloasă. Eu înţeleg punctul lui de vedere; şi acum îl înțeleg şi pe 
al dumitale... Dar, dacă v-aţi iubit unul pe celălalt, cu siguranță 
exista o altă cale de ieşire din toată povestea asta. 

— Şi această cale ar presupune ca eu să locuiesc cu el în cele trei 
camere de la Gatehouse, în condiţiile în care unchiul meu tună şi 
fulgeră la câţiva kilometri distanță şi toată lumea din district 
cunoaşte situația? 

— Nu... Dar nu era oare mai bine să îl primeşti după ce a bătut 
atâta drum să te vadă? 

Caroline îl privi pe Ross cu o expresie disprețuitoare: 

— Nu sunt nici eu din fier, să ştii, deşi fără îndoială dumneata 
asta crezi despre mine. 

— Nu, negă Ross. Nu cred asta. Ba pot să spun că te găsesc din ce 
în ce mai mult o femeie pe gustul meu. 

Îmbujorându-se brusc, Caroline spuse: 

— Mi se pare că dintr-o clipă în alta o să primesc o propunere de 
căsătorie din partea dumitale... 

— E posibil să primeşti imediat o propunere de altă natură din 
partea mea. Îl mai iubeşti pe Dwight? 

— Peste măsură! 

— Nu aşa. Ross puse o mână pe brațul ei: Spune-mi, Caroline! 

Ea clătină din cap: 

— Găsesc că discuţia asta este foarte stânjenitoare. 

— Dwight se va afla în Plymouth toată săptămâna aceasta şi o 
parte din următoarea. Dacă ai merge cu mine când plec spre casă, 
joi... 

Caroline îl privi cu o expresie plină de furie: 

— Trebuie să fii nebun! 

— Oare? Depinde de ceea ce simți pentru el. 

— Ba nu depinde deloc de asta... 

— Atunci de ce? Ai putea fi în Plymouth duminică. Nu crezi că 
merită să aveţi o ultimă întâlnire? N-aţi discutat niciodată despre 
asta în mod rațional, în prezența unui terț, aşa-i? 

— Nu prea e posibil să fii rațional în astfel de situații. 

— Mă îndoiesc. Oricum, e ultima dumitale şansă de a-l vedea. 

— Nu cred că e cazul să faci apel la sentimentele mele. 

— Ei bine, nu poți ignora faptele. 

— Aici e vorba doar de ce faci dumneata. Faptele nu s-au schimbat 
de când ne-am despărțit. Nu există o cale de ieşire mai bună acum 
decât exista atunci. 

— Dar lucrurile chiar s-au schimbat! Nu dumneata îl faci să-şi 

părăsească prietenii din Sawle. Face asta de bunăvoie. Înainte nu 
reuşeam să înțeleg de ce consideră acest lucru absolut necesar. 
Acum înțeleg. Dacă te întâlneşti cu el acum, o să îl ajuţi să se 
elibereze de toate aceste asocieri. 

— Şi să se lege de Marină, în schimb. 

— Da. Pentru el nu există opțiunea unei evadări confortabile în 
Bath. Faptele s-au schimbat - şi în bine, dar şi în rău. Merită cu 
prisosință să fie reanalizate. 

Caroline păru să ezite vreme de câteva clipe. Apoi clătină din cap 
categoric: 

— Imposibil. 

— O singură persoană poate face ca acest lucru să fie imposibil, 
iar aceea eşti dumneata. 

— Da, ai dreptate! Ai perfectă dreptate, Ross. Am vorbit ca şi cum 
toate slăbiciunile, toate defectele sunt la el. Crezi că n-am avut 
suficient timp să mi le cântăresc şi pe ale mele? Ceea ce s-a 
întâmplat, felul în care s-a întâmplat m-au ajutat să mă văd pe mine 
însămi în toată splendoarea. Ştii cum e atunci când mânia şi 
amărăciunea sunt atât de copleşitoare încât nu poţi decât să te 
răneşti pe tine însuți şi să continui să o faci — la nesfârşit, se pare — 
pentru că nu există scăpare? Asta nu s-a schimbat. Şi nici 
posibilitatea ca acest lucru să se întâmple din nou nu s-a schimbat. 

— De ce nu? 

— Ei bine, poate că a mai scăzut în intensitate, dar nu dispare. 
Cum ar putea? Dacă aş înțelege altfel sentimentele lui, aş fi o altă 
persoană. Nu sunt o altă persoană. Sunt doar eu însămi. Nu doar eu 
am avut aşteptări prea mari de la el, ci şi el a avut aşteptări prea 
mari de la mine. Ştiu mai puține decât ştii dumneata despre viața de 
om căsătorit, dar mi s-ar fi părut nociv să ştiu mai multe de la bun 
început. Ruptura s-a produs în ambele direcții - şi a fost foarte 
profundă. Nu mai am curajul necesar să-mi fac iar rău mie însămi, 
dar şi lui. 

Se lăsă liniştea pentru o vreme. Apoi ea spuse: 

— lar ceea ce crezi dumneata nu se rezolvă după o singură 
întâlnire. Am făcut asta de prea multe ori deja — să apar ca să-i dau 
viața peste cap, după care să dispar din nou. Lasă-l să plece liniştit! 

Ross îşi scoase portofelul şi despături o bucată de hârtie. 

— lată ordinul de plată. Banca dumitale îţi va trimite o chitanță. 

Femeia luă hârtia. Lui Ross nu-i plăcea deloc înfrângerea asta. 
Absolut deloc. 

— Mai am ceva să-ți spun, zise el. Unchiul dumitale nu este chiar 

bine. Dwight mi-a spus că boala e ținută sub control pe moment, dar 
e puțin probabil ca starea lui de sănătate să se îmbunătățească prea 
mult față de situația prezentă. După ce Dwight pleacă pe mare, cred 
că ar fi bine să vii să-l vezi. 

— Foarte bine. 

Viața se scursese temporar din ea, într-un fel pe care nu-l 
cunoscuse până atunci. Emoţia o epuizase. Îl invită pe Ross să-i 
cunoască pe unchiul şi pe mătuşa ei în seara aceea, dar el refuză, 
invocând pretextul unor afaceri presante. La plecare, îi mai spuse: 

— Dacă se întâmplă să te răzgândeşti până joi, mă găseşti la Mitre, 
în Hedge Lane. E chiar la ieşirea din Leicester Fields. 

— Foarte bine, spuse ea din nou. Dar nu pot. 

Şi Ross ieşi din nou în strada aglomerată. 


Capitolul 35 


Cât timp Ross fu plecat, Demelza avu o experiență neplăcută. 
Primi o invitație la ceai din partea doamnei Frensham, sora lui Sir 
John, care se afla din nou în vizită la fratele ei. Şi, de vreme ce era o 
zi frumoasă, iar Darkie se afla în Truro, decise să plece pe jos. 
Drumul cel mai scurt traversa faleza, intra în Sawle şi o lua peste 
zona de prundiş, apoi urca pe cealaltă parte, trecând chiar pe la 
marginea moşiei Trenwith, pe faleză, până ajungeai la Golful 
Trevaunance. 

Garrick decise s-o acompanieze în această călătorie. Ce era ciudat 
la Garrick era că te-ai fi putut hotări într-o seară să faci o plimbare 
până în capătul văii, iar el nici n-ar fi tresărit măcar din somnul lui 
iepuresc. Dar dacă era să pleci undeva, oriunde, el îşi dădea seama 
imediat şi nu puteai să faci un pas fără el. 

O urmă îndeaproape, stăruitor, tot drumul, doar mârâind din când 
în când. Avea de-acum zece ani, dar îşi ducea şi anii, şi dimensiunile 
impresionante fără prea mare efort. Blana lui neagră, ca de astrahan, 
părea acum mai mult decât oricând roasă de molii; pierduse câțiva 
dinți utili în câteva încăierări inutile şi nu prea mai vedea bine cu un 
ochi; dar astea erau ravagii ale bătăliilor trecute, nu ale timpului. 
Demelza bănuia uneori că animalul începea să capete o perspectivă 
specifică celei de-a doua tinereţi. Învăţase să facă deosebirea între un 
iepure - după care trebuia să alerge ca să nu-i scape - şi un os 
aruncat, care rămânea exact acolo unde cădea, până când i-l aducea 
cineva la nas. Şi nu mai dispărea cu zilele, plecând de capul lui în tot 

felul de escapade nebuneşti. Jeremy îl iubea enorm şi îl chinuia în 
toate felurile posibile şi imposibile. 

Astăzi, când se îndepărtă de ea, Demelza nu-l strigă, ştiind că, 
după ce amuşinează bine cine ştie ce vizuină promițătoare, se 
întoarce singur şi asta în foarte scurt timp; oricum, prin tufişurile din 
zonă, n-avea ce să i se întâmple rău. Când auzi focul de armă, 
gândurile ei rătăceau departe şi avu nevoie de câteva secunde să se 
dezmeticească şi să facă legătura între împuşcătură şi schelălăitul 
sălbatic care urmă. Apoi îl văzu pe Garrick la pământ, rostogolindu- 
se pe jos, şi alergă printre buruieni către el, abia reuşind să-şi 
ascundă panica şi furia. În chinurile lui, o muşcă pe Demelza de 
încheietura mâinii atunci când îngenunche lângă el, dar ea îi 
deschise maxilarul cu forța şi încercă să descopere unde fusese lovit. 
O parte dintr-o ureche fusese sfârtecată de glonț; o bucată atârna în 
voie; sângele i se scurgea peste ochi, îngrozindu-l. Dar nu părea să 
mai aibă şi alte răni. 

În spatele ei se auzi un trosnet de lemn uscat şi o voce o întrebă: 

— Acela este câinele dumneavoastră, doamnă? 

Demelza ridică privirea. Un bărbat ciudat, îmbrăcat neglijent, care 
avea o puşcă veche de vânătoare sub un braț. Un alt bărbat, de 
aceeaşi teapă cu primul, venea către ei prin buruieni. 

— Dumneata ai tras cu arma? 

— Da, doamnă. Pare că doar l-am atins puțin... 

Demelza se ridică în picioare, clocotind de furie: 

— L-ai atins puţin! Puteai să-l omori! Dumnezeule mare, ar trebui 
să ajungi la închisoare! Cine îți dă dreptul să tragi cu arma fără să te 
asiguri dacă nu cumva sunt oameni prin preajmă? Aici, Garrick! Aici, 
băiete! 

Garrick sărise de lângă ea şi alerga prin jur, scuturând din cap şi 
apoi rostogolindu-se în încercarea de a scăpa de durere. 

Bărbatul îşi trecu o palmă peste nas. 

— Nu fac altceva decât să mă supun ordinelor, domniță. Nu aveţi 
dreptul să încălcați o proprietate privată. 

— Proprietate privată! Ăsta e spaţiu public! Auzi, ordine! Ordinele 
cui? Despre ce vorbeşti? 

Cel de-al doilea bărbat se apropiase şi el. Era, la rândul lui, un 
individ solid, mai în vârstă decât primul, şi exista o oarecare 
asemănare de familie între cei doi. 

— E în regulă, Tom. Mă ocup eu. Sunteţi pe o proprietate privată, 
doamnă, şi toți câinii care rătăcesc nesupravegheați sunt împuşcaţi. 
Aţi întrebat din ale cui ordine. Aceasta este proprietatea Trenwith, 

care se întinde până la malul mării... 

— Niciodată! 

— O, ba da! Şi mai e ceva. În ultima vreme au cam fost probleme 
cu oile... 

— Garrick nu face aşa ceva! Ar cam fi cazul să ştiţi că numai câinii 
tineri... 

— la uite-l ce tumbe face, spuse Tom chicotind pe înfundate. 
Frumos mai ştie să dănțuiască, văd. 

— Şi tu ai face la fel, neghiobule ce eşti! Am să te reclam domnului 
Warleggan! Eu sunt doamna Poldark, verişoara doamnei Warleggan, 
şi o să am grijă să le spun despre isprava voastră! 

Tom continuă să râdă pe înfundate. 

— O, da, am auzit vorbindu-se despre dumneavoastră, domniță! Şi 
dumneavoastră tot cam ca şi câinele, aşa-i? De rasă amestecată... 

Dacă se putea vorbi despre o trăsătură remarcabilă a lui Garrick, 
aceasta era mai degrabă îndărătnicia decât inteligența. Dar, exact în 
clipa aceea, alese să îşi manifeste modul de înțelegere a situației 
repezindu-se la piciorul lui Tom. Tom ţipă, sări, îşi agită arma şi rată 
ținta. Celălalt bărbat se dădu înapoi, Demelza îl strigă pe Garrick, iar 
în confuzia creată nu îl văzură decât târziu pe călărețul care se 
îndrepta spre ei, traversând zona plină de buruieni. Demelza salvă 
situația prinzându-l pe Garrick. Apoi bătrânul spuse: 

— Uitaţi că vine domnul Warleggan. O să se ocupe chiar el de 
dumneavoastră, doamnă. Vedea-v-aş corcitura în chinurile iadului! 

Aşteptară cu toţii, abia trăgându-şi sufletul, sosirea bărbatului 
care avea să soluţioneze conflictul. Pentru a-şi ascunde durerea de la 
încheietura mâinii, Demelza se aplecă încercând să-şi ajute câinele. 

George venea domol. Terenul era periculos pentru cineva care se 
deplasa călare, iar el nu-şi dorea să fie aruncat din şa. Când o 
recunoscu pe Demelza, îşi scoase pălăria. 

— Doamna Poldark în persoană! Doreai cumva să-mi faci o vizită? 

— Nici pe departe! spuse Demelza, dorindu-şi să pară cât mai 
calmă. Am o invitaţie la ceai la Casa Trevaunance şi mergeam pe aici 
când bădăranii ăştia doi fără pic de ruşine mai întâi mi-au împuşcat 
câinele, iar mai apoi m-au insultat! Ia priveşte la fusta mea! Şi mi-au 
rănit grav câinele. Habar n-am unde se cred aici! Dumnezeule! Ia 
uite, şi mănuşile... E pur şi simplu ruşinos! 

Cu siguranță e o greşeală, spuse George. Te-au luat drept un 
intrus. Ceea ce şi eşti, fără îndoială. Dar şi-au depăşit atribuţiile... 

— Nu sunt un intrus! Terenul ăsta a fost public încă de când am 
venit eu aici... 

— Francis era mult prea îngăduitor. Braconierii şi țiganii umblă în 
voie peste tot... 

— Arăt eu a braconier? Nici dacă treceam la cinci metri de 
fereastra ta nu m-aş fi aşteptat să fiu tratată cu o asemenea mojicie! 
Să înțeleg că eşti de partea acestor oameni? 

— Cei doi Harry respectau nişte ordine pe care le-au primit. Dar e 
posibil să fi dat dovadă de exces de zel... 

— Exces de zel! Demelza realiză dintr-odată că George nu avea de 
gând s-o susțină. Dacă asta crezi tu, atunci nu mai e nimic de spus! 
îşi spuse ea părerea. 

— Câinele o să-şi revină, cu siguranță. O să-i fie învățătură de 
minte să nu mai umble creanga! 

Tremurând de furie, Demelza se aplecă să-şi ridice şi cealaltă 
mănuşă. 

— N-o să ne avem bine ca vecini, George! 

— Soțul tău a ținut neapărat să-mi demonstreze acest lucru. 

Demelza vru să-şi vadă de drum, dar tânărul Tom Harry întinse 
brațul ca pe o barieră. 

— Nu pe acolo, doamnă! 

Demelza privi către George. Pentru o clipă, nu-i veni să creadă că 
n-o va lăsa să-şi continue drumul, după toate cele care se 
petrecuseră. Apoi realiză că până şi permisiunea lui, în contextul dat, 
ar fi fost o insultă. În orice caz, nu mai avea dispoziția potrivită 
pentru a merge în vizită. Fluieră către Garrick, iar acesta veni 
împleticindu-se, continuând să-şi scuture capul şi ținându-se la 
distanţă de bărbați. 

— Ai grijă, George, nu se putu abține Demelza. S-ar putea să-l 
trimit pe Ross să-ți facă o vizită. 

Ciudat cum Ross era mereu punctul vulnerabil al lui George! 
Demelza remarcă faptul că acestuia îi apăru o cută pe chip, imediat 
sub bărbie, care nu fusese acolo până atunci. 

— Dacă intră din nou pe proprietatea mea, va fi tratat cum se 
cuvine! 

— N-o să-ți ajungă doi bătăuşi neghiobi pentru asta! 

— Ia ţineți-vă insultele pentru dumneavoastră, doamnă! interveni 
Tom Harry. Altminteri, vă trimitem pe dumneavoastră acas' într-o 
ureche! 

— Ţine-ţi gura, Harry! i se adresă George tăios. 

Demelza se întoarse şi îi lăsă în urmă; să te retragi cu demnitate 
este un lucru extrem de greu şi de dureros, mai ales când ai trei 
bărbați care se uită în urma ta şi, fără îndoială, te vorbesc pe la 

spate. Când ajunse acasă, îi scrise un bilet doamnei Frensham 
pentru a-şi cere scuze, iar pe seară îl trimise pe John Gimlett să i-l 
ducă, avertizându-l s-o ia prin sate. 


Dwight Enys era cazat la Rising Sun, pe una dintre străzile înguste 
de pe lângă Barbican. Sosise la Plymouth pentru a afla că nava 
Travail nu era nici pe departe complet echipată, aşa cum se aşteptase 
el. Căpitanul Harrington era încă în Portsmouth; echipajul abia dacă 
avea un sfert din numărul de membri necesar. lar secundul - un 
galez cu sprâncene întunecate şi maxilar prelung, pe nume Williams 
— îi spuse că, din păcate, duceau mare lipsă de provizii. Travail era o 
fregată cu o capacitate de 860 de tone, 46 de tunuri, ghiulele de câte 
patru sau cinci kilograme, iar efectivul necesar era de 314. Când 
Dwight cobori sub punte, în ceea ce ar fi trebuit să fie camera lui, 
constată că toate părerile sumbre ale lui Williams se confirmau. 
Propria lui cabină minusculă, situată imediat lângă careul ofițerilor, 
mai era cum mai era; dar dulapul cu medicamente al navei era gol, 
iar duhoarea de sub punte era deja greu de suportat. Instinctul îi 
spunea să se apuce imediat să facă un pic de curățenie; dar 
sentimentul că ar fi complet lipsit de tact să inițieze vreo acţiune în 
acest sens fără permisiunea căpitanului îl făcu să se întoarcă la 
țărm, incapabil să mai spună ceva. 

Decise ca, pentru moment, să rămână la țărm, deşi făcea zilnic 
câte o vizită pe navă. În săptămâna următoare, petrecu multă vreme 
rătăcind prin port, simțindu-se el însuşi inutil, fără astâmpăr şi 
deprimat. Se gândea întruna la Caroline, la propriile lui eşecuri şi la 
inutilitatea constantă care îi zădărnicise toate eforturile de a-şi aduce 
viața pe un făgaş satisfăcător şi cât de cât previzibil. Ştia că decizia 
aceea a lui de a pleca pe mare avea să fie privită de mulţi colegi de-ai 
lui drept o prostie monumentală. Plata era modestă, munca 
istovitoare, iar reputaţia lui - odată ce îşi încheia stagiul - 
inexistentă. Probabil că era o dovadă de patriotism să serveşti 
interesele țării tale; dar cu siguranță erau şi căi mai uşoare. Până 
acum, ce văzuse el din tot echipajul era crema, voluntarii, cei din 
care urmau să se aleagă subofițerii, oamenii de la vârf. Celelalte trei 
sferturi urmau să fie alcătuite din oameni strâmtoraţi sau datornici, 
pungaşi şi oameni de nimic, oameni adunați în ultimul moment de 
prin închisori sau porturi. Acesta era materialul - plin de boli şi 
păduchi - cu care avea să lucreze în următorii doi ani. Vreme de 

săptămâni la rând avea să aibă de-a face cu o serie monotonă de 
spălături stomacale şi vărsături, de tratamente expeditive cu un 
minimum de resurse medicale. Iar dacă era să aibă parte de acțiune, 
aceasta avea să se transforme brusc într-o baie de sânge de operații 
brutale şi pripite, în condiții de coşmar, în cel mai retras colț al navei, 
la lumina unui felinar care se bălăngăne. Oare asta îşi dorea el de la 
viață, această evadare într-un spaţiu limitat şi cu reguli riguroase? 
Cel puţin asta alesese el. Încă nu era pregătit să regrete. 

Duminică, Dwight primi o scrisoare de la Ross, care îi spunea că 
stătea peste noapte la Fountain Inn, aflându-se cu treburi prin oraş. 
Era Dwight dispus să ia cina cu el? 

Dwight fu, în acelaşi timp, surprins şi încântat. Se săturase până 
peste cap să-şi țină singur companie şi nu crezuse să aibă vreun 
prieten prin oraş. Pe la şase plecă spre locul de întâlnire, iar Ross îl 
aştepta în salonul de la intrarea în han. 

După ce îşi dădură binețe, Dwight spuse: 

— E plăcut şi neaşteptat din partea ta. Când ai sosit în oraş? 

— În dimineața asta. Am dormit în Ashburton. Când ridicaţi 
ancora? 

— Dumnezeu ştie! Acum pare sigur că nu înainte de Crăciun. De 
unde ai ştiut unde să mă găseşti? 

— Am trimis un luntraş pe Travail. Ross îşi studie prietenul cu 
curiozitate: Ai o uniformă arătoasă. Măcar ai satisfacția că arăţi 
potrivit cu rolul pe care îl ai. Am comandat cina într-o cameră privată 
în seara asta; m-am gândit că va fi mai confortabil aşa. Şi? Ce 
impresie îți face Marina militară până acum? 

— Că totul se face absolut haotic, spuse Dwight urmându-l pe 
Ross la etaj. Mă gândesc că lipsa asta de metodă trebuie să fie o 
iluzie, de vreme ce întotdeauna dă rezultate; dar, până în momentul 
de față, eu nu reuşesc să-mi dau seama cum. Travail trebuia să facă 
parte dintr-un detaşament de trei nave care să patruleze pe Canalul 
Mânecii. Dar celelalte două au plecat săptămâna trecută. Presupun 
că, atunci când va sosi Harrington, va aduce instrucțiuni proaspete 
de la Comandamentul suprem... Dar văd că te-ai instalat aici ca un 
rege, Ross. Trebuie să fie o adevărată încântare să te ştii din nou cu 
bani în buzunar. 

Intraseră în camera privată unde un servitor avea grijă de focul 
care ardea trosnind în şemineu şi unde era aranjată o masă pentru 
două persoane. Draperiile erau trase, iar căldura şi confortul 
încăperii contrastau puternic cu austeritatea locuinţei temporare a 
lui Dwight. 

Dwight întrebă deodată: 

— Spuneai că ai dormit în Ashburton? 

— Da. Am fost mai departe de aici, iar acum sunt în drum spre 
casă. Ia loc şi am să-ți povestesc! 

Dwight îşi încălzi mâinile la foc şi acceptă paharul care i se oferi. 
Ross continuă să vorbească, în timp ce degetele lui lungi şi puternice 
se plimbau pe marginea consolei şemineului, curios de febrile, se 
gândi Dwight, deşi conversaţia era destul de liniştită. 

— Spuneai că ai fost mai departe de aici, îi aminti Dwight după ce 
servitorul făcu o reverență şi ieşi din cameră. 

— Da. În Londra. Am văzut-o pe Caroline. 

Dwight rămase încremenit. Când simți că îşi recapătă vocea, 
spuse: 

— Presupun că ai fost să o vezi în legătură cu împrumutul. 

— În mare, da. M-am dus să-i mulțumesc. Bineînţeles că am avut 
o discuţie destul de aprofundată şi pe marginea unor chestiuni 
generale. 

— Serios? 

— Da. Şi am aflat că nu urmează să se căsătorească cu nimeni. 

— Dar unchiul ei a spus... 

— Nu. Am întrebat-o în mod expres despre asta. Anunţul a fost 
prematur. Nu ajunsese la o decizie definitivă. 

Dwight privea focul încruntat, profund nefericit. 

— Mi-e greu să înțeleg că... 

— Am vorbit despre tine. Sper că nu te deranjează. 

— Normal că nu! spuse bărbatul pe o voce care arăta clar că îl 
deranja. 

— Ceea ce mi-a spus m-a convins că merită să vă întâlniți din nou. 
De fapt, am încercat să o conving să vină înapoi cu mine, sub 
pretextul oficial de a-l vizita pe unchiul ei, şi să ne oprim la Plymouth 
pentru o noapte în drum spre casă. 

— Ceea ce a refuzat să facă. 

— Ceea ce a refuzat să facă. Ce bine vă înţțelegeţi voi doi! I-am 
făcut o vizită luni şi mi-am folosit toată puterea de convingere de care 
sunt în stare. Degeaba! Dar marți am fost să o văd din nou. Probabil 
sub efectul celor douăzeci şi patru de ore de gândire - sau al tonului 
oarecum autoritar pe care l-am folosit - s-a răzgândit. Faptul că 
unchiul ei... 

Dwight țâşni în picioare. 

— Ce vrei să spui? 

— Faptul că unchiul ei e bolnav a făcut, cred, ca planul meu să 

pară cât se poate de respectabil. 

— Ross, ce vrei să spui? repetă Dwight întrebarea. 

— Vreau să spun că e aici, Dwight, confirmă Ross. Servitorul s-a 
dus să o aducă. 

— Dumnezeule mare! Eu... A venit ea să mă vadă? Dar eu... 

Dwight devenise palid. 

— A venit, ce-i drept, dar e foarte reticentă. Foarte reticentă şi - aş 
spune eu -— cu o stare de spirit oarecum nouă şi cumpătată. Dă-mi 
voie să subliniez că în mintea ei nu există clar ideea de împăcare; cu 
toate astea, faptul că a venit face ca împăcarea să fie măcar o 
posibilitate. Următoarea mutare îți aparține, Dwight. Şi, dacă-mi dai 
voie să-ți ofer un sfat... 

Ross se întrerupse. Cineva bătuse la uşă. 


x 


— Îi explicam lui Dwight că mergi să îți vizitezi unchiul, petreci o 
noapte în Plymouth şi te afli acum, aici, la invitația mea. Am 
convingerea că trebuia să vă mai întâlniți măcar o dată ca prieteni. 
Poate fi ultima şansă pe care o aveţi de a vă întâlni pentru ani buni 
de acum înainte. Sau, cine ştie, poate chiar ultima şansă pe care o 
veți avea vreodată. Luaţi loc mai bine! Dumneata aici, Caroline... Tu 
acolo, Dwight! 

Ross avea autoritatea necesară pentru a le impune voința lui aşa 
cum, probabil, nimeni n-ar fi putut s-o facă. Niciunul dintre ei nu 
spuse nimic. Îşi aruncară fugar o singură privire, după care nu se 
mai uitară unul la altul pentru un timp. 

Caroline se aşeză lângă foc şi îşi netezi poalele rochiei de călătorie, 
ca o pasăre care îşi întindea aripile, odihnindu-se la căldura focului. 
Încordarea momentului îi readusese culoarea în obraji. 

Ross spuse: 

— Credeţi-mă, nu sunt genul de prostănac care să se amestece de 
bunăvoie în vieţile altora, cu atât mai mult în probleme care vă 
privesc pe amândoi atât de intim, precum cea de față. Ar fi ultimul 
lucru... Dar, uneori, oricât de departe ar fi de adevăr, omul crede că 
este de datoria sa să se amestece, iar acesta este un astfel de 
moment. Din câte ştiu, voi doi n-aţi discutat niciodată în mod deschis 
despre neînțelegerile dintre voi - calm, fără grabă, fără furie, fără 
învinuiri reciproce. Cred că măcar atâta lucru vă datorați unul altuia 
- şi, într-o anumită măsură, şi prietenilor voştri. A durat ceva până 
am determinat-o pe Caroline să vadă lucrurile aşa cum le văd eu. 


— 336 — 


Credea cu toată convingerea că o asemenea mutare din partea ei ar fi 
greşit interpretată, iar eu mi-am asumat răspunderea de a-ți explica 
ție - aşa cum, de altfel, am şi făcut, Dwight - faptul că această 
întâlnire trebuie luată strict drept ceea ce este: un gest obişnuit de 
bunăvoință, înainte ca tu să părăseşti Anglia. Fireşte, şi eu consider 
că e singura manieră cu adevărat prietenească pe care o puteţi 
aborda. 

Dwight ridică ochii şi întâlni privirea lui Ross, care nu era deloc în 
acord cu toată această politețe exagerată. Dar, de fapt, Dwight nu 
avea câtuşi de puţin intenţia să obiecteze. Avea gâtul uscat. 

— Nimic... nu mi-ar face o plăcere mai mare decât să iau cina cu 
Caroline... Să discut cu ea din nou. 

Caroline privi către masă: 

— Rămâi cu noi, Ross? Masa e aranjată doar pentru două 
persoane. 

— A fost gândită pentru două persoane. Eu o să iau masa în altă 
parte. Dar mă întorc. Sper că mă aşteptaţi aici amândoi. 

Era o propunere subtilă, care excludea din start posibilitatea unei 
despărțiri furtunoase. După o secundă, Dwight încuviință din cap, iar 
Caroline ridică uşor din umeri, consimțind. 

— i-a fost rău, Caroline? întrebă Dwight. 

— Mă simt bine acum, mulțumesc. 

— Credeam că... 

— Tenul meu a avut întotdeauna probleme. Devin palidă foarte 
uşor. 

— Nu, nu... Unchiul tău a spus că ai fost bolnavă. 

— A, mi-am revenit acum. Dar perspectiva acestei întrevederi a 
fost obositoare. 

Era clar că, după ce fusese adusă aproape cu forța să facă acest 
prim mare pas, Caroline - potrivit firii ei — avea să abordeze, pentru 
început, o atitudine defensivă şi înțepată. Dwight pornise pe picior 
greşit. Părea destul de calmă, puțin disprețuitoare, mult mai stăpână 
pe ea însăşi decât Dwight —, deşi Ross ştia că nu e deloc aşa. Era 
timpul ca Dwight să descopere asta. Dacă n-o făcea, era pierdut şi 
totul fusese în zadar. 

Caroline venise prea devreme, înainte ca Ross să apuce să-i spună 
lui Dwight lucrurile pe care sperase să i le spună. Ross se întreba 
acum dacă să mai rămână să-i ajute sau dacă să plece, lăsându-i să 
se descurce singuri. Turnă un pahar de vin de Xeres pentru Caroline 
şi porni să i-l ducă. Dar Dwight îl preluă repede. Ross îl privi 
oferindu-i femeii paharul şi văzu cum ea ridică rapid, calm, privirea, 

fără să trădeze nicio emoție. Însă ceva din expresia lui Dwight îl 
linişti pe Ross. În zece luni, Dwight suferise enorm. lar asta îl 
maturizase, îl făcuse să devină alt om. 

— Înainte să plec, mai spuse Ross, propun să bem un pahar de vin 
împreună. Nimic formal. Nimic altceva decât un gest prietenesc. Asta 
dacă încă mă mai considerați prietenul vostru. 

Băură. Caroline spuse: 

— Nu ştiu cum se poartă Ross cu soţia lui, dar dacă o tratează pe 
jumătate la fel de cavalereşte precum m-a tratat pe mine săptămâna 
asta, o s-o consider foarte asuprită. 

— Mă flatezi extrem de tare, spuse Ross. Şi în acelaşi timp, te 
subestimezi. 

Privirile li se întâlniră. Ei doi ajunseseră să se înțeleagă unul pe 
celălalt din priviri, printre conflictele din ultimele zile. 

— Dar dacă tot ai amintit de soția mea, spuse Ross, o să vorbesc şi 
eu despre ea, pentru că şi ea ar avea ceva de zis cu privire la situația 
din seara asta. Deşi părerile ei ar fi diferite de ale noastre, sub 
anumite aspecte. Ea ar spune că, dacă un bărbat şi o femeie țin unul 
la celălalt, atunci obstacolele care îi despart trebuie să fie 
considerabile. Altminteri, obstacolele sunt inventate, sunt demne de 
dispreț sau sunt născocite de unul sau de altul fără vreun motiv 
anume, iar ei nu trebuie să țină seama de ele. Ea pune întotdeauna 
emoțiile mai presus decât rațiunea, iar rezultatul este cel la care v-aţi 
aştepta. 

Nimeni nu îl contrazise. 

— Eu nu sunt în totalitate de acord cu ea; există argumente 
pentru ambele părți. Dar cred că şi punctul ei de vedere merită luat 
în considerare, alături de oricare altul. Ea ar spune că bărbatul a fost 
un fraier şi femeia a fost o fraieră... şi că au fost amândoi laşi. Ar 
spune că în viață există numai două-trei lucruri pe care merită cu 
adevărat să le ai, iar dacă le ai pe acelea, restul nu mai contează; iar 
dacă nu le ai, restul sunt inutile. Îndreptându-se către uşă, Ross mai 
adăugă: Dacă priviți în jurul vostru, presupun că va trebui să 
recunoaşteți faptul că părerea ei e valabilă în majoritatea cazurilor. 
Este o perspectivă sentimentală. Dar, în general vorbind, suntem cu 
toții ființe sentimentale şi nu putem să ne sustragem acestei realități. 
Şi nici nu e întotdeauna înțelept să ne dorim asta. Vedem în fiecare zi 
oameni care işi asumă riscurile, fără să le pese de consecințe. Mulţi 
au de suferit din cauza asta, dar eu, unul, nu cred că ei sunt cei 
învinşi. Învinşi sunt oamenii care dau înapoi în ultima clipă şi îşi 
petrec tot restul vieții regretând. Nu, nu te ridica, Dwight, găsesc 

singur drumul către ieşire. 


Capitolul 36 


Crăciunul pica într-o miercuri, iar ziua de marți sosi la Nampara 
fără vreo veste de la Ross. Nu că Demelza ar fi aşteptat vreo 
scrisoare, pentru că nici scrisorile nu soseau mai repede decât 
oamenii; dar sperase ca el să se întoarcă înainte de Crăciun. Nu mai 
petrecuse niciodată Crăciunul singură la Nampara şi i-ar fi venit tare 
greu dacă acest lucru s-ar fi întâmplat tocmai anul acesta. 

Aşteptarea aceea constantă o făcea să fie într-o agitație continuă, 
aşa că petrecu o mare parte a zilei în casă, în prima parte punând la 
butoaie nişte bere pe care o făcuseră chiar ei. Aproape orice zgomot 
de paşi o făcea să întoarcă capul; dar, în cele din urmă, se întâmplă 
să nu fie acasă atunci când sosi el, pentru că plecase să o viziteze pe 
Prudie Paynter, care zăcea la pat din cauza piciorului şi se plângea 
amarnic de nepăsarea şi necuviința lui Jud. Când se întoarse acasă, 
Ross era deja în salon, iar Demelza intră înăuntru fără să bănuiască 
măcar. 

Când el se întoarse către ea, Demelza scăpă un țipăt. 

— Vai, Ross, habar n-aveam că ai sosit. Am fost pe la Prudie. Cum 
ai venit? 

Bărbatul zâmbi şi o sărută - un simplu salut formal între ei. 

— Pe patru picioare şi apoi pe două. Trebuia să aduc colindătorii 
cu mine? 

— Pentru asta, ai venit mai devreme cu o oră sau cam pe acolo. Ei 
nu apar înainte de lăsarea întunericului. Când ai plecat din Londra? 

— Marţea trecută, pe zăpadă. Pe acolo, lucrurile sunt în pas cu 
anotimpurile. M-am oprit la Plymouth şi l-am văzut pe Dwight şi am 
plecat de acolo ieri după-amiază. 

Conversaţia fu întreruptă de sosirea lui Jeremy. Dar el ajută la 
destinderea atmosferei, pe care acum niciunul dintre ei nu şi-o dorea 
tensionată. Ross îi adusese cadouri — pe unele i le dădu imediat, pe 
altele le păstră pentru a doua zi. Pe deasupra capului lui Jeremy, 
Ross îi povesti Demelzei unele detalii ale călătoriei sale, povestea lui 
fiind presărată cu chiotele şi strigătele lui Jeremy. Trecură însă 
douăzeci de minute bune înainte să apuce să spună ceea ce ar fi 
trebuit să spună de la bun început. 

— Ai cumva trei dormitoare suplimentare pe care să le pregăteşti 
pentru seara asta? 

— Trei?... De ce, cine vine? Ce-ai pus la cale? 

— Am adus-o pe Caroline înapoi cu mine. Pe Caroline şi pe 
slujnica ei. 

Demelza făcu ochii mari: 

— Unde e? Vrei să spui că ai adus-o la unchiul ei? 

— E la el acum. Dar am invitat-o aici la cină şi vreau să le oferi 
găzduire ei şi slujnicei ei de Crăciun. 

— De Crăciun? Bucuroasă! Aş întinde covoare speciale pentru ea 
dacă le-aş avea. Dar e îngrozitor, prea din scurt, Ross! Plus că nu 
prea înţeleg... 

— Am petrecut o noapte în Plymouth, iar apoi am venit încoace. 
Povestea despre logodna ei a fost extrem de prematură. Nu e 
adevărată. Când am auzit asta, mi-am spus că trebuie să las 
deoparte vechile mele rețineri, aşa că mi-am testat mâna ca peţitor. 
Cum, evident, eu nu am priceperea ta, la început ea nici n-a vrut să 
audă. Dar la a doua vizită pe care i-am făcut-o, a decis să muşte 
momeala. Ne-am întâlnit cu Dwight în Plymouth. 

— Da? 

— Cred că s-au împăcat. El a venit înapoi cu noi şi, dacă putem să 
îi facem şi lui loc, o să stea şi el aici, cu noi. 

— S-au împăcat? O, Ross, mă bucur enorm! Nici nu ştii cât de 
mult. Cu cât mă gândeam mai mult la ei... Dar cum ai reuşit? Poate 
să se retragă din Marină? 

— Cum am reuşit? M-am gândit aşa: ce-ar face oare Demelza în 
situația asta? Şi aia am făcut! Asta a fost tot. Şi nici n-a fost foarte 
greu, odată ce am depăşit îndărătnicia de la început. 

Şi Dwight? 

— Este la Gatehouse. A apărut o întârziere în ceea ce priveşte 
echiparea navei lui. Căpitanul a sosit abia ieri dimineață. l-a mai 
oferit lui Dwight un răgaz de trei zile la țărm. Asta înseamnă că 
trebuie să plece de aici mâine după cină, ca să ajungă la Plymouth joi 
seară. Ce ai pățit la mână? 

Demelza ridicase mâna şi ieşise la iveală un bandaj alb de toată 
frumusețea. 

— Nu-i nimic. Doar o zgârietură. Ross, sunt absolut încântată de 
ceea ce ai făcut! La urma urmei, aşa era de bun-simţ! Şi în lumea 
asta bunul-simț e atât de rar! La ce oră vin? Trebuie să fug. Dacă 
vrei... 

Când trecu pe lângă el, Ross o prinse de braț şi ridică din nou 
dantela mânecii. 

— Aproape că s-a vindecat. Spune-mi ce să le pregătesc pentru 

cină? 

— Nu-ţi face griji, am cumpărat o gâscă în Truro, nişte coaste de 
vită şi un file de vițel. Nu țin minte să te fi văzut vreodată bandajând 
vreo zgârietură de când te ştiu. Cine ţi-a pus bandajul ăsta? 

— Jane. Ca să spun drept, n-a fost chiar o tăietură. 

— Atunci ce-a fost? 

— Garrick m-a muşcat din greşeală... Trebuie să-i spun lui Jane 
chiar acum... 

— Garrick te-a muşcat pe tine? Prostii! Ce încerci să-mi ascunzi? 

— Asta e adevărul. Săptămâna trecută s-a întâmplat ceva care l-a 
făcut să se agite foarte tare. O să-ți povestesc mai târziu. O simplă 
neplăcere. La ce oră vin? Crezi că de data asta o să fie bine, Ross? 

— Chiar aşa. 

Ross nu-i dăduse drumul încă, iar acum îi desfăcea bandajul. 
Nemaiavând nicio cale de scăpare, Demelza suportă fără să se 
plângă, oarecum flatată de refuzul lui de a se lăsa convins. 

— Da, cred că va ieşi bine de data asta, spuse Ross. E mare păcat 
că nu au mai mult timp la dispoziţie. În cel mai bun caz, nu putem 
vorbi decât de o împăcare înainte ca el să plece. 

Ross scoase şi ultima bucată de bandaj şi înlătură scamele. 
Muşcătura se vindeca curat, dar urmele rămase nu lăsau loc de 
îndoială în privința gravității. Ross ridică privirea. 

— Unde e Garrick? 

— L-am lăsat dormind în bucătărie. Doar n-ai de gând... 

— Nu ştiu. Cât a trecut de când s-a întâmplat? 

— Ieri s-a făcut o săptămână. 

Ross rămase tăcut câteva clipe. Temuta rabie era exclusă. 

— Şi a stat liniştit de atunci? Chiar dacă e aşa, nu cred că ne 
putem asuma riscuri, de dragul lui Jeremy. 

— Nu. Nu, nu despre asta e vorba. Ca să-l apere pe dragul ei 
Garrick, Demelza se văzu nevoită să-i spună lui Ross ce se 
întâmplase de fapt, deşi atenuă cât putu de mult evenimentul, până 
ce acesta păru un simplu accident, pentru care nimeni nu purta 
absolut nicio vină. 

După ce bandajul fu legat la loc, femeia întrebă: 

— Ross, ce dormitoare le dăm? Nu avem decât două camere mai 
bune şi mi-aş dori din tot sufletul să nu fie atât de ponosite. Iar eu 
nu pot să mă mut din camera mea atât de repede, în condiţiile în 
care Jeremy e deja instalat acolo. Nu cred că pe Dwight îl interesează 
prea tare unde doarme. Dar Caroline... 

Ross traversă încăperea şi puse încă două lemne pe foc. 

— Cel mai bine pregăteşti camera mea pentru ea. 

— Da, spuse ea după o clipă de gândire. Acolo sunt draperii noi. 
Iar lui Dwight îi putem da camera de deasupra, deşi e în stare 
proastă. 

— Mie poți să-mi pregăteşti patul în odaia cea mică din spate, dacă 
vrei. 

— Cum spui tu. Demelza îşi trecu degetele peste bandaj şi se uită 
la el. Când îşi dădu părul pe spate, lumina lumânărilor recreă din 
mişcările ei o replică mistică, nedesluşită, pe tavan. Eu şi Jane 
putem aduce jos noua măsuţă de toaletă, spuse ea. Ar fi frumos să 
facem asta pentru Caroline. Şi o să aduc lenjeria cu dantelă... 

— Sunt sigur că ea va aprecia tot ceea ce faci. Dar sunt sigur, de 
asemenea, şi de faptul că plăcerea ei n-o să stea în noutatea 
lucrurilor din casă. Demelza, încă nu e şase jumătate. O să plec 
pentru vreo oră. Aşa, ai mână liberă, iar eu mă voi întoarce înainte de 
sosirea musafirilor. 

— Te duci departe? 

EI îi zâmbi. 

— Vreau doar să-i fac o scurtă vizită lui George. 

— Exact de-asta mi-era teamă! spuse ea. Ross, chiar nu trebuie. O 
să te întorci cu capul plin de sânge -— asta dacă te mai întorci. Ross, 
nu! 

— Te rog, nu-ți face griji de data asta! Mă duc cu gânduri bune. 

— Probabil aşa o să faci, cum ai mai făcut şi înainte. Dar ai plecat 
vreodată de acolo cu gânduri bune? E foarte bine că vrei să mergi să 
discuţi cu el, dar ştii foarte bine că o să te dea afară în şuturi de pe 
moşia lui — şi asta în cel mai bun caz! De câte ori vă întâlniți voi doi 
se întâmplă ceva şi mai rău. Doar nu vrei acum să creezi şi mai 
multă vrajbă doar din cauza unei greşeli stupide pe care au făcut-o 
paznicii moşiei lui. George aproape că şi-a cerut scuze în numele lor 
când a venit. 

Ross nu răspunse, dar Demelza nu simți că ar fi câştigat bătălia. 

— Acum trebuie să apară Dwight şi Caroline, insistă ea. Nu vreau 
să mă apuc iar să-ți bandajez capul spart sau să vorbesc cu ei, să 
încerc să fiu drăguță cu ei, iar în timpul ăsta să aştept întoarcerea ta. 
E acel moment al anului când trebuie să fim buni. Hai să stăm 
liniştiţi astăzi şi mâine! 

Lemnul proaspăt pus pe foc începu să sfârâie atunci când flăcările 
ajunseră la umezeala din interior. Din când în când, mai bolborosea 
câte un protest. Ross împinse cu cizma o bucată de lemn ceva mai 
departe. 

— George rareori caută violenţa cu tot dinadinsul. Eu sunt cel care 
sare la bătaie, nu el. Cât despre servitorii lui... Ei nu înseamnă nimic. 
O să vorbesc cu el şi apoi mă întorc. Îmi pare foarte rău, draga mea. 
Chiar vreau să îţi fac pe plac în seara asta. Încă mai sper să fie aşa. 
Dar asta e altceva... Nu e vorba doar despre altercaţia ta cu el. M-am 
gândit mult la el de-a lungul călătoriei mele. 


George şi Elizabeth luară cina la ora şapte. Era devreme, dar ora 
era convenabilă pentru amândoi. 

Imediat după Crăciun, urmau să se stabilească în oraş până după 
naşterea copilului. Singurul lucru care îl irita pe George la noua lui 
moşie era acela că nu exista drum amenajat. Puteai să iei o trăsură 
pe ultimii aproximativ opt kilometri, asta dacă noroiul nu era prea 
adânc, dar după asta urma o călătorie nebună, plină de hurducături, 
care te zdruncina mai mult decât dacă mergeai călare în şa. 

Elizabeth se menţinuse într-o stare de sănătate bună după 
căsătoria lor - excepţie făcând una sau două indispoziții de natură 
diplomatică. Îmbrăcată într-o rochie poloneză, din brocart galben, cu 
pliuri ample, Elizabeth era la fel de frumoasă în seara asta precum 
fusese întreaga ei viață, rotunjimea temporară a obrajilor ei atenuând 
forma ovală, clasică, fin trasată a maxilarului şi a bărbiei - acea 
frumusețe primară a oaselor care nu avea să se estompeze niciodată. 
La Trenwith, cinau întotdeauna singuri. George anunţase de la bun 
început că dorea să ia masa de seară în compania soției sale, prin 
urmare cei doi Chynoweth mâncau în sufrageria lor de la etaj. 
Salonul de iarnă fusese transformat: o mare parte din lambriuri 
fuseseră scoase, iar pereţii fuseseră decoraţi cu tapet scump, cu 
modele în relief; o masă nouă care avea un asemenea luciu încât şi 
cea mai mică atingere lăsa urme; douăzeci de lumânări noi; un 
lacheu în livrea care să-i servească. La capătul opus al mesei stătea 
George - trupeş, stăpân pe sine, dichisit. Vara luau cina în hol. 
George avea planuri şi pentru hol. 

Pentru Elizabeth, viața cu cel de al doilea soț era o serie de 
contradicții. Stilul lui de viață - constatase ea -— era chiar mai rafinat 
decât cel al oamenilor de rangul ei. Deşi începuse să capete proporții, 
George mânca mult mai puțin decât mânca Francis sau tatăl ei. 
Obişnuită cu o societate în care bărbații considerau că respectă 
regulile de etichetă dacă nu cad sub masă înainte să se retragă 
doamnele, Elizabeth găsea sobrietatea lui atrăgătoare. George 

obişnuia să bea, dar nu se îmbăta niciodată. Nu scuipa şi nu îşi sufla 
nasul în prezența ei. Politețea lui față de ea era aceeaşi, indiferent 
dacă erau singuri sau în societate. 

Dar, fireşte, era imposibil să se poarte cu el aşa cum se purtase cu 
Francis. Nu era nici pe sfert la fel de maleabil, la fel de vioi, la fel de 
uşor de înțeles. Lui Elizabeth îi lipsea umorul sec al lui Francis şi 
aerul lui uşor sofisticat. Cumva, parcă nu reuşea niciodată să fie pe 
aceeaşi treaptă cu George. Dacă ea era stăpâna absolută a lucrurilor 
mici, considera că el este stăpânul absolut al celor mari. Nu-l iubea; 
nici măcar nu era sigură că era iubită de el; se simțea, în schimb, un 
bun prețios, îngrijit şi apreciat în toate modurile posibile. Adesea, era 
minunat să fie tratată astfel. După asta tânjise de-a lungul întregii 
perioade de văduvie. Uneori însă, i se părea sufocant. 

George îşi ținea toate celelalte sentimente sub acelaşi control strict 
pe care îl aplica sentimentelor față de soția sa. Ai fi zis că, urcând în 
ierarhia socială, se temuse atât de tare ca nu cumva să trădeze 
emoțiile nepotrivite, încât ajunsese în final să se teamă să mai afişeze 
orice fel de trăire. Era obsesiv de sensibil în privința originilor lui 
umile, deşi fusese suficient de abil încât să-i ascundă până şi asta lui 
Elizabeth vreme de câteva luni bune. Apoi, într-o zi, ea făcuse o 
observaţie ce putea fi interpretată în două moduri şi atunci 
remarcase indignarea lui spontană, înainte ca el să reuşească să şi-o 
disimuleze. După acel moment, devenise extrem de prudentă şi îşi 
cântărea bine vorbele atunci când era necesar, astfel încât nicio urmă 
de condescendenţă să nu răzbată dincolo de ele. 

În seara aceasta, în prima parte a cinei, discutaseră despre veştile 
legate de asediul localităţii Toulon3?, veşti care tocmai sosiseră la 
Falmouth. Capitularea în fața britanicilor, în august, şi cedarea a 
treizeci de nave de război şi a unor cantități imense de provizii navale 
păruseră, la vremea respectivă, sfârşitul războiului. Lordul Hood, 
extrem de recunoscător şi plin de uimire, intrase în posesia capturii 
de război şi chemase urgent sub arme 40.000 de soldați, pentru a 
consolida această minunată oportunitate. Guvernul trimisese 2.000 
de soldați britanici, nişte piemontezi şi câțiva spanioli. Acum, în 
decembrie, Republica, eliberată, între timp de alte preocupări, 


39 Asediul Toulonului (8 septembrie - 19 decembrie 1793) — bătălie dată 
pentru ocuparea oraşului Toulon din Franța, între forțele republicane 
franceze, pe de-o parte, şi o coaliție formată din Marea Britanie, Spania şi 
susținătorii monarhiei franceze, pe de altă parte. Bătălia s-a încheiat cu 
victoria forțelor republicane conduse, printre alții, de Napoleon Bonaparte. 
(n.tr.) 

trimisese o armată impresionantă - condusă de un tânăr general al 
cărui nume apărea scris în trei feluri diferite pe o singură coloană din 
buletinul informativ al oraşului Falmouth, dar de a cărui pricepere 
nu părea să se îndoiască nimeni — şi cucerise oraşul. 

George fusese întotdeauna în favoarea războiului şi împotriva 
revoluției. Familia Warleggan îşi fonda propria dinastie în cadrul unei 
societăți aşezate şi ordonate. Ca atare, tot ceea ce ar fi putut 
amenința acea societate trebuia înăbuşit şi condamnat. Războiul era 
de departe cel mai mic rău posibil. 

— „forțe mici, spunea el, pe care le anihilăm complet prin 
împrăştierea în toate colțurile globului. Campania noastră din 
Flandra s-a împotmolit de tot. Localnicii din Vend6e40 ne-au cerut 
degeaba ajutorul. Asta ar aduce prăbuşirea lui Pitt41, dacă s-ar găsi 
cineva care să-i ia locul. Dar Dundas, Grenville, Richmond... Niciunul 
dintre ei nu deține controlul parlamentar... 

Elizabeth văzu cum se deschide uşa chiar în spatele servitorului, 
iar Ross îşi făcu apariţia. Era atât de sigură că trebuia să fie unul 
dintre ceilalți servitori, care să aducă vinul, încât, preț de o secundă, 
avu senzația că nu vede bine. Apoi George văzu expresia de pe chipul 
ei şi se întoarse către uşă. 

În aceeaşi clipă, îşi împinse cu brutalitate scaunul în spate. 

Ross spuse cât se poate de calm: 

— De data asta n-am venit să fac deranj. Asta dacă nu ţii 
neapărat... 

George nu se mai clinti cu scaunul de pe loc. 

— Nici tu, spuse Ross, văzând că servitorul, prinzând din zbor o 
privire furişă a stăpânului său, făcuse un pas către soneria pentru 
servitori. 

— Cum ai intrat? întrebă George. 

— Vreau să am o vorbă cu tine, George. 

Servitorul interveni: 


40 Departament situat în vestul Franţei, în Pays de la Loire. Este unul 
dintre primele departamente franceze create în urma Revoluţiei de la 1789. 
În perioada 1793-1796, în regiune a avut loc un război civil, în care forțele 
armate ale primei republici franceze s-au confruntat cu armata catolică şi 
regală, susținătoare a vechiului regim. (n.ir.) 

41 William Pitt cel Tânăr (1759-1806) — politician britanic, prim-ministru 
al Marii Britanii între 1783-1801 şi, respectiv, 1804-1806. Mandatul său 
ministerial, deținut în timpul domniei regelui George al III-lea, a coincis cu 
perioada unor evenimente importante în Europa, printre care Revoluţia 
Franceză şi Războaiele napoleoniene. (n.tr.) 

— Să... 

— Nu! răspunse George, măsurându-l pe Ross cu o privire de 
şarpe care stă la pândă. 

— lată o decizie înțeleaptă. Nu e nevoie să vandalizăm salonul. Am 
făcut destule ravagii în casa asta... 

Nimeni nu spuse nimic. Privirea lui Ross se îndreptă rapid către 
Elizabeth. Ea îi susținu privirea cu ostilitate nedisimulată. Era prima 
dată când se vedeau, după noaptea aceea din mai. El zăbovi o clipă 
cu privirea asupra ei, în acelaşi timp surprins şi întru câtva şi pentru 
o scurtă trecere în revistă. 

— Îmi pare rău că te tulbur, Elizabeth. 

— Nu mă tulburi, spuse ea. 

— Atunci mă bucur să aud asta. 

— N-ai decât să te bucuri sau să-ți pară rău! Nu mă interesează! 

George, încântat de reacția ei, spuse: 

— Te rog iartă-mă că te expun la această scenă nedorită, 
Elizabeth! 

— Din partea mea, poate să nici nu mai existe o astfel de ocazie, 
spuse Ross. N-am ambiţii de genul... Dar m-am săturat de relația 
asta dintre noi, George. Ori de câte ori ne întâlnim, ne arătăm colții 
unul altuia, ca lupii. Din când în când ajungem chiar să ne 
încăierăm, dar nici atunci nu ajungem la niciun rezultat. Se pare că 
acum vom fi vecini, vecini apropiaţi poate, vreme de nişte ani buni de 
acum înainte. O perspectivă dezagreabilă pentru mine, dar nu una pe 
care să o pot schimba. Sunt numai două căi de ieşire din toată 
povestea asta, iar eu am venit să propun s-o alegem pe cea mai bună 
dintre ele. 

— Există una mai bună? 

— Eu cred că da. Aş sugera să cădem amândoi de acord să evităm 
provocările inutile şi să trăim într-un mod cât mai paşnic posibil. Ce 
părere ai? 

George cobori privirea, studiindu-şi degetele. 

— Eu credeam că tocmai vizita ta aici în seara asta este o astfel de 
provocare inutilă. 

— Nu e, pentru că am venit doar să-ți prezint alternativele. Acum 
sunt un cetățean respectabil, George. Şi prosper. Gândeşte-te la asta! 
Prosper. Asta trebuie să te macine la culme. Dar nu contează. Cu 
siguranţă va fi în interesul amândurora să optăm pentru alternativa 
civilizată. 

— Şi ce altă alternativă sugerezi că există? 

Ross ascultă zgomotul de paşi de pe hol. 

— Nu cunosc foarte bine detaliile, deoarece soția mea nu a binevoit 
să mi le ofere, dar mi se pare că i-a fost adusă o insultă câtă vreme 
eu am fost plecat din localitate. 

— Nu i-a fost adusă nicio insultă pe care să nu o fi căutat cu tot 
dinadinsul. 

— Înţeleg că pretinzi, mai nou, că poteca de pe faleză care face 
legătura între Sawle şi Trevaunance se află pe proprietatea ta. 

— Chiar este pe proprietatea mea. 

— Eu nu ţin neapărat să te contrazic în privința asta, pentru că nu 
am interesul, dar ar putea fi alții care să te contrazică. 

— M-am ocupat deja de demersurile legale. 

— Îmi imaginam că ai făcut-o. Dar dreptul de proprietate nu-ţi 
permite să le aduci jigniri oamenilor care folosesc — fără rele intenții — 
o potecă ştiută ca fiind publică de ani buni. 

— Câinele vostru rătăcea pe proprietate nesupravegheat. Poţi să- 
mi spui în ce fel a fost afectată soția ta? 

— Nu mi-a oferit suficiente detalii ca să fiu în măsură să te 
contrazic pe tema asta. Dar aş vrea să ai grijă să nu mai fie deranjată 
din nou. 

— Soluţia e la ea, nu la mine. 

— Aici nu sunt de acord cu tine, iar problema asta depăşeşte sfera 
ostilităților paşnice. Cum spuneam, nu-mi doresc să vin iar aici... 

— Şi nici nu vei veni, o să am eu grijă de asta! George îşi scoase 
ceasul: îți mai acord încă trei minute. 

Ross spuse: 

— Eu fac eforturi mari să îţi prezint situația cât mai clar, iar tu mă 
întrebi care este alternativa. Ei bine, iat-o... Vârsta ne-a înmuiat pe 
amândoi... Dar tu ai aflat cu siguranță că am posibilitatea de a 
instiga minerii, de vreme ce chiar ai încercat la un moment dat să 
obţii condamnarea mea pe acest motiv. Nu mi-ar fi greu să adun vreo 
trei sute şi ştii şi tu cum sunt oamenii aceia. Nu vreau să ameninț 
sau să dramatizez în exces o simplă promisiune. Dar fii sigur că o să- 
ți calce în picioare pajiştea, o să-ți smulgă copacii din rădăcină şi, 
după o singură noapte, totul o să arate ca după trecerea uraganului. 
Şi orice vărsare de sânge apărută în încercarea de a-i ține la distanță 
va duce cu siguranță la şi mai multă vărsare de sânge. Legea nu te va 
proteja; pentru că legea nu cunoaşte alt mod de a oferi protecţie 
decât acela de a trimite o unitate de infanterie. Iar în vremurile astea 
soldații sunt mai rari decât navele de război. 

George se întoarse atunci când se deschise uşa, iar Tom Harry 
băgă capul înăuntru. 

— Îmi cer scuze, domnule. Bucătarul... Ah... 

Îl văzuse pe Ross. Ross nu făcu nicio mişcare. Harry se strecură 
înăuntru, iar un alt bărbat îşi făcu apariţia în cadrul uşii. 

Ross continuă netulburat: 

— Asta e o alternativă la care te las să te mai gândeşti. Cât despre 
situația de acum, alegerea îți aparține. 

George lăsă capul în jos: 

— Să înţeleg că ai terminat ce ai avut de zis? 

— Da. 

Tom Harry interveni: 

— Ei, uite ce e... 

— Aşteaptă! îl întrerupse George. Lasă-l să plece! 

Urmă o pauză. Mâinile lui Harry căzură în lături. 

Ross mai adăugă: 

— Mâine e Crăciunul şi crede-mă că n-am venit aici cu chef de 
ceartă. E clar că noi doi nu putem fi prieteni, dar e obositor să ne 
irosim viața zburlindu-ne unul la altul. Eu sigur nu-mi doresc asta. 
Şi sper că nici tu. Faptul că ai venit să locuieşti în vecinătatea mea 
m-a deranjat la culme. Dar pot spune că mi-ai oferit şi ceva garanții 
în privința bunelor tale intenții. 

Zicând acestea, aruncă o privire către Elizabeth. Vederea ei îl 
tulburase într-un fel pe care nu-l cunoscuse până atunci. 

— Explică-i tu, te rog, lui George că vorbesc serios. 

Elizabeth spuse: 

— Eu nu ştiu nimic despre vreo insultă la adresa Demelzei. Dar 
am deplină încredere în capacitatea soțului meu de a-şi pune ordine 
în viață aşa cum crede el de cuviință. 

Ross o privi insistent: 

— Atunci asigură-te că va cântări bine opțiunile pe care le are. 

Acestea fiind spuse, Ross ieşi din încăpere, făcându-şi loc pe lângă 
Tom Harry, care se clintise doar doi centimetri. Bărbatul din cadrul 
uşii se retrase mai repede din calea lui, iar Ross traversă holul, 
aşteptându-se întru câtva la un atac pe la spate. Aruncă o privire în 
jur, prin holul acela mare care făcuse parte din viața lui încă de când 
era copil. Aici venea cu tatăl şi cu mama lui pe vremea când abia 
învățase să facă primii paşi. Se juca aici, într-un colț, cu Verity şi 
Francis atunci când vorbele adulţilor serioşi adunaţi în jurul focului 
îi ajunseseră întâmplător la urechile atente doar pe jumătate: boala 
lui Chatham, afacerea Wilkes42 şi revocarea Legii timbrului43. Tot 


42 John Wilkes (1727-1797) - om politic şi ziarist britanic. Scandalul 

aici, întorcându-se din America, o găsise pe Elizabeth sărbătorindu-şi 
logodna cu Francis. Aici venise pentru botezul copilului lui Elizabeth 
şi tot aici pentru înmormântarea unchiului lui... În camera asta 
existase ceva ce aparținea în mod intim familiei lui. 

Nu mai era cazul. Lemnul, sticla şi piatra, deşi atât de familiare, 
nu mai erau suficiente. 

Terenul lui Warleggan. Influenţa lui George era extrem de invazivă. 

Înverşunarea din vocea şi de pe chipul lui Elizabeth îl uimise pe 
Ross numai din perspectiva intensității. Se aşteptase la ostilitatea ei. 
Dar nu credea că toată acea ostilitate era consecința celor petrecute 
în data de nouă mai. Nu era mândru de isprava lui de atunci, după 
cum niciun bărbat înclinat spre un comportament ca acela n-ar fi 
avut vreodată vreo scuză; dar, după împotrivirea ei inițială din 
noaptea aceea, nu existase niciun indiciu că îl urăşte. Atitudinea ei 
față de el în ultimii ani - şi în special în ultimii doi — era mai mult 
decât orice altceva motivul pentru ceea ce se întâmplase, iar ea 
probabil ştia asta foarte bine. Comportamentul ei din noaptea aceea îi 
demonstra lui Ross că nu se înşală. 

Dar el se făcea vinovat şi de alte păcate - unele chiar ulterioare 
acelui moment. În săptămânile imediat următoare, înţelesese iar şi 
iar că trebuie să se ducă s-o vadă şi să lămurească toată povestea 
aceea la lumina zilei. Era de neconceput să lase lucrurile aşa cum le 
lăsase. Şi totuşi, exact asta făcuse. Se purtase într-un mod absolut 
abominabil - mai întâi pentru că se dusese, iar apoi pentru că nu se 
dusese. Dar nu ştia ce să spună, iar imposibilitatea de a-i oferi o 
explicaţie îl împiedicase să meargă acolo. Dacă toată povestea din 
ultimii zece ani fusese o tragedie a unei femei care nu se dovedise 
capabilă să ia o decizie, ultimele şase luni erau povestea unui bărbat 
aflat exact în aceeaşi situație. Multă vreme fusese nesigur de 


politic care îi poartă numele a pornit de la publicarea unui articol în ziarul 
The North Briton, articol în care Wilkes ia în derâdere discursul regelui 
George al III-lea al Angliei din 23 aprilie 1763. În urma acestui articol, prim- 
ministrul George Grenville îi intentează proces pentru calomnie şi acte de 
insubordonare. (n.tr.) 

43 Una dintre cele mai controversate măsuri ale administrației Grenville, 
Legea timbrului, votată în 1765, impunea un impozit exclusiv coloniilor din 
America prin aceea că toate documentele şi ziarele trebuiau să fie tipărite pe 
hârtie cu timbru fiscal londonez, care urma să fie plătit în moneda britanică. 
Legea a fost puternic contestată de populaţia coloniilor, care considera că 
legea încalcă flagrant drepturi inviolabile. A fost abrogată, cu acordul 
regelui, în 1766. (n.tr.) 

sentimentele sale; apoi, ele deveniseră cât se poate de clare. Dar, din 
acel moment, o întâlnire cu Elizabeth între patru ochi nu mai era 
posibilă. 

Acum era prea târziu. 


Capitolul 37 


Ajunse acasă exact la timp pentru a linişti temerile Demelzei. Cu 
puțin înainte de ora opt, sosiră şi Dwight şi Caroline. 

Caroline se dezmeticise în urma vizitei făcute unchiului ei. În 
ciuda hotărârii pe care ea şi Dwight o luaseră de comun acord, 
Caroline fusese decisă să îi povestească fără întârziere unchiului ei 
despre întâlnirea cu Dwight. Dar, văzându-l pe unchiul ei, realizase 
cât era de bolnav şi nu mai avusese puterea să-i mai spună nimic. 

Demelza era, la rândul ei, agitată şi emoţionată; iar pe măsură ce 
trecea timpul, atitudinea ei o ajută pe Caroline să se mai destindă. 

— Şi cât va trebui să lipseşti, Dwight? se interesă Demelza. Încă n- 
ai aflat? E o chestiune care ne priveşte pe toți într-o oarecare 
măsură. 

— Ca medic în Marina militară, e greu de spus... Dar mi s-a spus 
că stagiul meu poate dura doi ani sau până la terminarea războiului, 
în funcție de termenul cel mai scurt. 

— Şi dacă războiul continuă şi după aceea? 

Dwight ezită, dar răspunse Caroline în locul lui: 

— Va rămâne. Ştiu sigur că ar avea mari mustrări de conştiinţă 
dacă s-ar retrage. 

Dwight zâmbi: 

— De data asta îmi supraapreciezi conştiinţa. De când Caroline a 
reapărut în viața mea, patriotismul meu dispare văzând cu ochii... 

— Dar nu e nevoie să aştepţi până atunci, până ți se încheie 
stagiul... spuse Demelza. 

— Nu, cred că se va căsători cu mine - sunt convins că o va face — 
cu prima ocazie când voi avea permisie să cobor la țărm. Asta ar 
putea fi peste trei luni sau peste şase, încă nu se ştie... 

— Şi până atunci? o întrebă Ross pe Caroline. Ce vei face între 
timp? 

— O să stau cu unchiul Ray o vreme. Apoi, probabil am să mă 
întorc la Londra. 

— Aş prefera să rămâi aici, spuse Dwight. Aerul de aici e bun, iar 
Londra nu a fost un mediu propice pentru sănătatea ta. 

— A, chiar aşa, îi spuse Caroline Demelzei, a petrecut prima 
dimineață de după împăcarea noastră consultându-mă la plămâni. 
Pe cuvânt dacă lucrul ăsta nu mi s-a părut mai stânjenitor decât 
orice dezmierdare conjugală! 

Dwight deveni roşu ca focul: 

— Prostii, Caroline! Aşa cum o spui tu, sună mai rău decât a fost 
în realitate! A durat mai puțin de o jumătate de oră şi servitoarea ta 
era de față! 

— O, da, servitoarea mea era de față, ceea ce a făcut ca întreaga 
situație să fie şi mai stânjenitoare! Ce atracţie mai poate spera o 
femeie să exercite asupra unui bărbat care i-a examinat deja 
amigdalele şi dinţii, şi care i-a numărat coastele în lumina 
necruțătoare a zilei? 

Dwight luă o înghițitură de vin: 

— Ei bine, dacă asta vrei să ştii, o să-ți spun eu! Pentru mine o să 
fie cea mai mare atracție posibilă. Te iubesc şi sunt absolut fascinat 
de tot ceea ce faci, şi nici toate îngrijirile medicale din lume - pentru 
tine sau pentru mine — nu mă vor vindeca vreodată de asta! 

Pentru prima oară, Caroline primise mai mult decât ceruse. Pentru 
a le sări amândurora în ajutor, Ross schimbă subiectul: 

— După ce pleacă Dwight, cât rămâi la unchiul tău, sper că vei 
veni să cinezi cu noi o dată sau de două ori pe săptămână. Aşa vei 
simți că trece timpul mai repede. 

— După ce va pleca Dwight, mă voi trezi uneori întrebându-mă 
dacă nu cumva toată săptămâna asta a fost doar un vis. Cred că va 
trebui să vin aici ca să mă asigur. Sper că starea de sănătate a 
unchiului meu se va îmbunătăți, ca să-i pot spune adevărul. 

— Dacă se întâmplă să îţi facă probleme, vino la noi, o îndemnă 
Ross. Te vom găzdui aici atât cât va fi necesar. 

Caroline se uită la Demelza înainte de a răspunde. 

— Soţul tău îţi creează o grămadă de obligaţii. 

Demelza răspunse: 

— Nu mai multe decât aş vrea sau aş fi dispusă să-mi asum de 
mâine. 

De data asta Caroline fu cea care zâmbi şi privi în altă parte. 

— l-am povestit lui Ross. A fost doar un capriciu. În orice caz, 
probabil că acest război se va sfârşi săptămâna viitoare şi atunci nu 
voi mai fi nevoită să apelez la bunăvoința voastră. În Plymouth, soția 
hangiului şuşotea ceva despre nu ştiu ce petrecere pe care ar fi 
organizat-o francezii în catedrala de la Notre-Dame. Totul pare 
extrem de decadent şi am toată convingerea că forțele lor armate se 

vor lăsa corupte - în special Marina militară. 

— Ei, la anul când voi fi eu pe mare se va vedea schimbarea, spuse 
Dwight. Cel puţin păduchii vor simți diferența! 

La nouă şi jumătate sosiră colindătorii de la Biserica Sawle, iar 
Demelza se gândi la celelalte Crăciunuri de până atunci... Cu şase 
ani în urmă, la Trenwith, familia Treneglos sosise pe neaşteptate 
împreună cu George Warleggan, iar Elizabeth cântase, şi cântase şi 
ea, după care gustase vinul de Porto pentru prima oară şi se 
îndrăgostise de aroma lui şi de senzațiile pe care le simțea, în ciuda 
faptului că era în a patra lună de sarcină cu Julia şi avea grețuri. lar 
apoi, doi ani mai târziu, când era singură aici şi veniseră aceiaşi 
colindători ca în seara asta — deşi mult mai sleiți decât acum - şi îi 
invitase înăuntru şi îi compătimise pentru bolile de care sufereau, 
agitată doar din cauza noului ei statut şi dornică să se descurce bine, 
fără să se gândească sau să viseze măcar că după două săptămâni 
Julia avea să moară, şi chiar ea însăşi avea să se topească pe 
picioare şi să fie pusă la pământ de boală. Şi epavele care 
naufragiaseră pe furtuna aceea teribilă din ianuarie, şi Ross, bolnav 
ca şi ea, dar mai rău, mai bolnav sufleteşte, înverşunat şi pierdut, 
coborând pe țărm, şi minerii care se zbăteau şi mişunau în toate 
direcțiile. 

Corul cânta din toată puterea în seara asta şi era în formă bună. 
Unchiul Ben Tregeagle preluase conducerea - un bărbat fără vârstă, 
căruia onduleurile subțiri şi negre îi dădeau un aspect de gitan; şi 
Mary Ann Tregaskis, şi Char Nanfan, şi Johnny Kimber, şi Betty 
Carkeek, al cărei soț fusese ucis în încăierarea cu perceptorii; chiar şi 
Sue Baker reuşi să termine de cântat colindul fără să intre într-una 
din crizele ei obişnuite. 

După ce plecară colindătorii, cei patru se aşezară în jurul focului 
pentru încă o jumătate de oră, bând ceai şi mâncând prăjituri de 
casă. Apoi, Demelza se scuză, iar Ross o urmă şi el imediat. 

Ross urcă la mină şi fu plecat o vreme. Când se întoarse, Demelza 
era încă în bucătărie şi îi spuse că musafira lor tocmai plecase la 
culcare. Ross se duse în salon şi îl găsi acolo pe Dwight, care se 
pregătea şi el să se retragă. 

— Ne-am gândit că ați vrea să rămâneți singuri o vreme. 

— Mulţumesc mult... Şi pentru multe altele în afară de asta. 

— Nu chiar atât de multe. 

— Nu se întâmplă prea des ca un om să repare greşelile altui om. 
Vreau să-ți spun... 

— Nu încerca. Uneori, faptul că poți să mormăi şi să ţipi la alții îți 

oferă un avantaj remarcabil. Şi nu-i deloc greu de deprins! Profită cât 
poţi de fericirea ta, atât cât o ai la îndemână! 

— Aşa o să fac! Caroline... 

— Cu cât o văd mai des pe Caroline, cu atât o respect mai mult. 
Ross îşi turnă nişte rachiu într-un pahar pe care apoi îl puse jos, 
neatins. Nu mai voia. Abia săptămâna asta am început s-o înţeleg, 
continuă el. Tu vei avea o viață întreagă la dispoziție şi îmi imaginez 
că nu va mai trece mult până îți vei începe această viață. Ea îşi 
ascunde întotdeauna bunătatea, ca şi cum i-ar fi ruşine de ea. Te 
felicit pentru intuiţia de care ai dat dovadă alegându-ți o soţie 
minunată ca ea! 

Dwight clătină din cap: 

— Cât mi-aş dori să fie soția mea! Aş da ani din viață acum pentru 
încă o lună petrecută la țărm. Dar oricum n-aş vrea s-o grăbesc de 
data asta... Nu aşa... Demelza o place, nu-i aşa? 

— Bineînţeles! 

— Am întrebat dintr-un motiv anume. Sper să nu fie aşa, dar e 
posibil să nu am la dispoziție o viață întreagă ca s-o apreciez pe 
Caroline. În război, se întâmplă adesea ca oamenii să fie răniți. Nu 
mi-am propus să devin sentimental pe tema asta, dar e posibil ca la 
un moment dat ea să aibă nevoie de toată prietenia şi ajutorul pe 
care i le-aţi putea oferi, chiar dacă ne căsătorim, iar apoi, ca tânără 
văduvă... 

— Şi crezi că nu i le-am putea oferi? 

— Nu... Nu. 

Focul ardea mocnit şi avea nevoie de mai multe lemne. Imediat 
avea să fie pregătit pentru a ține de cald peste noapte. 

— Sunt multe situaţii în care n-aş putea să răspund în locul 
Demelzei. Dar în cazul de față pot. 

După ce Dwight plecă, Ross se duse în magazie să aducă butucii 
cei mari. Când se întoarse în salon cu butucii, constată că Demelza 
venise din nou. Stătea în fața oglinzii, prinzându-şi părul cu agrafe. 

Îl văzu pe Ross în oglindă. 

— S-au dus amândoi la culcare? 

— Da. Totul e în regulă. 

— Sper că la noi Caroline nu va duce lipsă de nimic. John a lăsat 
multe lemne pentru focul de la ea din cameră, dar nu cred că va avea 
nevoie. Ţi-a plăcut Londra? 

— E acceptabilă pentru o simplă vizită. Va trebui să vii cu mine 
data viitoare. 

Ea lăsă braţele în jos şi se dădu deoparte pentru ca el să poată 

pune butucii pe foc. 

— Mă întreb de ce o fi mai rece vremea la Londra. Sunt patru ani 
de când a nins ultima dată pe aici... Dacă Julia ar fi trăit, acum ar fi 
avut aproape şase ani. 

Ross luă vătraiul şi începu să împrăştie şi să niveleze resturile 
focului de mai devreme. 

— Ştiu... Şi tu... Abia ai douăzeci şi cinci de ani... 

— Arăt mult mai bătrână decât atât? 

— Nu. De cele mai multe ori arăţi chiar mai tânără. Dar ai luat 
viața în piept de mică, ai trecut prin... Uneori am senzația că eşti de 
aceeaşi vârstă cu mine. În şase ani şi jumătate am trecut prin multe 
împreună. 

— Şi am pierdut atât de multe... 

— Am pierdut-o pe Julia. În rest, nimic care să nu poată fi 
remediat. 

Ea ridică din umeri. Un gest pe jumătate abandonat, pentru că se 
uita la el. Şi amândoi ştiură, dintr-odată, că acesta era momentul în 
care el urma să forțeze barierele uzuale ale unei simple relaţii de 
tovărăşie. 

— Carevasăzică ai reuşit să te întorci de la Trenwith cu cămaşa 
întreagă, spuse Demelza. 

— Da... În ultimele săptămâni, în speţă de când am fost la Londra, 
mi-am dat seama cât de absurdă este vrajba asta continuă dintre noi 
şi că veninul ei cel mai puternic acționează asupra celui care o 
resimte. Nu e tocmai o descoperire inedită, şi probabil niciuna de 
care voi putea ţine seama tot timpul, dar merită o încercare. În seara 
asta i-am făcut lui George propunerea de a încerca să trăim în bună 
înțelegere. 

— Şi el ce-a spus? 

— Nimic promițător; dar sper că, după ce va reuşi să treacă de 
şocul inițial, va reuşi să vadă logica propunerii mele. 

— Şi Elizabeth? 

— A... În privinţa ei nu sunt sigur. 

Aşeză bine cei doi butuci şi, din aceeaşi poziție ghemuită, ridică 
privirea spre soția lui. Chipul lui era ceva mai destins în seara asta. 

— Demelza, spuse el, voiam să-ți vorbesc despre ea. 

— Nu, prefer să nu ştiu mai bine. 

— Eu cred că ar trebui. Înainte să plec credeam că nu. Dar nu 
există altă cale. 

— Ross, eu am uitat deja. A trecut atâta timp. O să ne facă mai 
mult rău dacă dezgropi totul acum. Aş prefera mai degrabă să nu mai 

vorbim despre asta. 

— Ştiu, dar... De fapt, nu e un lucru care să poată fi uitat, nu? E 
doar... trecut cu privirea, dat deoparte. 

Demelza plecă de lângă foc ca să câştige câteva clipe de răgaz; 
îndreptă o draperie; stinse trei candele de pe o măsuţă laterală, astfel 
încât mobila din capătul celălalt al încăperii fu înghițită de întuneric. 
Absentă, începu să scuture o pernuţță decorativă. 

— Vreau să-ți spun că Elizabeth nu mai înseamnă nimic pentru 
mine, începu Ross. 

— Nu spune asta, Ross. N-aş vrea să spui mai mult decât simţi cu 
adevărat. 

— Dar asta simt... 

— Da, în momentul ăsta. Dar la un moment dat... Poate luna 
viitoare, poate anul viitor... 

— Vino încoace, Demelza, o chemă el. Stai jos! Ascultă ce am de 
spus! 

După un minut, ea se întoarse. 

— Îţi doreşti cu disperare să fii corectă, să nu te amăgeşti singură, 
să profiți la maximum de ceea ce ai... Dar ceea ce ai tu e tot... Vrei să 
încerci să crezi asta? 

— Am motive să cred asta? 

— Da. Aş vrea să-ți pot explica cum stau lucrurile cu Elizabeth. 
Dar într-un fel pe care cred că trebuie să-l înţelegi. Am iubit-o pe 
Elizabeth înainte să te cunosc pe tine. A fost... un sentiment constant 
de afecțiune de-a lungul întregii mele vieți. Ştii cum e atunci când o 
persoană şi-a dorit dintotdeauna ceva ce n-a putut avea niciodată? 
Valoarea reală a acelui lucru poate însemna sau nu ceva pentru el; 
nu contează; ceea ce contează este valoarea aparentă a acelui lucru, 
iar asta e întotdeauna la cote maxime. Ceea ce am simțit pentru tine 
a fost întotdeauna măsurabil, comparabil, un sentiment uman şi o 
parte a unei vieți obişnuite. Pe de altă parte, sentimentele mele 
pentru Elizabeth nu au fost aşa. Prin urmare, ceea ce am făcut — ceea 
ce s-a întâmplat în mai - dacă totul s-ar fi putut întâmpla într-un 
vacuum, fără să rănească pe nimeni, n-aş fi regretat nicio clipă. 

— Nu? întrebă Demelza. 

— Nu. Pentru că din experiența aceea am învățat să recunosc 
lucruri pe care ar fi trebuit să le ştiu chiar şi în lipsa ei; pentru că, 
fără îndoială, trebuia să am simțul practic şi discernământul 
necesare. Unul din ele este acela că, dacă aduci o relație idealizată la 
nivelul uneia comune, nu întotdeauna are de suferit cea comună. 
Pentru un timp, după noaptea aceea, lucrurile au fost cu susul în 

jos. O vreme, totul în mintea mea a fost un haos. Când lucrurile s-au 
limpezit, când au început să se lămurească, singurul sentiment clar 
care s-a detaşat de celelalte a fost acela că dragostea mea reală şi 
adevărată nu era pentru ea, ci pentru tine. 

Demelza era foarte tăcută; pleoapele ei erau palide, iar sprâncenele 
drepte, cu o urmă de concentrare la capetele interioare. Nimic nu-i 
dădu de înţeles lui Ross că ea se lupta cu nişte demoni interiori, că 
mintea şi emoţiile ei erau împărțite: pe de-o parte luptând împotriva 
capitulării; pe de alta, uitându-se la dragostea pe care el i-o oferea 
acum cu ambele mâini şi găsind, în mod pervers, că nu era suficientă 
- nu prin ea însăşi, ca factor cu totul izolat. 

— Pot să-ți pun o întrebare? 

— Sigur. 

— Cum ai ajuns să simți asta, Ross? Ce anume te-a convins? 
Vreau să spun... Experiența în sine nu se poate să fi fost una 
neplăcută. 

— Ce experiență? 

— Aceea de a fi făcut dragoste cu Elizabeth. 

— Nu... nici vorbă. Ross ezită, puțin descumpănit. Dar nu căutam 
doar plăcerea. Eu... Presupun că, în esență, căutam echivalentul a 
ceea ce am găsit la tine. Şi nu era acolo. Pentru mine, nu era acolo. 

— Poate ar fi venit cu timpul. Poate că nu ai perseverat suficient, 
Ross. 

EI o privi impasibil. 

— Ai fi preferat să fie aşa? 

— Ei bine, nu cunosc detaliile... aventurii tale, dar nu mi se pare 
că eşti prea corect față de Elizabeth. Eu, cel puțin, nu o plac în mod 
deosebit. Dar nu e o femeie uşoară. Ai luat-o, presupun, prin 
surprindere. Nu m-ar mira dacă la început a încercat să-i fie loială 
celui căruia i se făgăduise. Nu ştiu cât ai stat cu ea sau cât timp ai 
făcut dragoste cu ea, dar aş crede că pot fi momente când ţi s-ar 
putea arăta într-o lumină mai favorabilă. 

— Acum o aperi pe Elizabeth? 

— Ei bine, da... sau nu. Cred că apăr, de fapt, femeile în general. 
Serios, Ross, oare nu toate femeile sunt tratate de către bărbați ca 
fiind inferioare, ca nişte bunuri personale pe care le iei dintr-un loc şi 
le pui în altul, după cum îţi place? Eu... Sunt foarte fericită în seara 
asta că mă preferi pe mine şi sper că o vei face mereu de acum 
înainte. Dar cred că e incorect față de orice femeie să o judeci, să o 
condamni în baza unei întâlniri întâmplătoare. Eu nu mi-aş dori să 
fiu judecată aşa. Deşi cred că am fost şi eu judecată astfel, nu 

demult. 

— Ce vrei să spui? 

Demelza ezită, nesigură acum în fața prăpastiei care se căsca 
înaintea ei, iar apoi sigură deodată că - deşi nimic nu fusese 
planificat - aceasta era săritura de test. 

— Dacă e să discutăm despre asta, atunci trebuie să-ți spun şi eu 
ceva. Întotdeauna m-am gândit că ar trebui să-ţi spun, dar nu părea 
ceva important, de vreme ce nu-ți mai păsa de mine. Dar acum, dacă 
este adevărat ceea ce-mi spui, dacă vorbeşti serios... 

— Normal că vorbesc serios! 

— Atunci trebuie să-ți spun, înainte să mergem mai departe, că în 
ultima mea vizită la familia Bodrugan am avut o aventură - deşi ea 
nu s-a terminat în acelaşi fel ca a ta. M-am dus... Îţi imaginezi, cred, 
starea de spirit în care eram când m-am dus la balul acela. Asta era 
la patru zile după ce ai fost la Elizabeth. Mi-ar fi plăcut tare mult să 
mă răzbun pe tine în singurul mod în care puteam să o fac. Şi, de 
vreme ce s-a ivit balul ăsta, aveam şi ocazia să o fac. Malcolm McNeil 
era acolo. 

— McNeil? întrebă Ross. Cel care... 

— Da. Am flirtat amândoi de-a lungul serii. Apoi el a venit în 
camera mea. 

Ross se uită la ea. 

— Nu vreau să îl consideri pe el vinovat, spuse ea, pentru că a 
venit aproape la invitația mea. Dar când a venit şi a început să-mi 
facă avansuri, mi s-a părut dintr-odată mai respingător decât aş fi 
putut tolera. Nu ştiu exact cât de sus am ridicat eu ştacheta în 
viziunea ta, dar ştiu foarte bine cât de sus ai ridicat tu ştacheta 
pentru mine. Aşa că, în cele din urmă, n-am mai vrut să am nimic 
de-a face cu el. Întâlnirea nu s-a încheiat într-o notă la fel de fericită 
ca întâlnirea ta cu Elizabeth. A fost foarte furios. 

— Dumnezeule! Cred şi eu! 

— Uite, vezi? Tu îi iei apărarea bărbatului, tot aşa cum i-am luat şi 
eu apărarea lui Elizabeth... 

— Ba deloc! Dacă mă întâlnesc vreodată cu porcul ăla 
destrăbălat... 

— Dar nu e deloc corect să te dezlănțui împotriva lui. Dacă e vorba 
să fii furios pe cineva, pe mine ar trebui să te descarci... 

Ross se ridică în picioare şi traversă camera cu paşi rari. 
Rămăsese în picioare, cu mâinile la spate, privind în gol la titlurile 
cărților din bibliotecă. După un timp, spuse: 

— Şi totuşi, nu înțeleg. Ce s-a întâmplat între tine şi McNeil? Ai 

simţit vreodată ceva pentru el? 

— La un moment dat, cred că a fost o scânteie, dar acum nu. 

— O scânteie... Emoţiile tulburau calmul natural al lui Ross. Şi cu 
toate astea, i-ai oferit libertatea să vină în camera ta, te-ai oferit pe 
tine... 

— Îţi poţi imagina cum mă simţeam în clipele acelea? Tocmai mă 
abandonaseşi pentru Elizabeth. 

— Aşa că ai decis să te arunci în brațele primului bărbat 
disponibil... 

— Nu primul, Ross. Trebuie să fi fost cel puţin al patrulea. 

Privirile li se întâlniră şi se ciocniră violent. Urmă o tăcere grea. 

Ross spuse pe un ton sumbru: 

— Dumnezeule mare, chiar nu apreciez sinceritatea ta după atâta 
timp! 

— Poate n-ar fi trebuit să-ți spun, dar nu-mi place să-ți ascund 
adevărul. Dacă mai e să fie ceva bun şi adevărat între noi... 

— Bun şi adevărat, zici... Cât de departe a mers... treaba asta între 
voi doi? 

— Nu prea departe. 

— Aşa aş vrea să cred! 

— Ce anume ai vrea să crezi, Ross? Oare găina n-are dreptul să 
scurme în aceeaşi grămadă ca şi cocoşul? 

Ross încercă să işi țină furia sub control: 

— Ei bine, nu cred că apreciez atitudinea asta a ta, nici atunci şi 
nici acum! Nu sunt mândru de vizita mea la Elizabeth. Dar ceea ce s- 
a întâmplat între mine şi ea a fost rezultatul unui devotament care a 
durat, din partea mea, mai bine de zece ani. Nu a fost vorba despre 
nu ştiu ce pasiune ieftină, stârnită la un pahar de vin, pentru a fi 
satisfăcută între prânz şi cină! 

Inima Demelzei începu să bată nebuneşte. 

— Şi Margaret Vosper? întrebă ea. 

— Margaret Vosper? 

— Da. Era şi ea la bal. Şi pentru ea ai un devotament de zece ani? 

Ross simțea că este în stare să o lovească în acele momente. 

— Singura legătură pe care am avut-o vreodată cu Margaret 
Vosper a fost cu o noapte înainte să te întâlnesc pe tine! Cred că 
aveai vreo doisprezece ani pe atunci! Nu pot să jur că ţi-am fost 
credincios încă de când erai în scutece şi nici nu-mi propun asta! 
Acum crezi că mai poţi găsi şi alte scuze pentru care i-ai oferit trupul 
tău pe tavă unui soldat? 

— Exact asta nu am făcut, Ross! Şi, de altfel, ai fi aflat acest 

amănunt, dacă mă ascultai cu atenție în loc să te înfierbânțţi tot pe 
tema asta. N-am putut. Mi-am dat seama că nu-l iubesc absolut 
deloc. Nu ştiu dacă ţie asta îți oferă vreo satisfacție. Lui nu i-a oferit. 

— Şi cum aş putea şti eu ce satisfacție a primit el? întrebă Ross. 

— O! exclamă ea, privindu-l năucă. Ross, cum să spui aşa ceva? 
După ce tocmai mi-ai spus... Să îți închipui că... 

Demelza nu reuşea să mai articuleze cuvintele. 

— Cum aş mai putea fi sigur de ceva? întrebă el. 

Vreme de câteva clipe, între ei se aşternu o tăcere mormântală. 

— Nu! spuse ea. Cum ai mai putea fi sigur... 

Femeia ieşi din cameră în goană. 


Ajunse sus, într-o stare teribilă, tremurând din tot corpul, parțial 
de furie, parțial de durere. Într-un dulap găsi valiza pe care o luase 
cu ea la Casa Werry. O scoase împreună cu alte câteva lucruri. 
Aproape tot ce avea. Un schimb de haine, încălțări, câteva monede. 
Cu mişcări febrile, începu să îşi dezbrace rochia de pe ea — trăgând de 
capse şi sfâşiind dantela. Apoi, îşi puse hainele de călătorie. Cizme, 
cravaşă, pălărie; totul dură prea mult. Din când în când, lacrimile îi 
cădeau pe mâini. Când şi când, trăgea aer adânc în piept, de parcă 
era ultima gură de aer de pe lume. Jeremy tresărea în somn. Acum 
trebuia să-l părăsească. Mai târziu avea să trimită după el. Nu putea 
să-l trezească şi să-l care după ea în plină noapte. 

Ce urât se sfârşise seara! Dwight şi Caroline se împăcaseră. Nici ei 
nu mai aveau mult. Totul începuse atât de bine! Ross n-ar fi putut 
spune mai multe. Şi apoi, nevoia ei de a se convinge. Şi pomenirea 
numelui lui McNeil. McNeil. Un test care se întorsese cumva 
împotriva ei. Privi în jur, la camera aceea care fusese a ei încă de 
când se căsătoriseră. Nu va mai fi. Nu aici. Era sfârşitul. Nu mai avea 
să vină niciodată aici! 

Îşi puse pălăria şi o prinse cu ace de păr; nu reuşi să găsească 
mănuşi, trebuia să plece fără. Ridică valiza. Batistă. Trebuia să plece 
cât mai repede, altfel zgomotele pe care le făcea puteau să-l trezească 
pe Jeremy. 

leşi pe coridor şi cobori scările. Ross. În uşa salonului. 

— Unde te duci? 

Demelza îi aruncă o privire tăioasă din ochii ca două felinare, apoi 
deschise uşa de la intrare şi ieşi. Ocoli casa, împiedicându-se. În 
curte şi apoi la grajduri. Trebuia s-o ia pe Darkie, nu un alt cal. 

Grajdurile erau pline în seara asta. Gimlett lăsase un felinar aprins. 
Se împiedică, scăpă valiza din mână, aproape căzu, făcu un efort să 
ajungă la locul unde ţineau şeile. O luă pe a ei. Darkie necheză. 
Demelza duse şaua la iapă şi i-o aruncă în spinare. 

Înşeuase cai de nenumărate ori, dar acum degetele n-o ascultau 
deloc. Chingile îi tot alunecau printre degete. Darkie era agitată: îi 
simţțise graba şi asta o înspăimânta. Ceilalți cai se împingeau unul în 
altul şi nechezau. Un liliac tulburat din liniştea lui flutură inutil din 
aripi printre căpriori. Cel de-al şaptelea Crăciun al căsniciei lor. Ce 
spusese Verity în scrisoarea ei? Cu toții se înşelau amarnic! 

Un zgomot de paşi. Ross o întrebă: 

— Unde te duci? 

Ea nu se întoarse, ci continuă să tragă cu disperare de chingi, care 
nu se ştie cum se răsuciseră, iar acum nu le putea desface ca să le 
lege din nou. 

— Demelza. 

— Plec, răspunse ea. Ce-aş mai putea face după... 

— Te duci la McNeil? 

— Bineînțeles că nu! 

Ross se apropie mai mult de ea. În cele din urmă, Demelza reuşise 
să elibereze chinga, dar tot trăgând de ea, trăsese şaua într-o parte. 

— În cazul ăsta, mâine ar fi un moment mai convenabil pentru 
toată lumea. 

— Nu... 

— Lasă-mă pe mine, spuse el. 

Veni lângă ea, îi luă chinga din mână şi începu s-o lege cum se 
cuvine. În lumina felinarului, chipul lui părea de piatră. 

Demelza se întoarse brusc pe călcâie ca să-şi ascundă fața de el şi 
se duse să-şi ia valiza, pe care o cără apoi până la cal. Fără să mai 
spună nimic, Ross termină de înşeuat iapa şi întinse mâna după 
căpăstru. Apoi se opri şi îl cântări în mâini. 

— Cât ai fost sus, începu el, am încercat să-mi explic cum a 
început totul, toată cearta asta, cum a apărut între noi atât de brusc 
şi care a fost cauza. Poate ți se pare că ţi-am vorbit de sus atunci 
când m-am justificat în felul în care am făcut-o, lăsându-ți impresia 
că aş lua sentimentele tale drept ceva care mi se cuvine. Am 
dreptate? 

— Mai contează acum? 

— Nu, evident că nu. Ceea ce simt pentru Elizabeth contează 
foarte puțin acum. Au apărut alte lucruri între timp. Şi totuşi, acesta 
a fost adevărul, cel pe care ți l-am spus, absolut tot adevărul. 

Întâlnirea din seara aceasta mi-a confirmat — era ca şi cum aş fi văzut 
o străină. Ciudat! Părea o străină, ba chiar un duşman, aşa cum 
stătea acolo. Soţia lui George. Îmi pare rău că am rănit-o şi pe ea, la 
fel ca şi pe tine, dar chiar nu am cum să dau timpul înapoi. 

— Nu... 

El legă căpăstrul şi zăbala, iar apoi se uită la ea. 

— Vrei să leg valiza în spate, la şa? 

— Te rog... 

— Unde te duci? E foarte târziu. 

— Eu... La familia Paynter în seara asta. Prudie o să-mi găsească 
un loc. 

— Te întorci să-ți iei restul lucrurilor sau vine Gimleti să ți le 
aducă? 

— Nu ştiu. O să trimit vorbă. 

— Înainte să pleci, aş vrea să ştii că nu pun serios la îndoială ceea 
ce mi-ai spus că s-a întâmplat între tine şi McNeil. Ceea ce mi-ai 
spus m-a luat prin surprindere - a fost ca un şoc, iar în primele 
momente de furie... Sau poţi s-o numeşti chiar prima gelozie... Dar, 
desigur, nu vreau să crezi că asta cred eu cu adevărat. 

Demelza se întoarse impasibilă, luă hățurile şi o conduse pe 
Darkie către ieşire. Ross n-o urmă imediat, ci rămase în grajd să 
strângă nişte lucruri care căzuseră de pe un raft. Demelza ezită, puse 
mâna pe scara de la şa, dar nu încălecă. Ross ieşi afară. Darkie o 
trase câțiva paşi mai în față şi scutură cu putere căpăstrul. 

— Şi mai e ceva ce aş vrea să ştii, adăugă Ross. Vreau să ştii cât 
de rău îmi pare că te-am rănit atunci, prima oară - în mai, adică. Tu 
chiar nu meritai să ţi se facă atât de mult rău. Toate lunile astea... 
Ştiu cum trebuie să te fi simţit. Şi vreau să ştii asta. Dacă ai fi făcut 
pasul acela cu McNeil, numai eu aş fi fost de vină! 

Demelza scăpă hățurile din mână şi îşi acoperi fața cu mâinile 
într-un gest brusc de neputinţă. Ar fi vrut să spună ceva, dar nu-i 
venea nimic în minte. 

După câteva minute, el spuse: 

— Te-ar deranja dacă ţi-aş spune acum că te iubesc? Îl preferi în 
continuare pe McNeil? Mai este în district? Am să mă duc să-l chem 
mâine. 

— Nu, Ross, a plecat. Şi zău că nu-mi pasă! 

— Atunci de ce pleci? Chiar nu vrei să treci peste ceea ce am spus? 

— Nu pot. 

— De ce? 

— Pentru că acela este adevărul. N-am realizat niciodată asta până 

nu te-am auzit spunând-o. O, nu ştiu de ce! Un fel de orbire. E 
aproape insuportabil să mă gândesc la asta... Mi-e imposibil să 
trăiesc cu gândul ăsta. Nu ştiu ce voi face. 

Ross veni lângă ea. Strânse hățurile şi le atârnă pe un suport. 

— Nu vrei mai bine să intrăm în casă şi să discutăm despre asta? 

— Nu! Nu pot. 

— Să înţeleg că nu poţi să mă ierti... 

— Nu pot să mă iert pe mine însămi! 

— Asta era la un moment dat o scuză preferată a familiei Poldark, 
dar am considerat că eşti prea înţeleaptă ca s-o preiei. Uite, ce zici 
dacă mergem până în bucătărie? Nu cred că asta ne-ar compromite 
pe vreunul prea tare. 

Luă felinarul şi o aşteptă. Demelza ezită. 

— Poți pleca în cinci minute, dacă doreşti, o asigură el. 

Îl urmă în bucătărie. 

El deschise uşița felinarului şi aprinse o altă lumânare de la 
lumina lui. Focul ardea mocnit, dar încă mai avea putere să 
lumineze. Demelza îşi reprimă impulsul de a tremura. 

— În ultima vreme le-am dat sfaturi bune altora, spuse Ross, dar 
întotdeauna e greu să te sfătuieşti singur. Dacă... Ross se opri şi se 
uită spre uşa care ducea în cămară. În lumina din ce în ce mai 
intensă, văzură o pată neagră care se întindea dedesubt. 

— Ce-i acolo? 

— Ah! Berea! Am pus-o la butoi în dimineața asta. 

Demelza luă lumânarea aprinsă de el. În cămară, butoiul cu bere 
dăduse pe dinafară, jumătate din podeaua cămării fiind acum 
acoperită cu bere şi spumă. Demelza îşi exprimă nemulțumirea şi se 
întoarse în bucătărie. 

— Ai astupat-o prea devreme? întrebă Ross. 

— Nu ştiu. Fermentaţia se încheiase. Cel puțin aşa am crezut. 

Se întoarse cu o cârpă de şters pe jos şi cu o găleată. Primul lui 
impuls fu s-o oprească, să nu-şi păteze rochia. Dar după aceea se 
abținu. 

— Cred că hameiul e de vină, spuse ea. Ţii minte că ai zis că nu 
miroase prea bine. 

Ross ridică cepul care țâşnise cât colo şi îl mirosi. 

— Trebuia să aştept până vii tu, spuse Demelza. 

Făcură curat. Locul duhnea acum a bere. El duse găleata afară de 
două ori ca s-o golească, iar după inspecția necesară înlocui cepul. 
Fermentaţia se încheiase de acum. Urmau să decidă ulterior dacă 
berea era şi bună de băut. 

Când terminară de strâns, părea că nu mai au nimic de făcut sau 
de spus. Îngrozitoarea catastrofă a scandalului dintre ei se evaporase, 
iar acum ai fi zis că fusese doar o ceartă banală. 

Ross îi întinse un prosop, iar ea îşi şterse mâinile. Avea bere pe 
manşetă şi pe tivul rochiei. Nu se uită la el. 

— Nu există bețiv în Cornwall care să pută mai tare decât noi 
acum, spuse Ross. 

Demelza scoase o batistă şi îşi suflă nasul, ascunzându-se după ea 
mai mult decât era nevoie. Apoi se duse la fereastră şi o deschise. 

— Draga mea, îşi aminti el, ţi-am cumpărat ceva din Londra. 
Intenționam să-ți dau cadoul mâine. Dar în eventualitatea că pentru 
noi nu mai există ziua de mâine, ar fi mai bine să ţi-l dau chiar 
acum. 

Demelza nu se întoarse cât se scotoci el prin buzunare, dar apoi el 
veni lângă ea la fereastră şi îi puse o cutiuță în palmă. Femeia 
rămase surprinsă să constate că degetele lui nu mai erau atât de 
sigure pe ele ca de obicei. Deschise cutia şi văzu acolo o broşă de aur 
filigranat, cu un rubin în centru. 

— N-am reuşit să găsesc una la fel cu cealaltă. Cred că aceasta 
este franțuzească, nu italienească. Lucrătura nu este la fel de 
elaborată precum a celei pe care am cumpărat-o de la evreul acela. 

— E minunată... 

— Am luat-o din Chick Lane, de lângă barurile din Smithfield. 
Oarecum întâmplător, trecând pe acolo a doua zi după ce m-am 
întâlnit cu Caroline... Şi mai e şi asta... 

Îl auzi scotocind din nou, iar după un minut îi puse în palmă un 
şervețel. Demelza despachetă şervețelul şi descoperi un colier de 
granate. 

— O, Ross, îmi frângi inima. 

— Nici pomeneală! Nu aşa, în niciun caz. Dacă... 

— Ba da, ba da. Habar n-ai ce-i acum în sufletul meu... 

— Nu putem să uităm ce s-a întâmplat? Te asigur că eu, unul, aş 
fi mai mult decât încântat să fac asta. Fermentaţia noastră nu s-a 
încheiat încă? 

— Serios, nu e vorba că... 

— Consideră broşa asta ca o plată a unei datorii vechi, iar colierul 
- un cadou de Crăciun. Atât şi nimic mai mult. 

— Eu n-am absolut nimic pentru tine. 

— Vezi, închizătoarea se prinde aşa... 

Demelza îl pipăise pe toate părțile, iar Ross i-l luă din mână, îi 
arătă cum funcționează, iar apoi întinse mâna ca să i-l prindă în 

jurul gâtului. Pentru o secundă, Demelza se feri, lăsându-se în jos, 
iar el rămase în picioare cu colierul în mână. Apoi ea se îndreptă de 
spate şi îi permise să i-l pună. Faptul că acceptase era mai mult 
decât grăitor. Femeia pipăi pietrele nesigură. 

— Nu e nicio oglindă aici, spuse Ross. Hai în camera cealaltă! 

— Nu cred că vreau o oglindă deocamdată. Asta până o să reuşesc 
să mă văd pe mine însămi într-o lumină mai puţin... mai puţin 
dezagreabilă. 

— Nu există lumină atât de proastă. Te asigur. 

— Ross, ştii foarte bine că nu aveam nevoie şi nu aşteptam de la 
tine un cadou ca ăsta... 

— Ştiu. Dar dacă presupui sau bănuieşti cumva că, oferindu-ți 
aceste lucruri, aşteptam să-ți intru din nou în grații, ai dreptate. 
Recunosc. Este perfect adevărat, draga mea, scumpa mea, preaiubita 
mea Demelza. Dulcea, frumoasa şi loiala mea Demelza! 

— O, nu! exclamă ea, în timp ce lacrimile îi inundară din nou 
ochii. Nu poţi spune asta! Nu poţi spune asta tocmai acum! 

— Şi ştii tu vreo cale ca să mă opreşti? 

— Ei bine, nu poţi vorbi serios! Nu m-am simţit niciodată atât de 
înciudată pe mine însămi. Dacă e să ne împăcăm, dacă e să trăim în 
continuare împreună, cred că ar fi mai bine dacă te porți urât cu 
mine un timp. 

— Adu-mi aminte săptămâna viitoare. S-ar putea să-mi trec asta 
pe lista cu promisiuni de Anul Nou. 

— Eu vorbesc serios... 

— Şi eu vorbesc serios, Demelza, spuse el. 

Ea îi atinse mâna şi se întoarse cu spatele la fereastră. 

— Mă întreb cum de-ai mai avut bani să ajungi acasă. Eşti atât de 
generos! Mi-aş dori să fi avut şi eu ceva pentru tine. Mâine e 
Crăciunul şi... 

— E aproape doisprezece, spuse el. Hai să mai stăm puțin aici şi 
să spunem că a venit Crăciunul încă din seara asta. 


CLS 

